
UN DOMN GRAS CU FAŢA PALIDĂ. 

UN DOMN CU CHELIE. 

UN DOMN MIOP. 

ALŢI ŞASE DOMNI, oaspeţi ai lui Werle. 

MAI MULŢI LACHEI. 


(Primul act se petrece în casa lui Werle; celelalte patru, în casa 
fotografului Ekdal.) 


Actul I 


(În casa lui Werle. Cameră de lucru mobilată frumos şi 
confortabil; raft cu cărţi, fotolii; la mijloc, un birou cu hârtii şi 
registre; lămpi aprinse, cu abajururi verzi, în aşa fel încât încăperea 
să fie luminată slab. În fund, între draperiile trase în lături, o uşă cu 
două canaturi, deschisă. 

Prin uşa aceasta se vede o încăpere mare, elegantă, luminată 
puternic de lămpi şi candelabre. În față, la dreapta, o uşă mică, cu 
draperie, duce din camera de lucru spre birouri. În faţă, la stânga, un 
cămin în care străluceşte jarul; ceva mai încolo, o uşă dublă dă spre 
sufragerie. 

Pettersen, servitorul lui Werle, în livrea, şi Jensen, în frac negru, 
aranjează camera de lucru. 

La fel în încăperea cea mare din fund, câţiva lachei fac ordine şi 
aprind luminile. Din sufragerie străbate zarva conversaţiilor şi a 
hohotelor de râs; cineva bate cu cuțitul într-un pahar. Se face linişte. 

Se ţine un toast; apoi strigăte de „bravo” şi iarăşi rumoarea 
conversaţiilor.) 


PETTERSEN (aprinde o lampă de pe cămin şi aşază abajurul deasupra 
ei) laca, Jensen, ascultă o clipă; bătrânul stă acum la masă şi-nchină 
un pahar în sănătatea doamnei Sørby. 

JENSEN (împingând un fotoliu) O fi adevărat ce spune lumea că e 
ceva-ntre ei? 

PETTERSEN Cine dracu să ştie? 

JENSEN Mare berbant a fost la vremea lui. 

PETTERSEN O fi fost. 

JENSEN Cică masa de azi s-ar da în cinstea lui fiu-său. 

PETTERSEN Da. Fiu-său a sosit ieri acasă. 


JENSEN N-am ştiut că domnul Werle are un băiat. 

PETTERSEN Păi are, da stă la uzina din Høydal. De când slujesc 
eu în casa lor, n-a venit niciodată aici în oraş. 

UN LACHEU (la uşa celeilalte camere) Hei, Pettersen! A venit un 
bătrân care... 

PETTERSEN (bombănind) Da ce dracu mai caută şi ăsta? 

(Bătrânul Ekdal apare pe uşa din dreapta. E îmbrăcat într-o jachetă 
jerpelită, cu guler înalt; are mănuşi de lână; în mână ține un baston şi o 
şapcă de piele; strânge la subsuoară un pachet învelit în hârtie de ambalaj. 
Poartă o perucă murdară cu părul castaniu şi o mustăcioară căruntă. 
Pettersen îi iese înainte.) 

Vai, domnule Ekdal! Ce cauţi dumneata aici? 

EKDAL Aş avea un pic de treabă la birou, Pettersen. 

PETTERSEN Biroul e închis de o oră, şi... 

EKDAL Prietene, tot aşa mi s-a spus şi la poartă. Da Grăberg e tot 
acolo. Fii bun, Pettersen, şi lasă-mă să intru la el. (Arătând spre uşa cu 
draperie.) Am mai fost eu pe-acolo. 

PETTERSEN Bine. Hai, du-te. (Deschizând uşa.) Da ai grijă să ieşi 
pe unde trebuie. Avem musafiri. 

EKDAL Ştiu. Hm! Mulţumesc, dragă Pettersen. Îţi mulţumesc, 
bunul meu prieten. (Bombănind încet.) Dobitocule! (Intră în birou. 
Pettersen închide uşa după el.) 

JENSEN Lucrează şi el în birou? 

PETTERSEN Nu. Numa-aşa, când e mai mult de lucru, capătă 
câte ceva de scris acasă. Da moş Ekdal a fost şi el cineva la vremea 
lui. 

JENSEN Sigur, se vede că a fost cineva. 

PETTERSEN He, he - a fost locotenent, dacă vrei să ştii. 

JENSEN Ba, drace! Locotenent! 

PETTERSEN Zău aşa! Pe urmă s-a băgat în nişte afaceri cu păduri 


sau nu ştiu cu mai ce. Se zice că i-a făcut domnului Werle o poznă 
mare de tot. Pe-atunci lucrau amândoi la uzina din Høydal. Ehei! Îl 
cunosc bine pe bătrânul Ekdal. Bem uneori câte-un biter sau câte-o 
sticlă de bere bavareză, la madam Eriksen. 

JENSEN E, bine că-i dă mâna să cheltuiască atâtea parale! 

PETTERSEN Ba nu, domnule! Cheltuiala mă priveşte numai pe 
mine. Se cade să fiu darnic cu un om scăpătat, care cândva a fost 
cineva. 

JENSEN O fi dat faliment, ai? 

PETTERSEN Tţ! Mai rău. A fost condamnat. 

JENSEN Condamnat?! 

PETTERSEN Ori poate numai arestat. (Ascultând.) Sst! S-au ridicat 
de la masă. 

(Câţiva lachei deschid uşa de la sufragerie. Doamna Sørby iese 
conversând cu nişte domni. După ei, pe rând, vin comesenii, între care şi 
Werle. Ultimii ies Hjalmar Ekdal şi Gregers Werle.) 

DOAMNA SØRBY (În trecere, adresându-se lui Pettersen) Pettersen, 
serveşte, te rog, cafeaua în salonul de muzică. 

PETTERSEN Prea bine, doamnă Sørby. (Doamna Sørby şi doi domni 
traversează camera şi ies pe uşa din dreapta. Pettersen şi Jensen se retrag tot 
pe acolo.) 

DOMNUL CEL GRAS (către Domnul cu chelie) Uf! Dineul ăsta a 
fost prea îmbelşugat! 

DOMNUL CU CHELIE O! Cu puţină bunăvoință se mai poate 
rezista vreo trei ore. 

DOMNUL CEL GRAS Da, dar după aceea, după aceea, dragă 
şambelane! 

UN AL TREILEA DOMN Ne aşteaptă o cafea moca şi un 
maraschino în salonul de muzică. 

DOMNUL CEL GRAS Bravo! Poate că ne şi cântă doamna Sørby 


ceva. 

DOMNUL CU CHELIE (în şoaptă) Numai de nu s-ar apuca să-şi 
bată joc de noi! 

DOMNUL CEL GRAS A, nu! Berta nu-şi trădează vechii ei 
prieteni. 

(Intră toți, râzând, în odaia cealaltă.) 

WERLE (încet şi posomorât) Mi se pare, Gregers, că nimeni n-a 
băgat de seamă. 

GREGERS (privindu-l) Ce anume? 

WERLE Nici tu n-ai observat? 

GREGERS Ce să observ? 

WERLE Am fost treisprezece la masă. 

GREGERS Aşa? Am fost treisprezece? 

WERLE (aruncând o privire spre Hjalmar Ekdal) De obicei nu suntem 
decât doisprezece. (Către ceilalți.) Poftiţi, domnilor! (El şi cei rămaşi în 
urmă, afară de Hjalmar şi Gregers, ies pe uşa din dreapta, în fund.) 

HJALMAR (care a auzit convorbirea) Nu trebuia să-mi trimiţi 
invitaţia, Gregers. 

GREGERS Ei, na! Masa a fost dată în cinstea mea. Puteam să-l uit 
pe singurul şi cel mai bun prieten al meu? 

HJALMAR Nu cred că tatălui tău i-a făcut plăcere totuşi. De altfel, 
eu nu vin niciodată pe-aici. 

GREGERS Ştiu, însă trebuia să te văd şi să vorbesc cu tine. Plec 
înapoi în curând... Şi iată, noi, atât de buni prieteni pe vremuri, la 
şcoală, nu ne-am mai văzut de-atâta timp... Sunt vreo 
şaisprezece-şaptesprezece ani de-atunci. 

HJALMAR Zău, atâta să fie de-atunci? 

GREGERS Atâta, da! Cum o duci? Arăţi bine. Te-ai mai îngrăşat, 
te-ai făcut mai vânjos. 

HJALMAR Hm! Vânjos — e cam prea mult spus! Ce-i drept, sunt 


mai în putere decât odinioară. 

GREGERS Da, da. Nu te-ai schimbat deloc la înfăţişare. 

HJALMAR (cu glas sumbru) În schimb, ce e în mine... Sunt cu totul 
altul, crede-mă. Pesemne ştii ce prăbuşire îngrozitoare am suferit eu 
şi ai mei, de când nu ne-am mai văzut! 

GREGERS (mai încet) Ce face tatăl tău acum? 

HJALMAR Să nu mai vorbim despre asta, dragul meu. Sărmanul, 
nefericitul meu tată stă, se-nţelege, la mine. Nu mai are pe nimeni pe 
lume. Nici nu ştii cât mă doare inima când vorbesc despre el. Mai 
bine povesteşte-mi ce faci tu de-atâta vreme acolo, sus, la uzină? 

GREGERS Trăiesc ca un pustnic şi am prilejul să mă gândesc la 
multe şi de toate. Vino aici, să stăm mai comod. (Se aşază într-un 
fotoliu lângă cămin şi îl roagă pe Hjalmar să ia loc alături, pe un altul.) 

HJALMAR (cu blândețe) În orice caz, îţi mulţumesc, Gregers, că 
m-ai poftit azi la tatăl tău; îmi dau seama că tu nu ai nimic împotriva 
mea. 

GREGERS (uimit) Cum ai putut să-ţi imaginezi că aş avea ceva 
împotriva ta? 

HJALMAR Ai avut, în primii ani. Nu poţi tăgădui. 

GREGERS În care primii ani? 

HJALMAR După marea nenorocire. Era şi firesc să fii împotriva 
mea. A atârnat numai de un fir de păr ca tatăl tău să nu fie târât şi el 
în... în acele încurcături îngrozitoare! 

GREGERS Şi de-aceea trebuia să am eu ceva împotriva ta? Cine 
ţi-a băgat în cap ideea asta? 

HJALMAR Ştiu că ai fost supărat pe mine. Chiar tatăl tău mi-a 
spus. 

GREGERS (înmărmurit) Tata? Da, da. Hm! Vasăzică de aceea nu 
mi-ai mai dat niciun semn de viaţă? 

HJALMAR Da. 


GREGERS Nici măcar când ai plecat să te faci fotograf?! 

HJALMAR Tatăl tău mi-a spus să nu-ţi mai scriu niciodată nimic. 

GREGERS (privind fix înaintea lui) Da, da, poate că a avut dreptate. 
Spune-mi însă, Hjalmar: eşti mulțumit cu situaţia ta actuală? 

HJALMAR (suspinând uşor) O, da, sunt mulțumit. N-aş putea să 
spun altfel. La început mi-a fost destul de nelaindemână într-o 
situaţie atât de diferită faţă de cea din trecut.. Se schimbaseră 
dintr-odată atâtea lucruri!... Groaznica ruină a tatălui meu... ruşinea 
şi umilința, Gregers!... 

GREGERS (cutremurându-se) Da, da. Da, da. 

HJALMAR Nu mai era chip să mă gândesc la continuarea 
studiilor. Nu mai aveam un ban în casă. Datorii, în schimb, destule... 
Mai ales faţă de tatăl tău, mi se pare. 

GREGERS Hm!... 

HJALMAR Şi-atunci mi-am zis că cel mai bun lucru pe care-l 
aveam de făcut, era să rup dintr-odată toate vechile legături. M-a 
sfătuit să procedez aşa mai ales tatăl tău. Pe urmă s-a îngrijit de mine 
şi m-a ajutat mult. 

GREGERS Tata?... 

HJALMAR Da! N-ai ştiut? De unde era să scot bani ca să învăţ 
meseria de fotograf şi să deschid un atelier? Asemenea ispravă costă 
ceva parale. 

GREGERS Şi toate cheltuielile astea le-a suportat tata? 

HJALMAR Da. Chiar nu ştii nimic? Credeam că ţi-a scris şi ţie. 

GREGERS Nu mi-a scris niciun cuvânt. O fi uitat, pesemne. Nu 
ne-am scris decât scrisori de afaceri. Vasăzică, tata a fost cel care... 

HJALMAR Hotărât! A vrut să nu ştie nimeni. Dar el a fost. Şi tot el 
m-a ajutat să mă căsătoresc. Ori... poate nici asta n-ai ştiut? 

GREGERS Nu, nici asta n-am ştiut. (Strângându-l în brațe.) Nu-ţi 
închipui însă, dragă Hjalmar, cât de mult mă bucură tot ce-mi spui... 


dar mă şi supără. Poate că l-am nedreptăţit pe tata... în unele 
privinţe. Se pare, totuşi, că are un suflet. O conştiinţă, poate... 

HJALMAR Conştiinţă? 

GREGERS Da, cum vrei să-i spui? Îi repet că nu am cuvinte să-mi 
exprim bucuria pe care o simt auzind astfel de lucruri despre tatăl 
meu. Vasăzică eşti căsătorit, Hjalmar? N-aş fi bănuit. Şi eşti fericit în 
căsnicie? 

HJALMAR O, da, desigur. Am o soţie cât se poate de harnică şi de 
bună. Şi destul de cultivată. 

GREGERS (putin mirat) Se poate, se poate. 

HJALMAR Te învaţă viaţa. Contactul zilnic cu mine... Afară de 
asta, adeseori vin la noi şi câţiva prieteni distinşi. Te asigur că nu ai 
mai recunoaşte-o pe Gina. 

GREGERS Pe Gina? 

HJALMAR Da, dragul meu. Nu-ţi mai aduci aminte că i se spunea 
Gina? 

GREGERS Cui i se spunea Gina? Nu ştiu absolut nimic. 

HJALMAR Ai uitat că a slujit câtva timp la voi în casă? 

GREGERS (uitându-se la el) O fi Gina Hansen? 

HJALMAR Da, sigur, Gina Hansen! 

GREGERS ...Cea care era fată în casă la noi în ultimul an, cât a 
fost mama bolnavă? 

HJALMAR Da, exact. Eu ştiu însă precis, dragă prietene, că tatăl 
tău ţi-a scris despre căsătoria mea. 

GREGERS (care s-a ridicat) Da, mi-a scris, însă nu... (Se plimbă prin 
cameră.) Stai puţin... Poate că... Să mă gândesc mai bine. Tata scrie 
totdeauna atât de puţin... (Se aşază pe brațul fotoliului.) Ba nu, zău, 
spune-mi, Hjalmar... E nostim... Cum ai cunoscut-o pe Gina, pe 
soţia ta? 

HJALMAR Foarte simplu. Gina n-a mai rămas multă vreme la 


voi. În casa voastră era o adevărată harababură din cauza bolii 
mamei tale. Gina n-a putut să mai reziste. A anunţat că nu mai poate 
servi şi a plecat. Asta s-a întâmplat cu un an înainte de moartea 
mamei tale... sau poate chiar în acelaşi an. 

GREGERS În acelaşi an. Eram atunci la uzină. Şi pe urmă? 

HJALMAR Gina s-a întors la maică-sa, o oarecare madam 
Hansen, o femeie de treabă şi harnică, într-adevăr, care ţinea o mică 
ospătărie. Avea şi o cameră de închiriat, frumoasă şi confortabilă. 

GREGERS Şi tocmai tu ai avut noroc să dai peste ea, nu-i aşa? 

HJALMAR Da-a; de altfel, chiar tatăl tău m-a îndrumat acolo. Aşa 
am cunoscut-o pe Gina. 

GREGERS Şi pe urmă v-aţi logodit? 

HJALMAR Da. Tinerii se îndrăgostesc foarte repede... Hm! 

GREGERS (se ridică şi se plimbă putin) Spune-mi, te rog, erai logodit 
când te-a ajutat tata să te faci fotograf? 

HJALMAR Da, exact; voiam să-mi fac un rost în viaţă şi să mă văd 
cât mai curând la casa mea. Aşa că atât tatăl tău cât şi eu am socotit 
că meseria de fotograf e cea mai uşor de învăţat. Asta a fost şi 
părerea Ginei. De altfel, ea însăşi tocmai începuse să înveţe să 
retuşeze. 

GREGERS A fost, cu alte cuvinte, o întâmplare minunată. 

HJALMAR (se ridică, multumit) Nu-i aşa? O întâmplare minunată! 

GREGERS Da, trebuie să recunosc. Tata a fost un fel de 
providenţă pentru tine. 

HJALMAR (mişcat) Nu l-a părăsit în restrişte pe fiul vechiului său 
prieten. Un om cu suflet mare! 

(Intră doamna Sørby, la brat cu Werle.) 

DOAMNA SORBY Nicio vorbă, dragă Werle! Nu te mai las să stai 
acolo, în lumina aceea orbitoare. Îţi face rău. 

WERLE (lăsând-o pe doamna Sørby de braț, îşi acoperă ochii cu mâna) 


Mi se pare că ai dreptate. 

(Intră Pettersen şi Jensen cu tăvile.) 

DOAMNA SORBY (către oaspeţii din cealaltă cameră) Vă rog, 
domnilor! Cine doreşte un pahar de punci, să-şi dea osteneala să 
treacă dincoace. 

DOMNUL CEL GRAS (apropiindu-se de doamna Sørby) O, Doamne! 
Adevărat că aţi suprimat binecuvântata libertate a fumatului? 

DOAMNA SORBY Da, pe întregul domeniu al domnului Werle, 
fumatul este oprit, domnule şambelan. 

DOMNUL CU CHELIE Când aţi introdus această restricţie grea, 
doamnă Sørby? 

DOAMNA SORBY După ultimul dineu, domnule şambelan. 
Câteva persoane şi-au permis atunci să întreacă măsura. 

DOMNUL CU CHELIE Şi nu îngăduiţi nimănui, doamnă Berta, 
să întreacă un pic măsura? Nu îngăduiţi deloc? 

DOAMNA SORBY Sub niciun cuvânt, domnule şambelan Balle. 

(Majoritatea oaspeților s-au adunat în camera de lucru a lui Werle. 
Servitorii servesc punciul.) 

WERLE (către Hjalmar, aşezat mai încolo, la o masă) Ce studiezi 
acolo, Ekdal? 

HJALMAR Un album, domnule Werle. 

DOMNUL CU CHELIE (care umblă de colo până colo) Aha, 
fotografii! Te interesează, fără-ndoială. 

DOMNUL CEL GRAS (aşezat într-un fotoliu) N-ai adus şi câteva 
fotografii executate de dumneata? 

HJALMAR Îmi pare rău, nu! 

DOMNUL CEL GRAS Era bine să fi adus câteva. Când te uiţi la 
fotografii, parcă ţi se uşurează digestia. 

DOMNUL CU CHELIE E şi asta o distracţie, la urma urmei. 

DOMNUL MIOP Şi orice contribuţie în acest sens, e primită cu 


recunoştinţă. 

DOAMNA SORBY Domnul şambelan vrea să spună că cine e 
invitat la masă trebuie să şi muncească pentru ea, domnule Ekdal. 

DOMNUL CEL GRAS Într-o casă unde se mănâncă aşa de bine, ar 
fi o adevărată plăcere. 

DOMNUL CU CHELIE O, Doamne! Când e vorba de lupta 
pentru existenţă... 

DOAMNA SORBY Aici aveţi dreptate! 

(Conversaţia continuă, presărată cu glume şi râsete.) 

GREGERS (încet, către Hjalmar) Spune şi tu ceva, Hjalmar. 

HJALMAR (încurcat) Ce să spun? 

DOMNUL CEL GRAS Nu sunteţi de părere, domnule Werle, că 
vinul de Tokai poate fi considerat o băutură relativ sănătoasă pentru 
stomac? 

WERLE (de lângă cămin) Vinul de Tokai pe care l-aţi băut azi, pot 
să-l garantez în orice caz cu toată încrederea. E din recolta unuia 
dintre cei mai buni ani. Cred că şi dumneavoastră v-aţi dat seama. 

DOMNUL CEL GRAS Hotărât, avea un gust extraordinar de 
delicat. 

HJALMAR (nesigur) E vreo deosebire de la o recoltă la alta? 

DOMNUL CEL GRAS (râzând) Ei nu, că eşti superb! 

WERLE (zâmbind) Dumneata nu meriţi să ţi se ofere nici măcar o 
picătură de vin nobil. 

DOMNUL CU CHELIE Cu vinurile de Tokai e ca şi cu 
fotografiile, domnule Ekdal. Au nevoie de lumina soarelui. Sau 
poate că nu-i aşa? 

HJALMAR Da, lumina face mult. 

DOAMNA SORBY E întocmai ca şi cu şambelanii noştri. Şi ei, 
cum se spune, au o grozavă nevoie de „soare”. 

DOMNUL CU CHELIE Aoleu, ne-ai zis-o! 


DOMNUL MIOP Doamna se dezlănţuie... 

DOMNUL CEL GRAS ...şi încă pe seama noastră. (Amenințând-o.) 
Doamnă Berta, doamnă Berta! 

DOAMNA SORBY E foarte adevărat însă că recoltele se 
deosebesc mult de la an la an. Cele vechi sunt şi cele mai bune. 

DOMNUL MIOP Cum văd, mă consideraţi printre cei bătrâni? 

DOAMNA SORBY O, nu, nicidecum! 

DOMNUL CU CHELIE Se şi vede. Dar pe mine, simpatică 
doamnă Sørby? 

DOMNUL CEL GRAS Dar pe mine? Câţi ani îmi daţi? 

DOAMNA SORBY Vă dau anii cei mai dulci, domnule. (la un 
pahar de punci; domnii râd şi glumesc cu ea.) 

WERLE Doamna Sørby găseşte totdeauna o soluţie, dacă vrea. 
Puneţi mâna pe pahare, domnilor. Pettersen, ai grijă de... Gregers, să 
ciocnesc şi cu tine un pahar! (Gregers rămâne nemişcat.) Nu vrei şi tu, 
Ekdal? N-am avut prilejul să ciocnim în timpul mesei. 

(Contabilul Gråberg îşi bagă capul pe uşa cu draperie.) 

GRĂBERG Vă rog să mă iertaţi, domnule Werle, dar nu pot ieşi. 

WERLE Ce! Te-au încuiat iar în birou? 

GRĂBERG Da, şi Flakstad a plecat cu cheile. 

WERLE Atunci treci pe-aici. 

GRĂBERG Mai e însă cineva. 

WERLE Bine, bine. Treceţi amândoi. Nu vă jenaţi. 

(Vin din birou Gråberg şi bătrânul Ekdal.) 

WERLE (fără voia lui) Ah! (Râsetele şi conversaţia oaspeților se sting 
treptat. Hjalmar tresare văzându-l pe tatăl său, pune paharul pe masă şi se 
întoarce către cămin.) 

EKDAL (fără a se uita la cineva, face plecăciuni în dreapta şi în stânga şi 
înaintează bombănind) Să fie cu iertăciune, vă rog! Am venit pe unde 
nu se cuvine. Era uşa încuiată. Vă rog să mă iertaţi. 


(Iese împreună cu Grâberg pe uşa din dreapta, în fund.) 

WERLE (printre dinți) Afurisitul de Grăberg! 

GREGERS (cu gura deschisă, privindu-l țintă pe Hjalmar) E uluitor! 

DOMNUL CEL GRAS Ce s-a întâmplat? Cine-a fost? 

GREGERS N-a fost nimeni. Contabilul şi încă cineva. 

DOMNUL MIOP (către Hjalmar) Îl cunoşti pe celălalt? 

HJALMAR Habar n-am cine e. Nici n-am băgat de seamă... 

DOMNUL CEL GRAS (ridicându-se) Ce dracu e la mijloc? (Se duce 
la ceilalți oaspeți şi vorbeşte încet cu ei.) 

DOAMNA SORBY (în şoaptă, către servitor) Strecoară-i ceva şi lui. 
Vezi ce ai mai bun. 

PETTERSEN (dând din cap) Am înţeles, doamnă. (lese.) 

GREGERS (încet, emoționat, către Hjalmar) Vasăzică, el era! 

HJALMAR Da. 

GREGERS Şi tu spuneai că nu-l cunoşti! 

HJALMAR (şoptind cu aprindere) Puteam eu... 

GREGERS Să nu-ţi recunoşti tatăl? 

HJALMAR (îndurerat) O! Dacă ai fi fost în locul meu... 

(Convorbirile dintre oaspeți, care s-au purtat până acum cu glasuri 
domoale, devin deodată zgomotoase.) 

DOMNUL CU CHELIE (apropiindu-se prietenos de Hjalmar şi de 
Gregers) Aha! V-aţi tras deoparte şi depănaţi amintiri din vremea 
studenţiei? Cum! Nu fumezi, domnule Ekdal? Vrei un foc? Adică 
stai... N-avem voie. 

HJALMAR Vă mulţumesc, eu nu... 

DOMNUL CEL GRAS Nu vreţi să ne declamaţi o poezie 
frumoasă, domnule Ekdal? Pe vremuri vă plăcea să recitaţi! 

HJALMAR Îmi pare tare rău, dar nu mai ştiu niciuna. 

DOMNUL CEL GRAS Păcat, mare păcat! Ce să mai inventăm, 
Balle? 


(Ambii domni trec în cealaltă cameră.) 

HJALMAR (posomorât) Gregers, eu plec... Vezi, când un om a 
simţit pe propria-i piele lovitura sorții... Salută-ţi tatăl din partea 
mea. 

GREGERS Da, da. Te duci de-a dreptul acasă? 

HJALMAR Da. De ce întrebi? 

GREGERS Poate că trec mai târziu pe la tine. 

HJALMAR Nu, nu trebuie. Nu la mine. Locuința mea e tristă, 
Gregers, mai ales după un ospăț strălucit ca ăsta. Ne putem însă 
întâlni în oraş, oriunde şi oricând. 

DOAMNA SORBY (apropiindu-se discret) Pleci, Ekdal? 

HJALMAR Da, plec. 

DOAMNA SORBY Salut-o pe Gina din partea mea. 

HJALMAR Vă mulțumesc. 

DOAMNA SORBY Şi spune-i că o să trec pe la ea zilele astea. 

HJALMAR Da, îi spun. (Către Gregers.) Rămâi aci. Vreau să mă 
strecor neobservat. (Trece în camera cealaltă, apoi iese prin dreapta.) 

DOAMNA SORBY (încet, către servitorul care s-a întors) I-ai dat 
ceva bătrânului? 

PETTERSEN Cum nu! l-am dat o sticlă de coniac. 

DOAMNA SORBY Nu puteai să găseşti ceva mai bun? 

PETTERSEN Fiţi fără grijă, doamnă. Coniacul îi place grozav. 

DOMNUL CEL GRAS (în pragul uşii, cu nişte note de muzică în 
mână) Nu vreţi să cântăm ceva împreună, doamnă Sørby? 

DOAMNA SORBY De ce nu? Să cântăm. 

OASPEŢII Bravo! Bravo! 

(Doamna Sørby şi toți oaspeții trec în camera din dreapta. Gregers 
rămâne lângă cămin. Werle caută ceva pe birou şi parcă ar vrea să-l vadă 
plecând şi pe Gregers, dar întrucât acesta nu se urneşte, se îndreaptă şi el 
spre uşă.) 


GREGERS Tată, nu vrei să mă aştepţi o clipă? 

WERLE (oprindu-se) Ce este? 

GREGERS Vreau să-ţi spun câteva cuvinte. 

WERLE N-ar fi mai potrivit să mi le spui după ce vom rămâne 
singuri? 

GREGERS Nu. S-ar putea întâmpla să nu rămânem deloc singuri. 

WERLE (venind mai aproape) Ce vrei să-mi spui? 

(Se aud acorduri de pian din salonul de muzică.) 

GREGERS Cum ai putut lăsa o familie să ajungă în halul în care a 
ajuns? 

WERLE Te referi, poate, la familia Ekdal? 

GREGERS Exact! Locotenentul Ekdal îţi era cândva foarte 
apropiat. 

WERLE Da, din păcate, prea apropiat. Prietenia asta m-a usturat 
rău mulţi ani de zile. Lui trebuie să-i mulțumesc că am rămas şi eu 
cu reputaţia oarecum pătată. 

GREGERS A fost el, în adevăr, singurul vinovat? 

WERLE Cine altul putea să mai fie? Spune şi tu. 

GREGERS Dar aţi făcut împreună marea tranzacţie cu pădurea. 

WERLE Da, dar nu Ekdal a executat planurile de exploatare... 
falsificându-le? El singur a frustrat fiscul prin tăierile ilicite de 
pădure pe terenurile statului. El singur a operat. Habar n-aveam ce 
făcea acolo sus locotenentul Ekdal. 

GREGERS Nici locotenentul Ekdal nu ştia ce făcea acolo sus. 

WERLE Se prea poate. Fapt e însă că el a fost condamnat, iar eu 
am fost achitat. 

GREGERS Ştiu: împotriva ta nu s-au putut aduce dovezi. 

WERLE Achitarea e achitare. Dar ce tot scormoneşti lucrurile 
astea trecute, care mi-au scos atâţia peri albi pe vremuri? Te-ai 
gândit tu la ele vreodată? Te asigur, Gregers, că aici în oraş 


asemenea lucruri s-au uitat de mult, în ceea ce mă priveşte pe mine. 

GREGERS Dar nenorocita familie Ekdal?... 

WERLE Ce s-ar fi cuvenit, după tine, să fac pentru ea? Când a fost 
pus în libertate, Ekdal era un om prăbuşit şi nimeni nu mai avea cum 
să-l ajute. Sunt oameni care, numai cu câteva alice în trup, cad şi se 
duc la fund, şi nu mai ies niciodată la suprafaţă. Crede-mă pe 
cuvânt, Gregers. l-am ajutat pe cât mi-a stat în putinţă, într-o vreme 
când nu-mi era îngăduit să mă descopăr, ca să nu stârnesc tot felul 
de bănuieli şi de bârfeli... 

GREGERS Bănuieli? Da, da, fireşte... 

WERLE Îi dau lui Ekdal să copieze acasă lucrări de birou şi îl 
plătesc mai mult decât merită. 

GREGERS (fără să se uite la el) Hm! Nu mă îndoiesc. 

WERLE Râzi? Poate că totuşi te îndoieşti de ceea ce-ţi spun. În 
registrele mele, e drept, nu figurează astfel de plăţi; nu le înregistrez 
niciodată. 

GREGERS (zâmbind rece) Ei da, mă rog, sunt anumite plăţi care 
nu-i bine să fie înregistrate. 

WERLE (uimit) Ce vrei să insinuezi? 

GREGERS (îndârjit) Ai consemnat în registre plăţile pe care le-ai 
făcut pentru Hjalmar Ekdal ca să-l înveţi meseria de fotograf? 

WERLE Eu? Cum era să le consemnez? 

GREGERS Ştiu acum că ai făcut asemenea plăţi pentru el. Şi mai 
ştiu că tot tu l-ai ajutat să-şi deschidă atelierul. 

WERLE Şi se mai spune că nu am făcut nimic pentru familia 
Ekdal. Pot să te asigur că aceşti oameni m-au silit şi la alte plăți. 

GREGERS Ai înregistrat vreuna? 

WERLE De ce mă întrebi? 

GREGERS Am motivele mele. Spune-mi, te rog, când te ocupai 
atâta de fiul bătrânului tău prieten nu era tocmai pe vremea când el 


se pregătea de însurătoare? 

WERLE La dracu!... Parcă... după atâţia ani... mai pot să-mi aduc 
aminte?... 

GREGERS Mi-ai trimis pe-atunci o scrisoare; o scrisoare de 
afaceri, fireşte. Într-un scurt post-scriptum adăugai că Hjalmar Ekdal 
s-a căsătorit cu o oarecare domnişoară Hansen. 

WERLE Da, exact. Aşa se numea tânăra. 

GREGERS Nu mi-ai scris însă că acea domnişoară Hansen era 
Gina Hansen, fosta fată-în-casă la noi. 

WERLE (râde ironic, dar silit) Nu ţi-am spus, pentru că nu mi-am 
închipuit că te interesa în mod deosebit fosta noastră fată-în-casă. 

GREGERS Nici nu mă interesa. (Coborând tonul.) Erau însă, la noi 
în casă, alţii care se interesau de ea în mod cu totul deosebit. 

WERLE Ce vrei să spui? (Iritat.) Faci cumva aluzie la mine? 

GREGERS (încet, dar ferm) Da, la tine! 

WERLE Îndrăzneşti?... Cutezi?... Cum poate ingratul ăsta, 
fotograful ăsta?... Cum se încumetă el să vină cu astfel de acuzări? 

GREGERS Hjalmar n-a spus niciun cuvânt în privinţa asta. Cred 
că nici nu bănuiește. 

WERLE De unde-ai scos atunci toată povestea? Cine-a putut să-ţi 
spună asemenea gogoriţe?... 

GREGERS Nefericita, sărmana mea mamă; ea mi-a spus, atunci 
când am văzut-o pentru ultima oară. 

WERLE Mama ta! Păi da, era de aşteptat. Întotdeauna voi doi aţi 
stat alături... Ea te-a înstrăinat de mine încă de la bun început. 

GREGERS Nu, nu ea, ci suferinţele şi jignirile pe care le-a îndurat 
aici, până ce s-a prăbuşit şi s-a stins în durere. 

WERLE O! N-a avut de suferit şi de îndurat mai mult decât alţii, 
în orice caz. Dar cu bolnăvicioşii şi cu exaltaţii e greu... Am destulă 
experienţă în privinţa asta. Şi iată acum vii tu cu bănuieli, scornind 


tot felul de calomnii împotriva tatălui tău! Eu cred, Gregers, că la 
vârsta ta ar trebui să-ţi schimbi felul de viaţă. 

GREGERS Da, poate; va veni şi vremea aceea. 

WERLE Poate că şi starea ta sufletească s-ar mai schimba, n-ai mai 
fi atât de posac ca acum. Unde o să ajungi muncind an de an acolo, 
sus, la uzină, ca un simplu funcţionar, fără să cheltuieşti un ban 
peste salariul tău? E curată nebunie din partea ta. 

GREGERS Da, eram sigur că vom ajunge aici. 

WERLE Te înţeleg. Vrei să fii independent. Nu vrei să-mi datorezi 
nimic. Dar, iată, ai acum prilejul să devii independent, să fii propriul 
tău stăpân. 

GREGERS Da?... Cum? 

WERLE Când ţi-am scris să vii îndată, aici, la oraş... hm!... 

GREGERS Da... Ce vrei, la urma urmei, de la mine? De azi 
dimineaţă tot aştept să aflu. 

WERLE Vreau să-ţi propun să devii asociatul firmei noastre. 

GREGERS Eu? La firma ta? Asociat? 

WERLE Da. Pentru asta nu e obligatoriu să locuim împreună. Tu 
poţi prelua afacerea aici, în oraş, iar eu aş pleca la uzină. 

GREGERS Aşa ai vrea tu? 

WERLE Da, pentru că nu mai ţin la tăvăleală cum ţineam altădată. 
Trebuie să-mi cruţ ochii, Gregers; a cam început să-mi slăbească 
vederea. 

GREGERS Întotdeauna ai avut vederea slabă. 

WERLE Nu ca acum. Afară de asta, împrejurările ar putea să mă 
oblige să stau la munte... cel puţin câtva timp. 

GREGERS Niciodată nu mi-am închipuit una ca asta. 

WERLE Ascultă, Gregers. Ne despart multe lucruri. Suntem, 
totuşi, tată şi fiu. Mi se pare că ar trebui să ajungem la un fel de 
înţelegere. 


GREGERS Aşa, de ochii lumii? 

WERLE Ba chiar serios. Gândeşte-te, Gregers. Nu crezi că s-ar 
cuveni? Ce zici? 

GREGERS (privindu-l cu răceală) Bănuiesc că e altceva la mijloc. 

WERLE Ce altceva? 

GREGERS Poate că ai nevoie de mine pentru un anumit scop. 

WERLE Două fiinţe care sunt în relaţii atât de strânse cum suntem 
noi, fireşte că întotdeauna au nevoie una de alta. 

GREGERS Da, aşa se zice. 

WERLE Aş fi bucuros să rămâi aici, acasă, câtva timp. Sunt singur, 
Gregers, şi toată viaţa m-am simţit singur. Mai ales acum, când încep 
să îmbătrânesc. Simt nevoia să am pe cineva lângă mine. 

GREGERS O ai pe doamna Sørby. 

WERLE Da, o am, şi ea mi-a devenit, ca să zic aşa, aproape strict 
necesară. E o femeie veselă; fără toane, însufleţeşte casa şi am mare 
nevoie de ea. 

GREGERS Prin urmare, ai tot ce-ţi doreşte inima. 

WERLE Da, însă mă tem că nu va fi mereu aşa. O femeie în 
situaţia ei poate ajunge într-o poziţie falsă faţă de toată lumea. Vreau 
să spun, cu alte cuvinte, că un om nu se poate mulţumi cu atât. 

GREGERS Un om ca tine, care dă ospete, nu se sfieşte de lume. 

WERLE Da, dar ea, Gregers? Mă tem că nu va mai suporta situaţia 
actuală. Chiar dacă, din devotament pentru mine, ar nesocoti gura 
lumii, calomniile şi aşa mai departe... Tu, Gregers, cu spiritul de 
dreptate care te caracterizează, nu crezi că... 

GREGERS (întrerupându-l) Spune-mi, te rog, scurt şi cuprinzător: 
Vrei să te căsătoreşti cu ea? 

WERLE Şi dacă aş vrea? Ce s-ar întâmpla? 

GREGERS Asta te întreb şi eu. Ce s-ar întâmpla? 

WERLE Te-ai împotrivi? 


GREGERS Nu m-aş împotrivi câtuşi de puţin. 

WERLE Mă temeam că, poate, din consideraţie pentru defuncta ta 
mamă... 

GREGERS Nu sunt un exaltat. 

WERLE Oricum ai fi, mi-ai luat o piatră grea de pe suflet. Ţineam 
nespus să am consimţământul tău în privinţa asta. 

GREGERS (privindu-l țintă) A, pricep acum la ce vrei să mă 
utilizezi! 

WERLE Să te utilizez? Ce vorbă e asta? 

GREGERS Să nu drămuim prea tare cuvintele, măcar când 
vorbim între patru ochi. (Râzând uşor.) Vasăzică aşa! De-aceea a 
trebuit să vin la oraş. Ca să aranjăm viaţa de familie, aici, în casă, a 
doamnei Sørby. O scenă între tată şi fiu! E ceva nou, într-adevăr! 

WERLE Îţi permiţi să-mi vorbeşti pe tonul ăsta? 

GREGERS Când o fi fost aici o viaţă de familie? Niciodată, de 
când ţiu eu minte. Acum se simte însă puţină nevoie de aşa ceva. Ar 
face desigur o impresie bună când s-ar povesti că fiul, pe aripile 
pietăţii, a venit în zbor la serbarea de nuntă a bătrânului său părinte. 
Ce ar mai rămâne atunci din toate zvonurile despre suferinţele 
sărmanei defuncte? Absolut nimic. Fiul ei le-ar dezminţi categoric. 

WERLE Gregers, nu cred că există pe lume un om care să-ţi fie 
mai odios decât mine. 

GREGERS (încet) Te-am văzut prea de aproape. 

WERLE M-ai văzut cu ochii mamei tale. (Coborând putin glasul.) Ar 
trebui să-ţi aduci însă aminte că adeseori ochii ei erau orbi. 

GREGERS (tremurând) Înţeleg ce vrei să spui. Dar cine-i vinovat 
de nefericita slăbiciune a mamei? Tu şi toţi cei care... Ultima a fost 
femeia pe care i-ai dat-o de soţie lui Hjalmar Ekdal, când tu n-ai 
mai... Ol... 

WERLE (strângând din umeri) Vorbă cu vorbă — parc-o aud pe 


maică-ta din nou. 

GREGERS (fără să ia seama la ce spune Werle)... lar el, cu sufletul lui 
naiv, trăieşte sub acelaşi acoperiş cu o astfel de... fără să-şi dea 
seama că pretinsul lui cămin e clădit pe o minciună! (Se apropie cu un 
pas.) Când privesc îndărăt, spre trecutul tău, e ca şi cum aş privi un 
câmp de luptă presărat pretutindeni cu destine omeneşti zdrobite. 

WERLE Mi se pare că prăpastia dintre noi e prea adâncă. 

GREGERS (se înclină, stăpânindu-se) Am remarcat şi eu. De aceea 
îmi şi iau pălăria şi plec. 

WERLE Pleci? Din casa mea? 

GREGERS Da. Căci, în sfârşit, acum am un scop pentru care să 
trăiesc. 

WERLE Ce scop? 

GREGERS Ai râde când ai şti care e. 

WERLE Un om care trăieşte singur nu râde prea uşor, Gregers. 

GREGERS (făcând semn spre fundul scenei) Uite, tată! Musafirii tăi 
se joacă de-a baba-oarba cu doamna Sørby. Noapte bună şi adio! (Iese 
pe uşa din dreapta, în fund. Se aud râsete şi glume din fund.) 

WERLE (bombănind ironic în urma lui Gregers) Hm! Sărmanul! Şi 
mai spune că nu-i exaltat! 


Actul II 


(Atelierul lui Hjalmar Ekdal. Camera, destul de încăpătoare, pare 
a fi o mansardă. La dreapta, acoperişul înclinat, cu geamuri mari, e 
pe jumătate acoperit cu o perdea albastră. În colţul din dreapta, uşa 
de intrare. Mai în faţă, pe aceeaşi parte, o uşă spre sala comună. La 
stânga, două uşi. Între ele, o sobă de fier. În fund o uşă mare, dublă, 
care se poate deschide în lături. Atelierul e modest însă frumos 
aranjat. Între uşile din dreapta, lângă perete, o canapea cu o masă şi 


câteva scaune. Pe masă, o lampă cu abajur. La gura sobei, un fotoliu 
vechi. În atelier se văd, ici şi colo, diferite aparate şi instrumente 
fotografice. La stânga uşii duble din fund, se vede o etajeră cu cărţi, 
cutii, sticle cu substanţe chimice, tot felul de unelte şi obiecte. 

Pe masă, fotografii şi lucruri mărunte: pensule, hârtie etc. 

La ridicarea cortinei, Gina Ekdal stă pe un scaun lângă masă şi 
coase. Hedvig stă pe canapea cu mâinile deasupra ochilor şi cu 
degetele cele mari în urechi, citind o carte.) 


GINA (după ce se uită de câteva ori pe furiş la fiica ei, ascunzând parcă o 
supărare) Hedvig! (Hedvig n-o aude. Mai tare.) Hedvig! 

HEDVIG (luându-și mâinile de la ochi şi privind-o) Da, mamă. 

GINA Dragă Hedvig, lasă acum cititul. 

HEDVIG De ce nu mă laşi să mai citesc un pic? Numai un pic. 

GINA Nu, nu. Pune cartea pe masă. Tăticului tău nu-i place să te 
vadă citind târziu. Nici el nu citeşte niciodată seara. 

HEDVIG (închizând cartea) Da, lui tăticu nu prea-i place să citească 
niciodată. 

GINA (pune lucrul la o parte, şi ia de pe masă un creion şi un carnețel) 
Mai ţii minte câţi bani am dat astăzi pe unt? 

HEDVIG O coroană şi şaizeci şi cinci de are. 

GINA Exact. (Notează.) E teribil cât unt se consumă la noi în casă! 
La fel, cârnaţii şi brânza. la să vedem... (Notează.) La fel, şunca... 
Hm! (Adunând cifrele.) Câţi bani... 

HEDVIG Pune la socoteală şi berea! 

GINA Da, aşa-i! (Notează.) Alţi bani. Trebuie să-i adaug. 

HEDVIG Pe deasupra a trebuit să cumpărăm şi pentru noi două 
câte ceva de prânz, după plecarea tatei. 

GINA Ei da! Dar am încasat opt coroane şi jumătate pe fotografii. 

HEDVIG Zău? Atâţia bani? 


GINA Exact opt coroane şi jumătate. 

(Tăcere. Gina îşi reia lucrul. Hedvig ia un creion şi hârtie şi începe să 
deseneze ceva, făcându-şi umbră la ochi cu mâna stângă.) 

HEDVIG E plăcut, zău aşa, să te gândeşti că tata ia parte la un 
mare banchet în casa domnului Werle. 

GINA Nu s-ar putea spune că e chiar la domnul Werle. E doar 
invitatul fiului acestuia. (Ceva mai pe urmă.) Noi nu avem nimic a face 
cu bătrânul Werle. 

HEDVIG Abia aştept să se întoarcă tata. Mi-a promis că o s-o 
roage pe doamna Sørby să-i dea ceva bun pentru mine. 

GINA Ei da! În casa aia sunt destule bunătăţi. 

HEDVIG (continuând să deseneze) Mi se pare că mi-e cam foame. 

(Bătrânul Ekdal, cu un pachet de hârtii la subsuoară şi cu alt pachet în 
buzunarul jachetei, intră pe uşa dinspre coridor.) 

GINA Ce târziu te-ntorci acasă, bunicule! 

EKDAL Închiseseră birourile. A trebuit să-l aştept pe Grâberg. Şi a 
trebuit să intru şi eu până la urmă... Hm! 

HEDVIG Ţi-au mai dat ceva de scris, bunicule? 

EKDAL Tot teancul ăsta. Uite-l cât e de mare! 

GINA Minunat! 

HEDVIG Şi mai ai un pachet în buzunar! 

EKDAL Ce? Fugi de-acolo! Nu mai am nimic. (Îşi pune bastonul 
într-un ungher.) Am de lucru pentru multă vreme, Gina. 
(Întredeschizând uşa din fund.) Sst! (Priveşte o clipă în camera din fund şi 
apoi închide uşa cu băgare de seamă.) Ehei! Dorm duşi cu toţii, claie 
peste grămadă, iar dumneaei s-a instalat în coş. Ehei! 

HEDVIG Eşti sigur, bunicule, că nu îngheaţă în coş? 

EKDAL Cum să îngheţe în atâtea paie? (Se duce spre uşa cea mare 
din fund.) Unde sunt chibriturile? 

GINA Pe scrin. (Bătrânul Ekdal intră în camera sa.) 


HEDVIG Bine că bunicul a căpătat iar de scris! 

GINA Da, sărmanul! Mai scoate şi el un ban de buzunar. 

HEDVIG Şi nu mai e nevoit să stea toată dimineaţa în ospătăria 
nesuferitei de madam Eriksen. 

GINA Şi-asta-i drept! (Câteva clipe de tăcere.) 

HEDVIG Tu ce crezi, or mai fi stând şi-acum la masă? 

GINA Dumnezeu ştie. Or mai fi stând. 

HEDVIG Ce de mai bunătăţi mănâncă tăticu! Sunt sigură că o să 
se întoarcă acasă vesel şi mulțumit. Tu ce crezi, mamă? 

GINA Da, mai ales când o să-i mai spunem că am închiriat şi 
camera. 

HEDVIG Nu, să nu-i spunem astă-seară. 

GINA Ştiu şi eu? Ne prinde bine un ban în plus. lar noi nu 
foloseam deloc camera. 

HEDVIG Eu ziceam că nu e nevoie să-i spunem acum, pentru că 
tăticu e bine dispus în seara asta. Ziceam să lăsăm povestea cu 
camera pentru altă dată. 

GINA (uitându-se la ea) Ţi-ar plăcea să-i spui lui tăticu câte o veste 
bună în fiecare seară când se întoarce acasă? 

HEDVIG Da! Atunci e mai multă veselie în casă. 

GINA (gânditoare) O, da, asta face mult! (Bătrânul Ekdal vine iar şi 
vrea să iasă pe uşa din față, la stânga. Gina se întoarce pe jumătate pe 
scaun.) Cauţi ceva în bucătărie, tată? 

EKDAL Da, dar nu vă deranjaţi. (lese.) 

GINA Nu cumva scormoneşte jarul? (Aşteaptă o clipă.) Hedvig, ia 
vezi tu ce face. (Ekdal se întoarce cu un ibric cu apă din care ies aburi.) 

HEDVIG Ai nevoie de apă fierbinte, bunicule? 

EKDAL Da. Îmi trebuie pentru ceva. Am de scris, şi cerneala s-a 
îngroşat ca papul. Hm! 

GINA Bine, tată, dar mai întâi mănâncă. Masa e pusă la tine, în 


odăiță. 

EKDAL Lasă mâncarea, Gina. Am mult de lucru. (Se duce în 
camera sa. Gina şi Hedvig se uită una la alta.) 

GINA (încet) Cine i-o fi dat bani? 

HEDVIG Cine putea să-i dea decât Grâberg? 

GINA Aş, de unde! Grăberg îmi trimite banii întotdeauna mie. 

HEDVIG O fi luat şi el o sticluţă pe datorie de undeva. 

GINA Bietul bătrân! Nu-i mai dă nimeni nimic pe datorie. 
(Hjalmar Ekdal intră prin dreapta, cu pardesiu şi pălărie gri de fetru. Gina 
aruncă lucrul şi se ridică.) Te-ai şi întors, Hjalmar? 

HEDVIG (în acelaşi timp, sărind în sus) Bine că ai venit, tăticule! 

HJALMAR (scoțându-şi pălăria) Au plecat aproape toţi. 

HEDVIG Aşa devreme? 

HJALMAR A fost mai mult un prânz decât un dineu! (Vrea să-şi 
scoată pardesiul.) 

GINA Stai să-ţi ajut. 

HEDVIG Şi eu. (Îi scot amândouă pardesiul, pe care Gina îl atârnă pe 
peretele din fund.) A fost multă lume, tăticule? 

HJALMAR Nu, nu prea! La masă, să fi fost vreo 
douăsprezece-paisprezece persoane. 

GINA Şi-ai stat de vorbă cu toţi? 

HJALMAR Aşa, puţin. M-a acaparat Gregers. 

GINA Tot aşa de răutăcios e? 

HJALMAR De, nu pare prea bun... Bătrânul nu s-a întors? 

HEDVIG Ba da. E în camera lui, scrie. 

HJALMAR A spus ceva? 

GINA Nu; ce să spună? 

HJALMAR N-a pomenit nimic despre... Mi se pare că a trecut pe 


la Grâberg. Vreau să intru la el o clipă. 
GINA Nu, nu, nu te duce! 


HJALMAR De ce? A spus el, poate, că nu vrea să mă vadă? 

GINA Nu vrea să vadă pe nimeni astă-seară. 

HEDVIG (făcând semne) Hm!... Hm!... 

GINA (fără să bage de seamă) A luat din bucătărie nişte apă 
fierbinte... 

HJALMAR Aha! Şi-acuma stă şi... 

GINA Lasă-l să facă ce-i place. 

HJALMAR O, Doamne! Sărmanul, bătrânul, încărunţitul meu 
tată!... Eh, să-l lăsăm să-şi facă gustul. 

(Bătrânul Ekdal, în veston şi cu pipa aprinsă, vine din camera sa.) 

EKDAL Te-ai întors? Ţi-am auzit glasul. 

HJALMAR Am sosit adineauri. 

EKDAL Nu m-ai văzut acolo? 

HJALMAR Nu, dar mi s-a spus că ai intrat în birou şi am vrut să 
vin după tine. 

EKDAL Hm! Frumos din partea ta, Hjalmar. Ce fel de lume a fost? 

HJALMAR Lume amestecată. Şambelanul Flor, şambelanul Balle, 
şambelanul Kaspersen şi şambelanul nu mai ştiu cum îi zice... 

EKDAL (clătinând din cap) Ai auzit, Gina? A petrecut numai cu 
şambelani. 

GINA Da, acolo vine numai lume bună. 

HEDVIG Au cântat şambelanii, tăticule? Ori au declamat? 

HJALMAR Nu. Au trăncănit tot timpul. M-au rugat pe mine să le 
declam ceva, dar nu le-am făcut pe plac. 

EKDAL Nu le-ai făcut pe plac? 

GINA Puteai să le faci. 

HJALMAR Ba nu. De ce să fiu oricând la bunul plac al oricui? (Se 
plimbă câțiva paşi.) Iaca, nu vreau! 

EKDAL Îi cunosc eu firea lui Hjalmar. 

HJALMAR Nu înţeleg de ce să distrez lumea tocmai eu, care 


m-am dus o singură dată la o petrecere. Să-şi bată capul ceilalţi. Tipii 
umblă de la o casă la alta, ghiftuindu-se şi bând zi de zi. Să dea şi ei 
ceva în schimbul bunătăţilor pe care le capătă! 

GINA Cred însă că nu le-ai şi spus asta. 

HJALMAR (fredonând) Ohoho! Au auzit urechile lor destule! 

EKDAL Chiar şambelanii? 

HJALMAR (într-o doară) Ei na! A urmat apoi o mică dispută 
despre vinul de Tokai. 

EKDAL Despre vinul de Tokai? Păi ăla e un vin straşnic. 

HJALMAR (oprindu-se) O fi. Află însă că nu-s la fel de bune 
vinurile din fiecare an. Depinde de căldura pe care au primit-o 
strugurii de la soare. 

GINA Multe mai ştii şi tu, Hjalmar! 

EKDAL Şi s-au certat din pricina asta? 

HJALMAR Ar fi vrut să se certe, dar li s-a spus că şi cu ei e aceeaşi 
poveste. Au aflat că şi fineţea lor depinde de anii pe care-i au. 

GINA Născociri de-ale tale! 

EKDAL Li s-a spus asta de la obraz? 

HJALMAR Sigur că da! 

EKDAL Auzi, Gina? Le-a spus asta de la obraz. 

GINA Parcă n-aş crede, zău aşa! 

HJALMAR Nu vreau totuşi să se vorbească despre astea. Astfel 
de lucruri nu se povestesc. Totul s-a petrecut, natural, prieteneşte. 
Sunt oameni plăcuţi şi simpatici. De ce să-i jignesc? 

EKDAL Să li se spună însă una ca asta de la obraz!... 

HEDVIG (insinuantă) Ce bine îţi şade, tăticule, în redingotă! 

HJALMAR Crezi? Redingota mă prinde, în adevăr, de minune. 
Parcă ar fi fost croită pentru mine. Cam strâmtă, poate, la subsuori. 
Ajută-mă, Hedvig. (Îşi scoate haina.) Mai bine îmi pun haina. Unde 
mi-e haina, Gina? 


GINA Aici. (I-o aduce şi-l ajută s-o îmbrace.) 

HJALMAR Nu uita că Molvik se înfiinţează mâine cu noaptea-n 
cap să-şi ia redingota. 

GINA (punând-o deoparte) Bine. Am eu grijă. 

HJALMAR (întinzându-se) Aşa te simţi parcă mai comod. O haină 
de casă mai lărguţă e mai potrivită pentru talia mea. Tu ce zici, 
Hedvig? 

HEDVIG Da, tăticule, aşa-i. 

HJALMAR Mai ales când răsucesc de câteva ori fularul în jurul 
gâtului... la spune! 

HEDVIG Da, ce bine te prinde cu mustata ta şi cu părul frizat. 

HJALMAR Nu frizat. Eu aş zice mai degrabă buclat. 

HEDVIG Da, are bucle mari. (Trăgându-l de haină.) Lăticule! 

HJALMAR Ce vrei? 

HEDVIG Ştii bine ce vreau. 

HJALMAR Nu ştiu nimic. 

HEDVIG (râzând şi scâncind) Nu mă mai necăji, tăticule! 

HJALMAR Ce s-a întâmplat? 

HEDVIG (scuturându-l) Dă-mi ce mi-ai adus. Ştii bine ce bunătăţi 
mi-ai promis. 

HJALMAR Vai, draga mea! Am uitat. 

HEDVIG Nu mă amăgi. E ruşine. Unde le-ai pus? 

HJALMAR N-am uitat. Dar aşteaptă puţin. Am altceva pentru 
tine, Hedvig. (Se duce şi caută în buzunarele redingotei.) 

HEDVIG (sare şi bate din palme) Ah, mămico! Mămico! 

GINA Vezi? Dacă ai răbdare... 

HJALMAR (cu o hârtie) Asta-i. 

HEDVIG Cum aşa? Asta nu e decât o hârtie. 

HJALMAR E lista de bucate, fetițo. Toată lista. Pe ea scrie 
„Menu”, dar asta înseamnă listă de bucate. 


HEDVIG Altceva nu ai? 

HJALMAR Celelalte le-am uitat. Crede-mă pe cuvânt. Distracţia 
asta cu bunătăţile e foarte neplăcută. la loc la masă şi citeşte lista... şi 
eu îţi explic ce gust au bucatele. Hai, te rog, Hedvig. 

HEDVIG (înghitindu-şi lacrimile) Mulţumesc. (Se aşază la masă, dar 
nu citeşte nimic. Gina îi face semn. Hjalmar observă.) 

HJALMAR (plimbându-se prin cameră) E de necrezut la câte trebuie 
să se gândească un cap de familie. lar dacă uită numai un singur 
lucru, cât de mic, gata! Se pomeneşte cu nazuri şi cu mutre acre. 
Omul se obişnuieşte însă cu toate. (Se opreşte la sobă, lângă bătrân.) 
Tată, astă-seară ai mai cercetat puţin ce e pe dincolo? 

EKDAL Ei, na, se putea să nu mă uit? Dumneaei s-a instalat în 
COŞ. 

HJALMAR Vezi? S-a instalat în coş. Aşadar începe să se 
obişnuiască. 

EKDAL Păi sigur. N-am spus eu? Mai trebuie însă câteva 
lucruri... 

HJALMAR Câteva îmbunătăţiri, da. 

EKDAL Se vor face neapărat. 

HJALMAR Da, tată, să vorbim puţin despre ele. Vino aici lângă 
mine, pe canapea. 

EKDAL Bine, vin. Să-mi umplu mai întâi pipa. Trebuie s-o şi curăţ 
niţel. Hm! (Intră în camera lui.) 

GINA (către Hjalmar, zâmbind) Să-şi curețe pipa! Pricepi?... 

HJALMAR Gina, lasă-l în pace pe bietul naufragiat. Da, câteva 
îmbunătăţiri... Mâine trebuie să ne şi apucăm de treabă. 

GINA Mâine n-o să ai vreme, Hjalmar. 

HEDVIG (intervenind) Ba da, mămico! 

GINA Da, avem nişte copii de retuşat. Au venit de câteva ori 
după ele. 


HJALMAR lar copiile! Să le terminăm odată. Poate au venit şi 
comenzi noi? 

GINA Regret, dar n-au venit. Mâine n-am altceva de făcut decât 
cele două portrete pe care le ştii. 

HJALMAR Altceva nimic? Aşa e când nu te ocupi. 

GINA Ce vrei să fac? Anunţ şi eu în gazete cât pot. 

HJALMAR Da, da, gazetele. Mare pricopseală! Nici după cameră 
n-a venit nimeni s-o vadă, aşa e? 

GINA Nu, n-a venit nimeni. 

HJALMAR Era de aşteptat. Dacă nu te-ngrijeşti!... Trebuie să ne 
dăm mai multă silinţă, Gina. 

HEDVIG (apropiindu-se de el) Să-ţi aduc flautul, tăticule? 

HJALMAR Nu-mi trebuie niciun flaut. N-am nevoie de nicio 
bucurie pe lumea asta. (Plimbându-se.) Da, mâine voi lucra. Negreşit. 
Voi lucra cât mă vor ţine puterile... 

GINA Dragă Hjalmar, nu asta am vrut să spun. 

HEDVIG Să-ţi aduc o sticlă de bere, tăticule? 

HJALMAR Nu. Nu-mi trebuie nimic. (Oprindu-se.) Bere? Bere ai 
spus? 

HEDVIG (cu vioiciune) Da, tăticule. Bere delicioasă, proaspătă. 

HJALMAR Bine. Dacă vrei, adu-mi o sticlă. 

GINA Da, adu-i. Să vezi ce bine o să se simtă! 

(Hedvig dă fuga spre bucătărie, dar Hjalmar, la sobă, o opreşte, se uită la 
ea, o apucă de cap şi o strânge la piept.) 

HJALMAR Hedvig! Draga mea Hedvig! 

HEDVIG (bucuroasă şi cu lacrimi în ochi) Lăticul meu scump! 

HJALMAR Nu-mi mai spune aşa. Am stat la masa unui bogătaş, 
m-am ghiftuit cu de toate şi n-am fost în stare să... 

GINA (la masă) Lasă asta, Hjalmar. 

HJALMAR Nu trebuie să mi-o luaţi în nume de rău. Ştiţi cât de 


mult țin la voi. 

HEDVIG (apucându-l cu brațele de gât) Şi noi ţinem mult la tine, 
tăticule, mult de tot! 

HJALMAR Şi dacă nu mă port bine uneori, o, Doamne! gândiţi-vă 
şi voi că sunt un om cu atâtea griji pe cap. (Ştergându-şi lacrimile.) 
Într-o clipă ca asta n-am nevoie de bere. Daţi-mi flautul. (Hedvig se 
duce fuga la etajeră şi i-l aduce.) Mulţumesc, Hedvig. Aşa. Cu flautul în 
mână şi cu voi alături... O! (Hedvig se aşază la masă lângă Gina. Hjalmar 
se plimbă încoace şi încolo şi începe să cânte o arie populară boemă, dar 
într-un tempo încet, elegiac, şi cu o execuție duioasă. Întrerupe apoi 
melodia, întinde mâna stângă spre Gina şi zice mişcat.) Nu te uita, Gina, 
la sărăcia de sub acoperişul nostru. Aici e căminul nostru. Şi nicăieri 
nu ne putem simţi mai bine. (Începe iar să cânte. Apoi se aud bătăi în uşa 
de la coridor.) 

GINA (ridicându-se) Opreşte-te, Hjalmar. Mi se pare că a venit 
cineva. 

HJALMAR (punând flautul la loc pe etajeră) Du-te şi vezi cine e. 

(Gina se duce şi deschide uşa.) 

GREGERS (din coridor) Vă rog să mă scuzaţi... 

GINA (dându-se un pas înapoi) O! 

GREGERS Aici locuieşte fotograful Ekdal? 

GINA Da, aici. 

HJALMAR (îndreptându-se spre uşă) Gregers! Tu eşti? Intră, te rog. 

GREGERS (intrând) Ti-am spus că am să trec pe la tine. 

HJALMAR Dar chiar în seara asta? Ţi-ai părăsit musafirii? 

GREGERS l-am părăsit şi pe ei, şi casa părintească totodată. Bună 
seara, doamnă Ekdal. Nu ştiu dacă mă recunoaşteți. 

GINA Cum nu! Tânărul domn Werle nu-i greu de recunoscut. 

GREGERS De fapt, eu semăn cu mama. Şi de ea vă aduceți 
aminte, fără îndoială! 


HJALMAR Zici că ţi-ai părăsit căminul? 

GREGERS Da, m-am mutat la un hotel. 

HJALMAR Bine. De vreme ce ai venit, te rog scoate-ţi pardesiul şi 
ia loc. 

GREGERS Mulţumesc. (Îşi scoate pardesiul. Are acum alte haine: un 
costum de postav gri, de croială rustică.) 

HJALMAR Şezi colea, pe canapea. Fă-te comod. 

(Gregers se aşază pe canapea, iar Hjalmar pe un scaun lângă masă.) 

GREGERS (uitându-se în jur) Vasăzică, dragă Hjalmar, ăsta e 
căminul tău! Aici locuieşti! 

HJALMAR Ăsta e atelierul, precum vezi. 

GINA Fiind loc mai mult, cea mai mare parte a timpului ne-o 
petrecem aici în atelier. 

HJALMAR Locuiam mai bine înainte, însă casa sta are un mare 
avantaj: nişte camere splendide care dau spre stradă. 

GINA Şi pe partea cealaltă a coridorului avem o încăpere pe care 
o putem închiria. 

GREGERS (către Hjalmar) Bravo ţie! Ai şi subchiriaşi. 

HJALMAR Încă nu-i am. Nu e lucru atât de uşor. Trebuie să fii un 
spirit întreprinzător. (Către Hedvig.) Ce se aude cu berea, fetiţo? 

(Hedvig clatină din cap şi se duce în bucătărie.) 

GREGERS Singurul copil? 

HJALMAR Singurul, da. E cea mai mare bucurie a noastră pe 
lume, şi... (coborând glasul) şi durerea noastră cea mai adâncă, 
Gregers. 

GREGERS Ce vrei să spui? 

HJALMAR Da, dragul meu. E ameninţată să-şi piardă vederea. 

GREGERS Să orbească? 

HJALMAR Da. Deocamdată sunt numai primele semne. Şi poate 
să mai dureze câtva timp. Medicul, însă, ne-a prevenit. Nenorocirea 


e fatală! 

GREGERS Grozavă nenorocire! Şi, mă rog, de unde provine asta? 

HJALMAR (oftând) Probabil, ceva ereditar. 

GREGERS (uimit) Ereditar? 

GINA Şi mama lui Hjalmar avea vederea slabă. 

HJALMAR Da, aşa zice tata. Eu nu-mi aduc aminte. 

GREGERS Sărmana copilă! Ea ce zice? 

HJALMAR Îţi poți închipui că n-am avut curajul să-i spunem. Nu 
bănuieşte nimic. Veselă, fără griji şi sprintenă ca o păsărică, zboară 
spre noaptea veşnică a vieţii. (Copleşit.) Durerea mea e îngrozitoare, 
Gregers. (Hedvig intră cu o sticlă de bere şi cu pahare, pe care le pune pe 
masă.) 

HJALMAR (mângâind-o pe cap) Îți mulțumesc, Hedvig. (Hedvig îl 
cuprinde cu brațele de gât şi-i şopteşte ceva la ureche.) Nu, nu. Nu-i 
nevoie de sandvişuri. Ori poate tu vrei, Gregers? 

GREGERS Nu, mulţumesc. 

HJALMAR (melancolic) Poţi să aduci totuşi câteva. Ar fi bine să 
pui şi o felie de pâine, bine unsă cu unt. (Hedvig se duce iar în 
bucătărie, bucuroasă.) 

GREGERS (care a urmărit-o cu ochii) Pare a fi o fată sănătoasă. 

GINA Da, încolo, slavă Domnului, nu-i lipseşte nimic. 

GREGERS Cu timpul o să semene cu dumneavoastră, doamnă 
Ekdal. Câţi ani are acum? 

GINA Împlineşte în curând paisprezece. Poimâine e ziua ei de 
naştere. 

GREGERS E destul de bine dezvoltată pentru vârsta ei. 

GINA S-a dezvoltat mult, mai ales de un an încoace. 

GREGERS Numai văzând cât de repede cresc copiii, ne dăm 
seama că îmbătrânim... Sunteţi de mult căsătoriţi?... 

GINA Ne-am căsătorit... Da... acum vreo cincisprezece ani. 


GREGERS Poate ceva mai puţin... 

GINA (privindu-l cu atenție) Sunt exact cincisprezece ani! 

HJALMAR Da, da, aşa-i. Cincisprezece ani fără vreo câteva luni. 
(Schimbând vorba.) Greu ţi-a mai trecut vremea acolo sus, la uzină, 
Gregers! 

GREGERS Mi s-a părut în adevăr greu cât am stat acolo. Însă 
acum, privind în urmă, mai că nu-mi dau seama cum a trecut. 

(Intră bătrânul Ekdal din camera sa, fără pipă, dar cu vechiul său chipiu 
de locotenent pe cap; mersul îi e cam şovăitor.) 

EKDAL Acum, Hjalmar, putem să stăm şi să vorbim despre 
problemele noastre, hm! Cum a fost? 

HJALMAR (ieşindu-i înainte) Avem un oaspete, tată: Gregers 
Werle. Nu ştiu dacă-ţi mai aduci aminte de el. 

EKDAL (uitându-se la Gregers, care s-a ridicat) Werle? Fiul? Ce vrea 
de la mine? 

HJALMAR Nu vrea nimic. La mine a venit. 

EKDAL Aha! Deci, nu s-a-ntâmplat nimic! 

HJALMAR Fireşte că nu s-a-ntâmplat nimic. 

EKDAL (ridicându-şi bratele) Nu de alta, eu nu mă tem însă... 

GREGERS (ducându-se spre el) Domnule locotenent Ekdal, n-am 
ţinut decât să vă aduc salutul vechilor terenuri de vânătoare. 

EKDAL Terenuri de vânătoare? 

GREGERS Da, de colo, de sus, din jurul uzinei Høydal. 

EKDAL Ei da, eram cunoscut acolo pe vremuri. 

GREGERS Frați pe-atunci un vânător straşnic. 

EKDAL Da, eram. Şi mai pot fi. Se vede după uniformă, în casă 
pot s-o port, fără să dau socoteală nimănui. Pe stradă însă, nu ies cu 
ea. 

(Intră Hedvig cu o farfurie cu sandvişuri, pe care o pune pe masă.) 

HJALMAR Şezi, tată, să bei un pahar de bere. Fii bun, Gregers. 


(Ekdal înaintează, şchiopătând şi mormăind, spre canapea. Gregers se 
aşază pe un scaun foarte aproape de el, iar Hjalmar de partea cealaltă a lui 
Gregers. 

Gina stă puțin mai departe de masă şi coase. Hedvig rămâne lângă tatăl 
ei.) 

GREGERS Vă mai aduceți aminte, domnule locotenent Ekdal, 
când veneam sus, la munte, cu Hjalmar, să vă vizităm vara şi la 
Crăciun? 

EKDAL Da? Nu-mi aduc aminte. Pot doar să vă asigur că am fost 
un vânător straşnic. Am împuşcat şi urşi. Nouă am doborât. 

GREGERS (privindu-l compătimitor) Şi acum nu mai vânaţi? 

EKDAL Dragul meu, n-aş putea să spun că nu mai vânez din când 
în când! O, nu cum vânam înainte. Căci pădurea, ah, pădurea... 
pădurea... (Bea.) Mai e în picioare pădurea? 

GREGERS Nu mai e ca pe vremea dumneavoastră. A fost tăiată 
fără milă, aproape toată. 

EKDAL Tăiată? (Mai încet şi cu oarecare teamă.) Rău! Foarte rău! 
Asta nu poate să rămână fără urmări. Pădurea se răzbună. 

HJALMAR (umplându-i paharul) Te rog, tată. Mai bea un pahar. 

GREGERS Cum poate cineva ca dumneavoastră, care şi-a petrecut 
viaţa în aer liber, să trăiască într-un oraş sufocant, aici, între patru 
pereţi? 

EKDAL (zâmbind uşor şi uitându-se la Hjalmar) O! Aici nu-i chiar 
aşa de rău. Nu-i deloc rău. 

GREGERS Dar toate cele cu care aţi crescut împreună? Aerul 
proaspăt, viaţa liberă în pădure, în mijlocul naturii, între animale şi 


EKDAL (zâmbind) Să i le arătăm, Hjalmar? 
HJALMAR (repede şi puțin confuz) Nu, tată. Nu astă-seară. 
GREGERS Ce vrea să-mi arate? 


HJALMAR Nimica toată. O să vezi altă dată. 

GREGERS (continuând a vorbi cu bătrânul) Da, asta voiam să vă 
spun, domnule locotenent Ekdal: că acum ar fi bine să mergeţi cu 
mine sus, la uzină. Căci mă întorc în curând acolo. Aţi putea, 
desigur, să căpătaţi şi acolo câte ceva de scris. Aici nu există absolut 
nimic care să vă poată încânta şi însufleţi. 

EKDAL (privindu-l uimit) Nimic, zici, care să mă... 

GREGERS Ba da, îl aveţi pe Hjalmar, însă şi el are destule griji. Un 
om ca dumneavoastră, care s-a simţit atras totdeauna de tot ce-i liber 
şi sălbatic... 

EKDAL (bate în masă) Hjalmar, trebuie să-i arătăm neapărat. 

HJALMAR Nu, tată, nu! E şi întuneric. 

EKDAL Aş, de unde! Afară e lună. (Se ridică.) Îţi spun că trebuie să 
vadă. Stai că intru eu. Vino şi ajută-mă, Hjalmar. 

HEDVIG Hai, tată, hai! 

HJALMAR (ridicându-se) Ei, fie! 

GREGERS (către Gina) De ce e vorba? 

GINA O, o să vedeţi; nu-i cine ştie ce ciudățenie. 

(Ekdal şi Hjalmar s-au dus la peretele din fund şi au dat în lături un 
canat al uşii. Hedvig îl ajută pe bătrân. Gregers rămâne lângă canapea. Gina 
coase mai departe, impasibilă. Prin deschizătura uşii se vede o încăpere mare 
de pod, lungă şi neregulată, cu multe unghere şi coşuri de sobă. Prin câteva 
ferestruici în acoperiş, pătrund ici şi colo raze luminoase de lună. Restul 
încăperii e cufundat în umbră.) 

EKDAL (către Gregers) Poţi să vii mai aproape. 

GREGERS (apropiindu-se) Ce trebuie să văd? 

EKDAL Ai răbdare. Hm!... 

HJALMAR (cam încurcat) Asta îl priveşte pe tata. Eu nu mă 
amestec. 

GREGERS (la uşă, uitându-se în pod) Tineţi păsări, domnule 


locotenent! 

EKDAL Vorbă să fie că le ţinem. Acuma toate au zburat. Ar trebui 
să le vedeţi la lumina zilei. 

HEDVIG Mai e însă... 

EKDAL Sst! Nu mai e nimic. 

GREGERS Cum văd, aveţi şi porumbei. 

EKDAL Poate că avem şi porumbei!... Ei îşi au cuiburile sub 
streaşină; le place să stea cât mai sus. 

HJALMAR Nu sunt însă porumbei obişnuiţi. 

EKDAL Ce obişnuiţi! Avem porumbei rotitori! Avem şi câţiva cu 
guşă. Vino puţin încoace? Vezi albia aia de lângă perete? 

GREGERS Da. Ce-i cu ea? 

EKDAL În ea stau, noaptea, iepurii de casă. 

GREGERS Ei, poftim! Ţineţi şi iepuri de casă!... 

EKDAL De ce să nu ţinem şi iepuri de casă? (Către Hjalmar.) Auzi, 
Hjalmar? Întreabă dacă ţinem şi iepuri de casă. Hm! Vorba-i că 
acuma e acuma! Dă-te la o parte, Hedvig. Veniţi şi uitaţi-vă colo jos. 
Vedeţi un coş plin cu paie? 

GREGERS Da, îl văd; e şi o pasăre în el. 

EKDAL Hm! O pasăre... 

GREGERS Parcă ar fi rață... 

EKDAL (cu glas ferm) Sigur că e rață. 

HJALMAR Dar ce fel de rață crezi că e? 

HEDVIG Nu e o rață ca oricare. 

EKDAL Tu să nu vorbeşti. 

GREGERS Doar n-o fi rață turcească! 

EKDAL Nu, domnule... Werle. Nu-i rață turcească. E o rață 
sălbatică. 

GREGERS Serios? O rață sălbatică? 

EKDAL Da, pasărea pe care-aţi văzut-o e o rață sălbatică. Rața mea 


sălbatică. E a mea! 

GREGERS Şi poate să trăiască aici, în pod? Îi prieşte? 

EKDAL Vă închipuiţi, cred, că are la dispoziţie o albie în care se 
poate bălăci. 

HJALMAR Cu apă împrospătată din două în două zile. 

GINA (întorcându-se către Hjalmar) Nu bagi de seamă, Hjalmar, că 
tremurăm de frig? 

EKDAL Da, să închidem uşa. Să nu-i tulburăm odihna de noapte. 
Fii bună, Hedvig! (Hjalmar şi Hedvig închid uşa de la pod.) Altă dată 
veți putea s-o vedeţi mai bine. (Așezându-se în fotoliul de lângă sobă.) 
Rațele sălbatice sunt nişte păsări minunate. 

GREGERS Cum aţi prins-o, domnule locotenent? 

EKDAL N-am prins-o eu. Mi-a dăruit-o cineva de aici, din oraş. 

GREGERS (cam uimit) Acea persoană n-o fi cumva tatăl meu? 

EKDAL Într-adevăr, tatăl dumneavoastră! Hm! 

HJALMAR E ciudat cum ai ghicit, Gregers! 

GREGERS Mi-ai povestit cândva că îi datorezi multe lucruri 
tatălui meu. Mi-am închipuit, deci, că... 

GINA N-am căpătat însă rața de la domnul Werle bătrânul... 

EKDAL Trebuie să-i mulţumim lui Hăken Werle, Gina. (Către 
Gregers.) A împuşcat-o din barcă. 

GREGERS S-a ales numai cu câteva alice în corp. 

HJALMAR Două sau trei. 

HEDVIG Le-a primit în aripă şi n-a mai putut să zboare. 

GREGERS Şi s-a dus la fund, nu? 

EKDAL (somnoros, cu glas domol) Păi da! Aşa fac rațele sălbatice. Se 
dau la fund, cât mai adânc. Se prind acolo cu ciocul de alge ori de ce 
naiba găsesc. Da la suprafaţă nu mai ies. 

GREGERS A dumneavoastră, domnule locotenent, cum se face că, 
totuşi, a ieşit? 


EKDAL Tatăl dumneavoastră avea un câine grozav. Câinele acela 
s-a scufundat după rață şi a scos-o afară. 

GREGERS (întorcându-se spre Hjalmar) Vasăzică aşa se face că 
acum o aveţi aici? 

HJALMAR Nu de-a dreptul. Întâi a fost dusă acasă la tatăl tău. 
Acolo nu-i pria deloc. Şi Pettersen a primit poruncă să-i facă de 
petrecanie... 

EKDAL (aproape adormit) Hm! Nătărăul de Pettersen! 

HJALMAR (vorbind mai încet) Aşa am căpătat noi pasărea. Tata, 
care îl cunoaşte oarecum pe Pettersen, când a aflat povestea cu rața, 
a reuşit să-l convingă să i-o dea lui. 

GREGERS Şi-i prieşte aici, în pod? 

HJALMAR Exceptional, dragul meu. S-a îngrăşat. Stă de-atâta 
vreme aici în pod, încât a şi uitat de viaţa ei sălbatică. De asta 
depinde totul. 

GREGERS Ai dreptate, Hjalmar... Să n-o laşi niciodată să mai 
vadă aerul şi marea. Acum dă-mi voie să mă retrag. Mi se pare că 
tatăl tău a adormit. 

HJALMAR N-are nicio importanţă. 

GREGERS E-adevărat că aveţi o cameră de închiriat? 

HJALMAR Da. De ce întrebi? Cunoşti pe cineva care ar fi amator? 

GREGERS Puteţi să mi-o daţi mie? 

HJALMAR Tie? 

GINA Dar dumneavoastră, domnule Werle... 

GREGERS Dacă mi-o dați, mâine dimineaţă mă şi mut în ea. 

HJALMAR Cu cea mai mare plăcere. 

GINA Nu, domnule Werle. Camera nu e deloc bună pentru 
dumneavoastră. 

HJALMAR De ce spui asta, Gina? 

GINA Camera nu-i nici destul de mare, nici destul de 


luminoasă... 

GREGERS Asta nu mă interesează, doamnă Ekdal. 

HJALMAR După mine, camera e foarte drăguță. Şi nici nu e prost 
mobilată. 

GINA Nu-i uita însă pe cei doi care locuiesc dedesubt. 

GREGERS Care doi? 

GINA E unul care a fost preceptor... 

HJALMAR Molvik. 

GINA ...Şi un doctor — un oarecare Relling. 

GREGERS Relling? Mi se pare că-l cunosc. A fost într-o vreme 
medic la Hoydal. 

GINA Doi oameni răi. Îşi fac de cap aproape seară de seară. Ba se 
mai întorc şi la ore târzii acasă. 

GREGERS Omul se obişnuieşte repede cu orice. Voi face şi eu ca 
rața sălbatică. 

GINA Nu ştiu, zău, dacă vă veţi putea odihni! 

GREGERS Nu vă place deloc să mă mut la dumneavoastră, 
doamnă Ekdal? 

GINA Vai de mine! Cum puteţi să credeţi asta? 

HJALMAR Oricum, e destul de ciudat din partea ta, Gina. (Către 
Gregers.) Spune-mi, Gregers, mai întâi de toate, ai de gând cu 
adevărat să te stabileşti aici, în oraş? 

GREGERS (punându-şi pardesiul) Da, aşa vreau. 

HJALMAR Dar nu acasă la tatăl tău. Ce ai de gând să faci? 

GREGERS Dacă aş şti, ar fi ceva mai simplu. Când ai nenorocul să 
te cheme Gregers şi pe deasupra şi Werle, e ceva îngrozitor. 

HJALMAR Nu văd de ce. 

GREGERS Ptiu! L-aş scuipa în obraz pe individul care s-ar numi 
aşa. Când însă te cheamă Gregers Werle, ca pe mine... 

HJALMAR (râzând) Ha, ha! Dacă n-ai fi Gregers Werle, ce-ai vrea 


să fii? 

GREGERS Dacă ar fi să aleg, aş prefera să fiu un câine sârguincios. 

GINA Un câine?! 

HEDVIG (fără voie) Vai! 

GREGERS Da, un câine sârguincios. Un câine care se scufundă în 
apă după rațele sălbatice când se duc la fund şi se prind de algele din 
nămol. 

HJALMAR Ştii ce, Gregers? Nu cred nimic din tot ce-mi spui. 

GREGERS Ce-ţi spun eu nu-i deloc ciudat. Mâine dimineaţă, însă, 
mă mut la tine. (Către Gina.) N-o să vă stingheresc de fel; ştiu să mă 
gospodăresc singur. (Către Hjalmar.) Celelalte lucruri le discutăm 
mâine dimineaţă. Noapte bună, doamnă Ekdal. (Salutând-o din cap pe 
Hedvig.) Noapte bună! 

GINA Noapte bună, domnule Werle. 

HEDVIG Noapte bună. 

HJALMAR (care a aprins o lumânare) Stai puţin. Vreau să-ţi fac 
lumină. Pe scară trebuie să fie întuneric. (Gregers şi Hjalmar ies pe uşa 
dinspre coridor.) 

GINA (privind înaintea ei, cu lucrul în poală) Nu-i ciudat din partea 
lui să spună că ar vrea să fie un câine? 

HEDVIG Să-i spun un lucru, mămico. Eu cred că altceva a vrut să 
spună. 

GINA Ce anume? 

HEDVIG Nu ştiu, însă tot timpul mi s-a părut că una gândeşte şi 
alta spune. 

GINA Crezi? Ciudat! 

HJALMAR (întorcându-se) Lampa ardea încă. (Stinge lumânarea şi o 
pune deoparte.) În sfârşit, pot să gust şi eu ceva. (Luând un sanduiş.) 
Vezi, Gina? Când omul are puţin spirit de întreprindere... 

GINA Ce vrei să spui? 


HJALMAR Uite că am avut noroc să închiriem şi camera, în 
sfârşit. Şi încă unui om ca Gregers, un vechi şi bun prieten. 

GINA Nu ştiu, zău, ce să mai spun. 

HEDVIG Să vezi ce bine o să fie, mămico! 

HJALMAR Curioasă mai eşti şi tu! Înainte o ţineai într-una să 
închiriem camera, şi acuma faci mofturi. 

GINA Da, Hjalmar, dacă ar fi vorba de altcineva. Ce crezi că o să 
spună bătrânul? 

HJALMAR Bătrânul Werle? Ce-l priveşte pe el? 

GINA Doar îţi dai şi tu seama, cred, că e ceva între ei, dacă tânărul 
s-a hotărât să plece din casa părintească. Şi ştii bine ce poate să fie 
între ei. 

HJALMAR Orice-ar fi... 

GINA Bătrânul ar putea să-şi închipuie că tu l-ai determinat să 
plece. 

HJALMAR N-are decât să-şi închipuie. Bătrânul Werle a făcut 
multe pentru mine, recunosc; nu înseamnă însă că trebuie să depind 
toată viaţa de el. 

GINA Da, dragul meu, însă toate astea s-ar putea răsfrânge 
asupra tatălui tău. Ar putea să piardă modesta slujbă pe care o are la 
Grăberg. 

HJALMAR Măcar de s-ar întâmpla una ca asta! Nu e umilitor 
pentru un om ca mine să-şi vadă tatăl cu părul alb în halul unui 
paria? Acum însă vor veni vremuri mai bune şi pentru noi. (Luând 
din nou un sandviş.) Dacă e adevărat că am o menire în viaţă, apoi 
trebuie s-o şi aduc la îndeplinire. 

HEDVIG Da, tăticule. Aşa să faci! 

GINA Sst! Să nu-l trezeşti! 

HJALMAR (mai încet) Am spus că trebuie s-o aduc la îndeplinire. 
Va veni şi ziua mea odată. De aceea e bine că am închiriat camera. 


Voi fi mai independent, aşa cum trebuie să fie omul care are o 
misiune în viaţă. (Mişcat, lângă fotoliu.) Sărmanul meu tată cu părul 
nins! Aibi încredere în Hjalmar al tău! El are umeri laţi. Puternici, în 
orice caz. Te vei trezi într-o bună zi... (Către Gina.) Poate nu crezi? 

GINA (ridicându-se) Ba cred. Deocamdată să-l vedem însă aşezat 
în pat. 

HJALMAR Vom face şi asta. (Amândoi îl ridică pe bătrân cu multă 
băgare de seamă.) 


Actul III 


(Atelierul lui Hjalmar Ekdal. Dimineaţa. Lumina zilei pătrunde 
prin fereastra cea mare a acoperişului înclinat. Perdeaua e dată la o 
parte. 

La ridicarea cortinei, Hjalmar e aşezat la masă, ocupat cu 
retuşarea unei fotografii. În fața lui se află diverse alte fotografii. 
Apoi pe uşa dinspre coridor intră Gina cu pălărie şi mantou. În braţe 
are un coş cu capac.) 


HJALMAR Te-ai întors, Gina? 

GINA M-am întors, însă trebuie să mă grăbesc. (Pune coşul pe un 
scaun şi scoate lucrurile din el.) 

HJALMAR Ai trecut pe la Gregers? 

GINA Da. E foarte frumos la el. Cu lucrurile pe care le-a adus, a 
făcut camera destul de plăcută. 

HJALMAR Serios? 

GINA A ţinut să aranjeze singur totul şi s-a apucat să facă şi foc în 
sobă, dar a uitat să tragă capacul, şi fumul a umplut toată camera de 
te înăbuşi! 

HJALMAR Ei, poftim! 


GINA Stai că n-am terminat! Ca să stingă focul, a turnat apă în 
sobă, şi ce crezi? A umplut podeaua întreagă de murdărie. O 
mizerie, nu altceva! 

HJALMAR Mare belea! 

GINA Am adus-o pe portăreasă să curețe mizeria, dar nimeni nu 
va putea sta acolo în cameră până după prânz. 

HJALMAR Şi el unde-i acum? 

GINA Spunea că iese puţin. 

HJALMAR Am trecut şi eu pe la Gregers după ce ai plecat tu. 

GINA Da, ştiu. L-ai rugat să vină să ia micul dejun la noi. 

HJALMAR Numai o gustare. E prima zi. N-avem încotro. Tu de 
altfel ai totdeauna câte ceva în casă. 

GINA Fac eu rost! 

HJALMAR Fă aşa fel ca să nu lipsească nimic de pe masă. Cred că 
vin şi Relling şi Molvik. L-am întâlnit pe Relling pe scară şi nu se 
putea să nu-l... 

GINA Vin amândoi? 

HJALMAR Ei şi? Nu face nimic. (Bătrânul Ekdal deschide uşa şi 
priveşte înăuntru.) 

EKDAL Ascultă, Hjalmar! (Observând-o pe Gina.) Erai aici? 

GINA Doreşti ceva, tată? 

EKDAL Nu. Mi-e totuna. Hm! (Se retrage.) 

GINA (luând coşul) Ai grijă, du-te pe la el; vezi să nu plece. 

HJALMAR Bine, am eu grijă. Ascultă, Gina! N-ar fi rău să avem la 
masă şi puţină salată de scrumbii; Relling şi Molvik au fost la chef 
az-noapte. 

GINA Numai de n-ar veni prea devreme să mă deranjeze... 

HJALMAR Nu vin, nu. Nu-i niciun zor. 

GINA Mai lucrează şi tu puţin până atunci. 

HJALMAR Păi, lucrez doar! Lucrez cât pot. 


GINA Bine, bine, termină şi tu o treabă. 

(Duce coşul în bucătărie. Hjalmar retuşează puțin fotografia. Lucrează 
încet, fără chef.) 

EKDAL (deschide iar uşa, se uită în atelier şi întreabă încet) Lucrezi? 

HJALMAR Uite, mă trudesc cu fotografiile astea... 

EKDAL Dacă eşti atât de ocupat, lasă. Hm! (Se retrage; uşa rămâne 
deschisă.) 

HJALMAR (mai lucrează puțin în tăcere; leapădă apoi pensula şi se 
îndreaptă spre uşă) Eşti ocupat, tată? 

EKDAL (mormăind) Dacă tu eşti ocupat, sunt şi eu. Hm! 

HJALMAR Bine. (Se duce să-şi vadă mai departe de lucru.) 

EKDAL (apare din nou, după câteva clipe, în pragul uşii) La drept 
vorbind, Hjalmar, eu nu-s chiar atât de ocupat. 

HJALMAR Parcă scriai. 

EKDAL Ce naiba! Grâberg poate să mai aştepte o zi, două. Doar 
nu se prăpădeşte lumea! 

HJALMAR Şi nici tu nu eşti robul nimănui. 

EKDAL Şi zi aşa cu chestia de-acolo... 

HJALMAR Da. Vrei să intri? Să-ţi deschid? 

EKDAL N-ar strica. 

HJALMAR (ridicându-se) Ca să terminăm treaba. 

EKDAL Da. Mâine dimineaţă e gata. A rămas pentru mâine, nu? 

HJALMAR Fireşte! (Hjalmar şi Ekdal împing fiecare câte un canat de 
uşă. Soarele de dimineață străbate în fund prin ferestruicile acoperişului. 
Câțiva porumbei zboară încoace şi încolo. Păsările cârâie din când în când în 
pod.) Acuma poţi să intri, tată. 

EKDAL (intrând în pod) Vii şi tu? 

HJALMAR Ştii ce? Eu zic că... (Văzând-o pe Gina în pragul uşii 
bucătăriei.) Eu? N-am vreme. Am de lucru. Mecanismul a fost însă 
aşa... (Trage o sfoară. Dinăuntru alunecă o perdea a cărei parte de jos 


constă dintr-o fâşie de pânză veche de corabie, iar restul de sus dintr-o 
bucată de plasă de pescuit întinsă. Podeaua podului nu se mai vede din 
această cauză. Hjalmar se întoarce apoi spre masa lui.) Aşa... Pot să stau şi 
eu puțin liniştit. 

GINA Acum dă iama acolo în toate? 

HJALMAR Mai bine aşa decât să stea la madam Eriksen. (Se 
aşază.) Vrei ceva? Parcă spuneai că... 

GINA Voiam doar să te întreb dacă pot să pun aici masa pentru 
micul dejun. 

HJALMAR Da, poţi! Acum e prea devreme să mai vină altcineva. 

GINA Numai perechea de jos! 

HJALMAR S-o ia naiba de pereche! Nu putea să vină în altă zi? 

GINA N-am vrut să-i invit după-masă, când dormi. 

HJALMAR Bine. Vom dejuna aici. 

GINA Nu-i niciun zor să pun masa chiar acum. Te mai poţi folosi 
de ea încă o oră. 

HJALMAR Păi tu crezi că eu mă folosesc de masă mereu? 

GINA Pe urmă eşti liber. (Se duce înapoi la bucătărie; scurtă pauză.) 

EKDAL (în pragul uşii de la pod, în fata plasei) Hjalmar! 

HJALMAR Zi, tată. 

EKDAL Mi se pare că trebuie să mutăm şi albia cu apă. 

HJALMAR Asta am spus-o mereu. 

EKDAL Hm! Hm! (Se retrage de la uşă.) 

HJALMAR (lucrează puțin, se uită spre pod şi se ridică pe jumătate. 
Intră Hedvig din bucătărie. Hjalmar se aşază iarăşi, repede) Ce vrei? 

HEDVIG Am venit să-ți ţin de urât, tăticule. 

HJALMAR (după o pauză) Umbli forfota mereu. Cauţi ceva? 

HEDVIG Nu caut nimic. 

HJALMAR Ce face maică-ta la bucătărie? 

HEDVIG Prepară salata de scrumbii. (Apropiindu-se de masă.) 


Nu-ţi pot da şi eu o mână de ajutor, tăticule? 

HJALMAR Nu. Prefer să lucrez singur, cât mă mai ţin puterile. 
N-am nevoie de tine, Hedvig. Cel puţin câtă vreme sunt sănătos. 

HEDVIG De ce eşti rău, tăticule? (Se plimbă puțin, se opreşte apoi la 
uşa podului şi se uită înăuntru.) 

HJALMAR Ce face bunicul acolo? 

HEDVIG Vrea să mute albia cu apă. 

HJALMAR Singur n-o să reuşească el niciodată s-o mute. lar eu 
sunt condamnat să stau aici. 

HEDVIG (se apropie de el) Dă-mi mie pensula, tăticule. Pot să 
lucrez şi eu. 

HJALMAR Poţi, pe naiba! O să-ţi strici ochii. 

HEDVIG Nici pomeneală! Hai, dă-mi-o! 

HJALMAR (ridicându-se) Uite că ţi-o dau, dar numai pentru un 
minut, cel mult două. 

HEDVIG Vorbă să fie! (Luând pensula.) O să vezi. (Se aşază.) Mai 
am aici o fotografie de retuşat. 

HJALMAR Numai să nu-ţi strici ochii! Ai auzit? Nu vreau să-mi 
iau nicio răspundere. la-ţi-o tu singură. Atâta îţi spun. 

HEDVIG (retuşând) Bine. Mi-o iau. 

HJALMAR Tu eşti o fată destoinică, Hedvig. Numai câteva 
minute. M-ai înţeles? (Se strecoară în pod pe lângă marginea perdelei, 
Hedvig îşi vede de lucru, Hjalmar şi Ekdal se aud certându-se în pod. 
Hjalmar se întoarce.) Hedvig, dă-mi cleştele de pe etajeră. Şi dalta, te 
rog. (Se întoarce spre pod.) Acum o să vezi, tată. Să-ţi arăt mai întâi ce 
ai de făcut. (Hedvig i-a adus sculele cerute şi i le dă.) Mulţumesc, dragă. 
Bine-am făcut că am venit! (Se depărtează de deschizătura uşii; lucrează 
şi stau de vorbă mai încolo, în pod. Hedvig se uită spre ei. După câteva clipe, 
bate cineva la uşa coridorului; ea nu observă. Cu capul gol şi fără pardesiu, 
Gregers Werle intră şi se opreşte la uşă.) 


GREGERS Hm! 

HEDVIG (se întoarce şi îi iese înainte) Bună dimineața. Poftiţi, vă 
rog. 

GREGERS Mulţumesc. (Se uită spre pod.) Mi se pare că aveţi nişte 
lucrători în casă! 

HEDVIG Nu. E numai tata şi cu bunicul. Mă duc să le spun că aţi 
venit. 

GREGERS Nu te duce. Aştept până isprăvesc. (Se aşază pe canapea.) 

HEDVIG Toată casa e răvăşită. (Vrea să pună fotografiile la o parte.) 

GREGERS Lasă lucrurile la locul lor. Sunt fotografii care trebuie 
să fie retuşate? 

HEDVIG Vreau să-l ajut puţin pe tata. 

GREGERS N-aş vrea să te deranjez cu nimic. 

HEDVIG O, nu! (Trage fotografiile mai aproape şi începe să lucreze. 
Gregers o priveşte în tăcere.) 

GREGERS A dormit bine rața sălbatică az-noapte? 

HEDVIG Mulţumesc. Aşa cred. 

GREGERS (întors spre pod) La lumina zilei pare altfel decât aseară 
pe lună. 

HEDVIG Da, e mare deosebire. Dimineaţa arată altfel decât 
după-amiază, iar când plouă arată altfel decât pe vreme bună. 

GREGERS Ai observat? 

HEDVIG Da. Nu-i greu să bagi de seamă. 

GREGERS Îţi place acolo înăuntru, la rața sălbatică? 

HEDVIG Da, când pot să mă duc la ea. 

GREGERS Nu prea ai vreme, mi se pare. Mergi, desigur, la şcoală. 

HEDVIG Acum nu mai merg. Tata se teme să nu-mi stric ochii. 

GREGERS Atunci îţi dă el lecţii, nu-i aşa? 

HEDVIG Aşa mi-a promis, dar până acum n-a avut vreme. 

GREGERS Nu e altcineva care să te ajute puţin? 


HEDVIG Ba da, domnul Molvik, însă el nu e totdeauna... cum să 
zic? 

GREGERS E betiv? 

HEDVIG Este. 

GREGERS Cum văd, te îngrijeşti de toate. Iar acolo, în pod, pare a 
fi o lume aparte, nu-i aşa? 

HEDVIG Adevărat că e o lume aparte. Cu atâtea minunăţii! 

GREGERS Da? 

HEDVIG Da, sunt acolo nişte dulapuri mari, pline de cărţi, şi în 
cele mai multe cărți sunt ilustraţii. 

GREGERS Aha! 

HEDVIG E şi un birou vechi, cu sertare multe, şi un ceasornic 
mare cu figuri pe dinafară. Dar nu mai merge... 

GREGERS Cu alte cuvinte, timpul s-a oprit... acolo, la rața 
sălbatică. 

HEDVIG Mai e şi o cutie veche, cu vopsele şi alte lucruri. Pe 
urmă, toate cărţile. 

GREGERS Şi cărţile... le citeşti? 

HEDVIG Le citesc, când ajung la ele. Cele mai multe sunt scrise 
însă în limba engleză, pe care n-o cunosc. Dar mă uit la poze. E una 
mare de tot, cu titlul „Harrison's History of London”!. Cred că are 
vreo sută de ani. Sunt atât de multe poze în ea! Pe copertă e desenată 
moartea, cu o clepsidră în mână, şi o fecioară. E tare urâtă. Da sunt 
alte poze cu biserici, castele, străzi şi vapoare care umblă pe mare. 

GREGERS Spune-mi, te rog; cine ţi-a dat toate lucrurile astea rare? 

HEDVIG Le-a adus un căpitan bătrân de marină care a locuit 
cândva aici. Lumea îi zicea „Olandezul zburător”. Ciudat — că nici 
nu era olandez. 


1 Istoria Londrei de Harrison. 


GREGERS Nu? 

HEDVIG Nu. Până la urmă căpitanul a dispărut, dar numele aşa 
i-a rămas. 

GREGERS Şi ia mai spune-mi, te rog: când stai acolo şi te uiţi la 
poze, nu-ţi vine să pleci, să vezi cu ochii adevărata lume mare? 

HEDVIG Uite că nu! Vreau să stau mereu acasă, să-mi ajut 
părinţii. 

GREGERS Retuşând fotografii? 

HEDVIG Nu numai aşa. În primul rând, vreau să învăţ să gravez 
imagini ca acelea din cărţile englezeşti. 

GREGERS Hm! Şi tăticu ce zice? 

HEDVIG Cred că nu-i place. E foarte ciudat. Mereu îmi spune să 
învăţ să împletesc coşuri de paie, adică tocmai ce nu-mi place mie. 

GREGERS Nici mie. 

HEDVIG Tăticu are însă dreptate când spune că, dacă aş fi învăţat 
să împletesc coşuri, aş putea acum să fac un coş nou pentru rața 
sălbatică. 

GREGERS Da, asta ai putea s-o faci; eşti cea mai indicată. 

HEDVIG Sunt, pentru că rața e a mea. 

GREGERS Fireşte că da! 

HEDVIG A mea e, însă tata şi bunicul o dau cu împrumut de câte 
ori vor. 

GREGERS Aşa? De ce-o dau cu împrumut? 

HEDVIG Ca să fie expusă sau mai ştiu eu de ce! 

GREGERS Îmi închipui. Raţa sălbatică e pasărea cea mai 
deosebită de acolo, din pod. 

HEDVIG Da, aşa-i, e o pasăre cu adevărat sălbatică. Păcat de ea, 
săraca! N-are pe nimeni pe lume. 

GREGERS Nu are familie, cum au iepurii de casă. 

HEDVIG Nu are. Celelalte păsări au mai avut pui o bucată de 


vreme. Ea însă nu are pe nimeni. Nimeni n-o cunoaşte şi nici nu ştie 
de unde e. 

GREGERS A fost însă în fundul mării. (Hedvig îl priveşte în treacăt 
şi îşi reține un zâmbet.) De ce zâmbeşti? 

HEDVIG Zâmbeam pentru că, de câte ori mi-aduc aminte de pod 
şi de tot ce se află în el, am impresia că acolo e „fundul mării”. O 
prostie, desigur. 

GREGERS Să nu spui asta. 

HEDVIG De ce să nu spun, dacă acolo e numai un pod? 

GREGERS (privind-o țintă) Eşti sigură? 

HEDVIG (uimită) Da, că e pod! 

GREGERS Eşti sigură? (Hedvig tace şi se uită la el cu gura căscată. 
Vine Gina din bucătărie cu fata de masă. Gregers se ridică.) Am venit prea 
devreme. 

GINA Nu-i nimic. Sunt gata în câteva clipe. Curăţă masa, Hedvig. 

(Hedvig strânge lucrurile de pe masă. În timp ce Gina şi Hedvig aşază 
tacâmurile, Gregers se instalează într-un fotoliu şi răsfoieşte un album.) 

GREGERS Am auzit că ştiţi să retuşați, doamnă Ekdal. 

GINA (privind într-o parte) Da, ştiu. 

GREGERS S-a nimerit bine. 

GINA De ce? 

GREGERS Pentru că Hjalmar e fotograf. 

HEDVIG Şi mama ştie să fotografieze. 

GINA Da, am învăţat şi eu meseria asta. 

GREGERS Poate că şi conduceţi întreprinderea? 

GINA Când Hjalmar nu are timp. 

GREGERS Ştiu că e foarte ocupat cu bătrânul. 

GINA Ei da, şi nu prea e potrivit pentru el să umble după 
comenzi la unul şi la altul. 

GREGERS Cred şi eu. Când Hjalmar porneşte însă pe un drum... 


GINA Hjalmar nu e un fotograf ca oricare altul... 

GREGERS Ce vreţi să spuneţi? (Se aude o împuşcătură în pod. 
Gregers tresare.) Asta ce mai e? 

GINA lar au început să împuşte! 

GREGERS Da? Împuşcă? 

HEDVIG Vânează. 

GREGERS Cum aşa? (Întorcându-se spre uşa podului.) Vânezi, 
Hjalmar? 

HJALMAR (după plasă) Ai venit? N-am ştiut. Eram foarte ocupat! 
(Către Hedvig.) De ce nu ne-ai spus? (Intră în atelier.) 

GREGERS Tragi cu arma în pod? 

HJALMAR (arătând un pistol cu două țevi) Numai cu ăsta. 

GINA Parcă văd că o să provocaţi vreo nenorocire cu pistolul 
acela! 

GREGERS Şi, vasăzică, te-ai făcut vânător, Hjalmar? 

HJALMAR Vânez numai iepuri de casă, din când în când. De 
dragul bătrânului, îţi închipui, desigur. 

GINA Oamenii sunt ciudati. Îşi caută mereu distracţii. 

HJALMAR Ei, da! (Către Gregers.) Din fericire, podul e aşezat aşa 
fel încât nimeni nu aude când tragem. (Aşază pistolul pe raftul de sus al 
etajerei.) Să nu pui mâna pe pistol, Hedvig! la seama, una din ţevi e 
încărcată! 

GREGERS (uitându-se prin plasă) Văd că ai şi arme de vânătoare. 

HJALMAR Sunt vechile arme ale lui tata. Nu se mai poate trage 
cu ele din cauza închizătoarelor. Totuşi, e bine că le avem. Le 
curățim din când în când, le ungem şi le înşurubăm la loc. Cu asta se 
ocupă mai mult bătrânul. 

HEDVIG (către Gregers) Acum puteţi vedea rața. 

GREGERS Chiar la ea mă uit. Mi se pare că îi spânzură una din 
aripi. 


HJALMAR Adevărat! A fost rănită! 

GREGERS Şi şchiopătează puţin de-un picior. Nu? 

HJALMAR Putin, da. 

HEDVIG E piciorul pe care i l-a muşcat câinele. 

HJALMAR Încolo nu are absolut niciun beteşug, lucru destul de 
ciudat pentru o pasăre care a primit o încărcătură întreagă de alice în 
trupul ei, ba încă a mai fost apucată şi de un câine cu dinţii... 

GREGERS (uitându-se spre Hedvig) Şi-a mai stat şi atâta vreme în 
fundul mării. 

HEDVIG (zâmbind) Chiar! 

GINA (punând masa) Ce rață binecuvântată! Toată lumea o 
compătimeşte. 

HJALMAR Eşti gata, dragă? 

GINA Îndată. Hedvig, ai putea să vii să-mi dai o mână de ajutor. 

(Gina şi Hedvig se duc la bucătărie.) 

HJALMAR (cu jumătate glas) Nu cred că e bine să te uiţi la bătrân. 
Nu-i place. (Gregers se depărtează de uşa podului.) Cred că e mai bine să 
încui uşa până nu vin ceilalţi. (Alungă lighioanele, dând din mâini.) 
Hugşti! Huşti! Hai, căraţi-vă! (Ridică perdeaua şi trage uşa.) Şmecheriile 
astea eu le-am inventat. E mare belea să ai grijă de tot felul de vietăţi 
de-astea şi să repari toate stricăciunile pe care le fac. De altfel, soţiei 
mele nu-i place să vadă păsări şi iepuri de casă prin atelier. 


GREGERS Ea conduce, mi se pare, gospodăria. 

HJALMAR Toate treburile curente sunt în seama ei, aşa că, până 
una alta, eu mă mai pot retrage în camera mare să mă gândesc la 
lucruri mai importante. 

GREGERS Ce fel de lucruri? 

HJALMAR Mă mir că nu mi-ai pus întrebarea asta până acum. 
Ori, poate, n-ai aflat încă nimic despre descoperirea mea? 

GREGERS Nu. Ce descoperire? 


HJALMAR N-ai aflat, prin urmare. Cum era să afli acolo, în 
pădure şi în pustietăţile alea? 

GREGERS Aşadar, ai făcut o descoperire? 

HJALMAR La drept vorbind, încă n-am făcut-o, dar sunt pe cale 
să o fac. Îţi poţi închipui că nu m-am dedicat meseriei de fotograf 
numai ca să iau comenzi de la unul şi de la altul. 

GREGERS Aşa mi-a spus şi soţia ta. 

HJALMAR Am făcut jurământ că, odată ce m-am dedicat acestei 
meserii, s-o înalt la o adevărată artă şi ştiinţă. Aşa m-am hotărât să 
fac marea descoperire. 

GREGERS Şi în ce constă ea, mă rog? 

HJALMAR Să nu-mi ceri încă amănunte, dragul meu. Le vei afla 
mai târziu. Să nu crezi cumva că mă îmboldeşte deşertăciunea. Nu 
fac de dragul meu ceea ce fac. E scopul vieţii mele şi-l urmăresc zi şi 
noapte, mereu. 

GREGERS Ce scop? 

HJALMAR L-ai uitat pe bătrânul cu părul argintiu? 

GREGERS Pe sărmanul tău părinte? Ce poţi să faci pentru el? 

HJALMAR Vreau să-i redau mândria, redându-i onoarea şi 
demnitatea numelui de Ekdal, pe care îl poartă. 

GREGERS lată, aşadar, scopul vieţii tale! 

HJALMAR Da, vreau să-l salvez pe naufragiat. Căci naufragiul l-a 
suferit când l-a surprins furtuna. Cât au durat cercetările, n-a mai 
fost el însuşi. Pistolul acela, de care ne servim ca să împuşcăm iepuri 
de casă, a jucat un rol în tragedia familiei Ekdal. 

GREGERS Pistolul? Cum aşa? 

HJALMAR După pronunţarea sentinţei, când el urma să fie dus la 
închisoare, avea pistolul în mână. 

GREGERS Serios? 

HJALMAR N-a cutezat însă. Era atât de dărâmat sufleteşte, încât 


devenise laş. Poţi tu să înţelegi? Un militar... el, care împuşcase nouă 
urşi... el, care se trăgea din doi locotenenţi-colonei... succesiv, 
fireşte. Îţi dai seama, Gregers? 

GREGERS Da, îmi dau foarte bine seama. 

HJALMAR Eu nu. Şi astfel, pistolul a intrat în istoria familiei 
noastre. Când i s-au pus hainele vărgate şi cât timp a stat la 
închisoare, numai eu ştiu ce zile grele am trăit. Stăm cu perdelele 
trase la amândouă ferestrele. Când mă uitam afară, vedeam că 
soarele lumina ca de obicei, dar nu înţelegeam nimic. Vedeam 
oameni care mergeau pe stradă râzând şi vorbind despre una şi alta, 
dar nu înţelegeam nimic. Mi se părea că toată lumea trebuie să stea 
tăcută, ca în timpul unei eclipse de soare. 

GREGERS La fel am simţit şi eu când a murit mama. 

HJALMAR În una din acele clipe, Hjalmar Ekdal avea pistolul 
aţintit asupra pieptului său. 

GREGERS Te-ai gândit cumva să... 

HJALMAR Da. 

GREGERS N-ai tras însă. 

HJALMAR Nu. În clipa decisivă, m-am biruit pe mine însumi şi 
am rămas în viaţă. Îţi dai seama, totuşi, cât curaj îi trebuie cuiva ca să 
aleagă viaţa în astfel de condiţii. 

GREGERS Depinde de om. 

HJALMAR Fără îndoială. N-am greşit însă, căci în curând voi face 
descoperirea. Doctorul Relling crede ca şi mine că atunci tata va 
putea să poarte iar uniforma. Asta va fi pentru mine cea mai mare 
răsplată. 

GREGERS Atât de mult îl preocupă uniforma? 

HJALMAR E tot ce râvneşte. Mi se rupe inima pentru el. De câte 
ori avem o mică serbare în familie — ziua soţiei, aniversarea nunţii 
sau mai ştiu eu ce — bătrânul vine îmbrăcat cu uniforma de 


locotenent din zilele lui fericite. Cum bate însă cineva la uşă — căci nu 
îndrăzneşte să apară înaintea străinilor — o şterge iar în camera lui, 
cât îl ţin picioarele. Dureroasă privelişte pentru un fiu! 

GREGERS Cam cât timp crezi că va mai trece până ce vei fi gata 
cu descoperirea ta? 

HJALMAR Nu mă întreba de timp. Nimeni nu poate să facă o 
descoperire chiar în clipa când vrea s-o facă. Ea depinde în mare 
măsură de inspiraţie, de sugestie, şi e aproape imposibil să ştii de 
mai înainte când va avea loc. 

GREGERS Totuşi, progresează. 

HJALMAR Sigur că progresează. În fiecare zi îmi bat capul cu ea. 
După-amiaza mă retrag într-o odaie şi acolo meditez în linişte. Să nu 
mă silească însă nimeni, căci ar fi zadarnic. Aşa zice şi Relling. 

GREGERS Dar nu ţi se pare că toate chestiile astea din pod te 
distrag prea mult? 

HJALMAR Dimpotrivă. Să nu-ţi închipui asta. Nu pot să umblu 
mereu apăsat de aceleaşi gânduri. Trebuie să am ceva cu care să 
umplu timpul de aşteptare. Inspirația, sugestia, când e să vină, păi să 
ştii că tot vin! 

GREGERS Dragă Hjalmar, eu cred că în sufletul tău e ceva din 
rața sălbatică. 

HJALMAR Din rața sălbatică? Ce vrei să spui? 

GREGERS Te-ai cufundat şi ai muşcat vârtos buruiana din fundul 
mării. 

HJALMAR Te gândeşti poate la lovitura ucigătoare care l-a atins 
în aripă pe tata, ca şi pe mine? 

GREGERS Nu tocmai aşa. Nu vreau să spun că ai fost mutilat, dar 
ai intrat într-o baltă otrăvită, dragul meu. Ai căpătat o boală ascunsă 
şi te-ai dat la fund ca să mori în întuneric. 

HJALMAR Eu? Să mor în întuneric? Ştii ce, Gregers? Te rog să nu 


mai spui asemenea vorbe. 

GREGERS Fii liniştit. Te scot eu iarăşi la suprafaţă. Am şi eu un 
scop în viaţă. Cu începere de ieri. 

HJALMAR Se prea poate, dar mie te rog să-mi dai pace. Pot să te 
asigur că, făcând abstracţie de figura mea melancolică, uşor de 
explicat, mă simt foarte bine. 

GREGERS Tot din cauza otrăvii. 

HJALMAR Nu, dragă Gregers. Nu mai vorbi de boală şi de 
otravă. Nu-s deprins cu asemenea vorbe. La mine în casă nu 
vorbeşte nimeni, niciodată, despre lucruri sinistre. 

GREGERS Nu ştiu dacă trebuie să te cred. 

HJALMAR E aşa cum îţi spun; astfel de lucruri nu-mi plac. Aici 
nu e o baltă, cum te exprimi tu. În căminul sărac al fotografului, 
acoperişul e scund şi situaţia mea modestă. Sunt însă un 
descoperitor şi în acelaşi timp sprijinul familiei mele. Asta mă ridică 
mai presus de situaţia mea umilă. O! Bine că vine şi micul dejun! 

(Gina şi Hedvig aduc sticle de bere, o gărăfioară cu rachiu, pahare şi alte 
accesorii. În acelaşi timp, intră pe uşa coridorului Relling împreună cu 
Molvik. 

Amândoi sunt fără pălărie şi pardesiu. Molvik e îmbrăcat în negru.) 

GINA (aşezând masa) Uite-i că au sosit amândoi la timp! 

RELLING Lui Molvik i s-a părut că-i miroase a salată de scrumbii 
şi s-a luat după mine. Vă zic din nou bună dimineaţa, doamnă Ekdal. 

HJALMAR Dă-mi voie, Gregers, să ţi-l prezint pe domnul Molvik, 
licenţiat în teologie. Pe doctorul Relling îl cunoşti, nu? 

GREGERS Da, îl cunosc puţin. 

RELLING O! Domnul Werle junior. Nu vă aduceţi aminte că ne 
luam de păr colo sus, la uzina din Høydal? V-aţi mutat acum aici? 

GREGERS Da, azi-dimineaţă. 

RELLING Dedesubt stau eu şi cu Molvik, aşa că doctorul şi 


pastorul, dacă vă face trebuinţa vreunul din ei, îi aveţi la îndemână. 

GREGERS Mulţumesc. S-ar putea întâmpla, căci ieri am fost 
treisprezece la masă. 

HJALMAR lar începi cu lucruri sinistre? 

RELLING Fii liniştit, Ekdal. Tu eşti în afară de orice primejdie. 

HJALMAR Mi-ar plăcea -— în interesul familiei mele. Acum să 
luăm loc, să mâncăm, să bem şi să ne veselim. 

GREGERS Nu-l aşteptăm pe tatăl tău? 

HJALMAR Nu. El ia masa ceva mai târziu. Poftiti, vă rog! 

(Domnii se aşază la masă, mănâncă şi beau. Gina şi Hedvig aleargă de la 
masă la bucătărie, şi invers, servindu-i.) 

RELLING Molvik a fost ieri cu chef, doamnă Ekdal. 

GINA lar? 

RELLING N-aţi auzit când l-am adus acasă az-noapte? 

GINA N-aş putea să spun că am auzit! 

RELLING Mă bucur, căci s-a purtat îngrozitor! 

GINA Adevărat, Molvik? 

MOLVIK Să tragem cu buretele peste ce s-a întâmplat în timpul 
nopții. Au fost lucruri care n-au depins de bunăvoința mea. 

RELLING (către Gregers) Când i se face de chef, n-am încotro şi 
trebuie să-l însoțesc. E demonic Molvik. 

GREGERS Demonic? 

RELLING Da, e demonic. 

GREGERS Hm! 

RELLING Şi firile demonice nu sunt create să umble prin lume 
drept pe picioare. Uneori merg pe două cărări. Spuneţi-mi, vă rog: 
tot mai lucraţi sus, la uzina aceea neagră şi urâtă? 

GREGERS Am lucrat până acum. 

RELLING Şi vi s-au onorat toate creanţele? 

GREGERS Creanţele? (Întelegând.) Da. 


HJALMAR ŢI s-au achitat creantele, Gregers? 

GREGERS Vorbă să fie! 

RELLING Ba i s-or fi achitat! Umbla pe la toate casele fermierilor 
şi prezenta ceea ce el numea „creanţa ideală”. 

GREGERS Eram tânăr pe-atunci. 

RELLING Aveţi dreptate. Eraţi foarte tânăr. Şi creanţa ideală n-aţi 
văzut-o onorată niciodată, cât timp am fost eu acolo. 

GREGERS Nici de-atunci încoace. 

RELLING Şi cred că aţi fost destul de cuminte să mai reduceti 
ceva din sumă. 

GREGERS Niciodată, câtă vreme în fața mea stă un om adevărat! 

HJALMAR Aşa se şi cuvine. Puțin unt, Gina. 

RELLING Şi o bucăţică de slănină pentru Molvik. 

MOLVIK Nu, nu! Nu vreau slănină. 

(Se aud bătăi la uşa podului.) 

HJALMAR Deschide uşa, Hedvig. Bunicul vrea să vină încoace. 

(Hedvig se duce şi crapă uşa; bătrânul Ekdal intră cu o piele proaspătă de 
iepure de casă. Hedvig închide uşa în urma lui.) 

EKDAL Bună dimineaţa, domnilor! Azi am avut o vânătoare 
bună. Am împuşcat unul mare. 

HJALMAR Nu m-ai aşteptat. L-ai şi jupuit. 

EKDAL L-am şi sărat. Carnea de iepure de casă e moale şi 
fragedă. E şi dulce. Ca zahărul! Poftă bună, domnilor! (Se duce în 
camera lui.) 

MOLVIK (ridicându-se) Scuzaţi-mă. Nu mai pot. Trebuie să cobor 
cât mai repede. 

RELLING Bea puţin sifon, omule! 

MOLVIK (grăbindu-se să iasă) Uf! Uf! (Iese pe uşa dinspre coridor.) 

RELLING (către Hjalmar) Să golim un pahar în sănătatea 
bătrânului vânător. 


HJALMAR (ciocnind cu el) Da, pentru sportivul cu un picior în 
groapă. 

RELLING Pentru omul albit de ani! (Bea.) Spune-mi: are părul 
cărunt sau alb? 

HJALMAR Şi aşa, şi aşa. De altfel, pe creştet nu prea mai are fire 
de păr. 

RELLING Cu perucă o mai duce omul. De fapt, tu eşti un om 
fericit, dragă Hjalmar. Ai un scop frumos pentru care trăieşti. 

HJALMAR Da, pentru el trăiesc, te rog să mă crezi. 

RELLING Ai, pe urmă, o soţie vrednică. Umblă mereu, de 
colo-colo, cu pantofi de pâslă, şi îşi leagănă şoldurile, purtându-ţi de 
grijă. 

HJALMAR (făcând semn din cap Ginei) Da, Gina, tu eşti o tovarăşă 
minunată de viaţă. 

GINA la lăsaţi-mă pe mine în pace! 

RELLING Pe urmă, o ai pe Hedvig, dragă Hjalmar. 

HJALMAR (mişcat) Copila, da! Copila, în primul rând. Vino la 
mine, Hedvig. (Mângâind-o pe cap.) Ce zi e mâine? 

HEDVIG (scuturându-l) Te rog să nu spui nimic, tată. 

HJALMAR Mă doare inima când mă gândesc cât de modestă va fi 
ziua de mâine; doar o mică petrecere în pod! 

HEDVIG Ba o să fie foarte frumoasă, tăticule. 

RELLING Şi să vezi cum va fi, Hedvig, când va veni descoperirea 
cea mare! 

HJALMAR Da, da, să vezi ce va fi atunci, Hedvig! M-am hotărât 
să-ți asigur viitorul. O s-o duci bine toată viaţa. Voi cere ceva pentru 
tine; am să mă mai gândesc ce anume. Va fi unica răsplată a 
sărmanului descoperitor. 

HEDVIG (îi şopteşte, cuprinzându-l cu brațele de gât) Scumpul meu 
tătic! 


RELLING (către Gregers) Până la o schimbare, nu socoţi că e bine 
să stai la o masă îmbelşugată într-un fericit cerc de familie? 

HJALMAR Da, preţuiesc mult aceste clipe. 

GREGERS Eu nu mă simt bine unde e aer de baltă stătută. 

RELLING Aer de baltă stătută? 

HJALMAR lar începi cu de-alde astea? 

GINA Aici nu e aer stătut, domnule Werle. Eu aerisesc casa în 
fiecare zi. 

GREGERS (îndepărtându-se de masă) Mirosul urât nu puteţi, totuşi, 
să-l daţi afară. 

HJALMAR Mirosul urât? 

GINA Da? Ce zici, Hjalmar? 

RELLING Să-mi fie cu iertăciune. Nu cumva aduci mirosul urât 
chiar dumneata, de sus, de la minele din pădure? 

GREGERS Nu poţi spune că ceea ce aduc eu în casă e un miros 
urât. 

RELLING (ducându-se spre el) Ascultă, domnule Werle junior: 
te-am bănuit eu că tot mai umbli cu „creanța ideală”, integrală, în 
buzunarul de la spate. 

GREGERS O am la piept. 

RELLING Oriunde ai avea-o, nu te sfătuiesc să joci rolul de 
controlor atâta vreme cât sunt eu aici. 

GREGERS Şi dacă totuşi îl joc? 

RELLING Te pomeneşti pe scară de-a berbeleacul. Acuma ştii! 

HJALMAR (ridicându-se) Vai, dragă Relling! 

GREGERS Încearcă numai să mă dai afară! 

GINA (se aşază între ei) Nu-ţi dau voie, Relling, să faci asta! 
Trebuie să-ţi spun însă, domnule Werle, că dumneata, care ai făcut 
toată murdăria aceea acolo, la sobă, nu ai calitatea să vii la mine şi 
să-mi vorbeşti de miros urât. 


(Bate cineva la uşa dinspre coridor.) 

HJALMAR Se încurcă iţele... 

GINA Mă duc să văd cine e. (Deschide uşa, tresare şi se dă un pas 
înapoi.) O! Oh! (Intră Werle, îmbrăcat cu un palton îmblănit.) 

WERLE Vă rog să mă scuzati: aici locuieşte fiul meu? 

GINA (cu răsuflarea tăiată) Da. 

HJALMAR Fiţi bun şi luaţi loc, domnule Werle. 

WERLE Mulţumesc. Nu vreau decât să stau puţin de vorbă cu fiul 
meu. 

GREGERS Bine. Uite-mă aici. 

WERLE Vreau să stăm de vorbă în camera ta. 

GREGERS În camera mea... Fie! (Vrea să iasă.) 

GINA Nu puteţi merge acolo. Ştiţi în ce hal e camera. 

WERLE Putem să stăm şi pe coridor; vreau să vorbesc cu el între 
patru ochi. 

HJALMAR Puteţi să staţi aici, domnule Werle. Să trecem dincolo, 
Relling. 

(Hjalmar şi Relling ies pe uşa din dreapta. Gina se duce cu Hedvig la 
bucătărie.) 

GREGERS (după o scurtă pauză) Aşa... acum suntem între patru 
ochi. 

WERLE Ai spus nişte vorbe aseară. Şi pentru că te-ai mutat aici, la 
Ekdal, îmi vine să cred că ai ceva împotriva mea. 

GREGERS Vreau să-i deschid ochii lui Hjalmar Ekdal, ca să vadă 
situaţia lui aşa cum e. Atâta tot. 

WERLE Ăsta e scopul vieții tale, despre care îmi vorbeai ieri? 

GREGERS Da. Altceva nu mi-ai lăsat. 

WERLE Cu alte cuvinte, eu ţi-am distrus sufletul? 

GREGERS Mi-ai distrus toată viaţa. Nu mă gândesc la istoria cu 
mama. ie trebuie să-ţi mulțumesc însă că am cugetul încărcat. 


WERLE Aha! E vorba de conştiinţa ta. 

GREGERS Era de datoria mea să iau măsuri împotriva ta încă de 
pe când i se întindeau curse locotenentului Ekdal. Trebuia să-l 
avertizez, căci presimţeam unde aveau să ajungă lucrurile. 

WERLE Da, în adevăr. Atunci trebuia să vorbeşti. 

GREGERS N-am îndrăznit. Am fost laş şi timid. M-am temut de 
soarta ta, atunci şi multă vreme pe urmă. 

WERLE Teama asta se pare că ţi-a trecut acum. 

GREGERS Mi-a trecut, din fericire. Ce am păcătuit împotriva 
bătrânului Ekdal, atât eu cât şi alţii, nu poate fi ispăşit niciodată. Pe 
Hjalmar îl pot însă mântui de ruşinea şi de tăcerea care îl vor prăbuşi 
în prăpastie. 

WERLE Şi crezi că astfel vei săvârşi o faptă bună? 

GREGERS Cred cu toată tăria. 

WERLE Vrei să spui poate că fotograful Ekdal e omul care o să-ţi 
fie recunoscător pentru un astfel de serviciu prietenesc? 

GREGERS Este, da. 

WERLE Hm! Vom vedea. 

GREGERS Afară de asta, dacă mai trăiesc, vreau să-mi ştiu 
cugetul vindecat. 

WERLE Cugetul ţi-e bolnav încă din copilărie. Aşa l-ai moştenit 
de la mama ta, Gregers. E singura moştenire pe care ţi-a lăsat-o. 

GREGERS (zâmbind puţin ironic) Le roade încă greşeala pe care ai 
săvârşit-o crezând că vei face avere cu ea? 

WERLE Să lăsăm la o parte tot ce e străin de subiect. Ţii, vasăzică, 
neapărat să-l duci pe fotograful Ekdal pe calea pe care o consideri 
dreaptă? 

GREGERS Da, ţin neapărat să fac asta. 

WERLE Atunci, degeaba am venit aici la tine. Nu mai are niciun 
rost să te întreb dacă vrei să te muţi înapoi, în casa părintească. 


GREGERS Nu, nu are niciun rost. 

WERLE Nici în firmă nu vrei să intri? 

GREGERS Nici. 

WERLE Bine. Întrucât am însă de gând să mă recăsătoresc, vei fi 
înlăturat de la succesiune. 

GREGERS Asta nu admit. 

WERLE Nu? 

GREGERS Nu mă lasă conştiinţa. 

WERLE (după o mică pauză) Te întorci la uzină? 

GREGERS Nu. Nu mă mai consider în serviciul tău. 

WERLE Ce ai de gând să faci atunci? 

GREGERS Nu vreau decât să-mi realizez scopul vieţii. 

WERLE Şi pe urmă? Din ce vei trăi? 

GREGERS Am pus ceva deoparte din salariul meu. 

WERLE Şi cât timp o să-ţi ajungă? 

GREGERS Cât va fi nevoie. 

WERLE Ce vrei să spui cu asta? 

GREGERS Nu-ţi mai răspund. 

WERLE Atunci, rămâi cu bine, Gregers. 

GREGERS Cu bine, tată! 

(Werle iese. În prag apare Hjalmar.) 

HJALMAR A plecat? 

GREGERS Da. (Intră Hjalmar şi Relling. Gina şi Hedvig se întorc din 
bucătărie.) 

RELLING Praful s-a ales de gustarea noastră! 

GREGERS Îmbracă-te, Hjalmar. Vei face o plimbare lungă cu 
mine. 

HJALMAR Cu dragă inimă. Ce voia tatăl tău? Era vorba de mine? 

GREGERS Vino cu mine. Trebuie să stăm puţin de vorbă. Mă duc 
să mă schimb. (Iese pe uşa dinspre coridor.) 


GINA Să nu te duci cu el, Hjalmar. 

RELLING Nu, nu pleca. Rămâi aici. 

HJALMAR (luându-și pălăria şi pardesiul) De ce? Când un prieten 
din tinereţe simte nevoia să-mi spună între patru ochi ce are pe 
suflet!... 

RELLING Ce naiba! Nu vezi că individul ăsta e nebun? 

GINA Ascultă-mă ce-ţi spun. Şi mama lui avea uneori asemenea 
crize. 

HJALMAR Tocmai de aceea se bizuie pe ochiul atent al unui 
prieten. (Către Gina.) Tu să fii gata la vreme cu masa de prânz. La 
revedere. (Iese pe uşa dinspre coridor.) 

RELLING Mare nenorocire e că omul ăsta n-a crăpat într-unul din 
iadurile minelor de la Hoydal. 

GINA De ce vorbeşti aşa? 

RELLING (bombănind) Am şi eu socotelile mele. 

GINA Eşti convins că tânărul Werle e nebun de-a binelea? 

RELLING Nu. Nu mai nebun decât sunt de obicei oamenii. Suferă 
totuşi de o boală. 

GINA Ce fel de boală? 

RELLING Vrei să-ţi spun? Suferă de o febră acută de cinste. 

GINA Febră de cinste? 

HEDVIG Ce fel de boală o mai fi şi asta? 

RELLING O boală naţională. Nu apare decât sporadic. (Făcând 
semn Ginei.) Mulţumesc pentru masă. (lese pe uşa dinspre coridor.) 

GINA (plimbându-se neliniştită prin cameră) Uf! Acest Gregers 
Werle a fost întotdeauna un tip îngrozitor! 

HEDVIG (privind-o cercetător de la masă) Ciudat mai e tot ceea ce se 
petrece aici! 


Actul IV 


(Atelierul lui Hjalmar Ekdal. A fotografiat de curând. Un aparat 
cu învelitoare şi suport, câteva scaune, o consolă etc. Lumină de 
după-amiază. Soarele stă să apună. Ceva mai târziu începe să se 
întunece. La ridicarea cortinei, Gina, în pragul uşii deschise dinspre 
coridor, stă de vorbă cu cineva de afară. Are în mână o cutie şi o 
placă udă de sticlă.) 


GINA Da, negreşit. Când promit ceva, mă ţin de cuvânt. Luni va 
fi gata prima duzină. La revedere! (Se aude cineva coborând scara. Gina 
închide uşa, bagă placa în cutie şi o introduce în aparatul acoperit. ) 

HEDVIG (venind din bucătărie) Au plecat? 

GINA Slavă Domnului! Am scăpat! 

HEDVIG Ce-o fi cu tata de nu s-a întors încă? 

GINA Eşti sigură că nu e jos, la Relling? 

HEDVIG Nu e. Am coborât adineauri şi am întrebat. 

GINA I se răceşte şi mâncarea. 

HEDVIG Şi doar tăticu nu întârzie niciodată la prânz. 

GINA Trebuie să vină. Parcă-l văd! 

HEDVIG Numai de-ar veni! Mi se pare tare ciudat că întârzie! 

GINA (exclamând) El e! 

(Hjalmar Ekdal intră pe uşa dinspre coridor.) 

HEDVIG (ieşindu-i înainte) Tăticule! Vai, de când te aşteptăm! 

GINA (privindu-l) Ai întârziat cam mult, Hjalmar! 

HJALMAR (fără să se uite la ea) Adevărat, am cam zăbovit. 

(Îşi scoate pardesiul. Gina şi Hedvig vor să-l ajute, însă el se fereşte.) 

GINA Ai luat cumva masa cu Werle? 

HJALMAR (punându-şi pardesiul în cuier) Nu. 

GINA (ducându-se spre bucătărie) Să-ţi pun atunci să mănânci. 

HJALMAR Lasă, nu mănânc. 


HEDVIG (apropiindu-se de el) Nu te simţi bine, tăticule? 

HJALMAR Ba mă simt destul de bine. Am făcut cu Gregers o 
plimbare cam prea lungă. 

GINA Rău ai făcut. Ştii bine că nu eşti deprins. 

HJALMAR Hm! Omul trebuie să se deprindă cu multe pe lumea 
asta. (După ce face câțiva paşi.) A fost cineva pe aici în lipsa mea? 

GINA Numai cei doi de jos. 

HJALMAR Nicio comandă nouă? 

GINA Azi nu. 

HEDVIG Să vezi că mâine primim ceva. 

HJALMAR Bine-ar fi, căci mâine am de gând să mă pun pe treabă 
serios. 

HEDVIG Mâine? Păi ai uitat ce zi e mâine? 

HJALMAR Da, ai dreptate. Atunci poimâine. De azi înainte voi 
lucra singur. Vreau să fac toate treburile singur. 

GINA Nu e nevoie să-ţi amărăşti viaţa, Hjalmar. De fotografii am 
eu grijă. Tu să te ocupi numai de descoperirea ta. 

HEDVIG Şi de rața sălbatică! Şi de păsări! Şi de iepuraşi! 

HJALMAR Slăbiţi-mă cu fleacurile astea! De mâine încolo nu mai 
pun piciorul în pod. 

HEDVIG Dar, tăticule, mi-ai promis că mâine vom avea o mică 
petrecere. 

HJALMAR Da, aşa-i. Atunci, de poimâine încolo. Câtă plăcere aş 
avea să-i sucesc gâtul blestematei aceleia de rațe! 

HEDVIG (strigând) Raţei? 

GINA Cum poţi să vorbeşti aşa? 

HEDVIG (scuturându-l) Ştii bine, tăticule, că rața sălbatică e a mea. 

HJALMAR De aceea nici nu-i mai sucesc gâtul. Nu m-ar lăsa 
inima de dragul tău, Hedvig. Nu-mi pare rău decât de un singur 
lucru. Îmi pare rău că am îngăduit sub acoperişul meu o vietate care 


a fost atinsă de mâinile individului aceluia... 

GINA Dar tatăl tău a căpătat-o de la Pettersen... 

HJALMAR (făcând câțiva paşi) Sunt anumite cerinţe, — cum să le 
zic? — creanţe ideale... pe care un om nu le poate nesocoti fără să-şi 
compromită viaţa. 

HEDVIG (ducându-se după el) Ce vină are biata rață? 

HJALMAR (oprindu-se) Ţi-am spus o dată că o cruţ de dragul tău. 
Nu se va atinge nimeni de ea. Am s-o cruţ. Sunt alte datorii care mă 
aşteaptă. Acum, Hedvig, du-te ca de obicei şi ia puţin aer. E prea 
întuneric aici pentru tine. 

HEDVIG Nu ies acum. 

HJALMAR Ba să ieşi. Mi se pare că încep să te doară ochii... 
Aburii de aici îţi fac rău. E un aer vătămător pentru tine. 

HEDVIG Da, da. Cobor pe scara de la bucătărie şi ies puţin afară. 
Paltonul şi pălăria sunt în cameră la mine. Să nu-i faci vreun rău raţei 
în lipsa mea. 

HJALMAR N-o să-i smulgă nimeni nicio pană. (Strângând-o la 
piept.) Ne-am înțeles, Hedvig. Hai, du-te! (Hedvig dă din cap, 
salutându-şi părinții, şi iese prin bucătărie.) 

HJALMAR (plimbându-se prin cameră, fără să se uite la Gina) Gina! 

GINA Da, Hjalmar. 

HJALMAR Cu începere de mâine, sau hai să zicem de poimâine, 
aş vrea să mă ocup eu de socotelile gospodăriei. 

GINA Vrei să te ocupi şi de socotelile gospodăriei? 

HJALMAR Da; cel puţin de socoteala veniturilor. 

GINA E foarte uşor, de altfel. 

HJALMAR N-aş crede. Am impresia că nu prea cheltuieşti mulți 
bani. (Se opreşte şi se uită la ea.) Cum se face asta? 

GINA Eu şi Hedvig nu avem prea multe nevoi. 

HJALMAR E adevărat că tata e plătit bine pentru ceea ce primeşte 


de scris de la Werle? 

GINA Nu ştiu dacă e bine plătit; nu ştiu cum se plătesc astfel de 
lucrări. 

HJALMAR Cam cât ia? Spune-mi, te rog. 

GINA Uneori mai mult, alteori mai puţin. Ne mai ajută şi pe noi 
câteodată cu bani. 

HJALMAR Ne ajută pe noi? Până acum de ce nu mi-ai spus? 

GINA Nu puteam să-ţi spun. Prea erai bucuros închipuindu-ţi că 
primeam totul numai de la tine. 

HJALMAR Şi când colo, primeşti bani de la Werle! 

GINA Werle are de unde să dea. 

HJALMAR Aprinde lampa, te rog. 

GINA (aprinde lampa) De fapt, nu ştiu dacă Werle plăteşte. Poate 
că Grâberg plăteşte. 

HJALMAR De ce îl amesteci acum pe Grâberg? 

GINA Nu ştiu; aşa... 

HJALMAR Hm! 

GINA Nu eu i-am făcut rost bătrânului tău de ocupaţia asta cu 
scrisul. Berta i-a făcut rost, încă de când venea pe la noi... 

HJALMAR Mi se pare că şi tu ai avut un anumit rol. 

GINA (punând abajurul lămpii) Un rol, eu? 

HJALMAR Şi acuma te speli pe mâini. Nu? 

GINA (cu fermitate) Spune limpede, Hjalmar: ai vorbit cu Gregers 
despre mine? 

HJALMAR E adevărat sau nu că între tine şi Werle au existat 
unele relaţii pe vremea când erai în serviciu la el? 

GINA Nu-i adevărat! Atunci, nu! E drept că Werle umbla după 
mine. Şi doamna Werle a crezut că era ceva între noi. Vorbe, intrigi, 
scandal, şi, în sfârşit, a trebuit să plec de la ei. 

HJALMAR Şi pe urmă? 


GINA Pe urmă m-am întors acasă, iar mama, care nu prea era 
cum o credeai tu, s-a dus la el şi au aranjat împreună totul; Werle 
rămăsese văduv... 

HJALMAR Ei da, şi? 

GINA Ei bine, află acum adevărul: Werle nu s-a lăsat până ce nu 
şi-a atins scopul. 

HJALMAR  (împreunându-şi mâinile) Şi femeia asta e mama 
copilului meu! Cum ai putut să-mi ascunzi asta? 

GINA Recunosc că am făcut o mare prostie. Trebuia de mult să-ţi 
spun adevărul. 

HJALMAR Trebuia să mi-l spui îndată. Ca să fi ştiut cu cine am a 
face. 

GINA Şi te-ai mai fi căsătorit cu mine?... 

HJALMAR Cum îţi închipui? 

GINA Nu puteam să-ţi spun nimic atunci, pentru că ţineam mult 
la tine, după cum ştii. Şi nu puteam să mă nenorocesc singură. 

HJALMAR (întorcându-i spatele) Şi asta e mama scumpei mele 
Hedvig! lar tot ce văd în faţa ochilor (dând cu piciorul într-un scaun), 
tot căminul meu îl datorez unui fericit predecesor... Ah! Bestia de 
Werle! 

GINA Regreţi cei paisprezece ori cincisprezece ani ai căsniciei 
noastre? 

HJALMAR (aşezându-se în fața ei) Spune-mi, tu nu-i regreți? Nu 
te-ai căit în fiecare zi şi în fiecare clipă de pânza de tăcere cu care 
m-ai învăluit ca un păianjen? Răspunde-mi! Nu te-au chinuit 
mustrările, regretele?... 

GINA O, dragul meu Hjalmar! Gospodăria nu mi-a dat răgaz să 
mă gândesc la aşa ceva. 

HJALMAR Şi nu te-ai mai uitat înapoi, la trecutul tău? 

GINA Aproape că uitasem necazurile de pe vremuri. 


HJALMAR O! Liniştea asta stupidă, nesimţirea asta! Ce revoltător 
e! Niciun fel de remuşcare!... 

GINA Spune-mi, Hjalmar, ce s-ar fi întâmplat cu tine dacă n-ai fi 
avut o soţie cum sunt eu? 


GINA Da, căci am fost mereu mai muncitoare şi mai 
întreprinzătoare decât tine. E drept că sunt şi mai mare cu câţiva ani. 

HJALMAR Ce s-ar fi întâmplat cu mine? 

GINA Când m-ai întâlnit prima oară, umblai cam haihui. Nu poţi 
să tăgăduieşti. 

HJALMAR Haihui? Tu nu ştii ce înseamnă să fie un om plin de 
griji şi desperat. Mai ales o fire iute, ca mine. 

GINA Da, însă ai devenit un om foarte bun, îndată ce ţi-ai durat 
un cămin şi ai avut o casă a ta. Ce bine am trăit împreună! Şi în 
curând, eu şi cu Hedvig n-o să mai cheltuim mulţi bani cu masa şi cu 
îmbrăcămintea. 

HJALMAR Da, o să vă cufundaţi în balta stătută a tăcerii. 

GINA Uf! Blestematu-acela care s-a strecurat în casa noastră! 

HJALMAR Şi eu am crezut că bine e să-şi aibă omul cuibul lui. 
Am greşit. Cum îmi voi mai realiza acum descoperirea? Poate că ea 
se va stinge odată cu mine. Ei bine, Gina! Trecutul tău a distrus-o. 

GINA (gata s-o podidească lacrimile) N-ai dreptul să spui aşa ceva, 
Hjalmar. Eu toată viaţa nu m-am gândit decât la fericirea ta. 

HJALMAR Te întreb un singur lucru: ce mai rămâne din visul 
meu de a-mi ridica familia? Când stăteam pe divan şi mă gândeam 
la descoperire, simțeam că ea îmi va sorbi ultima licărire de viaţă. 
Simţeam că ziua în care aş fi obţinut brevetul de inventator ar fi fost 
şi ziua în care tot rostul existenţei mele s-ar fi încheiat. Şi te visam 
bogată — văduva fericită a marelui inventator... 

GINA (ştergându-şi lacrimile) Nu trebuie să vorbeşti aşa, Hjalmar. 


Dumnezeu m-ar lua la el în ziua în care aş rămâne văduvă. 

HJALMAR Nu mai are nicio importanţă!... Toate au trecut acum. 
Toate! 

(Gregers Werle deschide cu băgare de seamă uşa dinspre coridor.) 

GREGERS Pot să intru? 

HJALMAR Da, poftim! 

GREGERS (înaintează radios şi vrea să le strângă mâinile) Ei, dragii 
mei! (Se uită când la unul, când la altul, apoi îi şopteşte lui Hjalmar.) 
Aşadar, nu s-a întâmplat încă nimic? 

HJALMAR (apăsat) Ba s-a întâmplat! 

GREGERS Adevărat? 

HJALMAR Am trecut prin cele mai amare clipe din viața mea. 

GREGERS Dar şi cele mai înălţătoare cred. 

GINA Dumnezeu să te ierte, domnule Werle. 

GREGERS (foarte uimit) Nu pricep cum... 

HJALMAR Ce nu pricepi? 

GREGERS O explicaţie ca asta... o explicaţie pe care se poate clădi 
o viaţă cu totul nouă, o căsnicie întemeiată pe adevăr, fără niciun 
secret... 

HJALMAR Ştiu, ştiu! Ştiu foarte bine!... 

GREGERS Eram sigur că, trecând pragul aici, voi vedea strălucind 
pe chipurile voastre lumina unei adevărate schimbări la faţă. Şi iată, 
nu zăresc decât stânjenire, apăsare, tristeţe!... 

GINA Ah! asta e! (Scoate abajurul de la lampă.) 

GREGERS Nu vrei să mă înţelegi, doamnă Ekdal. Nu, n-a venit 
încă vremea. Dar tu, Hjalmar? Această explicaţie s-ar fi cuvenit să 
exercite o înaltă influenţă purificatoare asupra ta. 

HJALMAR A exercitat-o, bineînţeles. Adică, într-o anumită 
măsură. 

GREGERS Nimic nu se poate asemui pe lume cu bucuria pe care o 


încearcă un om acordând iertare unei fiinţe care a greşit şi pe care o 
ridică astfel până la înălţimea iubirii sale. 

HJALMAR Tu îţi închipui că un om care-a băut otrava pe care am 
sorbit-o eu îşi poate reveni atât de uşor? 

GREGERS Un om obişnuit, nu, se-nțelege! Dar un om ca tine!... 

HJALMAR O, Doamne-Dumnezeule, ştiu! Dar nu mă poţi sili s-o 
fac chiar îndată, Gregers. Trebuie să mai treacă o vreme, destul de 
lungă. 

GREGERS Ai în tine ceva din rața sălbatică, Hjalmar. 

(Intră Relling pe uşa dinspre coridor.) 

RELLING Ei, poftim! lar vorbiţi de rața sălbatică? 

HJALMAR Vai, da — de pasărea pe care a împuşcat-o în aripă 
domnul Werle. 

RELLING Domnul Werle?... Despre el vorbeaţi? 

HJALMAR Despre el... şi despre noi. 

RELLING Fir-ar al dracului! 

HJALMAR Ce spui tu?! 

RELLING Îmi exprim dorinţa arzătoare ca şarlatanul ăsta să-şi ia 
tălpăşiţa cât mai iute. Dacă mai rămâne pe-aici, vă sminteşte cu totul 
pe amândoi. 

GREGERS Cei doi nu pot fi smintiţi, domnule Relling. De Hjalmar 
nici nu poate fi vorba. ÎI cunosc. Dar, fără îndoială, şi ea are în 
adâncul fiinţei sale ceva bun, ceva demn de încredere... 

GINA (gata să plângă) Trebuia să mă laşi aşa cum eram. 

RELLING (către Gregers) Ar fi o impertinenţă dacă te-aş întreba ce 
vrei, la urma urmei, în casa asta? 

GREGERS Vreau să durez o căsnicie adevărată. 

RELLING Carevasăzică nu ţi se pare că e bună căsnicia asta aşa 
cum e? 

GREGERS Din păcate, vai, e o căsnicie tot atât de bună ca multe 


altele. Dar o căsnicie adevărată n-a fost încă până acum. 

HJALMAR Tu, Relling, n-ai ţinut seama niciodată de ceea ce se 
cheamă creanţa ideală. 

RELLING Fleacuri, băiatule! Pardon, domnule Werle: cam câte... 
aşa, cu mare aproximaţie... cam câte căsnicii adevărate ai văzut în 
viața dumitale? 

HJALMAR Cinstit vorbind, cred că n-am văzut niciuna! 

RELLING Nici eu! 

GREGERS În schimb, am văzut nenumărate căsnicii de natură 
exact opusă. Şi am avut prilejul să constat şi cât de ruinătoare poate 
fi o astfel de căsnicie pentru ambii soţi. 

HJALMAR Toate temeliile morale ale unui bărbat i se pot prăbuşi 
sub picioare. Asta e îngrozitor! 

RELLING Da, eu, ce-i drept, nu am fost căsătorit niciodată, aşa că 
nu pot să fiu judecător în această materie. Ştiu însă că dintr-o 
căsnicie face parte şi copilul. lar pe copil sunteţi datori să-l lăsaţi în 
pace. 

HJALMAR 0O!... Hedvig)... Sărmana mea Hedvig! 

RELLING Da, pe Hedvig nu vă îngădui s-o amestecați aici. Voi 
doi sunteţi coşcogea oamenii. N-aveţi decât să pritociţi cât vreți 
situația voastră, dacă vă place s-o pritociţi. Dar faţă de Hedvig, se 
cade să vă purtaţi cu grijă, atâta vă spun. Altminteri o nenorociţi! 

HJALMAR Cum o nenorocim? 

RELLING Ori s-ar putea nenoroci singură, nenorocind şi pe alţii. 

GINA De unde poţi să ştii asta, Relling? 

HJALMAR O ameninţă vreo primejdie din pricina ochilor? 

RELLING Aici nu de ochi e vorba. Dar Hedvig e la o vârstă 
delicată. Poate să-i treacă prin cap orice nebunie. 

GINA Aşa e, într-adevăr, aşa şi face! Am găsit-o în bucătărie 
jucându-se cu focul, cică se joacă de-a incendiul. De multe ori mi-a 


fost frică să nu dea foc casei. 

RELLING lacătă! Ştiam! 

GREGERS (către Relling) Cum îţi explici? 

RELLING (mmorocănos) Îşi schimbă glasul, mititica de ea! 

HJALMAR Cât timp mă are pe mine!... Cât timp îmi stă capul pe 
umeri!... 

(Bate cineva la uşă.) 

GINA Sst, Hjalmar. E cineva la uşă. (Cu glas tare.) Intră! 

(Intră doamna Sørby, îmbrăcată într-un mantou.) 

DOAMNA SORBY Bună seara! 

GINA (ieşindu-i înainte) A, tu erai, Berta! 

DOAMNA SORBY Eu, da. Vă deranjez cumva? 

HJALMAR Deloc. Ne aduceţi vreo solie de la... 

DOAMNA SORBY (către Gina) Vorbind sincer, nu credeam să-i 
găsesc pe ai tăi acasă la vremea asta şi am intrat numai ca să 
schimbăm două vorbe şi să-mi iau rămas bun. 

GINA Cum? Pleci din oraş? 

DOAMNA SORBY Da, mâine dimineaţă. Plec în munte, la 
Høydal. Werle a plecat azi după prânz. (Către Gregers.) Îţi trimite 
salutări. 

GREGERS Mulţumesc. Nu era nevoie! 

HJALMAR Vasăzică, domnul Werle a plecat? Şi acum vă duceți şi 
dumneavoastră după el? 

DOAMNA SORBY Da, Ekdal. Ce zici de asta? 

HJALMAR Fiţi cu băgare de seama, atât vă spun! 

GREGERS Stai să te lămuresc. Tata se căsătoreşte cu doamna 
Sørby. 

HJALMAR Se căsătoreşte cu ea? 

GINA Adevärat, Berta? 

RELLING (cu glas tremurător) O fi adevărat? 


DOAMNA SORBY Da, dragă Relling. E foarte adevărat. 

RELLING Vă căsătoriţi? 

DOAMNA SORBY Da, totul e aranjat. Werle a legalizat actele 
necesare, iar acum vom face nunta sus la uzină în linişte. 

GREGERS Ca un bun fiu vitreg, îţi doresc multă fericire. 

DOAMNA SØRBY Îţi multumesc, dacă eşti sincer. Şi nădăjduiesc 
că vom fi fericiţi — şi Werle, şi eu. 

RELLING Puteţi să nădăjduiţi cu toată încrederea. Werle nu se 
îmbată niciodată, pe cât ştiu, şi nici n-are obiceiul să-şi bată nevasta, 
cum făcea răposatul veterinar. 

DOAMNA SORBY Lasă-l pe Sørby să se odihnească în pace. Avea 
şi el părţile lui bune. 

RELLING Domnul Werle are, socotesc, părţi şi mai bune. 

DOAMNA SORBY Cel puţin nu şi-a irosit tot ce e mai bun în el. 
Cine o face, suportă consecințele. 

RELLING În seara asta voi ieşi cu Molvik. 

DOAMNA SORBY Nu trebuie, Relling. Te rog să n-o faci — de 
dragul meu! 

RELLING N-am ce altceva să fac. (Către Hjalmar,) Dacă vrei, hai şi 
tu cu noi. 

GINA Nu, te rog! Hjalmar nu umblă pe unde umblaţi voi. 

HJALMAR (supărat, cu jumătate de glas) Da mai taci din gură! 

RELLING Cu bine, doamnă... Werle. (Iese pe uşa din spre coridor.) 

GREGERS (către doamna Sørby) După câte văd, vă cunoaşteţi 
destul de bine, dumneata şi doctorul Relling. 

DOAMNA SORBY Da, ne cunoaştem de mult. Într-o vreme chiar 
era să se întâmple ceva mai serios între noi. 

GREGERS Bine că nu s-a întâmplat! 

DOAMNA SORBY Fireşte. M-am ferit totdeauna de complicaţii. 
O femeie nu-şi poate îngădui atât de uşor să se arunce în braţele 


cuiva. 

GREGERS Nu ţi-e teamă că-i voi şopti ceva tatălui meu despre 
această veche cunoştinţă? 

DOAMNA SORBY N-avea grijă. l-am spus chiar eu. 

GREGERS Da? 

DOAMNA SORBY Tatăl dumitale ştie şi cel mai neînsemnat 
nimic pe care vreun binevoitor apărător al adevărului ar putea să-l 
povestească despre mine. l-am spus tot. E primul lucru pe care l-am 
făcut când am băgat de seamă că are anumite intenții. 

GREGERS Eşti neobişnuit de sinceră, precum văd. 

DOAMNA SØRBY Întotdeauna am fost sinceră. Cu sinceritatea, 
noi, femeile, ajungem departe! 

HJALMAR Tu ce părere ai, Gina? 

GINA Eh, sunt femei şi femei. Unele procedează într-un fel, altele 
într-altul. 

DOAMNA SORBY După mine, Gina, cel mai cuminte lucru 
pentru o femeie e să procedeze ca mine. Nici Werle nu mi-a tăinuit 
nimic despre el. Asta ne-a şi legat cel mai mult. Cu mine poate acum 
să vorbească cu inima deschisă, ca un copil, ceea ce n-a avut ocazia 
să facă înainte. El, omul întreg, dintr-o bucată, n-a avut parte în 
tinereţea lui şi în cei mai buni ani ai lui de altceva decât de dojeni şi 
de cicăleli. Şi adeseori, după câte am auzit, dojenile erau stârnite de 
nişte întâmplări închipuite. 

GINA Adevărat, foarte adevărat! 

GREGERS Dacă doamnele vor să continue discuţia aceasta, prefer 
să mă retrag. 

DOAMNA SORBY Poţi să rămâi — nu mai am nimic de spus. Am 
ținut doar să ştii că eu nu am umblat cu secrete şi vicleşuguri. S-ar 
părea că pasul pe care-l fac e o mare fericire pentru mine; şi chiar şi 
este, într-o anumită măsură. Vreau să spun totuşi că eu nu primesc 


mai mult decât dau. N-am să-l dezamăgesc, desigur. ÎI voi servi şi-l 
voi ajuta ca nimeni altul, mai ales că în curând va ajunge într-o stare 
desperată. 

HJALMAR Desperată? 

GREGERS (către doamna Sørby) Da, dar nu pomeni de asta acum. 

DOAMNA SØRBY Nu se mai poate ascunde nimic. În curând va 
orbi. 

HJALMAR (uimit) Va orbi? Ciudat! Şi el orbeşte? 

GINA Orbesc atâţia oameni. 

DOAMNA SORBY Vă puteţi închipui ce înseamnă asta pentru un 
om de afaceri. Mă voi strădui să-l ajut cu ochii mei cât voi putea. 
Trebuie să plec, nu mai pot să întârzii. Ekdal, trebuie să-ţi spun că 
dacă ai nevoie vreodată de Werle, să te adresezi lui Grâberg. 

GREGERS Hjalmar Ekdal refuză, desigur, această ofertă. 

DOAMNA SORBY Da? Mi se pare totuşi că pe vremuri... 

GINA Da, Berta, acum Hjalmar nu mai vrea să primească nimic 
de la domnul Werle. 

HJALMAR (încet şi apăsat) Salutaţi-l pe viitorul dumneavoastră 
soţ din partea mea şi spuneţi-i că în curând am să-i fac o vizită 
contabilului Grâberg... 

GREGERS Ce? Vrei să te duci la el?... 

HJALMAR ...Să-i fac o vizită contabilului Grăberg, spun, ca să-i 
cer o notă cu suma pe care o datorez patronului său. Vreau să plătesc 
datoria aceasta de onoare. Ha, ha, ha! Datorie de onoare... Destul! O 
voi achita cu dobândă de cinci la sută. 

GINA Da, dragă Hjalmar, da de unde Dumnezeu să scoatem 
banii? 

HJALMAR Spuneţi-i logodnicului dumneavoastră că lucrez 
neobosit la descoperirea mea. Spuneţi-i că ceea ce-mi menţine 
energia spirituală în munca mea grea e dorinţa de a scăpa de o 


datorie penibilă. Pentru asta voi realiza descoperirea. Tot ce voi 
câştiga va servi să rambursez cheltuielile pe care le-a făcut cu mine 
viitorul dumneavoastră soț. 

DOAMNA SORBY S-a întâmplat ceva în casa asta! 

HJALMAR Fireşte că s-a întâmplat! 

DOAMNA SORBY Vă las atunci cu bine. Mai aveam ceva de 
vorbit cu tine, Gina, dar rămâne pentru altă dată. La revedere. 

(Hjalmar şi Gregers salută muti. Gina o conduce pe doamna Sørby până 
la uşă.) 

HJALMAR Să nu treci pragul, Gina. 

(Doamna Sørby iese, iar Gina închide uşa după ea.) 

HJALMAR Aşa, Gregers! Voi scăpa de datoria asta care îmi stă pe 
suflet. 

GREGERS Curând, în orice caz. 

HJALMAR Cred că atitudinea mea e corectă. 

GREGERS Totdeauna te-am considerat un om corect. 

HJALMAR În anumite cazuri e imposibil să treci peste creanţele 
ideale. Ca tată de familie voi avea multe de îndurat. Nu-i e uşor, ce-i 
drept, unui om sărac să achite o datorie veche de ani de zile, peste 
care s-a aşternut, ca să zic aşa, praful uitării. Dar nu-i nimic! Omul 
din mine îşi reclamă şi el dreptul. 

GREGERS (punând mâna pe umărul lui Hjalmar) Dragă Hjalmar, 
n-am făcut bine că am venit? 

HJALMAR O, ba da! 

GREGERS Nu e bine că ţi s-a arătat limpede toată situaţia? 

HJALMAR (cam nerăbdător) Da, sigur că da. Totuşi, e ceva... ceva 
care îmi jigneşte simţul de dreptate. 

GREGERS Ce anume? 

HJALMAR Faptul că... Nu ştiu dacă pot să mă pronunţ cu atâta 
lipsă de rezervă vorbind despre tatăl tău. 


GREGERS Nu trebuie să te jenezi faţă de mine. 

HJALMAR Mă gândesc cât de revoltător e că nu eu, ci el 
realizează adevărata căsnicie. 

GREGERS Cum poți să spui una ca asta? 

HJALMAR Pentru că aşa este. Tatăl tău şi doamna Sørby 
contractează acum o căsătorie bazată pe deplină încredere şi 
sinceritate de ambele părţi. Ei nu-şi ascund nimic. Nu au niciun 
secret. Între ei a intervenit, dacă mă pot exprima aşa, un pact de 
iertare reciprocă a păcatelor. 

GREGERS Ei da, şi? 

HJALMAR Se înlătură astfel greutatea, cum spuneai şi tu, de a 
pune temelia unei căsnicii adevărate. 

GREGERS Da, Hjalmar, însă într-un fel cu totul diferit. N-o să te 
compari, şi n-ai s-o compari nici pe ea, cu ăştia doi... Înţelegi ce 
vreau să spun. 

HJALMAR Nu pot să uit că în toate astea e ceva care jigneşte 
simţul meu de dreptate. E ca şi cum nu ar fi niciun fel de dreptate pe 
lume. 

GINA Hjalmar! Nu vorbi aşa, pentru Dumnezeu! 

GREGERS Hm! Să nu intrăm în astfel de probleme! 

HJALMAR Pe de altă parte însă, parcă văd braţul pedepsitor al 
destinului. El va orbi. Asta-i. 

GINA O, poate că nu se va întâmpla aşa, totuşi. 

HJALMAR E în afară de orice îndoială; şi nici nu trebuie să ne 
îndoim; e o răsplată meritată. Şi el a orbit cândva o fiinţă naivă... 

GREGERS Din nefericire, i-a orbit pe mulți. 

HJALMAR Şi acum vine puterea neînduplecată, tainică, puterea 
care reclamă ochii bogătaşului. 

GINA Nu vorbi cu atâta ură. Mă sperii, Hjalmar. 

HJALMAR Uneori e bine să te cufunzi în adâncurile întunecate 


ale existenţei. 

(Hedvig, cu pălărie şi palton, veselă, cu răsuflarea tăiată, intră pe uşa 
dinspre coridor.) 

GINA Te-ai şi întors? 

HEDVIG Da. N-am vrut să mă duc prea departe. Şi bine am făcut, 
căci m-am întâlnit acum cu cineva la poartă. 

HJALMAR Cu doamna Sørby, fireşte. 

HEDVIG Da, cu doamna Sørby. 

HJALMAR (plimbându-se încoace şi încolo) Sper că ai văzut-o 
pentru ultima oară. 

(Tăcere. Hedvig se uită descurajată, când la unul, când la altul, cercetând 
parcă atmosfera.) 

HEDVIG (apropiindu-se insinuantă) Tatăl... 

HJALMAR Ce-i, Hedvig? 

HEDVIG Doamna Sørby adusese ceva pentru mine. 

HJALMAR (oprindu-se) Pentru tine? 

HEDVIG Da, un dar pentru ziua mea de mâine. 

GINA Berta ţi-a dăruit totdeauna câte ceva la ziua ta de naştere. 

HJALMAR Despre ce e vorba? 

HEDVIG Nu-ţi spun; astăzi e încă un secret. Mama trebuie să-mi 
dea acel cadou mâine dimineaţă în pat. 

HJALMAR Ah, iarăşi secrete faţă de mine!... 

HEDVIG (grăbindu-se) Ba nu. Poţi să vezi şi tu. E o scrisoare mare. 
(O scoate din buzunarul paltonului. ) 

HJALMAR O scrisoare? 

HEDVIG Da, nu e decât o scrisoare. Restul vine pe urmă. Da ia 
gândeşte-te şi tu: o scrisoare! Până acum n-am primit niciodată o 
scrisoare. Pe plic scrie: „domnişoarei”. (Citeşte.) „Domnişoarei 
Hedvig Ekdal”. Adică mie. 

HJALMAR Ia să văd şi eu scrisoarea. 


HEDVIG (i-o întinde) Uite-o. 

HJALMAR E scrisul lui Werle, bătrânul. 

GINA Ce spui, Hjalmar? 

HJALMAR Uită-te şi tu. 

GINA Parcă mult mă pricep eu la astfel de lucruri? 

HJALMAR Pot să deschid plicul, Hedvig, şi să citesc scrisoarea? 

HEDVIG Da, desigur, dacă vrei. 

GINA Nu în seara asta, Hjalmar. Aşteaptă până mâine. 

HEDVIG (încet) Lasă-l să citească. Scrie ceva de bine în ea. Tăticu 
o să se bucure şi vom fi iarăşi veseli cu toţii. 

HJALMAR Vasăzică, pot s-o deschid? 

HEDVIG Da, deschide-o, te rog, tăticule. Abia aştept să văd ce 
scrie în ea. 

HJALMAR Bine. (Deschide plicul, scoate o hârtie, o citeşte de la un 
capăt la altul şi rămâne confuz.) Ce-o mai fi şi asta? 

GINA Ce scrie? 

HEDVIG Hai, tăticule, spune-ne şi nouă! 

HJALMAR Stai cuminte. (Reciteşte scrisoarea. A îngălbenit la față, dar 
se stăpâneşte.) E un act de donaţie, Hedvig. 

HEDVIG Adevărat? Şi ce-mi dăruieşte? 

HJALMAR Citeşte şi tu. (După ce Hedvig citeşte puțin la lampă, cu 
jumătate de glas, strângând pumnii.) Ochii! Ochii!... Şi-apoi scrisoarea! 

HEDVIG (întrerupând citirea) Da, dar mi se pare că e pentru 
bunicu... 

HJALMAR (luându-i scrisoarea) Tu, Gina... pricepi ceva? 

GINA Nu ştiu absolut nimic. Spune-mi şi mie. 

HJALMAR Werle îi scrie Hedvigăi că bătrânul ei bunic nu mai are 
nevoie să-şi bată capul cu scrisul şi că de acum înainte va putea să 
ridice de la birou în fiecare lună o sută de coroane. 

GREGERS Aha! 


HEDVIG O sută de coroane, mămico! Am citit cu ochii mei. 

GINA Norocul bunicului. 

HJALMAR O sută de coroane, cât timp va avea nevoie, adică 
până va închide ochii. 

GINA În cazul ăsta e asigurat, sărmanul! 

HJALMAR Mai este ceva. Asta n-ai citit, Hedvig. După aceea, 
darul îţi revine ţie. 

HEDVIG Mie? Întreg? 

HJALMAR Scrie că eşti asigurată cu aceeaşi sumă pe toată viaţa. 
Auzi, Gina. 

GINA Da, aud. 

HEDVIG Vai, câţi bani voi căpăta! (Scuturându-l de braţ). Nu te 
bucuri, tăticule? 

HJALMAR (ferindu-se) Mă bucur! (Începe să se plimbe prin cameră.) 
Ce perspective pot eu să am? Perspectiva e a ei. La Hedvig se 
gândeşte bătrânul cu atâta dărnicie! 

GINA La ea, fireşte. Nu e ziua ei de naştere? 

HEDVIG Banii vor fi ai tăi, tăticule. Poţi să fii sigur că am să vi-i 
dau, ţie şi mămicăi, pe toți. 

HJALMAR Mămicăi, da! Asta-i povestea! 

GREGERS Hjalmar, ţi se întinde o cursă. 

HJALMAR Crezi că e iar o cursă? 

GREGERS Azi-dimineaţă, când a fost aici, a spus: Hjalmar Ekdal 
nu e omul pe care ţi-l închipui tu. 

HJALMAR Nu e omul... 

GREGERS Ai să vezi, a zis. 

HJALMAR Ai să vezi că mă las ademenit de bani? 

HEDVIG Mămico, despre ce vorbesc? 

GINA Du-te şi dezbracă-te. 

(Hedvig, cu lacrimi în ochi, intră în bucătărie.) 


GREGERS Da, Hjalmar. Se va vedea acum care din noi are 
dreptate: el sau eu? 

HJALMAR (rupe hârtia încet în curmeziş şi pune ambele bucăți pe 
masă) lată răspunsul meu. 

GREGERS Mă aşteptam la asta. 

HJALMAR (se duce la Gina lângă sobă şi îi spune încet) Şi-acum gata 
cu toate secretele. Dacă relaţiile dintre tine şi el au încetat când ai 
început să ţii la mine, cum zici tu, cum se face că el a făcut ceea ce a 
făcut ca să ne căsătorim amândoi? 

GINA Şi-a închipuit, probabil, că va fi primit în casa noastră. 

HJALMAR Numai asta? Nu s-a temut de o anumită posibilitate? 

GINA Nu înţeleg, ce vrei să spui. 

HJALMAR Vreau să ştiu dacă copilul tău are dreptul să trăiască 
sub acoperişul meu. 

GINA (cu răsuflarea tăiată, fulgerându-l din ochi) Şi asta mă întrebi? 

HJALMAR Răspunde la întrebarea mea: Hedvig e copilul meu 
sau... Haide! 

GINA (privindu-l sfidător) Nu ştiu. 

HJALMAR (tremurând uşor) Nu ştii? 

GINA De unde să ştiu? O femeie ca mine e... 

HJALMAR (întorcându-i spatele, liniştit) Atunci nu mai am de ce să 
rămân în casa asta. 

GREGERS Gândeşte-te bine, Hjalmar! 

HJALMAR (punându-şi pardesiul) Un om ca mine nu mai are la ce 
să se gândească. 

GREGERS Sunt nespus de multe lucruri la care trebuie să ne 
gândim. Trebuie să fiţi tustrei împreună, dacă vrei să ajungi la marea 
jertfă a iertării. 

HJALMAR Nu vreau! Niciodată! Niciodată! Unde mi-e pălăria? 
(Îşi ia pălăria.) Căminul meu e distrus. (Podidindu-l plânsul.) Eu nu 


mai am copil, Gregers. 

HEDVIG (care a deschis uşa de la bucătărie) Ce-ai spus? (Ducându-se 
spre el.) Tată! Tăticule!... 

GINA Ei, poftim. 

HJALMAR Nu te apropia de mine, Hedvig. Fugi de lângă mine. 
Nu pot să mă uit la tine. Oh! Ochii!... Rămâi cu bine! (Vrea să iasă.) 

HEDVIG (se ține după el şi strigă tare) Nu pleca, tăticule! 

GINA (strigă) Uită-te la copil, Hjalmar. Uită-te la copil! 

HJALMAR Nu vreau! Nu pot! Trebuie să plec! Nu mai pot să 
rămân aici! (Se desprinde de Hedvig şi iese pe uşa de la coridor.) 

HEDVIG (cu ochii plini de deznădejde) A plecat de la noi, mămico! A 
plecat! Nu se mai întoarce niciodată! 

GINA Nu plânge, Hedvig. O să se întoarcă. 

HEDVIG (se aruncă pe divan, suspinând) Nu, nu! Nu se mai 
întoarce. 

GREGERS Te rog să mă crezi, doamnă Ekdal. Nu v-am vrut decât 
binele. 

GINA Da, aproape că te cred. Dumnezeu să te ierte! 

HEDVIG (zăcând pe divan) Oh, simt că am să mor. Ce i-am făcut 
eu, mămico? Adu-l înapoi, acasă! 

GINA Bine, mă duc. Linişteşte-te. Uite că mă duc după el. 
(Luându-şi paltonul.) Poate că e la Relling. Da nu te mai zbuciuma şi 
nu mai plânge. Îmi promiţi? 

HEDVIG (plângând în hohote) Nu mai plâng. Numai de s-ar 
întoarce tăticu. 

GREGERS (către Gina, care vrea să iasă) Nu ar fi mai bine să-l laşi să 
se lupte cu durerea până la capăt? 

GINA N-are decât s-o facă şi pe urmă. Mai întâi trebuie să liniştim 
copilul. (Iese pe uşa dinspre coridor.) 

HEDVIG (ridicându-se în picioare şi ştergându-şi lacrimile) Acum 


să-mi spui ce s-a întâmplat. De ce nu vrea tăticu să mai ştie de mine? 

GREGERS Întrebarea asta s-o pui când vei creşte mare. 

HEDVIG (oftând) Dar nu pot să trăiesc cu chinul ăsta îngrozitor 
până voi creşte mare. Bănuiesc eu despre ce e vorba. Poate că nu 
sunt copilul legitim al tatălui meu. 

GREGERS (neliniştit) Ce vorbă-i asta? 

HEDVIG Poate că mama m-a găsit undeva şi el n-a aflat decât 
acum. Am citit eu astfel de poveşti. 

GREGERS Chiar dacă ar fi aşa... 

HEDVIG Dacă ar fi aşa, ar putea să ţină la mine la fel de mult. Ba 
chiar şi mai mult. Rața sălbatică am primit-o în dar şi totuşi ţin foarte 
mult la ea. 

GREGERS (bucuros să schimbe vorba) Da, rața... adevărat! Hai să 
vorbim despre ea, Hedvig. 

HEDVIG Sărmana rață! Nici pe ea nu vrea s-o mai vadă! 
Închipuieşte-ţi! Vrea să-i sucească gâtul! 

GREGERS Asta n-are s-o facă el. 

HEDVIG Dar aşa spunea. Şi eu m-am speriat — şi în fiecare seară 
mă rog pentru biata rață ca să fie ferită de moarte şi de toate relele. 

GREGERS (uitându-se la ea) Te rogi seara? 

HEDVIG Da, mă rog! 

GREGERS Cine te-a învățat? 

HEDVIG Eu singură. Tăticu a fost bolnav o dată şi i s-au pus 
lipitori pe gât. Pe urmă ne-a spus că a văzut moartea cu ochii. 

GREGERS Aşa? 

HEDVIG Seara, la culcare, mă rugam pentru el, şi pe urmă am 
rămas cu obiceiul ăsta. 

GREGERS Şi acum te rogi şi pentru rața sălbatică? 

HEDVIG M-am gândit să mă rog şi pentru ea, că era bolnavă rău 
la început. 


GREGERS Te rogi şi dimineaţa? 

HEDVIG Dimineaţa nu. 

GREGERS De ce nu şi dimineața? 

HEDVIG Dimineaţa e lumină şi nu mai ai de ce să-ţi fie frică. 

GREGERS Şi tata a spus că vrea să-i sucească gâtul raţei sălbatice 
la care ţii atât de mult? 

HEDVIG A spus că aşa ar trebui să facă, dar că o cruţă de dragul 
meu. A fost frumos din partea lui. 

GREGERS (apropiindu-se mai mult de Hedvig) Dar dacă de bunăvoie 
i-ai jertfi lui rața? De dragul lui? 

HEDVIG (ridicându-se) Să jertfesc rața? 

GREGERS Dacă ai sacrifica pentru el tot ce ai mai scump pe lumea 
asta? 

HEDVIG Crezi că ar folosi la ceva? 

GREGERS Încearcă, Hedvig. 

HEDVIG (încet, cu ochii lucitori) Bine. Am să încerc. 

GREGERS Crezi că vei avea tăria? 

HEDVIG ÎL voi ruga pe bunicu să împuște rața pentru mine. 

GREGERS Da, da, aşa să faci. Să nu-i spui însă nimic mamei tale. 

HEDVIG De ce să nu-i spun? 

GREGERS Ea n-o să înţeleagă. 

HEDVIG ...Raţa sălbatică? Am să încerc mâine de dimineaţă. 
(Intră Gina pe uşa de la coridor. Hedvig îi iese înainte) L-ai găsit, 
mămico? 

GINA Nu l-am găsit. Cică a fost pe la Relling şi au plecat 
împreună. 

GREGERS Eşti sigură? 

GINA Aşa mi-a spus portăreasa. Cică şi Molvik e cu ei. 

GREGERS Tocmai acum, când ar trebui să-şi frământe sufletul în 
singurătate!... 


GINA  (scoțându-şi paltonul) Da, sunt oameni şi oameni! 
Dumnezeu ştie pe unde l-o fi dus Relling! Am trecut şi pe la madam 
Eriksen, dar nu erau acolo. 

HEDVIG (luptând cu lacrimile) O! Dacă nu se mai întoarce 


GREGERS Se întoarce, n-ai grijă! Îi trimit eu vorbă mâine 
dimineaţă şi să vezi cum vine. Dormi liniştită, Hedvig. Noapte bună. 

(Iese pe uşa dinspre coridor.) 

HEDVIG (o ia pe Gina de gât suspinând) Mămico! Mămico! 

GINA (o bate pe umăr şi oftează) Oh! Oh! Avea dreptate Relling. lată 
unde ajungi când îţi vin în casă tot soiul de scrântiţi cu creanţele lor 
ideale de intriganti. 


Actul V 


(Atelierul lui Hjalmar Ekdal. Lumină rece, sură. 

Pe geamurile mari ale ferestrei de la acoperiş e zăpadă. Gina, 
încinsă cu şorţ, în mână cu o mătură şi o cârpă de şters, vine din 
bucătărie şi trece spre uşa de la sala comună. În acelaşi timp, de pe 
coridor vine grăbită şi Hedvig.) 


GINA (oprindu-se) Ei? 

HEDVIG Da, mamă, mi se pare că e jos, la Relling şi... 

GINA lată, vezi?! 

HEDVIG ...Mi-a spus portăreasa că l-a auzit pe Relling când s-a 
întors acasă az-noapte împreună cu încă doi inşi. 

GINA Mi-am închipuit eu. 

HEDVIG Da degeaba, dacă nu vrea să vină sus, la noi! 

GINA Mă duc eu jos să stau de vorbă cu el. 

(Bătrânul Ekdal, în halat şi papuci, cu pipa aprinsă, se ivește în pragul 


uşii de la camera sa.) 

EKDAL Hei, Hjalmar!... Ce, Hjalmar nu e acasă? 

GINA Nu. A plecat. 

EKDAL Aşa devreme? Şi pe un viscol ca ăsta? Eh, nu-i nimic; pot 
să-mi fac şi singur plimbarea de dimineaţă. (Ajutat de Hedvig, dă în 
lături uşa de la pod şi intră acolo: Hedvig închide uşa la loc, în urma lui.) 

HEDVIG (cu jumătate de gură) Gândeşte-te, mămico, ce-o să zică 
bietul bunicu când o să audă că tăticu pleacă de la noi? 

GINA la nu mai trăncăni de pomană! Bunicu nici nu trebuie să 
afle! Bine că n-a fost ieri acasă ca să mai ia parte şi el la tot 
balamucul! 

HEDVIG Da, dar... 

GREGERS (intrând pe uşa dinspre coridor) Ei! i-aţi dat de urmă? 

GINA Cică ar mai fi încă jos, la Relling. 

GREGERS La Relling? Vasăzică e adevărat că a fost împreună cu 
cei doi indivizi? 

GINA Cam aşa! 

GREGERS Cum, el, el care ar fi avut atâta nevoie de singurătate şi 
de o reculegere adâncă... 

GINA Că bine le mai trăncăneşti!... 

(Intră Relling de pe coridor.) 

HEDVIG (ieşindu-i înainte) Tăticu e la dumneata? 

GINA (în acelaşi timp) E-acolo? 

RELLING Da, bineînţeles. 

HEDVIG Şi nu ne spui nimic! 

RELLING Da, sunt o be-estie. Şi-apoi a trebuit mai întâi să-i pun 
frâul celeilalte be-estii — firii demoniace, bag-samă -— şi p-ormă am 
căzut într-un somn atât de adânc, încât... 

GINA Ce zice Hjalmar acum? 

RELLING Nu zice nimic. 


HEDVIG Niciun cuvânt? 

RELLING Nici pâs! 

GREGERS Păi da, e şi normal! 

GINA Da ce are de gând? 

RELLING Zace pe canapea şi sforăie. 

GINA Aşa? Da, Ekdal sforăie îngrozitor, ştiu. 

HEDVIG Doarme? Poate să doarmă? 

RELLING Se pare că da. 

GREGERS E explicabil. După lupta care i-a sfâşiat sufletul... 

GINA Şi-apoi el nici nu e obişnuit să umble noaptea haihui. 

HEDVIG Bine că poate să doarmă, mămico! 

GINA Tot aşa zic şi eu. Să nu-l tulburăm prea devreme. 
Mulţumesc, Relling. Acum să deretic puţin prin casă. Hedvig, dă-mi 
o mână de ajutor. 

(Gina şi Hedvig se duc în sala comună.) 

GREGERS (întorcându-se către Relling) Ai putea să-mi explici şi mie 
ce se frământă acum în sufletul lui Hjalmar Ekdal? 

RELLING Drept să-ţi spun... n-am băgat de seamă niciun fel de 
frământare în sufletul lui. 

GREGERS Ce!? La o cotitură ca asta, când întreaga lui viaţă 
urmează să se consolideze pe o bază cu totul nouă?... Cum îţi 
închipui că o personalitate ca Hjalmar... 

RELLING Personalitate?... E1?... Dacă o fi avut cândva vreo 
predispoziţie pentru asemenea anomalii pe care le denumeşti 
personalitate, apoi acelea i-au fost extirpate cu rădăcină cu tot încă 
din vremea copilăriei. Îti garantez!... 

GREGERS Mi se pare destul de ciudat, față de educația aleasă pe 
care-a primit-o. 

RELLING Adicătelea cea pe care i-au dat-o cele două mătuşi 
scrintite, istericele alea cu cosițe albe? 


GREGERS Femeile acelea, dacă vrei să ştii, n-au uitat niciodată ce 
sunt „creanţele ideale”. N-ai decât să-ţi baţi joc cât vrei de ele!... 

RELLING Nu-mi arde de de-alde astea. De altfel, cunosc 
povestea. Mi-a pălăvrăgit destule despre cele două „mame 
sufleteşti” ale lui. Mare lucru n-a prea învăţat de la ele. Nenorocirea 
lui Hjalmar e că în cercul lui a fost considerat întotdeauna drept o 
minte luminată... 

GREGERS Şi crezi că nu e? În adâncul sufletului său, cel puţin! 

RELLING N-am băgat de seamă niciodată... Că aşa l-a crezut 
taică-său, treacă-meargă... Bătrânul locotenent a fost toată viaţa lui 
un mare nătărău. 

GREGERS A fost toată viaţa naiv ca un copil. 

RELLING lar când drăguțul de Hjalmar a ajuns student, şi colegii 
l-au considerat o viitoare stea. Era aşa de pe placul fetelor: frumos, 
vesel!... Avea o voce caldă şi ştia să declame versurile şi gândurile 
altora... 

GREGERS (indignat) Vorbeşti de Hjalmar Ekdal? 

RELLING Da, cu voia dumitale, aşa apare idolul pe care vrei 
acum să-l răstorni cu faţa în jos. 

GREGERS Nu mi-am închipuit că sunt atât de orb şi eu. 

RELLING Nu-ţi lipseşte prea mult să fii. Şi dumneata eşti bolnav. 

GREGERS Ai dreptate. 

RELLING Păi vezi? Suferi de o boală complicată. În primul rând, 
febra asta supărătoare a dreptăţii. Pe urmă, ceea ce este încă şi mai 
rău, de un delir al adorării. Totdeauna cauţi ceva de admirat în afara 
dumitale. 

GREGERS Da, trebuie să caut ceva în afara mea. 

RELLING Te înşală însă amarnic minunile pe care crezi că le vezi 
şi le auzi în jurul dumitale. Ai intrat iarăşi în casa unui om, cu 
creantele dumitale ideale. În casa asta nu locuiesc oameni solvabili. 


GREGERS Dacă ai o părere atât de proastă despre Hjalmar Ekdal, 
de ce-ţi place tovărăşia lui? 

RELLING O, Doamne! Păi atunci ar trebui să-mi fie ruşine că sunt 
medic. Cum l-aş mai îngriji pe bietul bolnav care locuieşte aici în 
casă? 

GREGERS Vasăzică, şi Hjalmar Ekdal e bolnav? 

RELLING Din păcate, mai toată lumea e bolnavă. 

GREGERS Şi ce tratament îi aplici lui Hjalmar? 

RELLING Tratamentul meu obişnuit. Mă îngrijesc să-i menţin 
trează minciuna vieţii. 

GREGERS Minciuna vieţii? Am auzit bine? 

RELLING Da, minciuna vieții am spus. Căci minciuna vieţii e un 
principiu stimulator, dacă vrei să ştii. 

GREGERS Aş putea să te întreb ce minciună a vieţii îl preocupă pe 
Hjalmar? 

RELLING Nu. Faţă de şarlatani nu trădez astfel de secrete. Ai fi 
capabil să-l încurci şi mai rău. Dar metoda mea e verificată de mult. 
I-am aplicat-o şi lui Molvik. Pe el l-am făcut „demonic”. lar acum 
trebuie să-i aranjez fontanela la ceafă. 

GREGERS Deci, nu e demonic? 

RELLING Ce naiba înseamnă a fi demonic? E numai o născocire a 
mea, ca să-i salvez viaţa. Altminteri nenorocitul ar fi murit de mult, 
din dispreţ de sine însuşi, şi din deznădejde. La fel şi locotenentul 
Ekdal — care însă şi-a găsit singur leacul. 

GREGERS Locotenentul Ekdal? Cu el ce-i? 

RELLING Păi nu vezi? El, vânătorul de urşi, umblă prin pod, pe 
întuneric, şi vânează iepuri de casă!... Nu există în toată lumea un 
vânător mai fericit decât bătrânul în luptă cu toate boarfele de prin 
pod. Cei patru-cinci pomi de Crăciun, uscați, puşi acolo, reprezintă 
pentru el întreaga pădure, mare şi proaspătă, de la Høydal. Cocoşul 


şi găinile care dorm pe crengile brazilor sunt păsări sălbatice de 
codru; iar iepurii de casă, care ţopăie de colo până colo prin pod, 
sunt urşii pe care îi atacă el, bătrânul sprinten, deprins să trăiască în 
aer liber. 

GREGERS Bietul locotenent Ekdal! A trebuit să renunţe la toate 
idealurile lui din tinereţe. 

RELLING Pe cât mi-aduc aminte, domnul Werle-junior nu 
întrebuința acest cuvânt străin: idealuri. Folosea un cuvânt pur 
norvegian, mult mai exact: minciuni. 

GREGERS Vrei să spui că cele două cuvinte sunt înrudite? 

RELLING Da - aproape ca tifosul şi febra tifoidă. 

GREGERS Doctore Relling, nu voi avea linişte până ce nu-l voi 
scăpa pe Hjalmar din ghearele dumitale. 

RELLING Cu-atât mai rău pentru el. Dacă-i răpeşti unui om 
obişnuit minciuna vieţii, îi răpeşti totodată şi fericirea. (Către Hedvig, 
care intră din odaia de zi.) Şi acum, mămică a raţei sălbatice, mă duc jos 
să văd dacă tatăl tău mai cugetă la ciudata lui descoperire. (Iese pe uşa 
de la coridor.) 

GREGERS (apropiindu-se de Hedvig) Am impresia că încă n-ai 
terminat cu... 

HEDVIG Cu ce? Cu rața sălbatică? Nu, încă nu. 

GREGERS Mi se pare că tăria sufletească te părăseşte, când e 
vorba să pui în aplicare o hotărâre. 

HEDVIG Nu! Când m-am trezit azi-dimineaţă şi mi-am adus 
aminte tot ce-am vorbit noi, mi s-a părut foarte ciudat. 

GREGERS Ciudat? 

HEDVIG Da... Nici eu nu ştiu de ce. Aseară mi s-a părut că e o 
hotărâre minunată. Dar, după ce am dormit, gândindu-mă mai bine, 
nu mi s-a mai părut la fel de minunată. 

GREGERS Să-ţi spun eu de ce: crescând în casa asta, nu te-ai putut 


alege cu nimic. 

HEDVIG Ei şi? Numai să vină tăticu-napoi! 

GREGERS O! Dacă ai deschide ochii spre ceea ce dă preţ vieţii şi 
dacă ai avea adevăratul, măreţul spirit al jertfei, atunci l-ai vedea 
cum se întoarce acasă. Că eu tot mai cred în tine, Hedvig. 

(Iese pe uşa dinspre coridor. Hedvig se plimbă câtva timp, apoi vrea să se 
ducă la bucătărie, când se aud bătăi la uşa de la pod. Hedvig se duce şi o 
întredeschide. lese bătrânul Ekdal. Acesta închide apoi uşa la loc.) 

EKDAL Hm! Nu prea e plăcut să-ţi faci de unul singur plimbarea 
de dimineaţă. 

HEDVIG De ce nu te-ai dus la vânătoare, bunicule? 

EKDAL Azi nu-i vreme de vânătoare. E un întuneric de nu vezi la 
doi paşi. 

HEDVIG Nu vrei să împuşti altceva decât iepuri de casă? 

EKDAL Nu sunt buni, poate? 

HEDVIG Ce-ai zice de rața sălbatică? 

EKDAL Ţi-e frică să nu-ţi împuşc rața? Asta n-am s-o fac pentru 
nimic în lume. Niciodată! 

HEDVIG Nici n-ai putea. Rațele sălbatice sunt greu de împuşcat. 

EKDAL N-aş putea? Ba eu cred că aş putea. 

HEDVIG Eu nu mă gândesc la rața mea. Mă gândesc la altele. 

EKDAL Le-aş împuşca sub piept, adică aş ochi în aşa fel încât 
alicele să meargă împotriva penelor, nu să se oprească în ele. 

HEDVIG Şi atunci mor, bunicule? 

EKDAL Fireşte că mor, dacă tragi bine. Acum mă duc la mine în 
cameră să mă perii puţin. Hm! Pricepi... (Pleacă în camera lui. Hedvig 
aşteaptă puțin, priveşte spre uşa camerei, apoi se duce la etajeră, ia pistolul 
cu două țevi de pe raft şi îl cercetează. Din camera de zi vine Gina, cu 
mătura şi cârpa de şters. Hedvig pune repede pistolul la loc.) 

GINA Nu umbla cu lucrurile tatei, Hedvig. 


HEDVIG (îndepărtându-se de etajeră) Am vrut să deretic puţin. 

GINA Mai bine du-te la bucătărie şi vezi dacă e caldă cafeaua. 
Vreau să iau tava cu mine când mă duc jos, la el. 

(Hedvig iese. Gina începe să măture şi să deretice în atelier. După câteva 
clipe se deschide uşa dinspre coridor şi Hjalmar Ekdal, cu paltonul pe el, dar 
sunt obosiţi şi tulburi. Gina, cu mătura în mână, îl priveşte.) 

GINA Ai venit totuşi, Hjalmar? 

HJALMAR Am venit... ca să plec îndată. 

GINA Da, înțeleg, fireşte. Vai! Doamne-Dumnezeule!... Cum 
arăţi! 

HJALMAR Cum arăt?. 

GINA Şi paltonul tău... în ce hal a ajuns! 

HEDVIG (la uşa bucătăriei) Mămico!... (Văzându-l pe Hjalmar, strigă 
de bucurie şi aleargă spre el.) Tăticule! Tăticule! 

HJALMAR (se întoarce, ferindu-se cu mâinile) Hai, pleacă! Pleacă! 
(Către Gina.) Spune-i să dispară din faţa mea! 

GINA (cu jumătate de gură) Treci alături, Hedvig. (Hedvig iese încet.) 

HJALMAR (trăgând sertarul mesei) Vreau să-mi iau cărţile. Unde 
sunt? 

GINA Care cărţi? 

HJALMAR Cărţile mele de ştiinţă, natural, şi revistele tehnice 
care-mi trebuie pentru descoperirea mea. 

GINA (căutând pe etajeră) Or fi astea fără scoarţe? 

HJALMAR Da, alea sunt. 

GINA (aşezând un teanc de cărți pe masă) Nu vrei să-i spun Hedvigăi 
să le taie filele? 

HJALMAR N-am nevoie. (Pauză scurtă.) 

GINA Vasăzică, ne părăseşti, Hjalmar? 

HJALMAR (scotocind prin cărți) Se-nţelege. 


GINA Da, da. 

HJALMAR (cu violență) Nu vreau să rămân aici, să-mi sfărâm 
inima clipă de clipă. 

GINA Dumnezeu să te ierte, dacă ai o părere atât de urâtă despre 
mine! 

HJALMAR Dovedeşte-mi că n-am dreptate! 

GINA Dovedeşte-mi tu că ai. 

HJALMAR După un trecut ca al tău? Sunt anumite cerinţe. Aş fi 
ispitit să le spun creanţe ideale... 

GINA Şi bătrânul? El cum rămâne, sărmanul? 

HJALMAR Îmi cunosc datoria. ÎI iau cu mine. Mă duc în oraş să 
fac rost de cele necesare. Hm! ($ovăind.) Nu cumva mi-a găsit cineva 
pălăria pe scară? 

GINA Nu. Ai pierdut-o? 

HJALMAR Când ne-am întors az-noapte, o aveam pe cap. Sunt 
sigur. Azi însă n-am mai găsit-o. 

GINA Unde Dumnezeu ai fost cu chefliii aceia? 

HJALMAR Nu mă mai întreba şi tu! Doar nu-ţi închipui că o să 
stau acum să-mi aduc aminte toate fleacurile? 

GINA Numai să nu fi răcit, Hjalmar. (Se duce în bucătărie.) 

HJALMAR (vorbind singur, încet şi amărât, în timp ce goleşte sertarul 
mesei) Eşti un ticălos, Relling! Un mare păcătos! Ce n-aş da să găsesc 
pe cineva să-ţi facă de petrecanie! (Pune la o parte câteva scrisori vechi, 
găseşte hârtia ruptă în ajun, o ia, o priveşte, apoi o ascunde repede, căci se 
întoarce Gina.) 

GINA (aşază pe masă o tavă cu serviciul de cafea şi cu un şervețel) Bea 
puţină cafea caldă, dacă vrei. Ai şi sandvişuri, şi un pic de pastramă. 

HJALMAR (uitându-se la tavă) Pastramă? Eu? Aici, în casa asta? 
Niciodată! De fapt, n-am pus în gură nimic, de douăzeci şi patru de 
ore... Însemnările mele! Amintirile pe care am început să le scriu! 


Unde-i jurnalul meu intim şi hârtiile cu însemnările mele? (Deschide 
uşa de la odaia de zi, dar se dă îndărăt.) În toate părţile dau peste ea. 

GINA O, Doamne! Trebuie să stea şi copila undeva. 

HJALMAR Hai, treci dincoace! (Îi face loc şi Hedvig intră speriată în 
atelier. Cu mâna pe clanta uşii, către Gina.) În ultimele clipe pe care le 
mai petrec în fostul meu cămin, vreau să fiu scutit de prezenţa 
fiinţelor care nu mă interesează. (Iese în camera de zi.) 

HEDVIG (intrând dintr-o săritură, o întreabă încet pe Gina) De mine 
era vorba? 

GINA Stai în bucătărie, Hedvig. Adică nu... Mai bine du-te în 
odăiţa ta. (Către Hjalmar.) Aşteaptă puţin, Hjalmar. Nu scotoci în 
scrin. Ştiu eu unde sunt toate lucrurile. 

HEDVIG (stă o clipă nemişcată, temătoare şi nehotărâtă, muşcându-şi 
buzele, ca să n-o podidească plânsul. Pe urmă încleştează pumnii şi şopteşte) 
Rața sălbatică! 

(Se strecoară spre etajeră, ia pistolul, deschide uşa de la pod, intră şi 
închide uşa la loc. Hjalmar şi Gina încep să discute în sala mare. Hjalmar 
vine cu nişte caiete şi cu nişte hârtii vechi pe care le aşază pe masă.) 

HJALMAR Ce poate să încapă într-un geamantan? Sunt atâtea şi 
atâtea lucruri pe care trebuie să le car cu mine. 

GINA (venind şi ea cu geamantanul) Unele pot să mai rămână aici. 
la măcar o cămaşă şi o pereche de indispensabili. 

HJALMAR Uf! Câte pregătiri penibile! (Îşi scoate pardesiul şi-l 
aruncă pe canapea.) 

GINA Vezi că ţi se răceşte cafeaua! 

HJALMAR Hm! (Bea în silă o înghititură, apoi încă una.) 

GINA (ştergând spătarele scaunelor) Greu o să mai găseşti un pod 
destul de mare pentru iepuri. 

HJALMAR Păi ce, tu îţi închipui că iau şi iepurii cu mine? 

GINA Ştii bine că bătrânul nu poate să trăiască fără ei. 


HJALMAR O să se obişnuiască. Sunt lucruri mult mai de preţ la 
care trebuie să renunţ. 

GINA (ştergând praful de pe etajeră) Să-ţi pun şi flautul în 
geamantan? 

HJALMAR N-am nevoie de niciun flaut; pune-mi doar pistolul. 

GINA ÎL iei cu tine? 

HJALMAR Da. E încărcat. 

GINA (căutându-l) Nu-l văd. L-o fi luat bătrânul. 

HJALMAR E în pod? 

GINA Sigur. 

HJALMAR Hm! Bătrânul solitar... (Ia un sanduiş, muşcă din el, apoi 
goleşte ceaşca de cafea.) 

GINA Dacă n-am fi închiriat camera, te-ai fi mutat în ea. 

HJALMAR Să stau sub acelaşi acoperiş cu... O! Niciodată! 

GINA O zi, două, puteai foarte bine să te instalezi acolo. Ai fi avut 


tot ce-ţi trebuie. 

HJALMAR Nu, niciodată, în casa asta! 

GINA Dar jos, la Relling şi la Molvik?... 

HJALMAR Să nu mai aud numele indivizilor ăstora! Îmi piere 
pofta de mâncare numai când mă gândesc la ei. les în viscol chiar 
acum şi am să umblu de la o casă la alta până ce am să găsesc un 
adăpost pentru tata şi pentru mine. 

GINA Da n-ai pălărie, Hjalmar. Ai pierdut-o... 


rost de-o pălărie. (Mai ia un sanduiş.) Eh, trebuie să mă aranjez 
cumva, să-mi orânduiesc viaţa. (Caută ceva pe tavă.) 

GINA Ce cauţi? 

HJALMAR Unt. 

GINA Ti-l aduc îndată. (Se duce la bucătărie.) 

HJALMAR (strigând după ea) Nu-i nevoie. Pot să mănânc şi pâine 


uscată. 

GINA (aducând un borcan cu unt) Uite, ai aici unt proaspăt. (Îi mai 
dă o ceaşcă de cafea. Hjalmar se aşază pe canapea, mai pune unt pe sandviş, 
mănâncă şi bea, câteva clipe, în tăcere.) 

HJALMAR Dacă aş mai rămâne o zi, două, acolo în cameră, nu 
m-ar deranja nimeni, absolut nimeni? 

GINA Da, sigur, poţi să rămâi, dacă vrei. 

HJALMAR Nu văd cum aş putea să car cu mine atât de repede 
toate lucrurile tatei. 

GINA În primul rând, trebuie să-i spui şi lui că nu vrei să mai 
locuieşti împreună cu noi. 

HJALMAR (dând la o parte ceaşca de cafea) Da, da. Trebuie să reiau 
toate complicațiile astea. Să mă mai gândesc. Am nevoie de un pic de 
răgaz. Nu pot să rezolv totul într-o singură zi. 

GINA Mai ales pe o vreme îngrozitoare, ca acum. 

HJALMAR (dând la o parte scrisoarea bătrânului Werle) Văd că 
scrisoarea e tot aici. 

GINA Nici n-am atins-o. 

HJALMAR Peticul ăsta de hârtie nu mă priveşte pe mine... 

GINA Nici eu n-am să fac nimic cu el. 

HJALMAR Oricum, ar fi bine să-l pui undeva. Cu zăpăceala 
plecării mele, s-ar putea întâmpla să... 

GINA Bine, Ekdal, voi avea grijă. 

HJALMAR Actul de donaţie e în primul rând pentru tata. Pe el îl 
priveşte dacă vrea să-l folosească sau nu. 

GINA (suspinând) Da, bietul bătrân! 

HJALMAR Pentru mai multă siguranţă... de unde pot să iau 
puţin clei de lipit? 

GINA (ducându-se spre etajeră) Borcanul cu clei e aici. 

HJALMAR Îmi dai şi o pensulă? 


GINA Da, uite şi pensula. (Îi aduce cleiul şi pensula.) 

HJALMAR Numai o fâşie de hârtie, pe dos... (O taie şi o lipește.) 
Nici nu mă gândesc să mă ating de proprietatea cuiva, mai ales de a 
unui bătrân nenorocit. Şi nici de a nimănui. Lasă hârtia aşa câtva 
timp, iar după ce se usucă, ia-o de-aici. Nu vreau să mai văd actul 
ăsta în faţa mea. Niciodată! 

(Intră Gregers Werle din coridor.) 

GREGERS (cam mirat) Cum! Eşti aici, Hjalmar? 

HJALMAR (ridicându-se repede) Eram frânt de oboseală. 

GREGERS Văd că ai dejunat. 

HJALMAR Îşi cere şi trupul drepturile lui. 

GREGERS Ce-ai hotărât? 

HJALMAR Pentru un om ca mine nu există decât un singur drum. 
Deocamdată, îmi strâng, lucrurile cele mai necesare. Asta cere timp. 
Îți închipui şi tu. 

GINA (cam nerăbdătoare) Să-ţi pregătesc camera, ori să-ţi fac 
geamantanul? 

HJALMAR (după ce aruncă o privire supărată spre Gregers) Fă-l, dar 
pregăteşte şi camera. 

GINA (luând geamantanul) Bine. Îţi pun o cămaşă şi cele ce-ţi mai 
trebuie. 

(Intră în camera de zi şi închide uşa după ea.) 

GREGERS (după o scurtă tăcere) Nu m-am gândit niciodată la un 
astfel de sfârşit. Oare chiar e necesar să-ţi părăseşti căminul? 

HJALMAR (plimbându-se agitat prin atelier) Ce vrei să fac? N-am 
chef să fiu un nenorocit. Am nevoie de certitudine şi de linişte. 

GREGERS Foarte bine. Încearcă să le obţii. Cred că ai să poţi clădi 
pe un teren solid. Dă-i drumul! Şi nu uita că trebuie să trăieşti pentru 
descoperirea ta. 

HJALMAR Nu-mi mai pomeni de ea. Mai cere multă vreme. 


GREGERS Da? 

HJALMAR Ce vrei să descopăr? Ceilalţi au descoperit aproape tot 
înaintea mea. Pe zi ce trece, e tot mai greu. 

GREGERS Dar ai muncit destul de mult, nu? 

HJALMAR Datorită desfrânatului de Relling. 

GREGERS Relling? 

HJALMAR Da, el mi-a vorbit întâi despre talentul meu şi despre 
posibilitatea de a face vreo descoperire în arta fotografiei. 

GREGERS Aha! Relling vasăzică? 

HJALMAR Ce fericit am fost atunci! Nu atât pentru descoperirea 
în sine, cât pentru că Hedvig credea în ea cu toată înflăcărarea ei de 
copil. Vreau să spun că nebunul de mine şi-a închipuit că Hedvig 
credea... 

GREGERS Poţi oare să afirmi că Hedvig a fost o prefăcută faţă de 
tine? 

HJALMAR Ah, nu ştiu! Nu ştiu decât că acum mă îndoiesc de 
toate. Hedvig îmi stă în cale. Îmi întunecă toată lumina vieţii. 

GREGERS Hedvig? Despre ea vorbeşti? Cum să-ţi întunece 
lumina? 

HJALMAR (evitând să răspundă) Cât de mult am iubit-o pe copila 
asta! Cât de fericit mă simţeam de câte ori veneam acasă, în camera 
mea modestă, iar ea mă întâmpina cu ochii ei dulci şi cam stinşi. O! 
Ce naiv am fost! O iubeam nebuneşte. Şi-mi închipuiam că şi ea mă 
iubeşte la fel. 

GREGERS Îţi închipuiai? 

HJALMAR Mai ştiu şi eu? De la Gina nu pot scoate nimic. Pe 
deasupra, ea habar n-are de latura ideală a situaţiei. Îmi deschid 
sufletul înaintea ta, Gregers. Ah, îndoiala asta îngrozitoare! Poate că 
Hedvig nici n-a ţinut vreodată la mine din tot sufletul. 

GREGERS i-ar trebui o dovadă. (Ascultând.) Ce-o fi? Parcă ţipă 


rața sălbatică. 

HJALMAR Se poate; e tata acolo. 

GREGERS Da, e acolo? (Părând că se bucură.) Ziceam că ţi-ar trebui 
o dovadă că mica ta Hedvig te iubeşte cu adevărat. 

HJALMAR Ce dovadă poate ea să-mi dea? N-am nicio încredere 
în vorbele ei. 

GREGERS Sunt convins că Hedvig nu-i în stare să te înşele. 

HJALMAR Vezi, eu nu sunt convins! Cine ştie ce-or fi şopocăit 
Gina şi acea doamnă Sørby! Şi Hedvig are un auz bun. Cât despre 
actul de donaţie, n-a venit el numai aşa, din senin. Ba mi se pare 
chiar că am şi băgat de seamă câte ceva. 

GREGERS Ce-ţi mai trece prin cap? 

HJALMAR Am deschis ochii. Ţine minte ce-ţi spun: o să vezi că 
actul de donaţie e numai un început. Doamna Sørby a ţinut la 
Hedvig întotdeauna; iar acum e în măsură să facă orice pentru ea. O 
pot despărţi de mine oricând. 

GREGERS Hedvig n-are să plece niciodată de lângă tine. 

HJALMAR Nu fi chiar aşa de sigur. Ei sunt mereu pe lângă 
Hedvig şi-i fac semne cu amândouă mâinile. O! Hedvig, pe care am 
iubit-o atât de mult! Şi eu, care aş fi fost cel mai fericit muritor s-o iau 
de mână cu toată grija şi s-o conduc printr-o cameră mare şi pustie ca 
pe un copil care se teme de întuneric. Simt acum cu toată durerea că 
sărmanul fotograf de la mansardă n-a însemnat niciodată absolut 
nimic pentru ea. S-a prefăcut, doar ca să se pună bine cu el până la 
vremea potrivită. 

GREGERS Nici tu nu crezi ceea ce spui, Hjalmar. 

HJALMAR Grozăvia e tocmai că nu ştiu ce să cred şi că niciodată 
nu voi afla adevărul. Dar să nu te îndoieşti de ceea ce spun. O, bunul 
meu Gregers, tu prea te bazezi pe idealuri. Pe când ei au venit cu 
braţele încărcate la copilă şi i-au spus: fugi de la el; la noi te aşteaptă 


adevărata viaţă... 

GREGERS (repede) Adevărat? Şi mai ce încă? 

HJALMAR Dacă aş întreba-o pe Hedvig; vrei să renunti la viaţă 
pentru mine? (Râzând ironic.) Nu ştiu, zău, ce răspuns aş primi. 

(Se aude o împuşcătură în pod.) 

GREGERS (vesel, cu glas tare) Hjalmar! 

HJALMAR Ei, poftim! Acuma vânează. 

(Intră Gina.) 

GINA Vai, Hjalmar! Mi se pare că bătrânul iar umblă prin pod şi 
bombăneşte de unul singur. 

HJALMAR Mă duc să văd. 

GREGERS (cu vioiciune, emoționat) Stai puţin! Ştii ce-a fost? 

HJALMAR Sigur că ştiu. 

GREGERS Ba nu ştii. Eu însă ştiu. A fost dovada! 

HJALMAR Ce dovadă? 

GREGERS O jertfă de copil... L-a convins pe tatăl tău să împuşte 
rața sălbatică. 

HJALMAR Să împuşte rața? 

GINA Nu, o, nu! Nu se poate. 

HJALMAR Atunci ce-a fost? 

GREGERS A vrut să-ţi sacrifice tot ce are mai scump pe lume, 
zicându-şi că în felul acesta vei ţine iarăşi la ea. 

HJALMAR (cu blândețe, mişcat) O, sărmana copilă! 

GINA Uite la ce s-a gândit!... 

GREGERS A vrut să-ţi recâştige dragostea, Hjalmar. Nu mai 
putea să trăiască fără ea. 

GINA (stăpânindu-şi lacrimile) Du-te, Hjalmar, du-te şi vezi ce s-a 
întâmplat. 

HJALMAR Dar ea unde e? 

GINA Pesemne că smiorcăie, sărmana, în bucătărie. 


HJALMAR (se duce, deschide uşa bucătăriei şi se uită) Vino încoace, 
Hedvig! Hai, vino la mine. (Privind împrejur.) Nu-i aici. 

GINA Atunci e în odăiţa ei. 

HJALMAR (de afară) Nu, nu e nici aici. (Intrând.) Unde s-o fi dus? 

GINA De! N-ai mai vrut s-o vezi pe nicăieri prin casă. 

HJALMAR O, numai de s-ar întoarce mai repede, să-i pot spune... 
Ah, totul va fi cum se cuvine, Gregers; putem acum să începem o 
viaţă nouă. 

GREGERS Am ştiut eu! Reînvierea se înfăptuieşte prin copil! 

(Bătrânul Ekdal apare în pragul camerei sale. Şi-a pus uniforma şi se 
frământă să-şi încingă sabia.) 

HJALMAR (uimit) Tată! Acolo erai? 

GINA Ce, la tine în cameră ai tras cu revolverul? 

EKDAL (se apropie mânios) Vasăzică, te duci singur la vânătoare, 
Hjalmar? 

HJALMAR (intrigat şi confuz) Nu tu ai tras cu arma în pod? 

EKDAL Eu, să trag? Hm! 

GREGERS (către Hjalmar) Să-ţi spun eu: ea a tras şi a împuşcat rața 
sălbatică. 

HJALMAR Ce înseamnă asta? (Se duce repede, dă în lături uşa de la 
pod, se uită înăuntru şi strigă.) Hedvig! 

GINA (alergând spre uşă) Dumnezeule! Ce s-a întâmplat? 

HJALMAR (intrând în pod) Fata zace pe jos. 

GREGERS Ce? 

GINA (în acelaşi timp) Hedvig! (Intrând în pod.) Nu se poate. Nu! 
Nu! Nu! 

EKDAL Ho-ho!... S-a apucat şi ea de vânătoare? 

(Hjalmar, Gina şi Gregers o târăsc pe Hedvig în atelier. În mâna stângă, 
care îi stă atârnată, fata ține pistolul încleştat între degete.) 

HJALMAR (tulburat) Pistolul s-a descărcat. S-a împuşcat singură. 


Strigaţi după ajutor! Ajutor! 

GINA (aleargă pe coridor şi cheamă de sus) Relling! Relling! Doctore 
Relling! Vino sus cât poţi mai repede! 

(Hjalmar şi Gregers o aşază pe Hedvig pe canapea.) 

EKDAL (calm) Se răzbună pădurea. 

HJALMAR (în genunchi, lângă fată) Îşi revine îndată. Da, da, îşi 
revine. 

GINA (întorcându-se) Unde s-a împuşcat? Nu văd nicio urmă... 

(Relling intră repede, urmat imediat de Molvik, care poartă o haină 
neagră, descheiată, fără vestă şi fular.) 

RELLING Ce s-a întâmplat? 

GINA S-a împuşcat Hedvig. 

HJALMAR Hai repede, dă-i ajutor! 

RELLING S-a împuşcat? (Dă masa la o parte şi începe s-o examineze.) 

HJALMAR (privindu-l cu teamă) Poate că nu-i nicio primejdie. Văd 
că nu-i curge sânge deloc. Nu e nicio primejdie. Nu-i aşa, Relling? 

RELLING Cum s-a întâmplat? 

HJALMAR Ce ştiu eu! 

GINA A vrut să împuşte rața. 

RELLING Raţa sălbatică? 

HJALMAR S-o fi descărcat singur pistolul. 

RELLING Hm! Se poate. 

EKDAL Se răzbună pădurea. Nu mă tem, totuşi. (Se duce în pod şi 
închide uşa după el.) 

HJALMAR Ei, Relling? Nu spui nimic? 

RELLING Glonţul a intrat în piept. 

HJALMAR Da, dar fata îşi revine. 

RELLING Vezi bine că Hedvig nu mai trăieşte. 

GINA (izbucnind în hohote de plâns) O! Fetiţa mea! Fetiţa mea! 

GREGERS (cu glas răguşit) În fundul mării... 


HJALMAR (sărind în sus) Vai! Nu! Nu! Trebuie să trăiască! 
Relling... Doamne, ajută-ne... Relling... O clipă numai... numai o 
clipă... doar să-i spun cât de mult am iubit-o întotdeauna!... 

RELLING Glonţul i-a atins inima. N-a curs sânge deloc. A murit 
fulgerător. 

HJALMAR Şi eu, eu am izgonit-o de lângă mine ca pe un animal! 
Speriată, s-a târât în pod şi a murit de dragul meu. (Suspinând.) Nu 
pot să mai îndrept nimic. Nu voi mai putea să-i spun niciodată!... 
(Încleştând pumnii şi strigând spre cer.) O, Dumnezeule care eşti în 
ceruri! Dacă exişti, de ce ai îngăduit una ca asta? 

GINA Taci, taci! Poate că n-am avut dreptul să o păstrăm. 

MOLVIK Fata n-a murit. Doarme. 

RELLING Prostii! 

HJALMAR (apropiindu-se de canapea, cu brațele încrucişate şi privind 
la Hedvig) Cum zace, iată, liniştită, nemişcată!... 

RELLING (încercând să-i scoată pistolul din mână) Da strâns îl mai 
ţine!... 

GINA Nu, Relling. Nu-i rupe degetele. Lasă pistolul aşa cum e. 

HJALMAR O să-l ia cu dânsa. 

GINA Da, lasă-i-l! Dar fetița nu trebuie să zacă aşa aici. S-o ducem 
în odăiţa ei. Hai, pune mâna, Hjalmar. 

(Hjalmar şi Gina o duc pe Hedvig.) 

HJALMAR (în timp ce transportă fata) O, Gina, Gina, poţi s-o ţii? 

GINA Ne ajutăm unul pe altul. Acum e a ta, pe câte şi a mea: tu o 
jumătate, eu o jumătate... 

MOLVIK (întinzând bratele şi mormăind) Domnul fie lăudat! Din 
pământ ai venit şi în pământ te vei întoarce! 

RELLING (în şoaptă) Tacă-ţi fleanca, beţivule! 

(Hjalmar şi Gina scot cadavrul pe uşa bucătăriei. 

Relling închide după ei. Molvik se strecoară pe coridor.) 


RELLING (către Gregers) Nimeni n-o să mă convingă că n-a fost 
decât un accident. 

GREGERS (înghețat de groază, cu convulsii spasmodice) Nimeni nu 
poate să spună ce-a fost. E cumplit! 

RELLING Împuşcătura i-a pârlit bluza. Înseamnă că şi-a pus 
pistolul în piept şi a tras. 

GREGERS Hedvig nu a murit în zadar. Ai văzut cum i s-a potolit 
durerea? 

RELLING Oricine se potoleşte când veghează la căpătâiul unui 
mort. Dar cât crezi că va dura liniştea lui Hjalmar? 

GREGERS Oare nu va dura şi nu îl va stăpâni viaţa întreagă? 

RELLING Nici nu vor trece trei-patru ani şi mica Hedvig nu va 
mai fi pentru Hjalmar decât un frumos subiect de declamaţie. 

GREGERS Şi nu şovăi deloc să vorbeşti aşa despre Hjalmar 
Ekdal? 

RELLING Mai vorbim noi şi după ce pe mormântul ei se va ofili 
prima iarbă. Atunci ai să-l auzi povestind despre „copilul pe care 
dragostea părintească l-a pierdut prea de timpuriu”. Atunci să-l vezi 
plesnind de îngâmfare şi de compătimire faţă de sine însuşi. Ţine 
minte vorbele mele. 

GREGERS Dacă ai tu dreptate, şi dacă eu mă înşel, atunci viața nu 
merită să fie trăită. 

RELLING O! Viaţa ar putea să fie foarte bună, dacă ne-ar da pace 
blestemaţii de creditori, care vin la oamenii săraci ca noi să ne bage 
pe gât creanţele lor ideale. 

GREGERS (privind înaintea sa) Dacă-i aşa, mă bucur că hotărârea 
mea... 

RELLING Permite-mi — care e hotărârea ta? 
GREGERS (gata de plecare) Să fiu al treisprezecelea la masă. 
RELLING Oh, dracu te-o crede! 

(Actiunea se petrece la Rosmersholm, vechi conac în împrejurimile unui 
orăşel de fiord din vestul Norvegiei.) 


Actul I 


(Salonul de la Rosmersholm, de modă veche, spaţios şi 
confortabil. În faţă, pe dreapta, o sobă de faianţă împodobită cu 
ramuri proaspete de mesteacăn şi cu flori de câmp. Mai încolo, o uşă. 
În fund, o uşă cu batante, care dă în vestibul. În stânga, o fereastră şi, 
în faţa ei, un suport cu flori şi plante. Lângă sobă, o masă, o sofa şi 
fotolii. De jur-împrejur, pe pereţi, atârnă portrete, mai vechi şi mai 
noi, de pastori, de ofiţeri şi de funcţionari în uniformă. Fereastra e 
deschisă. Ca şi uşa vestibulului şi cea de la intrare. Afară se văd 
arbori bătrâni, închipuind o alee care duce spre fermă. Seară de vară. 
Soarele e la asfintit. 

Rebekka West stă într-un fotoliu lângă fereastră şi împleteşte un 
şal mare, alb, care e aproape gata. Din când în când, aruncă afară, 
printre flori, priviri furişe. 

După un timp, intră pe uşa din dreapta madam Helseth.) 


MADAM HELSETH N-ar fi bine să încep a pune masa, 
domnişoară? 

REBEKKA WEST Da, pune-o. Trebuie să vină şi domnul pastor. 

MADAM HELSETH Dar nu te trage curentul acolo, domnişoară? 

REBEKKA Cam trage, într-adevăr. Fii bună şi închide uşa. 

(Madam Helseth se duce şi închide uşa ce dă în vestibul; pe urmă se 
îndreaptă spre fereastră.) 

MADAM HELSETH (vrând să închidă, priveşte afară) Nu cumva e 
domnul pastor acela de acolo? 

REBEKKA (repede) Unde? (Se ridică.) Da, el e. (În spatele perdelei.) 
Dă-te la o parte. Să nu ne zărească. 

MADAM HELSETH (mai de departe) la te uită, domnişoară, iar a 
luat-o pe drumul morii. 


REBEKKA Şi alaltăieri a apucat-o tot pe drumul morii. (Urmărind 
printre perdele.) la să vedem... 

MADAM HELSETH O îndrăzni să treacă şi podeţul? 

REBEKKA Asta vreau să văd şi eu. (După un timp.) Nu. Se 
întoarce. Ocoleşte şi azi. (Îndepărtându-se de fereastră.) Ocoleşte pe de 
departe. 

MADAM HELSETH Ei, Doamne! Trebuie să-i fie greu de tot să 
treacă podeţul ăla. Pe-acolo, pe unde s-a întâmplat nenorocirea aia... 

REBEKKA (a4unându-şi lucrul) Greu să te lepezi de morți aici, la 
Rosmersholm. 

MADAM HELSETH Ba eu cred, domnişoară, că morţii nu se mai 
pot lepăda de Rosmersholm. 

REBEKKA (privind-o) Morţii? 

MADAM HELSETH Da, ai zice că nu se mai pot îndepărta de cei 
rămaşi. 

REBEKKA De unde ţi s-a mai năzărit şi una ca asta? 

MADAM HELSETH Las că ştiu eu, altminteri n-ar mai fi apărut 
pe aici calul cela alb. 

REBEKKA Dar la urma urmei, ce-o mai fi şi cu calul ăsta alb, 
madam Helseth? 

MADAM HELSETH Ce să mai vorbim. Dumneata tot nu crezi aşa 
ceva. 

REBEKKA Dar dumneata crezi? 

MADAM HELSETH (se duce şi închide fereastra) O, n-aş vrea, 
domnişoară, să-ţi par caraghioasă. (Privind afară.) la te uită... nu-i 
cumva din nou domnul pastor pe drumul morii?... 

REBEKKA (privind afară) Omul acela? (Îndreptându-se spre 
fereastră.) Nu, e directorul. 

MADAM HELSETH Da, într-adevăr, domnul director e! 

REBEKKA O, dar ştii că-i grozav! Te pomeneşti că vine la noi! 


MADAM HELSETH Uite-l că trece podeţul. Şi când te gândeşti că 
era sora lui bună... Ei, atunci mă duc să pun de masă, domnişoară. 
(Iese prin dreapta.) 

(Rebekka zăboveşte o clipă la fereastră; apoi salută, zâmbeşte şi dă din 
cap.) 

REBEKKA (se duce şi vorbeşte pe uşa din dreapta) Dragă madam 
Helseth, ai grijă de pregăteşte o masă mai bună. Ceva ce-i place 
directorului mai mult. 

MADAM HELSETH Bine, domnişoară. Las pe mine. 

REBEKKA (deschizând uşa dinspre vestibul) În sfârşit, iată-te!... Din 
toată inima, bun venit dragă directore. 

DIRECTORUL KROLL (lăsându-și bastonul în vestibul) Mulţumesc. 
Dar nu vă deranjez? 

REBEKKA Dumneata? Ce ruşine! 

KROLL (intrând) Totdeauna amabilă. (Privind în jur.) Rosmer e 
sus? 

REBEKKA Nu, a ieşit să se plimbe. Azi a întârziat ceva mai mult 
ca de obicei. Dar trebuie să vină îndată. (Arătându-i sofaua.) Până 
atunci, te rog, ia loc. 

KROLL (scoțându-şi pălăria) Mulţumesc. (Se aşază şi priveşte în jur.) 
O, dar ce frumoasă şi elegantă ai făcut camera asta veche! Peste tot 
numai flori. 

REBEKKA Rosmer ţine atât de mult să aibă în jurul lui flori vii şi 
proaspete! 

KROLL Şi dumneata de asemenea, după câte bănuiesc. 

REBEKKA Da. E atât de dulce ameţeala pe care mi-o dă parfumul 
lor! Odinioară era o plăcere interzisă. 

KROLL (dând din cap, cu tristețe) Biata Beate, nu le putea suporta 
mirosul. 

REBEKKA Nici măcar culorile. O tulburau cu totul. 


KROLL Îmi amintesc foarte bine. (Pe un ton mai degajat.) Ei, şi pe 
aici cum mai merg treburile? 

REBEKKA Ca de obicei. Toate zilele sunt la fel... Dar pe la 
dumneata? Soţia?... 

KROLL O, dragă domnişoară West, în ce mă priveşte, nici să nu 
mai vorbim. Într-o familie ca a mea, e întotdeauna ceva care nu 
merge ca lumea. Mai ales în timpurile astea. 

REBEKKA (după câteva clipe, aşezându-se într-un fotoliu lângă sofa) 
Cum de n-ai mai dat pe la noi nici măcar o singură dată în tot timpul 
vacanței? 

KROLL Ei, cum să dai buzna, aşa, pe capul oamenilor? 

REBEKKA Dacă ai şti cât ne-ai lipsit... 

KROLL Şi apoi, am fost plecat. 

REBEKKA Vreo două săptămâni, nu? Ai participat mi se pare la 
nişte întruniri publice! 

KROLL (acceptă din cap) Ce zici de asta? Ţi-ai fi putut închipui că la 
vârsta mea aş mai putea să ajung agitator politic? Ai? 

REBEKKA (zâmbind) Aşa, câte niţel, te-ai agitat întotdeauna, 
directore Kroll. 

KROLL Ei, da, aşa, pentru plăcerea mea. Pe viitor însă va fi ceva 
cu adevărat serios... Nu citeşti niciodată ziarele astea radicale? 

REBEKKA Dragă directore, nu spun că nu. 

KROLL Dar dragă domnişoară West, n-ai niciun motiv să te temi. 
De altfel, n-are nicio importanţă pentru dumneata. 

REBEKKA Nu-i aşa? Doar trebuie să ştiu şi eu ce se mai întâmplă. 

KROLL Ei, la drept vorbind, nici nu pot pretinde ca dumneata, o 
femeie?, să participi cu tot dinadinsul la disputele astea politice sau, 
ca să zic aşa, la războiul ăsta civil care bântuie aici... Dar ai citit cu 


2 În original fruentimmer, nuanţă depreciativă: ceva echivalent cu femeiuşcă. 


câtă plăcere au tăbărât asupra mea domnii ăştia din „popor”? Ce 
de-a infamii grosolane şi-au îngăduit să-mi arunce? 

REBEKKA Da, dar mi se pare că şi dumneata ţi-ai înfipt bine 
dinţii în ei. 

KROLL Adevărat. Recunosc. Dar abia acum, că am dat de gustul 
sângelui, or să simtă pe pielea lor că nu sunt eu omul care să se lase 
călcat în picioare. (Curmând firul.) În fine, să lăsăm deoparte în seara 
asta o întâmplare atât de tristă şi de revoltătoare. 

REBEKKA Da, dragă directore, s-o lăsăm. 

KROLL Spune-mi mai bine cum te simţi aici la Rosmersholm, 
acum după ce ai rămas singură? După ce sărmana Beate... 

REBEKKA Mulţumesc, mă simt destul de bine. Dar în multe 
privinţe a rămas un gol mare în urma ei. Regrete şi dureri de 
asemeni... bineînţeles. Altminteri... 

KROLL Ai de gând să rămâi aici? Vreau să spun, pentru 
totdeauna? 

REBEKKA O, dragă directore, nici nu m-am gândit la asta. În aşa 
măsură însă am devenit de-ai casei, încât mi se pare că-i aparţin şi 
eu. 

KROLL Mda! Îmi închipui. 

REBEKKA Şi câtă vreme domnul Rosmer va găsi că aş putea să-i 
fiu de oarecare folos, desigur, voi rămâne. 

KROLL (privind-o, mişcat) Ştii... e ceva măreț în femeia care ajunge 
să-şi jertfească pentru alţii propria-i tinereţe. 

REBEKKA O, pentru ce altceva aş putea să trăiesc? 

KROLL Mai întâi te-ai devotat tatălui dumitale adoptiv, paralitic 
şi sâcâitor... 

REBEKKA Nu trebuie să-ţi închipui că doctorul West era chiar 
atât de sâcâitor pe vremea când locuiam în Finnmarken. L-au 
doborât călătoriile alea înspăimântătoare pe mare. După ce însă 


ne-am stabilit aici... până în ceasul morţii lui, am avut câţiva ani 
grei. 

KROLL Şi n-au fost mai grei pentru dumneata anii care au urmat? 

REBEKKA Nu, cum poţi să vorbeşti aşa! Eu, care am ţinut atât de 
mult la Beate... Era atât de dureros s-o vezi, biata de ea, câtă nevoie 
avea să fie îngrijită şi cruţată. 

KROLL Nu pot decât să-ţi mulţumesc pentru amintirea 
binevoitoare pe care i-o păstrezi. 

REBEKKA  (înclinându-se spre el) Dragă directore, spui lucrurile 
astea atât de frumos şi de sincer, încât mi-e peste putinţă să cred 
că-mi porţi vreo ranchiună. 

KROLL Ranchiună? Ce vrei să spui? 

REBEKKA Ştiu eu, n-ar fi deloc de mirare să te supere că o străină 
ca mine, face şi desface totul aici, la Rosmersholm. 

KROLL O, cum de ţi-a putut trece prin minte?... 

REBEKKA Vasăzică nu-i aşa! (Întinzându-i mâna.) Mulţumesc, 
dragă directore! Îţi mulțumesc din toată inima. 

KROLL Dar cum Dumnezeu ţi-ai putut închipui? 

REBEKKA De când ai început să vii atât de rar pe la noi, căzusem 
pe gânduri. 

KROLL Dar te-ai înşelat cu desăvârşire, domnişoară West. Şi, de 
altfel, mare lucru nu s-a schimbat pe-aici. Doar tot dumneata erai 
aceea — şi numai dumneata — care conduceai aici totul în aceşti din 
urmă ani de suferinţă ai sărmanei Beate. 

REBEKKA Era doar un fel de regență în numele celeia ce era 
stăpâna casei. 

KROLL Totuna... Ştii ce, domnişoară West, în ce mă priveşte, n-aş 
avea nimic împotrivă nici dacă dumneata... Dar poate că nu se 
cuvine s-o spun. 

REBEKKA Ce vrei să spui? 


KROLL Că ar fi poate nimerit să-i iei locul... 

REBEKKA Am locul pe care-l doresc, domnule director. 

KROLL Ca să munceşti, da, dar nu ca... 

REBEKKA (întrerupându-l, cu seriozitate) Să-ţi fie ruşine, directore 
Kroll. Cum poţi să glumeşti cu asemenea lucruri? 

KROLL O, desigur, bunul nostru Johannes Rosmer o fi cu 
siguranţă sătul de experienţa unei căsătorii. Cu toate astea... 

REBEKKA Ştii, zău că-mi vine să râd. 

KROLL Mă rog... Dar spune-mi, totuşi, domnişoară West, 
dacă-mi îngădui să te întreb... Ce vârstă ai, de fapt? 

REBEKKA Mi-e şi ruşine să spun, dar am împlinit douăzeci şi 
nouă, domnule director. Merg pe treizeci acum. 

KROLL Da, da, da. Şi Rosmer câţi ani are? la să vedem. El e cu 
cinci ani mai tânăr decât mine. Are tocmai patruzeci şi trei. Mi se 
pare foarte potrivit. 

REBEKKA (ridicându-se) Nici vorbă. S-ar potrivi de minune. lei 
ceaiul cu noi în seara asta? 

KROLL Da, mulțumesc. Oricum aveam de gând să mai zăbovesc. 
Pentru că am ceva de vorbit cu bunul nostru prieten... Şi aşa, 
domnişoară West, ca să nu-ţi mai vină idei trăsnite, am să vă vizitez 
mai des — ca pe vremuri. 

REBEKKA O, da, neapărat! (Strângându-i mâna.) Mulţumesc! Eşti 
cu adevărat amabil. 

KROLL (mormăind încetişor) Zău? Tot e ceva mai mult decât aud 
pe acasă. 

(Johannes Rosmer intră pe uşa din dreapta.) 

REBEKKA Domnule Rosmer, ghiceşti ce musafir avem? 

JOHANNES ROSMER Mi-a spus madam Helseth. 

(Directorul Kroll se ridică.) 

ROSMER (strângându-i mâinile blând şi tandru) Bine-ai venit din 


nou în casa asta, dragă Kroll. (Punându-şi mâinile pe umerii lui şi 
privindu-l în ochi.) Dragul şi vechiul meu prieten! Ştiam eu bine că 
odată şi odată vom fi iarăşi ca odinioară. 

KROLL Dar, frate dragă, ai fost tu atât de nebun să-ţi închipui că 
ar putea fi ceva între noi? 

REBEKKA (către Rosmer) Când te gândeşti... ce minunat, că n-a 
fost decât o închipuire. 

ROSMER Adevărat, Kroll? Dar atunci de ce n-ai mai dat pe la noi? 

KROLL (serios şi grav) Pentru că nu voiam, cu prezenţa mea, să-ţi 
amintesc mereu de anii de amărăciune şi de aceea care a sfârşit în 
iazul morii. 

ROSMER A fost un gând frumos din partea ta. Tu eşti 
întotdeauna plin de atenţii. Însă era cu totul inutil să stai deoparte 
din cauza asta. Hai, vino să stăm aici, pe sofa. (Se aşază amândoi.) Nu, 
într-adevăr, pentru mine nu mai e un chin să mă gândesc la Beate. 
Zilnic vorbim despre ea. Parcă ar fi încă în casă. 

KROLL Chiar vorbiţi de ea? 

REBEKKA (aprinzând lampa) Da, desigur. 

ROSMER E foarte firesc. Ţineam amândoi atât de mult la ea. Şi 
atât Rebek... domnişoara West, cât şi eu aveam conştiinţa împăcată 
că am făcut tot ce ne-a stat în putere pentru biata bolnavă. Nu avem 
nimic să ne reproşăm. De aceea poate mă şi simt atât de înduioşat 
gândindu-mă la Beate. 

KROLL O, dragii mei, ce oameni admirabili sunteţi! De-acum 
încolo, o să vin la voi în fiecare zi. 

REBEKKA (aşezându-se într-un fotoliu) Rămâne de văzut dacă ai să 
te ţii de cuvânt. 

ROSMER (nitel şovăitor) Ştii, Kroll, aş fi dat orice ca relaţiile dintre 
noi să rămână neştirbite. Încă de când ne-am cunoscut, pe vremea 
studenţiei, ai fost pentru mine cel mai bun sfătuitor. 


KROLL Da, desigur, şi sunt grozav de mândru de asta. Şi a 
intervenit acum ceva?... 

ROSMER Aş avea atâtea să-ţi spun, atât aş vrea să-ţi vorbesc fără 
ocolişuri. Să-mi deschid inima. 

REBEKKA Ce bine-ar fi, domnule Rosmer! Să-ţi descarci inima ca 
între vechi prieteni... 

KROLL O, poţi să mă crezi, eu am încă şi mai multe să-ţi spun. 
Pentru că acum, după cum ştii, am devenit un politician activ. 

ROSMER Da, ştiu. Dar, de fapt, cum s-a întâmplat? 

KROLL Am fost obligat. Vrând nevrând a trebuit. Acum e cu 
neputinţă să mai fi un spectator pasiv. Acum, când radicalii au ajuns 
din nefericire la putere — acum nu mai e timp de aşteptat. lată şi de 
ce m-am străduit să îndemn la unire micul nostru cerc de prieteni 
din oraş. Şi ascultă ce-ţi spun: era şi timpul. 

REBEKKA (zâmbind uşor) Dar nu-i niţel cam târziu? 

KROLL Nici vorbă, ar fi fost mai bine dacă ne-am fi împotrivit 
curentului o clipă mai devreme. Dar cine-ar fi putut să prevadă ce o 
să se întâmple? Eu nu, în niciun caz. (Se ridică şi umblă prin cameră.) 
Ei, dar acum mi s-au deschis ochii. Pentru că acum duhul răzmeriţei 
a pătruns chiar şi în şcoală. 

ROSMER În şcoală? Doar nu cumva chiar în şcoala ta? 

KROLL Ba tocmai așa s-a întâmplat. În propria mea şcoală. Ce zici 
de asta? Am reuşit să aflu că băieţii din clasele superioare — vreau să 
spun o parte din ei — au constituit de mai bine de jumătate an o 
societate secretă şi că s-au abonat la ziarul lui Mortensgârd! 

REBEKKA La „Farul”? 

KROLL Da. Ei, ce spuneţi, nu-i aşa că e o minunată hrană 
spirituală pentru viitorii slujitori ai statului? Dar ceea ce-i mai trist în 
povestea asta, este că tocmai băieţii cei mai înzestrați din clasă s-au 
unit să pună la cale acest complot împotriva mea. Numai tâmpiţii şi 


codaşii s-au ţinut deoparte. 

REBEKKA Şi asta te-a durut chiar atât de tare, directore? 

KROLL Da! Să mă văd după o viaţă întreagă de muncă 
dezaprobat şi combătut în felul ăsta!... (Cu glas scăzut.) În fine, aş fi 
gata să trec peste asta. Dar s-a întâmplat ceva şi mai rău. (Privind în 
jur.) Nu ascultă nimeni pe la uşi? 

REBEKKA O, fii liniştit. 

KROLL A trebuit să aflu că vrajba şi revolta au pătruns chiar în 
propria mea casă. În liniştitul meu cămin. Pentru mine pacea vieţii 
de familie s-a dus. 

ROSMER (ridicându-se) Ce spui! În propria ta casă? 

REBEKKA (apropiindu-se de director) Dar, dragul meu, cum s-a 
întâmplat? 

KROLL Închipuiţi-vă, propriii mei copii... Pe scurt, Lauritz este 
capul complotului şcolar, iar Hilda a brodat o mapă roşie, să 
ascundă în ea „Farul”. 

ROSMER lată ceva ce nu mi-aş fi putut imagina niciodată... că la 
tine... în casa ta... 

KROLL Dar cine şi-ar fi putut închipui? În casa mea, unde 
întotdeauna a domnit supunerea şi ordinea... unde până acum a 
domnit o singură voinţă! 

REBEKKA Şi soţia dumitale ce spune? 

KROLL Ei, tocmai ăsta-i lucrul cel mai de necrezut. Ea, care o 
viaţă întreagă, în toate împrejurările, îmi împărtăşea toate opiniile 
şi-mi încuviinţa toate părerile, acum, părtinitoare, înclină să treacă 
de partea copiilor. Şi pe mine mă găseşte ea vinovat de cele ce s-au 
întâmplat. Zice că frânez tineretul. Ca şi cum asta n-ar fi necesar. Aşa 
se face că nu mai am pace nici acasă. Bineînţeles, despre toate astea 
vorbesc cât mai puţin cu putinţă. Că asemenea lucruri nu se cade să 
le vânturi. (Învârtindu-se prin cameră, agitat.) Of, of, of! (Se opreşte 


lângă fereastră cu mâinile la spate şi priveşte afară.) 

REBEKKA (s-a apropiat de Rosmer şi-i şopteşte repede, ca să nu observe 
directorul) Spune-i! 

ROSMER (acelaşi joc) Nu în seara asta! 

REBEKKA (cu glas scăzut) Ba chiar acum. (Se duce şi potriveşte lampa 
de pe masă.) 

KROLL (păşind prin cameră) Da, dragul meu Rosmer, acum ştii şi 
tu ce umbră a aruncat spiritul vremii asupra vieţii mele de familie şi 
asupra activităţii mele publice. Şi eu să nu lupt cu toate armele de 
care dispun împotriva acestui spirit corupător, înăbuşitor şi 
dizolvant? Ei, află că tocmai asta am de gând să fac. Atât în scris cât 
Şi prin viu grai. 

ROSMER Şi nădăjduieşti să realizezi ceva? 

KROLL În orice caz, vreau să-mi fac datoria cetăţenească de a 
lupta. Şi cred că asta şi este datoria oricărui bun patriot şi oricărui 
om de treabă. Vezi tu... mai ales de aceea am venit la tine în seara 
asta. 

ROSMER Dar, dragul meu, la ce te gândeşti?... Ce aştepţi de la 
mine?... 

KROLL Să-ţi ajuţi vechii prieteni. Să faci ce facem toţi. Să pui şi tu 
umărul, din toate puterile. 

REBEKKA Dar, directore Kroll, ştii foarte bine cât de neplăcute îi 
sunt asemenea lucruri domnului Rosmer. 

KROLL E timpul să treacă peste asta. Tu nu ştii, Rosmer, ce se 
petrece în lume. Te închizi aici, te-ngropi între colecţiile tale istorice. 
Ei, Doamne, am tot respectul cuvenit pentru genealogii şi toate 
celelalte. Acum însă — ce mai! Nu e timp pentru asemenea lucruri. 
Nici n-ai idee ce stare de spirit domneşte în ţară. Pe scurt, totul s-a 
răsturnat. Şi va fi nevoie de o muncă uriaşă pentru a îndrepta toate 
rătăcirile. 


ROSMER Şi eu cred la fel. Însă o astfel de treabă nu-i deloc pentru 
mine. 

REBEKKA Mai mult, cred chiar că domnul Rosmer a ajuns să 
privească problemele vieţii ceva mai limpede decât înainte. 

KROLL (se miră) Mai limpede? 

REBEKKA Da, mai lipsit de prejudecăţi dacă vrei. Mai 
nepărtinitor. 

KROLL Ce-o mai fi şi asta, Rosmer?... Nu cumva ai fost atât de 
slab să te laşi îmbrobodit de victoria trecătoare a acestor conducători 
populari? 

ROSMER Dragul meu, ştii cât de puţin mă pricep eu în politică. 
Am impresia totuşi că în ultimii ani oamenii înclină să gândească 
oarecum mai independent. 

KROLL O... şi eşti de părere că asta e bine! Află, prietene, că te 
înşeli cu desăvârşire. Fii atent la opiniile pe care le vântură radicalii 
din oraş şi de-aici. Nu se deosebesc cu nimic de cele predicate în 
„Farul”. 

REBEKKA Într-adevăr, Mortensgârd are mare influenţă în 
regiune. 

KROLL Da, închipuieşte-ţi! Un om cu un trecut atât de pătat! Un 
învăţător destituit pentru imoralitate!... Şi unul ca el se găseşte să 
facă pe conducătorul poporului! Şi se prinde! Se prinde perfect! Şi 
acum, după cât am auzit, vrea să-şi sporească ziarul. Ştiu din sursă 
sigură că e în căutarea unui colaborator priceput. 

REBEKKA E şi de mirare, că dumneata şi prietenii dumitale n-aţi 
putut face ceva împotrivă-i. 

KROLL Tocmai asta vrem să facem acum. Chiar azi am cumpărat 
„Gazeta departamentului”. Banii nu sunt o problemă. Dar... 
(Întorcându-se spre Rosmer.) Cu asta am ajuns de fapt la însuşi rostul 
vizitei mele. Vezi tu, ceea ce ne dă de furcă e conducerea ziarului... 


Spune-mi, Rosmer, n-ai vrea tu, de dragul unei asemenea cauze 
drepte, să preiei treaba asta? 

ROSMER (cu un fel de spaimă) Eu?! 

REBEKKA O, dar cum ai putut să te gândeşti? 

KROLL Că ţi-e groază de întruniri şi că nu vrei să te expui 
grosolăniilor obişnuite acolo, e întru câtva de înţeles. Dar activitatea, 
destul de izolată, a unui redactor, sau, mai bine zis... 

ROSMER Nu, nu, dragul meu, aşa ceva nu trebuie să-mi ceri. 

KROLL În ce mă priveşte, aş fi gata să mă însărcinez şi cu treaba 
asta. Însă pentru mine ar fi ceva cu totul imposibil. Şi aşa, încă 
pentru mult timp de-acum înainte voi fi ocupat până peste cap. Tu, 
dimpotrivă, nu mai ai niciun fel de obligaţie publică. Bineînţeles, cât 
om putea, te-om ajuta şi noi ăştialalți. 

ROSMER Nu pot, Kroll. Nu sunt bun de aşa ceva. 

KROLL Nu eşti bun? La fel spuneai şi când tatăl tău te-a trimis să 
te preoțești. 

ROSMER Şi aveam dreptate. De aceea m-am şi lăsat de preoție. 

KROLL De-ai fi un redactor tot atât de capabil pe cât ai fost de 
bun pastor, am fi mulţumiţi. 

ROSMER Dragă Kroll... îţi spun o dată pentru totdeauna... nu 
pot. 

KROLL Ei, atunci împrumută-ne cel puţin numele tău. 

ROSMER Numele? 

KROLL Da, pentru gazetă ar fi un beneficiu chiar numai numele 
lui Johannes Rosmer. Noi, ăştialalţi, trecem drept politicieni înrăiţi. 
Eu însumi, după câte am auzit, sunt etichetat ca fiind un fanatic 
înverşunat. lată de ce nu ne putem aştepta ca sub numele noastre 
gazeta să aibă succes în masa celor rătăciţi. Pe când tu... te-ai ţinut 
întotdeauna deoparte. Caracterul tău blând şi cinstit... judecata ta 
cumpănită... onestitatea ta desăvârşită sunt cunoscute şi preţuite de 


toată lumea. Pe lângă toate, te mai bucuri de consideraţia şi de 
respectul câştigat odinioară ca pastor. În sfârşit, mai e şi respectul de 
care se bucură numele tău de familie! 

ROSMER O, numele! 

KROLL (arătând portretele) Rosmerii din Rosmersholm... preoţi şi 
ofiţeri, înalţi dregători, toţi laolaltă oameni de onoare, corecţi... un 
neam care de mai bine de două secole e cel dintâi în ţinut. 
(Punându-şi mâinile pe umerii lui.) Rosmer... ţie însuţi şi tradiţiei 
neamului tău le datorezi să stai aici şi să aperi ceea ce a fost până 
acum un bun recunoscut al comunităţii noastre. (Întorcându-se.) 
Dumneata ce spui, domnişoară West? 

REBEKKA (cu un surâs liniştit) Dragă directore, nici nu ştiu cum 
să-ți spun cât de caraghios mi se pare tot ce aud. 

KROLL Caraghios? Cum vine asta? 

REBEKKA Da, pentru că acum vreau să-ţi spun clar... 

ROSMER (pripit) Nu, nu... stai. Nu încă! 

KROLL (uitându-se de la unul la altul) Dar pentru Dumnezeu, 
dragii mei... (Se întrerupe.) Hm! 

(Madam Helseth intră pe uşa din dreapta.) 

MADAM HELSETH E un om în antretul de la bucătărie. Spune că 
vrea să-l salute pe domnul pastor. 

ROSMER (uşurat) Foarte bine. Roagă-l să poftească înăuntru. 

MADAM HELSETH Aici, în salon? 

ROSMER Desigur. 

MADAM HELSETH Nu prea arată ca unul care poate fi primit în 
casă de om. 

REBEKKA Dar cum arată, madam Helseth? 

MADAM HELSETH Nu prea arătos, domnişoară. 

ROSMER N-a spus cum îl cheamă? 

MADAM HELSETH Ba da, mi se pare c-a spus că-l cheamă 


Hekman, sau cam aşa ceva. 

ROSMER Nu cunosc pe nimeni cu numele ăsta. 

MADAM HELSETH Mai spunea că-l cheamă şi Ulrik. 

ROSMER Nu cumva Ulrik Hetman? 

MADAM HELSETH Da, da, Hetman. 

KROLL Parcă-am mai auzit cândva numele ăsta. 

REBEKKA Nu e numele cu care obişnuia să semneze omul ăla 
ciudat... 

ROSMER (lui Kroll) E pseudonimul lui Ulrik Brendel, prietene. 

KROLL Exact. Ulrik Brendel, ratatul ăla. 

REBEKKA Aşadar, mai trăieşte. 

ROSMER După câte ştiam, călătorea cu o trupă de teatru. 

KROLL Ultima oară când am auzit de el, era la închisoare. 

ROSMER Roagă-l să poftească, madam Helseth. 

MADAM HELSETH Da, da. (lese.) 

KROLL Ai într-adevăr de gând să-l primeşti pe omul ăsta aici, în 
casă? 

ROSMER Ştii doar că mi-a fost cândva profesor. 

KROLL Da, ştiu că venea pe aici şi că ţi-a băgat în cap tot felul de 
idei răzvrătitoare, şi că taică-tu l-a dat afară pe uşă cu cravaşa în 
mână. 

ROSMER (cu oarecare amărăciune) Tata era maior până şi aici, în 
propria lui casă. 

KROLL Pentru asta, dragă Rosmer, să-i mulțumeşti şi în 
mormânt. 

(Madam Helseth deschide uşa din dreapta să intre Ulrik Brendel, apoi 
iese, închizând uşa. Brendel e un om impozant, cam trecut, însă vioi şi 
degajat. Părul şi barba cărunte. Altminteri, e îmbrăcat ca un vagabond 
oarecare. Haină uzată, încălțăminte stricată, cămaşa nu se vede. Poartă 
nişte mănuşi negre, vechi; sub braț, o pălărie moale mototolită şi murdară, 


în mână un baston.) 

ULRIK BRENDEL (nesigur la început, păşeşte apoi vioi către director 
şi-i întinde mâna) Bună seara, Johannes! 

KROLL Mă iertaţi, vă rog... 

BRENDEL Te-ai fi aşteptat să mă mai vezi? Şi tocmai între 
zidurile astea odioase? 

KROLL Mă iertaţi... (ndicându-i-l pe Rosmer.) Acolo... 

BRENDEL (întorcându-se) A, da. Uite-l! Johannes, băiatule... cel 
mai iubit dintre toţi. 

ROSMER (întinzându-i mâna) Bătrânul meu profesor! 

BRENDEL În pofida anumitor amintiri, n-am vrut să trec pe lângă 
Rosmersholm şi să nu intru o clipă. 

ROSMER Eşti cum nu se poate mai binevenit. De asta poţi fi sigur. 

BRENDEL O, şi această fermecătoare doamnă? (Înclinându-se.) 
Desigur, doamna pastor. 

ROSMER Domnişoara West. 

BRENDEL Probabil, vreo rudă apropiată. Şi domnul? Un coleg, 
după câte văd. 

ROSMER Directorul Kroll. 

BRENDEL Kroll? Kroll? Ia, stai niţel. N-ai studiat dumneata în 
tinereţe filologia? 

KROLL Ba da. 

BRENDEL Atunci, Donnerwetter’, te cunosc şi pe tine! 

KROLL Mă iertaţi, vă rog... 

BRENDEL Nu erai tu... 

KROLL Mă iertati... 

BRENDEL ...unul dintre acei paznici ai virtuţii care m-au dat 
afară din sala de conferinţe? 


3 Drace (germ.). 


KROLL Se prea poate. Dar refuz să cred că avem ceva comun. 

BRENDEL la te uită! Nach belieben, Herr Doktor! Puțin îmi pasă. 
Ulrik Brendel tot ăla rămâne. 

REBEKKA Şi ţi-e în gând să te duci în oraş, domnule Brendel? 

BRENDEL Aţi ghicit, doamnă preoteasă. Din când în când sunt 
nevoit să mă bat ca să trăiesc. Nu-i plăcut, dar — enfin” — nevoia te 
obligă... 

ROSMER A, dragă domnule Brendel, îmi îngădui să te ajut 
cumva? Într-un fel sau altul cred că... 

BRENDEL O! Ce propunere! Vrei să întinezi legătura care ne 
uneşte? Niciodată, Johannes... niciodată! 

ROSMER Dar ce anume te-ai gândit să faci în oraş? Crede-mă, n-o 
să-ți fie prea uşor să... 

BRENDEL Hai s-o lăsăm baltă, fiule. Alea jacta est!* Aşa cum mă 
vezi, am pornit într-o mare călătorie, mai mare decât toate plimbările 
mele luate laolaltă. (Către directorul Kroll.) Îmi pot permite să-l întreb 
pe domnul profesor — unter uns” — dacă nu cumva se găseşte în 


onorabilul dumneavoastră oraş vreun local de întrunire ceva mai 
decent, mai respectabil şi mai spaţios? 

KROLL Cea mai spațioasă este sala Asociaţiei muncitoreşti. 

BRENDEL Şi are domnul docent vreo influenţă deosebită în 
această asociaţie de incontestabilă utilitate? 

KROLL N-am nimic a face cu ea. 

REBEKKA (lui Brendel) Ar trebui să te adresezi lui Peder 
Mortensgârd. 


+ Cum pofteşti, domnule doctor! (germ.) 
5 În sfârşit (fr.). 

6 Zarurile sunt aruncate! (lat.) 

7 Între noi (germ.). 


BRENDEL Pardon, madame... cine-i idiotul ăsta? 

ROSMER De ce crezi că-i neapărat un idiot? 

BRENDEL Îl văd după nume: neam prost. 

KROLL lată un răspuns neaşteptat. 

BRENDEL Dar treacă de la mine. Că altceva nici nu-mi rămâne de 
făcut! Când eşti, ca mine, la o răscruce... În fine, asta e. Am să iau 
legătura cu individul, să tratez direct. 

ROSMER Vorbeşti serios, eşti într-adevăr la o asemenea răscruce? 

BRENDEL Nu ştii încă, scumpul meu băiat, că, ori de ce ar fi 
vorba, Ulrik Brendel e întotdeauna serios? Da, dragul meu, de azi 
înainte vreau să devin un om nou. Să ies din rezerva în care m-am 
ținut până acum. 

ROSMER Cum anume? 

BRENDEL Vreau să pătrund în viaţă cu puteri noi. Să ridic capul. 
Să mă afirm. Trăim o epocă furtunoasă, un moment de cumpănă. 
Vreau să-mi depun obolul pe altarul eliberării. 

KROLL Şi dumneata de asemenea?... 

BRENDEL (către toți) Cunoaşteţi careva dintre dumneavoastră 
vreuna din scrierile mele? 

KROLL Nu, trebuie să mărturisesc că... 

REBEKKA Unele le-am citit. Le avea tatăl meu adoptiv. 

BRENDEL În cazul ăsta, frumoasă doamnă a casei, v-aţi irosit 
timpul degeaba. Pentru că totul, ca să spun aşa, nu era decât o 
flecăreală. 

REBEKKA Da? 

BRENDEL Da. Tot ce-aţi citit. Dar cele mai de seamă opere ale 
mele încă nu sunt cunoscute de niciun bărbat şi de nicio femeie. De 
nimeni, decât de mine însumi. 

REBEKKA Cum asta? 

BRENDEL Pentru că nu sunt scrise. 


ROSMER Dar bine, dragă domnule Brendel... 

BRENDEL Ştii doar, Johannes dragă, că eu am ceva de sibarit. 
Sunt un Feinschmecker’. Aşa am fost toată viaţa. Am ţinut să mă 
desfăt în singurătate. Pentru că atunci sunt de două ori, de zece ori 
mai fericit. Vezi tu, când vise aurite coborau asupră-mi 
învăluindu-mă, când în mine încolțeau gânduri noi, ameţitoare şi 
când idei măreţe mă purtau pe aripile lor — atunci le transformam în 
poezie, în viziuni, în imagini. Şi totul la scară mărită, pricepi? 

ROSMER Da, da. 

BRENDEL O, ce desfătare, ce voluptate, dragul meu! Tainica 
beatitudine a creaţiei — la scară mărită, bineînţeles — aplauze, 
mulțumiri, renume, cununi de lauri, toate le-am cules cu mâini 
tremurând de bucurie, pătruns în visele mele secrete, de bucurii — 
ah, de teribile bucurii. 

KROLL Hm... 

ROSMER Şi n-ai scris niciodată despre asta? 

BRENDEL Niciun cuvânt. Îndeletnicirea prozaică a scrisului m-a 
indispus întotdeauna. De ce mi-aş profana propriile mele idealuri, 
când pot să mă bucur singur de toată puritatea lor? Dar acum 
trebuie să le sacrific. Mă simt într-adevăr ca o mamă care îşi 
încredinţează fata unui mire. Cu toate astea, le jertfesc... le jertfesc 
pe altarul eliberării. Un şir de conferinţe bine întocmite — în întreaga 
ţară. 

REBEKKA (însuflețită) E minunat ceea ce spui, domnule Brendel! 
Dărui tot ce ai mai de preț. 

ROSMER Unica mea avuţie. 

REBEKKA (cu o privire semnificativă spre Rosmer) Câţi sunt în stare 
de aşa ceva? Câţi îndrăznesc? 


5 Om cu gusturi delicate, gurmand (germ.). 


ROSMER (răspunzând privirii) Cine ştie? 

BRENDEL Reuniunea se însufleţeşte. Asta îmi desfată inima şi-mi 
întăreşte voinţa. Sunt gata să mă apuc de treabă. Dar încă o lămurire. 
(Către director,) Mi-aţi putea spune, domnule preceptor, dacă există 
în oraş vreo societate de abstinenţă? De abstinenţă totală? Cu 
siguranţă că trebuie să fie. 

KROLL Cum nu, la dispoziţia dumitale. Eu însumi sunt 
preşedintele. 

BRENDEL Nici nu era greu de ghicit. Ei bine, atunci nu-i exclus să 
vin pe la dumneavoastră şi să mă înscriu şi eu pentru o săptămână. 

KROLL lertaţi-mă, noi nu primim membri cu săptămâna. 

BRENDEL À la bonne heure’, domnule pedagog. Ulrik Brendel n-a 
bătut niciodată la uşa unor asemenea societăți. (Întorcându-se.) Dar 
nu îndrăznesc să mai întârzii în casa asta atât de plină de amintiri. 
Plec în oraş să-mi caut o locuinţă potrivită. S-o găsi, sper, vreun hotel 
ceva mai cuviincios. 

REBEKKA Nu vrei să bei ceva cald înainte de a pleca? 

BRENDEL Ce anume, frumoasă doamnă? 

REBEKKA O ceaşcă de ceai sau... 

BRENDEL Mulţumesc, generoasă gazdă. Nu vreau să abuzez de 
ospitalitatea nimănui. (Salutând cu mâna.) Doamnă şi domnilor, 
rămâneţi cu bine! (Se îndreaptă spre uşă, dar se întoarce.) A, da... 
Johannes, pastore Rosmer, n-ai vrea tu în amintirea prieteniei 
noastre, să faci un serviciu fostului tău dascăl? 

ROSMER Desigur, din toată inima. 

BRENDEL Bine, împrumută-mi atunci — pentru o zi sau două — o 
cămaşă cu plastron scrobit! 

ROSMER Asta-i tot? 


? Perfect, minunat (fr.). 


BRENDEL Pentru că, vezi tu, de data asta călătoresc apostoleşte. 
Bagajul trebuie să mă ajungă din urmă. 

ROSMER Bine, bine. De altceva n-ai nevoie? 

BRENDEL Ba da, ştii ce? Nu te-ai putea lipsi de vreo haină de 
vară, mai veche? 

ROSMER Bineînţeles că se poate. 

BRENDEL Şi dacă s-ar putea adăuga şi nişte ghete care să se 
potrivească la haină... 

ROSMER Aranjăm noi şi asta. Imediat ce-ţi ştiu adresa, ţi le şi 
trimit. 

BRENDEL A, nu! Nu merită atâta bătaie de cap! Fleacurile astea le 
iau cu mine. 

ROSMER Foarte bine. Atunci fii bun şi vino sus. 

REBEKKA Lasă, lasă în seama mea. Eu şi cu madam Helseth 
ne-om îngriji de toate. 

BRENDEL Nu, n-o să îngădui niciodată ca o doamnă atât de 
distinsă... 

REBEKKA Ei, asta-i! Vino, domnule Brendel (Iese prin dreapta.) 

ROSMER (reținându-l) Spune-mi: de altceva n-ai mai avea nevoie? 

BRENDEL Ştiu eu ce ţi-aş mai putea cere?! A, fir-ar să fie... dacă 
mă gândesc mai bine... Johannes... n-ai cumva, din întâmplare, vreo 


opt coroane la tine? 

ROSMER Să vedem. (Căutând în portmoneu.) Două bilete de câte 
zece coroane. 

BRENDEL Bine, bine, tot aia. Le iau. Le schimb eu în oraş. Îţi 
mulţumesc mult de tot. Nu uita: două de zece. Noapte bună, băiete 
dragă. Noapte bună, prea stimate domn. (Iese prin dreapta, Rosmer îl 
petrece, îşi ia rămas bun de la el şi închide uşa după dânsul.) 

KROLL Sfinte Dumnezeule... aşadar, ăsta-i Ulrik Brendel despre 
care toată lumea credea odinioară că va ajunge om mare! 


ROSMER (încet) În orice caz, a avut curajul să-şi trăiască viața aşa 
cum l-a dus capul. Şi, după cât mi se pare, asta e totuşi ceva. 

KROLL Dar asta-i viaţă? S-ar zice într-adevăr că e în stare să te 
tulbure iarăşi. 

ROSMER A, nu te teme. Am ajuns să fiu stăpân pe mine însumi în 
toate privințele. 

KROLL Măcar de-ar fi aşa, dragă Rosmer. Eşti atât de sensibil la 
impresiile din afară. 

ROSMER Ia loc. Aş vrea să-ţi vorbesc. 

KROLL Bine, să stăm. (Se aşază amândoi pe sofa.) 

ROSMER (după un timp) Nu-i aşa că e bine şi odihnitor aici? 

KROLL Da, e plăcut... şi linişte. Ai dobândit un cămin, Rosmer. Şi 
eu l-am pierdut pe al meu. 

ROSMER Nu spune asta, dragul meu. Unde domneşte azi 
dezbinarea, mâine o să domnească înţelegerea. 

KROLL Niciodată. Niciodată. Totdeauna va rămâne un ghimpe. 
Niciodată nu va mai fi ce a fost. 

ROSMER Ascultă-mă, Kroll. Suntem prieteni de atâţia ani. Îţi poți 
închipui o prietenie ca asta ducându-se de râpă? 

KROLL Nu ştiu nimic pe lume care ne-ar putea dezbina. Dar ce 
ti-a venit să vorbeşti aşa? 

ROSMER Pentru că pui atâta preţ pe obligaţia de a avea aceleaşi 
concepții şi aceleaşi păreri. 

KROLL Asta-i adevărat; dar noi doi suntem aproape întotdeauna 
de acord. În orice caz, în problemele esenţiale. 

ROSMER (încet) Nu. De-acum încolo, nu mai suntem. 

KROLL (dând să se ridice) Ce spui?! 

ROSMER (reținându-l) Nu, stai jos. Te rog, Kroll. 

KROLL Ce mai e şi asta? Nu înţeleg. Vorbeşte limpede! 

ROSMER Sufletul meu cunoaşte azi o nouă primăvară. O nouă 


tinereţe. Şi iată că de aceea mă aflu aici unde mă aflu. 

KROLL Unde... unde adică? 

ROSMER Acolo unde sunt copiii tăi. 

KROLL Tu? Tu? Cu neputinţă. Şi zici că eşti... 

ROSMER De partea lui Lauritz şi a Hildei. 

KROLL (plecând capul) Renegat. Johannes Rosmer e un renegat. 

ROSMER Cât de fericit, cât de profund fericit m-ar fi putut face 
această renegare, cum îi spui tu. Dar iată, am suferit foarte mult, 
pentru că ştiam bine că-ţi voi pricinui o mare supărare. 

KROLL Rosmer!... Rosmer! Cu asta n-o să mă împac niciodată. 
(Privindu-l mâhnit.) lată-te, aşadar, punând umărul la opera de 
distrugere şi de ruinare a acestei nefericite ţări. 

ROSMER Vreau să dau şi eu o mână de ajutor la opera de 
dezrobire. 

KROLL Da, ştiu eu ce înseamnă asta. Aşa îi spun şi ademenitorii 
şi cei ademeniţi. Dar îţi închipui tu că e de aşteptat vreo emancipare 
oarecare de pe urma acestor idei care sunt gata să otrăvească 
întreaga noastră viaţă socială? 

ROSMER Nu mă atrage spiritul epocii. Nici cei care combat 
împotrivă-i. Vreau să încerc să unesc oamenii de pretutindeni. Cât 
de mulţi şi cât de strâns. Pentru asta vreau să trăiesc şi să-mi 
cheltuiesc toate puterile: pentru ca în ţara asta să izbândească 
adevărata suveranitate a poporului. 

KROLL Ţi se pare, aşadar, că n-avem destulă suveranitate de 
asta? În ce mă priveşte, găsesc că suntem cu toţii pe cale de a ne 
împotmoli în noroi, acolo unde până acum numai plebei îi plăcea să 
se bălăcească. 

ROSMER Tocmai de aceea vreau un regim de suveranitate a 
poporului, demn de adevărata lui misiune. 

KROLL Ce misiune? 


ROSMER Aceea de a face oameni mai nobili din toţi cetățenii. 

KROLL Din toţi?... 

ROSMER În orice caz, din cât mai mulţi. 

KROLL Prin ce mijloace? 

ROSMER După părerea mea, prin dezrobirea spiritelor şi călirea 
voințelor. 

KROLL Eşti un visător, Rosmer. Vrei să-i dezrobeşti? Să-i căleşti? 

ROSMER Nu, dragul meu... vreau numai să-i trezesc. Pe urmă or 
să se mişte singuri. 

KROLL Şi tu îi crezi în stare? 

ROSMER Da. 

KROLL Aşadar, prin propriile lor puteri? 

ROSMER Da, prin propriile lor puteri. Altele nici nu există. 

KROLL (ridicându-se) Aşa vorbeşte un pastor? 

ROSMER Nu mai sunt pastor. 

KROLL Bine, dar... credinţa ta din copilărie? 

ROSMER N-o mai am. 

KROLL N-o mai ai!... 

ROSMER (ridicându-se) Am  abandonat-o. A trebuit s-o 
abandonez, Kroll. 

KROLL (agitat, dar stăpânindu-se) Vasăzică aşa. Da, da, da. Una o 
atrage pe cealaltă... Poate de aceea ai şi renunţat la preoţie. 

ROSMER Da. Când mi-am dat seama, când am ajuns la 
convingerea deplină că nu e vorba doar de o pornire trecătoare, ci de 


ceva la care niciodată n-aş mai putea sau n-aş mai vrea să renunţ... 
atunci m-am lepădat. 

KROLL Atât de mult, aşadar, a dospit asta în tine! Şi noi... 
prietenii tăi, n-am bănuit nimic, Rosmer... cum ai putut să ne 
ascunzi adevărul ăsta dureros? 

ROSMER Pentru că mi se părea că e un lucru care mă priveşte 


numai pe mine. Şi pentru că voiam să vă cruţ, vouă, ţie şi celorlalţi 
prieteni ai mei, orice durere inutilă. Mă gândeam că aş putea 
continua să trăiesc aici, liniştit, voios şi fericit. Voiam să citesc şi să 
mă adâncesc în toate aceste opere care mai înainte fuseseră pentru 
mine de nepătruns. Să mă obişnuiesc de-a binelea cu lumea aceea a 
adevărului şi a libertăţii, care mi se revelase. 

KROLL Ce renegat! Fiece cuvânt stă mărturie. Dar la ce-ţi mai 
mărturiseşti dezertarea? Şi de ce tocmai acum? 

ROSMER Tu m-ai silit, Kroll. 

KROLL Eu? Eu te-am silit?... 

ROSMER Când am aflat de violentele tale ieşiri la întruniri, când 
am citit discursurile înverşunate pe care le-ai ţinut, toate atacurile 
tale pline de ură împotriva acelora care nu erau de părerea ta... 
sentințele tale batjocoritoare şi pline de dispreţ împotriva 
adversarilor. Oh, Kroll... tu, tu să fii în stare de asemenea lucruri? 
Abia atunci mi-am înţeles datoria. Oamenii se înrăiesc războindu-se. 
Ei au nevoie de linişte, de bucurie, de împăcare. De aceea, păşesc 
acum înainte şi mărturisesc deschis ceea ce sunt. Şi apoi aş vrea 
să-mi încerc şi eu puterile. Dar tu, Kroll, n-ai vrea să treci alături de 
mine? 

KROLL Niciodată, cât oi trăi, n-am să mă împac cu forţele 
distructive ale societăţii. 

ROSMER Bine, atunci, dacă trebuie totuşi să luptăm, cel puţin s-o 
facem cu arme nobile. 

KROLL Aceluia care nu-i alături de mine în problemele esenţiale, 
îi întorc spatele şi nu-i datorez nicio cruţare. 

ROSMER Şi asta trebuie s-o iau de bună şi pentru mine? 

KROLL Tu ai rupt cu mine, Rosmer. 

ROSMER Bine, dar e asta o ruptură? 

KROLL Mai întrebi! Da, e o ruptură cu toţi acei care-ţi sunt 


apropiaţi. Acum o să tragi consecințele. 

(Rebekka West intră prin dreapta, lăsând uşa larg deschisă.) 

REBEKKA În sfârşit, iată-l pe drumul sacrificiului. Acum putem 
merge la masă. Vă rog, domnule director. 

KROLL (luându-și pălăria) Noapte bună, domnişoară West. Aici nu 
mai am ce căuta. 

REBEKKA (crispată) Ce s-a întâmplat? (Închide uşa şi se apropie.) Aţi 
discutat?... 

ROSMER Ştie tot. 

KROLL N-o să te lăsăm, Rosmer, să ne scapi din mâini. O să te 
silim să te întorci la noi. 

ROSMER Asta, niciodată. 

KROLL Om vedea. Nu eşti tu omul să rabzi singurătatea. 

ROSMER Nu sunt chiar atât de singur. Suntem doi care s-o 
suportăm. 

KROLL A!... (Străfulgerat de o bănuială.) Vasăzică... Avea dreptate 
Beate!... 

ROSMER Beate?... 

KROLL (respingând gândul) Nu, nu... nu-i cu putinţă. lartă-mă. 

ROSMER Ce anume? 

KROLL Nu face să mai vorbim. Ptiu! lartă-mă. Adio. 

(Se îndreaptă spre vestibul.) 

ROSMER (conducându-l) Kroll! N-o putem sfârşi aşa. Am să trec 
mâine pe la tine. 

KROLL (din vestibul, întorcându-se) Niciodată n-o să mai pui 
piciorul în casa mea! (Îşi ia bastonul şi iese.) 

(Rosmer rămâne o clipă în uşa deschisă; pe urmă o închide şi vine spre 
masă.) 

ROSMER Nu-i nimic, Rebekka. Ca doi buni prieteni, vom îndura 
împreună şi asta. 


REBEKKA Dar la ce crezi că s-a gândit când a spus „Ptiu!”? 

ROSMER Nu merită, draga mea, să-ţi mai baţi capul cu asta. Nici 
el nu crede tot ce-i trece prin minte. Mâine însă trec eu pe la dânsul. 
Noapte bună! 

REBEKKA Dar de ce te retragi în seara asta atât de devreme, după 
toate câte s-au întâmplat? 

ROSMER Obişnuinţa de totdeauna. Mă simt atât de uşurat acum, 
că am spus totul. Vezi tu, dragă Rebekka, sunt cu totul liniştit. 
Încearcă de fii calmă ca mine. Noapte bună. 

REBEKKA Noapte bună, dragă prietene. Somn uşor. 

(Rosmer iese pe uşa vestibulului, îl auzim apoi urcând scara. Rebekka se 
apropie de sobă şi trage şnurul unui clopoțel. După câtva timp, intră prin 
dreapta madam Helseth.) 

REBEKKA Poţi să strângi masa, madam Helseth. Domnul pastor 
nu vrea să mănânce nimic şi domnul director a plecat acasă. 

MADAM HELSETH Domnul director a plecat? Dar ce l-a apucat 
pe domnul director? 

REBEKKA (Iuându-şi lucrul de mână) Zicea că se va isca furtună 
mare... 

MADAM HELSETH Mare minune! Nici urmă de norişor în seara 
asta! 

REBEKKA Numai de n-ar întâlni calul alb. Pentru că tare mi-e 
frică să n-auzim în curând de fantome. 

MADAM HELSETH Ferească-ne Dumnezeu, domnişoară. Da 
zău, nu mai vorbi aşa. 

REBEKKA Ei, asta-i! 

MADAM HELSETH (mai încet) Crezi, într-adevăr, domnişoară, că 
e cineva aici care trebuie să moară? 

REBEKKA Da de unde! Sunt însă atâtea soiuri de cai albi pe 
lumea asta, madam Helseth... Ei, noapte bună. Mă duc în camera 


mea. 

MADAM HELSETH Noapte bună, domnişoară. 

(Rebekka îşi ia lucrul de mână şi iese prin dreapta.) 

MADAM HELSETH (face lampa mică, dă din cap şi mormăie ca pentru 
sine) Doamne, Doamne! Vorbeşte şi domnişoara asta West, 
câteodată... 


Actul II 


(Camera de lucru a lui Johannes Rosmer. În peretele din stânga, o 
uşă ce dă pe coridor. În fund, rama unei uşi ce dă în dormitor, cu 
draperiile trase deoparte. În dreapta, o fereastră; în faţa ei un birou 
acoperit cu cărţi şi cu hârtii. Pe lângă pereţi, etajere cu cărţi şi 
dulapuri. Mobilă simplă. În stânga, o canapea veche cu o masă în 
faţa ei. Johannes Rosmer, în haină de casă, stă în faţa biroului într-un 
scaun cu spătar înalt. El taie şi răsfoieşte paginile unei reviste. Bate 
cineva în uşa din stânga.) 


ROSMER (fără să se întoarcă) Intră! 

(Intră Rebekka West, în capot de casă.) 

REBEKKA Bună dimineaţa. 

ROSMER (răsfoind revista) Bună dimineaţa, draga mea. Vrei să-mi 
spui ceva? 

REBEKKA Voiam numai să ştiu dacă ai dormit bine. 

ROSMER Excelent. Un somn fără vise... (Întorcându-se.) Dar tu? 

REBEKKA Mulţumesc, bine. Până spre dimineaţă... 

ROSMER Nici nu mai ştiu de când nu mi-am mai simţit inima atât 
de uşoară. Îmi pare atât de bine că i-am vorbit. 

REBEKKA Da, n-ar fi trebuit să taci atâta vreme, Rosmer. 

ROSMER Nici eu însumi nu pricep de unde atâta laşitate. 


REBEKKA A, nu-i vorba de laşitate... 

ROSMER Ba da, ba da... când privesc lucrurile mai îndeaproape, 
văd că a fost un pic de laşitate. 

REBEKKA Cu-atât mai bine că te-ai hotărât să vorbeşti... (Se aşază 
alături, pe un scaun, lângă birou.) Şi-acum, să-ţi spun şi ce-am făcut eu, 
şi te rog să nu te superi. 

ROSMER Să mă supăr? Cum poţi crede, draga mea? 

REBEKKA Poate că nu s-ar fi cuvenit să-mi iau asemenea 
libertate, dar... 

ROSMER Ei, ia s-auzim. 

REBEKKA Aseară, când Ulrik Brendel era gata să plece... i-am 
dat câteva rânduri pentru Mortensgârd. 

ROSMER (neliniştit) Dar, dragă Rebekka... Şi ce i-ai scris? 

REBEKKA I-am scris că, dacă vrea să-ţi facă un mare serviciu, să 
se ocupe puţin de nefericitul ăsta şi să-l ajute cum o putea. 

ROSMER Draga mea, nu trebuia să faci asta. Lui Brendel nu poate 
decât să-i strice. lar Mortensgârd e un om cu care prefer să n-am de-a 
face. Ştii doar că am avut cândva o neînțelegere cu el. 

REBEKKA Dar nu crezi că e mai bine să fii iarăşi în relaţii bune cu 
el? 

ROSMER Cu Mortensgârd? De ce? 

REBEKKA Pentru că după ruptura cu prietenii tăi, situaţia ta e 
destul de zdruncinată. 

ROSMER (privind-o şi dând din cap) Crezi într-adevăr că directorul, 
sau oricare altul dintre ei, va încerca să se răzbune?... Că ar fi în 
stare... 

REBEKKA În prima clipă de mânie, dragul meu... cine ştie ce se 
poate întâmpla? Dar după felul cum a înţeles directorul să se 
poarte... 

ROSMER O, ar trebui să-l cunoşti ceva mai bine. Kroll este în toate 


privințele un om cumsecade. După-amiază o să mă duc în oraş şi o 
să vorbesc cu el. Vreau să stau de vorbă cu toţi. Ai să vezi ce uşor o 
să meargă... 

(Madam Helseth apare în uşa din stânga.) 

REBEKKA (ridicându-se) Ce e, madam Helseth? 

MADAM HELSETH Domnul director Kroll aşteaptă jos, în antret. 

ROSMER (ridicându-se cu vioiciune) Kroll! 

REBEKKA Directorul? Nu mai spune! 

MADAM HELSETH Întreabă dacă poate urca sus la domnul 
pastor... 

ROSMER (Rebekkăi) Ce-ţi spuneam?... Desigur. Să poftească. (Se 
duce la uşă şi strigă din capul scării.) Hai, dragul meu, urcă! Din toată 
inima: bine-ai venit! 

(Rosmer rămâne ținând uşa deschisă. Madam Helseth iese. Rebekka trage 
perdelele în rama uşii şi mai aranjează câte ceva. Directorul Kroll, cu pălăria 
în mână, intră în cameră.) 

ROSMER (încet, mişcat) Ştiam eu că n-avea să fie pentru ultima 
oară... 

KROLL Azi văd lucrurile sub cu totul altă lumină. 

ROSMER Nu-i aşa, Kroll? Nu-i aşa? Acum, că te-ai gândit mai 
bine... 

KROLL Mă înţelegi cu totul greşit. (Îşi pune pălăria pe masa de lângă 
canapea.) Dar aş dori să-ţi vorbesc între patru ochi. 

ROSMER Şi de ce n-ar putea domnişoara West să... 

REBEKKA Nu, nu, domnule Rosmer. Plec. 

KROLL (măsurând-o din priviri) Şi apoi, s-ar cuveni să-mi cer 
iertare domnişoarei că am venit atât de dimineaţă, înainte ca 
dumneaei să fi avut timp să... 

REBEKKA (surprinsă) Cum, vi se pare nelalocul lui să stau în casă 
îmbrăcată în capot? 


KROLL Vai de mine! Ce ştiu eu care mai sunt noile rânduieli pe 
aici, pe la Rosmersholm! 

ROSMER Bine, Kroll, dar astăzi eşti cu totul de nerecunoscut! 

REBEKKA Domnule director, am onoarea... (lese pe uşa din 
stânga.) 

KROLL Dacă-mi dai voie... (Se aşază pe canapea.) 

ROSMER Da, dragul meu, să ne facem comozi şi să stăm de 
vorbă. 

(Se aşază pe un scaun, chiar în fața directorului.) 

KROLL De ieri, n-am mai închis un ochi. M-am tot gândit până în 
Zori. 

ROSMER Şi acum ce spui? 

KROLL Ar fi multe de spus. Dar îngăduie-mi o mică introducere. 
Ceva despre Ulrik Brendel. 

ROSMER A fost pe la tine? 

KROLL Nu. S-a aciuit într-o cârciumă mizerabilă. Bineînţeles, în 
cea mai ticăloasă tovărăşie. A băut şi a petrecut cât l-a ţinut punga. 
Pe urmă a sictirit toată banda, zicându-i şleahtă murdară şi 
adunătură de golani. De altfel, în privinţa asta, avea dreptate. Dar a 
încasat şi el o bătaie zdravănă şi a fost azvârlit în şanţ. 

ROSMER Aşadar, e incorigibil. 

KROLL Haina şi-a lăsat-o amanet. S-a găsit însă cineva să i-o 
răscumpere. Poţi ghici cine? 

ROSMER Tu însuţi, poate? 

KROLL Nu. Nobilul domn Mortensgârd. 

ROSMER A! 

KROLL Mi s-a spus de altfel că „idiotul” şi „plebeul” a fost primul 
pe care domnul Brendel l-a vizitat. 

ROSMER Asta îi putea fi de folos. 

KROLL Nici vorbă. (Rezemându-se de masă, să fie mai aproape de 


Rosmer.) Şi acum, că am ajuns aici, mă simt obligat, de dragul 
vechii... de dragul fostei noastre prietenii, să-ţi destăinuiesc ceva. 

ROSMER Ce anume, dragul meu? 

KROLL Că chiar aici în casă, în spatele tău, se trag tot felul de ite. 

ROSMER Cum poţi să crezi asta? La cine faci aluzie, la Re... La 
domnişoara West? 

KROLL Întocmai. În ce o priveşte, înţeleg; foarte bine. S-a obişnuit 
de mult să fie aici cheia şi lăcata. Totuşi... 

ROSMER Dragă Kroll, te înşeli cu desăvârşire. N-avem absolut 
niciun secret unul faţă de celălalt. 

KROLL Ţi-a mărturisit şi că e în corespondenţă cu redactorul 
„Farului”? 

ROSMER A, te referi la cele câteva rânduri pe care i le-a dat lui 
Ulrik Brendel? 

KROLL Vasăzică ştii. Şi eşti de acord ca ea să intre în relaţii cu 
scandalagiul ăsta din condei care, săptămână de săptămână, încearcă 
să mă pună la stâlpul infamiei, atât pentru munca mea didactică cât 
şi pentru activitatea mea publică? 

ROSMER Nici vorbă, dragul meu, că domnişoara West nu s-a 
gândit deloc la acest aspect al lucrurilor. De altfel, ca şi mine, are 
deplină libertate să facă ce crede de cuviinţă. 

KROLL Aşa? Şi asta ţine, desigur, tot de noua rânduială pe care ai 
introdus-o aici. Căci părerile tale sunt, se vede, împărtăşite şi de 
domnişoara West, nu? 

ROSMER Chiar aşa şi este. Noi doi păşim alături în deplină 
înţelegere. 

KROLL (îl priveşte şi dă încet din cap) Orb eşti şi scos din minţi! 

ROSMER Eu? De ce-ţi închipui una ca asta? 

KROLL Pentru că nu vreau... nu îndrăznesc să mă gândesc la 
ceva mai rău. Nu, nu, lasă-mă să-mi termin vorba. Tu, Rosmer, fără 


îndoială, pui preţ pe prietenia mea, nu? Şi pe stima mea. Nu-i aşa? 

ROSMER La întrebările astea nici nu mai e nevoie să răspund. 

KROLL Există totuşi întrebări care cer un răspuns, o explicaţie 
limpede. Accepţi să te supun unui fel de interogatoriu? 

ROSMER Interogatoriu? 

KROLL Da, să te întreb de unele şi de altele despre care s-ar putea 
să-ți fie penibil să-ţi aminteşti. Vezi tu, renegarea ta — în fine, 
emanciparea ta, cum îi spui — e în strânsă legătură cu multe altele 
despre care, în propriul tău interes, trebuie să-mi dai explicaţii. 

ROSMER Dragul meu, întreabă-mă tot ce pofteşti. N-am nimic de 
ascuns. 

KROLL Spune-mi atunci, care crezi tu că a putut fi adevăratul 
motiv care a împins-o pe Beate să-şi ia zilele? 

ROSMER Mai există vreo îndoială în privinţa asta? Sau, mai bine 
zis, mai încap întrebări acolo unde e vorba de o biată bolnavă fără 
judecată? 

KROLL Eşti sigur că Beate era chiar atât de iresponsabilă? 
Medicii, în orice caz, nu erau atât de siguri. 

ROSMER Dacă medicii ar fi văzut-o vreodată aşa cum am văzut-o 
eu de atâtea ori, zile şi nopţi de-a rândul, atunci poate că n-ar mai fi 
stat la îndoială. 

KROLL Pe atunci nici eu nu mă îndoiam. 

ROSMER Cred şi eu, ar fi fost, de altfel, şi cu neputinţă să te 
îndoieşti. Doar ţi-am vorbit de pasiunea ei nestăpânită şi sălbatică... 
la care îmi pretindea să-i răspund... O, cum mă îngrozea! Şi 
reproşurile nejustificate pe care şi le făcea şi cu care se tortura în 
ultimii ani. 

KROLL Da, de când aflase că niciodată nu va mai avea copii. 

ROSMER Ei, gândeşte-te şi tu. Să desperi şi să te chinui atât de 
crunt pentru o vină închipuită! Se mai poate spune că era cu mintea 


întreagă? 

KROLL Hm... Nu-ţi aminteşti cumva să fi avut atunci prin casă 
cărţi care tratau despre rosturile căsătoriei... potrivit concepţiilor 
avansate ale timpului nostru? 

ROSMER Pare-mi-se că domnişoara West îmi împrumutase o 
asemenea carte. Pentru că, după cum ştii, ea moştenise biblioteca 
doctorului. Dar, dragă Kroll, doar nu-ţi vei fi închipuind că am fost 
atât de nesocotiţi să lăsăm asemenea lucruri la îndemâna bietei 
bolnave. Te asigur, cu toată tăria, că nu avem nicio vină. Numai 
mintea ei clătinată o adusese în halul acela de rătăcire. 

KROLL În orice caz, pot acum să-ţi spun un lucru. Anume, că 
sărmana Beate, chinuită şi zdruncinată, şi-a pus capăt vieţii pentru 
ca tu să poţi trăi fericit, liber şi după gustul tău. 

ROSMER (aproape sărind din scaun) Ce vrei să spui? 

KROLL Stai liniştit şi ascultă-mă, Rosmer. Acum pot să ţi-o spun. 
În ultimii ei ani de viaţă, a fost de două ori la mine să mi se plângă de 
neliniştile şi de desperarea ei. 

ROSMER În legătură cu chestiunea asta? 

KROLL Nu. Prima dată a venit să-mi spună că eşti pe cale să-ţi 
renegi credinţa. Că vrei să rupi cu credinţa părinţilor tăi. 

ROSMER (aprins) Kroll, ceea ce spui tu e imposibil să se fi 
întâmplat. Absolut imposibil. În privinţa asta greşeşti. 

KROLL Şi pentru ce anume? 

ROSMER Pentru că atâta timp cât a trăit Beate, stăteam încă la 
îndoială şi luptam cu mine însumi. Şi lupta o duceam singur şi în 
deplină tăcere. Şi nici Rebekka nu cred... 

KROLL Rebekka? 

ROSMER Ei, da... domnişoara West. Îi spun Rebekka pentru că 
mi-e mai la îndemână. 

KROLL Am observat. 


ROSMER De aceea nu pot să înțeleg deloc, cum a putut Beate să 
ajungă să-şi facă o asemenea părere. Şi de ce nu mi-ar fi vorbit mie 
însumi despre asta? Dar nu mi-a spus nimic. Niciodată, nici măcar o 
vorbă. 

KROLL Sărmana... mă tot ruga, mă tot implora să-ţi vorbesc eu. 

ROSMER Şi atunci, de ce n-ai vorbit? 

KROLL Mă puteam eu atunci îndoi, măcar o singură clipă, că n-ar 
fi cu mintea rătăcită? O astfel de plângere împotriva unui om ca 
tine!... Apoi a venit din nou... cam la vreo lună. De astă dată părea 
mai liniştită. Dar la plecare mi-a spus: „Aşteptaţi-vă pe curând să 
s-arate calul cel alb de la Rosmersholm”. 

ROSMER Da, da. Calul alb — mereu pomenea de el. 

KROLL Şi când am încercat să-i scot din minte gândurile astea 
negre mi-a răspuns doar atât: „Nu mai am mult de trăit. Pentru că 
Johannes trebuie neapărat să se însoare cu Rebekka.” 

ROSMER (gâtuit) Ce spui!... Să mă însor cu... 

KROLL Era într-o joi după-amiază... Sâmbătă seară s-a aruncat de 
pe podeţ în iazul morii. 

ROSMER Şi tu să nu ne previi! 

KROLL Ştii foarte bine, doar nu era prima oară când spunea că nu 
mai are mult de trăit. 

ROSMER Ştiu, ştiu. Totuşi, trebuia să ne previi! 

KROLL Mă gândisem. Dar a fost prea târziu. 

ROSMER Şi mai pe urmă?... De ce ai tăcut? 

KROLL La ce-ar mai fi folosit să te chinui şi să te neliniştesc din 
nou? Toate astea le-am luat drept aiureli şi închipuiri. Până aseară. 

ROSMER Şi de aseară? 

KROLL Oare n-a văzut Beate foarte clar când a spus că vrei să-ţi 
renegi credinţa din copilărie? 

ROSMER (cu privirea fixată în gol) Da, asta nu pricep. Pentru mine, 


e lucrul cel mai de neînțeles din lume. 

KROLL De neînțeles sau nu... asta-i situaţia. Şi-acum, Rosmer, te 
întreb... ce era adevărat în această a doua acuzaţie e ei? Adică în 
ultima. 

ROSMER Acuzaţie? Asta a fost o acuzaţie? 

KROLL Am impresia că n-ai fost atent la tâlcul vorbelor ei... Voia 
să moară, aşa zicea. De ce? Ei? 

ROSMER Pentru ca eu să mă pot căsători cu Rebekka. 

KROLL N-a spus chiar aşa. Beate se exprimase altfel: „Nu mai am 
mult de trăit. Pentru că Johannes trebuie neapărat să se însoare cu 
Rebekka.” 

ROSMER (îl priveşte o clipă fix, apoi se ridică) Acum te înțeleg, Kroll. 

KROLL Ei? Şi ce poţi să-mi răspunzi? 

ROSMER (mereu liniştit, stăpânindu-se) Ce să răspund la asemenea 
năstruşnicii?... Singurul răspuns potrivit ar fi să-ţi arăt uşa. 

KROLL (ridicându-se) Din ce în ce mai bine. 

ROSMER (aşezându-i-se înainte) Ascultă-mă. De un an şi mai bine 
de când Beate s-a dus, eu şi Rebekka West trăim la Rosmersholm 
singuri. În tot timpul ăsta, cu toate că ai cunoscut acuzaţiile Beatei 
împotriva noastră, niciun moment n-am observat să te fi scandalizat 
de faptul că eu şi Rebekka trăim împreună aici. 

KROLL Nu ştiam, până aseară, că cei care trăiau aici laolaltă, sunt 
un renegat şi o femeie emancipată. 

ROSMER A!... Aşadar, crezi că nişte renegaţi şi nişte emancipaţi 
nu pot şti ce-i aceea puritate sufletească? Că nu pot asculta de o lege 
morală, tot atât de bine ca de un instinct natural? 

KROLL Pentru mine n-are nicio valoare moralitatea care nu-şi are 
rădăcinile în credinţa Bisericii. 

ROSMER Şi crezi că asta e la fel de valabil pentru mine şi pentru 
Rebekka? Pentru relaţiile dintre Rebekka şi mine? 


KROLL Nu pot, de hatârul vostru, să renunţ la părerea că nu e 
niciun fel de prăpastie între ateism şi... hm... 

ROSMER Şi? 

KROLL ...şi amorul liber, dacă ţii să-ţi spun tot ce gândesc. 

ROSMER (încet) Şi nu ţi-e ruşine să-mi spui mie asta! Tu, care mă 
cunoşti din fragedă copilărie! 

KROLL Tocmai de aceea. Ştiu ce uşor te laşi influențat de cei din 
jur. lar cât despre Rebekka ta... mă rog, domnişoara West... despre 
ea nu ştim mai nimic. Pe scurt, Rosmer... eu nu te las. Şi tu însuţi... 
trebuie să încerci să te salvezi până nu-i prea târziu. 

ROSMER Să mă salvez? Ce vrei să spui? 

(Madam Helseth întredeschide uşa din stânga.) 

ROSMER Ce doreşti? 

MADAM HELSETH Aş ruga-o pe domnişoara să coboare. 

ROSMER Domnişoara nu-i aici. 

MADAM HELSETH Da? (Privind împrejur.) Mare minune! (lese.) 

ROSMER Spuneai că... 

KROLL Ascultă. Ceea ce s-a petrecut aici pe vremea când trăia 
Beate — şi ceea ce încă se mai petrece — nu vreau să cercetez mai 


îndeaproape. Erai profund nefericit în căsnicie şi, până la un punct, 
asta te poate justifica. 

ROSMER Ah, cât de puţin mă cunoşti, de fapt!... 

KROLL Nu mă întrerupe. Atât vreau să-ţi spun... dacă această 
conviețuire cu domnişoara West va trebui să continue, atunci va fi 
absolut necesar să-ţi ascunzi schimbarea de poziţie — această tristă 
dezertare — către care te-a împins ea. Lasă-mă, lasă-mă să vorbesc! 
Vreau să-ţi spun că, oricât ar fi de nebunesc, de vreme ce nenorocirea 
s-a întâmplat, eşti liber să gândeşti şi să crezi orice pofteşti, în orice 
privință, dar, pentru numele lui Dumnezeu, păstrează-ţi opiniile 
pentru tine. Opiniile sunt o chestiune cu totul personală. Nu-i deloc 


obligatoriu să le strigi pe toate drumurile. 

ROSMER Pentru mine însă e necesar să ies din situaţia asta falsă şi 
echivocă. 

KROLL Nu uita, Rosmer: ai îndatoriri faţă de tradiţiile familiei 
tale! Rosmersholm a fost, din timpurile cele mai vechi, un lăcaş al 
disciplinei şi al ordinii, al tuturor părerilor admise şi recunoscute de 
către cei mai respectabili fii ai societăţii noastre. Întreg ţinutul poartă 
amprenta Rosmersholmului. De s-ar răspândi zvonul că tu însuţi ai 
rupt cu ceea ce aş numi eu spiritul rosmerian al familiei, s-ar 
produce o tulburare iremediabilă. 

ROSMER Dragă Kroll, eu văd lucrurile altfel. Cred că pentru mine 
e o datorie imperioasă să aprind o lumină şi să aduc o bucurie acolo 
unde neamul Rosmerilor a adus, din timpurile cele mai vechi, 
întunericul şi opresiunea morală. 

KROLL (privindu-l sever) Da, ar fi o faptă demnă de ultimul vlăstar 
cu care se stinge un neam. Lasă-te păgubaş! Asta nu-i o treabă 
potrivită pentru tine. Tu ai fost făcut să trăieşti existenţa liniştită a 
unui gânditor. 

ROSMER Poate că ai dreptate. Dar iată că vreau şi eu să intru o 
dată măcar în vâltoarea vieţii. 

KROLL Vâltoarea vieţii... ştii tu ce o să însemne asta pentru tine? 
O luptă pe viaţă şi pe moarte cu toţi prietenii tăi. 

ROSMER (liniştit) Poate că n-or fi toţi atât de fanatici ca tine. 

KROLL Eşti naiv, Rosmer. N-ai experienţă. Nici nu bănui tu ce 
furtună grozavă o să se dezlănţuie asupra ta. 

(Madam Helseth întredeschide uşa din stânga.) 

MADAM HELSETH M-a trimis domnişoara să întreb... 

ROSMER Ce este? 

MADAM HELSETH E cineva jos care ar vrea să-i spună câteva 
vorbe domnului pastor. 


ROSMER Nu-i acela care a fost aseară? 

MADAM HELSETH Nu, e domnul Mortensgârd. 

ROSMER Mortensgârd? 

KROLL Oho! Aşa de departe am ajuns! Chiar atât de departe! 

ROSMER Ce vrea de la mine? De ce l-ai lăsat să intre? 

MADAM HELSETH Domnişoara mi-a spus să vă întreb dacă 
doriţi să-l vedeți. 

ROSMER Spune-i că am pe cineva... 

KROLL (către madam Helseth) Poţi să-i spui să vină, madam 
Helseth. 

(Madam Helseth iese.) 

KROLL (luându-și pălăria) Până una-alta, cedez terenul. Dar 
bătălia decisivă încă nu s-a dat. 

ROSMER Pe viaţa mea, Kroll... n-am nimic de împărţit cu 
Mortensgârd. 

KROLL Nu te mai cred. În nicio privinţă. N-o să te mai cred 
niciodată. Acum suntem pe picior de război. Vom încerca, dacă se va 
putea, să te facem nevătămător. 

ROSMER O, Kroll... cât de jos ai coborât! 

KROLL Eu? Şi asta o spune unul ca tine? Aminteşte-ţi de Beate! 

ROSMER lar începi? 

KROLL Nu. Conştiinţa ta — dacă ţi-a mai rămas ceva de felul ăsta 
— îţi cere să încerci să dezlegi enigma de la iazul morii. 

(Peder Mortensgârd intră încet şi calm pe uşa din stânga. E mic de stat, 
uscățiv, cu părul şi cu barba roşcate şi firave.) 

KROLL (cu o privire plină de ură) A, ia te uită şi „Farul” — aprins 
aici, la Rosmersholm! (Încheindu-şi haina.) Nu mai e de stat la 
îndoială: acum ştiu ce-mi rămâne de făcut! 

MORTENSGĂRD (întelegător) „Farul” va fi întotdeauna aprins ca 
să lumineze calea domnului director. 


KROLL Da, îți cunosc de mult bunăvoința. Dar ştii porunca: să nu 
mărturiseşti strâmb împotriva aproapelui tău?... 

MORTENSGĂRD Nu-i nevoie să mă înveţe domnul director 
poruncile. 

KROLL Nici porunca a şasea? 

ROSMER Kroll!... 

MORTENSGÂĂRD Chiar de-aş simţi nevoia, domnul pastor ar fi 
mai potrivit să mă învețe. 

KROLL (cu perfidă ironie) Domnul pastor? Da, fără îndoială, în 
privinţa asta pastorul este omul cel mai potrivit. Ei, spor la treabă, 
domnilor! (Iese trântind uşa după el.) 

ROSMER (cu privirile pironite pe uşă şi vorbind ca pentru sine) Da, da, 
întâmple-se ce s-o întâmpla. (Întorcându-se.) Vreţi să-mi spuneţi, 
domnule Mortensgârd, ce vă aduce la mine? 

MORTENSGÂĂRD De fapt, o căutam pe domnişoara West. Mi se 
părea că trebuie să-i mulțumesc pentru scrisoarea amabilă pe care 
mi-a trimis-o ieri... 

ROSMER Ştiu ce v-a scris. Aţi vorbit cu ea? 

MORTENSGĂRD Da, câteva cuvinte. (Cu un zâmbet uşor.) Pare-se 
că aici, la Rosmersholm, s-au mai schimbat unele păreri. 

ROSMER Părerile mele s-au schimbat în multe privinţe, aş putea 
spune chiar... în toate. 

MORTENSGĂRD Aşa-mi spunea şi domnişoara. Şi tocmai de 
aceea a fost de părere să urc aici, ca să discut puţin, în privinţa asta, 
cu domnul pastor. 

ROSMER În ce privinţă, domnule Mortensgârd? 

MORTENSGĂRD Mi-aţi îngădui să public în „Farul” că aţi ajuns 
la o altă concepţie... şi că aţi aderat la cauza progresului şi a ideilor 
liberale? 


ROSMER Da, vă încuviinţez bucuros. Vă rog chiar să scrieți. 


MORTENSGâRD Chiar mâine dis-de-dimineaţă. Va fi o veste 
mare şi importantă că pastorul Rosmer de la Rosmersholm socoate 
de datoria lui să lupte pentru cauza luminii chiar în calitatea sa de 
pastor. 

ROSMER Nu vă înțeleg bine. 

MORTENSGĂRD Vreau să spun că în felul acesta partidul nostru 
obţine un puternic sprijin moral, ca întotdeauna când câştigăm un 
partizan plin de seriozitate şi de spirit creştin. 

ROSMER (oarecum mirat) Nu ştiţi, aşadar?... Domnişoara West nu 
v-a spus?... 

MORTENSGĂRD Ce anume, domnule pastor? Domnişoara era 
foarte grăbită. A apucat doar să-mi spună să urc sus, că o să aflu 
restul chiar de la dumneavoastră. 

ROSMER Atunci am să vă spun că m-am eliberat cu totul, în toate 
privințele. Nimic nu mă mai leagă de învăţătura bisericii. De azi 
înainte, lucrurile astea nu mai prezintă pentru mine niciun interes. 

MORTENSGÂRD (privindu-l înmărmurit) O... nici de-ar fi căzut 
cerul pe mine şi n-aş fi fost mai mirat... Pastorul însuşi să se 
lepede!... 

ROSMER Da, sunt acum acolo unde dumneavoastră sunteţi de 
mult. Şi mâine puteţi relata în „Farul” şi asta. 

MORTENSGĂRD Şi asta? Nu, dragă domnule pastor... 
lertaţi-mă... dar cred că e mai bine să nu pomenim şi de latura asta a 
lucrurilor. 

ROSMER Să nu pomenim? 

MORTENSGĂRD Da, cel puţin nu de la început. 

ROSMER Nu înţeleg deloc... 

MORTENSGĂRD Vedeţi, domnule pastor... dumneavoastră nu 
cunoaşteţi situaţia atât de îndeaproape ca mine. Dar acum, când aţi 
făcut acest pas aderând la cauza ideilor liberale şi când 


dumneavoastră — după cum zicea domnişoara West — vreţi să luaţi 
parte la mişcare, e de presupus că o faceţi cu intenţia de a fi cât mai 
util cu putinţă, atât cauzei cât şi mişcării. 

ROSMER Da, aş vrea din toată inima. 

MORTENSGĂRD Atunci pot să vă aduc la cunoştinţă, domnule 
pastor, că dacă veţi mărturisi deschis ruptura dumneavoastră cu 
biserica, asta ar însemna să vă aflaţi de la bun început cu mâinile 
legate. 

ROSMER Credeţi? 

MORTENSGĂRD Da, puteţi fi sigur că aici, la noi, nu veţi putea 
realiza mare lucru. Şi, de altfel, domnule pastor, liberi-cugetători 
avem destui. Ba aş putea spune că avem chiar prea mulţi. Ceea ce-i 
lipseşte partidului, sunt elementele creştine... în stare să impună 
respect tuturora. Asta-i ceea ce ne lipseşte mai mult. lată de ce ar fi 
foarte bine să nu împărtăşiţi lucrurile astea, pe care nu toată lumea le 
poate înțelege. Vedeţi, asta-i părerea mea. 

ROSMER Aşa, vasăzică! Prin urmare, nu vă veţi încumeta să vă 
încurcaţi cu mine dacă îmi mărturisesc public renegarea! 

MORTENSGĂRD (clătinând din cap) Cu părere de rău, domnule 
pastor, dar n-aş îndrăzni. În ultima vreme, mi-am făcut o regulă de a 
nu sprijini nimic şi pe nimeni care s-ar atinge de Biserică. 

ROSMER Nu cumva în ultima vreme veţi fi revenit 
dumneavoastră înşivă în sânul Bisericii? 

MORTENSGĂRD Asta este o altă chestiune. 

ROSMER A, aşa stau lucrurile. Da, vă înţeleg. 

MORTENSGĂRD Domnule pastor, n-ar trebui să uitaţi că eu — 
mai ales eu — nu am mâinile libere. 

ROSMER Dar ce vă leagă? 

MORTENSGĂRD Faptul că sunt un om pătat. 

ROSMER A, da. 


MORTENSGĂRD Un om pătat, domnule pastor. Mai ales asta 
n-ar trebui să uitaţi. Pentru că dumneavoastră aţi fost cel dintâi care 
m-ati înfierat. 

ROSMER Dacă aş fi fost atunci cel care sunt azi, aş fi privit păcatul 
dumneavoastră cu mai multă îngăduinţă. 

MORTENSGÂRD Şi eu cred. Dar acum e prea târziu. M-aţi 
compromis pentru totdeauna. Pentru toată viaţa. Ei, poate că încă nu 
înţelegeţi prea bine ce înseamnă asta. S-ar putea însă ca în curând să 
simţiți şi dumneavoastră înşivă, domnule pastor, asemenea arsură. 

ROSMER Eu? 

MORTENSGĂRD Da. Vă închipuiţi că directorul Kroll şi gaşca lui 
o să vă ierte o asemenea greşeală? lar „Gazeta departamentului”, 
vedeţi dumneavoastră, va fi necruțătoare. S-ar putea aşadar, foarte 
bine întâmpla să fiţi înfierat şi dumneavoastră. 

ROSMER În ce priveşte viaţa mea personală, mă simt 
invulnerabil, domnule Mortensgârd. Comportarea mea nu mă poate 
expune nici unui atac. 

MORTENSGĂRD (cu un zâmbet reținut) Asta-i vorbă mare, 
domnule pastor. 

ROSMER Se poate. Dar eu am dreptul s-o folosesc, oricât ar fi de 
mare. 

MORTENSGĂRD Chiar dacă v-aţi cerceta viaţa tot atât de 
temeinic cum aţi cercetat-o odinioară pe a mea? 

ROSMER Ce straniu vorbiţi! La ce anume vă gândiţi? E vorba de 
ceva precis? 

MORTENSGĂRD Da, de un singur lucru doar. Însă fără îndoială 
că ar fi foarte grav dacă răuvoitorii dumneavoastră adversari ar afla 
ceva. 

ROSMER Nu vreţi să fiţi atât de bun să-mi spuneţi despre ce este 
vorba? 


MORTENSGĂRD Domnul pastor nu ghiceşte? 

ROSMER Nu, absolut deloc. Cu niciun chip. 

MORTENSGĂRD Bine, bine, atunci vă lămuresc eu. Am în 
păstrare o scrisoare ciudată, care mi-a fost trimisă de aici, de la 
Rosmersholm. 

ROSMER A, e vorba de scrisoarea domnişoarei West?! E chiar atât 
de ciudată? 

MORTENSGĂRD Nu, nu scrisoarea asta. Ci o altă scrisoare 
primită mai de mult. 

ROSMER Tot de la domnişoara West? 

MORTENSGĂRD Nu, domnule pastor. 

ROSMER Atunci de la cine? De la cine? 

MORTENSGĂRD De la răposata doamnă. 

ROSMER De la soţia mea? Aţi primit de la soţia mea o scrisoare? 
MORTENSGĂRD Da, am primit. 

ROSMER Când? 

MORTENSGĂRD În ultimele ei zile. E de atunci cam un an şi 
jumătate. Şi tocmai asta e scrisoarea cu pricina. 


ROSMER Ştiţi prea bine că în vremea aceea soţia mea era greu 
bolnavă. 

MORTENSGĂRD Da, ştiu că erau mulţi care credeau aşa. Însă, 
judecând după scrisoare, nu s-ar spune. Când zic că scrisoarea e 
ciudată, mă refer la altceva. 

ROSMER Dar, pentru Dumnezeu, ce-a avut soţia mea să vă scrie? 

MORTENSGĂRD Am scrisoarea acasă. Începe cam aşa: că trăieşte 
în mare chin şi spaimă, pentru că pe aici, pe la dumneavoastră, scrie 
ea, ar fi mulţi oameni răi. Şi oamenii ăştia ar încerca să vă facă 
necazuri şi să vă vatăme. 

ROSMER Pe mine? 

MORTENSGĂRD Da, aşa scrie. Şi acum vine partea cea mai 


ciudată. Credeţi, domnule pastor, că e cazul să continui? 

ROSMER Desigur! Spuneţi tot. Fără să-mi ascundeţi nimic. 

MORTENSGĂRD Răposata doamnă mă ruga să fiu generos. Cică 
ştie — spunea ea — că domnul pastor este acela care a determinat 
destituirea mea din învățământ. Dar mă ruga stăruitor să nu mă 
răzbun. 

ROSMER Şi cum, ea credea că aţi putea să vă răzbunați? 

MORTENSGĂRD Scrie în scrisoare că de voi auzi că au început să 
circule zvonuri cum că la Rosmersholm se întâmplă lucruri urâte, să 
nu le dau atenţie, pentru că le-au răspândit numai nişte oameni răi, 
care vor să vă compromită. 

ROSMER Aşa scria în scrisoare? 

MORTENSGĂRD La prima ocazie domnul pastor poate s-o 
citească, să se convingă personal. 

ROSMER Dar nu pricep deloc!... Ce-şi imagina ea? La ce zvonuri 
făcea aluzie? 

MORTENSGĂRD Mai întâi, la acela că domnul pastor s-ar putea 
lepăda de credinţa din copilărie. Pe atunci, doamna nega asta cu 
toată hotărârea... Şi pe urmă... hm... 

ROSMER Pe urmă? 

MORTENSGÂRD Da, pe urmă... destul de încâlcit... adăuga că 
nu ştie de nicio legătură vinovată la Rosmersholm. Că niciodată nu i 
s-a făcut vreun rău. Şi că dacă totuşi se vor răspândi asemenea 
zvonuri, atunci mă imploră să nu agit lucrurile astea în „Farul”. 

ROSMER Nu pomeneşte niciun nume? 

MORTENSGĂRD Nu. 

ROSMER Cine v-a adus scrisoarea? 

MORTENSGÂRD Am făgăduit să nu spun. Mi-a fost adusă într-o 
seară, la căderea nopții. 

ROSMER Dacă v-aţi fi interesat imediat, aţi fi aflat că biata mea 


soţie era cu totul iresponsabilă. 

MORTENSGĂRD Aşa am şi făcut, domnule pastor. Dar trebuie să 
vă spun că nu prea am avut impresia asta. 

ROSMER Nu? Dar de ce-mi pomeniţi tocmai acum despre această 
scrisoare veche şi smintită? 

MORTENSGĂRD Pentru ca să vă sfătuiesc să fiţi foarte prudent, 
pastore Rosmer. 

ROSMER Vă referiţi la viaţa mea particulară? 

MORTENSGĂRD Da. Nu trebuie să uitaţi că de-acum înainte nu 
mai sunteţi inatacabil. 

ROSMER Ţineţi atât de mult la ideea că am ceva de tăinuit? 

MORTENSGĂRD Nu ştiu de ce un om emancipat n-ar avea 
dreptul să-şi trăiască viaţa din plin. Însă de acum înainte, după cum 
v-am mai spus, trebuie să fiţi foarte prudent. Căci de s-ar zvoni pe 
socoteala dumneavoastră cutare sau cutare lucru care ar contrazice 
prejudecățile, puteţi fi sigur că ar fi defăimată întreaga mişcare a 
spiritelor libere... La revedere, domnule pastor. 

ROSMER La revedere. 

MORTENSGĂRD Mă duc imediat la tipografie să predau 
„Farului” marea noutate. 

ROSMER Scrieţi despre toate. 

MORTENSGĂRD Scriu numai despre ceea ce trebuie să ştie 
oamenii de treabă. (Salută şi iese. Rosmer rămâne în uşă, în timp ce 
celălalt coboară scara. Se aude închizându-se uşa de la intrare.) 

ROSMER (în uşă, cu glas scăzut) Rebekka!... Re... Hm! (Iare.) 
Madam Helseth, domnişoara West nu-i acolo? 

MADAM HELSETH (răspunzând de jos, din antret) Nu, domnule 
pastor, nu-i! 

(În fund, draperiile se trag deoparte. În rama uşii apare Rebekka.) 

REBEKKA Rosmer! 


ROSMER (întorcându-se) Cum? Erai în dormitorul meu! Dar, 
draga mea, ce făceai acolo? 

REBEKKA (apropiindu-se) Am ascultat. 

ROSMER O, Rebekka, cum ai putut face asta? 

REBEKKA Uite, am putut. El cum a putut să se lege de capotul 
meu cu atâta răutate? 

ROSMER A, vasăzică erai înăuntru când Kroll... 

REBEKKA Da. Voiam să văd ce gânduri coace. 

ROSMER Ţi-aş fi spus eu. 

REBEKKA Nu mi-ai fi spus totul. Şi, sigur, nu chiar cu aceleaşi 
cuvinte. 

ROSMER Ai auzit, deci, totul? 

REBEKKA Aproape. Când a venit Mortensgârd, a trebuit o clipă 
să cobor. 

ROSMER Şi-apoi te-ai urcat din nou... 

REBEKKA Dragă prietene, nu-ţi mai pune atâta la inimă. 

ROSMER Fă tot ce crezi că-i bine şi cinstit. Eşti doar pe deplin 
liberă... Dar ce spui de toate astea, Rebekka?... O, mi se pare că 
niciodată n-am avut mai multă nevoie de tine ca acum. 

REBEKKA Era doar de aşteptat să ajungem aici. 

ROSMER Nu, nu chiar până aici. 

REBEKKA Nu până aici? 

ROSMER Poate că era de aşteptat, mai devreme sau mai târziu, ca 
prietenia noastră, frumoasă şi curată, să fie rău văzută şi terfelită. 
Dar nu de către Kroll. Niciodată nu l-aş fi putut crede în stare de aşa 
ceva. D-apoi ceilalţi, cu suflet mic şi vederi înjositoare! Vezi... am 
fost deci îndreptăţit să ascund, cu atâta gelozie, alianţa noastră. Era 
un secret primejdios. 

REBEKKA Dar ce importanţă are cum ne judecă ceilalţi? Când noi 
înşine ştim bine că n-avem de ce ne învinui! 


ROSMER Şi n-am, într-adevăr, nicio vină? O, aşa am crezut şi eu 
până azi. Dar acum, Rebekka, acum... 

REBEKKA Da, ce s-a întâmplat? 

ROSMER Cum să-mi explic groaznica acuzaţie a Beatei? 

REBEKKA (izbucnind) O, nu mai vorbi de Beate! Nu te mai gândi 
la Beate! Ea e moartă, tu eşti descătuşat. 

ROSMER De când am aflat lucrurile astea, mi se pare 
înspăimântător de vie. 

REBEKKA O, nu, asta nu, Rosmer! Nu! 

ROSMER Ba da. Trebuie să cercetăm lucrurile mai îndeaproape. 
Ce anume a putut-o tulbura într-atât, ca să ajungă să-şi facă 
asemenea gânduri nenorocite? 

REBEKKA Te îndoieşti că era aproape nebună? 

ROSMER Vezi tu... tocmai de lucrul ăsta nu mai sunt atât de 
sigur. Şi-apoi, chiar de-ar fi fost... 

REBEKKA Chiar de-ar fi fost... Ce anume? 

ROSMER Vreau să spun... unde-ar trebui să căutăm adevărata 
cauză care a transformat boala ei în nebunie? 

REBEKKA Şi la ce ţi-ar putea folosi asemenea sterpe frământări? 

ROSMER Nu pot altfel, Rebekka. Oricât aş vrea, nu pot să scap de 
îndoiala asta care mă roade. 

REBEKKA Dar ar putea deveni primejdios să macini mereu 
asemenea gânduri întunecate. 

ROSMER (umblând de colo-colo, neliniştit şi îngândurat) Trebuie să 
mă fi trădat într-un fel oarecare. Şi ea va fi observat cât de fericit 
începusem să mă simt de la venirea ta în casă. 

REBEKKA Dar bine, dragul meu, chiar de-o fi fost aşa... 

ROSMER Vezi tu... nu va fi putut să nu bage de seamă că citim 
aceleaşi cărţi, că ne căutăm unul pe altul şi că discutăm împreună 
toate noutăţile. Şi cu toate astea, nu pricep nimic! Căci aveam atâta 


grijă s-o cruţ! Când mă întorc cu gândul înapoi, parcă mă văd câtă 
osteneală îmi dădeam s-o feresc de toate grijile noastre. Nu-i aşa, 
Rebekka? 

REBEKKA Da, sigur. 

ROSMER Şi tu la fel. Şi totuşi!... O, e groaznic să te gândeşti! Trăia 
aici... cu dragostea ei  bolnăvicioasă... tăcând mereu... 
supraveghindu-ne... observând totul şi... răstălmăcind tot. 

REBEKKA (frângându-şi mâinile) O, n-ar fi trebuit niciodată să vin 
la Rosmersholm. 

ROSMER Gândeşte-te numai cât o fi suferit ea în tăcere. Câte 
lucruri urâte o fi scornit şi va fi pus pe seama noastră cu mintea ei 
bolnavă... Nu ţi-a spus niciodată nimic care să-ţi dea de bănuit? 

REBEKKA (neliniştită) Mie? Crezi că aş mai fi rămas aici măcar o 
singură zi? 

ROSMER Nu, nu, se înțelege. O, ce luptă grea a avut de dus. Şi a 
luptat singură, Rebekka. Desperată şi singură. Şi apoi, triumful acela 
final, cumplit şi dojenitor — din iazul morii. (Se lasă în scaun, îşi 
sprijină coatele pe birou şi-şi îngroapă fata în mâini.) 

REBEKKA (venind încet până în spatele lui) Ascultă, Rosmer. De-ar 
sta în puterea ta s-o rechemi pe Beate... lângă tine... la 
Rosmersholm... ai face-o? 

ROSMER Ce mai ştiu eu ce-aş vrea şi ce nu! Nu mă mai pot gândi 
decât la întâmplarea aceea... şi ea este fără întoarcere. 

REBEKKA Şi tocmai acum, Rosmer, când erai pe cale să porneşti 
bătălia! Ba chiar o şi începuseşi. Te eliberaseşi cu totul. Te simţeai 
atât de vesel, de uşor... 

ROSMER O, da... într-adevăr. Şi-acum... iată-mă sub povara asta 
strivitoare. 

REBEKKA  (rezemată de spătarul scaunului) Ce minunat era când 
stăteam şi flecăream pe înserate în salon. Şi plănuiam împreună o 


viaţă nouă. Voiai să te arunci în iureşul vieţii — sau, cum spuneai tu, 
în vârtejul epocii. Să mergi ca un duh eliberator, din casă în casă. Să 
cucereşti sufletele şi voinţele. Să înnobilezi oamenii din jurul tău... 
de pretutindeni. Să-i înnobilezi! 

ROSMER Nobleţe şi voioşie! 

REBEKKA Da, şi voioşie! 

ROSMER Pentru că bucuria este aceea care înnobilează sufletele, 
Rebekka. 

REBEKKA Nu cumva... şi durerea? Durerea cea mare? 

ROSMER Da, când poţi s-o depăşeşti, să te ridici deasupră-i, s-o 
birui. 

REBEKKA Asta trebuia tu să faci. 

ROSMER (clătinându-şi capul) N-am să mai fiu niciodată în stare 
s-o birui. Totdeauna va rămâne o îndoială. O întrebare. Niciodată 
n-am să ajung să mai gust simţământul acela care face ca viaţa să fie 
plină de farmec şi să merite a fi trăită. 

REBEKKA (încet, aplecată pe spătar) Ce simțământ, Rosmer? 

ROSMER (privind către ea) Acela al inocenţei voioase şi dulci. 

REBEKKA (frăgându-se un pas înapoi) Al inocenţei! 

(Scurtă pauză.) 

ROSMER (cu coatele pe masă, sprijinindu-şi capul în mâini şi privind 
înaintea lui) Şi cum s-a mai priceput ea să le împerecheze! Ce le-a mai 
potrivit pe toate! Mai întâi începe a se îndoi de tăria credinţei mele. 
Cum de şi-a putut da seama? Dar iacătă că a fost în stare. Îndoiala s-a 
făcut certitudine. Şi apoi... da, i-a fost atât de lesne să-şi închipuie 
toate celelalte! (Ridicându-se în picioare şi trecându-şi mâna prin păr.) 
Ah, vălmăşagul ăsta de vedenii! N-am să mai scap niciodată de ele. 
Simt foarte bine asta. O ştiu. Mă vor hăitui pretutindeni şi-mi vor 
aminti de moartă. 

REBEKKA Ca şi calul cel alb de la Rosmersholm. 


ROSMER Exact. Nălucindu-se din întuneric şi tăcere. 

REBEKKA Şi din cauza unor asemenea năluciri vrei să 
abandonezi viaţa cea vie, pe care abia începuseşi s-o guşti? 

ROSMER Ai dreptate, e strivitor, Rebekka! Dar nu stă în puterea 
mea să aleg. Şi cum aş putea scăpa de toate astea? 

REBEKKA (din spatele lui) Făcându-ţi noi relaţii. 

ROSMER (mirat, înălțând capul) Noi relaţii? 

REBEKKA Da, relaţii noi cu lumea exterioară. Să trăieşti, să te 
zbaţi, să munceşti. Şi nu să stai să tot rumegi la gânduri şi să-ţi spargi 
capul cu enigme de nerezolvat. 

ROSMER (ridicându-se) Noi relaţii? (Merge de colo-colo, se opreşte 
lângă uşă şi se întoarce.) Mă frământă o întrebare. Tu nu ţi-ai pus-o, 
Rebekka? 

REBEKKA (respirând greu) Spune... spune-mi şi mie... ce 
întrebare? 

ROSMER Cum vezi tu relaţiile noastre, de azi înainte? 

REBEKKA Orice-ar fi să se mai întâmple, cred că prietenia noastră 
va rămâne. 

ROSMER Da, dar nu chiar la asta mă gândeam. Ci la ceea ce ne-a 
atras de la început unul către celălalt, la ceea ce ne-a legat atât de 
strâns: la credinţa noastră comună în posibilitatea unei convieţuiri 
caste între bărbat şi femeie... 

REBEKKA Da, da... şi? 

ROSMER Mă gândesc că unor asemenea relaţii — cum sunt ale 
noastre — li s-ar potrivi mai curând o viaţă liniştită şi fericită... 

REBEKKA Da, şi? 

ROSMER Dar iată, pentru mine începe o viaţă de luptă, de 
nelinişti şi de emoţii puternice. Căci vreau să trăiesc, Rebekka! Nu 
vreau să mă las răpus de închipuiri dezgustătoare. Şi în viața mea, 
nu vreau să hotărască nici viii, nici... ceilalți. 


REBEKKA Nu, nu... să nu te laşi! Fii cu adevărat un om liber, 
Rosmer! 

ROSMER Înţelegi acum la ce mă mai gândesc? Nu? Cum aş putea 
să mă eliberez de toate amintirile care mă chinuie... de tot jalnicul 
meu trecut? 

REBEKKA Cum? 

ROSMER Opunându-le o nouă realitate, una vie. 

REBEKKA (sprijinindu-se tulburată în spătarul scaunului) Vie?... 
Despre... ce-i vorba? 

ROSMER (apropiindu-se de ea) Rebekka, dacă te-aş întreba... vrei să 
fii soţia mea? 

REBEKKA (o clipă fără glas, explodând apoi veselă) Soţia ta? A ta? Eu? 

ROSMER Bun. Să încercăm. Noi doi vom fi una. De-acum înainte, 
nu mai trebuie să rămână gol locul celei moarte. 

REBEKKA Eu... în locul Beatei?... 

ROSMER Atunci ea va ieşi din viaţa mea. Cu totul. De-a pururi, 
pentru veşnicie. 

REBEKKA (încet, mişcată) Crezi tu asta, Rosmer? 

ROSMER Aşa trebuie să fie. Trebuie! Nu mai pot... nu mai vreau 
să păşesc prin viaţă cu un cadavru în spinare. Ajută-mă să scap de el, 
Rebekka. Să înăbuşim apoi amintirile toate, în libertate, în bucurie, 
în pasiune. Vei rămâne pentru mine unica soţie. 

REBEKKA  (stăpânindu-se) Nu te mai gândi la asta. N-o să fiu 
niciodată soţia ta. 

ROSMER Ce spui?! Niciodată? O, crezi că n-ai să ajungi să mă 
iubeşti niciodată? Dar prietenia noastră nu are de pe acum 
înfăţişarea iubirii? 

REBEKKA (astupându-şi urechile, speriată) Nu vorbi aşa, Rosmer! 
Nu spune lucrurile astea. 

ROSMER (apucând-o de mâini) Da, da... în prietenia noastră e un 


mugure nou. O, văd pe faţa ta că simţi acelaşi lucru. Nu-i aşa, 
Rebekka? 

REBEKKA (din nou, calmă şi hotărâtă) Ascultă-mă. Vreau să-ţi spun 
că, dacă stărui în părerea asta, voi pleca de la Rosmersholm. 

ROSMER Să pleci? Tu? N-ai fi în stare! Cu neputinţă! 

REBEKKA Îmi e şi mai cu neputinţă încă să devin soţia ta. 
Niciodată n-o să pot face asta. 

ROSMER (privind-o mirat) Ai spus „n-o să pot”. Şi ai spus asta în 
chip atât de straniu! De ce n-ai putea? 

REBEKKA (luându-i amândouă mâinile) Dragul meu... şi pentru 
tine şi pentru mine... e mai bine să nu întrebi. (Îi dă drumul.) Asta-i, 
Rosmer. (Se îndreaptă spre uşă.) 

ROSMER De-acum înainte n-o să mai îmi pun decât întrebarea 
asta: de ce? 

REBEKKA (se întoarce şi-l priveşte) Atunci s-a terminat. 

ROSMER Între tine şi mine? 

REBEKKA Da. 

ROSMER Niciodată nu ne vom putea despărţi. N-o să pleci 
niciodată de la Rosmersholm. 

REBEKKA (cu mâna pe clanța uşii) Nu, poate că n-am să fac asta. 
Dar dacă ai să mă mai întrebi, atunci totuşi voi sfârşi. 

ROSMER Totuşi! Cum asta? 

REBEKKA Da, pentru că atunci o să plec pe drumul pe care a 
plecat Beate. Acum ştii, Rosmer. 

ROSMER Rebekka!... 

REBEKKA (din uşă, dând încet din cap) Acum ştii. (lese.) 

ROSMER (privind zăpăcit uşa închisă) Ce... înseamnă...asta? 


Actul III 


(Salonul de la Rosmersholm. Fereastra şi uşa dinspre antret sunt 
deschise. Afară străluceşte soarele de dimineaţă. Rebekka West, 
îmbrăcată ca în primul act, stă lângă fereastră, stropind şi aranjând 
florile. Lucrul de mână şi l-a lăsat pe scaun. Madam Helseth, cu un 
pămătuf în mână, şterge praful.) 


REBEKKA (după un răstimp de tăcere) E ciudat cât de mult întârzie 
astăzi pastorul. 

MADAM HELSETH O, asta i se întâmplă destul de des. Dar de 
acu trebuie să coboare. 

REBEKKA Ai observat ceva la el? 

MADAM HELSETH Nu mare lucru. Când i-am dus cafeaua, era 
în dormitor şi se îmbrăca. 

REBEKKA Te întreb pentru că aseară nu se simţea tocmai bine. 

MADAM HELSETH Da, se cunoştea el! Mă întreb de n-o fi fost 
ceva între dumnealui şi cumnatu-său. 

REBEKKA Ce să fie? 

MADAM HELSETH Ştiu eu! Poate să-i fi aţâţat Mortensgărd ăla. 

REBEKKA Cine ştie!... ÎI cunoşti mai bine pe acest Peder 
Mortensgârd? 

MADAM HELSETH Vai de mine, cum de vă trece prin minte? Pe 
unul ca el! 

REBEKKA Te gândeşti că scoate gazeta aia murdară? 

MADAM HELSETH A, nu-i vorba numai de asta. Oare n-a auzit 
domnişoara c-a făcut un copil c-o femeie măritată pe care a lăsat-o 
bărbatul? 

REBEKKA Am auzit eu ceva vorbindu-se. Dar asta trebuie să se fi 
întâmplat cu mult înainte de a sosi eu aici. 

MADAM HELSETH Doamne, cât de tânăr era pe vremea aceea! Şi 
ea ar fi trebuit să se priceapă mai bine decât dânsul. A şi vrut să se 


însoare cu ea. Dar nu i-au îngăduit. Şi a ispăşit din greu. Mai pe 
urmă însă, cred că s-a pus pe treabă. Şi acuma sunt destul de mulţi 
ăia de-l caută. 

REBEKKA Mai ales nevoiaşii, când sunt la ananghie. 

MADAM HELSETH Ei, s-ar putea să fie şi alţii, nu numai dintre 
cei nevoiaşi. 

REBEKKA (aruncându-i o privire furişă) Da? 

MADAM HELSETH (lângă sofa, frecând şi ştergând de zor) Şi s-ar 
putea întâmpla să fie tocmai dintre cei la care gândeşti mai puţin. 

REBEKKA Asta, madam Helseth, e mai mult o bănuială — că de 
ştiut, n-ai doar de unde şti. 

MADAM HELSETH Aşa crede domnişoara, că nu pot şti? Uite că 
pot. Şi dacă tot trebuie să spun asta odată şi odată — apoi chiar eu am 
fost într-o zi cu o scrisoare la Mortensgârd. 

REBEKKA (întorcându-se) Dumneata? 

MADAM HELSETH Da, chiar eu în persoană. Şi scrisoarea aia 
fusese scrisă chiar aici, la Rosmersholm. 

REBEKKA Nu, zău, madam Helseth? 

MADAM HELSETH Pe cinstea mea. Şi era scrisă pe hârtie fină. Şi 
dichisită cu pecete roşie. 

REBEKKA Şi ţi-a fost dumitale încredinţată? Dar atunci, dragă 
madam Helseth, nu-i deloc greu de ghicit de la cine era. 

MADAM HELSETH Da? 

REBEKKA O fi fost, bineînţeles, de la biata doamnă Rosmer: vreo 
toană de om bolnav... 

MADAM HELSETH Asta o spui dumneata, domnişoară West, eu 
nu. 

REBEKKA Dar ce scria în scrisoare? A, e drept... asta n-ai de unde 
să ştii. 

MADAM HELSETH Hm, s-ar putea totuşi întâmpla să ştiu şi asta. 


REBEKKA Ţi-a spus ea dumitale ce-a scris? 

MADAM HELSETH Nu, ea nu. Însă după ce Mortensgârd a citit 
scrisoarea, a început să mă tot întrebe şi să mă sucească, încât am 
înţeles tot. 

REBEKKA Şi ce crezi dumneata că scria? Haide, buna şi draga 
mea madam Helseth, spune-mi te rog şi mie! 

MADAM HELSETH Nu, nu, domnişoară. Pentru nimic în lume. 

REBEKKA O, mie poţi să-mi spui. Doar suntem prietene bune, 
nu? 

MADAM HELSETH Feri-m-ar Dumnezeu, domnişoară, să zic 
cumva! Dar atâta pot să spun că era foarte urât lucrul acela pe care 
şi-l închipuia biata doamnă bolnavă. 

REBEKKA Oare cine să-i fi băgat în cap toate astea? 

MADAM HELSETH Oameni răi, domnişoară West. Oameni răi! 

REBEKKA Răi?... 

MADAM HELSETH Da, am mai spus-o şi o spun. Trebuie să fi 
fost oameni cu adevărat răi. 

REBEKKA Şi cine bănuieşti dumneata c-ar fi putut fi? 

MADAM HELSETH Ei, las că ştiu eu ce ştiu! Dar să mă bată 
Dumnezeu de-oi sufla vreun cuvânt. Ce-i drept, este o anumită 
doamnă aici în oraş... hm! 

REBEKKA Văd eu pe chipul dumitale că te gândeşti la doamna 
Kroll. 

MADAM HELSETH A, ce mai poamă şi asta! Întotdeauna a făcut 
pe grozava cu mine. Şi nici pe dumneata nu te-a văzut vreodată cu 
ochi buni. 

REBEKKA Crezi că doamna Rosmer era în toate minţile când i-a 
scris lui Mortensgârd scrisoarea aceea? 

MADAM HELSETH Ciudat lucru şi cu mintea asta, domnişoară! 
Dar n-aş crede că era cu totul ieşită din minţi. 


REBEKKA Cu toate astea, când a aflat că n-o să mai aibă copii, 
părea să fi înnebunit de-a binelea. De atunci a izbucnit nebunia. 

MADAM HELSETH Da, sărmana, asta a secat-o la inimă. 

REBEKKA (îşi ia lucrul şi se aşază la fereastră, în fotoliu) De altfel... 
dumneata, madam Helseth, nu crezi că pentru domnul pastor a fost 
mai bine că s-a întâmplat aşa? 

MADAM HELSETH Ce anume, domnişoară? 

REBEKKA Că n-au avut niciun copil. Nu? 

MADAM HELSETH De! Ştiu eu ce să zic! 

REBEKKA Da, da, poţi să mă crezi. A fost mai bine pentru el. 
Pastorul Rosmer nu era făcut să stea şi să rabde ţipetele copiilor. 

MADAM HELSETH Aici, domnişoară, la Rosmersholm, copiii nu 
ţipă. 

REBEKKA (privind-o) Nu ţipă? 

MADAM HELSETH Nu. Nimeni nu-şi aminteşte să fi auzit la 
Rosmersholm ţipete de copii. 

REBEKKA Ciudat! 

MADAM HELSETH Nu-i aşa? Asta-i ceva în familie. Şi mai e ceva 
ciudat. Când se fac mai mari, nu râd niciodată. Niciodată, cât trăiesc. 

REBEKKA Curios! 

MADAM HELSETH Domnişoara l-a auzit, sau l-a văzut pe 
domnul pastor râzând vreodată? 

REBEKKA Nu, şi dacă mă gândesc mai bine, îmi vine a crede că ai 
dreptate. Dar, pe cât mi se pare, nimeni de prin părţile astea nu prea 
râde. 

MADAM HELSETH Nu, nu râde. Asta însă, zic oamenii, a pornit 
de aici, de la Rosmersholm. Şi s-a întins apoi ca un fel de molimă. 

REBEKKA Eşti o femeie cu judecată, madam Helseth. 

MADAM HELSETH Zău, domnişoară, nu mă mai lua în râs. 
(Ascultând.) Sst, sst!... Coboară domnul pastor. Nu-i prea place 


mătura pe aici. (Iese pe uşa din dreapta, ) 

(Johannes Rosmer, cu bastonul şi cu pălăria în mână, intră prin antret.) 

ROSMER Bună dimineaţa, Rebekka. 

REBEKKA Bună dimineața, dragul meu! (După câtva timp, 
croşetând.) Vrei să ieşi? 

ROSMER Da. 

REBEKKA Vremea-i foarte frumoasă. 

ROSMER N-ai venit să mă vezi în dimineaţa asta. 

REBEKKA Nu... azi n-am venit. 

ROSMER Şi n-ai să mai vii deloc de azi înainte? 

REBEKKA Ştiu eu?! 

ROSMER N-am primit nimic? 

REBEKKA A venit „Gazeta departamentului”. 

ROSMER „Gazeta departamentului”?... 

REBEKKA E colo, pe masă. 

ROSMER (depunându-şi pălăria şi bastonul) Scrie ceva?... 

REBEKKA Da. 

ROSMER Şi să nu mi-l trimiţi sus!... 

REBEKKA Aşa ceva ai timp să citeşti şi mai târziu. 

ROSMER Aşa. (Ia ziarul şi-l citeşte în picioare, lângă masă.)... Ce 
zice?... „Nicio măsură de prevedere nu e de prisos când e vorba de 
transfugi lipsiţi de caracter. (Privind-o.) Auzi, Rebekka, transfug! 


REBEKKA Nu e pomenit niciun nume. 

ROSMER Tot aia! (Citeşte mai departe.) „Irădători perfizi ai 
bunelor cauze”... „Suflete de ludă, ce-şi mărturisesc cu neruşinare 
renegarea de îndată ce socot că a sosit timpul potrivit şi că au ceva de 
câştigat.” „Un atentat neruşinat la memoria venerabilă a 
străbunilor”... „Trăgând nădejdea să fie răsplătiți cum se cuvine de 
mai-marii zilei”... (Pune ziarul pe masă.) Şi asemenea lucruri scriu ei 
despre mine! Ei, care mă cunosc atât de bine şi de atâta vreme! Deşi 


ştiu bine că nu-i adevărat nici măcar un singur cuvânt... şi totuşi, nu 
se dau în lături să scrie. 

REBEKKA Şi asta nu-i tot. 

ROSMER (reluând ziarul) „Drept scuză, n-am putea afla decât o 
minte crudă... o influenţă dăunătoare... extinsă până şi într-un 
domeniu din care, deocamdată, nu vrem să facem obiectul unei 
dezvăluiri sau al unei dezaprobări publice”... (Privind-o.) Asta ce 
mai e? 

REBEKKA După cum vezi, e vorba de mine. 

ROSMER (azvârlind ziarul) Asta-i comportarea unor oameni lipsiţi 
de onoare, Rebekka. 

REBEKKA Da, mi se pare că nu sunt cu nimic mai buni decât 
Mortensgârd. 

ROSMER (învârtindu-se agitat prin cameră) Aici trebuie întreprinsă 
o operă de salvare. Dacă situaţia asta durează, va pieri orice omenie. 
Dar nu trebuie să tolerăm! O, ce bucuros, ce bucuros aş fi de-aş putea 
aduce puţină lumină în minţile astea prăpăstioase şi întunecate! 

REBEKKA (ridicându-se) Aşa-i că da? lată unde-ţi vei afla țelul cel 
mare al vieţii. 

ROSMER Gândeşte-te numai, de-aş putea să trezesc în ei 
conştiinţa greşelilor, ruşinea şi căința. Să sădesc în ei încrederea... şi 
iubirea, Rebekka! 

REBEKKA De ţi-ai folosi toate puterile, ai birui. 

ROSMER Simt că aş putea reuşi. Şi ce frumoasă ar fi viaţa atunci! 
Nici pomeneală de bătălii haine! Numai o întrecere. Ochii toţi aţintiţi 
către acelaşi ţel. Voinţele toate, toate sufletele, năzuind înainte, mai 
sus, fiecare pe calea cea mai potrivită cu natura sa. Fericire pentru 
toţi... prin râvna tuturor. (Privind întâmplător afară, pe fereastră, se 
cutremură şi spune întunecat.) Da, dar nu şi prin mine. 

REBEKKA Nu?... Nu şi prin tine? 


ROSMER Şi mai ales nu pentru mine. 

REBEKKA O, Rosmer, nu te lăsa copleşit de îndoieli. 

ROSMER Fericirea, dragă Rebekka, fericirea e înainte de orice în 
sentimentul de linişte, de voioşie şi de siguranţă al unei conştiinţe 
curate. 

REBEKKA Da, sentimentul ăsta... 

ROSMER Tu nu poți să-ţi dai seama. Eu însă... 

REBEKKA Tu mai puţin decât oricine. 

ROSMER (arătând pe geam) Iazul morii. 

REBEKKA O, Rosmer!... 

(Madam Helseth apare în uşa din dreapta.) 

MADAM HELSETH Domnişoară! 

REBEKKA Mai târziu, mai târziu. Nu acum. 

MADAM HELSETH Numai un cuvânt, domnişoară. 

(Rebekka se duce la uşă. Madam Helseth îi spune ceva. Vorbesc câteva 
clipe şuşotind. Madam Helseth dă din cap aprobativ şi iese.) 

ROSMER (neliniştit) E ceva pentru mine? 

REBEKKA Nu, nimic, de-ale casei. Acum ar trebui, dragă Rosmer, 
să ieşi puţin la aer. Să faci o plimbare mai lungă. 

ROSMER (luându-și pălăria) Da, să mergem împreună. 

REBEKKA Nu, dragă, nu pot acum. Du-te singur. Dar 
făgăduieşte-mi să-ţi alungi toate gândurile astea negre. 

ROSMER Mă tem că n-am să le pot niciodată alunga. 

REBEKKA Asta nu înseamnă să te laşi canonit de nişte gânduri 
atât de neîntemeiate. 

ROSMER Din păcate, dragă, chiar atât de neîntemeiate nu sunt. 
Am stat şi mi-am frământat mintea toată noaptea. Poate că Beate a 
înțeles totuşi bine. 

REBEKKA Ce anume? 

ROSMER Că te iubesc, Rebekka. 


REBEKKA A înţeles ea asta? 

ROSMER (punându-şi pălăria pe masă) Stau şi mă tot frământ cu 
întrebarea de nu cumva ne înşelam pe noi înşine când numeam 
legătura asta prietenie. 

REBEKKA Oare crezi că ar fi putut tot atât de bine să se 
numească... 

ROSMER ...lubire. Da, draga mea, aşa cred. Încă de pe când mai 
trăia Beate, toate gândurile mele ţie ţi le dăruiam. Numai lângă tine 
voiam să fiu. Numai lângă tine simţeam fericirea aceea deplină, 
liniştea aceea senină şi dulce. Dacă ne gândim bine, Rebekka, viaţa 
noastră comună a început ca o dulce şi tainică dragoste de copii. Fără 
dorinţi şi fără vise. N-ai şi tu impresia? Spune. 

REBEKKA (luptând să se stăpânească) O... nu ştiu ce să-ţi răspund. 

ROSMER Şi viaţa asta intimă, unul lângă altul şi unul pentru 
altul, am luat-o noi drept prietenie! Nu, draga mea... legătura 
noastră a fost — poate chiar din primele zile — o căsătorie spirituală. 
Ăsta mi-e păcatul. Nu aveam un asemenea drept — din cauza Beatei 
nu-mi era îngăduit. 

REBEKKA Nu ţi-era îngăduit să fii fericit? Aşa crezi, Rosmer? 

ROSMER Beate privea relaţiile noastre cu ochii unei îndrăgostite. 
Le judeca după felul ei de a iubi. Nici vorbă. Beate nu putea judeca 
altfel de cum a făcut-o. 

REBEKKA Dar de ce să te socoţi tu răspunzător de greşeala 
Beatei!? 

ROSMER Pentru că din dragoste pentru mine -— căci, în felul ei, 
dragoste a fost — s-a aruncat în iazul morii. Faptul e fapt, Rebekka. Şi 
niciodată n-am să-l pot ocoli. 

REBEKKA O, lasă, nu te mai gândi decât la marele şi minunatul 
ţel căruia i-ai închinat viața! 

ROSMER (dând din cap) După câte îmi dau seama acum, treaba 


asta nu va fi dusă niciodată la capăt. Cel puţin, nu de mine. 

REBEKKA Şi de ce nu de tine? 

ROSMER Pentru că niciodată nu biruie o cauză la temelia căreia 
se află un păcat. 

REBEKKA (izbucnind) Ah, astea-s şovăielile familiei... neliniştile, 
scrupulele ei. Morţii ce se întorc aici sub înfăţişarea unei cavalcade 
de cai albi. Acum te recunosc. 

ROSMER Orice-ar fi, n-am ce face, de ele nu pot scăpa. Şi poţi să 
mă crezi, Rebekka. E aşa cum îţi spun. Cauza căreia îi doreşti o 
victorie durabilă, trebuie slujită de un om voios şi neîntinat. 

REBEKKA Dar îţi este oare bucuria atât de necesară? 

ROSMER Bucuria? Da, da, dragă... îmi este. 

REBEKKA ie, care nu râzi niciodată? 

ROSMER N-are importanţă. Crede-mă, am o mare dispoziţie 
pentru voioşie. 

REBEKKA Acuma du-te, dragul meu. Departe, cât mai departe. 
M-ai auzit? Uite pălăria. Poftim şi bastonul. 

ROSMER (luându-le) Mulţumesc. Dar tu nu mergi cu mine? 

REBEKKA Nu, nu, acum nu pot. 

ROSMER Bine, bine. Tu, în orice caz, eşti cu mine. (Iese prin antret. 
O clipă, Rebekka priveşte pe uşă. Pe urma se îndreaptă către uşa din 
dreapta.) 

REBEKKA (0 deschide şi spune destul de tare) Hai, madam Helseth. 
Lasă-l să intre. (Se retrage spre fereastră.) (Puțin după aceea intră prin 
dreapta directorul Kroll. Salută tăcut şi rezervat şi-şi păstrează pălăria în 
mână.) 

KROLL Aşadar, a plecat? 

REBEKKA Da. 

KROLL Stă mult de obicei? 

REBEKKA Da. Astăzi însă e greu de ştiut! Şi dacă nu vrei să-l 


întâlneşti... 

KROLL Nu, nu. Numai cu dumneata vreau să vorbesc. Între patru 
ochi. 

REBEKKA Atunci ar fi bine să nu pierdem timpul. la loc, 
domnule director. (Se aşază în fotoliul de lângă fereastră. Directorul Kroll 
ia loc pe un scaun, alături.) 

KROLL Domnişoară West, nici nu-ţi poţi închipui ce adânc şi ce 
dureros m-a lovit schimbarea lui Johannes Rosmer. 

REBEKKA Era de aşteptat să se întâmple aşa la început. 

KROLL Numai la început? 

REBEKKA Rosmer era încredinţat că, mai devreme sau mai 
târziu, veţi fi alături de el. 

KROLL Eu? 

REBEKKA Atât dumneata cât şi ceilalţi prieteni. 

KROLL Ca să vezi cât de şovăitoare e judecata lui când e vorba de 
oameni şi de relaţii sociale. 

REBEKKA Nu e decât necesitatea de a se elibera de orice 
constrângere... 

KROLL Da, dar vezi dumneata, tocmai asta nu prea cred eu. 

REBEKKA Dar atunci ce crezi? 

KROLL Cred că în spatele tuturor acestor lucruri stai dumneata. 

REBEKKA Ideea asta ţi-a sugerat-o soția dumitale, directore 
Kroll. 

KROLL N-are importanţă a cui e. Sigur e însă că tot gândindu-mă 
la întreaga dumitale comportare de când ai venit aici, bănuiala mea 
s-a întărit mult, foarte mult. 

REBEKKA (privindu-l) Îmi aduc aminte, dragă directore, că era un 
timp când aveai în mine o încredere foarte mare. Aş spune chiar o 
încredere nemărginită. 

KROLL (moderat) Pe cine n-ai putea fermeca dumneata dacă ţi-ai 


pune în minte! 

REBEKKA Dacă mi-aş pune în minte!... 

KROLL Da, aşa ai făcut. Nu mai sunt atât de nebun să-mi închipui 
că sentimentele au avut de jucat vreun rol. Voiai pur şi simplu să-ţi 
faci un loc la Rosmersholm. Să te înrădăcinezi aici. Cam la asta ar fi 
trebuit să te ajut eu. Acuma mi-e clar. 

REBEKKA Uiţi cu totul că Beate era aceea care se milogea şi mă 
implora să mă stabilesc aici. 

KROLL Desigur, pentru că o vrăjiseşi şi pe ea. Sau crezi că ar fi 
putut să se numească prietenie ceea ce simțea Beate pentru 
dumneata? Asta aducea a divinizare... a idolatrie. Era — cum să zic? 
— un fel de adoraţie nebună. Da, da, ăsta-i cuvântul! 

REBEKKA Dar fi bun şi aminteşte-ţi de starea în care se afla sora 
dumitale. În ceea ce mă priveşte, nu cred că s-ar putea spune despre 
mine că aş fi cât de cât exaltată. 

KROLL A, nu, în niciun caz. Tocmai de aceea ai şi fost atât de 
periculoasă pentru acei pe care ai vrut să-i supui influenţei dumitale. 
Îți era atât de lesne să plănuieşti şi să calculezi totul — tocmai pentru 
că aveai o inimă rece. 

REBEKKA Rece? Eşti atât de sigur? 

KROLL Acuma sunt absolut sigur. Altminteri n-ai fi putut sta aici 
atâția ani şi să-ţi urmăreşti planurile cu asemenea neostenită 
stăruință. Şi ai reuşit tot ce-ai voit. Şi el, şi toate celelalte, sunt în 
puterea dumitale. Dar ca să ajungi aici, nu te-ai dat în lături să-l faci 
nefericit. 

REBEKKA Nu-i adevărat. Nu eu. Dumneata însuţi l-ai făcut 
nefericit. 

KROLL Eu? 

REBEKKA Da, când i-ai băgat în cap că ar fi vinovat de sfârşitul 
îngrozitor al Beatei. 


KROLL L-a impresionat asta atât de adânc? 

REBEKKA Îţi poţi închipui. Un suflet atât de gingaş... 

KROLL Credeam că un om aşa-zis emancipat, ştie să fie deasupra 
oricăror scrupule... Vasăzică aşa! Ei, da... în fond, mă şi aşteptam. 
Vlăstarul acelor bărbaţi care ne privesc de colo, de sus, n-are cum se 
lepăda de ereditatea aceea moştenită din generaţie în generaţie. 

REBEKKA (cu privirile plecate, îngândurată) Johannes Rosmer are 
rădăcini foarte adânci în neamul lui. Asta e tot atât de sigur, pe cât e 
de adevărat. 

KROLL Da, şi dacă ai fi ţinut la el, ar fi trebuit să ţii seama de asta. 
Însă dumneata, desigur, nu te puteai împiedica de asemenea 
considerente. Căci deosebirea atât de mare dintre dumneata şi el 
începe chiar de la izvor. 

REBEKKA Despre ce izvor vorbeşti? 

KROLL Despre originile şi proveniența dumitale... domnişoară 
West. 

REBEKKA A, aşa?! E foarte adevărat, provin dintr-un mediu 
foarte umil. Cu toate astea... 

KROLL Nu mă refer la clasa sau la poziţia socială. Mă gândesc la 
premisele morale. 

REBEKKA Premisele? În legătură cu ce? 

KROLL Cu naşterea dumitale, mai ales. 

REBEKKA Adică ce vrei să spui? 

KROLL Vreau să spun că aceste premise îmi explică toată 
comportarea dumitale. 

REBEKKA Nu înțeleg nimic. Vorbeşte lămurit. 

KROLL Credeam totuşi că eşti pe deplin lămurită. Altminteri ar fi 
destul de ciudat că ai acceptat să fii adoptată de doctorul West... 

REBEKKA (ridicându-se) Aha! Acum pricep. 

KROLL ...Şi să iei numele lui. Numele mamei dumitale era 


Gamvik. 

REBEKKA (păşind prin cameră) Gamvik era numele tatălui meu, 
domnule director. 

KROLL Prin ocupația ei, mama dumitale era deseori şi cu 
regularitate în contact cu medicul de circumscripție. 

REBEKKA Asta e adevărat. 

KROLL Şi te-a luat la el, imediat ce a murit mama dumitale. Te-a 
tratat cu asprime. Şi totuşi, ai rămas la el. Ştiai că n-avea de gând 
să-ţi lase nici măcar un ban. Tot ce ai moştenit: o ladă cu cărţi. Şi 
totuşi, ai rămas la el, ai răbdat totul şi l-ai îngrijit până la capăt. 

REBEKKA (se opreşte lângă masă, privindu-l cu ironie) Şi dumneata 
explici toate astea prin aceea că în naşterea mea ar fi ceva imoral şi 
criminal? 

KROLL Presupun că ceea ce ai făcut pentru el, ai făcut-o dintr-un 
oarecare instinct filial. Ba chiar că întreaga dumitale comportare îşi 
are explicaţia în originea dumitale. 

REBEKKA (vehement) Dar nu-i adevărat nici un singur cuvânt din 
tot ce-ai spus! Şi pot s-o dovedesc! Doctorul West nici nu se 
pomenise încă în Finnmark când m-am născut eu. 

KROLL Scuză-mă, domnişoară. El sosise acolo cu un an înainte. 
Am verificat. 

REBEKKA Greşeşti şi ţi-o repet: eşti cu totul greşit! 

KROLL Alaltăieri mi-ai spus că ai douăzeci şi nouă de ani, că 
mergi pe treizeci. 

REBEKKA Da? Aşa am spus? 

KROLL Da, ai spus. Şi, deoarece mai ştiu să socotesc... 

REBEKKA Destul! Te osteneşti degeaba. Te scutesc bucuros: sunt 
cu un an mai bătrână decât trec. 

KROLL (zâmbind neîncrezător) Adevărat? lată o noutate! Cum de 
s-a întâmplat asta? 


REBEKKA Când am împlinit douăzeci şi cinci de ani, nu ştiu ce 
mi-a căşunat — necăsătorită, cum eram - că sunt prea bătrână. Şi 
atunci am început a spune că am cu un an mai puţin. 

KROLL Dumneata? O femeie emancipată? Nutreşti asemenea 
prejudecăţi în legătură cu vârsta măritişului? 

REBEKKA A fost o prostie, un lucru ridicol. Pesemne, nu reuşim 
niciodată să ne emancipăm cu totul. Aşa suntem noi. 

KROLL Fie şi-aşa. Socoteala totuşi ar putea rămâne în picioare: 
pentru că doctorul West a vizitat meleagurile alea în treacăt, cu un 
an înainte de a fi numit acolo. 

REBEKKA (izbucnind) Nu-i adevărat! 

KROLL Nu-i adevărat? 

REBEKKA Nu. Pentru că despre asta mama nu mi-a vorbit 
niciodată. 

KROLL Nu? 

REBEKKA Nu, niciodată. Şi nici doctorul West. Nici măcar un 
cuvânt. 

KROLL Nu s-ar putea ca asta să se fi întâmplat din cauză că 
amândoi aveau un motiv să sară peste anul cu pricina? Exact cum ai 
făcut şi dumneata, domnişoară West. Poate că ăsta e un obicei în 
familie. 

REBEKKA (mergând de colo-colo, frământându-şi mâinile) Imposibil. 
Asta vrei: să mă faci să cred, cu tot dinadinsul. Dar nu-i adevărat. Nu 
este, nu se poate! Nici pomeneală de aşa ceva! 

KROLL (ridicându-se) Dar, draga mea, pentru numele lui 
Dumnezeu, ce-i cu dumneata? Mă sperii de-a binelea. Nu mai ştiu ce 
să cred şi ce să gândesc!... 

REBEKKA Nimic. N-ai ce crede şi nici la ce te gândi. 

KROLL Lămureşte-mă atunci cât mai bine cu putinţă de ce te 
frământă atât lucrul ăsta? 


REBEKKA (revenindu-şi) E foarte simplu, directore Kroll. N-am 
niciun chef să trec drept un copil nelegitim. 

KROLL Bine, bine. În lipsa unei explicaţii mai bune, s-o acceptăm 
deocamdată pe asta. Vasăzică, dumneata ai păstrat în privinţa asta o 
anumită... prejudecată. 

REBEKKA Într-adevăr. 

KROLL Cam acelaşi lucru cred că s-a întâmplat, în general, şi cu 
ceea ce numeşti emanciparea dumitale. Ai dat peste o grămadă de 
idei şi de opinii noi. Şi ai aflat câte ceva despre unele cercetări 
întreprinse în diferite domenii şi care păreau să răstoarne tot ceea ce 
până acum era pentru noi sigur şi de neclintit. Însă toate astea au 
rămas pentru dumneata simple noţiuni. Le cunoşti. Dar nu ţi-au 
intrat în sânge. 

REBEKKA (îngândurată) Poate că în privinţa asta ai dreptate. 

KROLL Da, pune-te numai la încercare şi o să vezi! Şi dacă aşa 
stau lucrurile cu dumneata, atunci gândeşte-te ce s-a întâmplat cu 
Johannes Rosmer. E curată nebunie. Să te dai pe faţă drept un 
renegat, asta înseamnă să te arunci de-a dreptul în prăpastie. Ţi-l 
poţi oare imagina, aşa timid cum e el, respins, prigonit de lumea 
căreia i-a aparţinut până acum? Expus la atacurile nemiloase ale 
celor mai remarcabili oameni din societatea noastră? Niciodată în 
viaţa lui nu va fi în stare să înfrunte situaţia asta. 

REBEKKA S-o înfrunte! Acum e prea târziu ca să mai dea înapoi. 

KROLL Ba deloc! Ceea ce s-a întâmplat poate fi trecut sub tăcere, 
sau cel puţin tălmăcit drept o regretabilă urmare a unei rătăciri 
trecătoare. Însă unele măsuri sunt absolut necesare. 

REBEKKA Care? 

KROLL Trebuie să-l faci, domnişoară West, să legalizeze legătura. 

REBEKKA Relaţiile lui cu mine? 

KROLL Da. Trebuie să-l faci să înţeleagă. 


REBEKKA Vasăzică, nu poţi renunţa la ideea că relaţiile noastre 
ar trebui, cum spui dumneata, legalizate? 

KROLL Nu vreau să privesc problema mai îndeaproape. Observ 
numai că acolo unde poţi să rupi cel mai uşor cu aşa-zisele 
prejudecăţi, este în... hm. 

REBEKKA În chestiunea relaţiilor dintre bărbat şi femeie, vrei să 
spui? 

KROLL Da, sincer vorbind, aşa cred. 

REBEKKA (păşeşte prin cameră şi priveşte pe fereastră) Era cât pe ce 
să spun: cu-atât mai bine, directore Kroll. 

KROLL Ciudate vorbe! Ce vrei să spui? 

REBEKKA N-are importanţă. Nu mai merită să vorbim. A, iată că 
soseşte şi el. 

KROLL A şi venit! Atunci plec. 

REBEKKA (întorcându-se spre el) Nu, rămâi. Ai să afli ceva nou. 

KROLL Nu acum. Nu cred c-aş suporta să-l văd. 

REBEKKA Te rog, rămâi. Haide. N-o să ai nimic de regretat. 
Pentru ultima oară te mai rog ceva. 

KROLL (o priveşte mirat şi-şi lasă pălăria jos) Bine, domnişoară 
West. Fie şi-aşa. 

(Un moment de linişte. Apoi intră din antret Johannes Rosmer.) 

ROSMER (zărindu-l pe director, se opreşte în uşă) Cum?... Tu aici? 

REBEKKA Ar fi preferat să nu dea ochii cu tine, Rosmer. 

KROLL (involuntar) „Cu tine”?! 

REBEKKA Da, domnule director, Rosmer şi cu mine ne tutuim. E 
un lucru firesc în relaţiile dintre noi. 

KROLL Asta era ceea ce-mi făgăduiai să aud? 

REBEKKA Nu numai asta... ceva mai mult. 

ROSMER (apropiindu-se) Care este scopul vizitei de astăzi? 

KROLL Voiam încă o dată să încerc să te opresc şi să te recâştig. 


ROSMER (arătând ziarul) După tot ce scrie aici? 

KROLL Nu eu am scris asta. 

ROSMER Ai făcut tu ceva să împiedici? 

KROLL Asta nu mi-ar fi îngăduit cauza pe care o slujesc. Şi, de 
altfel, nici nu stă în puterea mea. 

REBEKKA (rupe ziarul în bucățele, le mototoleşte şi le aruncă în sobă) 
Aşa. lată-l dispărut din faţa ochilor. Fie ca să dispară şi din suflete. Şi 
aşa ceva să nu se mai întâmple, Rosmer. 

KROLL A, dacă într-adevăr ai putea face sa fie aşa! 

REBEKKA Haide, dragii mei, să ne aşezăm. Toţi trei. Atunci am să 
vă spun totul. 

ROSMER (supunându-se fără rezistență) Ce-i cu tine, Rebekka? Eşti 
grozav de liniştită. Ce-o mai fi şi asta? 

REBEKKA Liniştea hotărârii. (Se aşază.) la loc şi dumneata, 
domnule director. (Directorul Kroll ia loc pe sofa.) 

ROSMER Liniştea hotărârii, ai spus! Ce hotărâre? 

REBEKKA Vreau, dragul meu, să-ţi redau ceva de care ai nevoie 
ca să poţi trăi. 

ROSMER Asta ce mai e? 

REBEKKA Vreau doar să povestesc ceva. Atât. 

ROSMER Chiar acum? 

REBEKKA Când am venit aici din Finnmark, împreună cu 
doctorul West, aveam impresia că în faţa mea se deschide o viaţă 
nouă şi mare. Doctorul mă învățase câte ceva. Toate lucrurile 
desperecheate pe care le cunoşteam atunci despre viaţă. (Luptând să 
se stăpânească şi abia şoptind.) Şi atunci... 

KROLL Atunci? 

ROSMER Bine, Rebekka, toate astea le ştiu. 

REBEKKA (adunându-se) Da, da... în fond, ai dreptate. Le ştii 
chiar prea bine. 


KROLL (privind-o atent) N-ar fi mai bine să plec? 

REBEKKA Nu, trebuie să rămâi mai departe, dragă directore. (Lui 
Rosmer.) Da, atunci iată ce s-a întâmplat: voiam şi eu să ţin pasul cu 
timpurile noi care se arătau. Să mă pătrund de toate noile idei. 
Directorul Kroll îmi spunea într-o zi că pe vremea când erai încă 
băiat, o mare influenţă a avut asupra ta Ulrik Brendel. Am crezut că, 
în continuare, menirea asta aş putea-o avea eu. 

ROSMER Vrei să spui că ai venit aici cu gânduri ascunse?... 

REBEKKA Voiam ca noi doi să păşim împreună spre libertate. 
Mereu înainte. Până la capăt. Dar în calea deplinei tale emancipări se 
înălța zidul acela întunecat şi de netrecut. 

ROSMER Despre ce zid vorbeşti? 

REBEKKA Vreau să spun, Rosmer, că tu nu puteai propăşi liber 
decât în deplina strălucire a soarelui. lar tu boleai şi sufereai în 
întunericul unei asemenea căsnicii. 

ROSMER Niciodată până azi nu mi-ai vorbit în felul ăsta despre 
căsnicia mea. 

REBEKKA Nu, n-aş fi îndrăznit, ca să nu te sperii. 

KROLL (făcând semn lui Rosmer) O auzi? 

REBEKKA (continuând) Dar eu ştiam bine care era salvarea, unica 
ta salvare. Şi am acționat. 

ROSMER La ce te referi? 

KROLL Vrei să spui cu asta... 

REBEKKA Da, Rosmer... (Ridicându-se.) Stai jos. Şi dumneata, 
directore Kroll. Acum trebuie să se facă lumină. Nu, Rosmer, tu eşti 
nevinovat. Eu sunt aceea care a ademenit... care a început s-o 
ademenească pe Beate pe cale pierzaniei. 

ROSMER (sărind) Rebekka! 

KROLL (ridicându-se)... Pe calea pierzaniei? 

REBEKKA Pe calea... care a dus-o în iazul morii. Acum ştiţi 


amândoi. 

ROSMER (buimăcit) Nu pricep. Ce tot vorbeşti? Nu mai pricep 
nimic. 

KROLL Ba da, dragul meu. Încep să înţeleg. 

ROSMER Dar ce-ai făcut? Ce puteai tu să-i spui? Nimic. Absolut 
nimic! 

REBEKKA A aflat că vrei să te scuturi de toate vechile prejudecăţi. 

ROSMER Bine, dar pe-atunci nici nu-mi trecea încă prin minte. 

REBEKKA Eu ştiam însă că în curând vei ajunge să gândeşti. 

KROLL (făcând semn lui Rosmer) Aha! 

ROSMER Şi mai departe? Spune! Acum vreau să ştiu tot. 

REBEKKA După un timp, am rugat-o să-mi îngăduie să plec de la 
Rosmersholm. 

ROSMER Şi de ce voiai să pleci... atunci? 

REBEKKA Dar nici nu voiam să plec. Voiam să rămân unde eram. 
Cu toate astea, i-am spus că ar fi mai bine pentru noi toţi să plec cât 
mai e timp. l-am dat de înţeles că dacă mai rămân mult pe-aici s-ar 
putea... S-ar putea întâmpla... cine ştie ce. 

ROSMER Deci, asta i-ai spus şi asta ai făcut. 

REBEKKA Da, Rosmer. 

ROSMER Asta era ceea ce numeai tu a acționa. 

REBEKKA (cu glasul frânt) Da, asta. 

ROSMER (după o clipă de tăcere) Ai mărturisit totul, Rebekka? 

REBEKKA Da. 

KROLL Nu totul. 

REBEKKA (privindu-l înfricoşată) Ce-ar mai putea fi? 

KROLL N-ai lăsat-o în cele din urmă pe Beate să înţeleagă că ar fi 
necesar — şi nu doar că ar fi mai bine — că ar fi necesar, atât pentru 
dumneata cât şi pentru Rosmer, să pleci aiurea şi cât mai curând cu 
putinţă? Nu? 


REBEKKA (încet şi indistinct) Poate să fi spus şi asta. 

ROSMER (lăsându-se în fotoliul de lângă fereastră) Şi biata bolnavă a 
crezut toată urzeala asta de minciuni şi de intrigi. A crezut totul şi cu 
tărie. Neclintit. (Privind-o pe Rebekka.) Şi niciodată nu mi-a vorbit. 
Niciodată, niciun cuvânt! O, Rebekka... văd pe chipul tău că tu ai 
îndemnat-o la asta! 

REBEKKA Îşi băgase în cap că ea... femeie stearpă, nu mai are 
dreptul să stea aici. Şi-atunci şi-a închipuit că e de datoria ei faţă de 
tine să cedeze locul. 

ROSMER Şi tu, tu n-ai făcut nimic ca să-i scoţi asta din cap? 

REBEKKA Nu. 

KROLL Poate chiar ai întărit-o în credinţa ei? Răspunde! Aga ai 
făcut? 

REBEKKA Cred că aşa trebuie ea să fi înţeles. 

ROSMER Da, da, ea făcea întotdeauna ce voiai tu. Şi-atunci a 
cedat locul. (Sărind în sus.) Cum, cum ai putut face jocul ăsta 
cumplit? 

REBEKKA Mi se părea, Rosmer, că aici e de ales între două vieți. 

KROLL (sever) N-aveai dreptul să faci o asemenea alegere! 

REBEKKA (aprigă) Voi credeţi că acţionam premeditat, rece şi 
chibzuit? Dar pe-atunci nu eram ce sunt acum, când stau şi vă 
povestesc. Ba, îmi vine a crede că în orice ființă există două voințe. 
Voiam s-o îndepărtez pe Beate. Într-un fel sau altul. Însă niciodată 
nu mi-am închipuit că lucrurile vor ajunge aici. La fiecare pas pe care 
îndrăzneam să-l fac înainte, mi se părea că ceva strigă în mine: 
„Opreşte-te! Niciun pas mai departe 
renunţ. Trebuia să mai merg puţin. Doar un pas. Şi aşa, încetul cu 
încetul, am ajuns aici. lată, cam aşa s-au petrecut lucrurile. 

(Pauză. ) 

ROSMER (către Rebekka) Şi-acum, după toate astea, ce crezi că o să 


Lidd 


Şi totuşi, nu puteam să 


se întâmple cu tine? 

REBEKKA Întâmple-se ce s-o întâmpla. N-are nicio importanţă. 

KROLL Şi niciun cuvânt de căinţă. Nici nu simţi măcar nevoia? 

REBEKKA (rece) lartă-mă, domnule director, asta nu mai priveşte 
pe nimeni. E o socoteală cu mine însumi. 

KROLL (lui Rosmer) Şi asta e femeia cu care trăieşti sub acelaşi 
acoperiş, în strânsă intimitate! (Privind portretele.) Răposaţii... ar 
trebui să vadă ce se petrece aici. 

ROSMER Te întorci în oraş? 

KROLL (luându-și pălăria) Da. Numaidecât. 

ROSMER (acelaşi joc) Merg şi eu cu tine. 

KROLL Adevărat, vrei? Ştiam eu că nu eşti cu totul pierdut 
pentru noi. 

ROSMER Haidem, Kroll! Să mergem! (les amândoi prin antret, fără 
s-o privească pe Rebekka. După câtva timp, Rebekka se duce cu prudență la 
fereastră şi priveşte printre flori.) 

REBEKKA (cu glas coborât, ca pentru sine) Şi azi ocoleşte podeţul. 
Niciodată nu va trece peste iazul morii. Niciodată. (Îndepărtându-se 
de fereastră.) Da, da, da! (Se duce şi trage de cordonul clopoțelului. Puțin 
mai târziu, intră prin dreapta madam Helseth.) 

MADAM HELSETH Ce doreşte domnişoara? 

REBEKKA Madam Helseth, vrei să fii aşa de bună şi să-mi aduci 
geamantanul din pod? 

MADAM HELSETH Geamantanul? 

REBEKKA Da, acela mare, îl ştii dumneata, din piele de focă. 

MADAM HELSETH Bine, dar, Dumnezeu să mă ierte, 
domnişoara vrea să plece? 

REBEKKA Da, madam Helseth, vreau să plec. 

MADAM HELSETH Şi chiar acu îndată? 

REBEKKA Imediat ce am împachetat. 


MADAM HELSETH Ei, una ca asta n-am mai pomenit. Dar 
domnişoara se întoarce curând, nu-i aşa? 

REBEKKA Nu, nu mă mai întorc niciodată. 

MADAM HELSETH Niciodată? Dar, sfinte Dumnezeule, ce o să 
se întâmple aici, la Rosmersholm, când dumneata, domnişoară West, 
n-o să mai fi aici? Şi tocmai acum, când don pastor se simţea şi el mai 
bine şi mai înlesnit. 

REBEKKA Da, madam Helseth, astăzi însă m-am speriat. 

MADAM HELSETH Speriat? Doamne sfinte! Şi de ce? 

REBEKKA Parcă mi s-a năzărit calul cel alb. 

MADAM HELSETH Calul alb? În plină zi? 

REBEKKA O, au început caii cei albi să apară la Rosmersholm şi 
ziua şi noaptea. (Terminând.) Atunci, cum rămâne cu geamantanul, 
madam Helseth? 

MADAM HELSETH A, da, geamantanul! 

(les amândouă prin dreapta.) 


Actul IV 


(Salonul de la Rosmersholm. E seară, târziu. Pe masă e aprinsă 
lampa cu abajur. Rebekka West stă la masă şi împachetează nişte 
mărunţişuri în sacul de voiaj. Pe spătarul sofalei îi atârnă haina, 


AL YA 


pălăria şi şalul de lână împletit. Madam Helseth intră prin dreapta.) 


MADAM HELSETH (vorbeşte rezervată, cu glas coborât) Am dus 
toate lucrurile, domnişoară. Pe coridor, la bucătărie. 

REBEKKA Bine. Vizitiul l-ai anunţat? 

MADAM HELSETH Da. Întreabă la ce oră să fie aici cu trăsura? 

REBEKKA Cred că pe la unsprezece. Vaporul pleacă la miezul 
noptii. 


MADAM HELSETH (şovăitoare) Şi domnul pastor? Dacă nu se 
întoarce până atunci? 

REBEKKA Tot plec. Dar dacă n-o să-l mai văd, atunci poţi să-i 
spui c-o să-i scriu. O scrisoare lungă. Aşa să-i spui. 

MADAM HELSETH Da, poate c-o fi mai bine să-i scrii. Deşi, biata 
mea domnişoară, cred că n-ar strica să încerci să-i mai vorbeşti o 
dată. 

REBEKKA Poate că da, poate că nu. 

MADAM HELSETH lacă, a trebuit să trăiesc să văd şi una ca asta. 
Niciodată nu mi-aş fi putut închipui. 

REBEKKA Dar atunci ce ţi-ai închipuit, madam Helseth? 

MADAM HELSETH Îmi închipuiam şi eu că domnul pastor 
Rosmer e un om mai cumsecade. 

REBEKKA Mai cumsecade? 

MADAM HELSETH Da, zău, chiar aşa. 

REBEKKA Adică, ce vrei să spui, dragă madam Helseth? 

MADAM HELSETH Vreau să spun, după cum e drept şi cinstit, 
domnişoară. Că nu aşa se cuvenea să se lepede de dumneata. 

REBEKKA (privind-o) Ascultă, madam Helseth, spune-mi drept şi 
deschis: de ce crezi dumneata că plec? 

MADAM HELSETH Ei, Doamne, pentru că aşa o fi trebuind, 
domnişoară. A, da, da! Dar n-aş spune că-i frumos din partea 
domnului pastor. Cel puţin Mortensgârd avea un motiv. Pentru că 
bărbatul ei mai trăia. Aşa că ei doi nu s-ar fi putut căsători, oricât ar 
fi vrut. Însă domnul pastor, hm!... 

REBEKKA (cu un zâmbet slab) Şi ţi-ai putut închipui aşa ceva 
despre mine şi despre pastorul Rosmer? 

MADAM HELSETH Niciodată. Adică până azi. 

REBEKKA Şi azi? 

MADAM HELSETH De... după toate alea câte s-au scris prin 


ziare pe socoteala domnului pastor... 

REBEKKA A! 

MADAM HELSETH Pentru că eu aşa cred, că omul care poate să 
se ia după religia lui Mortensgârd, acela e în stare, pe legea mea, de 
orice. 

REBEKKA Bine, să zicem că aşa stau lucrurile. Dar eu? Despre 
mine ce crezi? 

MADAM HELSETH Ei, Doamne, mare lucru despre dumneata, 
domnişoară, nu prea cred că s-ar putea spune. Nu-i chiar atât de 
lesne pentru o femeie singură să se împotrivească. Toţi suntem 
oameni, domnişoară West. 

REBEKKA Asta-i vorbă mare, madam Helseth. Toţi suntem 
oameni. Dar la ce tot asculţi? 

MADAM HELSETH (încet) Sfinte Dumnezeule, mi se pare că el e! 

REBEKKA (cu o tresărire) Aşadar, a venit, totuşi. (Hotărâtă.) Bine! 
Fie ce-o fi! 

ROSMER (intră prin antret, vede bagajele, se întoarce spre Rebekka şi 
întreabă) Ce-i asta? 

REBEKKA Plec. 

ROSMER Acu îndată? 

REBEKKA Da. (Către madam Helseth.) Vasăzică, ne-am înţeles: la 
unsprezece. 

MADAM HELSETH Bine, domnişoară. (Iese prin dreapta.) 

ROSMER (după o scurtă tăcere) Şi unde pleci, Rebekka? 

REBEKKA Spre nord, cu vaporul. 

ROSMER Spre nord? Ce să faci acolo? 

REBEKKA De acolo am venit. 

ROSMER Dar nu mai ai nimic ce căuta acolo. 

REBEKKA Nici aici nu mai am. 

ROSMER Şi de ce anume ai vrea să te apuci? 


REBEKKA Nu ştiu. Tot ce vreau e să termin odată cu toate. 

ROSMER Să termini? 

REBEKKA Rosmersholmul m-a zdrobit. 

ROSMER (atent) Crezi? 

REBEKKA M-a zdrobit bucăţică cu bucăţică. Aveam atâta voință 
şi atâta curaj când am venit aici! Şi iată-mă încovoiată sub o lege 
străină. De acum încolo nu cred că aş mai putea îndrăzni ceva. 

ROSMER De ce nu? Şi despre ce lege vorbeşti? 

REBEKKA Lasă, dragul meu, să nu mai vorbim despre asta. Mai 
bine spune-mi ce s-a mai întâmplat cu tine şi cu directorul Kroll? 

ROSMER Ne-am împăcat. 

REBEKKA Vasăzică, aşa s-a terminat! 

ROSMER A adunat pe toţi vechii noştri prieteni la el acasă. Mi-au 
arătat limpede că misiunea de a înnobila omul nu e deloc potrivită 
pentru mine. Şi că, pe lângă toate, cauza e lipsită de orice speranţă. 
Aşa că m-am lăsat păgubaş. 

REBEKKA Da, poate că-i mai bine. 

ROSMER Şi tu vorbeşti aşa? Asta e acum părerea ta? 

REBEKKA Asta e părerea la care am ajuns şi eu în ultimele două 
zile. 

ROSMER Minti, Rebekka. 


ROSMER Da, minti. Niciodată n-ai crezut în mine. Niciodată nu 
m-ai crezut în stare să lupt până la capăt pentru o cauză. 

REBEKKA Am crezut că împreună am putea izbuti. 

ROSMER Nu-i adevărat. Numai în tine ţi-a fost nădejdea să 
realizezi ceva mare în viaţă. De mine voiai să te slujeşti numai 
pentru a-ţi atinge ţelurile. Asta ai crezut tu. 

REBEKKA Ascultă-mă, Rosmer. 

ROSMER (aşezându-se ostenit pe sofa) O, lasă-mă! Acum văd 


limpede totul. Am fost în mâinile tale o jucărie. 

REBEKKA Ascultă, Rosmer. Hai să vorbim despre asta. E pentru 
ultima oară. (Se aşază pe un scaun, lângă sofa.) Mă gândisem să-ţi scriu 
despre toate astea, când voi fi ajuns în nord. Dar e poate mai bine să 
mă asculţi acum. 

ROSMER Mai ai încă ceva de mărturisit? 

REBEKKA Da, lucrul cel mai important. 

ROSMER Ce lucru important? 

REBEKKA Acela pe care nu l-ai bănuit niciodată. Care luminează 
toate celelalte lucruri pe care le ştii, dar le şi umbreşte. 

ROSMER (clătinând din cap) Nu pricep nimic. 

REBEKKA E foarte adevărat că odinioară am tras sforile ca să-mi 
asigur un loc la Rosmersholm. Pentru că mă gândeam că aici, într-un 
fel sau altul, mi-aş putea afla norocul. 

ROSMER Şi ai izbutit întru totul. 

REBEKKA Cred că pe atunci aş fi putut reuşi în orice. Pentru că 
pe atunci îmi era încă voința semeaţă şi liberă. Nu respectam nimic. 
Nimic nu mă putea abate din cale. Dar mai pe urmă a intervenit ceva 
care mi-a frânt voinţa şi m-a făcut laşă pentru toată viaţa. 

ROSMER Ce a intervenit? Vorbeşte clar, să te pot înţelege. 

REBEKKA Atunci m-a cuprins... patima aceea sălbatică, de 
nestăpânit. O, Rosmer! 

ROSMER Patimă? Tu?... Pentru cine? 

REBEKKA Pentru tine. 

ROSMER (dă să se ridice) Ce spui!? 

REBEKKA (reținându-l) Stai, dragul meu. Încă n-am terminat. 

ROSMER Şi vrei să spui că m-ai iubit... în felul ăsta? 

REBEKKA Pe-atunci mi se părea că s-ar putea numi iubire. 
Credeam că asta ar fi dragostea. Dar nu era. Era ceea ce ţi-am spus. O 
pasiune sălbatică şi de nestăpânit. 


ROSMER (cu efort) Rebekka... eşti tu într-adevăr... aceea care stă 
aici şi-mi vorbeşte despre toate astea? 

REBEKKA Da, Rosmer, cine alta vrei să fie? 

ROSMER Şi sub puterea acestei patimi ai făptuit tu tot ce-ai 
făptuit? 

REBEKKA Se năpustise asupra mea ca o furtună asupra mării. Ca 
vârtejul de zăpadă de pe la noi, din nord. Te ia şi te târăşte cine ştie 
unde. Nici gând să i te împotriveşti. 

ROSMER Vârtejul ăsta a măturat-o şi pe sărmana Beate în iazul 
morii. 

REBEKKA Da. Pe vremea aceea a fost ca o luptă pe chila bărcii, 
între Beate şi mine. 

ROSMER Ai fost, fără îndoială, cea mai puternică la 
Rosmersholm. Mai tare decât Beate şi cu mine laolaltă. 

REBEKKA Te cunoşteam destul ca să ştiu că spre tine nu voi afla 
nicio cale mai înainte de a fi slobod de orice obligaţie. 

ROSMER Nu te mai înţeleg deloc, Rebekka. Tu... şi toată purtarea 
ta sunt pentru mine o enigmă. lată-mă slobod de orice obligaţie. 
Atins e țelul pe care ţi l-ai fixat de la început. Şi cu toate astea... 

REBEKKA Niciodată n-am fost ca acum mai departe de ţel. 

ROSMER ...Şi cu toate astea... ieri când ţi-am cerut... când te-am 
rugat... să fii soţia mea, ai strigat speriată că aşa ceva nu se va putea 
întâmpla niciodată. 

REBEKKA De desperare am strigat, dragul meu. 

ROSMER De ce? 

REBEKKA Pentru că Rosmersholmul mi-a răpit puterile. Mi-a 
măcinat voinţa şi cutezanţa. M-a zdrobit. A trecut timpul acela când 
puteam îndrăzni orice. Am pierdut harul faptei, Rosmer. 

ROSMER Cum, cum de a fost cu putinţă? 

REBEKKA Pentru că am trăit alături de tine. 


ROSMER Dar cum? Cum? 

REBEKKA Când am rămas singură cu tine, aici... şi când tu ai 
devenit tu însuţi... 

ROSMER Da, şi? 

REBEKKA ...Pentru că tu n-ai fost niciodată tu însuţi cât timp a 
trăit Beate... 

ROSMER Din nefericire, aşa e. 

REBEKKA Şi când am început să trăiesc aici cu tine, în linişte şi în 
înţelegere, când tu îmi împărtăşeai pe de-a-ntregul toate gândurile 
tale şi tot ceea ce simţeai, oricât de fină şi de gingaşă ţi-ar fi fost 
simţirea... atunci s-a înfăptuit schimbarea cea mare. Încetul cu 
încetul... înţelegi? Aproape pe nesimţite... însă cu atâta putere, încât 
m-a copleşit. 

ROSMER O, ce lucruri îmi spui, Rebekka! 

REBEKKA Atunci, toate celelalte, toată pasiunea aceea urâtă, 
vârtejul ameţitor al simţurilor, toate s-au dus, au rămas undeva, 
departe de mine. Toate puterile acelea care mă hăituiseră, se topiseră 
în neființă. Asupra mea a coborât o linişte odihnitoare... liniştea 
aceea care acolo sus, la noi, sub soarele nopţii polare, învăluie 
stâncile în care păsările îşi fac cuib. 

ROSMER Spune, spune tot ce ştii. 

REBEKKA Mare lucru de spus, dragul meu, nu mai am. Doar atât: 
că s-a ivit dragostea. Dragostea aceea mare şi plină de renunţări, care 
se mulţumeşte cu o viaţă în comun, aşa cum am dus-o noi. 

ROSMER O, de-aş fi avut măcar cea mai mică bănuială despre 
toate astea! 

REBEKKA Mai bine aşa. Ieri, când mi-ai cerut să-ţi fiu soţie... am 
fost în culmea bucuriei. 

ROSMER Da, nu-i aşa că te-ai bucurat? Asta a fost şi impresia 
mea. 


REBEKKA O clipă, da. Timp de o clipă am uitat tot. De parcă 
cutezătoarea mea voinţă de odinioară ar fi fost gata să renască. Dar 
ea s-a risipit, pentru că nu putea să dureze. 

ROSMER Cum îţi explici ce s-a petrecut cu tine? 

REBEKKA E duhul Rosmerilor, în orice caz duhul tău — care mi-a 
contaminat voința. 

ROSMER Contaminat? 

REBEKKA Şi care mi-a îmbolnăvit-o. O lege străină de ființa mea 
mi-a înrobit-o. Dar viaţa alături de tine mi-a înnobilat sufletul... 

ROSMER O, de-aş putea să cred măcar asta! 

REBEKKA Poţi să mă crezi. Spiritul Rosmerilor înnobilează. Dar 
(Clătinând din cap.), dar... 

ROSMER Dar ce? 

REBEKKA ...Dar ucide fericirea, dragul meu. 

ROSMER Crezi tu asta, Rebekka? 

REBEKKA Cel puţin în ce mă priveşte, aşa s-a întâmplat. 

ROSMER Eşti atât de sigură? Dacă te-aş întreba iară... Dacă te-aş 
ruga fierbinte... 

REBEKKA O, dragul meu, nu-mi mai pomeni de asta! E cu 
neputinţă! Pentru că, trebuie să ştii, Rosmer, am în spatele meu un... 
trecut. 

ROSMER Altceva decât ce mi-ai spus? 

REBEKKA Da. Altceva. Şi ceva în plus. 

ROSMER (cu un zâmbet slab) Nu-i ciudat, Rebekka? Închipuieşte-ţi: 
şi eu am avut uneori un asemenea presentiment. 

REBEKKA Adevărat?... Cu toate astea?... 

ROSMER N-am crezut niciodată în el. M-am jucat doar cu ideea, 
înţelegi? 

REBEKKA Dacă vrei, îţi spun îndată despre ce e vorba. 

ROSMER (apărându-se) A, nu! Nu vreau să aud niciun cuvânt. 


Orice-o fi fost, vreau să uit. 

REBEKKA Dar eu nu. 

ROSMER Ah, Rebekka!... 

REBEKKA Da, dragul meu... ăsta-i lucrul cel mai groaznic: că 
acum, când toate bucuriile vieţii mi se oferă din plin, propriul meu 
trecut îmi stă în cale. 

ROSMER Trecutul tău a murit, Rebekka. Nu mai are nicio putere 
asupra ta... nicio legătură cu aceea care eşti acum. 

REBEKKA O, dragul meu, ăsta-i doar un fel de a vorbi. Dar o 
conştiinţă curată? De unde să iau? 

ROSMER (abătut) Da, da... o conştiinţă curată. 

REBEKKA În puritatea conştiinţei, da... aici e fericirea şi voioşia. 
Nu asta e învăţătura pe care voiai s-o dărui viitorimii nobile şi 
voioase? 

ROSMER O, nu-mi mai aminti de asta. N-a fost decât un vis 
părelnic. O nălucă inconsistentă, în care nici eu însumi nu mai cred. 
Oamenii nu se înnobilează prin bunăvoința cuiva. 

REBEKKA (încet) Nici prin taina dragostei? 

ROSMER (gânditor) Da, asta ar face viaţa măreaţă şi frumoasă. 
Dacă într-adevăr ar fi aşa. (Devine neliniştit.) Dar de unde pot eu să 
ştiu? Şi cum să dau de capătul problemei ăsteia? 

REBEKKA Nu mai ai niciun pic de încredere în mine, Rosmer? 

ROSMER O, Rebekka, cum aş mai putea avea deplină încredere în 
tine? În tine, care ai stat aici, şi mi-ai ascuns atâtea taine! Şi acum, 
iată-te venind cu altele! De urmăreşti ceva, de doreşti să obţii cine 
ştie ce, mai bine spune-mi-o lămurit. De stă în puterea mea, o fac 
bucuros pentru tine. 

REBEKKA  (frângându-şi mâinile) O, îndoiala asta ucigătoare!... 
Rosmer!... Rosmer!... 

ROSMER Da, nu-i aşa că-i îngrozitor? Dar ce să fac? Niciodată 


n-am să mai ajung să scap de îndoiala asta. Să fiu sigur că am 
dragostea ta întreagă şi curată. 

REBEKKA Dar în fundul inimii tale nu există oare nimic care să-ţi 
mărturisească că s-a schimbat ceva în mine? Şi că schimbarea asta 
numai ţie ţi-o datorez şi numai ţie? 

ROSMER Nu, draga mea, nu mai cred în darul meu de a schimba 
oamenii. Mi-am pierdut cu desăvârşire încrederea în mine. Nu mai 
cred nici în mine, nici în tine. 

REBEKKA (privindu-l întunecată) Atunci cum ai să mai poţi trăi? 

ROSMER Nici eu singur nu ştiu. Nu-mi pot imagina. Nici măcar 
nu cred să mai pot trăi. Căci nu ştiu nimic pe lumea asta pentru care 
să merite să trăieşti. 

REBEKKA O, e în puterea vieţii de a se reînnoi. Să ne ţinem bine 
de ea, dragul meu. Căci, oricum, nu durează prea mult. 

ROSMER (ridicându-se deodată, neliniştit) Atunci înapoiază-mi 
credința! Credinţa în tine, Rebekka! Credința în dragostea ta! 
Dovada! Vreau să am o dovadă. 

REBEKKA O dovadă? Cum pot eu să ţi-o dau? 

ROSMER Trebuie! (Plimbându-se prin cameră.) Nu pot să mai 
suport pustiul ăsta... golul ăsta înspăimântător... această... 
această... 

(Bate cineva violent la uşa din antret.) 

REBEKKA (ridicându-se brusc) O... auzi! 

(Se deschide uşa. Intră Ulrik Brendel. Poartă cămaşă cu pieptar scrobit, 
redingotă neagră şi cizme bune. În rest, e îmbrăcat ca ultima oară. Pare 
tulburat.) 

ROSMER A, dumneata erai, domnule Brendel?! 

BRENDEL Johannes, fiule, te salut şi... adio. 

ROSMER Unde vrei să te duci, aşa târziu? 

BRENDEL Înapoi, în vale. 


ROSMER Cum asta? 

BRENDEL Mă întorc acasă, dragul meu discipol. Mi-e dor de 
marele nimic. 

ROSMER i s-a întâmplat ceva, domnule Brendel? Ce anume? 

BRENDEL Vasăzică, ai observat metamorfoza? Da, nici nu-i de 
mirare. Ultima oară când ţi-am trecut pragul... stăteam aici ca un 
bogătaş care-şi mângâie buzunarele. 

ROSMER Da? Nu prea înțeleg... 

BRENDEL Da. Uite, în noaptea asta sunt ca un rege detronat pe 
ruinele palatului său spulberat. 

ROSMER Dacă crezi că te-aş putea cumva ajuta... 

BRENDEL Ţi-ai păstrat inima de copil, Johannes. Poţi să-mi oferi 
un împrumut? 

ROSMER Da, bucuros. 

BRENDEL Poţi să te lipseşti de vreun ideal, două? 

ROSMER Ce spui? 

BRENDEL O pereche de idealuri uzate. Ţi-ai face o pomană! 


Pentru că acuma, scumpul meu fiu, sunt pustiit. Sărac lipit 
pământului! 

REBEKKA Dar conferinţa n-ai mai ajuns s-o ţii? 

BRENDEL Nu, ispititoare doamnă. Închipuiţi-vă! Tocmai când 
eram gata să deşert cornul abundenței, am făcut penibila descoperire 
că era gol. 

REBEKKA Dar toate operele dumitale nescrise? 

BRENDEL Douăzeci şi cinci de ani am stat pe comoara mea cum 
stă avarul pe aurul lăcătuit — şi uite, ieri, când am dat să scot 
comoara, nu mai era nimic. Timpul o măcinase şi o prefăcuse în 
pulbere. Nichts. Praf şi pulbere, asta s-a ales din totul. 


10 Nimic, neant. (germ.) 


ROSMER Absolut sigur? 

BRENDEL Neîndoielnic, fiule. În privinţa asta, preşedintele m-a 
convins definitiv. 

ROSMER Preşedintele? 

BRENDEL Adică excelența sa. Ganz nach Belieben”. 

ROSMER Nu înţeleg. De cine-i vorba? 

BRENDEL Dar, natural, de Peder Mortensgărd. 

ROSMER Cum?! 

BRENDEL (tainic) Sst, sst, sst! Peder Mortensgârd este domnul şi 
stăpânul viitorului. Niciodată nu m-am aflat în fața unei figuri mai 


de seamă. Peder Mortensgård deține atributul atotputerniciei. Poate 
face tot ce vrea. 

ROSMER O, nu se poate să crezi aşa ceva. 

BRENDEL Ba da, fiule. Pentru că Peder Mortensgârd nu voieşte 
niciodată mai mult decât poate. Peder Mortensgård nu are nevoie de 
idealuri pentru ca să trăiască. Şi ăsta — vezi tu — ăsta este marele 
secret al luptei şi al victoriei, în asta-i toată înțelepciunea lumii. Şi cu 
asta, basta! 

ROSMER (cu glas scăzut) Înţeleg - într-adevăr pleci de aici mai 
sărac decât ai venit. 

BRENDEL Bien”. la un Beispiel! de la vechiul tău dascăl. Şterge 
tot ce s-a străduit să sădească în tine. Nu-ţi clădi cetate pe nisip 
înşelător. Şi fii cu băgare de seamă şi cercetează-ţi puterile, înainte de 
a întemeia ceva pe această ființă plină de graţii, care îţi îndulceşte 
viaţa aici. 

REBEKKA De mine e vorba? 


11 Întocmai (după voia dumitale. (germ.) 

BRENDEL Da, fermecătoarea mea sirenă. 

REBEKKA Şi de ce n-ar putea pune temei pe mine? 

BRENDEL (apropiindu-se cu un pas) Am auzit spunându-se că 
fostul meu discipol are o cauză pentru care luptă. 

REBEKKA Şi?... 

BRENDEL Victoria îi este asigurată. Dar — ia seama - cu o singură 
condiţie. 

REBEKKA Care? 

BRENDEL (prinzându-i cu delicateţe încheietura mâinii) Ca femeia pe 
care o iubeşte să se repeadă de bunăvoie la bucătărie şi să-şi taie 
acest micuţ deget trandafiriu — exact de aici, de la a doua falangă. 
Item!*, ca sus-numita femeie iubitoare să-şi taie — plină de voie bună — 
bijuteria asta, urechiuşa stângă. (Îi lasă mâna şi se întoarce spre Rosmer.) 
Adio, biruitorule Johannes. 

ROSMER Chiar vrei să pleci? Pe o noapte atât de întunecată? 

BRENDEL De noapte am nevoie. Pace vouă! (lese.) 

(În încăpere e un moment de linişte.) 

REBEKKA (respirând greu) O, ce aer greu, înăbuşitor! (Se duce la 
fereastră, o deschide şi rămâne acolo.) 

ROSMER (aşezându-se în fotoliu lângă sobă) Nu ne mai rămâne 
totuşi nimic altceva de făcut. E limpede. Trebuie să pleci. 

REBEKKA Da, nu văd ce altceva aş putea face. 

ROSMER Să ne bucurăm măcar de ultimele clipe. Vino şi stai 
lângă mine. 

REBEKKA (vine şi se aşază pe sofa) Ce vrei să-mi spui, Rosmer? 

ROSMER În primul rând, vreau să-ţi spun că nu trebuie să-ţi faci 
griji pentru viitorul tău. 

REBEKKA (zâmbind) Hm! Viitorul meu! 


14 De asemenea. (lat.) 


ROSMER E prevăzut totul şi asta încă de mult. Orice s-o întâmpla. 
Viitorul ţi-e asigurat. 

REBEKKA Până şi la asta te-ai gândit, dragul meu! 

ROSMER Ar fi trebuit să-ţi închipui. 

REBEKKA De multă vreme nu mă mai gândeam la aşa ceva. 

ROSMER Da, da, ţi-ai închipuit probabil că între noi nu poate să 
se mai schimbe nimic. 

REBEKKA Da, aşa credeam. 

ROSMER Şi eu de asemenea. Dar dacă aş muri... 

REBEKKA O, Rosmer, tu vei trăi mai mult decât mine. 

ROSMER Din fericire, e în puterea mea să hotărăsc ce să fac cu 
viaţa asta mizerabilă. 

REBEKKA Ce vrei să spui? Doar nu ţi-o fi trecând prin minte... 

ROSMER Te-ar mira atât de tare? După căderea asta jalnică şi 
vrednică de plâns! Eu, care-am năzuit la triumful operei mele! 
lată-mă acum lăsând totul baltă... înainte de a fi început măcar 
bătălia! 

REBEKKA Rosmer, reia lupta! Încearcă numai şi ai să învingi. 
Sute şi mii de suflete se vor înnobila prin tine. Încearcă numai. 

ROSMER Eu, Rebekka, eu care mi-am pierdut încrederea în 
propria mea cauză! 

REBEKKA Dar chemarea ta ţi-ai şi dovedit-o. Căci, în orice caz, o 
fiinţă ai înnobilat pentru toată viaţa. Şi aceea sunt eu. 

ROSMER Da, dacă te-aş mai putea crede. 

REBEKKA  (frământându-şi mâinile) O, Rosmer, dar nu e oare 
nimic, nimic care să-ţi poată reda credința? 

ROSMER (fresărind speriat) Nu mai stărui! Nu te mai gândi. Lasă! 
Nu mai spune nimic, Rebekka! 

REBEKKA Ba, tocmai despre asta trebuie să vorbim. Nu ştii nimic 
ce te-ar putea vindeca de îndoială? Eu, una, nu ştiu. 


ROSMER Cu-atât mai bine pentru tine. Cu-atât mai bine pentru 
amândoi. 

REBEKKA Nu, nu, nu, cu asta nu mă împac. Dacă ştii vreun 
mijloc de a mă justifica în ochii tăi, atunci îţi pretind, ca pe un drept 
ce mi se cuvine, să mi-l spui. 

ROSMER (fără nicio tragere de inimă) Atunci, să vedem. Pretinzi că 
iubeşti cu adevărat. Că, prin mine, sufletul tău s-a înnobilat. Aşa 
este? Ai socotit bine?! Vrei să verificăm? Da? 

REBEKKA Sunt gata s-o fac. 

ROSMER Când? 

REBEKKA Oricând. Cu cât mai devreme, cu-atât mai bine. 

ROSMER Atunci, Rebekka, dacă tu, de dragul meu, chiar în seara 
asta... (Renuntând.) Oh, nu, nu, nu! 

REBEKKA Ba da, Rosmer! Ba da! Spune şi-o să vezi. 

ROSMER Ai avea tu curajul, te-ai putea tu hotărî, de bunăvoia ta, 
ca de dragul meu - plină de voie bună, cum zicea Ulrik Brendel — s-o 
iei în noaptea asta pe drumul pe care l-a luat Beate? 

REBEKKA (ridicându-se încet şi spunând abia şoptit) Rosmer!... 

ROSMER Da, draga mea, asta-i întrebarea de care nu voi putea 
scăpa niciodată, după ce-o să pleci. În fiecare ceas al zilei mă voi 
întoarce la întrebarea asta. Te văd parcă întrupată în fața mea. lată-te 
pe podet. Drept la mijloc. Acum te apleci peste parapet. Vârtejul te 
atrage şi te ameţeşte. Nu. Dai îndărăt. Nu îndrăzneşti ceea ce a 
îndrăznit ea. 

REBEKKA Dar de-aş avea curajul? Şi m-aş duce plină de voie 
bună? Ce-ai spune? 

ROSMER Atunci ar trebui să te cred. Atunci aş putea să-mi 
recâştig credinţa în cauza mea. În puterea mea de a înnobila omul. În 
capacitatea omului de a se înnobila. 

REBEKKA (îşi ia încet şalul, şi-l aruncă pe cap şi spune stăpânit) Vreau 


să-ți înapoiez credinţa. 

ROSMER Ai tu curajul şi voinţa asta, Rebekka? 

REBEKKA Vei judeca asta mâine dimineaţă, sau mai târziu, când 
mă vor pescui. 

ROSMER (luându-și fruntea în mâini) Ce teribilă ispită! 

REBEKKA Căci n-aş vrea să rămân în adâncuri mai mult decât 
trebuie. Vezi, ai grijă să mă găsească. 

ROSMER (sărind) Dar toate astea sunt o nebunie. Pleacă — sau 
rămâi! O să te cred pe cuvânt şi de data asta. 

REBEKKA Vorbe, Rosmer! Nu mai e loc pentru laşitate şi fugă! 
Cum ai putea tu să mă mai crezi pe cuvânt după tot ce s-a întâmplat 
azi? 

ROSMER Dar nu vreau să asist la înfrângerea ta, Rebekka! 

REBEKKA Nu va fi nicio înfrângere. 

ROSMER Va fi. Niciodată n-o să ai destul curaj să mergi pe 
drumul Beatei. 

REBEKKA Crezi?! 

ROSMER Niciodată! Tu nu eşti ca Beate. Pe tine nu te sileşte, ca pe 
ea, viziunea unei vieţi mizerabile. 

REBEKKA Aşa se vede viaţa, de aici, de la Rosmersholm, şi eu 
sunt silită s-o văd aşa. E o vină pe care o ispăşesc. 

ROSMER (privind-o fix) Aici ai ajuns? 

REBEKKA Da. 

ROSMER (hotărât) Bine. Atunci şi eu sunt silit să văd viaţa în 
spiritul emancipării noastre, Rebekka. Dacă nu e nimeni deasupra 
noastră să ne judece, atunci trebuie să ne judecăm noi înşine. 

REBEKKA  (înfelegându-l greşit) Da, desigur. Ducându-mă. Voi 
salva tot ce-i mai bun în tine. 

ROSMER O, în mine nu mai e nimic de salvat. 

REBEKKA Ba este. Dar de-acum încolo n-o să fiu decât ca un fel 


de duh al mării, care se agaţă ca să reţină corabia pe care tu trebuie 
să înaintezi. Eu trebuie să fiu azvârlită peste bord. Sau crezi că-i mai 
bine să rătăcesc prin lume tot târând după mine o viaţă fără rost, tot 
jelindu-mi fericirea, tot frământându-mă să aflu cum de-am 
pierdut-o? Trebuie să ies din joc, Rosmer. 

ROSMER Dacă pleci, plec cu tine. 

REBEKKA (zâmbind aproape neobservat şi coborând glasul) Da, 
dragul meu, vino cu mine şi fii martor. 

ROSMER Te urmez, am spus. 

REBEKKA Până la podeţ, da. Că pe podeţ nu îndrăzneşti să pui 
piciorul. 

ROSMER Ai observat? 

REBEKKA (cu amărăciune) Da, şi tocmai asta a luat dragostei mele 
orice nădejde. 

ROSMER Rebekka, iată, pun mâna pe capul tău. (Face ceea ce 
spune.) Şi te iau de soţie legitimă. 

REBEKKA (îi ia mâinile şi-şi lasă capul pe pieptul lui) Mulţumesc, 
Rosmer. (Desprinzându-se.) Şi acuma mă duc, plină de voie bună. 

ROSMER Bărbatul şi femeia trebuie să meargă împreună. 

REBEKKA Numai până la podeţ, Rosmer. 

ROSMER Şi mai departe. Până unde mergi tu, merg şi eu. Pentru 
că acum îndrăznesc. 

REBEKKA Eşti atât de convins că ăsta este drumul cel mai bun 
pentru tine? 

ROSMER Da, e singurul. 

REBEKKA Dacă te înşeli? Dacă e doar un miraj? Unul din caii albi 
de la Rosmersholm? 

ROSMER Poate. Dar noi, cei de la Rosmersholm, nu-i putem evita. 

REBEKKA Atunci, rămâi, Rosmer! 

ROSMER Bărbatul trebuie să-şi urmeze femeia, precum femeia 


bărbatul. 

REBEKKA Dar spune-mi mai întâi: tu eşti acela care mă urmezi, 
sau eu sunt cea care te urmează? 

ROSMER Niciodată n-o să ştim cu adevărat. 

REBEKKA Cât de mult aş vrea să ştiu! 

ROSMER Ne urmăm unul pe altul, Rebekka. Eu pe tine şi tu pe 
mine. 

REBEKKA Aşa mi se pare şi mie. 

ROSMER Pentru că acum amândoi suntem una. 

REBEKKA Da, o singură fiinţă. Hai. Să mergem atunci plini de 
voie bună. (Păşesc mână în mână prin antret şi se vede cum 0 iau spre 
stânga. În urma lor, uşa rămâne deschisă. O clipă, camera rămâne goală. 
Apoi madam Helseth deschide uşa din dreapta.) 

MADAM HELSETH Domnişoară, a venit trăsura. (Privind, în jur.) 
Nu-i aici? Să fi ieşit împreună la plimbare la ora asta? Ei... atunci să 
ştii... Hm! (Iese şi se uită în antret, intră iar.) Nu-s nici pe bancă. Nu, 
nu. (Se apropie de fereastră şi priveşte.) Doamne sfinte! Ce-o fi aia albă 
de acolo?... Da, pe sufletul meu, uite-i pe podet! Doamne, ai milă de 
cei păcătoşi! Se îmbrăţişează! (Tipă.) Ah, s-au aruncat — amândoi! În 
iaz! Ajutor! Ajutor! (Îi tremură genunchii, se ține în speteaza scaunului şi 
abia poate bâlbâi.) Nu. Zadarnic orice ajutor. I-a luat răposata. 

Doctorul WANGEL, medicul districtului. 

Doamna ELLIDA WANGEL, a doua soţie a lui. 

BOLETTE şi HILDE (preadolescentă) fiicele lui din prima 
căsătorie. 

LYNGSTRAND. 

Tineret din oraş. 

Turişti. 

Sezonişti. 


(Acţiunea se petrece vara, într-un mic oraş de fiord, din nordul 
Norvegiei.) 


Actul I 


(Casa doctorului Wangel, cu o verandă mare spre stânga; se vede 
că a fost construită ulterior. 

Grădină în faţă şi de jurîmprejur. Mai jos de verandă, un catarg. 
În partea dreaptă a grădinii, o boltă de verdeață, sub care se află o 
masă şi scaune. 

Gard viu, cu o mică portiţă în fund. În spatele gardului, un drum 
care merge de-a lungul țărmului. 

Alee de arbori alături de drumul care însoţeşte ţărmul. Printre 
arbori, se zăreşte fiordul şi, în depărtare, un şir de munţi înalţi, cu 
piscuri. E o dimineaţă caldă de vară, limpede şi strălucitoare. 

Ballested, un om între două vârste, poartă o bluză de catifea veche 
şi o pălărie gen „artist”, cu boruri mari; stă lângă catarg şi potriveşte 
frânghiile: steagul e pe jos. Puțin mai departe, un şevalet cu o pânză 
montată, alături de un scaun pliant, pensule, o paletă şi o cutie de 
vopsele. 

Bolette Wangel intră în verandă cu un vas mare cu flori în mână, 
prin uşa deschisă a camerei care dă în grădină; pune vasul pe masă.) 


BOLETTE Ei, Ballested, ai reuşit să le faci să lunece? 

BALLESTED Sigur, domnişoară. De altfel, nici n-a fost prea greu. 
Îmi permiteţi să vă întreb... Aşteptaţi vreun musafir, astăzi? 

BOLETTE Da, îl aşteptăm pe profesorul Arnholm. Trebuie să vină 
în dimineaţa asta la noi. A sosit în oraş azi-noapte. 

BALLESTED Arnholm? Stai puţin... Nu-l chema cumva tot 
Arnholm pe ăla care a fost chiar profesorul dumneavoastră în urmă 
cu câţiva ani? 

BOLETTE Ba da. E chiar el. 

BALLESTED la te uită! Vasăzică, vine din nou pe-aici. Pe la noi. 


BOLETTE Tocmai de asta vrem şi noi să decorăm casa... 

BALLESTED Ei, da, înţeleg... 

(Bolette intră din nou în camera care dă spre grădină; după putin timp, 
pe drumul din dreapta apare Lyngstrand, care se opreşte interesat când vede 
şevaletul şi uneltele de pictură. E un tânăr plăpând, îmbrăcat modest, însă 
îngrijit; pare foarte slăbit.) 

LYNGSTRAND (dincolo de gardul viu) Bună ziua. 

BALLESTED (întorcându-se) Hopa! Bună ziua. (Ridică steagul.) 
Aşa... S-a înălțat balonul... (Fixează frânghiile şi începe să se ocupe de 
şevalet.) Bună ziua, am onoarea. De fapt, n-am avut plăcerea să... 

LYNGSTRAND Sunteţi, cu siguranţă, pictor. 

BALLESTED Se vede destul de limpede că sunt, nu? Şi de ce n-aş 
fi şi pictor, la urma urmelor? 

LYNGSTRAND Desigur, se vede... Permiteţi să intru şi eu puţin 
înăuntru? 

BALLESTED Vreţi să vă uitaţi la... ce lucrez eu? 

LYNGSTRAND Da. Aş ţine chiar foarte mult. 

BALLESTED Ei, încă nu-i cine ştie ce mare lucru de văzut. Mă rog, 
dacă sunteţi curios. Poftiţi aici, mai aproape. 

LYNGSTRAND Mulţumesc frumos. (Intră în grădină prin portiță.) 

BALLESTED (pictează) Uite, mă ocup acuma de porţiunea asta de 
fiord, între insule. 

LYNGSTRAND Da, da, văd. 

BALLESTED Dar aici trebuie să introduc o persoană. 
Deocamdată, aici, în oraşul ăsta, n-am găsit încă pe nimeni care ar 
putea să-mi servească de model. 

LYNGSIRAND Trebuie neapărat să fie şi o persoană? 

BALLESTED Da. Aici pe recif, în planul din faţă, trebuie să zacă o 
sirenă, gata să-şi dea duhul. 

LYNGSTRAND De ce trebuie neapărat să-şi dea duhul? 


BALLESTED Pentru că s-a rătăcit aici, înăuntru, în fiord, departe 
de mare şi nu mai poate găsi drumul înapoi. De aceea zace şi moare 
aici, în apa asta sălcie. Acum pricepeţi? 

LYNGSTRAND Aha! Aşa, deci... 

BALLESTED Doamna de aici din casă mi-a inspirat ideea cu 
sirena... 

LYNGSTRAND Ce titlu îi veţi pune tabloului când va fi gata? 

BALLESTED Am de gând să-i spun „Sfârşitul sirenei”. 

LYNGSIRAND Mi se pare un titlu foarte potrivit. Fără îndoială, o 
să iasă ceva frumos. 

BALLESTED (privindu-l) Sunteţi şi dumneavoastră tot... 

LYNGSTRAND ...pictor, vreţi să spuneţi? 

BALLESTED Da. 

LYNGSTRAND Nu, nu sunt pictor. Însă am de gând să mă ocup 
de sculptură. Mă numesc Hans Lyngstrand. 

BALLESTED Vasăzică ai să te faci sculptor? Da, da, sculptura e şi 
ea o artă destul de frumoasă. Mi se pare că te-am mai văzut eu de 
vreo două ori pe stradă. Eşti de mai multă vreme pe-aici, pe la noi? 

LYNGSTRAND Nu, nu sunt pe-aici decât de vreo două 
săptămâni. Însă am să văd dacă n-aş putea rămâne toată vara. 

BALLESTED Vrei să te bucuri de tot ce-ţi poate oferi viaţa într-o 
astfel de stațiune? 

LYNGSIRAND Da, trebuie să mai prind ceva puteri. 

BALLESTED Eşti cumva bolnav? 

LYNGSTRAND Sunt cam debilitat... Dar nu-i nimic grav... Simt 
doar un fel de apăsare în piept când respir. 

BALLESTED Într-adevăr, nimic îngrijorător. Oricum, ar trebui să 
vorbeşti cu un medic. 

LYNGSTRAND M-am gândit să-l consult pe doctorul Wangel, cu 
vreun prilej oarecare. 


BALLESTED Neapărat, aşa să faci. (Privind spre stânga.) Soseşte 
din nou un vapor. E plin, plin de pasageri. În ultimii ani, turismul a 
luat un avânt extraordinar aici, la noi. 

LYNGSTRAND Da, realmente e un trafic impresionant, după cât 
îmi dau seama. 

BALLESTED Şi ieri erau o mulțime de sezonişti. De multe ori, mă 
tem că, din pricina atâtor străini, oraşul nostru o să-şi piardă 
aspectul caracteristic. 

LYNGSTRAND Sunteţi originar de-aici? 

BALLESTED Nu, nu sunt... însă m-am acla... aclimatizat. Timpul 
şi prieteniile m-au făcut să mă simt legat de locurile astea. 

LYNGSTRAND Aşadar, locuiţi de mult aici? 

BALLESTED O, de vreo şaptesprezece-optsprezece ani. Am venit 
aici cu trupa de teatru „Skive”. Dar, la un moment dat, s-au ivit 
unele greutăţi financiare. Atunci trupa s-a dizolvat şi am apucat-o cu 
toţii, care încotro. 

LYNGSTRAND lar dumneavoastră aţi rămas? 

BALLESTED Am rămas. Şi mi-a prins destul de bine. Pe-atunci 
lucram mai mult în meseria de decorator, ca să spun aşa. 

(Bolette vine cu un balansoar, pe care îl aşază pe verandă.) 

BOLETTE (vorbind spre camera care dă în grădină) Hilde, vezi dacă 
poţi să găseşti taburetul pe care l-am brodat pentru tata. 

LYNGSTRAND (se apropie de verandă şi salută) Bună dimineaţa, 
domnişoară Wangel. 

BOLETTE (lângă balustradă) A! Dumneavoastră sunteţi, domnule 
Lyngstrand? Bună dimineaţa. Scuzaţi-mă un moment... vreau 
numai să... (Intră în casă.) 

BALLESTED Cunoşti familia? 

LYNGSTRAND Nu prea... Dar pe domnişoare le-am mai întâlnit 
din când în când, ici-colo, la cunoştinţe comune. lar odată am vorbit 


puţin şi cu doamna: ultima oară, când a cântat muzica, acolo sus, la 
„Belvedere”. Atunci mi-a spus că pot trece să le fac o vizită. 

BALLESTED Ştii ce? Ar trebui să cultivi relaţiile astea. 

LYNGSTRAND Da, şi eu m-am gândit să le fac o vizită. Chiar o 
vizită propriu-zis. Numai dacă s-ar ivi ocazia... 

BALLESTED Ei... ocazia... (Se uită spre stânga.) Ei, fir-ar! 
(Strângându-şi lucrurile.) Vaporul a tras la debarcader. Trebuie să mă 
duc la hotel. Poate vreunul dintre noii veniţi are treabă cu mine. Mă 
mai ocup şi cu frizeria, şi cu coafura, ca să zic aşa. 

LYNGSTRAND Sunteţi de-a dreptul universal! 

BALLESTED În orăşelele mici trebuie să ştii să te aclimatizezi: 
adică să încerci tot felul de meserii şi să nu te dai în lături de la 
niciuna. Dacă ai vreodată ceva în legătură cu părul... Dacă ai nevoie 
de puţină pomadă sau de altceva... mă rog, de orice, întreabă 
imediat de profesorul de dans Ballested. 

LYNGSTRAND Profesor de dans? 

BALLESTED Preşedintele „Uniunii suflătorilor”, cu voia 
dumneavoastră. Deseară avem concert la „Belvedere”. Te salut, te 
salut... 

(Iese cu şevaletul şi cu toate celelalte obiecte prin portita gardului viu 
şi-şi continuă drumul spre stânga. Hilde vine cu taburetul, Bolette, cu un 
brat plin de flori. Lyngstrand, de jos, din grădină, o salută pe Hilde.) 

HILDE (lângă balustradă, fără să răspundă la salut) Mi-a spus Bolette 
că azi v-aţi luat, în sfârşit, inima în dinţi, şi-aţi intrat aici, la noi. 

LYNGSTRAND Da, mi-am permis să intru un pic. 

HILDE V-aţi şi făcut plimbarea de dimineaţă? 

LYNGSTRAND Nu, azi nu prea m-am plimbat... 

HILDE Atunci, aţi fost la scăldat? 

LYNGSTRAND Da, am intrat puţin în mare. Am zărit-o pe mama 
dumneavoastră acolo. Tocmai intra în cabină. 


HILDE Cine intra? 

LYNGSTRAND Mama dumneavoastră. 

HILDE A! Da, da. (Aşază taburetul în fața balansoarului. ) 

BOLETTE (cu intentia de a schimba subiectul conversatiei) N-ai văzut 
cumva în fiord barca tatii? 

LYNGSIRAND Ba parcă am zărit o barcă cu pânze, care venea 
spre țărm. 

BOLETTE Era, sigur, tata. A fost să-şi facă vizita la bolnavii de pe 
insulă. (Aranjează diferite lucruri pe masă.) 

LYNGSTRAND (suind o treaptă spre verandă) O, dar e de-a dreptul 
impresionant. Toate florile astea pe care le-aţi pus aici... 

BOLETTE Nu-i aşa că totul e foarte frumos? 

LYNGSTRAND Deosebit de frumos. S-ar zice că în casa asta e o zi 
festivă. 

HILDE Chiar aşa şi este. 

LYNGSTRAND Vedeţi... aproape am ghicit! Probabil că astăzi e 
ziua de naştere a tatălui dumneavoastră. 

BOLETTE (prevenind-o pe Hilde) Hm... hm! 

HILDE (fără să se sinchisească) Nu, a mamei. 

LYNGSTRAND Aşa, deci. A mamei dumneavoastră. 

BOLETTE (cu voce scăzută, înfuriată) Hilde! 

HILDE (la fel) Lasă-mă în pace! (Către Lyngstrand.) Şi de aici unde 
vă duceţi? Acasă, să luaţi dejunul? 

LYNGSTRAND (coborând de pe treaptă) Da, mai trebuie şi să mă 
hrănesc, nu? 

HILDE Se pare că o duceţi foarte bine acolo, la hotel. Nu? 

LYNGSTRAND Nu mai stau la hotel. E prea scump pentru mine. 

HILDE Şi unde locuiţi acuma? 

LYNGSTRAND Acum stau la madam Jensen. 

HILDE Care madam Jensen? 


LYNGSTRAND Moaşa. 

HILDE Scuzaţi, domnule Lyngstrand, dar am altceva mai bun de 
făcut decât să... 

LYNGSTRAND A, desigur... N-ar fi trebuit să spun asta. 

HILDE Ce anume? 

LYNGSTRAND Ceea ce am spus. 

HILDE (măsurându-l cu o privire critică) Nu vă mai înţeleg, deloc. 

LYNGSTRAND Bine, bine. Oricum, vă spun la revedere, 
domnişoarelor. 

BOLETTE (coborând ultima treaptă a scării) La revedere, la revedere, 
domnule Lyngstrand. Vă rog, astăzi să ne scuzaţi. Dar altă dată... În 
sfârşit, când veţi avea timp... şi când vă va face plăcere, vă rugăm să 
poftiţi să-i faceţi o vizită tatii... Şi chiar celorlalţi din casă. 

LYNGSTRAND Vă mulțumesc frumos. Am să vin cu foarte multă 
plăcere. (Salută şi iese pe poarta grădinii. Când se angajează pe drumul din 
stânga, mai trimite un salut spre verandă.) 

HILDE (aproape tare) Adieu, monsieur! Fii bun şi transmite-i coanei 
moaşe salutări din partea mea... 

BOLETTE (încet, scuturând-o de mână) Hilde!... Copil prost crescut 
ce eşti! Ai înnebunit de tot! Putea să te audă. 

HILDE Ei şi? Crezi că-mi pasă? 

BOLETTE (uitându-se spre dreapta) Vine tata. 

(Doctorul Wangel, în ținută de călătorie şi cu o mică valiză în mână, vine 
pe cărăruia din dreapta.) 

WANGEL M-am întors iar lângă voi, fetițelor! (Intră pe portita 
gardului viu.) 

BOLETTE (ieşind în grădină ca să-l întimpine) Ce bine c-ai venit! 

HILDE (coborând şi ea spre Wangel) Te-ai făcut liber pentru toată 
ziua, tată? 

WANGEL Nu. Mai trebuie să cobor pentru o clipă până la birou. 


Spuneţi-mi, nu ştiţi cumva dacă a venit Arnholm? 

BOLETTE Da. A venit astă-noapte. Am trimis la hotel să întrebe 
de el. 

WANGEL Deci, încă nu l-aţi văzut. 

BOLETTE Nu. Da e sigur că vine la noi, la dejun. 

WANGEL Sigur? Fără nicio îndoială? 

HILDE (ciupindu-l) Tată, mai uită-te şi în jurul tău. 

WANGEL (privind spre verandă) Da, da. Văd, copii. E ceva cu totul 
festiv. 

BOLETTE Nu-i aşa? Nu ţi se pare şi ție c-am aranjat totul foarte 
frumos? 

WANGEL Ba da. Chiar aşa e. Sunteţi numai... voi două, acasă? 

HILDE Da. Ea s-a dus la... 

BOLETTE (întrerupând-o brusc) Mama e pe plajă. 

WANGEL (se uită afectuos la Bolette şi o mângâie pe cap; apoi, după o 
ezitare) Ştiţi ce, copii? Vreţi să lăsaţi totul aşa, toată ziua? Şi steagul 
ridicat — toată ziua? 

HILDE Doar ştii şi tu despre ce e vorba, tată. 

WANGEL Hm, desigur! Dar, vedeţi voi... 

BOLETTE (făcând cu ochiul şi dând din cap) Cred că bănuieşti, nu? 
Toate astea le-am aranjat în cinstea profesorului Arnholm. Când un 
prieten atât de bun ca el vine pentru prima oară în vizită... 

HILDE (zâmbind şi zgâlțâindu-l) Gândeşte-te. A fost profesorul 
Bolettei, tată! 

WANGEL (cu zâmbet reținut) Sunteţi amândouă nişte mici 
puşlamale! Of! Doamne! În fond, e atât de firesc să ne amintim de 
ea... De cea care nu mai e acum printre noi. De altfel... Uite, Hilde. 
(Dându-i valiza.) Du-o în birou. Fără fasoane de-astea, copii! Pricepeţi 
doar... tocmai pentru că noi în fiecare an... Nu fiindcă mă gândesc 
ce-ar putea spune... Ei, ce să-i faci... dacă nu se poate altfel... 


HILDE (vrea să plece prin partea stângă a grădinii cu valiza, dar se 
întoarce) la uitaţi-vă la domnul acela care se vede acolo, departe. E, 
sigur, profesorul. 

BOLETTE (privind) Ăla? (Râzând.) Nu, ştii că ai haz! Ăla e un 
domn aproape bătrân. Cum o să fie Arnholm? 

WANGEL Staţi puţin, copii... Da, nici eu nu prea cred că e... Ba 
da. Sigur, el e. 

BOLETTE (priveşte concentrată; apoi, cu mirare) Oh! Dumnezeule, 
n-aş fi crezut! 

(Profesorul Arnholm, într-o elegantă ținută de dimineață, cu ochelari de 
aur şi un baston fin, vine dinspre drumul din stânga. Pare cam obosit. Se 
uită în grădină, salută prietenos, şi intră pe portita gardului viu.) 

WANGEL (ieşindu-i în întâmpinare) Bine-ai venit, profesore dragă! 
Îţi spun din toată inima bun-venit pe vechile meleaguri. 

ARNHOLM Mulţumesc. Mulţumesc, doctore Wangel. Mii de 
mulţumiri. (Îşi strâng mâinile şi trec amândoi în grădină.) Uite şi fetele! 
(Le întinde mâna şi le priveşte lung.) Abia le-aş fi recunoscut... Şi pe 
una şi pe cealaltă! 

WANGEL Te cred. 

ARNHOLM Poate, totuşi pe Bolette. Sigur, pe Bolette aş fi 
recunoscut-o! 

WANGEL Greu, totuşi, îmi închipui. Au trecut vreo nouă ani de 
când ai văzut-o ultima oară. Şi-aici, multe s-au schimbat... 

ARNHOLM (uitându-se în jur) Nu mi se pare chiar aşa. Nu văd 
schimbări prea mari. În afară de copaci, care într-adevăr au crescut 
mult de-atunci. Şi nici bolta asta de verdeață nu exista... 

WANGEL O! În ceea ce priveşte exteriorul... 

ARNHOLM (zâmbind) Şi, bineînţeles, acum aveţi în casă două fete 
de măritat. 

WANGEL Ei, de măritat nu-i decât una. 


HILDE (aproape cu glas tare) l-auzi ce spune tata! 

WANGEL Să trecem pe verandă. E mai răcoare. Pofteşte, te rog. 

ARNHOLM Mulţumesc, doctore dragă. 

(Urcă amândoi pe terasă. Wangel îi arată lui Arnholm balansoarul.) 

WANGEL Aşa. Acum ai să stai comod şi-o să te poţi odihni puţin. 
Pentru că pari cam obosit după călătorie. 

ARNHOLM N-are nicio importanţă. Aici, în cadrul ăsta... 

BOLETTE (către Wangel) Să aduc o sticlă de sifon şi sirop în 
camera dinspre grădină? Aici foarte curând se va face prea cald. 

WANGEL Bine. Adu, fetiţo, sifon şi sirop. Şi puţin coniac, poate. 

BOLETTE Da? Şi coniac? 

WANGEL Da. Un pic. Poate vrea cineva. 

BOLETTE Bine, bine. Hilde, du valiza jos, în birou. 

(Bolette întră în camera dinspre grădină şi închide uşa după ea. Hilde ia 
valiza şi iese prin grădină, spre stânga, în spatele casei.) 

ARNHOLM (care a urmărit-o cu privirea pe Bolette) E într-adevăr 
superbă! Sunt splendide, fetele dumitale! 

WANGEL (aşezându-se) Da. Nu-i aşa? 

ARNHOLM Tocmai o admiram pe Bolette... Şi pe Hilde, 
bineînţeles. Dar dumneata, doctore dragă, te gândeşti să rămâi aici 
mereu? 

WANGEL Cam aşa cred c-o să se-ntâmple. Aici am fost născut şi 
legănat, cum s-ar spune! Aici am trăit atât de fericit, atât de adânc 
fericit, cu aceea care ne-a părăsit atât de timpuriu... Pe care ai 
cunoscut-o când erai la noi, Arnholm. 

ARNHOLM Da, da. 

WANGEL Şi tot aici trăiesc şi acum, la fel de fericit, cu cea care i-a 
luat locul. Ei, aş putea spune că, într-adevăr, soarta a fost bună cu 
mine. 

ARNHOLM N-ai niciun copil din a doua căsătorie? 


WANGEL Acum vreo doi ani, doi ani şi jumătate, am avut un 
băieţel. Dar nu l-am avut multă vreme. A murit când avea vreo 
patru-cinci luni. 

ARNHOLM Soţia dumitale nu-i acasă, azi? 

WANGEL Ba da. Trebuie să sosească dintr-o clipă în alta. A 
coborât să facă baie. Face baie în mare în fiecare zi, cam pe la ora 
asta. Oricum ar fi vremea. 

ARNHOLM Suferă de ceva? 

WANGEL La drept vorbind, n-are nimic. Deşi a fost deosebit de 
nervoasă în ultimii doi ani. Vreau să spun, din când în când. Nu pot 
nici eu, de fapt, să-mi dau seama ce e cu ea. Cât despre mare, asta e 
singura plăcere a vieții ei, vezi dumneata. 

ARNHOLM Ţin minte de mult asta. 

WANGEL (cu un zâmbet aproape imperceptibil) Aşa-i... O cunoşti pe 
Ellida, de când erai învăţător la Skjoldviken. 

ARNHOLM Se înţelege. Venea adeseori la casa parohială şi o 
întâlneam mai ales când treceam pe la far, ca să-l vizitez pe tatăl ei. 

WANGEL Anii pe care i-a petrecut acolo au lăsat urme adânci, 
poţi să mă crezi. Oamenii de-aici, din oraş, nu pot să priceapă asta. 
Au poreclit-o „femeia mării”. 

ARNHOLM Aga îi spun? 

WANGEL Da. Aşa că... mai vorbeşte cu ea despre perioada aceea, 
dragă Arnholm. Îi va face mult bine. 

ARNHOLM (privindu-l uşor bănuitor) Ai vreun motiv s-o crezi? 

WANGEL Desigur. 

VOCEA ELLIDEI (auzindu-se din partea dreaptă a grădinii) Acolo 
eşti, Wangel? 

WANGEL (ridicându-se) Da, dragă. 

(Doamna Ellida Wangel, cu un şal mare şi subțire şi cu părul ud, 
desfăcut pe umeri, vine printre copacii de lângă bolta de verdeață. Profesorul 


Arnholm se ridică.) 

WANGEL (zâmbind şi întinzând mâinile spre ea) Uite-o. Sirena! 

ELLIDA (urcă grăbită pe verandă şi-i prinde mâinile) Slavă Domnului 
că te văd iar aici. Când ai venit? 

WANGEL Chiar adineauri. Numai de câteva minute. (Arătând 
spre Arnholm.) Nu vrei să saluţi un vechi cunoscut? 

ELLIDA (întinzând mâna lui Arnholm) Ai sosit, deci. Bine-ai venit. 
lartă-mă că n-am fost acasă. 

ARNHOLM Te rog, te rog. Nu te deranja cu nimic pentru mine. 

WANGEL Apa a fost bună, rece, astăzi? 

ELLIDA Rece? Dumnezeule! Aici apa nu-i niciodată rece. Călduţă 
ca o gargară, fără pic de vlagă. Uf! Apa-i bolnavă aici, în fiord. 

ARNHOLM Bolnavă? 

ELLIDA Da, bolnavă. Cred că te şi îmbolnăveşte... 

WANGEL Hai, ai lăudat destul staţiunea noastră. 

ARNHOLM Mai curând cred că între dumneata, doamnă 
Wangel, şi mare s-a stabilit un fel de legătură... Cu marea şi tot ceea 
ce ţine de ea. 

ELLIDA Da, poate să fie şi-aşa... Am ajuns aproape s-o cred şi eu. 
Ai observat ce cadru festiv au pregătit fetele în cinstea dumitale? 

WANGEL (încurcat) Hm... (Uitându-se la ceas.) Trebuie să mă... 

ARNHOLM În cinstea mea? 

ELLIDA Desigur... Nu este o zi obişnuită, astăzi... Uf! ce căldură 
sufocantă e sub acoperişul ăsta. (Coboară în grădină.) Veniţi! Aici 
parcă se simte puţin briza... (Se aşază sub bolta de verdeață.) 

ARNHOLM (luându-i vorba din gură) Am impresia că aici suflă un 
vânt destul de rece! 

WANGEL (care a coborât, la rândul său, în grădină) Dragă Ellida, 
ocupă-te tu o clipă de bunul nostru prieten. 

ELLIDA Tu ai de lucru? 


WANGEL Da. Trebuie să cobor până la birou. Şi mai trebuie să 
mă şi îmbrac. Dar nu zăbovesc mult. 

ARNHOLM (aşezându-se sub bolta verde) Vezi-ţi liniştit de treburile 
dumitale, doctore dragă. Soţia dumitale şi cu mine, sper să nu ne 
plictisim. 

WANGEL (dând din cap) Nu mă îndoiesc! Ei, la revedere, pe 
curând! (Iese prin stânga grădinii.) 

ELLIDA (după o scurtă tăcere) Nu ţi se pare că e plăcut aici? 

ARNHOLM Da. Mi se pare chiar foarte plăcut. 

ELLIDA Chioşcul ăsta, se spune că e chioşcul meu... Fiindcă eu 
am pus să-l facă. Sau mai bine zis... Wangel — pentru mine. 

ARNHOLM Şi aici obişnuieşti să stai? 

ELLIDA Da. Aici stau cea mai mare parte din zi. Aproape toată 
ziua. 

ARNHOLM Cu fetele, probabil! 

ELLIDA Nu... fetele stau pe verandă. 

ARNHOLM Dar Wangel? 

ELLIDA O! Wangel circulă tot timpul: când e aici cu mine, când e 
sus, pe verandă, cu copiii! 

ARNHOLM Dumneata ai hotărât, probabil, astfel? 

ELLIDA Da... Cred că aşa, fiecare se simte bine în felul lui. Putem 
să vorbim unul cu altul când într-adevăr avem să ne spunem ceva. 

ARNHOLM (după o clipă de gândire) Când ţi-am ieşit ultima dată în 
cale... acolo, la Skjoldviken, vreau să spun... Hm! A trecut multă 
vreme de-atunci. 

ELLIDA Sunt vreo zece ani buni... de când ai fost acolo, la noi 
acasă. 

ARNHOLM Da. Cam aşa. Şi când mă gândesc la dumneata, te 
văd acolo, sus, în turnul farului. Păgâna, cum îţi spunea pastorul cel 
bătrân, pentru că tatăl dumitale te-a botezat aşa, cu un nume de 


corabie... Ellida. Nu cu nume creştinesc. 

ELLIDA Ei şi? 

ARNHOLM Orice mi-aş fi putut închipui mai uşor, decât că într-o 
zi o să te întâlnesc aici... Soţia doctorului Wangel! 

ELLIDA Da. Pe vremea aceea Wangel nici nu apăruse. Pe-atunci 
mai trăia mama copiilor. Mama adevărată. 

ARNHOLM Aşa-i. Dar chiar dacă Wangel n-ar fi fost... Chiar 
dacă ar fi fost cu totul liber, nici atunci nu mi-aş fi putut imagina 
vreodată că s-ar putea întâmpla ceea ce s-a întâmplat. 

ELLIDA Nici eu, pe vremea aceea... Pentru nimic în lume. 

ARNHOLM Wangel însă, e un om cumsecade. Se bucură de 
stimă... 

ELLIDA (cu căldură, din inimă) Da, da. Chiar aşa este. 

ARNHOLM  ...dar trebuie să fie atât de funciar deosebit de 
dumneata, după cum mi se pare... 

ELLIDA Ai dreptate. Aşa este... 

ARNHOLM Atunci, cum s-a întâmplat? Cum? 

ELLIDA Dragă Arnholm, n-ar trebui să mă întrebi nimic. Tot n-aş 
fi în stare să te lămuresc prea bine. Dacă aş putea eu, poate n-ai fi în 
stare dumneata să pricepi ceva din toate astea. 

ARNHOLM Hm! (Cu glas mai scăzut.) l-ai povestit... soţului 
dumitale despre mine? Mă refer, bineînţeles, la pasul acela 
zadarnic... legat de iluziile pe care mi le-am făcut odinioară. 

ELLIDA Nu. Cum poţi crede?... Niciun cuvânt. Nu, nu i-am spus 
nimic despre lucrul acela la care faci aluzie. 

ARNHOLM Mă bucur. Pentru că mă simţeam cam stânjenit la 
gândul că... 

ELLIDA Nu. Fii liniştit. l-am spus doar, şi ăsta este adevărul, că 
am ţinut foarte mult la dumneata şi că erai cel mai de încredere şi 
mai bun prieten pe care l-am avut acolo. 


ARNHOLM Mulţumesc pentru toate... Spune-mi... De ce nu 
mi-ai mai scris deloc de când ai plecat? 

ELLIDA Mă gândeam că s-ar putea să te indispună să primeşti 
veşti de la cineva care... care n-ar putea să te întâmpine aşa cum ai 
dori... Ar fi fost... ca şi cum aş fi zgândărit din nou ceva, ceva 
penibil. Aşa, cel puţin, mi se părea mie. 

ARNHOLM Hm... Da, da. Ai avut, desigur, dreptate. 

ELLIDA Dar dumneata de ce n-ai scris? 

ARNHOLM (se uită la ea şi zâmbeşte uşor mustrător) Eu? Să fac eu 
începutul? Să fiu, poate, bănuit că vreau să reînnod... după un refuz 
ca acela pe care l-am primit? 

ELLIDA Da, da. Te înțeleg bine. Şi de-atunci... nu te-ai mai gândit 
să te apropii de cineva? 

ARNHOLM Am rămas credincios vechilor amintiri. 

ELLIDA (uşor batjocoritor) Hai, lasă! Lasă vechile amintiri... lasă-le 
să le spulbere vântul... Eu aşa aş zice: să-ţi găseşti o femeie cu care să 
te căsătoreşti, care să te facă fericit. 

ARNHOLM Ar fi trebuit să se întâmple mai demult asta, doamnă 
Wangel. Nu uita — mi-e şi ruşine să spun — am împlinit treizeci şi 
şapte de ani. 

ELLIDA Un motiv în plus să te grăbeşti. (Scurtă tăcere, apoi întoarce 
spre el o privire gravă şi spune cu glas scăzut.) Ascultă, dragă Arnholm. 
Am să-ţi spun ceva... Ceva ce nu ţi-aş fi spus atunci, chiar dacă ar fi 
fost vorba de viața mea. 

ARNHOLM Spune... 

ELLIDA Când ai făcut... pasul acela zadarnic — aşa cum ai spus 
adineauri — eu n-aş fi putut să-ţi răspund altfel decât aşa cum ţi-am 
răspuns. 

ARNHOLM Ştiu. Nu puteai să-mi oferi decât o prietenie sinceră. 
Ştiu. 


ELLIDA Dar nu ştii că tot sufletul meu şi toate gândurile mele 
erau în altă parte. 

ARNHOLM Pe atunci? 

ELLIDA Da. Atunci. 

ARNHOLM Bine, dar e imposibil! Faci o confuzie. Cred că în 
vremea aceea abia îl cunoscuseşi pe Wangel. 

ELLIDA Nu de Wangel vorbeam... 

ARNHOLM Nu de Wangel? Dar pe vremea aceea... acolo la 
Skjoldviken... nu-mi amintesc... să fi existat cineva de care să fi fost 
posibil să te simţi legată. 

ELLIDA Aşa spun şi eu... Pentru că a fost cea mai mare nebunie şi 
cea mai mare rătăcire... 

ARNHOLM Cum se poate! Fă-mă să-nţeleg, dă-mi mai multe 
amănunte. 

ELLIDA E destul să ştii că pe vremea aceea eram legată de cineva. 
Ei, acum ştii! 

ARNHOLM Dar dacă atunci n-ai fi fost legată... 

ELLIDA Dacă n-aş fi fost... 

ARNHOLM ...răspunsul la scrisoarea mea ar fi fost altul? 

ELLIDA Cum aş putea şti! Când a venit Wangel, răspunsul a fost 
altul. 

ARNHOLM În ce scop mi-ai spus toate astea?... 

ELLIDA (ridicându-se în picioare, neliniştită, tulburată) Am nevoie 
de cineva... să-mi descarc sufletul. Nu, nu. Stai jos, te rog. 

ARNHOLM Soţul dumitale nu ştie aşadar nimic despre... 

ELLIDA l-am mărturisit de la început că nu vin lângă el cu o 
inimă întreagă. Că inima mea a fost a altuia. Mai mult n-a vrut să 
ştie. Şi eu n-am stăruit... La ce bun? În fond, nu fusese vorba decât 
de o nebunie... De care am scăpat... Repede... Destul de repede şi 
într-o oarecare măsură, vreau să spun. 


ARNHOLM (ridicându-se) Numai într-o oarecare măsură? Nu de 
tot? 

ELLIDA Nu. Nu. O, Doamne, Arnholm... Nu-i deloc aşa cum îţi 
închipui. E greu de înţeles... E greu de spus. Nu ştiu cum aş putea 
să-ţi spun. Ai să crezi că eram bolnavă. Sau că eram de-a dreptul 
nebună. 

ARNHOLM Draga mea doamnă... Atunci cu-atât mai mult 
trebuie să-mi spui totul... 

ELLIDA Să încerc... Să încerc. Aş vrea să văd cum ai putea 
dumneata, care eşti un om rezonabil, să-ţi explici... (Priveşte undeva 
şi se întrerupe.) Aşteaptă puţin. O vizită, probabil. 

(Lyngstrand vine dinspre stânga şi intră în grădină. 

Are o floare la butonieră şi în mână un buchet mare, frumos învelit în 
hârtie şi legat cu panglică de mătase. În dreptul verandei, se opreşte şi ezită.) 

ELLIDA (în fața boltei) Le cauţi pe fete, domnule Lyngstrand? 

LYNGSTRAND (întorcându-se) O, sunteţi acasă, doamnă? (Salută 
şi se apropie.) Nu, nu pe ele. Nu pe domnişoare le caut. Pe 
dumneavoastră personal, doamnă Wangel. Mi-am luat îngăduința 
să vă fac o vizită. 

ELLIDA Ai făcut foarte bine. Intră. Eşti întotdeauna binevenit. 

LYNGSIRAND Mulţumesc foarte mult. Şi cum, printr-o 
întâmplare fericită, e azi zi de sărbătoare la dumneavoastră în casă... 

ELLIDA Cum ai aflat? 

LYNGSTRAND Am aflat... De aceea, doamnă, vă rog să-mi 
permiteţi să vă ofer... (Se înclină şi-i oferă buchetul.) 

ELLIDA (zâmbind) Dar bine, domnule, n-ar fi mai potrivit să oferi 
florile astea frumoase chiar profesorului Arnholm în persoană? 
Pentru că, de fapt, el e cel care... 

LYNGSTRAND (uitându-se nesigur la ambii) Scuzaţi-mă, dar nu 
cunosc pe domnul... Eu voiam numai... Venisem cu ocazia zilei de 


naştere, doamnă... 

ELLIDA Zi de naştere? Cred că vă înşelaţi, domnule Lyngstrand. 
Nu se sărbătoreşte nicio zi de naştere, astăzi, aici în casă. 

LYNGSTRAND (zâmbind şiret) Aha, pricep: nu bănuiam că 
trebuie să rămână un secret... 

ELLIDA Despre ce secret e vorba? 

LYNGSTRAND Că e ziua de... că e ziua dumneavoastră de 
naştere, doamnă. 

ARNHOLM (uitându-se întrebător la Ellida) Astăzi? Nu, cu 
siguranţă că nu... 

ELLIDA (către Lyngstrand) Ce te-a făcut să crezi asta? 

LYNGSTRAND Domnişoara Hilde a trădat secretul. Am mai fost 
pe aici astăzi, o dată... ceva mai devreme. Şi le-am întrebat pe 
domnişoare de ce se fac toate pregătirile astea?... Atâtea flori... şi 
steaguri... 

ELLIDA Şi?... 

LYNGSTRAND ...şi domnişoara Hilde mi-a răspuns că astăzi e 
ziua de naştere a mamei. 

ELLIDA A mamei?! Aşa, deci... 

ARNHOLM Aha! (Arnholm şi Ellida schimbă o privire: au înțeles.) 
Dacă tânărul ştie, atunci, doamnă Wangel... 

ELLIDA (către Lyngstrand) Ei bine, dacă ai aflat... 

LYNGSTRAND (îi oferă din nou buchetul) Permiteţi-mi deci, să vă 
felicit... 

ELLIDA (luând florile) Mulţumesc foarte mult... Fii, te rog, amabil 
şi ia loc o clipă, domnule Lyngstrand. 

(Ellida, Lyngstrand şi Arnholm se aşază sub boltă.) 

ELLIDA Povestea asta... cu ziua mea de naştere, trebuia să 
rămână un secret, domnule profesor. 

ARNHOLM Fără îndoială că aşa trebuia. Nu e ceva pentru noi, cei 


neinițiaţi. 

ELLIDA (punând buchetul pe masă) Da, aşa-i... Nu-i pentru cei 
neinițiaţi. 

LYNGSTRAND N-am să pomenesc nimănui nimic. 

ELLIDA O! Nu e ceva chiar atât de important... Ce mai faci, 
domnule? Am impresia că arăţi mai bine decât înainte. 

LYNGSIRAND Da, şi eu cred că-mi merge mai bine acum. Şi la 
anul, când mă voi duce, sper, într-o ţară din Sud... 

ELLIDA Şi te vei duce, după cum spun fetele... 

LYNGSIRAND Da, pentru că la Bergen am un binefăcător care 
m-a luat sub protecţia lui. Şi mi-a promis că mă va ajuta la anul. 

ELLIDA Cum ai ajuns la el? 

LYNGSTRAND O! A fost o întâmplare fericită. Pentru că am 
călătorit odată pe mare, pe unul din vasele lui. 

ELLIDA Chiar ai fost pe mare? Îți plăcea viaţa pe mare, pe vremea 
aceea? 

LYNGSTRAND Nu. Deloc. Dar când a murit mama, tata n-a mai 
vrut să mă ţină acasă... M-a îndemnat să plec pe mare. Şi-am 
naufragiat în Canalul Mânecii, în drum spre casă. Asta mi-a prins 
bine. 

ARNHOLM Cum adică? 

LYNGSTRAND Pentru că naufragiul acela m-a îmbolnăvit. 
Povestea asta cu plămânii... Am stat prea mult în apa rece ca gheaţa 
până să fiu salvat. Şi-atunci a trebuit să las marea... Da, da. A fost o 
adevărată fericire. 

ARNHOLM Da? Aşa vi se pare? 

LYNGSTRAND Da, pentru că boala mea nu e prea primejdioasă. 
Şi am să pot să mă fac sculptor, aşa cum mi-am dorit întotdeauna. 
Gândiţi-vă, să modelezi argila... argila asta atât de generoasă, care ţi 
se supune, căreia cu degetele tale îi poţi da forma pe care o doreşti. 


ELLIDA Şi ce-ai vrea să modelezi? Tritoni şi sirene? Sau, poate, pe 
vechii vikingi! 

LYNGSTRAND Nu, nu. Nu ceva în felul acesta... De îndată ce mă 
voi simţi în puteri, voi încerca să fac o operă mare. Aşa, un grup... 
cum s-ar spune. 

ELLIDA Înţeleg... Şi ce va reprezenta grupul? 

LYNGSTRAND În orice caz, ar trebui să fie ceva trăit. 

ARNHOLM Da, da. Să nu renunţaţi la ideea asta. 

ELLIDA Dar ce anume ar înfăţişa grupul? 

LYNGSIRAND ...M-am gândit... să fie o femeie tânără... Soţia 
unui marinar, care doarme lungită... Doarme straniu de neliniştit... 
Şi visează. Cred că am să pot face în aşa fel ca să se vadă pe chipul ei 
că visează. 

ARNHOLM Singură? 

LYNGSIRAND Nu... ar mai fi cineva... S-ar putea spune... 
conturul cuiva... care ar fi soţul ei... Soţul ei pe care l-a înşelat, când 
era plecat departe, pe mări... Şi el s-a înecat. 

ARNHOLM Cum? Ce spuneai? 

ELLIDA S-a înecat? 

LYNGSTRAND Da, s-a înecat în timpul unei călătorii pe mare. 
Dar ceea ce este şi mai ciudat, e că s-a întors totuşi acasă. În timpul 
nopții... Şi acum stă în faţa patului şi se uită la ea. Trebuie să curgă 
apa de pe el, ca şi cum atunci ar fi ieşit din apă. 

ELLIDA (lăsându-se pe spate, în scaun) Ce straniu! (Închizând ochii.) 
Pot vedea atât de limpede toate... de parcă le-aş fi trăit. 

LYNGSTRAND Eu le-am cam trăit, ca să spun aşa. 

ARNHOLM Ei, cum aşa? Ai văzut vreun mort care... 

LYNGSTRAND Nu. Nu vreau să spun că am trăit cu adevărat 
lucrurile astea. Adică nu le-am trăit sub aspectul lor exterior... 
Totuşi... 


ELLIDA (brusc, în tensiune) Spune-mi tot ce ştii. Spune-mi tot ce 
poţi. Trebuie să ştiu tot. Trebuie să ştiu tot. 

ARNHOLM (zâmbind) Asta e ceva parcă anume pentru 
dumneata. Ceva... din spiritul mării. 

ELLIDA Spune, domnule Lyngstrand, spune. Cum s-a întâmplat? 

LYNGSTRAND Păi s-a întâmplat odată, când să pornim spre casă 
cu bricul nostru, dintr-un oraş căruia-i zicea Halifax, că s-a 
îmbolnăvit şeful de echipaj şi a trebuit să-l internăm în spitalul 
de-acolo. Şi atunci am angajat un american în locul lui. Noul nostru 
şef de echipaj... 

ELLIDA Americanul? 

LYNGSIRAND ...Da. A împrumutat într-o bună zi de la căpitan 
un teanc de ziare vechi, pe care s-a apucat să le citească... Citea de 
câte ori avea timp. Zicea că vrea să înveţe norvegiana. 

ELLIDA Ciudat! Spune mai departe... 

LYNGSTRAND Şi într-o noapte s-a stârnit o furtună. Toţi oamenii 
erau pe punte. Numai şeful de echipaj şi cu mine rămăsesem în 
cabină. Americanul îşi scrântise un picior şi nu putea să umble. Eu 
mă simţeam slăbit şi zăceam în cuşeta mea. El stătea în cabină şi citea 
ziarele alea vechi. 

ELLIDA Spune, spune... 

LYNGSTRAND Cum stătea el aşa, deodată îl aud că scoate un 
urlet. Când m-am uitat la el, am văzut că e alb la faţă ca varul. Pe 
urmă a început să sfâşie, să rupă în mii de bucățele ziarul. Dar toate 
le făcea tăcând... fără să scoată o vorbă. 

ELLIDA Pe urmă ce a mai făcut? N-a spus nimic? 

LYNGSTRAND Nu chiar atunci. Dar după câtăva vreme şi-a spus 
sieşi: „S-a măritat. S-a măritat cu altul. S-a măritat cu altul în timp ce 
eu eram departe, pe mare”. 

ELLIDA (închide ochii şi spune cu glas scăzut) Aşa a spus? 


LYNGSIRAND Da. Imaginaţi-vă... A spus asta în cea mai curată 
norvegiană. Trebuie să fi avut o foarte mare uşurinţă la învățarea 
limbilor străine, omul acela. 

ELLIDA Şi pe urmă? Ce s-a întâmplat după aceea? 

LYNGSIRAND După aceea... s-a întâmplat ceva atât de 
straniu... n-am să uit toată viața... Nu, n-am să uit cât oi trăi. Pentru 
că a spus, de data asta foarte calm: „Totuşi, a mea e şi a mea va fi! Şi 
mă va urma chiar dacă va trebui să mă duc acasă la ea s-o caut, ca un 
înecat ieşit din Marea Neagră”. 

ELLIDA (Îşi toarnă apă în pahar. Mâinile îi tremură.) Uf! Ce 
zăpuşeală e astăzi! 

LYNGSTRAND Şi a spus vorbele astea cu o voinţă atât de fermă, 
încât am simţit că e în stare să şi facă ce spune. 

ELLIDA Mai ştii ceva despre... ce s-a întâmplat cu omul acela? 

LYNGSTRAND O, doamnă! Cred că nu mai e în viaţă! 

ELLIDA (precipitat) De ce crezi asta? 

LYNGSTRAND Vedeţi... după aceea am naufragiat în Canalul 
Mânecii. Eu am nimerit în şalupă cu căpitanul şi cinci oameni. 
Secundul s-a urcat în iolă. Cu el mai era americanul şi încă un om. 

ELLIDA Şi de-atunci nu s-a mai auzit nimic despre ei? 

LYNGSTRAND Nu. Absolut nimic, doamnă. Binefăcătorul meu 
mi-a scris acum, de curând, o scrisoare. De aceea mi-ar plăcea atât de 
mult să fac o operă de artă cu subiectul ăsta. Pe soţia necredincioasă 
a marinarului parcă o văd aievea în faţa ochilor. Şi pe soțul înşelat, 
care vrea să se răzbune după ce s-a înecat... Şi care, înecat şi mort, se 
întoarce acasă. Îi văd foarte limpede pe amândoi. 

ELLIDA Şi eu! (ridicându-se.) Să intrăm în casă. Sau, mai bine, să 
coborâm la Wangel. Aici e o zăpuşeală înăbuşitoare. (Iese de sub 
boltă.) 

LYNGSTRAND (care, la rândul lui, s-a ridicat) Vă mulţumesc 


frumos. Am venit numai să vă fac o scurtă vizită, cu ocazia zilei de 
naştere. 

ELLIDA (strângându-i mâna) La revedere şi vă mulțumesc pentru 
flori. 

(Lyngstrand salută şi iese prin stânga, pe portita gardului viu.) 

ARNHOLM (se ridică şi merge spre Ellida) Văd că te-a tulburat 
povestea cu marinarul, dragă doamnă Wangel. 

ELLIDA O, da, bine-ai spus, chiar dacă... 

ARNHOLM Dar, în fond, e ceva la care te puteai aştepta. 

ELLIDA (privindu-l uimită) Mă puteam aştepta? 

ARNHOLM Da. Nu-i aşa? 

ELLIDA Mă puteam aştepta?... Mă puteam aştepta... ca cineva să 
se întoarcă... Să se întoarcă aşa... 

ARNHOLM Dar, pentru numele lui Dumnezeu, nu cumva din 
cauza poveştii ăsteia marinăreşti, pe care ţi-a spus-o sculptorul acela 
aiurit... 

ELLIDA Arnholm... poate că nu-i chiar aşa de... cum spui. 

ARNHOLM Palavrele alea cu mortul te-au zguduit atât de rău? Şi 
eu care credeam că... 

ELLIDA Ce credeai? 

ARNHOLM Credeam, natural, că joci teatru. Da, credeam că... De 
fapt, sufereai cu totul pentru altceva: pentru că aici, în casă, se 
sărbătoresc evenimente familiale în secret. Şi pentru că soţul şi copiii 
dumitale trăiesc amintiri la care nu ai dreptul să iei parte. 

ELLIDA O, nu, nu! Pot să facă ce vor, cum vor! Eu n-am niciun 
drept să-i cer soţului meu să fie cu totul şi cu totul numai al meu. 

ARNHOLM Mie mi se pare că ai dreptul. 

ELLIDA Poate... Nu, nu, totuşi nu-l am. Aşa stau lucrurile. 
Pentru că şi eu trăiesc ceva... Ceva, de care ceilalți toţi sunt străini. 

ARNHOLM Dumneata? (Mai încet.) Trebuie deci să înţeleg că... 


nu mai ţii la Wangel? 

ELLIDA Ba da, ba da. Am ajuns să ţin la el din tot sufletul. Tocmai 
de aceea e atât de groaznic ceea ce se întâmplă. Groaznic, 
inimaginabil de groaznic. 

ARNHOLM Ar trebui să-ţi descarci sufletul... Nu vrei, doamnă 
Wangel? Te ascult. 

ELLIDA Nu pot. Nu pot. Acum cel puţin, nu pot. Poate, mai 
târziu. 

(Bolette apare pe verandă şi coboară în grădină.) 

BOLETTE Vine tata de la birou. N-ar fi mai bine să intrăm toţi în 
camera care dă în grădină? 

ELLIDA Ba da. Să mergem. 

(Wangel, în alt costum, vine din spatele casei, prin stânga.) 

WANGEL Gata. Sunt liber şi independent. Acum am putea gusta 
ceva bun, ceva răcoritor. 

ELLIDA Numai o clipă. (Se duce sub bolta de verdeață şi aduce 
buchetul.) 

HILDE Ia te uită! Ce flori frumoase! Cine ţi le-a oferit? 

ELLIDA Le-am primit de la sculptorul Lyngstrand, draga mea 
Hilde. 

HILDE (uimită) De la Lyngstrand? 

BOLETTE (neliniştită) lar a fost aici Lyngstrand? 

ELLIDA (cu zâmbet reținut) Da. A adus florile astea. Cu ocazia zilei 
de naştere... pricepi tu. 

BOLETTE (privind pe furiş la Hilde) Aha!... 

HILDE (bombănind) Animalul! 

WANGEL (cu o jenă dureroasă, către Ellida) Da, vezi tu... Trebuia 
să-ți spun, draga, scumpa mea Ellida. 

ELLIDA (întrerupându-l) Haideţi, fetelor, să punem florile mele în 
apă la un loc cu celelalte. (Iese pe verandă.) 


BOLETTE (încet, către Hilde) În fond, e totuşi foarte drăguță. 

HILDE (aproape tare, mânioasă) Maimuţăreli. Se poartă aşa numai 
ca să-i placă tatii. 

WANGEL (sus, pe verandă, strângând mâna Ellidei) Mulţumesc, 
mulțumesc. Îţi mulţumesc din inimă, Ellida. 

ELLIDA (aranjând florile) Dar nu-i firesc să fac şi eu pregătiri... 
pentru ziua de naştere a mamei? 

ARNHOLM Hm!... (Urcă pe verandă, lângă Wangel şi Ellida. Bolette 
şi Hilde rămân jos, în grădină.) 


Actul II 


(Sus, la „Belvedere”, o colină împădurită, la marginea oraşului. 
Puțin mai în fund, un punct trigonometric şi o giruetă. Pietroaie 
mari, pe care se poate şedea, se zăresc ici şi colo, în jurul punctului 
trigonometric şi în planul întâi. 

Adânc în jos, în planul din fund, se zăreşte malul opus al 
fiordului, cu insule şi promontorii. Marea deschisă nu se vede. E o 
noapte de vară, destul de luminoasă. O lumină galben-roşcată 
luceşte în aer şi peste piscurile din depărtare. Din dreapta, de la 
poalele dealului, se aud slab acordurile unui cvartet. 

Tineret din oraş, doamne şi domni, urcă perechi-perechi pe colină, 
prin partea dreaptă; trec discutând în surdină pe lângă punctul 
trigonometric şi ies prin stânga. După puţin timp, apare Ballested, 
care conduce un grup de turişti străini, cu soțiile lor. E supraîncărcat 
cu pleduri şi saci de excursie.) 


BALLESTED (arătând în sus cu bastonul) Sehen Sie, meine 
Herrschaften... dort departe, nicht Licht, eine andere dealuri. Das willen 


wir de asemenea besteigen und pe urmă herunter"... 

(Continuă în engleză, conducând grupul spre stânga. Hilde, urcând 
repede panta în dreapta, se opreşte şi se uită înapoi. După putin vine şi 
Bolette, pe acelaşi drum.) 

BOLETTE Bine, dragă, de ce trebuie să fugim de Lyngstrand? 

HILDE Pentru că nu pot suferi să urc atât de încet coasta. Uite-l, 
uite-l cum se târăşte! 

BOLETTE Bine, dar ştii cât e de bolnav! 

HILDE Crezi că-i grav? 

BOLETTE Da. Sunt sigură. 

HILDE A trecut după-amiaza pe la tata. Tare-aş vrea să ştiu ce 
crede tata despre el. 

BOLETTE Tata zice că are scleroză pulmonară, sau cam aşa ceva. 
Nu mai apucă el bătrâneţea, aşa mi-a spus. 

HILDE Adevărat? Aşa a spus? Închipuieşte-ţi! Exact aşa credeam 
ŞI eu. 

BOLETTE Pentru numele lui Dumnezeu, să nu arăţi asta! 

HILDE Dar cum poate să-ţi treacă prin cap! (Încet.) Ia te uită! S-a 
târât până sus, Hans al nostru! Nu ţi se pare că parcă se vede cât de 
colo că-l cheamă Hans? 

BOLETTE (în şoaptă) Fii serioasă, măcar acum! Ascultă ce-ţi spun. 

LYNGSTRAND (intrând din dreapta, cu o umbrelă de soare în mână) 
Le rog pe domnişoare să mă scuze că nu pot să merg atât de repede 
ca dumnealor. 

HILDE Aţi luat şi un parasol cu dumneavoastră? 

LYNGSIRAND E-al mamei dumneavoastră. Mi-a spus să-l 
folosesc drept baston. Ştiţi, n-aveam cu mine niciun baston. 


15 În germană incorectă: Vedeţi, domnilor... acolo... nu lumină, o altă... Asta vom 
urca şi... jos. 


BOLETTE Restul grupului a rămas jos? Adică tata şi ceilalţi? 

LYNGSTRAND Da, tatăl dumneavoastră a intrat puţin la bufet. 
Ceilalţi stau afară şi ascultă muzica. Pe urmă au să urce şi ei, după 
cum spunea mama dumneavoastră. 

HILDE (privindu-l) Sunteţi foarte obosit. 

LYNGSTRAND Da. Şi mie mi se pare că sunt cam obosit. Cred că 
ar trebui să mă aşez puţin. 

(Se aşază pe un pietroi, în prim plan, în dreapta.) 

HILDE (se aşază în fața lui) Ştiţi că mai târziu va fi dans. Acolo 
unde-i orchestra? 

LYNGSTRAND Da, am auzit. 

HILDE Vă place să dansaţi? 

BOLETTE (care caută flori prin iarbă) Hilde, mai lasă-l pe domnul 
Lyngstrand să răsufle un pic! 

LYNGSTRAND Da, domnişoară, mi-ar plăcea să dansez, dacă aş 
putea. 

HILDE Aha!... N-ai învăţat niciodată să dansezi? 

LYNGSTRAND Nu, deloc! Dar nu de asta e vorba. Voiam să spun 
ca nu pot din cauza plămânilor. 

HILDE Din cauza apăsării pe care spui c-o simţi? 

LYNGSTRAND Da, din cauza asta. 

HILDE Eşti amărât rău din cauza asta? 

LYNGSTRAND O! n-aş putea spune. (Zâmbeşte.) Pentru că tocmai 
datorită acestei apăsări, cred eu, toţi oamenii sunt atât de amabili, 
atât de prietenoşi cu mine, şi-mi vor cu toţii binele. 

HILDE Desigur. De altfel, nu-i deloc ceva grav. 

LYNGSTRAND Nu, nu. Nu poate fi vorba de nimic primejdios. 
Am înţeles asta chiar de la tatăl dumneavoastră. 

HILDE O să-ţi treacă imediat, când vei pleca în străinătate. 

LYNGSTRAND O, sunt sigur, îmi trece de tot. 


BOLETTE (întinzându-i o floare) Uite, domnule Lyngstrand, s-o pui 
la butonieră. 

LYNGSTRAND O, mii de mulţumiri, domnişoară. E foarte amabil 
din partea dumneavoastră. 

HILDE (uitându-se în jos, spre dreapta) Vin şi ceilalţi. Uite-i acolo, 
Jos. 

BOLETTE Numai dacă ar şti pe unde s-o ia. Uite, au luat-o razna. 

LYNGSTRAND (ridicându-se) Alerg până la cotitură şi-i strig. 

HILDE Ar trebui să strigi cam tare. 

BOLETTE Nu, nu. N-are rost! Te-ai obosi din nou. 

LYNGSTRAND O, la vale merg foarte uşor. (Iese prin dreapta.) 

HILDE Da, la vale, da. (Se uită după el.) Uite-l că face şi salturi. Nici 
nu se gândeşte că mai trebuie să şi urce înapoi. 

BOLETTE Bietul de el! 

HILDE Dacă te-ar cere Lyngstrand, l-ai lua? 

BOLETTE Ce? Ai înnebunit? 

HILDE Mă gândesc, bineînţeles, dacă n-ar avea apăsarea aia! Şi 
dacă n-ar trebui să moară atât de curând. Atunci l-ai lua? 

BOLETTE Cred că mai curând l-ai lua tu. 

HILDE Crezi că aş vrea? N-are un gologan! N-are din ce să 
trăiască nici singur! 

BOLETTE Atunci de ce te ţii mereu după el? 

HILDE A! Numai pentru că suferă de apăsarea aia! 

BOLETTE N-am observat că-l compătimeşti chiar atât de mult. 

HILDE Nu, nu-l compătimesc deloc. Dar e ceva foarte atrăgător. 

BOLETTE Ce anume? 

HILDE Aşa, să te uiţi la el şi să-l auzi cum îţi spune că nu e ceva 
grav. Şi că va pleca în străinătate. Şi că va deveni un artist! De aceea, 
tot ce face şi tot ce crede e o adevărată delectare sufletească pentru 
mine. N-o să facă niciodată nimic, cu niciun chip. Pentru că nu mai 


are mult de trăit. De aceea mi se pare atât de atrăgător, atât de 
captivant să mă gândesc la astea. 

BOLETTE Captivant? 

HILDE Da. Mi se pare totul cât se poate de captivant! Îmi iau 
această libertate! 

BOLETTE Ptiu, Hilde! Eşti pur şi simplu un copil rău. 

HILDE Aşa şi vreau să fiu. Orice s-ar întâmpla. (Privind în vale.) În 
sfârşit! Nici lui Arnholm nu-i prea place să urce. (Întorcându-se.) Să 
ştii că aşa e... Ştii ce-am observat la Arnholm, în timpul mesei? 

BOLETTE Spune! 

HILDE Închipuieşte-ţi! Începe să-i cadă părul. O să chelească 
foarte curând. Aici, în creştetul capului! 

BOLETTE Prostii! Nu-i adevărat! 

HILDE Ba da. Are şi riduri la amândoi ochii. Doamne, Bolette, 
cum ai putut să fii atât de îndrăgostită de el, când îţi dădea lecţii? 

BOLETTE (zâmbind) Da, închipuie-ţi. Ţin minte cât am putut să 
plâng, numai pentru că mi-a spus odată că nu-i place numele meu. 
Că Bolette nu-i un nume frumos! 

HILDE Zău? (Privind din nou în vale.) O, ia vino să te uiţi un pic... 
Femeia mării merge lângă el şi discută amândoi... Fără tata!... Nu 
m-ar mira deloc dacă şi-ar face ochi dulci! 

BOLETTE Ar trebui să-ţi fie de-a dreptul ruşine! Aşa ar trebui! 
Cum poţi să vorbeşti aşa despre ea? Tocmai acum, când am început 
să ne înţelegem atât de bine! 

HILDE Sigur... Aşa îţi închipui tu, fetiţo! Nu, nu, niciodată n-o să 
ne înţelegem. Ea nu face de noi şi nici noi de ea. Dumnezeu ştie de ce 
a trebuit tata s-o aducă în casă. 

Nu m-ar mira deloc dacă într-o bună zi ar înnebuni aici, sub ochii 
noştri. 

BOLETTE Să înnebunească? Cum poate să-ţi treacă prin cap una 


ca asta? 

HILDE O, n-ar fi deloc de mirare! Şi maică-sa a înnebunit. A murit 
nebună, ştiu eu ce spun! 

BOLETTE Of, Doamne! În toate îţi bagi nasul, Hilde! Vezi, nu 
cumva să pomeneşti ceva şi despre asta. Să fii drăguță... Fă-o pentru 
tata. Auzi, Hilde? 

(Wangel, Ellida, Arnholm şi Lyngstrand intră prin dreapta.) 

ELLIDA (arătând departe, înspre planul din fund) Acolo e! 

ARNHOLM Da, da. În direcţia asta trebuie să fie. 

ELLIDA Acolo e marea! 

BOLETTE (lui Arnholm) Nu vi se pare că e foarte frumoasă culmea 
aceea? 

ARNHOLM Splendidă! O privelişte impunătoare! 

WANGEL Nu-i aşa că n-ai mai fost niciodată acolo, sus? 

ARNHOLM Nu, niciodată. Pe vremea mea abia se putea ajunge. 
Nici măcar o cărare. 

WANGEL Şi nicio amenajare. Toate le-am făcut în ultimii ani. 

BOLETTE De acolo, de pe Loskollen t6, priveliştea e şi mai 
încântătoare. 

WANGEL Vrei să urcăm şi noi acolo, Ellida? 

ELLIDA (aşezându-se pe un bolovan, în dreapta) Mulţumesc, nu. Nu 
merg. Dar voi puteţi să vă duceți. Eu rămân să vă aştept aici. 

WANGEL Bine, atunci rămân şi eu cu tine. Fetele o să ştie şi fără 
noi să-i arate domnului Arnholm priveliştea. 

BOLETTE Mergeţi cu noi, domnule Arnholm? 

ARNHOLM Cu multă plăcere. E şi pe-acolo drum? 

BOLETTE Desigur, e un drum bun şi larg. 

HILDE Drumul e atât de larg, încât doi oameni pot umbla 


16 Loskollen — Dealul pilotului. 


nestingheriţi, braţ la braţ. 

ARNHOLM (uşor zeflemitor) Chiar aşa să fie, domnişorică? 
(Întorcându-se spre Bolette.) Vrei să încercăm... să vedem dacă-i 
adevărat? 

BOLETTE (reținându-şi un zâmbet) Cu plăcere, să mergem. (les 
amândoi la braț, prin stânga.) 

HILDE (lui Lyngstrand) Mergem şi noi?... 

LYNGSTRAND La braţ? 

HILDE Sigur, de ce nu! Mi-ar plăcea! 

LYNGSTRAND (0 ia de brat şi râde amuzat) Chestia asta e teribil de 
amuzantă! 

HILDE Teribil?... 

LYNGSTRAND Parcă-am fi nişte logodnici. 

HILDE Probabil că nu v-aţi mai plimbat până acum niciodată cu o 
doamnă la braţ, domnule Lyngstrand! (Ambii ies prin stânga.) 

WANGEL Ellida dragă, avem şi noi câteva clipe ale noastre. 

ELLIDA Da, vino şi aşază-te aici, lângă mine. 

WANGEL (aşezându-se) Aici e bine şi linişte. Să stăm puţin de 
vorbă, amândoi. 

ELLIDA Despre ce? 

WANGEL Despre tine şi despre relaţiile dintre noi. Îmi dau bine 
seama că lucrurile nu mai pot merge aşa. 

ELLIDA Şi ce altceva ar putea fi, după părerea ta? 

WANGEL Încredere totală, draga mea. Viaţa comună, ca mai 
înainte. 

ELLIDA O, dacă-ar fi posibil! Dar e ceva cu totul imposibil. 

WANGEL Cred că te-nţeleg. Ai lăsat uneori să-ţi scape — aşa mi 
s-a părut — unele observaţii ale tale cu privire la... 

ELLIDA (vehement) Nu-i adevărat. Să nu spui că ai înţeles. 

WANGEL Ba da. Tu eşti o natură cinstită, Ellida. Un suflet fidel. 


ELLIDA Da. Aşa-i. 

WANGEL Ca să te poţi simţi fericită şi liniştită, trebuie ca toate să 
fie limpezi şi depline. 

ELLIDA (privindu-l încordat) O!... Aşa, vasăzică! 

WANGEL Tu nu te-ai putut obişnui cu gândul că eşti a doua soţie 
a unui bărbat. 

ELLIDA Ce ţi-a venit să te gândeşti acum la asta? 

WANGEL De multe ori am simtit-o... ca un presentiment. Astăzi 
îmi apare foarte clar. Aniversarea pe care au pregătit-o copiii... Ai 
văzut în mine un fel de complice... Vezi... amintirile unui bărbat nu 
pot fi suprimate. Cel puţin ale mele, în niciun caz. Aşa sunt eu. 

ELLIDA Ştiu. Ştiu bine... 

WANGEL Totuşi, greşeşti. Pentru că te porţi aproape ca şi cum 
mama copiilor ar mai trăi. Ca şi cum ea ar fi aici; invizibilă, dar aici, 
între noi. Tu crezi că sufletul meu e împărţit între tine şi ea. 
Gândurile astea te frământă. Ti se pare că ar fi ceva necuviincios în 
relaţiile dintre noi. De aceea nu mai poți, sau nu mai vrei să trăieşti 
cu mine ca soţia mea. 

ELLIDA (ridicându-se) Ai văzut tu toate astea, Wangel? Ai privit 
adânc în toate astea? 

WANGEL Da. Astăzi, în sfârşit, am pătruns în miezul lucrurilor. 
Chiar poate dincolo de ele. 

ELLIDA Chiar dincolo... zici... Nu, să nu crezi asta. 

WANGEL (ridicându-se) Îmi dau foarte bine seama că e mai mult 
decât atâta, Ellida, draga mea. 

ELLIDA (cu nelinişte) Mai mult decât atâta? 

WANGEL Da. Ştiu că nu poţi suporta nici clima de-aici. Munţii îţi 
apasă, îţi oprimă sufletul. Aici nu-i destulă lumină pentru tine şi nici 
destul cer în jurul tău. Vântul nu-i destul de puternic şi de larg 
pentru tine. 


ELLIDA Ei, da, asta-i chiar aşa. Da, ai dreptate... Noapte şi zi, 
iarnă şi vară, mă copleşeşte dorinţa asta secretă: chemarea mării... 

WANGEL Ştiu eu asta destul de bine, scumpa mea Ellida. 
(Punând mâna pe capul ei.) De aceea, acest copil suferind trebuie să se 
întoarcă din nou la el acasă. 

ELLIDA Ce vrei să spui? 

WANGEL Ceva foarte simplu. Ne mutăm. 

ELLIDA Ne mutăm? 

WANGEL Da. Într-un loc deschis, spre mare... Într-un loc unde 
să poţi găsi un cămin potrivit pentru sufletul tău. 

ELLIDA Dragul meu, nici să nu te gândeşti la asta... E cu 
neputinţă. Tu nu poţi trăi fericit în altă parte... Decât aici. 

WANGEL Fie ce-o fi! De altfel... Crezi că aş putea să trăiesc fericit 
aici... fără tine? 

ELLIDA Dar eu sunt aici şi aici rămân. Sunt a ta! 

WANGEL Eşti a mea, Ellida? 

ELLIDA Nu mai vorbi aşa. Aici e toată viaţa şi tot sufletul tău. 
Toată truda vieţii tale, aici e. 

WANGEL Fie ce-o fi. Ti-am mai spus. Plecăm de aici. Plecăm în 
alt loc. Hotărârea este irevocabilă, dragă Ellida. 

ELLIDA Şi ce crezi că vom obţine cu asta? 

WANGEL Tu te vei bucura de sănătate şi de linişte sufletească. 

ELLIDA Cam greu. Dar tu? Mai gândeşte-te şi la tine. Tu ce vei 
câştiga? 

WANGEL Eu am să te recâştig pe tine, draga mea. 

ELLIDA Nu. Nu vei putea... Nu vei putea, Wangel! Asta-i cel mai 
groaznic lucru... E groaznic să gândeşti aşa. 

WANGEL Trebuie să încercăm. Dacă aici ai gândurile astea, 
atunci într-adevăr nu există nicio altă salvare pentru tine... decât să 
pleci cât mai departe. Şi cu cât mai curând, cu-atât mai bine. E lucru 


hotărât, ţi-am spus: plecăm. 

ELLIDA Nu. Atunci... orice s-ar întâmpla e mai bine să-ţi spun 
totul. Totul aşa cum este. 

WANGEL Da, da. Spune odată. 

ELLIDA Nu vreau să fii nenorocit din cauza mea. Mai ales că tot 
nu mi-ar folosi la nimic. 

WANGEL Ţi-ai dat cuvântul că vrei să-mi spui totul aşa cum este. 

ELLIDA Am să încerc să-ţi spun cât mai lămurit voi putea... Şi 
aşa cum mi se pare mie că ştiu. Vino, să şedem. (Se aşază amândoi pe 
bolovani.) 

WANGEL Spune, Ellida! 

ELLIDA În ziua când ai venit acolo, la noi, şi m-ai întrebat dacă 
pot şi vreau să fiu a ta... Atunci mi-ai vorbit deschis şi cinstit despre 
prima ta căsătorie. Fusese atât de fericită — spuneai. 

WANGEL Chiar aşa a şi fost. 

ELLIDA Da, da. Cred, dragul meu. Nu de asta ţi-am pomenit de 
ea. Vreau să-ţi amintesc doar că şi eu, la rândul meu, am fost cinstită 
cu tine. Ţi-am spus limpede, deschis, fără să-ţi ascund nimic, că 
odată în viaţa mea am ţinut la un altul. Că ajunsesem la... la un fel 
de logodnă. 

WANGEL Un fel... 

ELLIDA Da. Aşa s-ar putea numi... Dar n-a durat mult. El a plecat 
într-o călătorie. Atunci eu am vrut să las la o parte tot ce-a fost. Astea 
ți le-am mai spus. 

WANGEL Da, draga mea Ellida. De ce scormoneşti un trecut 
îndepărtat? În fond, ceea ce s-a întâmplat atunci nu avea nicio 
legătură cu mine. Şi eu nici nu te-am întrebat vreodată cine era. 

ELLIDA Nu, n-ai întrebat. Tu eşti întotdeauna atât de prevenitor 
cu mine. 

WANGEL (zâmbind) O, în cazul ăsta... Aş putea încerca să ghicesc 


şi singur numele... 

ELLIDA Numele? 

WANGEL Acolo, la Skjoldviken şi prin împrejurimi nu prea erau 
mulţi dintre care să pot alege... Sau, mai bine zis, nu era decât unul 
singur... 

ELLIDA Crezi, poate, că era Arnholm. 

WANGEL Da. Nu era el? 

ELLIDA Nu. 

WANGEL Nu el? Atunci, hotărât, mi-a slăbit memoria. 

ELLIDA Îţi aminteşti că, într-o toamnă târzie, a venit un vapor 
mare, american, acolo, la Skjoldviken. Din pricina avariilor pe care le 
suferise vasul... 

WANGEL Da, îmi amintesc foarte bine. La bord a fost găsit într-o 
dimineaţă căpitanul vasului, asasinat în cabina lui. Am fost personal 
pe vas şi am făcut autopsia cadavrului. 

ELLIDA Da, ai fost. 

WANGEL ÎL asasinase şeful de echipaj. 

ELLIDA Asta n-o poate spune nimeni! Pentru că lucrurile nu s-au 
lămurit niciodată. 

WANGEL Dar aproape că nu mai există îndoială. Altminteri, de 
ce s-ar fi sinucis aruncându-se în mare, aşa cum a făcut? 

ELLIDA Nu s-a înecat. S-a îmbarcat pe un vas pentru nordul 
Norvegiei. 

WANGEL (uimit) De unde ştii asta? 

ELLIDA (cu stăpânire de sine) Pentru că... Wangel... pentru că 
şeful de echipaj este bărbatul cu care am fost eu logodită. 

WANGEL (sărind în sus) Ce tot spui! Cum e posibil? 

ELLIDA Da. Aşa este. El era. 

WANGEL Pentru numele lui Dumnezeu, Ellida! Cum ai putut să 
faci asta? Să te logodeşti cu un om ca acela! Un om cu totul străin! 


Cum îl chema? 

ELLIDA Pe-atunci îl chema Friman. Pe urmă, în scrisori, iscălea 
Alfred Johnston. 

WANGEL De unde era? 

ELLIDA De sus, din Finnmark, spunea el. De altfel, se născuse în 
Finlanda. Emigrase de copil cu tatăl său, după câte cred. 

WANGEL Aşadar, un finlando-norvegian, un kven. 

ELLIDA Da. Aşa li se spune. 

WANGEL Şi ce mai ştiai despre el? 

ELLIDA Numai că plecase de foarte tânăr pe mare. Şi că a 
călătorit mult. 

WANGEL Altceva nu mai ştiai? 

ELLIDA Nu. Nu vorbeam despre asta. 

WANGEL Atunci despre ce vorbeaţi? 

ELLIDA Vorbeam mai mult despre mare. 

WANGEL A! Despre mare! 

ELLIDA Despre furtună şi despre marea liniştită! Despre nopțile 
întunecate pe mare. Mai vorbeam şi despre marea care străluceşte 
toată sub razele soarelui. Dar cel mai mult vorbeam despre balene, şi 
despre delfini, şi despre focile care au obiceiul să se lungească pe 
recife, în căldura amiezii. Şi mai vorbeam despre pescăruşi, şi 
vulturi, şi despre toate celelalte păsări de mare, pe care le ştii... 
Gândeşte-te... nu-i extraordinar? Când vorbeam despre astea, mi se 
părea că şi păsările, şi toate vieţuitoarele mării sunt înrudite cu el. 

WANGEL Şi tu, Ellida? 

ELLIDA Da, mi se părea că şi eu mă înrudeam cu toate la un loc. 

WANGEL Aşa... De aceea te-ai logodit? 

ELLIDA Da. El spunea că aşa trebuie să fac. 

WANGEL Trebuie? Tu personal n-aveai voinţă? 

ELLIDA Nu, când era el în preajma mea. O, mai târziu mi s-a 


părut că era ceva cu totul de neînțeles. 

WANGEL Ai stat de multe ori împreună cu el? 

ELLIDA Nu, nu de prea multe ori. Odată a venit la noi ca să vadă 
farul. Atunci ne-am cunoscut. Pe urmă, ne-am mai întâlnit din când 
în când. Apoi s-a întâmplat povestea aceea cu căpitanul. Şi a trebuit 
să plece. 

WANGEL Da, da, spune-mi ceva mai multe despre asta! 

ELLIDA Era devreme de tot, în zori, când am primit un bilet de la 
el, la Bratthammer - ştii, promontoriul acela dintre far şi 
Skjoldviken... 

WANGEL Sigur, sigur, îl cunosc foarte bine. 

ELLIDA „Trebuie să vii imediat — scria el — pentru că am ceva de 
vorbit cu tine.” 

WANGEL Şi te-ai dus? 

ELLIDA Da. Nu puteam altfel. Atunci mi-a povestit cum l-a ucis 
pe căpitan în timpul nopții. 

WANGEL Deci, chiar el a spus asta! A spus-o foarte simplu! 

ELLIDA Da. Însă a fost ceva drept şi cinstit, aşa zicea. 

WANGEL Drept şi cinstit? Atunci de ce l-a ucis? 

ELLIDA Asta nu mi-a spus. Mi-a spus că nu sunt lucruri pe care 
să le pot auzi eu. 

WANGEL Şi tu l-ai crezut, pur şi simplu, pentru că aşa a spus? 

ELLIDA Da, nu puteam gândi altfel. Oricum, trebuia să plece. 
Însă când a trebuit să-şi ia rămas bun de la mine... Nu, niciodată n-ai 
să ghiceşti ce i-a trecut prin minte. 

WANGEL Ce? Spune odată! 

ELLIDA A scos din buzunar o verigă de metal pentru chei şi şi-a 
tras din deget un inel pe care obişnuia să-l poarte. Mi-a scos şi mie 
din deget un mic inel pe care-l purtam de mult. A vârât în veriga 
pentru chei amândouă inelele. Şi a spus că acum trebuie să ne 


încredințăm amândoi mării. 

WANGEL Să vă încredinţaţi?... 

ELLIDA Da, aşa a spus. Şi pe urmă a aruncat veriga cu inelele 
noastre... A aruncat-o cu toată puterea, cât mai departe, în adâncul 
mării. 

WANGEL Şi tu, Ellida? Te-ai potrivit tu la astea? 

ELLIDA Da, închipuie-ţi... Mi se părea atunci că totul este aşa 
cum trebuie să fie. Însă, slavă Domnului... a plecat! 

WANGEL Şi după ce a plecat? 

ELLIDA Crede-mă că în curând mi-am venit în fire. Am ajuns să 
pricep că totul fusese curată nebunie, ceva fără niciun rost... 

WANGEL Vorbeai adineauri de scrisoare. De-atunci ai mai auzit 
deci de el? 

ELLIDA Da, am mai auzit. Mai întâi, am primit vreo două rânduri 
de la Arhanghelsk. Scria doar atât, că vrea să plece în America. Şi-mi 
indica adresa unde pot să-i răspund. 

WANGEL Şi i-ai răspuns? 

ELLIDA Îndată. I-am scris, bineînţeles, că totul se sfârşise între 
noi. Că nu trebuie să se mai gândească niciodată la mine, după cum 
nici eu nu mă voi mai gândi la el. 

WANGEL Ţi-a scris, totuşi, din nou? 

ELLIDA Da, mi-a scris din nou. 

WANGEL Şi ce a răspuns la scrisoarea ta? 

ELLIDA Nu sufla nicio vorbă despre ceea ce îi scrisesem. Ca şi 
cum nu i-aş fi scris că vreau să rup orice legătură cu el. Scria foarte 
calm şi liniştit că trebuie să-l aştept. Când va putea să mă ia, mă va 
anunţa. Şi atunci va trebui să mă duc imediat la el. 

WANGEL Nu voia deci să renunţe la tine? 

ELLIDA Nu. Atunci i-am scris din nou. Aproape cuvânt cu 
cuvânt ca prima oară. Ba chiar ceva mai răspicat. 


WANGEL Şi atunci s-a dat la o parte? 

ELLIDA O, nu, cum poţi crede? Mi-a scris cu acelaşi calm. Ca mai 
înainte. Din nou, niciun cuvânt despre hotărârea mea. Atunci am 
înțeles că e zadarnic. De aceea nu i-am mai scris niciodată. 

WANGEL Şi n-ai mai auzit nimic despre el? 

ELLIDA Ba da, de-atunci am mai primit trei scrisori. Odată mi-a 
scris din California şi altă dată din China. Ultima scrisoare era din 
Australia. Scria că vrea să se ducă la o mină de aur. După aceea nu 
mi-a mai trimis nicio veste. 

WANGEL Omul acesta a avut o putere neobişnuită asupra ta, 
Ellida. 

ELLIDA O, da, da. Omul acesta înspăimântător! 

WANGEL Dar acum nu trebuie să te mai gândeşti la el. Niciodată. 
Promite-mi-o, scumpa, buna mea Ellida. Acuma vom încerca alt 
tratament! Un aer mai proaspăt decât aici, în fiord. Aerul saturat de 
sare, aerul pur al mării. Ellida! Ce zici? 

ELLIDA O, nu mai vorbi despre astea. Nici nu te mai gândi! 
Nu-mi poate fi de folos. O simt prea bine... oricum, n-am să pot 
scăpa nici acolo. 

WANGEL De ce anume? Draga mea... la ce anume te gândeşti? 

ELLIDA La groază, la asta mă gândesc. Puterea asta de nepătruns, 
de neînțeles pe care o are asupra sufletului meu... 

WANGEL Bine, dar ai scăpat! De multă vreme. De atunci, de când 
ai rupt-o cu el. Totul a trecut de mult! 

ELLIDA (sărind în sus) Nu, tocmai asta e, că n-a trecut! 

WANGEL N-a trecut? 

ELLIDA Nu, Wangel... n-a trecut. Şi sunt înspăimântată la gândul 
că nu va trece niciodată. Până la sfârşitul vieţii! 

WANGEL (cu voce sugrumată) Vrei să spui, deci, că în adâncul 
fiinţei tale n-ai putut niciodată să-l uiţi pe străinul acela? 


ELLIDA Îl uitasem. Însă acum e ca şi cum s-ar întoarce din nou. 

WANGEL Cât a trecut de-atunci? 

ELLIDA Sunt vreo trei ani. Sau ceva mai mult... Era pe vremea 
când aşteptam copilul. 

WANGEL Aha! Pe vremea aceea? Da, Ellida, acum încep să-mi 
dau seama de o mulțime de lucruri... 

ELLIDA Greşeşti cu totul, dragul meu! Ceea ce s-a întâmplat cu 
mine atunci... O, cred că nimeni pe lume n-ar putea să spună. 

WANGEL (privind-o îndurerat) Când te gândeşti... că ai trăit trei 
ani întregi, aici, lângă mine, iubind alt bărbat! Altul! Nu pe mine... ci 
pe altul! 

ELLIDA O, cât greşeşti! N-am iubit pe nimeni, în afară de tine. 

WANGEL (înăbuşit) De ce atunci, în tot timpul acesta, nu ai vrut 
sa trăieşti cu mine, ca soţie a mea? 

ELLIDA Din cauza fricii pe care o aveam de bărbatul acela 
străin... 

WANGEL Frică? 

ELLIDA Da, frică! O frică atât de îngrozitoare, încât mi se pare că 
numai marea ar putea s-o cuprindă. Pentru că trebuie să ştii, 
Wangel, că... 

(Tineret din oraş se înapoiază prin stânga, salută şi iese prin dreapta. 
Împreună cu el vin Arnholm, Bolette, Hilde şi Lyngstrand.) 

BOLETTE (în trecere) Tot pe-aici sunteţi? 

ELLIDA Da, e răcoare şi plăcut aici, sus... 

ARNHOLM Noi mergem devale, să dansăm. 

WANGEL Bine, bine... Venim şi noi acum. 

HILDE Atunci, la revedere. 

ELLIDA Domnule Lyngstrand, o clipă, vă rog. 

(Lyngstrand se opreşte. Arnholm, Bolette şi Hilde ies prin dreapta.) 

ELLIDA (către Lyngstrand) Vei dansa şi dumneata? 


LYNGSTRAND Nu, doamnă, nu cred că voi îndrăzni. 

ELLIDA Da, e mai bine să fii prudent. Când e vorba de plămâni... 
Încă n-ai învins de tot boala. 

LYNGSTRAND Nu, încă nu de tot. 

ELLIDA (cu oarecare ezitare) Cât timp să fie de-atunci, de când ai 
făcut călătoria aceea?... 

LYNGSTRAND Atunci când m-am îmbolnăvit? 

ELLIDA Da, călătoria de care ne-ai vorbit azi-dimineaţă. 

LYNGSTRAND Păi să tot fie cam... Staţi puţin. Sunt trei ani 
încheiaţi de atunci. 

ELLIDA Prin urmare, trei ani. 

LYNGSTRAND Poate chiar ceva mai mult. Plecasem din America 
în februarie. În martie am naufragiat. Intrasem în furtunile 
echinoxului de primăvară. 

ELLIDA (uitându-se la Wangel) Aşadar, pe vremea aceea... 

WANGEL Bine, Ellida dragă... 

ELLIDA Să nu te mai rețin, domnule Lyngstrand! Du-te, dar să nu 
dansezi. 

LYNGSTRAND Nu, o să stau doar să privesc. (Iese prin dreapta.) 

WANGEL Ellida, dragă... de ce l-ai întrebat de călătoria aceea? 

ELLIDA Johnston fusese la bord. Sunt absolut sigură. 

WANGEL De unde-ai tras concluzia asta? 

ELLIDA (fără să răspundă) A aflat pe bord că m-am căsătorit cu 
altul. În timp ce el era departe... Şi atunci... în aceeaşi clipă, am 
simţit cum mă apasă! 

WANGEL Teama aceea? 

ELLIDA Da. Exact aşa cum e el, pot să-l văd deodată, aievea, viu, 
în faţa mea. Sau, mai bine spus, mai la o parte. Nu se uită niciodată 
la mine. Stă doar acolo. 

WANGEL Şi cum ţi se pare că arată? 


ELLIDA Aşa cum l-am văzut ultima oară. 

WANGEL Acum zece ani? 

ELLIDA Da. Acolo, la Bratthammer. Cel mai distinct îi văd acul 
de la cravată, un ac cu o perlă mare, albă-albăstruie. Perla aceea 
semăna cu un ochi de peşte mort. Şi care mă fixează. 

WANGEL Pentru numele lui Dumnezeu!... Eşti mai bolnavă 
decât credeam! Mai bolnavă decât îţi dai tu însăţi seama, Ellida! 

ELLIDA Da, da... ajută-mă, dacă poți! Pentru că simt că se strânge 
din ce în ce mai mult în jurul meu. 

WANGEL Şi într-o astfel de stare ai trăit în toţi aceşti trei ani? Să 
suporţi chinul ăsta în taină, fără să mi te încredinţezi mie? 

ELLIDA Nu puteam! Nu mai înainte de a deveni necesar... 
pentru tine. Dacă ar fi trebuit să-ţi mărturisesc astea... ar mai fi 
trebuit să-ţi mărturisesc şi... ceea ce nu se poate. 

WANGEL Spune... Nu se poate povesti?... Nu se poate? 

ELLIDA (apărându-se) Nu, nu, nu! Nu întreba! Numai un singur 
lucru. Nimic altceva... Wangel... Cum am putea limpezi... taina 
aceea grea, cu ochii copilului? 

WANGEL Draga mea, scumpa mea Ellida, te asigur că nu este 
decât o închipuire a ta. Copilul avea ochi normali, exact ca oricare alt 
copil normal. 

ELUDA Nu, nu-i avea! Cum n-ai văzut? Ochii copilului îşi 
schimbau culoarea după mare. Când soarele strălucea liniştit în 
fiord, aşa erau şi ochii lui. Pe furtună, la fel... O, am văzut bine, chiar 
dacă tu n-ai văzut. 

WANGEL (revenindu-şi) Hm... aşa o fi. Dar chiar dacă-i aşa! Ce 
importanţă ar avea? 

ELLIDA (cu glas scăzut, apropiindu-se) Am mai văzut ochii ăştia şi 
mai înainte. 

WANGEL Când? Unde?... 


ELLIDA Acolo, la Bratthammer. Acum zece ani. 

WANGEL (retrăgându-se un pas) Ce vrei să... 

ELLIDA (şopteşte tremurând) Copilul avea ochii bărbatului acela... 
Ochii străinului. 

WANGEL (cu un strigăt involuntar) Ellida!... 

ELLIDA (strângându-şi capul în mâini, desperată) Acum ai priceput 
de ce n-am vrut niciodată... De ce niciodată n-am mai îndrăznit să 
trăiesc cu tine, să fiu a ta? (Se întoarce brusc şi porneşte la fugă peste 
colina din dreapta.) 

WANGEL (aleargă grăbit după ea, strigând-o) Ellida!... Ellida! Biata 
şi nefericita mea Ellida! 


Actul III 


(Un colț mai retras din grădina doctorului Wangel. Locul e umed, 
mocirlos şi umbrit de copaci mari. În dreapta, se vede marginea unui 
eleşteu verzui. O barieră joasă şi deschisă desparte grădina de cărare 
şi de fiordul care se află în planul din fund. În fund de tot, dincolo de 
fiord, munţii crestaţi. E o după-amiază târzie, aproape seară. 

Bolette stă pe o bancă de piatră, în stânga, şi coase. Pe bancă sunt 
câteva cărţi şi un coşuleţ de lucru. Hilde şi Lyngstrand, amândoi cu 
unelte de pescuit, se îndreaptă spre marginea eleşteului.) 


HILDE (făcându-i semn lui Lyngstrand) Nicio mişcare! Văd unul 
mare! 

LYNGSTRAND (uitându-se) Unde-i? 

HILDE (arătând) Nu-l vezi? Uite-l! Şi acolo încă unul, fir-ar să fie! 
(Uitându-se printre copaci.) Uf!... vine ăla acum şi mi-i sperie! 

BOLETTE (ridicând ochii) Cine vine? 

HILDE Profesorul tău, maică! 


BOLETTE Al meu?... 

HILDE Al meu, slavă Domnului, n-a fost niciodată! 

(Apare printre copaci, din dreapta, profesorul Arnholm.) 

ARNHOLM Sunt peşti în eleşteu acum? 

HILDE Da, se-nvârt pe-aici câţiva caraşi foarte bătrâni. 

ARNHOLM Ia te uită, deci mai trăiesc bătrânii caraşi... 

HILDE Da, ăştia-s încăpăţânaţi, nu glumă! acum însă le venim noi 
de hac la câţiva. 

ARNHOLM Mai bine aţi încerca în fiord. 

LYNGSTRAND Nu, eleşteul este, cum s-ar spune, mai plin de 
taine. 

HILDE Da, da, e mai captivant! Aţi fost la mare, azi? 

ARNHOLM Chiar acum vin de la cabine. 

HILDE Aţi intrat şi în bazin, nu? 

ARNHOLM Da, nu sunt un înotător prea bun. 

HILDE Ştiţi să înotaţi pe spate? 

ARNHOLM Nu. 

HILDE Eu ştiu. (Către Lyngstrand.) Hai să încercăm mai încolo, în 
partea cealaltă. 

(Pleacă de-a lungul eleşteului, prin dreapta.) 

ARNHOLM (apropiindu-se mai mult de Bolette) Stai aici, singură, 
Bolette? 

BOLETTE O, da! Aşa stau de multe ori... 

ARNHOLM Mama dumitale e pe-aici, prin grădină? 

BOLETTE Nu. Cu siguranţă că s-a dus cu tata la plimbare. 

ARNHOLM Cum s-a mai simţit azi după-amiază? 

BOLETTE Nu prea ştiu. Am uitat să mă interesez. 

ARNHOLM Ce cărţi ai aici? 

BOLETTE O carte de botanică şi alta de geografie. 

ARNHOLM Îţi place să citeşti lucruri de-astea? 


BOLETTE Da, când am timp, da... Însă întâi şi-ntâi trebuie să am 
grija gospodăriei. 

ARNHOLM Dar nu te ajută mama dumitale? Mama vitregă? 

BOLETTE Nu, asta-i menirea mea. A trebuit să mă ocup de casă în 
timpul celor doi ani, când tata a rămas singur. Şi pe urmă, am 
continuat tot eu... 

ARNHOLM Dar ai păstrat aceeaşi dragoste pentru citit? 

BOLETTE Da, citesc orice carte folositoare, când o găsesc. Aş vrea 
să ştiu cât mai multe despre viaţă, despre lume. Pentru că aici trăim 
cu totul în afară de tot ce se petrece în lume. Chiar aşa. 

ARNHOLM O, dragă Bolette, nu spune asta! 

BOLETTE Ba da. Am impresia că noi, aici, nu ducem o viaţă prea 
deosebită de a caraşilor din fundul eleşteului ăstuia. Fiordul e atât de 
aproape de ei şi în fiord trec încoace şi încolo bancuri mari de peşti 
sălbatici. Dar bieţii peşti domesticiţi de aici, nu ştiu nimic despre 
toate astea. Niciodată n-o să treacă şi ei dincolo. 

ARNHOLM Nu cred deloc că ar duce-o mai bine dacă ar scăpa şi 
ei la larg. 

BOLETTE O, asta, după părerea mea, n-ar avea nicio importanţă. 

ARNHOLM De altfel, nu se poate spune că sunteţi chiar atât de 
izolaţi de lume. Cel puţin vara, în tot cazul. Acum, aici, e un fel deloc 
de întâlnire a oamenilor din lumea întreagă. Aproape un punct 
nodal — doar atât că ei sunt numai în trecere. Sunt turişti. 

BOLETTE (zâmbind) O, sigur, dumneavoastră, care sunteţi tot un 
turist, vă vine uşor să ne luaţi peste picior. 

ARNHOLM Să vă iau peste picior?... Ce ţi-a venit? 

BOLETTE Pentru că despre toată istoria asta cu „locul de 
întâlnire” şi cu „punctul nodal” i-aţi auzit vorbind pe oamenii din 
oraş. Da... pentru că aşa le place lor să zică... 

ARNHOLM De! Sincer vorbind, am observat şi eu asta. 


BOLETTE În fond, nu-i nimic serios în vorbele lor. Cel putin 
pentru noi care trăim aici. La ce ne foloseşte nouă că lumea cea mare 
trece pe aici, ca să plece spre nord, pentru a admira soarele polar de 
la miezul nopţii? Noi însă, noi niciodată nu plecăm cu ei. Noi nu 
admirăm niciun soare la miezul nopţii. O, nu, noi trebuie să trăim 
cuminte, aici, în eleşteul nostru cu caraşi. 

ARNHOLM (aşezându-se lângă ea) la spune-mi, Bolette dragă, nu 
cumva, sincer vorbind, e ceva care te face să stai singură aici, acasă, 
şi să tânjeşti după altceva... ceva precis, vreau să spun? 

BOLETTE O, s-ar putea. 

ARNHOLM Şi ce anume este? După ce anume tânjeşti? 

BOLETTE ...Să plec de-aici. Asta în primul rând. 

ARNHOLM Asta, aşadar, în primul rând? 

BOLETTE Da. Şi, pe urmă, să învăţ mai mult. Să ştiu mai multe 
despre toate lucrurile. 

ARNHOLM Pe vremea când îţi dădeam lecţii, tatăl dumitale 
spunea adesea că ar trebui să ţi se permită să studiezi mai departe. 

BOLETTE Da, bietul tata... spune şi el atâtea! Dar când e ca 
planurile să fie aplicate, atunci ne poticnim de vreun fleac... Şi tata 
nu găseşte nicio soluţie. 

ARNHOLM Da, da, ai dreptate. Dar nu-i numai asta. Ai vorbit 
vreodată cu el despre ceea ce te frământă? Vreau să spun: cu toată 
seriozitatea, ca despre ceva care nu mai poate suferi amânare? 

BOLETTE Nu, niciodată. 

ARNHOLM Ştii ce? Ar trebui neapărat să-i vorbeşti. Până nu-i 
prea târziu, Bolette. De ce n-o faci? 

BOLETTE Poate pentru că nici eu nu sunt cu totul hotărâtă; aşa 
cred. Se vede că e ceva moştenit de la tata. 

ARNHOLM Hm... nu crezi că eşti nedreaptă cu tine? 

BOLETTE O, nu, din nenorocire. Tata şi aşa are prea puţin timp să 


se gândească la mine şi la viitorul meu. Şi nici nu-i face plăcere. 
Trece uşor peste asta — şi chiar cu plăcere — ori de câte ori poate. 
Pentru că e cu totul acaparat de Ellida... 

ARNHOLM De cine? Cum?... 

BOLETTE Vreau să spun că el şi cu mama mea vitregă... (Se 
întrerupe.) Tata şi mama trăiesc pentru ei înşişi. Întelegeti 
dumneavoastră. 

ARNHOLM Fi, atunci e cu-atât mai normal să vrei să scapi de 
aici. 

BOLETTE Da, dar mi se pare că n-am dreptul. N-am dreptul 
să-mi părăsesc tatăl. 

ARNHOLM Bine, Bolette dragă, asta tot va trebui să se întâmple 
odată şi-odată, oricum. Şi mi se pare că va fi cu-atât mai bine, cu cât 
va fi mai curând. 

BOLETTE Adevărat, n-am încotro. Trebuie totuşi să mă gândesc 
şi la mine. Trebuie să încerc să-mi fac cumva o situaţie. Când tata, 
într-o bună zi, n-o să mai fie, atunci nu va mai exista nimic care să 
mă reţină. Dar tata. Sărmanul... mă îngrozesc să plec de lângă el. 

ARNHOLM Te îngrozeşti?... 

BOLETTE Da, numai pentru tata. 

ARNHOLM Dar, pentru Dumnezeu, mama dumitale vitregă? Va 
rămâne ea cu dânsul. 

BOLETTE Da, asta aşa-i. Dar ea nu-i chiar atât de pricepută cum 
era mama. Sunt o mulţime de lucruri pe care ea nu le vede. Sau, poate, 
pe care nu vrea să le vadă... sau de care puțin îi pasă. Nu ştiu care-i 
adevărul. 

ARNHOLM Hm!... Cred că înţeleg destul de bine la ce faci aluzie. 

BOLETTE Bietul tata... e un om slab, în anumite privinţe. Poate 
aţi remarcat şi dumneavoastră. Nu-i atât de ocupat numai ca să-şi 
omoare vremea. Dar Ellida e atât de incapabilă, cu totul incapabilă 


să-l sprijine... De altfel, şi el e întru câtva vinovat. 

ARNHOLM Ce anume, ce vrei să spui? 

BOLETTE Tata vrea să vadă întotdeauna chipuri vesele în jurul 
lui. În casă trebuie să fie vreme însorită şi veselie, aşa spune. De 
altfel, tata îi dă ei mereu tot felul de doctorii şi mă tem că cu timpul 
n-o să-i mai facă bine. 

ARNHOLM Crezi? 

BOLETTE Da, nu-mi pot alunga gândul ăsta. Ea este uneori atât 
de ciudată... (Vehement.) Ăsta nu-i un motiv ca eu să fiu nevoită să 
rămân mereu aici! În fond, tot nu-i sunt de niciun folos tatii. Şi am 
datorii şi faţă de mine însămi, după cât mi se pare. 

ARNHOLM Ştii ce, dragă Bolette... despre lucrurile astea trebuie 
să vorbim mai pe larg. 

BOLETTE N-ar folosi la mare lucru, cu siguranţă! Soarta mea e să 
rămân aici, în balta cu caraşi, aşa cred. 

ARNHOLM Nu-i chiar aşa. Depinde mult şi de dumneata însăți. 

BOLETTE (animată) Aşa spuneţi dumneavoastră! 

ARNHOLM Da, crede-mă. Stă cu totul şi cu totul în puterea 
dumitale. 

BOLETTE O, dacă-ar fi aşa! Vreţi poate să puneţi o vorbă bună 
pentru mine... la tata? 

ARNHOLM Şi asta! Dar mai întâi şi-ntâi vreau să vorbesc cu 
dumneata, cu inima deschisă şi fără reticente, dragă Bolette. (Privind 
spre stânga.) Sst! Să nu se observe nimic. Vorbim noi mai târziu 
despre asta. 

(Ellida intră prin stânga. E fără pălărie; are doar un şal mare, aruncat 
peste cap şi pe umeri.) 

ELLIDA (foarte neliniştită) Aici e bine! Aici e foarte bine! 

ARNHOLM (ridicându-se) Aţi fost la plimbare? 

ELLIDA Da, am făcut o plimbare prin împrejurimi. Lungă, lungă 


şi bună, grozav de bună... Cu Wangel... Şi-acum plecăm să facem 
un tur, cu barca cu pânze. 

BOLETTE Nu vrei să te aşezi? 

ELLIDA Nu, mulţumesc. Nu şed. 

BOLETTE (schimbându-și locul pe bancă) Aici e un loc foarte bun. 

ELLIDA (plimbându-se încoace şi încolo) Nu, nu. Nu şed. Nu şed. 

ARNHOLM Plimbarea v-a priit. V-a înviorat. 

ELLIDA O, mă simt excelent! Mă simt nespus de fericită! Atât de 
liniştită! (Privind spre stânga.) Ce-i cu vaporul acela mare care vine 
încoa? 

BOLETTE (se ridică şi priveşte) Trebuie să fie vasul acela mare, 
englezesc. 

ARNHOLM A rămas lângă geamandură. Acolo opreşte, de 
obicei? 

BOLETTE Doar o jumătate de ceas. Trebuie să intre mai adânc în 
fiord. 

ELLIDA Şi din nou în larg... mâine. În larg, în marea deschisă, în 
marea largă. Gândiţi-vă, să poţi fi pe punte! Dacă s-ar putea. Dacă 
s-ar putea una ca asta! 

ARNHOLM N-aţi făcut niciodată o călătorie lungă pe apă, 
doamnă Wangel? 

ELLIDA Niciodată, niciodată! Doar câteva excursii mici, aici, în 
fiord. 

BOLETTE (suspinând) Noi trebuie să ne mulțumim cu viaţa pe 
uscat. 

ARNHOLM Ei, în definitiv, aici e căminul nostru. 

ELLIDA Nu, nu cred deloc că-i aşa. 

ARNHOLM Nu pe pământ? 

ELLIDA Nu, nu cred deloc asta! Dimpotrivă, cred că dacă 
oamenii s-ar fi obişnuit să-şi ducă viaţa pe mare — sau, poate, în mare 


- am fi cu totul altfel decât suntem. Am fi şi mai buni, şi mai fericiţi. 

ARNHOLM Credeţi realmente? 

ELLIDA Da, mult aş da să ştiu dacă nu cumva aşa am fi. Am 
vorbit de mai multe ori cu Wangel despre asta... 

ARNHOLM Ei, şi el... 

ELLIDA Crede că poate aşa ar fi. 

ARNHOLM (persiflând) Bine, bine, fie! Dar ce-a fost, a fost! O dată 
pentru totdeauna, am luat-o pe drumul cel rău şi am devenit nişte 
fiinţe terestre, nu marine. Din toate punctele de vedere, acum e cu 
siguranţă prea târziu ca să mai putem îndrepta greşeala. 

ELLIDA Da, spui un trist adevăr. Şi cred că oamenii bănuie ei 
înşişi asta, şi-şi poartă prin viaţă bănuiala ca o remuşcare şi o 
amărăciune secretă. Puteţi să mă credeţi, de aici vine totul; aşa se 
explică pentru ce oamenii îşi simt sufletul greu, greu. Da, da, 
crede-mă. 

ARNHOLM Dar, dragă doamnă Wangel, eu n-am impresia că 
oamenii au sufletul atât de apăsat. Mi se pare, dimpotrivă, că cei mai 
mulţi iau viaţa uşor şi viaţa li se pare plăcută. 

ELLIDA O, nu, nu-i deloc aşa. Bucuria asta... seamănă foarte mult 
cu bucuria luminii din lunile de vară. Păstrează în ea amintirea 
întunericului care trebuie să vină. Şi amintirea îşi aruncă umbra 
peste bucuria omenească după cum norul călător îşi aruncă umbra 
deasupra fiordului. Strălucea atât de limpede şi de albastru! Şi iată 
că, deodată... 

BOLETTE N-ar trebui să ai mereu gânduri triste. Adineauri erai 
atât de veselă şi de plină de viață. 

ELLIDA Da, da, aşa eram. Şi toată povestea asta... Ce prostie din 
partea mea... (Privind neliniştită în jur.) Măcar de-ar veni Wangel. 
Mi-a făgăduit foarte serios. Totuşi, nu mai vine. Cred că a uitat. 
Dragă domnule Arnholm, nu vrei să te duci în locul meu şi să-l 


cauţi? 

ARNHOLM Desigur, cu multă plăcere. 

ELLIDA Spune-i să vină imediat aici. Pentru că nu-l mai pot 
vedea şi... 

ARNHOLM Nu-l mai puteţi vedea? 

ELLIDA O, nu mă înţelegi! Când nu-i de faţă, nu pot deloc să-mi 
amintesc cum arată. E exact ca şi cum l-aş fi pierdut... E o tortură 
îngrozitoare. Du-te, te rog. (Se plimbă de colo până colo pe malul 
eleşteului.) 

BOLETTE Vin şi eu cu dumneavoastră. N-o să ştiţi unde să daţi de 
el... 

ARNHOLM Cum, se poate? Mă descurc eu. 

BOLETTE (cu glas scăzut) Nu, nu; sunt neliniştită. Mă tem că-i la 
bordul vasului. 

ARNHOLM Te temi? 

BOLETTE Da. Se duce de obicei să vadă dacă nu sunt cunoscuţi 
de-ai lui pe vas. Şi, cum e şi restaurant la bord... 

ARNHOLM Aha! Pricep. Să mergem! (Arnholm şi Bolette ies prin 
stânga. Ellida se opreşte şi priveşte în jos, la eleşteu. Din când în când, 
vorbeşte singură şi se întrerupe. Pe cărare, dincolo de gardul grădinii, vine 
prin stânga un străin în ținută de voiaj. Părul şi barba roşcate şi stufoase; 
poartă o bască scoțiană pe cap şi are un sac de voiaj petrecut cu o curea pe 
după umăr.) 

STRĂINUL (merge încet, de-a lungul gardului, cercetând grădina. 
Când o zăreşte pe Ellida se opreşte, se uită insistent şi cercetător la ea şi 
spune cu glas reținut) Bună seara, Ellida! 

ELLIDA (întorcându-se, exclamă) O, dragul meu, ai venit, în sfârşit! 

STRĂINUL Da, în sfârşit! 

ELLIDA (privindu-l, acum surprinsă şi neliniştită) Cine sunteţi 
dumneavoastră? Pe cine căutaţi aici? 


STRĂINUL Poţi vedea şi singură pe cine caut. 

ELLIDA (mirată) Cum vă permiteţi să vorbiţi aşa! Cu ce scop aţi 
venit? 

STRĂINUL Am venit pentru tine! 

ELLIDA  (cutremurându-se) Ah!... (Se uită la el, se retrage 
clătinându-se şi izbucnește într-un țipăt înăbuşit.) Ochii!... Ochii! 

STRĂINUL Ei, în sfârşit, începi să-ţi dai seama că sunt eu? Te-am 
recunoscut din prima clipă, Ellida! 

ELLIDA Ochii! Nu te uita aşa la mine! Strig după ajutor! 

STRĂINUL Sst! Sst! Nu te speria. Nu-ţi fac nimic. 

ELLIDA (acoperindu-şi ochii cu mâinile) Nu te uita aşa la mine, nu te 
uita! 

STRĂINUL (rezemându-şi mâinile de gard) Am venit cu vaporul 
englezesc. 

ELLIDA (privind pieziş şi fugitiv la el) Ce doreşti de la mine? 

STRĂINUL i-am promis că am să mă întorc de îndată ce voi 
putea... 

ELLIDA Pleacă! Pleacă! Nu te mai întoarce niciodată! Ti-am scris 
că totul s-a sfârşit între noi. Totul! Ştii doar! 

STRĂINUL (imperturbabil, fără să-i răspundă) Aş fi venit mai 
demult la tine. Dar n-am putut. Acum, în sfârşit, am venit! Şi acum, 
eşti a mea, Ellida. 

ELLIDA Ce vrei de la mine? Ce gânduri ai? Pentru ce ai venit? 

STRĂINUL Ştii bine că am venit să te iau. 

ELLIDA (trăgându-se înapoi, speriată) Să mă iei! Ăsta ţi-e gândul? 

STRĂINUL Da, se înţelege. 

ELLIDA Dar ştii bine că sunt măritată! 

STRĂINUL Da, ştiu. 

ELLIDA Şi cu toate astea... Cu toate astea, vii să... mă iei?! 

STRĂINUL Bineînţeles, sunt aici ca să te iau cu mine! 


ELLIDA (luându-și capul în mâini) O, groaza asta!... Spaima asta 
nebună!... 

STRĂINUL Poate că nu vrei? 

ELLIDA (rătăcită) Nu te uita aşa la mine! 

STRĂINUL Te întreb dacă vrei! 

ELLIDA Nu, nu, nu! Pentru nimic în lume! Nu vreau, ţi-am mai 
spus! Nici nu pot, nici nu vreau. (Încet.) Nici nu îndrăznesc! 

STRĂINUL. (trece peste barieră şi intră în grădină) Bine, Ellida, 
bine... să-ţi mai spun atunci un singur lucru înainte de a pleca. 

ELLIDA (dă să fugă, dar nu poate. E paralizată de frică şi se sprijină de 
trunchiul unui copac de pe malul eleşteului.) Nu mă atinge! Nu veni aici! 
Nu te apropia de mine! Nu mă atinge, când îţi spun! 

STRĂINI L (circumspect, făcând doi paşi spre ea) Nu trebuie să te 
sperii, Ellida! 

ELLIDA (punându-şi mâinile la ochi) Nu te uita aşa la mine! 

STRĂINUL Dar nu te mai teme atât! Nu te teme. 

(Doctorul Wangel vine prin curte, prin stânga.) 

WANGEL (încă la jumătatea drumului, printre copaci) Ştiu, ştiu că 
te-am lăsat să aştepţi prea mult... 

ELLIDA (se precipită spre el, se agaţă strâns de bratul lui şi strigă) O, 
Wangel, salvează-mă! Salvează-mă, dacă poţi! 

WANGEL Ellida, pentru numele lui Dumnezeul!... 

ELLIDA Salvează-mă, Wangel! Nu-l vezi? Uite-l acolo! 

WANGEL (uitându-se) Omul acela? (Se apropie de el.) Aş vrea să vă 
întreb cine sunteţi? Şi de ce aţi intrat aici, în grădină? 

STRĂINUL (arată cu capul spre Ellida) Vreau să vorbesc cu ea. 

WANGEL Aşa, deci! Atunci dumneata ai fost cel care... (Către 
Ellida.) Am auzit că a intrat un străin aici, în curte, şi a întrebat de 
tine. 

STRĂINUL Da, eu eram. 


WANGEL Şi ce doriţi de la soţia mea? (Întorcându-se.) ÎL cunoşti, 
Ellida? 

ELLIDA (încet, frângându-şi mâinile) O, dacă-l cunosc! Da, da, da! 

WANGEL (brusc) Ei... 

ELLIDA EI e, Wangel. Chiar el e! 

WANGEL Cum?! Ce spui?! (Întorcându-se.) Dumneata eşti 
Johnston... cel care într-o zi... 

STRĂINUL Puteţi să-mi spuneţi cum vreţi. Îmi e totuna. De altfel, 
nici nu mă numesc aşa. 

WANGEL Nu? 

STRĂINUL Nu, de mult. 

WANGEL Şi ce vrei de la soţia mea? Ştii doar că fiica paznicului 
farului s-a căsătorit de atâta vreme. Şi cred că ştii la fel de bine cu 
cine s-a căsătorit. 

STRĂINUL Am aflat-o de acum trei ani... 

ELLIDA (încordată) Cum ai aflat? 

STRĂINUL Eram în drum spre tine. Şi mi-a căzut în mână un ziar 
vechi. Era un ziar de prin meleagurile astea. Acolo am citit despre 
cununia voastră. 

ELLIDA (privind în gol) Cununia... Aşadar, asta a fost... 

STRĂINUL Da... şi mi s-a părut ciudat. Pentru că povestea aceea 
cu inelul... tot o cununie fusese, Ellida. 

WANGEL Cum îţi permiţi!... 

STRĂINUL Nu-ţi mai aminteşti? 

ELLIDA (simțindu-i privirea, izbucnește) Nu te uita aşa la mine! 

WANGEL (postându-se în fața străinului) Vorbeşte cu mine, nu cu 
ea... Pe scurt: acum, când cunoşti situaţia, ce mai cauţi aici? De ce vii 
s-o superi pe soţia mea? 

STRĂINUL l-am făgăduit că voi veni s-o iau de îndată ce voi 
putea! 


WANGEL Ellida!... Iarăşi! 

STRĂINUL Şi Ellida mi-a făgăduit solemn că mă va aştepta până 
voi veni. 

WANGEL Aud că-i spui soţiei mele pe numele mic. Asemenea 
intimităţi nu se obişnuiesc aici, la noi. 

STRĂINUL Ştiu. Dar, în primul rând, ea îmi aparţine mie... 

WANGEL lar începi? 

ELLIDA (ascunzându-se după Wangel) O!... Niciodată n-o să mă 
lase! 

WANGEL Dumneata? Spui că-ţi aparține? 

STRĂINUL V-a vorbit ea vreodată despre inelele noastre? Inelul 
meu şi al ei... 

WANGEL Da, mi-a povestit. Ei şi? După aceea, a terminat cu 
dumneata. Doar ai primit scrisorile ei. Ce, nu ştii? 

STRĂINUL Ellida şi cu mine ne înţelesesem că actul acela... cu 
inelele noastre... are tot atâta putere şi e tot atât de legal ca şi o 
cununie. 

ELLIDA Dar eu nu vreau, înţelege odată! Nu vreau să mai ştiu 
niciodată nimic despre dumneata. Nu te mai uita aşa la mine! Nu 
vreau! Nu vreau! 

WANGEL Se vede că nu prea eşti întreg la minte, dacă-ţi închipui 
că poţi să vii aici şi să pretinzi că ai drepturi bazate pe nişte copilării. 

STRĂINUL Adevărat. Niciun drept; în sensul în care înţelegeţi 
dumneavoastră, n-am chiar niciun drept. 

WANGEL Atunci, ce mai vrei? Îţi închipui, poate, că ai să mi-o 
poti lua cu sila? Împotriva voinţei ei?! 

STRĂINUL Nu. La ce-ar folosi? Dacă Ellida vrea să meargă cu 
mine, atunci trebuie să vină de bunăvoie. 

ELLIDA (mirată, izbucneşte) De bunăvoie? 

WANGEL Şi îţi poţi închipui că... 


ELLIDA (pentru sine) De bunăvoie!... 

WANGEL Ţi-ai ieşit din minţi. Vezi-ţi de drum. Nu avem nimic 
de împărţit cu dumneata. 

STRĂINUL (consultându-şi ceasul) Se apropie ora când trebuie să 
mă îmbarc. (Se apropie cu un pas.) Da, da, Ellida... Eu mi-am făcut 
datoria. (Se apropie din nou.) Eu mi-am ţinut cuvântul pe care ţi l-am 
dat... 

ELLIDA (rugătoare, trăgându-se la o parte) O, nu mă atinge! 

STRĂINUL ...aşa că ai timp să reflectezi până mâine noapte. 

WANGEL Nu are la ce să reflecteze. Mai bine te-ai gândi să pleci 
imediat. 

STRĂINUL (către Ellida) Acum plec cu vaporul în susul fiordului. 
Mâine noapte mă întorc însă. Vin după tine. Să mă aştepţi aici, în 
grădină. Pentru că vreau să-ţi vorbesc între patru ochi. Cred că ai 
priceput. 

ELLIDA (încet, tremurând) O, îl auzi, Wangel? 

WANGEL Fii liniştită. Vom şti noi să împiedicăm vizita asta. 

STRĂINUL La revedere, Elida! Pe mâine noapte! 

ELLIDA (rugătoare) O, nu, nu... nu mai veni şi mâine, nu mai veni 
niciodată! 

STRĂINUL Până atunci, să te hotărăşti să mă urmezi pe mare. 

ELLIDA O, nu te uita aşa la mine! 

STRĂINUL Vreau să spun, să fii gata de călătorie. 

WANGEL Intră în casă, Ellida! 

ELLIDA Nu pot. Ajută-mă! Salvează-mă, Wangel! 

STRĂINUL Pentru că trebuie să mai ştii ceva: dacă nu pleci mâine 
cu mine, atunci totul s-a sfârşit. 

ELLIDA (privindu-l tremurând) Totul s-a sfârşit? Pentru 
totdeauna? 

STRĂINUL (confirmând cu un semn al capului) Atunci nu va mai fi 


nimic de făcut, Ellida! Nu voi mai veni niciodată în țara asta. N-ai să 
mă mai vezi niciodată! Niciodată n-ai să mai auzi de mine. Pentru 
tine, am să fiu pe veci mort. 

ELLIDA (respirând neliniştită) A!... 

STRĂINUL Gândeşte-te, deci, bine la ceea ce faci. Adio! (Iese prin 
grădină, se opreşte şi spune.) Ne-am înţeles, Ellida, pregăteşte-te de 
drum pentru mâine noapte. Pentru că vin să te iau. (Pleacă încet şi 
calm pe cărare, prin dreapta.) 

ELLIDA (uitându-se o clipă după el) De bunăvoie, a zis! 
Gândeşte-te... a spus să plec cu el de bunăvoie. 

WANGEL Fii rezonabilă. Acum a plecat. Şi nu-l vei mai vedea 
niciodată. 

ELLIDA O, cum poţi să spui asta? Vine din nou mâine noapte. 

WANGEL N-are decât! Tu nu trebuie în niciun caz să-l mai 
întâlneşti. 

ELLIDA (dând din cap) O, Wangel, să nu crezi că-l poţi opri. 

WANGEL Lasă, draga mea, ai încredere în mine. 

ELLIDA (pe gânduri, fără să-l audă) Când a fost el aici?... Şi mâine 
noapte?... Şi când va pleca pe mare cu vaporul?... 

WANGEL Da, şi? 

ELLIDA Cine-ar şti să spună dacă niciodată... niciodată nu se mai 
întoarce? 

WANGEL Nu, Ellida, dragă, în privinţa asta poţi fi foarte liniştită. 
Ce-ar mai avea el de făcut aici, după toate astea? Acum a auzit chiar 
din gura ta că tu nu vrei să mai ştii de el. Aşa că toată povestea s-a 
terminat. 

ELLIDA (pentru ea însăşi) Mâine, aşadar... Sau niciodată. 

WANGEL Şi dacă s-ar gândi să mai dea pe aici... 

ELLIDA (încordată) Atunci, ce?... 

WANGEL Ar sta doar în puterea noastră să-l facem inofensiv. 


ELLIDA O, să nu crezi asta. 

WANGEL Stă în puterea noastră, ţi-am spus doar! Dacă nu-ţi poţi 
găsi liniştea din pricina lui, atunci va trebui să-şi ispăşească crima: el 
l-a ucis pe căpitanul vasului. 

ELLIDA (violent) Nu, nu, nu! Niciodată! Nu ştim nimic, nu ştim 
cine l-a omorât pe căpitanul vasului. Nu ştim absolut nimic! 

WANGEL Nu ştim nimic! Dar chiar el ţi-a mărturisit-o! 

ELLIDA Nu, nimic despre asta. Dacă vorbeşti despre asta, neg 
totul. Nu trebuie să-l închidă. El este omul mării deschise. Acolo e 
locul lui. 

WANGEL (se uită la ea şi spune încet) Ah, Ellida... Ellida! 

ELLIDA (agățându-se desperată de el) Oh, dragul meu, soţul meu 
bun şi credincios... Scapă-mă de omul acela! 

WANGEL (liberându-se de ea cu blândete) Vino! Vino cu mine! 

(Lyngstrand şi Hilde, ambii cu unelte de pescuit, sosesc din dreapta 
eleşteului.) 

LYNGSTRAND (mergând repede spre Ellida) Doamnă, o să auziţi 
ceva extraordinar! 

WANGEL Ce este? 

LYNGSTRAND Închipuiţi-vă! L-am văzut pe american! 

WANGEL Pe american? 

HILDE Da, şi eu l-am văzut. 

LYNGSTRAND Da, trecea pe lângă grădină şi s-a urcat pe bordul 
vasului aceluia mare, englezesc. 

WANGEL De unde-l cunoşti pe omul acela? 

LYNGSTRAND Am fost cu el pe mare, odată. Credeam că s-a 
înecat, dar acum îl văd zdravăn, sănătos. 

WANGEL Ce mai ştii despre el? 

LYNGSTRAND Nimic. Dar e sigur că a venit să se răzbune pe 
soţia sa necredincioasă. Necredincioasa soţie a marinarului... 


WANGEL Ce tot spui? 

HILDE Lyngstrand vrea să-l folosească pentru o operă de artă pe 
care vrea s-o realizeze. 

WANGEL Nu pricep niciun cuvânt... 

ELLIDA Vei afla mai târziu... O să-ţi spunem. 

(Arnholm şi Bolette intră prin stânga, pe cărarea din afara grădinii.) 

BOLETTE (către cei din grădină) Veniţi sa vedeţi! Vasul englezesc 
înaintează în fiord. 

(Un vapor mare lunecă încet, la o oarecare depărtare.) 

LYNGSTRAND (către Hilde, care e lângă gard) La noapte o găseşte 
cu siguranţă. 

HILDE (dând din cap) Da, da, o găseşte pe soţia cea infidelă. 

LYNGSTRAND Gândiţi-vă... la miezul nopții. 

HILDE E ceva foarte palpitant! 

ELLIDA (uitându-se după vapor) Mâine, aşadar... 

WANGEL Şi pe urmă, niciodată. 

ELLIDA (încet şi tremurând) O, Wangel, salvează-mă de mine 
însămi! 

WANGEL (privind-o plin de nelinişte) Ellida! Presimt că aici se mai 
ascunde ceva! 

ELLIDA Chemarea... 

WANGEL Chemarea? 

ELLIDA Omul acesta e ca marea... Chemarea mării... 

(Ellida iese încet şi gânditoare prin partea stângă a grădinii. Wangel 
merge neliniştit pe lângă ea, privind-o cercetător.) 


Actul IV 


(Locuinţa doctorului Wangel. O cameră care dă în grădină. La 
dreapta şi la stânga, uşi. În planul din fund, între cele două ferestre, 


glasvandul deschis spre verandă. Se vede, în jos, o parte din grădină. 
În planul din faţă, în stânga, o sofa şi o masă. În dreapta, un pian şi, 
mai în fund, o jardinieră mare. În mijlocul scenei, o masă rotundă cu 
scaune împrejur. Pe masă, un trandafir înflorit şi diferite ghivece cu 
flori. E înainte de amiază. 

În cameră, lângă masa din stânga, Bolette stă pe sofa; lucrează la o 
broderie. Lyngstrand stă pe un scaun, la celălalt capăt al mesei. Jos, 
în grădină, Ballested pictează. Hilde stă lângă el şi priveşte.) 


LYNGSTRAND (cu mâinile pe masă, după o tăcere în care s-a uitat la 
Bolette cum lucrează) Cred că broderia asta vă dă multă bătaie de cap, 
domnişoară Wangel. 

BOLETTE O, nu-i chiar atât de complicat... Trebuie doar atenţie 
ca să numeri exact. 

LYNGSTRAND Să numeri? Trebuie să şi numeri? 

BOLETTE Da, punctele. Uitaţi-vă. 

LYNGSTRAND Chiar aşa! Nu mi-ar fi dat prin minte! Asta-i tot 
un fel de artă. Ştiţi să şi desenaţi? 

BOLETTE Sigur, când am un model în faţă. 

LYNGSTRAND Altfel nu? 

BOLETTE Nu, altfel nu. 

LYNGSTRAND Deci, nu-i chiar artă adevărată. 

BOLETTE Nu, e mai curând o îndemânare. 

LYNGSTRAND Cred însă că dumneavoastră aţi reuşi, poate, să 
învăţaţi să faceţi artă. 

BOLETTE Chiar dacă n-am nicio aptitudine? 

LYNGSTRAND Chiar. Dar să fiţi mereu împreună cu un adevărat 
artist... 

BOLETTE Crezi că aş putea învăţa de la el? 

LYNGSTRAND Nu ceea ce se înţelege în mod obişnuit prin a 


învăţa. Cred însă că aţi ajunge acolo, încetul cu încetul. Aşa, 
printr-un fel de miracol, domnişoară Wangel. 

BOLETTE Ar fi într-adevăr... miraculos. 

LYNGSTRAND (după câteva clipe) V-aţi gândit mai pe îndelete... 
Vreau să spun... dacă v-aţi gândit serios şi profund la căsătorie, 
domnişoară? 

BOLETTE (privindu-l fugitiv) La... Nu. 

LYNGSTRAND Eu, da. 

BOLETTE Aşa? Te-ai gândit? 

LYNGSTRAND Da, da... deseori mă gândesc foarte serios la 
asemenea lucruri... Mai ales la căsătorie. Am şi citit despre asta. Da, 
am citit într-o mulţime de cărţi. Eu cred că trebuie privită — vorbesc 
de căsătorie — ca un fel de miracol. Femeia se transformă treptat, 
până ce începe să semene cu soţul ei. 

BOLETTE Preia toate preocupările lui, asta vrei să spui, nu? 

LYNGSTRAND Da, chiar aşa. 

BOLETTE Şi talentele? Şi predispoziţiile? Şi aptitudinile? 

LYNGSTRAND Hm, de... n-aş putea să ştiu dacă şi astea... 

BOLETTE Credeţi poate că şi tot ceea ce a citit un bărbat sau ce-a 
gândit trebuie să se răsfrângă asupra soţiei sale? 

LYNGSTRAND Da... Încetul cu încetul. Exact ca într-un miracol. 
Ştiu însă că asta se poate întâmpla numai într-o căsnicie în care 
domneşte o fidelitate, o dragoste şi o fericire perfectă. 

BOLETTE Dar v-a trecut vreodată prin minte că şi un bărbat ar 
putea fi influenţat de soţia lui? Să devină la fel cu ea, asta vreau să 
spun. 

LYNGSTRAND Un bărbat? Nu, la asta nu m-am gândit niciodată. 

BOLETTE De ce însă n-ar fi posibilă, tot atât de bine, şi reciproca? 

LYNGSTRAND Nu, nu-i posibilă, pentru că bărbatul are o vocaţie 
pentru care trăieşte. Şi tocmai această vocaţie îl face atât de puternic 


şi de ferm, domnişoară Wangel. Viaţa lui are o chemare. 

BOLETTE Fiecare bărbat are o chemare? 

LYNGSTRAND O, nu! Mă gândesc mai ales la artişti. 

BOLETTE Şi dumitale ţi se pare că unui artist i se potriveşte să fie 
căsătorit? 

LYNGSTRAND Da, cred că da. Dacă poate găsi pe cineva la care 
să ţină foarte mult, atunci... 

BOLETTE Nici chiar atunci! Eu cred că un artist ar trebui să 
trăiască numai pentru arta lui. 

LYNGSIRAND Aşa s-ar cuveni, probabil. Totuşi, poate trăi 
numai pentru arta lui, chiar dacă se căsătoreşte. 

BOLETTE Bine, dar ea? 

LYNGSTRAND Ea? Cum adică? 

BOLETTE Cea cu care se căsătoreşte. Ea pentru ce va trăi? 

LYNGSTRAND Şi ea trebuie să trăiască tot pentru arta lui. Mi se 
pare că o femeie ar trebui să se simtă foarte fericită când are un astfel 
de scop în viaţă. 

BOLETTE Hm... n-aş putea spune... 

LYNGSTRAND Ba da, domnişoară, credeţi-mă. Dacă n-ar fi decât 
pentru onoarea şi consideraţia de care se bucură datorită lui... E 
drept, asta-i ceva mai puţin important, dar faptul că îl ajută să 
creeze, că poate să-i uşureze munca, fiind alături de el, oferindu-i 
confortul de care are nevoie, îngrijindu-l, făcându-i viaţa plăcută... 
Cred că toate astea ar trebui s-o facă foarte fericită pe o femeie. 

BOLETTE O, nici nu-ţi dai seama ce egoist eşti! 

LYNGSTRAND Eu, egoist? O, Dumnezeule! Dacă m-aţi cunoaşte 
numai puţin mai mult decât mă cunoaşteţi... (Se apleacă şi se apropie 
de ea.) Domnişoară Wangel... când nu voi mai fi aici... şi asta se va 
întâmpla destul de curând... 

BOLETTE (privindu-l compătimitor) Haide! Lasă gândurile astea 


triste! 

LYNGSTRAND În fond, nu mi se pare că e ceva chiar atât de trist. 

BOLETTE În ce sens? 

LYNGSTRAND Trebuie să plec peste vreo lună. Mai întâi de aici. 
Şi pe urmă trebuie să plec în sud. 

BOLETTE Aha, da, da... 

LYNGSTRAND Veţi voi, domnişoară, să vă gândiţi, din când în 
când la mine? 

BOLETTE Sigur... 

LYNGSTRAND (vesel) Nu aşa, promiteţi-mi! 

BOLETTE Da, promit. 

LYNGSTRAND În mod solemn, domnişoară Bolette? 

BOLETTE Solemn. (Schimbând tonul.) Dar, în definitiv, ce rost au 
toate astea? Nu duc la nimic. 

LYNGSTRAND Cum puteţi spune una ca asta! Pentru mine va fi 
ceva atât de frumos, va fi extraordinar să ştiu că aici, în patrie, există 
cineva care se gândeşte la mine. 

BOLETTE Să spunem că e aşa... Şi mai departe, ce se va întâmpla? 

LYNGSTRAND Mai departe... Nu ştiu chiar deloc. 

BOLETTE Eu încă şi mai puţin! Sunt doar atâtea drumuri... Orice, 
orice se poate întâmpla în viaţă... 

LYNGSIRAND O, ar putea să se întâmple şi un alt miracol! O 
întorsătură fericită a sorții — sau ceva asemănător. Pentru că eu cred 
că norocul e de partea mea. 

BOLETTE (cu însuflețire) O, nu-i adevărat! Să nu crezi asta! 

LYNGSTRAND Ba da, cred cu toată convingerea. Şi atunci, după 
câțiva ani, când mă voi întoarce acasă, ca sculptor cu faimă, cu o 
situaţie bună şi plin de sănătate... 

BOLETTE Desigur, desigur. Să sperăm că aşa va fi. 

LYNGSTRAND Puteţi spera cu toată convingerea. Numai să vă 


gândiţi cu fidelitate şi căldură la mine în tot timpul în care mă voi 
afla acolo, într-o ţară din sud. Mi-aţi dat doar cuvântul... 

BOLETTE Îl ai. (Dând din cap.) Însă asta, desigur, nu duce la nimic. 

LYNGSTRAND Ba da, domnişoară Bolette, în cel mai rău caz, îmi 
va ajuta în activitatea mea... Voi putea lucra mai uşor şi cu mai 
multă tenacitate la opera mea. 

BOLETTE Chiar credeţi? 

LYNGSTRAND Da, simt interior, lăuntric... că aşa va fi! Şi mi se 
pare că acest gând ar trebui să vă însufleţească şi pe dumneavoastră, 
chiar la o asemenea depărtare, ştiind însă că de aici mă ajutaţi să 
creez. 

BOLETTE (privindu-l) Bine, dar la rândul dumitale... 

LYNGSTRAND Eu?... 

BOLETTE (uitându-se în grădină) Sst! Să schimbăm vorba. Uite că 
vine profesorul. 

(Profesorul Arnholm apare în partea stângă a grădinii. Se opreşte şi 
vorbeşte cu Ballested şi Hilde.) 

LYNGSTRAND Țineţi la fostul dumneavoastră profesor, 
domnişoară Bolette? 

BOLETTE Dacă ţin la el? 

LYNGSTRAND Da, vreau să spun, dacă vă e drag. 

BOLETTE Da, sigur că ţin. E foarte bine să ai un prieten ca el, care 
îți dă sfaturi bune... Şi e întotdeauna foarte îndatoritor. 

LYNGSTRAND Nu vi se pare ciudat că nu s-a căsătorit până 
acum? 

BOLETTE Ţi se pare ciudat? 

LYNGSTRAND Da. E un om înstărit, după cât se spune. 

BOLETTE S-ar putea să fie aşa. Dar poate nu i-a fost uşor să 
găsească pe cineva care să-l vrea, aşa cred. 

LYNGSTRAND De ce credeţi? 


BOLETTE Păi, a fost profesorul aproape al tuturor fetelor tinere 
pe care le cunoaşte. Asta vorbeşte de la sine. 

LYNGSTRAND Şi ce-are a face una cu alta? 

BOLETTE Of, Doamne, nu te măriţi cu cineva care ţi-a fost 
profesor. 

LYNGSTRAND Credeţi că o fetiţă nu-şi poate iubi preceptorul, 
profesorul? 

BOLETTE Nu, după ce a încetat să mai fie o fetiţă! 

LYNGSTRAND Ia te uită! 

BOLETTE (prevenitoare) Sst! Sst! 

(În timpul acesta, Ballested şi-a strâns lucrurile şi a plecat cu ele prin 
partea dreaptă a grădinii. Hilde l-a ajutat să şi le strângă. Arnholm urcă pe 
verandă şi intră în cameră.) 

ARNHOLM Bună seara, Bolette dragă. Bună seara, domnule... 
domnule... Hm! (Se uită nemulțumit la Lyngstrand, salutând din cap. 
Acesta se ridică şi se înclină.) 

BOLETTE (se ridică şi se îndreaptă spre Arnholm) Bună ziua, 
domnule profesor. 

ARNHOLM Ei, cum mai merg azi treburile? 

BOLETTE Mulţumesc, bine. 

ARNHOLM Soţia tatălui dumitale s-a dus şi astăzi să facă baie? 

BOLETTE Nu, e în camera ei. 

ARNHOLM Tot nu se simte bine? 

BOLETTE Nu ştiu. S-a încuiat în cameră. 

ARNHOLM Hm... aşa a făcut? 

LYNGSTRAND Doamna Wangel e încă impresionată de povestea 


cu americanul acela de ieri. 

ARNHOLM Ce ştii în legătură cu asta? 

LYNGSTRAND l-am povestit doamnei că l-am văzut în carne şi 
oase, acolo, în spatele grădinii. 


ARNHOLM A, aşa! 

BOLETTE Dumneavoastră şi cu tata aţi stat de vorbă până foarte 
târziu în noaptea asta. 

ARNHOLM Da, destul de târziu. Am avut de discutat ceva foarte 
serios. 

BOLETTE Aţi vorbit puţin şi despre mine şi despre problemele 
mele? 

ARNHOLM Nu, Bolette dragă. N-am mai ajuns. EI era cu totul 
absorbit de altceva. 

BOLETTE (suspinând) A, da... aşa-i întotdeauna. 

ARNHOLM (uitându-se cu înțeles la ea) Dar astăzi vorbim noi mai 
pe îndelete. Unde-i tatăl dumitale acum? Nu cumva e plecat? 

BOLETTE Nu. Trebuie să fie jos, în birou. Mă duc să-l caut. 

ARNHOLM Nu, mulţumesc. Nu te duce. Îl găsesc eu. 

BOLETTE (ascultând spre stânga) Staţi puţin, domnule profesor. 
Cred că tata chiar acum urcă scările. Da. O fi fost sus, la ea. 

(Doctorul Wangel intră pe uşa din stânga.) 

WANGEL (întinzând mâna lui Arnholm) Ai şi venit, bunul meu 
prieten? Ce drăguţ că ai venit atât de devreme. Pentru că mai vreau 
să vorbesc cu dumneata. 

BOLETTE (lui Lyngstrand) Ce zici, nu mergem puţin în grădină, la 
Hilde? 

LYNGSTRAND Cu cea mai mare plăcere, domnişoară. 

(Lyngstrand şi Bolette coboară în grădină, printre arborii din planul din 
fund.) 

ARNHOLM (care i-a urmărit cu privirea, întorcându-se spre Wangel) 
ÎI cunoşti mai îndeaproape pe tânărul acesta? 

WANGEL Nu, deloc. 

ARNHOLM Nu ţi se pare că prea se ţine scai toată ziua de fetele 
dumitale? 


WANGEL Aşa face? N-am observat până acum. 

ARNHOLM N-ar fi rău să fii ceva mai atent cu lucrurile astea. 

WANGEL Da, sigur, ai dreptate. Dar, pentru Dumnezeu, ce pot 
face eu, un biet om? Fetele s-au învăţat să-şi poarte singure de grijă. 
Nu admit să li se spună nimic. Nu admit nicio observaţie, nici din 
partea mea, nici din a Ellidei. 

ARNHOLM Nici din partea Ellidei? 

WANGEL Nu. De altfel, nici nu i-aş permite să se amestece în 
chestiunile astea. Nu-s pentru ea. (Întrerupându-se.) Însă nu despre 
asta voiam să discutăm. la spune-mi... te-ai mai gândit la tot ce am 
vorbit? La tot ce ţi-am spus ieri? 

ARNHOLM Nici nu m-am mai putut gândi la altceva, de când 
ne-am despărţit astă-noapte. 

WANGEL Şi ce crezi că e de făcut? 

ARNHOLM Doctore dragă, mi se pare că dumneata, ca medic, ar 
trebui să ştii mai bine decât mine ce e de făcut. 

WANGEL Credeam că ai băgat de seamă cât de dificil este pentru 
un medic să pună un diagnostic corect unui bolnav de care se simte 
strâns legat. De altfel, nici nu e vorba de o boală obişnuită. E o boală 
la care nu ajută niciun doctor şi niciun tratament. 

ARNHOLM Cum se mai simte azi? 

WANGEL Chiar adineauri am fost sus, la ea, şi mi s-a părut foarte 
liniştită. Dar întotdeauna, îndărătul unei astfel de dispoziţii zace 
ceva ascuns, o stare pe care n-am putut niciodată s-o descifrez. Şi 
acuma e atât de schimbătoare, atât de nechibzuită... trece atât de 
brusc de la o dispoziţie la alta... 

ARNHOLM Totul provine, desigur, de la starea ei psihică 
maladivă. 

WANGEL Nu numai asta! La bază e ceva congenital. Ellida are o 
anumită apartenenţă... Ea ţine de oamenii mării. Asta-i problema. 


ARNHOLM La drept vorbind, ce vrei să spui, doctore dragă? 

WANGEL N-ai observat că oamenii de pe țărmul mării deschise, 
sunt un soi aparte de oameni, un fel de alt neam de oameni? E ca şi 
cum ar trăi propria viaţă a mării. E agitația puternică a valurilor cu 
fluxul şi refluxul lor, atât în gândirea cât şi în senzațiile acestor 
oameni, şi de aceea nu pot fi niciodată transplantați. A, trebuia să mă 
gândesc mai demult la asta. Am făcut un adevărat păcat faţă de 
Ellida s-o iau de-acolo şi s-o mut aici. 

ARNHOLM Ai ajuns acum la convingerea asta? 

WANGEL Da, din ce în ce mai mult. Însă ar fi trebuit să-mi dau 
seama înainte... Adevărul e că ştiam eu de pe atunci. Însă n-am lăsat 
să răsune anumite cuvinte în mine. Pentru că ţineam prea mult la ea. 
De aceea m-am gândit în primul rând la persoana mea! Atât de 
egoist eram pe-atunci! 

ARNHOLM Hm... orice om este puţin egoist în anumite 
împrejurări. De altfel, defectul acesta nu l-am observat niciodată la 
dumneata, doctore Wangel. 

WANGEL (umblând agitat prin cameră) O, ba da! Egoist am mai fost 
şi după aceea. Eu sunt cu mult, cu mult mai în vârstă decât ea. Ar fi 
trebuit să-i fiu mai mult ca un tată, şi în acelaşi timp un sfătuitor. Ar 
fi trebuit să-i dezvolt şi să-i limpezesc viaţa sufletească. Însă n-am 
făcut nimic. Vezi dumneata, n-am avut destulă energie pentru asta! 
Pentru că îmi plăcea să fie aşa cum este. lar starea ei s-a înrăutățit din 
ce în ce. Şi eu mă învârteam în jurul ei şi nu ştiam ce să fac. (Mai 
încet.) De aceea, în desperarea mea, ţi-am scris şi te-am rugat să vii la 
noi. 

ARNHOLM (privindu-l mirat) Cum aşa? De aceea mi-ai scris? 

WANGEL Da. Dumneata însă n-ai observat. 

ARNHOLM Dar, pentru numele lui Dumnezeu, doctore dragă, de 
fapt, ce soluţie puteam să-ţi dau eu? Nu pricep deloc. 


WANGEL O, e ceva atât de simplu. Pornisem pe nişte urme 
greşite. Credeam că Ellida ţi-a dăruit cândva inima... Şi că, în secret, 
se mai simţea legată de dumneata. Şi că, poate i-ar face bine să te 
revadă şi să depănaţi amintiri despre casa ei şi despre zilele acelea 
de-atunci. 

ARNHOLM Era, aşadar, vorba despre soţia dumitale. La ea te 
refereai când îmi scriai că e aici cineva care mă aşteaptă. Şi poate îi e 
dor de mine! 

WANGEL Da, despre cine altcineva ar fi putut fi vorba? 

ARNHOLM (repede) Da, da, desigur, ai dreptate. Însă nu 
pricepusem. 

WANGEL Era foarte logic, după cum ţi-am spus. Doar atât că 
pornisem pe o cale greşită. 

ARNHOLM Şi mai spui că eşti egoist! 

WANGEL O, am un păcat atât de mare de ispăşit! Şi cred că n-ar 
trebui să preget în faţa nici unui mijloc care ar putea, eventual, să-i 
mai uşureze sufletul. 

ARNHOLM Cum îţi explici puterea pe care o are asupra ei 
străinul acela? 

WANGEL Hm, prietene dragă... trebuie să existe anumite aspecte 
ale problemei, care nu pot fi clarificate... 

ARNHOLM Ceva care, în sine şi prin sine, ar fi imposibil de 
descifrat, de clarificat, de înţeles, vrei să spui? Cu totul imposibil de 
a fi clarificat? 

WANGEL În orice caz, până acum... 

ARNHOLM Poţi crede asemenea lucruri? 

WANGEL Nici nu cred, nici nu neg. Atâta spun: că nu ştiu. De 
aceea las lucrurile aşa cum sunt. 

ARNHOLM Bine, dar spune-mi: ce-i cu afirmaţia sinistră... în 
legătură cu ochii copilului? 


WANGEL (iritat) Nu cred deloc în povestea aceea cu ochii! Nu 
vreau să cred în aşa ceva! E o pură închipuire a ei. Nimic altceva. 

ARNHOLM Te-ai uitat atent la ochii omului aceluia când a fost 
aici? 

WANGEL Bineînţeles. 

ARNHOLM Şi ai găsit vreo asemănare? 

WANGEL (evaziv) Hm... Doamne, ce-aş putea să-ţi răspund? De 
altfel, nici nu mai era atâta lumină când l-am văzut. Şi, pe urmă, îmi 
spusese atâtea mai înainte, Ellida... Nu ştiu deloc dacă am reuşit să 
fiu obiectiv în ceea ce îl priveşte. 

ARNHOLM Sigur, sigur că da. Dar celălalt aspect al problemei? 
Neliniştea şi groaza care au năpădit-o chiar în timp ce străinul era în 
drum spre patrie? 

WANGEL Vezi dumneata... asta e tot o ficţiune şi un vis de-al ei, 
create de alaltăieri şi până azi. Nu i-a venit aşa, cu totul pe 
neaşteptate, dintr-odată, aşa cum afirmă acum. Dar de când a auzit 
de la tânărul Lyngstrand că Johnston - sau Friman, sau cum l-o mai 
fi chemând — pornise în drum spre casă încă de acum trei ani, în luna 
martie, ea crede sincer că tulburarea aceea a cuprins-o chiar în 
aceeaşi lună. 

ARNHOLM Şi n-a fost aşa? 

WANGEL Nicidecum. Cu mult înainte, a avut anumite 
manifestări, au apărut în comportarea ei anumite semne, anumite 
simptome. Nu-i mai puţin adevărat că, totuşi, absolut întâmplător, 
chiar în martie, acum trei ani, a avut o izbucnire destul de violentă... 

ARNHOLM Vasăzică, totuşi... 

WANGEL Da, însă asta se poate explica foarte simplu... în 
situaţia specială în care se găsea ea atunci... 

ARNHOLM Deci, simptome peste simptome. 

WANGEL (strângând pumnii) Şi să n-o poţi ajuta cu nimic! Să nu-i 


găseşti leacul! Să nu poţi măcar întrezări un remediu! 

ARNHOLM Dar dacă te-ai hotărî să-ți schimbi reşedinţa? Să te 
muţi în altă parte? N-ar trăi altfel în condiţii care i-ar fi mai 
familiare? 

WANGEL O, dragul meu... crezi că nu m-am gândit? l-am 
propus să ne mutăm la Skjoldviken. Dar nu vrea. 

ARNHOLM Nici nu vrea să audă? 

WANGEL Nu. Pentru că nu crede că s-ar putea schimba ceva. Şi 
poate că are dreptate. 

ARNHOLM Hm... Aşa zici! 

WANGEL Da, şi când mă gândesc mai îndeaproape, nu ştiu cum 
aş putea, realmente, să-mi aplic planul. Nu ştiu ce justificare aş putea 
găsi faţă de fetele mele, ca să mă mut într-un colţ de lume ca acela. 
Ele trebuie să trăiască totuşi undeva, într-un loc unde să existe cel 
puţin perspectiva că într-o bună zi vor avea asigurată întreţinerea. 

ARNHOLM Întreţinerea? Ai început chiar să te gândeşti atât de 
mult la asta? 

WANGEL Dumnezeule, dar sunt dator să mă gândesc. Pe de altă 
parte însă, când mă gândesc iarăşi la biata mea pacientă, Ellida!... A, 
dragă Arnholm... sunt acum, realmente, între ciocan şi nicovală. 

ARNHOLM Pentru Bolette n-ar mai trebui să fii chiar atât de 
îngrijorat. (Se întrerupe.) Tare-aş vrea să ştiu unde e... unde s-or fi 
dus? (Se duce până la uşa deschisă şi priveşte.) 

WANGEL (de partea cealaltă a pianului) Aş face orice sacrificiu 
pentru toate trei... Numai dacă aş şti ce trebuie să fac... 

(Ellida întră pe uşa din stânga.) 

ELLIDA (precipitat, lui Wangel) Nu cumva să ieşi în dimineața 
asta! 

WANGEL Nu, sigur, nu ies. Rămân acasă cu tine. (Cu un gest spre 
Arnholm, care se apropie.) Nu vrei să-i dai bună ziua prietenului 


nostru? 

ELLIDA (întorcându-se) A, dumneata erai, domnule Arnholm! 
(Întinzându-i mâna.) Bună dimineaţa! 

ARNHOLM Bună dimineaţa, doamnă. După cum văd, azi n-aţi 
fost la baie, ca de obicei? 

ELLIDA Nu, nu, nu! Astăzi nici nu poate fi vorba de scaldă. Dar 
nu vreţi să luaţi loc o clipă? 

ARNHOLM Mulţumesc, nu încă. (Privind la Wangel.) Am făgăduit 
fetelor să mă duc după ele în grădină. 

ELLIDA A, Dumnezeu ştie dacă ai să le găseşti în grădină! Nu ştiu 
niciodată pe unde mai umblă... 

WANGEL Trebuie să fie undeva, pe lângă iaz, cu siguranţă! 

ARNHOLM Ei, le dau eu de urmă, n-am nicio grijă! 

(Se înclină şi iese prin verandă, în grădină, prin dreapta.) 

ELLIDA Cât e ceasul, Wangel? 

WANGEL (consultându-şi ceasul) E trecut puţin de unsprezece. 

ELLIDA Trecut puţin. Între unsprezece şi unsprezece jumătate, la 
noapte... Vine vaporul. Oh, de-ar trece odată toate! 

WANGEL (apropiindu-se mai mult de ea) Ellida, draga mea, ţin 
foarte mult să te întreb ceva. 

ELLIDA Despre ce este vorba? 

WANGEL Alaltăieri seara, acolo, sus, la „Belvedere”, spuneai că 
în ultimii trei ani l-ai văzut de multe ori limpede, viu, în faţa ta. 

ELLIDA Da, aşa este. Poţi să mă crezi. 

WANGEL Bine, dar cum l-ai văzut? 

ELLIDA Cum l-am văzut? 

WANGEL Vreau să spun... Cum ţi se părea că arată, când credeai 
că-l vezi în faţa ta? 

ELLIDA Dar Wangel, dragă, îl ştii şi tu acum cum arată. 

WANGEL Aşa era şi în reprezentările pe care le aveai tu? 


ELLIDA Desigur că aşa era. 

WANGEL Chiar aşa cum l-ai văzut în realitate aseară? 

ELLIDA Da, întocmai. 

WANGEL Ei, atunci cum se explică totuşi că nu l-ai recunoscut 
imediat? 

ELLIDA (mirată) Nu l-am recunoscut? 

WANGEL Nu. Tu însăţi ai spus că la început nu ştiai deloc cine-i 
străinul acela. 

ELLIDA (intrigată) Da, cred că ai într-adevăr dreptate! Nu ţi se 
pare bizar, Wangel? Gândeşte-te! Nu l-am recunoscut imediat! 

WANGEL Numai după ochi, aşa ziceai... 

ELLIDA O, da... ochii! Ochii! 

WANGEL Ei... dar acolo, sus la „Belvedere”, spuneai că 
întotdeauna ţi se arată aşa cum fusese atunci, la despărțire. Cu zece 
ani în urmă. 

ELLIDA Aşa am spus? 

WANGEL Da. 

ELLIDA Atunci, se vede că pe vremea aceea arăta cam tot ca 
astăzi. 

WANGEL Nu. Alaltăieri, în drum spre casă, mi-ai făcut o cu totul 
altă descriere a lui. Spuneai că acum zece ani nu avea barbă. Şi că era 
cu totul altfel îmbrăcat. Şi acul de cravată cu perle?... Nu-l mai avea 
ieri. 

ELLIDA Nu, nu-l mai avea. 

WANGEL (privind-o cercetător) Gândeşte-te puţin, dragă Ellida. 
Sau... poţi într-adevăr să-ţi mai aminteşti cum arăta când era cu tine 
acolo, la Bratthammer? 

ELLIDA (pe gânduri, închizând ochii o clipă) Nu-i deloc clar. Nu... 
azi nu pot cu niciun chip. Nu e bizar? 

WANGEL Nu-i chiar atât de bizar, în fond. Acum a apărut o nouă 


imagine în faţa ta, o imagine reală. Şi această nouă imagine, care este 
o realitate, a umbrit-o pe cea veche... De aceea n-o mai poţi vedea. 

ELLIDA Crezi că e aşa, Wangel? 

WANGEL Da. Imaginea cea nouă va reuşi să umbrească şi 
reprezentările tale maladive. De aceea, e bine că a apărut realitatea. 

ELLIDA Doamne! Şi zici că e bine? 

WANGEL Da. Faptul că a venit, poate fi salutar pentru tine. 

ELLIDA (aşezându-se pe sofa) Wangel... vino şi stai lângă mine. 
Vreau să-ţi spun tot ce gândesc. 

WANGEL Da, dragă Ellida, spune. (Se aşază pe un scaun, de cealaltă 
parte a mesei.) 

ELLIDA A fost propriu-zis o mare nenorocire pentru noi — şi 
pentru tine, şi pentru mine — că tocmai noi doi a trebuit să ne unim 
vieţile. 

WANGEL (mirându-se) Ce tot spui?! 

ELLIDA Da, da. Aşa e. Şi e foarte logic! Nici n-ar fi putut fi decât o 
nenorocire. Cel puţin, ţinând seama de felul în care ne-am unit. 

WANGEL În ce alt fel ar fi trebuit deci să ne unim? 

ELLIDA Ascultă, Wangel... nu-i nevoie să ne mai minţim, nici 
fiecare pe sine... şi niciunul pe celălalt. 

WANGEL Ăsta-i adevărul? Ne minţim, aşa zici? 

ELLIDA Da, ne mintim... Sau... disimulăm adevărul, în orice caz. 
Pentru că adevărul... adevărul pur, crudul adevăr... este acesta... că 
tu ai venit acolo... şi m-ai cumpărat. 

WANGEL Te-am cumpărat?... Aşa ai spus?... Cumpărat? 

ELLIDA Dar nici eu n-am fost cu nimic mai bună decât tine. Eu 
am acceptat. M-am vândut ţie. 

WANGEL (privind-o îndurerat) Ellida... te lasă inima să-mi spui 
asemenea vorbe? 

ELLIDA Dar nici nu ştiu cum aş putea spune altfel! Tu nu puteai 


să mai suporţi golul din casa ta. Căutai o altă soţie... 

WANGEL Şi o mamă pentru copiii mei, Ellida. 

ELLIDA Poate. Dar asta... mai puţin. Cu toate că... nu ştiai deloc 
dacă eu sunt cea potrivită... Abia mă văzuseşi... şi abia vorbiseşi cu 
mine de vreo două ori. Pe urmă m-ai dorit şi aşa... 

WANGEL Bine, numeşte asta cum vrei... 

ELLIDA lar eu, pe de altă parte... eram neajutorată, dezorientată 
şi cu totul singură. Aşa că e lesne de înţeles de ce am acceptat... 
Când ai venit tu şi te-ai oferit să mă întreţii pe viaţă. 

WANGEL Nu ţi-am propus să te întreţin, dragă Ellida. Te-am 
întrebat cinstit dacă vrei să împarţi cu mine şi cu copiii mei, puţinul 
pe care-l puteam numi al meu. 

ELLIDA Da, aşa a fost. Cu toate astea, n-ar fi trebuit să primesc. 
Niciodată şi pentru nimic în lume n-ar fi trebuit să primesc. Nu 
trebuia să mă vând! Mai bine munca cea mai mizerabilă... mai bine 
cele mai grele condiţii de viaţă... dar în libertate... şi la libera, la 
propria alegere. 

WANGEL (se ridică) Aşadar, cei cinci-şase ani pe care i-am trăit 
împreună n-au niciun preţ pentru tine? 

ELLIDA Să nu crezi asta, Wangel! M-am simţit atât de bine aici, la 
tine... Nimeni pe lume nu şi-ar putea dori mai mult. Numai că n-am 
venit aici, în casa ta, de bunăvoie. Asta-i totul... 

WANGEL (privind-o) Nu... de bunăvoie? 

ELLIDA Nu. Nu de bunăvoie. 

WANGEL (înăbuşit) A... îmi amintesc... schimbarea de ieri. 

ELLIDA În schimbarea aceea e totul. Asta m-a luminat, şi de aceea 
acum văd altfel lucrurile. 

W ANGEL Cum le vezi? 

ELLIDA Văd că viaţa noastră nu e, în fond, o căsnicie. 

WANGEL (cu amărăciune) Ai spus o vorbă adevărată. Viaţa pe 


care o trăim acum nu-i o căsnicie. 

ELLIDA Nici înainte n-a fost. Niciodată n-a fost. Nici la început. 
(Privind în gol.) Cea dintâi, aceea da, ar fi putut fi o căsnicie deplină şi 
adevărată. 

WANGEL Cea dintâi? Care anume? Ce vrei să spui? 

ELLIDA Cu... cu el. 

WANGEL (privind-o mirat) Nu te mai înţeleg! 

ELLIDA O, Wangel dragă... să nu ne mai minţim unul pe altul. 
Nici pe noi înşine. 

WANGEL Bine, bine! Spune mai departe. 

ELLIDA Da, vezi... nu vom putea niciodată să îndepărtăm ceea ce 
a fost atunci... Pentru că o promisiune făcută de bunăvoie este o 
legătură tot atât de puternică, de deplină, ca o cununie. 

WANGEL Pentru numele lui Dumnezeu! 

ELLIDA (ridicându-se vehement) Dă-mi voie să te părăsesc, 
Wangel! 

WANGEL Ellida!... Ellida!... 

ELLIDA Da, da... dă-mi voie! Poţi să mă crezi... oricum, nu 
puteam ajunge la altceva. Nu se putea altfel, după felul cum ne-am 
unit. 

WANGEL (cu durere stăpânită) Atât de departe au ajuns lucrurile 
între noi? 

ELLIDA Aşa trebuie să fie. Nu pot fi altfel. 

WANGEL (privind-o, cu inima grea) Aşadar, nu te-am câştigat prin 
viaţa noastră laolaltă... Niciodată... niciodată n-ai fost a mea deplin. 

ELLIDA O, Wangel... dacă-aş putea ţine la tine aşa cum aş vrea, 
cum atâta aş vrea! Atât de profund cum o meriţi! Însă, simt bine... 
niciodată nu se va întâmpla asta. 

WANGEL Divorţ, aşadar? Un divorţ, un divorţ în toată legea... 
asta vrei? 


ELLIDA Dragul meu, ce puţin mă înţelegi! Nu mă interesează 
deloc formele. Pentru că nimic din ceea ce ar putea veni din afară 
n-ar putea schimba ceva. Aşa cred eu. Ceea ce vreau este ca noi doi 
să ne înţelegem ca de bunăvoie să ne dezlegăm unul de altul. De 
bunăvoie. 

WANGEL (cu amărăciune, clătinând încet din cap) Să stricăm 
târgul... da, da. 

ELLIDA (cu însuflețire) Chiar aşa! Să stricăm târgul! 

WANGEL Şi pe urmă, Ellida? După aceea? Te-ai gândit ce vom 
deveni amândoi după aceea? Cum ar mai fi viaţa, şi pentru tine şi 
pentru mine? 

ELLIDA Ar fi totuna. După aceea ar fi indiferent ceea ce s-ar 
întâmpla. Ceea ce te rog şi te implor, Wangel... ăsta-i lucrul cel mai 
important. Redă-mi libertatea! Redă-mi întreaga libertate! 

WANGEL Ellida! Îmi ceri ceva îngrozitor. Dă-mi un răgaz, să pot 
lua o hotărâre. Să vorbim mai pe îndelete. Şi îngăduie-ţi şi ţie însăţi 
un timp, ca să poţi reflecta asupra a ceea ce vrei să faci! 

ELLIDA Dar nu mai e timp de pierdut! Trebuie să-mi recapăt 
libertatea chiar azi! 

WANGEL De ce chiar azi? 

ELLIDA Pentru că... pentru că la noapte vine el! 

WANGEL (tresărind) Vine? El? Ce amestec are aici străinul acela? 

ELLIDA Vreau să mă înfăţişez lui în deplină libertate. 

WANGEL Şi ce anume... ce ai de gând să faci de-acum încolo? 

ELLIDA Nu vreau să mă mai frământ că sunt soţia ta, a doua ta 
soție. Nu vreau să mă mai frământ că nu am ales. Altfel, n-ar mai fi 
vorba de niciun fel de hotărâre. 

WANGEL Tu vorbeşti de alegere! Să alegi, Ellida? Să alegi într-o 
problemă ca asta? 

ELLIDA Da, trebuie să fac o alegere. Trebuie să aleg una din două. 


Trebuie să pot să-l las să plece singur... Sau... sau să plec cu el. 

WANGEL Îţi dai bine seama de ceea ce spui? Să pleci cu el? Să-ţi 
pui propria ta soartă în mâinile lui? Să-i încredinţezi lui viaţa ta? 

ELLIDA Dar nu mi-am pus soarta mea întreagă în mâinile tale? Şi 
asta, fără să ştiu ce va fi mai departe?! 

WANGEL Fie. Dar el? Un străin sălbatic. Un om pe care abia îl 
cunoşti! 

ELLIDA Dar pe tine te-am cunoscut poate şi mai puţin. Şi totuşi, 
am plecat cu tine. 

WANGEL Dar barem ştiai ce fel de viaţă vei duce. Dar acum? 
Acum? Gândeşte-te! Ce ştii despre el? Nimic nu ştii. Nici măcar cine 
este... sau ce este. 

ELLIDA (privind în gol) Adevărat. Tocmai asta e îngrozitor... 

WANGEL Da, e îngrozitor... 

ELLIDA De aceea mi se pare că trebuia să mi se întâmple asta. 

WANGEL (privind-o) Pentru că ţi se înfăţişează ceva de groază? 

ELLIDA Da. Tocmai de asta. 

WANGEL (apropiindu-se) Ascultă, Ellida... la drept vorbind, ce 
înţelegi tu prin „ceva de groază”? 

ELLIDA (reflectând) Groază... groaza e ceva care te înspăimântă şi 
te atrage. 

WANGEL Şi te atrage? 

ELLIDA Mai mult te atrage... aşa cred. 

WANGEL (lent) Tu te înrudeşti cu marea. 

ELLIDA Şi asta e de groază. 

WANGEL Şi în tine e ceva de groază. Şi tu înspăimânţi şi atragi. 

ELLIDA Crezi, Wangel? 

WANGEL Niciodată nu te-am cunoscut atât de bine. Niciodată în 
profunzime. Abia acum încep să înţeleg. 

ELLIDA De aceea trebuie să-mi redai libertatea! Să mă dezlegi de 


tot ce mă leagă de tine şi de ale tale! Acuma vezi şi tu că e necesar. 
Trebuie să ne despărţim prin bună înţelegere... De bunăvoie. 

WANGEL (întunecat) Poate că ar fi mai bine pentru amândoi... 
dacă ne-am despărţi. Însă, nu pot totuşi! Tu eşti pentru mine ca 
groaza aceea, Ellida. Atracția... iată forţa ta. 

ELLIDA Asta ţi-e părerea? 

WANGEL Să trecem peste ziua de azi. Cu linişte deplină în suflet. 
Nu îndrăznesc să-ţi redau libertatea astăzi. Nu mi-este permis s-o 
fac. Nu mi-este permis, pentru tine în primul rând, Ellida. Am să 
uzez de dreptul şi de datoria mea ca să te apăr. 

ELLIDA Să mă aperi? Împotriva cui. Împotriva a ce să mă aperi? 
Nu mă ameninţă din afară nicio violenţă şi nicio forţă. Totul e în 
mine, în adâncul ființei mele, Wangel. De groază... de groază este 
atracţia din sufletul meu. Şi ce pot face împotrivă? 

WANGEL Pot să te întăresc şi să te sprijin ca să poţi lupta. 

ELLIDA Da... dacă vreau eu să lupt! 

WANGEL Nu vrei, deci? 

ELLIDA O, nici eu singură nu ştiu! 

WANGEL La noapte hotărârea va fi luată, dragă Ellida... 

ELLIDA (întrerupându-l) Da, închipuieşte-ţi! Hotărârea e atât de 
aproape! O hotărâre pentru toată viaţa. 

WANGEL ...iar mâine... 

ELLIDA Da, mâine! Poate că adevăratul meu viitor va fi distrus! 

WANGEL ...adevăratul tău... 

ELLIDA O viaţă întreagă distrusă de bunăvoie... distrusă pentru 
mine! Şi poate... poate şi pentru el. 

WANGEL (cu glas scăzut, apucând-o de mână) 

ELLIDA ...îl iubeşti pe străinul acela? 

ELLIDA Dacă... O, ce ştiu eu! Ştiu doar că el reprezintă pentru 
mine acel lucru de groază... Şi că... 


WANGEL ...şi că? 

ELLIDA (smulgându-şi brațul)... şi că, după cum mi se pare mie, 
lui îi aparţin. 

WANGEL (lăsând capul în piept) Încep să înțeleg din ce în ce mai 
bine. 

ELLIDA Ce ajutor poţi tu să-mi dai? Ce leac ai pentru mine? 

WANGEL (privind-o întunecat) Mâine... el nu va mai fi aici. Atunci 
nenorocirea nu va mai plana deasupra capului tău. Atunci voi putea 
să-ţi redau libertatea. Vom lăsa să se desfacă învoiala dintre noi doi, 
Ellida. 

ELLIDA O, Wangel... Mâine... mâine va fi prea târziul... 

WANGEL (privind înspre grădină) Fetele! Fetele!... Cel puţin pe ele 
să le cruțăm... Cel puţin deocamdată. 

(Arnholm, Bolette, Hilde şi Lyngstrand vin dinspre grădină. Lyngstrand 
îşi in rămas bun şi pleacă spre stânga. Ceilalți intră în cameră.) 

ARNHOLM Ei, aflaţi că am făcut nişte planuri... 

HILDE Vrem să ieşim în fiord la noapte şi... 

BOLETTE Nu, nu mai spune nimic! 

WANGEL Şi noi doi am stat aici şi am făcut planuri. 

ARNHOLM A... adevărat? 

WANGEL Mâine, Ellida pleacă la Skjoldviken... pentru o bucată 
de vreme. 

BOLETTE Pleacă? 

ARNHOLM E foarte rezonabil, doamnă Wangel. 

WANGEL Ellida vrea să se întoarcă acasă. Acasă, la mare. 

HILDE (făcând un salt spre Ellida) Pleci? Pleci de la noi? 

ELLIDA (speriată) Hilde! Ce-i cu tine? 

HILDE (revenindu-şi) Nimic. Nu, nimic. (Cu jumătate de glas, 
întorcându-se.) Bine. Pleacă! 

BOLETTE (neliniştită) Tată... văd pe chipul tău... Pleci şi tu la 


Skjoldviken! 

WANGEL Nu, nu plec. Poate mă voi duce şi eu odată şi-odată 
acolo. 

BOLETTE Dar vei veni şi aici, la noi?... 

WANGEL Şi aici, desigur... 

BOLETTE ...Odată şi-odată, da! 

WANGEL Fata mea dragă, aşa trebuie! (Se plimbă prin cameră.) 

ARNHOLM (şoptind) Vorbim noi despre asta, Bolette. (Se duce 
lângă Wangel. Vorbesc amândoi încet, lângă uşă.) 

ELLIDA (cu jumătate de glas, către Bolette) Ce are Hilde? Să-şi iasă 
din fire, în halul ăsta! 

BOLETTE Ai băgat vreodată de seamă după ce tânjeşte ea de 
dimineaţă până seara? 

ELLIDA După ce tânjeşte? 

BOLETTE Chiar după ce ai venit tu aici, în casă... 

ELLIDA Nu, nu... nu pricep deloc! 

BOLETTE După o singură vorbă caldă din partea ta! 

ELLIDA A! Să fie şi asta ceva din ceea ce ar trebui să fac?! 

(Îşi ia capul în mâini şi priveşte nemişcată înaintea ei, străbătută de 
gânduri şi impulsuri contradictorii. Wangel şi Arnholm trec, şuşotind, în 
planul din față. Bolette priveşte înspre camera din dreapta. Pe urmă, 
deschide uşa camerei.) 

BOLETTE Tată dragă... mâncarea e pe masă. Aşa că... dacă vrei... 

WANGEL (cu un calm forțat) Da? Perfect! Poftim, profesore! Să 
mergem să golim cupa de adio cu... cu „femeia mării”. 

(Ies toți pe uşa din dreapta.) 


Actul V 


(O parte izolată din grădina doctorului Wangel, lângă eleşteul cu 


caraşi. O după-amiază târzie de vară. Întunericul se lasă tot mai 
mult. Arnholm, Bolette, Lyngstrand şi Hilde plutesc de-a lungul 
malului, spre stânga într-o barcă pe care o împing cu o prăjină.) 


HILDE Uite, de-aici am putea sări foarte uşor pe mal. 

ARNHOLM Nu, nu, să nu sari! 

LYNGSTRAND Eu nu pot sări, domnişoară. 

HILDE Nici dumneavoastră, domnule Arnholm, nu puteţi sări? 

ARNHOLM Nici nu mă gândesc. 

BOLETTE Hai la debarcaderul de lângă cabine. 

(Împing barca spre dreapta. În acelaşi timp, Ballested intră prin dreapta, 
pe cărare, în planul din față, ducând nişte partituri şi un corn. Salută pe cei 
din barcă, se întoarce şi vorbeşte cu ei. Răspunsurile se aud din ce în ce mai 
departe.) 

BALLESTED Ce spuneţi?... Sigur, e în onoarea vasului englez. 
Fiindcă anul ăsta vine aici pentru ultima oară. Dacă vreţi să vă 
delectaţi din plin cu puţină muzică, să nu mai întârziaţi mult. 
(Strigă.) Cum? (Clătinând din cap.) Nu pricep ce spuneţi! 

(Ellida, cu şalul pe cap, intră prin stânga, urmată de doctorul Wangel.) 

WANGEL Dragă Ellida -— te asigur... mai e timp. E timp destul! 

ELLIDA Nu, nu... nu e! Poate sosi dintr-o clipă în alta. 

BALLESTED (dincolo de gardul grădinii) A, bună seara, domnule 
doctor! Sărut mâna, doamnă! 

WANGEL  (observându-l) Dumneata erai? Vom avea concert 
deseară? 

BALLESTED Da. „Uniunea suflătorilor” are intenţia să se 
producă. În perioada asta nu ducem lipsă de ocazii festive. La 
noapte, va fi concert în onoarea englezului. 

WANGEL A englezului? A devenit vizibil? 

BALLESTED Încă nu. Dar trebuie să apară... e pe după insule. 


Nici nu ştii când te trezeşti cu el, deodată, în faţa ta. 

ELLIDA Da... exact aşa e. 

WANGEL (pe jumătate întors spre Ellida) La noapte e ultima 
călătorie. Pe urmă nu va mai veni... 

BALLESTED Trist lucru, domnule doctor. Tocmai de-aia vrem şi 
noi, cum s-ar spune, să-i dăm toate onorurile. Ai, ai, ai! Acuşi, acuşi 
trece vara cea veselă. Curând, toate strâmtorile vor fi închise, cum se 
spune într-o tragedie. 

ELLIDA Toate strâmtorile vor fi închise... da. 

BALLESTED Trist lucru să te gândeşti la asta. Săptămâni şi luni 
întregi am fost copiii veseli ai verii. Ne vine greu să ne reacomodăm 
cu noaptea polară. Da, cel puţin la început, aşa zic eu. Pentru că 
oamenii pot să se alchi... a... climatizeze, doamnă Wangel. Da, să 
ştiţi că pot. (Salută şi iese prin stânga.) 

ELLIDA (privind spre fiord) O, ce încordare, ce chin! Ce epuizantă 
este această ultimă jumătate de oră dinaintea hotărârii! 

WANGEL E, deci, lucru stabilit că vei sta de vorbă cu el? 

ELLIDA Trebuie să-i vorbesc! Pentru că trebuie să fac o alegere de 
bunăvoie. 

WANGEL N-ai nimic de ales, Ellida. N-ai dreptul să alegi. N-ai 
dreptul din cauza mea. 

ELLIDA N-o să mă opreşti niciodată să aleg. Nici tu, nici nimeni. 
Îmi poţi interzice să plec cu el, să-l urmez, în cazul când aş alege să 
plec cu el. Poţi să mă reţii aici cu forța, împotriva voinței mele. Poţi 
să faci asta. Dar ca eu să aleg... să aleg în adâncul conştiinţei mele... 
să-l aleg pe el şi nu pe tine... dacă aş vrea şi ar trebui să aleg asta... 
nu poţi să mă opreşti. 

WANGEL Nu! Ai dreptate. Nu pot să te opresc. 

ELLIDA Nimic nu poate sta împotriva hotărârii mele! Aici, acasă, 
nu există nimic care să mă atragă sau să mă lege! N-am niciun fel de 


rădăcini în casa ta, Wangel. Copiii nu-mi aparţin. Sufletul tău nu-mi 
aparţine. Asta e. Niciodată nu mi-a aparţinut. Când am să plec, dacă 
am să plec, fie cu el la noapte, fie mâine dimineaţă la Skjoldviken, 
n-am nicio cheie de predat... nicio vorbă de lăsat, despre absolut 
nimic. Atât de complet fără rădăcini sunt eu în casa ta. La fel de 
străină faţă de orice ca şi în prima clipă. 

WANGEL Tu ai vrut-o. 

ELLIDA Eu n-am vrut aşa. N-am vrut nici aşa, nici în alt fel. Am 
lăsat doar ca toate să rămână aşa cum le-am găsit în ziua când ţi-am 
păşit pragul. Tu şi nimeni altul, ai vrut să fie aşa. 

WANGEL Mă gândeam că aşa e mai bine pentru tine. 

ELLIDA O, da, Wangel, ştiu şi asta! Dar felul cum ai gândit s-a 
răzbunat! Pentru că acum nu găsesc aici nicio forţă care să mă lege, 
nimic de care să mă pot sprijini, niciun ajutor, nimic care să mă 
atragă, nimic din ceea ce ar trebui să fie al nostru, comun şi intim. 

WANGEL Acum văd şi eu totul, Ellida. De aceea trebuie ca, 
începând de mâine, să-ţi redobândeşti libertatea. De-aici înainte, 
trebuie să-ţi trăieşti propria ta viaţă. 

ELLIDA Şi asta numeşti tu propria mea viaţă? Dar propria mea 
viaţă a ieşit de pe făgaşul ei când m-am însoţit cu tine. (Frângându-şi 
mâinile, îngrozită şi neliniştită.) lar acum, la noapte, peste o jumătate 
de oră, vine cel pe care l-am trădat... cel la care ar fi trebuit să ţin 
nezdruncinat, aşa cum a ţinut şi el la mine! Acum vine şi-mi dă, 
pentru ultima şi unica dată... putinţa să-mi retrăiesc viaţa din nou... 
să-mi trăiesc propria şi adevărata mea viaţă... viața care mă atrage şi 
mă înspăimântă... şi de care nu mă pot elibera. Cel puţin, de 
bunăvoie! 

WANGEL Tocmai de aceea e necesar pentru tine ca soţul tău — şi 
medicul tău — să-ţi ia puterea din propriile tale mâini şi să acţioneze 
în numele tău. 


ELLIDA Da, Wangel, înţeleg foarte bine. Să nu crezi că nu am 
momente când simt că mi-aş putea găsi pacea şi mântuirea dacă aş 
ajunge până la adâncul sufletului tău... şi aş ţine piept chemării şi 
groazei. Dar nu pot să fac asta. Nu, nu... nu pot! 

WANGEL Hai, Ellida... hai să ne mai mişcăm puţin. 

ELUDA Aş dori atât de mult... Dar nu îndrăznesc. Pentru că mi-a 
spus că trebuie să-l aştept aici. 

WANGEL Hai, totuşi. Mai ai încă destul timp. 

ELLIDA Da, crezi? 

WANGEL Mai ai destul timp, te asigur. 

ELLIDA Atunci, haidem puţin. 

(Pleacă amândoi spre dreapta, în prim-plan. În momentul următor apar 
Arnholm şi Bolette, la extremitatea eleşteului.) 

BOLETTE (observându-i pe cei care pleacă) la te uită!... 

ARNHOLM (încet) Sst!... Lasă-i să plece. 

BOLETTE Aţi reuşit să înţelegeţi ce se întâmplă cu ei de câteva 
zile? 

ARNHOLM Ai observat ceva? 

BOLETTE Mă mai întrebaţi! 

ARNHOLM Ceva deosebit? 

BOLETTE Desigur. La amândoi. Dumneavoastră nu? 

ARNHOLM Ei, n-aş putea spune precis... 


BOLETTE Ba da, şi dumneavoastră aţi observat. Dar nu vreţi să 
comiteţi o indiscreţie. 

ARNHOLM Cred că ar fi bine pentru mama dumitale vitregă, 
dacă ar face acel mic voiaj. 

BOLETTE Credeţi? 

ARNHOLM Mă gândesc dacă n-ar fi poate mai bine pentru toată 
lumea, ca ea să plece puţin. 

BOLETTE Dacă pleacă acum, în zori, din nou la ea acasă, în 


Skjoldviken, atunci desigur că nu se mai întoarce niciodată aici, la 
noi. 

ARNHOLM Bine, Bolette dragă, dar cum îți dă prin minte una ca 
asta? 

BOLETTE Cred cu toată tăria. Aşteptaţi puțin! Veţi vedea... nu 
mai vine. În orice caz, nu atâta timp cât eu şi Hilde suntem aici în 
casă. 

ARNHOLM Şi Hilde? 

BOLETTE Ei, cu Hilde încă poate că ar mai merge. Pentru că e 
încă un copil. Şi, în fond, cred că o idolatrizează pe Ellida. Însă cu 
mine e cu totul altceva, vedeţi dumneavoastră. O mamă vitregă, nu 
mult mai în vârstă decât mine... 

ARNHOLM Dragă Bolette... pentru dumneata, fără îndoială... 
cred că nu mai este atât de mult până vei putea pleca. 

BOLETTE (cu însuflețire) Aşa spuneţi? Aţi vorbit cu tata? 

ARNHOLM Da, am vorbit. 

BOLETTE O, şi ce-a spus? 

ARNHOLM Hm... e atât de absorbit de cu totul alte gânduri în 
zilele astea... 

BOLETTE Da, da, tocmai ce spuneam şi eu. 

ARNHOLM Dar atât cât am putut să aflu, nu poţi conta pe niciun 
ajutor din partea lui. 

BOLETTE Niciunul! 

ARNHOLM Mi-a explicat foarte limpede situaţia lui. Şi gândeşte 
că un asemenea lucru este cu totul imposibil pentru el. 

BOLETTE (cu ton de reproş) Şi v-a lăsat inima să mă amăgiţi. 

ARNHOLM Fii sigură că n-am făcut asta, Bolette dragă. Depinde 
doar de dumneata — numai de dumneata — dacă vei voi sau nu să 
scapi de-aici. 

BOLETTE Ce anume depinde de mine? Spuneţi! 


ARNHOLM Dacă vrei să pleci de-aici în lumea largă. Să înveţi tot 
ce ţi-ar plăcea mai mult. Să te bucuri de toate lucrurile după care 
tânjeşti mai mult aici, acasă. Să-ţi trăieşti viața în condiţii mai bune, 
mai luminoase, Bolette. Ce spui? 

BOLETTE (bătând din palme) Dumnezeule mare!... Dar e ceva cu 
totul imposibil! Dacă tata nu vrea, sau nu poate, atunci... Pentru că 
eu n-am pe nimeni altcineva pe lume, spre care să mă îndrept. 

ARNHOLM N-ai putea consimţi să primeşti o mână de ajutor de 
la bătrâ... de la fostul dumitale profesor? 

BOLETTE De la dumneavoastră, domnule Arnholm? Aţi avea 
bunătatea să... 

ARNHOLM Să-i dau o mână de ajutor? Da, din toată inima. Şi cu 
vorba şi cu fapta. Poţi să ai toată încrederea. Aşadar, eşti de acord? 
Cum? Din toată inima? 

BOLETTE Dacă vreau din toată inima? Să plec... Să văd lumea... 
să învăţ ceva serios, temeinic? Tot ceea ce a reprezentat până acum 
pentru mine cea mai nerealizabilă dintre minuni... 

ARNHOLM Da, toate astea pot deveni realitate. Cu singura 
condiţie ca să vrei. 

BOLETTE Şi vreţi să contribuiţi la toată fericirea asta care nu 
poate fi exprimată în cuvinte? Vai, nu... spuneţi-mi.. Cum aş putea 
primi o asemenea jertfă din partea unui străin? 

ARNHOLM De la mine poţi foarte bine să accepţi orice, Bolette. 
De la mine poţi primi orice. 

BOLETTE (luându-i mâinile) Da, şi mie-mi pare aproape că aş 
putea primi orice! Nu ştiu cum e; dar... (Se întrerupe.) Ah! Îmi vine să 
râd şi să plâng de bucurie! De fericire! A!... Aşadar, voi trăi şi eu 
cu-adevărat. Începusem să mă înspăimânt, să cred că viaţa trece pe 
lângă mine! 

ARNHOLM Nu trebuie să-ţi mai fie frică, Bolette dragă. Dar şi tu 


trebuie să-mi spui — sincer de tot — dacă există ceva, ceva care te 
leagă de locurile astea! 

BOLETTE Să mă lege? Nu, nimic. 

ARNHOLM Nimic, chiar nimic? 

BOLETTE Nu, absolut nimic. Adică... de tata sunt legată într-un 
fel. Şi de Hilde. Dar... 

ARNHOLM Ei... de tatăl tău, oricum, mai devreme sau mai 
târziu, va trebui să te desparţi. Şi Hilde de asemenea, îşi va găsi 
într-o bună zi propria ei cale. Asta nu-i decât o chestiune de timp. 
Dar, încă o dată: nimic nu te leagă. Bolette? Niciun fel de relaţie... de 
legătură? 

BOLETTE Nu, absolut nimic. Din punctul ăsta de vedere, aş putea 
pleca oriunde. 

ARNHOLM Atunci, dacă-i aşa, înseamnă, Bolette dragă, că ai 
putea să pleci cu mine. 

BOLETTE (bătând din palme) Doamne, ce fericită aş fi! 

ARNHOLM Pentru că... sper că ai deplină încredere în mine, nu? 

BOLETTE Da, toată încrederea! 

ARNHOLM Şi ai îndrăzni, aşadar, în toată liniştea şi cu o 
încredere deplină, să te încredinţezi mie, să-ţi pui viitorul în mâinile 
mele, Bolette? Aşa e? Nu pregeţi? 

BOLETTE Nu, desigur că nu! De ce aş pregeta? Cum aş putea 
gândi altfel? Dumneavoastră, care sunteţi bătrânul meu profesor... 
voiam să spun... profesorul meu de pe vremuri... 

ARNHOLM Nu numai despre asta e vorba. Nu vreau să insist 
asupra acestei laturi a problemei. Dar... Ei... eşti aşadar liberă, 
Bolette. Niciun fel de relaţie, niciun fel de legătură nu te leagă de 
cineva. Şi te întreb deci... dacă ai vrea cumva... dacă ai vrea 
cumva... dacă ai vrea să-ţi legi viaţa de a mea... pentru totdeauna? 

BOLETTE (tresărind speriată) A... ce vreţi să spuneţi?! 


ARNHOLM Pentru toată viaţa, Bolette. Dacă vrei să fii soţia mea? 

BOLETTE (pe jumătate pentru ea însăşi) Nu, nu, nu! Asta e 
imposibil! Cu totul imposibil! 

ARNHOLM Ar fi chiar atât de imposibil pentru tine să... 

BOLETTE Dar în niciun caz n-aţi putut gândi exact aşa cum v-aţi 
exprimat, domnule Arnholm! (Se uită la el.) Sau... totuşi... Dacă la 
asta v-aţi gândit... când v-aţi oferit să faceţi atât de mult pentru 
mine? 

ARNHOLM Ascultă-mă, Bolette. Desigur că te-a surprins foarte 
mult ceea ce ţi-am spus... 

BOLETTE S-ar fi putut să nu mă surprindă? Din partea 
dumneavoastră? S-ar fi putut să nu mă surprindă? 

ARNHOLM Poate că ai dreptate... Nu ştiai... nu aveai de unde să 
ştii că eu pentru tine am venit aici. 

BOLETTE Aţi venit aici... pentru mine? 

ARNHOLM Da, Bolette. În primăvara asta am primit o scrisoare 
de la tatăl tău. Şi o întorsătură de frază m-a făcut să cred... hm... că 
ai păstrat fostului tău profesor ceva... ceva mai mult decât o 
amintire prietenească. 

BOLETTE Cum a putut tata să scrie asta? 

ARNHOLM Nici nu se gândise, de fapt, să scrie aşa. Eu însă 
mi-am închipuit că e aici o fată care ar dori să vin şi eu aici... Nu, nu 
mă întrerupe, Bolette dragă! Şi... vezi tu, când cineva e ca mine, 
adică nu mai e propriu-zis la vârsta tinereţii, atunci o asemenea 
convingere sau închipuire face o foarte puternică impresie. A crescut 
în mine, treptat, un sentiment viu şi plin de gratitudine pentru tine. 
Am simţit că trebuie să vin la tine. Să te revăd. Să-i spun că-ţi 
împărtăşesc sentimentele pe care îmi închipuiam că le nutreşti 
pentru mine. 

BOLETTE Dar acum, când ştiţi că nu este aşa! Că totul a fost o 


neînțelegere! 

ARNHOLM Nu mai pot schimba nimic, Bolette. Imaginea ta, aşa 
cum am purtat-o în mine, va avea întotdeauna culoarea şi amprenta 
stării sufleteşti pe care o neînțelegere a fixat-o în mine. Poate că tu nu 
pricepi destul de bine... Totuşi, aşa este. 

BOLETTE N-aş fi crezut niciodată că e posibil să se întâmple una 
ca asta. 

ARNHOLM Dar acum, când se vede ca totuşi a fost posibil? Ce 
spui, Bolette? N-ai putea să te hotărăşti să... să devii soţia mea? 

BOLETTE O, mi se pare cu neputinţă, domnule Arnholm. 
Dumneavoastră, care aţi fost profesorul meu... Nu pot concepe 
deloc că aş putea fi în alte relaţii cu dumneavoastră. 

ARNHOLM Bine, bine... dacă ţi se pare că asta e cu totul 
imposibil... Vasăzică, relaţiile dintre noi rămân neschimbate, dragă 
Bolette. 

BOLETTE Ce vreţi să spuneţi? 

ARNHOLM Eu îmi menţin, totuşi, propunerea. Am să mă 
îngrijesc să poţi pleca de-aici şi să poţi vedea lumea. Să poţi învăţa 
ceea ce îţi place, într-adevăr să înveţi. Să poţi trăi în condiţii care să-ţi 
asigure independența. De asemenea, am să-ţi asigur viitorul mai 
îndepărtat, Bolette. În mine vei avea întotdeauna un prieten bun, 
credincios şi de încredere. Poţi fi pe deplin sigură de asta! 

BOLETTE O, Doamne... domnule Arnholm... toate astea sunt cu 
totul imposibile acum. 

ARNHOLM Şi asta este imposibil? 

BOLETTE Da, gândiţi-vă! După cele ce mi-aţi spus... şi după 
răspunsul pe care vi l-am dat... Nu se poate să nu înţelegeţi că acum 
îmi este imposibil să accept ceva atât de mare, care vine de la 
dumneavoastră. Niciodată, după cele petrecute! 

ARNHOLM Vrei, aşadar, să rămâi acasă şi să-ţi iroseşti viața? 


BOLETTE O, e îngrozitor să mă gândesc la asta! 

ARNHOLM Vrei să renunţi să mai vezi măcar o parte din lumea 
largă? Vrei să renunţi la tot ceea ce — după cum singură spui — 
doreşti? Să ştii că toate sunt fără niciun viitor... şi că niciodată n-ai să 
mai înveţi nimic? Reflectează bine, Bolette. 

BOLETTE Da, da... aveţi multă, nespus de multă dreptate, 
domnule Arnholm. 

ARNHOLM Şi într-o bună zi... când tatăl tău nu va mai fi... Poate 
că atunci vei rămâne fără niciun sprijin şi singură pe lume. Sau poate 
că te vei dărui unui alt bărbat pentru care, e foarte posibil, nu vei 
simţi nimic. 

BOLETTE O, da... văd bine cât de adevărat este tot ce spuneţi... 
Totuşi... Sau, poate, totuşi... 

ARNHOLM (precipitat) Ei? 

BOLETTE (privindu-l, după o ezitare) Poate că n-ar fi, totuşi, 
imposibil. 

ARNHOLM Ce anume, Bolette? 

BOLETTE Să fac... să accept... ceea ce... ceea ce mi-aţi propus. 

ARNHOLM Vrei să spui că ai putea să primeşti?... Că, în orice 
caz, ai dori să-mi oferi plăcerea de a mă lăsa să te ajut, ca un prieten 
credincios? 

BOLETTE Nu, nu, nu! Asta niciodată! Asta ar fi în adevăr ceva cu 
totul imposibil! Nu... domnule Arnholm... ia-mă mai bine! 

ARNHOLM Bolette! Aşadar, vrei totuşi! 

BOLETTE Da... cred... vreau. 

ARNHOLM Vei fi deci soţia mea! 

BOLETTE Da. Dacă vi se mai pare... că puteţi să mă luaţi. 

ARNHOLM Dacă mi se pare?... (Prinzându-i mâinile.) O, 
mulţumesc... mulţumesc, Bolette. De altfel, tot ce-ai spus... toate 
ezitările tale de mai înainte... Nu m-au speriat. Chiar dacă acum nu 


mi-ai dat inima ta pe de-a-ntregul, am să ştiu eu să ţi-o câştig. 
Bolette, am să presar în calea ta numai trandafiri! 

BOLETTE Am să pot vedea lumea! Am să pot să-mi trăiesc viaţa! 
Aşa mi-ai promis. 

ARNHOLM Şi am să-mi ţin făgăduiala. 

BOLETTE Şi voi putea să învăţ tot ce-mi place! 

ARNHOLM Eu îţi voi fi şi profesor! Ca pe vremuri, Bolette! 
Aminteşte-ţi de ultimii tăi ani de şcoală... 

BOLETTE (liniştită şi în sine) Închipuie-ţi... să te ştii liberă... şi să 
ieşi în lumea largă. Şi să nu fii nevoită să te mai gândeşti cu nelinişte 
la viitor. Să nu te mai întrebi îngrozită dacă vei avea sau nu 
prozaicele mijloace de existenţă... 

ARNHOLM Nu, asemenea preocupări, asemenea gânduri nu vei 
mai avea. Şi — nu-i aşa, draga mea Bolette — şi asta e un lucru foarte 
plăcut? Nu? 

BOLETTE Da. Chiar este. Cu siguranţă că este. 

ARNHOLM (luând-o de talie) A, să vezi ce cămin confortabil şi 
plăcut ne vom face. Şi ce bine, ce liniştiţi şi ce plini de încredere vom 
trăi împreună, Bolette! 

BOLETTE Da, încep şi eu să... Cred, în fond, că s-ar putea... să fie 
şi aşa. (Se uită spre dreapta şi se degajează repede.) A! Să nu spui nimic. 

ARNHOLM Ce este, dragă? 

BOLETTE O, e bietul... (Cu un gest.) Uite-l acolo. 

ARNHOLM Tatăl tău?... 

BOLETTE Nu; tânărul sculptor. E cu Hilde. 

ARNHOLM A, Lyngstrand. Ce e cu el? 

BOLETTE Ştii ce slăbit şi ce prăpădit e! 

ARNHOLM Dacă nu cumva îşi închipuie numai. 


BOLETTE O, nu, aşa e. N-o mai duce mult. Ar fi poate cel mai bun 
lucru pentru el. 


ARNHOLM Draga mea, de ce ar fi cel mai bun lucru? 

BOLETTE Pentru că... pentru că, desigur, nu va face niciodată 
nimic, nici în artă. Hai să plecăm până nu vin ei. 

ARNHOLM Da, să plecăm, scumpa mea Bolette. 

(Hilde şi Lyngstrand apar lângă eleşteu.) 

HILDE Hei... hei! Domniile voastre nu vor să ne aştepte? 

ARNHOLM Bolette şi cu mine tocmai pornisem în plimbare. 

(Arnholm şi Bolette ies prin stânga.) 

LYNGSTRAND (râzând încetişor) E foarte amuzant acum pe aici! 
Toţi merg perechi. Numai câte doi. 

HILDE (uitându-se după ei) Aş putea să jur că Arnholm îi face 
curte. 

LYNGSTRAND Da? Ai observat ceva? 

HILDE O, sigur. Nu-i prea greu să observi când ştii să ţii ochii 
deschişi. 

LYNGSTRAND Dar domnişoara Bolette nu-l ia. Sunt sigur. 

HILDE Nu. I se pare că e dezgustător de bătrân pentru ea. Şi mai 
crede că va cheli curând. 

LYNGSTRAND Nu, nu numai de asta. Dar ea, oricum, nu l-ar lua. 

HILDE De unde ştii? 

LYNGSTRAND Pentru că i-a promis cuiva că se va gândi la el. 

HILDE Se va gândi numai? 

LYNGSTRAND În timp ce va fi plecat. 

HILDE O, atunci cu siguranţă că dumitale ţi-a promis că se va 
gândi... 

LYNGSTRAND S-ar putea! 

HILDE Ţi-a promis ea asta? 

LYNGSTRAND Da, închipuieşte-ţi... mi-a promis chiar ea! Dar să 
nu-i spui că ştii. 

HILDE O, ferit-a Dumnezeu. Sunt tăcută ca mormântul. 


LYNGSTRAND Mi s-a părut că e ceva foarte drăguţ din partea ei. 

HILDE Şi când ai să te întorci din nou, ai de gând să te logodeşti 
cu ea? Şi pe urmă să te însori? 

LYNGSTRAND Nu, nu cred că ar fi cel mai nimerit lucru. În 
primii ani nici n-aş putea să mă gândesc la asta. Şi când, în sfârşit, 
m-aş descurca mai bine, atunci ea ar fi puţintel cam bătrână pentru 
mine, aşa mi se pare... 

HILDE Totuşi, ai vrea ca Bolette să se gândească tot mereu la 
dumneata? 

LYNGSIRAND Da, pentru că ar fi ceva foarte necesar pentru 
mine. Pentru mine, ca artist, pricepi? Şi ea poate foarte bine să facă 
asta, ea care nu are personal nicio vocaţie. Oricum, e ceva foarte 
amabil din partea ei. 

HILDE Crezi că vei putea lucra mai cu spor la opera dumitale, 
dacă vei şti că Bolette continuă să se gândească la dumneata? 

LYNGSTRAND Da, aşa cred. Vezi dumneata, când ştii că undeva, 
pe lume, este o femeie tânără, fină şi discretă, care visează la tine... 
Mi se pare că asta e ceva... aşa... aşa... Ei, nu ştiu cum ar trebui să 
spun. 

HILDE Ai vrea poate să spui... captivant? 

LYNGSTRAND Captivant? Da, da. Captivant voiam să spun. Sau 
ceva asemănător. (Privind-o) Ce isteaţă eşti, domnişoară Hilde. Da, 
da, isteaţă rău de tot. Când am să mă întorc acasă, vei avea cam 
aceeaşi vârstă pe care o are acum sora dumitale. Poate că ai să arăţi 
cum arată ea acum. Poate că vei avea acelaşi suflet ca al ei acum. Şi 
poate ai să fii deopotrivă - dumneata şi sora dumitale — într-o 
singură fiinţă, cu un singur chip. 

HILDE Ai dori asta? 

LYNGSIRAND Nu prea ştiu. Da, mai curând cred că da. Dar 
acum, în vara asta, vreau să fii doar dumneata însăţi. Şi exact aşa 


cum eşti acum. 

HILDE Îţi plac mai mult aşa? 

LYNGSTRAND Da, îmi placi foarte mult. 

HILDE Hm... ia spune-mi, ca artist, ţi se pare că mă prinde să port 
mereu rochii de vară, în culori deschise? 

LYNGSTRAND Da, mi se pare că îţi vin foarte bine. 

HILDE i se pare că mă avantajează culorile deschise? 

LYNGSTRAND Da, îţi vin admirabil culorile deschise, sunt pe 
gustul meu. 

HILDE Dar, ia spune-mi... dumneata care eşti artist... cum crezi 
că mi-ar sta în negru? 

LYNGSTRAND În negru, domnişoară Hilde? 

HILDE Da, complet în negru. Crezi că m-ar prinde? 

LYNGSIRAND Negru nu e propriu-zis o culoare pentru vară. De 
altfel, cred că ai arăta minunat şi în negru. Mai ales cu înfăţişarea pe 
care o ai. 

HILDE (privind în gol) În negru până la gât... Un jabou negru... 
Mănuşi negre... Şi un voal lung, negru, lăsat pe spate. 

LYNGSTRAND Dacă te-ai îmbrăca aşa, domnişoară Hilde, atunci 
aş dori să fiu pictor... şi aş picta o tânără, o delicioasă şi îndurerată 
văduvă. 

HILDE Sau o tânără şi îndurerată mireasă. 

LYNGSTRAND Da, s-ar potrivi şi mai bine. Dar ai dori să fii 
îmbrăcată aşa? 

HILDE Nu ştiu. Dar simt că ar fi ceva captivant. 

LYNGSTRAND Captivant? 

HILDE E captivant să te gândeşti la asta, nu? (Arătând deodată spre 
stânga.) Ei, ia te uită! 

LYNGSTRAND (uitându-se) Vaporul cel mare englezesc! E chiar 
aici, la debarcader. 


(Wangel şi Ellida apar lângă eleşteu.) 

WANGEL Te asigur, dragă Ellida... te înşeli. (Îi vede pe ceilalți.) Ei, 
aici eraţi? Nu-i aşa, domnule Lyngstrand... încă nu se zăreşte... 

LYNGSTRAND Vaporul cel mare englezesc? 

WANGEL Desigur! 

LYNGSTRAND (arătându-l) E acolo, domnule doctor. 

ELLIDA A!... Ştiam eu. 

WANGEL A venit! 

LYNGSTRAND A venit ca un hoţ în toiul nopţii, s-ar putea spune. 
Cu totul neobişnuit, fără să facă vreun zgomot... 

WANGEL Condu-o pe Hilde la debarcader. Grăbeşte-te! Hilde 
vrea, desigur, să asculte muzica. 

LYNGSTRAND Da, tocmai voiam să plecăm, domnule doctor. 

WANGEL Poate vă ajungem şi noi din urmă. Curând. 

HILDE (şoptit, lui Lyngstrand) Şi ei tot perechi merg. (Hilde şi 
Lyngstrand ies prin grădină; se aud sunete de fanfară, în continuarea scenei 
care urmează) 

ELLIDA A venit! El e aici! Da, da... simt. 

WANGEL Ar trebui să intri în casă, Ellida. Lasă-mă să vorbesc 
singur cu el. 

ELLIDA O... imposibil! Imposibil, ţi-am mai spus! (Scoate un 
strigăt.) Ah... uite-l, Wangel! 

(Străinul intră din stânga şi se opreşte pe cărare, dincolo de poartă.) 

STRĂINUL (salutând) Bună seara. Cum vezi, m-am întors, Ellida. 

ELLIDA Da, da, da... a sosit ceasul! 

STRĂINUL Eşti gata de drum? Sau nu? 

WANGEL Vezi bine că nu. 

STRĂINUL Nu vorbesc de îmbrăcăminte sau de alte lucruri 
de-astea. Nu vorbesc de cufere pline. Tot ce-i trebuie pentru călătorie 
am cu mine, la bord. M-am îngrijit şi de cabină pentru ea. (Către 


Ellida.) Te-am întrebat dacă eşti gata să pleci cu mine... să pleci cu 
mine de bunăvoie? 

ELLIDA (implorator) O, nu mă întreba! Nu mă mai ispiti aşa. 

(În depărtare se aude clopotul vaporului.) 

STRĂINUL A sunat la bord prima oară. Acum trebuie să spui: da 
sau nu. 

ELLIDA (frângându-şi mâinile) Hotărârea! Hotărârea pentru toată 
viaţa. Să nu mai poţi reveni niciodată! 

STRĂINUL Niciodată! Peste jumătate de oră va fi prea târziul! 

ELLIDA (privindu-l timid şi cercetător) De ce ţii atât de neclintit la 
mine? 

STRĂINUL Nu simţi, cum simt eu, că noi ne aparţinem unul 
altuia? 

ELLIDA Crezi... pentru că ne-am făgăduit? 

STRĂINUL O făgăduială nu poate lega pe nimeni. Pe niciun 
bărbat de nicio femeie, şi pe nicio femeie de niciun bărbat. Ţin atât 
de neclintit la tine pentru că nu pot altfel. 

ELLIDA (încet, fremătând) De ce n-ai venit mai demult? 

WANGEL Ellida! 

ELLIDA (întrerupându-se) Oh... atracţia, ademenirea şi chemarea 
asta a necunoscutului! Toată puterea mării e adunată aici! 

(Străinul trece portița grădinii.) 

ELLIDA (adăpostindu-se după Wangel) Ce înseamnă asta? Ce vrei? 

STRĂINUL Te văd şi te aud, Ellida... aşadar, pe mine mă alegi 
totuşi până la urmă. 

WANGEL (înaintând spre el) Soţia mea nu are nicio alegere de 
făcut. Eu sunt aici ca să aleg pentru ea şi ca s-o apăr. Da, s-o apăr. 
Dacă nu te decizi să pleci de aici şi din ţară... şi să nu te mai întorci 
niciodată... ştii la ce te expui? 

ELLIDA Nu, nu, Wangel! Asta nu! 


STRĂINUL Ce vrei să faci? 

WANGEL Voi cere să fii arestat... Ca un criminal. Imediat! 
Înainte de a ajunge pe bord! Pentru că deţin destule date despre 
crima din Skjoldviken. 

ELLIDA O, Wangel... cum poți... 

STRĂINUL Mă aşteptam la asta. Şi de aceea (Scoate un revolver din 
buzunarul de la piept.) de aceea m-am pregătit... 

ELLIDA (aruncându-se în fața lui Wangel) Nu, nu... nu-l omori! mai 
bine omoară-mă pe mine! 

STRĂINUL Nici pe el, nici pe tine. Fii liniştită! Ăsta e pentru uz 
personal. Pentru că vreau să trăiesc şi să mor ca un om liber. 

ELLIDA (într-o excitație crescândă) Wangel! Lasă-mă să-ţi spun... 
Să spun ca să audă şi el. Poţi, dacă vrei, să mă reţii aici! Ai şi puterea 
şi mijloacele! Şi chiar asta vrei să şi faci! Dar sufletul meu, toate 
gândurile mele, toate năzuinţele, toate dorinţele, toate nostalgiile nu 
le poţi înlănţui! Vor jindui şi vor zbura spre necunoscutul pentru 
care am fost creată... şi pe care tu mi l-ai închis. 

WANGEL (cu durere calmă) Văd bine, Ellida! Pas cu pas, luneci de 
lângă mine. Până la urmă, atracţia ta pentru ceva fără hotar şi fără 
sfârşit, pentru inaccesibil, îţi va târî spiritul într-o noapte neagră. 

ELLIDA Da, da... simt şi eu... ceva negru... tenebre... fâlfâie în 
jurul meu! 

WANGEL Nu vreau să ajungi până acolo! Şi fiindcă nu e nicio altă 
salvare pentru tine... În orice caz, eu nu văd alta... De aceea... de 
aceea sunt de acord... să se strice învoiala noastră. Aşadar, acum 
poţi să-ţi alegi calea... în cea mai deplină libertate. 

ELLIDA (îl priveşte o clipă, amuțită) E adevărat... adevărat... ce 
spui tu? Vrei să spui... din toată inima? 

WANGEL Da... din adâncul inimii mele rănite, asta vreau să 
spun. 


ELLIDA Şi poţi tu, poţi lăsa să se întâmple asta? 

WANGEL Da, pot. Pot, pentru că te iubesc atât de mult. 

ELLIDA (încet, fremătând) Atât de aproape... atât de intim... 
pătrunsesem în tine! 

WANGEL Anii, viaţa împreună au făcut asta. 

ELLIDA (frângându-şi mâinile) Şi eu... eu care n-am avut ochi să 
văd... 

WANGEL Gândurile tale mergeau pe alte căi. Acum însă... acum 
eşti cu totul dezlegată — de mine şi de toate ale mele. Acum, propria 
şi adevărata ta viaţă... poate reintra... din nou în propriul ei făgaş. 
Pentru că acum poţi alege în libertate. Şi pe propria ta răspundere, 
Ellida... 

ELLIDA (strângându-şi capul în mâini şi privind înaintea ei, spre 
Wangel) În libertate... şi pe propria mea răspundere? Pe propria mea 
răspundere? Asta este... asta e ceva care te transformă! 

(Clopotul vaporului sună din nou.) 

STRĂINUL Auzi, Ellida! Sună pentru ultima oară. Vino! 

ELLIDA (se întoarce spre el, se uită fix la el şi rosteşte energic) După 
câte s-au întâmplat, niciodată n-am să plec cu tine! 

STRĂINUL Nu vii? 

ELLIDA (încleştându-se de Wangel) O, niciodată n-am să te pot 
părăsi după toate astea! 

WANGEL Ellida!... Ellida! 

STRĂINUL S-a terminat deci totul? 

ELLIDA Da. S-a sfârşit pentru totdeauna. 

STRĂINUL Văd... E ceva aici mai tare decât voința mea. 

ELLIDA Voința ta nu mai are nici greutatea unui fulg pentru 
mine. Pentru mine eşti un om mort... care s-a întors din mare. Şi care 
se va întoarce tot în mare. Dar nu mă mai sperii de tine! Şi nimic nu 
mă mai atrage. 


STRĂINUL Adio, doamnă. (Sare peste portiță.) De-acum încolo, nu 
mai eşti... decât un naufragiu în viaţa mea. (Iese prin stânga.) 

WANGEL (se uită un moment la ea) Ellida... sufletul tău e ca marea, 
cu fluxul şi refluxul ei... De unde a venit transformarea? 

ELLIDA O, nu pricepi că transformarea a venit... că trebuia să 
vină... când am putut alege în libertate? 

WANGEL Şi necunoscutul... nu te mai atrage? 

ELLIDA Nici nu mă atrage, nici nu mă sperie. Am putut să-l văd 
până în adânc... să pătrund în el, dacă aş fi vrut. Abia acum am 
putut alege. De aceea am şi putut să renunţ la el. 

WANGEL Încep să te înţeleg, încetul cu încetul. Tu gândeşti şi 
simţi în imagini... şi în reprezentări vizuale. Nostalgia şi înclinarea 
ta pentru mare... atracţia pentru el... pentru străinul acela... toate 
erau expresia unei nevoi adânci de libertate, care se trezea şi creştea 
în tine. Nimic altceva. 

ELLIDA A, nu ştiu ce să spun. Ştiu însă că ai fost un bun medic 
pentru mine. Tu ai găsit unicul leac pentru mine şi ai avut curajul 
să-l foloseşti. 

WANGEL Da... în situaţii limită, în pericole extreme, noi, medicii, 
îndrăznim mult. Aşadar, acum te întorci la mine, Ellida? 

ELLIDA Da, dragul şi credinciosul meu Wangel, mă întorc la tine. 
Acum pot s-o fac. Pentru că acum vin la tine în libertate, de bunăvoie 
şi... pe propria mea răspundere. 

WANGEL (privind-o afectuos) Ellida! Ellida! Când te gândeşti că 
acum vom trăi amândoi cu totul unul pentru celălalt... 

ELLIDA ...Şi cu amintirile vieţii noastre comune. Ale tale... ca şi 
ale mele. 

WANGEL Da, nu-i aşa, draga mea? 

ELLIDA Şi pentru cei doi copii ai noştri, Wangel. 

WANGEL Ai noştri, ai spus! 


ELLIDA Aceia pe care nu-i am... dar pe care îi voi câştiga. 

WANGEL Ai noştri!... (Îi sărută mâinile de mai multe ori, fericit.) Îti 
mulţumesc din toată inima mea pentru vorbele astea! 

(Hilde, Ballested, Lyngstrand, Arnholm şi Bolette apar în partea stângă a 
grădinii. În acelaşi timp, trec pe cărare tineri şi tinere din oraş şi sezonişti.) 

HILDE (cu jumătate de glas, către Lyngstrand) la te uită... ce aer de 
logodnici au amândoi, şi ea şi tata! 

BALLESTED (care a auzit) E vară, domnişoară! 

ARNHOLM (privind la Wangel şi la Ellida) Acum vaporul englez 
pleacă. 

BOLETTE (se duce la gard) De aici se poate vedea mai bine. 

LYNGSTRAND Ultima călătorie din anul ăsta. 

BALLESTED Curând, toate strâmtorile vor fi închise, cum spunea 
poetul. E trist, doamnă Wangel! Şi acum, veţi lipsi şi dumneavoastră 
câtăva vreme. Mâine plecaţi spre Skjoldviken, aşa am auzit... 

WANGEL Nu... nu mai e vorba de nicio plecare. Pentru că în 
noaptea asta ne-am hotărât altfel... 

ARNHOLM (uitându-se când la unul când la altul) Ah... adevărat? 

BOLETTE (venind în față) Tată... adevărat? 

HILDE (avântat, spre Ellida) Rămâi cu noi, totuşi? 

ELLIDA Da, Hilde dragă... dacă mă iubeşti. 

HILDE (luptând cu râsul şi cu plânsul) Ah... închipuie-ţi dacă o 
iubesc... eu... 

ARNHOLM (Ellidei) Dar asta-i o adevărată surpriză!... 

ELLIDA (zâmbind, grav) Ei, vezi dumneata, domnule Arnholm?... 
Ţii minte... ce am vorbit ieri? Când cineva s-a obişnuit să trăiască 
departe de mare... pe uscat... nu-şi mai găseşte drumul înapoi... la 
mare. Şi nici la viaţa de mare. 

BALLESTED Dar asta e curat povestea cu sirena mea! 

ELLIDA Cu oarecare aproximaţie... 


BALLESTED Cu deosebirea doar că sirena... moare din cauza 
asta. De altfel, oamenii... ei se pot aclam... acli... matiza. Da, da, vă 
asigur, doamnă Wangel, ei pot să se a-cli-ma-ti-ze-ze! 

ELLIDA Da, în libertate, pot, domnule Ballested! 

WANGEL Şi pe propria răspundere, Ellida dragă. 

ELLIDA (rapid, întinzându-i mâna) Da, aşa e, Wangel... Pe propria 
răspundere... 

(Vaporul cel mare iese fără zgomot din fiord. Muzica se aude din ce în ce 
mai tare, dinspre țărm.) 

Actul I 


(Un salon spaţios, mobilat cu mult gust, decorat în culori închise. 
Pe peretele din fund, deschizătura largă a unei uşi, ale cărei draperii 
sunt date în lături. Această deschizătură dă spre o odaie mai mică, 
mobilată în acelaşi stil. Pe peretele din dreapta al salonului, o uşă cu 
două canaturi, care dă în vestibul. Pe peretele opus, la stânga, un 
glasvand care are, de asemenea, draperiile date deoparte. Prin 
geamuri se vede o parte din terasa acoperită, şi pomii al căror frunziş 
are culorile toamnei. În față, o masă ovală, acoperită cu un covor şi 
scaune de jur-împrejur. În faţa peretelui din dreapta, o sobă lată de 
faianţă, în culoare închisă, un fotoliu cu spătarul înalt, un scăunel 
pentru picioare cu o pernă pe el şi două taburete. În fund, în colţul 
din dreapta, o canapea colţar şi o măsuță rotundă. Mai în faţă, la 
stânga, la o mică depărtare de perete, o sofa. După glasvand, un 
pian. De ambele părţi ale portierei din fund, etajere cu bibelouri de 
teracotă şi majolică. Sprijinite de peretele din fund al celeilalte odăi, 
se văd o canapea, o masă şi câteva scaune. Deasupra acestei 
canapele, atârnă portretul unui bărbat frumos, mai în vârstă, în 
uniformă de general. Deasupra mesei, un lustru cu glob mat, lăptos. 
De jur-împrejurul salonului sunt o mulţime de buchete de flori, 
aşezate în vaze şi glastre. Alte buchete sunt puse pe mese. Podelele 
ambelor odăi, acoperite cu covoare groase. Lumină de dimineaţă. 
Soarele străluceşte prin uşa glasvandului. 

Domnişoara Tesman - cu pălărie şi umbrelă -— intră venind din 
vestibul, urmată de Berte, care poartă un buchet învelit în hârtie. 
Domnişoara Tesman este o femeie de aproximativ 65 de ani, 
agreabilă, cu un aer binevoitor; îmbrăcată simplu dar îngrijit, într-un 
taior gri. 

Berte este o slujnică în vârstă — cu o expresie şi cu o înfăţişare 


elocvente pentru proveniența ei rurală.) 


DOMNIŞOARA TESMAN (se opreşte în fața uşii, ascultă şi spune cu 
vocea scăzută) Nu, zău! Am impresia că încă nu s-au sculat! 

BERTE (tot cu voce scăzută) Păi, eu ce vă spusei, domnişoară? 
Gândiţi-vă şi dumneavoastră: vaporul a sosit abia az-noapte, târziu 
de tot... Ei, şi după aia! Isuse! Cât a mai stat doamna până să se 
culce: a despachetat şi a tot despachetat. 

DOMNIŞOARA TESMAN Da, da, lasă-i să se odihnească bine. 
Dar barem să dea de aer proaspăt când or intra aici. 

(Se duce la uşa cu glasvand şi o deschide larg.) 

BERTE (lângă masă, încurcată, cu buchetul în mână) Să mă bată 
Dumnezeu dacă mai găseşti vreun locşor aici, unde să mai pui 
ceva... Eu zic că pot să-l pun aici, domnişoară! (Pune buchetul în față, 
pe pian.) 

DOMNIŞOARA TESMAN Vasăzică, iată-te acum la noii tăi 
stăpâni, draga mea Berte. Dumnezeu mi-e martor că mi-a venit mai 
mult decât greu să mă lipsesc de tine... 

BERTE (gata să plângă) Da eu, domnişoară! Eu ce să mai zic? Ani şi 
ani de zile, am mâncat o pâine bună în casa dumneavoastră! 

DOMNIŞOARA  TESMAN Trebuie să privim totul cu 
înțelepciune, Berte. Nu avem altceva de făcut. Asta-i adevărul. 
Jørgen trebuie să te aibă aici, la el în casă. Are nevoie de tine. Tu eşti 
obişnuită de mult să-i porţi de grijă; era un copil, un băiețel, când l-ai 
cunoscut. 

BERTE Da, domnişoară, da ce greu îmi vine când mă gândesc la 
dânsa... Bolnavă, sărăcuţa, şi neajutorată, sărăcuța de dânsa... 
Acum asta-i mai lipsea: fată nouă în casă. Păi credeţi că aia o să se 
priceapă?... Vă spun eu, n-o să se priceapă niciodată să facă totul aşa 
cum trebuie, ca să mulţumească un om bolnav... 


DOMNIŞOARA TESMAN Ah, o voi instrui eu cum trebuie. Şi pe 
urmă, n-o s-o las să muncească singură: tot ce o să fie mai greu, eu o 
să fac. Înţelegi? Aşa că poţi fi liniştită, dragă Berte: va fi bine îngrijită, 
biata mea soră. 

BERTE Da, dar mai e ceva, domnişoară. Să vă spui drept, mă tem 
că n-am să fiu în stare, poate, să fac totu’, aşa cum trebuie ca să-i fie 
chiar pe placu' doamnei... 

DOMNIŞOARA TESMAN Ei, Dumnezeule! La început, poate să 
fie ba una, ba alta, care să... 

BERTE Sigur, dânsa trebuie că e foarte pretențioasă... 

DOMNIŞOARA TESMAN. Îţi poţi închipui! Fiica generalului 
Gabler! Şi cum a fost ea învățată să trăiască, în timp ce generalul mai 
era în viaţă! Îţi mai aduci aminte când trecea călare pe şosea, 
împreună cu tatăl ei? În costumul ei negru de călărie! Şi cu pană la 
pălărie! 

BERTE Tocmai la asta mă gândeam şi eu... Dar nu, zău, nu mi-ar 
fi putut trece niciodată prin minte că din dânsa şi din domnul 
candidat ar putea să iasă vreodată o pereche... 

DOMNIŞOARA TESMAN Nici eu! Da... adevărat... A, Berte! 
Bine că mi-am amintit! De-aci înainte, nu trebuie să-i mai spui lui 
Jørgen: „domnule candidat”. Trebuie să-i spui „domnule doctor”. 

BERTE Da, şi despre asta a vorbit doamna cea tânără, chiar de 
cum a intrat pe uşă — azi-noapte. Aşa să fie, domnişoară? 

DOMNIŞOARA TESMAN Nici mie nu mi-ar fi venit să cred, dar 
aşa-i! Închipuieşte-ţi, Berte, l-au făcut doctor, acolo în străinătate. 
Acum, în timpul călătoriei din care s-a întors, înţelegi? Habar n-am 
avut nici eu, până nu am aflat-o chiar din gura lui... El mi-a povestit 
jos, la debarcader... 

BERTE Ei, da, dânsul e foarte isteţ... Poate să se facă orice dacă 
vrea, până şi doctor! Dar, spui drept, chiar asta n-aş fi crezut, că o să 


se apuce, aşa, deodată, să tămăduiască oameni... 

DOMNIŞOARA TESMAN Nu, nu doctor aşa cum ai înţeles tu... 
(Dând din cap cu importanță.) De altfel, s-ar putea întâmpla ca foarte 
curând să ajungă ceva mai important şi să trebuie să-i spui într-un 
fel şi mai impunător. 

BERTE Nu se poate! Şi ce fel de ceva o să fie, domnişoară? 

DOMNIŞOARA TESMAN (serios) Ei, cred şi eu că ai vrea să ştii! 
(Cu emoție.) Ah! Doamne, Dumnezeule, de-ar putea răposatul 
Jochum să vadă de-acolo, din groapă, ce-a ieşit din băieţelul lui! 
(Privind împrejur.) Ascultă, Berte, dar ce ţi-a venit? De ce ai scos 
husele de pe toate mobilele? 

BERTE Doamna mi-a spus să le scot. Zicea că nu poate suferi să 
vadă învelitori pe scaune. 

DOMNIŞOARA TESMAN Asta înseamnă că au de gând să-şi 
petreacă vremea, zi de zi, aici, în casă. 

BERTE Da, aşa se pare... Cred că mai ales doamna vrea aşa... Că 
dânsul nu spunea nimic... 

(Jørgen Tesman intră dinspre partea dreaptă a odăii din fund, fredonând 
şi ducând cu el un cufăr gol şi deschis. Este un bărbat cu aspect tineresc, în 
vârstă de 35 de ani, de statură mijlocie, cam plinuţ, cu o față deschisă, 
rotundă şi cu o expresie de satisfacție. Are părul şi barba blonde. Poartă 
ochelari, o haină de casă comodă şi cam uzată.) 

DOMNIŞOARA TESMAN Bună dimineaţa, Jørgen! 

TESMAN (din prag) Mătuşa Julle! (Se îndreaptă spre ea, îi strânge 
mâna.) Vai! Ai bătut drumul tocmai până aici, afară din oraş, şi încă 
la o oră atât de matinală! Aşa-i? 

DOMNIŞOARA TESMAN Da, închipuieşte-ţi că voiam să ştiu şi 
eu ce mai e pe-aici. 

TESMAN Bine, dar după o noapte în care te-ai culcat atât de 
târziu... 


DOMNIŞOARA TESMAN Asta, zău, n-are nicio importanţă! 

TESMAN Sper, barem, că ai ajuns cu bine de la debarcader? 
Aşa-i? 

DOMNIŞOARA TESMAN Da, mulțumesc lui Dumnezeu, am 
ajuns cu bine. Asesorul a fost atât de drăguţ şi m-a condus până la 
uşă. 

TESMAN Ne-a părut rău ca n-am putut să te luăm în trăsură cu 
noi. Dar ai văzut, şi tu: Hedda avea atâtea cutii pe care trebuia să le 
cărăm. 

DOMNIŞOARA TESMAN Da, ar fi fost greu cu toate cutiile 
alea... Erau foarte multe, într-adevăr... 

BERTE (către Tesman) Ar trebui poate să intru şi s-o întreb pe 
doamna dacă n-are nevoie de mine... 

TESMAN Nu, mulțumesc. Berte, las-o... A spus că dacă are 
nevoie de tine, te sună. 

BERTE (către Tesman) Bine, bine! 

TESMAN Uite, ia cufărul ăsta. 

BERTE (luându-l) ÎL urc în pod. (Iese pe uşa care dă în vestibul.) 

TESMAN Ei, ce spui, mătuşă: cufărul ăsta pe care l-ai văzut era 
plin, îndesat cu hârtii; este de necrezut câte am putut aduna şi copia 
de prin toate arhivele pe care le-am răscolit. Lucruri vechi, 
extraordinare, despre care nimeni pe lume n-ar fi ştiut ce să înceapă 
cu ele. 

DOMNIŞOARA TESMAN Da, da, nu ţi-ai pierdut vremea, 
Jørgen, în timpul călătoriei de nuntă. 

TESMAN Nu, asta sigur n-aş putea-o spune!... Dar scoate-ţi 
pălăria, mătuşico. Lasă-mă să-ţi desfac funda. Aşa-i? 

DOMNIŞOARA TESMAN (în timp ce el o ajută) Sfinte 
Dumnezeule, nu te-ai schimbat: te porţi cu mine la fel cum te purtai 
pe vremea când stăteai la noi în casă. 


TESMAN (se întoarce şi învârteşte pălăria în mână) Nu, zău, ce 
pălărie drăguță şi impunătoare ţi-ai pus! 

DOMNIŞOARA TESMAN Pe asta am cumpărat-o mai mult 
pentru că m-am gândit la Hedda... 

TESMAN La Hedda? Aşa-i? 

DOMNIŞOARA TESMAN Da, ca să nu-i fie ruşine cu mine, dacă 
s-ar întâmpla să mergem împreună pe stradă. 

TESMAN (mângâind-o uşor pe obraz) Eşti grozavă, mătuşă Julle, la 
toate te gândeşti! (Punând pălăria pe unul din scaunele de lângă masă.) 
Şi-acum, hai să ne aşezăm noi doi, aici, pe canapea şi să stăm puţin 
de vorbă până ce vine Hedda. (Se aşază. Ea pune umbrela pe colțul 
canapele. ) 

DOMNIŞOARA TESMAN (luându-i amândouă mâinile şi privindu-l) 
Ce fericire că eşti aici, că te am din nou în fața ochilor, Jørgen! Pe 
tine, băieţelul drag al răposatului nostru Jochum... 

TESMAN Şi eu sunt fericit că te revăd, mătuşă Julle. Tu doar mi-ai 
ţinut loc şi de tată şi de mamă. 

DOMNIŞOARA TESMAN Da, ştiu bine că întotdeauna vei ţine la 
bătrânele tale mătuşi. 

TESMAN Am auzit că nu-i merge deloc mai bine mătuşii Rina. 
Aşa-i? 

DOMNIŞOARA TESMAN O, nu, pentru ea nu ne mai putem 
aştepta la niciun fel de bine, sărmana. Zace în pat, aşa cum a zăcut şi 
până acum, în toţi aceşti ani. De-ar da Domnul s-o mai pot păstra 
barem un timp lângă mine! Altfel nu ştiu, Jørgen, ce să mai fac cu 
biata mea viaţă! Mai ales acum, când nu te mai am nici pe tine, să te 
îngrijesc. 

TESMAN (bătând-o pe umăr) Ei, hai, hai! 

DOMNIŞOARA  TESMAN (schimbând brusc tonul) Zău, 
gândeşte-te, Jørgen, tu şi om însurat! Şi pe deasupra tocmai cu 


Hedda Gabler! Cu încântătoarea Hedda Gabler! Gândeşte-te! Ea, 
care avea atâţia curtezani! 

TESMAN (fredonează puțin şi surâde multumit) Da, cred că am 
destui prieteni buni, aici în oraş, care au alergat după ea şi care acum 
mă invidiază. Aşa-i? 

DOMNIŞOARA TESMAN Unde mai pui că ai avut ocazia să faci 
şi o călătorie de nuntă atât de lungă! Mai bine de cinci luni — aproape 
şase! 

TESMAN Ei, pentru mine a fost într-un fel şi o călătorie de studii. 
Gândeşte-te la toate arhivele acelea pe care a trebuit să le cercetez. 
Şi-apoi toate cărţile, nenumăratele cărţi pe care a trebuit să le citesc, 
din scoarță în scoarță. 

DOMNIŞOARA TESMAN Da, asta aşa-i. (În taină.) Ascultă, 
Jørgen, nu cumva mai ai ceva să-mi povesteşti... Ceva, aşa... mai... 
extraordinar... 

TESMAN Despre călătorie? 

DOMNIŞOARA TESMAN Da. 

TESMAN Nu, nimic altceva decât ce ţi-am scris. Că mi-am luat 
doctoratul acolo... ţi-am spus-o ieri. 

DOMNIŞOARA TESMAN Da, asta da. Vreau însă să zic, dacă n-ai 
vreo... aşa... vreo perspectivă? 

TESMAN Perspectivă? 

DOMNIŞOARA TESMAN Doamne, Dumnezeule, Jørgen, doar 
sunt bătrâna ta mătuşă! 

TESMAN Da, desigur, am perspective. 

DOMNIŞOARA TESMAN Ei! 

TESMAN Am cele mai frumoase perspective de a ajunge în scurt 
timp profesor. 

DOMNIŞOARA TESMAN Da, profesor, da. 

TESMAN Sau mai degrabă pot spune că am toate asigurările că 


voi deveni profesor. Dar asta, dragă tanti Julle, o ştii tot atât de bine 
ca şi mine. 

DOMNIŞOARA TESMAN  (surâzând) Da, da, sigur, ştiu. Ai 
dreptate. (Schimbând tonul.) Dar vorbeam de călătorie. A costat 
probabil o groază de bani, nu-i aşa, Jørgen? 

TESMAN Ei, sfinte Dumnezeule, bursa aceea de stat era destul de 
mare. Ne-am ajutat cu ea o bună bucată de timp. 

DOMNIŞOARA TESMAN Numai că nu pot înţelege cum a putut 
ajunge pentru doi când de la început era numai pentru o persoană. 

TESMAN Nu, nu, nici nu-i de înţeles! Aşa-i? 

DOMNIŞOARA TESMAN Mai ales când călătoreşti cu o 
doamnă... După câte am auzit, cu o doamnă costă mult mai scump. 

TESMAN Da, bineînţeles, e ceva mai scump. Dar Heddei îi era 
necesară această călătorie. Îi era foarte necesară. Aşa că nici n-ar fi 
fost posibil într-altfel. 

DOMNIŞOARA TESMAN Nu, sigur că nu... Nici nu s-ar fi 
cuvenit; călătoria de nuntă face parte din obiceiurile oamenilor de 
azi... Dar, spune-mi, ai reuşit barem să-ţi vezi în linişte, pe îndelete, 
locuinţa? 

TESMAN Ei, sigur că da. Am început să circul prin ea de cum s-a 
luminat de ziuă. 

DOMNIŞOARA TESMAN Şi cum îţi pare totul? 

TESMAN Superb! Absolut remarcabil. Numai că nu pot înţelege 
ce-o să facem cu cele două odăi goale care se află între această 
cameră şi dormitorul Heddei. 

DOMNIŞOARA TESMAN (surâzând) A, dragul meu Jørgen. 
Pentru ele se pot găsi destule întrebuinţări, aşa, cu timpul... 

TESMAN Da, într-adevăr, ai dreptate, mătuşă Julle. Cu timpul, va 
creşte colecţia mea de cărţi şi atunci... Aşa-i? 

DOMNIŞOARA TESMAN Tocmai, dragul meu băieţel. La 


colecţia de cărţi mă gândeam şi eu. 

TESMAN Sunt fericit, mai cu seamă pentru Hedda. Înainte de 
logodnă îmi spusese de-atâtea ori că n-ar dori să stea în nicio altă 
vilă decât în aceea a doamnei consilier de stat Falk. 

DOMNIŞOARA TESMAN Da, gândeşte-te, ce întâmplare! Să fie 
de vânzare tocmai când eraţi plecaţi! 

TESMAN Da, mătuşă Julle. Norocul a fost cu adevărat de partea 
noastră. Aşa-i? 

DOMNIŞOARA TESMAN Dar o să te coste bani mulţi, dragul 
meu Jørgen! Mulţi bani... 

TESMAN (privind-o cam stânjenit) Da, se prea poate să fie aşa, 
mătuşă! 

DOMNIŞOARA TESMAN Ah! Doamne, Dumnezeule! 

TESMAN Cât crezi? Aşa, aproximativ... 

DOMNIŞOARA TESMAN Nu, mi-e imposibil să spun... Trebuie 
să sosească nota, toate socotelile... 

TESMAN Din fericire, asesorul Brack a obţinut condiţii extrem de 
avantajoase pentru mine. El personal i-a scris Heddei despre aceste 
condiţii... 

DOMNIŞOARA TESMAN Dar n-are niciun rost să-ţi faci griji, 
băieţelul meu... În orice caz, pentru mobilier şi pentru toate 
covoarele am depus eu cauţiune. 

TESMAN Cauţiune? Tu? Dragă mătuşă Julle, ce fel de acoperiri 
poţi da tu? 

DOMNIŞOARA TESMAN Am ipotecat rentele. 

TESMAN (sărind în sus) Ce? Rentele tale şi ale mătuşii Rina?! 

DOMNIŞOARA TESMAN Dacă n-am găsit altă ieşire! 

TESMAN (aşezându-se în fața ei) Dar e nebunie curată! Banii 
proveniţi din rente sunt singura voastră sursă de existenţă!... A ta şi 
a mătuşii Rina!... 


DOMNIŞOARA TESMAN Ei, haide, haide, nu te înfierbânta 
pentru atâta lucru. Înţelegi, nu-i decât o formalitate! Aşa a spus şi 
asesorul Brack, fiindcă, ştii, el a avut amabilitatea să aranjeze totul 
pentru mine. E numai o chestiune de formă, aşa spunea. 

TESMAN Da, se poate, o fi bine şi-aşa, dar cu toate astea... 

DOMNIŞOARA TESMAN De-acum înainte, ai salariul tău din 
care se vor putea achita ratele. Şi, sfinte Dumnezeule, chiar de-ar 
trebui să cheltuim şi noi un pic... Să te ajutăm puţin, la început... 
Am fi fericite s-o putem face... 

TESMAN O, mătuşă! Nu vei obosi niciodată să te jertfeşti pentru 
mine? 

DOMNIŞOARA TESMAN (ridicându-se şi punând mâinile pe umerii 
lui) Dar, am eu vreo altă bucurie în viaţă, dragul meu băiat, decât 
să-ți netezesc ţie drumul? Tu, care n-ai avut nici tată, nici mamă pe 
care să te poţi sprijini! Dar acum, uite că ne aflăm aproape de ţintă. 
Câteodată, perspectivele au fost destul de întunecate. Totuşi, slavă 
ţie, Doamne, ai ajuns la liman, Jørgen! 

TESMAN Da, în fond e ciudat cum s-au aranjat toate. 

DOMNIŞOARA TESMAN Şi toţi cei care ţi-au stat împotrivă şi au 
încercat să-ți pună bețe în roate se află acum doborâţi. Sunt la 
pământ, Jørgen. lar cel mai primejdios pentru tine, acela a căzut cel 
mai rău. lată, acum doarme aşa cum şi-a aşternut... Un biet om 
rătăcit... 

TESMAN Ai mai auzit ceva despre Eilert? Vreau să zic, de când 
am plecat. 

DOMNIŞOARA TESMAN Nimic, decât că a mai publicat o carte. 

TESMAN Ce anume? Eilert Lovborg? Acum, de curând? Aşa-i? 

DOMNIŞOARA TESMAN Da, aşa se spune! Ştie Domnul dacă 
poate fi ceva de capul ei! Ei, Jørgen, când va apărea cartea ta cea 
nouă, ei, da, va fi cu totul altceva! Despre ce tratează? 


TESMAN Tratează despre industria casnică din Brabant, în evul 
mediu. 

DOMNIŞOARA TESMAN Zău aşa, când mă gândesc că poţi scrie 
şi despre asemenea lucruri. 

TESMAN De altfel, s-ar putea să mai dureze mult până să apară. 
Mai întâi, înţelegi, trebuie să pun ordine în toată colecţia mea... care 
e foarte mare... 

DOMNIŞOARA TESMAN Da, da, să pui totul în ordine să 
colecţionezi, să clasezi, la de-alde astea te pricepi tu! Nu degeaba eşti 
fiul răposatului Jochum. 

TESMAN De altfel, e şi o mare bucurie pentru mine să mă ocup 
de toate astea... Mai ales acum, când am căminul meu, propriul meu 
cămin, o casă confortabilă, plăcută, în care pot lucra. 

DOMNIŞOARA TESMAN Şi înainte de toate o ai pe cea după 
care tânjea inima ta, Jorgen. 

TESMAN (cuprinzând-o în brațe) O, da, da, mătuşă Julle! Hedda 
este tot ce am mai preţios şi mai încântător! (Privind spre uşă.) Iat-o, 
cred că vine. Aşa-i? 

(Hedda intră dinspre stânga, prin odaia din fund. 

Este o doamnă de 29 de ani. Trăsăturile feței, silueta, sunt distinse, 
nobile. Tenul, de o paloare mată. 

Ochii de culoarea oțelului exprimă o linişte limpede şi rece. Părul, şaten — 
un şaten frumos, cu firul nu prea des. Poartă o rochie de dimineață, cam 
largă, de bun-gust.) 

DOMNIŞOARA TESMAN (mergând în întâmpinarea Heddei) Bună 
dimineaţa, dragă Hedda! Din toată inima îţi spun: bună dimineața! 

HEDDA (întinzându-i mâna) Bună dimineaţa, dragă domnişoară 
Tesman! O vizită atât de matinală? E foarte amabil din partea 
dumitale. 

DOMNIŞOARA TESMAN (cam încurcată) A dormit bine tânăra 


doamnă în noua ei locuinţă? 

HEDDA Oh, mulţumesc! Aproximativ... 

TESMAN (râzând) Aproximativ? Nu, zău, eşti grozavă, Hedda! 
Dormeai buştean, când m-am trezit eu. 

HEDDA Din fericire. De altfel, trebuie mai întâi să te obişnuieşti 
cu tot ce e nou, domnişoară Tesman. Încetul cu încetul. (Privind spre 
stânga.) Uf! servitoarea a lăsat deschisă uşa la verandă. Şi soarele a 
inundat toată veranda... Ca o mare... 

DOMNIŞOARA TESMAN (îndreptându-se spre uşă) Bine, o s-o 
închidem imediat... 

HEDDA Nu, nu aşa! Dragă Tesman, trage perdelele. Aşa, lumina 
e mai puţin violentă... 

TESMAN (lângă uşă) Da, bine, bine. Uite, acum, Hedda, ai şi aer 
proaspăt şi umbră. 

HEDDA Da, aici într-adevăr e nevoie de aer proaspăt... Toate 
florile astea îngrozitoare... Dar, dragă domnişoară Tesman, nu vrei 
să iei loc? 

DOMNIŞOARA TESMAN Nu, mulţumesc, nu. Acum, slavă 
Domnului, ştiu că toate merg bine aici! Şi trebuie să ajung cât mai 
repede acasă... Mă aşteaptă biata mea soră, bolnavă în pat. 

TESMAN Nu uita: multe salutări mătuşii Rina din partea mea. Şi 
spune-i că voi trece s-o văd chiar azi, ceva mai târziu... 

DOMNIŞOARA TESMAN Da, da, o să-i spun! (Căutând în 
buzunarul rochiei.) Era aproape să uit, Jørgen: Am aici ceva pentru 
tine. 

TESMAN Ce ai, mătuşă? 

DOMNIŞOARA TESMAN (scoate la iveală un pachet plat, învelit în 
jurnal şi i-l întinde) lată, dragul meu băiat. 

TESMAN (deschizându-l) Sfinte Dumnezeule, i-ai păstrat pentru 
mine, mătuşă Julle! Hedda! E într-adevăr emotionant! Aşa-i? 


HEDDA (lângă etajera din stânga) Da, dragă, ce e? 

TESMAN Pantofii mei cei vechi de casă! Papucii! 

HEDDA Aşaa! Da... Îmi amintesc... mi-ai vorbit deseori despre ei 
în timpul călătoriei noastre de nuntă! 

TESMAN Într-adevăr, grozav le-am dus lipsa! (Mergând spre ea.) 
Trebuie să-i vezi şi tu, Hedda! 

HEDDA (îndreptându-se spre sobă) Nu, mulțumesc, crede-mă, nu 
mă interesează. 

TESMAN (urmând-o) Închipuie-ţi, mătuşa Rina i-a brodat pentru 
mine. Aşa, bolnavă cum era. Nici nu-ţi poţi închipui câte amintiri mă 
leagă de ei. 

HEDDA (lângă masă) Dar nu şi pe mine... 

DOMNIŞOARA TESMAN Aici, Hedda are dreptate, Jørgen. 

TESMAN Da, dar mi se pare că acum face şi ea parte din familie... 

HEDDA  (întrerupându-l) Cu servitoarea asta n-o s-o scoatem 
niciodată la capăt. 

DOMNIŞOARA TESMAN N-o s-o scoateţi la capăt? Cu Berte? 

TESMAN De ce ţi-a venit să spui una ca asta, dragă? Aşa-i? 

HEDDA (cu un gest) Priveşte, şi-a lăsat pe scaun pălăria, vechitura 
asta... 

TESMAN (speriat, scapă din mână papucii) Vai, Hedda! 

HEDDA Dar închipuieşte-ţi că venea cineva şi o vedea aici... 

TESMAN Dar Hedda... e pălăria mătuşii Julle! 

HEDDA A, da? 

DOMNIŞOARA TESMAN (/uându-şi pălăria) Da, e chiar a mea, şi 
de altfel nu-i deloc veche, micuță doamnă Hedda. 

HEDDA Într-adevăr, nu m-am uitat prea îndeaproape la ea, 
domnişoară Tesman. 

DOMNIŞOARA TESMAN (legându-şi pălăria) Adevărul e că o pun 
astăzi pentru prima oară. Martor mi-e Cel-de-sus. 


TESMAN Şi cât de distinsă e! Cu adevărat splendidă! 

DOMNIŞOARA TESMAN Ei, să nu exagerăm, dragă Jørgen! 
(Privind împrejur.) Umbrela? Ah, aici e. (Luând-o.) Şi asta e tot a mea. 
(Mormăind.) Nu a Bertei. 

TESMAN Pălărie nouă şi umbrelă nouă. Închipuie-ţi, Hedda! 

HEDDA Sunt drăguţe şi elegante. 

TESMAN Da, vezi? Aşa-i? Dar, mătuşă, ia te uită bine la Hedda 
înainte să pleci. Priveşte-o cât e de frumoasă şi de încântătoare! 

DOMNIŞOARA TESMAN Oh! Dragule! Asta doar nu-i o noutate. 
Hedda a fost întotdeauna fermecătoare. (Salută dând din cap şi se 
îndreaptă spre dreapta.) 

TESMAN (urmând-o) Da, dar ai remarcat şi cât e de înfloritoare?... 
Şi ce bine s-a împlinit... Da, s-a îngrăşat în timpul călătoriei... 

HEDDA Ah! Lasă asta! 

DOMNIŞOARA TESMAN S-a îngrăşat? (Se opreşte şi se întoarce.) 

TESMAN Da, mătuşă Julle, dar nu-ţi poţi da prea bine seama din 
cauza rochiei pe care o poartă. Dar eu, care am avut ocazia s-o văd... 

HEDDA (lângă glasvand, pierzându-şi răbdarea) Nu ai avut niciun 
fel de ocazie... 

TESMAN Cred că aerul de munte, din Tirol, i-a priit atât de 
bine... 

HEDDA (întrerupându-l, scurt) Sunt exact la fel ca atunci când am 
plecat. 

TESMAN Da, aşa crezi tu! Dar nu-i aşa. Nu ţi se pare şi ţie, 
mătuşă? 

DOMNIŞOARA TESMAN (care şi-a împreunat mâinile şi o priveşte 
cu atenţie) Încântătoare, încântătoare! Hedda, eşti încântătoare! (Se 
duce lângă ea, îi ia capul între mâini, i-l apleacă, apoi o sărută pe păr.) 
Dumnezeu s-o ţină şi s-o binecuvânteze pe Hedda Tesman, de 
dragul lui Jørgen! 


HEDDA (desprinzându-se încet) O, lăsaţi-mă! 

DOMNIŞOARA TESMAN (cu o emotie ascunsă) În fiecare zi voi 
trece pe-aici să vă văd. 

TESMAN Neapărat, mătuşă! Aşa-i? 

DOMNIŞOARA TESMAN Cu bine, cu bine! 

(Iese prin vestibul. Tesman o urmează, uşa rămâne pe jumătate deschisă. 
Se aude glasul lui, trimițând din nou urări de însănătoşire mătuşii Rina şi 
multumiri pentru papuci. În tot acest timp, Hedda umblă de colo până colo 
prin odaie, ridicând brațele şi strângând pumnii cu furie. Dă în lături 
perdelele glasvandului, rămâne nemişcată şi priveşte afară. 

Puțin după aceea intră Tesman, închizând uşa în urma lui.) 

TESMAN (ridicând papucii de pe jos) La ce te uiţi, Hedda? 

HEDDA (din nou liniştită şi stăpânită) La frunzişul care a şi 
îngălbenit... Atât de repede... 

TESMAN (împachetează papucii şi-i pune pe masă) Ei, ce vrei, suntem 
în septembrie. 

HEDDA (din nou neliniştită) Da, gândeşte-te, am şi ajuns în 
septembrie! 

TESMAN Nu ţi s-a părut că mătuşa Julle era cam ciudată? 
Aproape ceremonioasă! Poţi înțelege ce-a apucat-o? Aşa-i? 

HEDDA Aproape că nu o cunosc. Nu obişnuieşte să fie 
întotdeauna aşa? 

TESMAN Nu, nu în aceeaşi măsură ca azi. 

HEDDA (plecând de lângă glasvand) Crezi că şi-a pus la inimă... 
povestea asta... cu pălăria? 

TESMAN Nu cine ştie ce. Poate puţintel, pe moment. 

HEDDA Dar şi ce obicei! Să-ţi scoţi pălăria în salon! Nu este o 
uzanţă... 

TESMAN Poţi fi sigură că mătuşa Julle n-o s-o mai facă altă dată. 

HEDDA De altfel, am să încerc s-o împac eu... 


TESMAN Draga mea Hedda, dacă ai vrea într-adevăr să faci asta! 

HEDDA Când te vei duce mai târziu pe la ea, poţi s-o inviţi aici, 
deseară. 

TESMAN Da, asta într-adevăr o s-o fac. Ar mai fi încă ceva care ar 
bucura-o nespus. 

HEDDA Anume? 

TESMAN Dacă ai vrea să faci eforturi să nu i te mai adresezi atât 
de distant: dumneavoastră!... Spune-i, simplu: tu. Fă-o pentru mine, 
Hedda. Aşa-i? 

HEDDA Nu, nu Tesman. Nici nu trebuie să mă rogi aşa ceva! 
Ti-am mai spus-o o dată. Voi încerca să-i spun „mătuşă”. Şi cu asta, 
destul. 

TESMAN Bine, bine. Mi se părea doar, că de vreme ce faci parte 
acum din familia noastră... Atunci... 

HEDDA Hm, nu ştiu încă prea bine, dacă... (Traversează odaia 
mergând spre uşa din fund.) 

TESMAN (după o scurtă pauză) S-a întâmplat ceva, Hedda? Aga-i? 

HEDDA Mă uitam la pianul ăsta al meu. Ce vechi e!... Nu se prea 
potriveşte cu celelalte lucruri. 

TESMAN Îndată după ce îmi iau prima leafă, o să caut să-l 
schimbăm. 

HEDDA Nu, nu să-l schimbăm. Nu vreau să scap de el. Am putea 
mai curând să-l mutăm în odaia din fund. lar aici am putea pune 
altul. Vreau să spun, dacă s-ar ivi o ocazie. 

TESMAN (cam încurcat) Da, putem face şi-aşa. 

HEDDA (luând buchetul de pe pian) Florile astea nu erau aici când 
am sosit azi-noapte. 

TESMAN Cu siguranţă că le-a adus mătuşa Julle pentru tine. 

HEDDA (uitându-se puțin la flori) O carte de vizită. (O scoate şi o 
citeşte.) „Voi reveni mai târziu, în cursul acestei zile”. Poţi ghici de la 


cine este? 

TESMAN Nu, de la cine? 

HEDDA E semnată: „Doamna judecător Elvsted”. 

TESMAN Nu se poate! Doamna Elvsted! Sau — cum o chema 
înainte? — Domnişoara Rysing. Aşa-i? 

HEDDA Da, exact. Aceea care avea un păr atât de enervant; peste 
tot, pe unde se arăta, făcea senzaţie cu părul ei! Vechea ta pasiune, 
după câte-am auzit. 

TESMAN (râzând) Ah! N-a fost de lungă durată. Şi-apoi, asta s-a 
petrecut, Hedda, înainte de a te cunoaşte pe tine. Închipuie-ți: ea aici, 
în oraş! 

HEDDA Curios, ea, să ne facă nouă o vizită! Aproape că n-o 
cunosc. O ştiu numai de la pension. 

TESMAN Da, nici eu n-am mai văzut-o de Dumnezeu ştie când. 
Cum de-a putut rezista să locuiască atâta vreme acolo, sus, într-un 
loc atât de izolat?... Aşa-i? 

HEDDA (se gândeşte puțin, apoi, deodată) Ascultă, Tesman, nu tot 
acolo, sus, pe undeva, s-a stabilit şi Eilert Lavborg? 

TESMAN Ba da, chiar acolo, prin părţile acelea. 

BERTE (apărând în uşa vestibulului) A venit iar doamna aceea care 
a adus florile. (Cu un gest.) Astea pe care le ţineţi dumneavoastră în 
mână, doamnă! 

HEDDA Ah! Ea e? Da, pofteşte-o, te rog. 

(Berte deschide uşa, lăsând-o să intre pe doamna Elvsted, apoi iese. 
Doamna Elvsted este o apariție delicată, cu trăsături blânde şi frumoase. 
Ochii, de un albastru deschis, sunt mari, rotunzi şi uşor bulbucați, cu o 
expresie speriată şi întrebătoare. Părul — blond, izbitor de deschis, aproape 
alb — este neobişnuit de bogat şi ondulat. Cu câțiva ani mai tânără ca Hedda. 
Taiorul de vizită pe care îl poartă este de culoare închisă, de bun-gust, dar 
nu chiar după ultima modă.) 


HEDDA (ieşindu-i amabilă în întâmpinare) Bună ziua, scumpă 
doamnă Elvsted. Ce plăcere să vă revăd!... 

DOAMNA ELVSTED (nervoasă, căutând să se stăpânească) Da, a 
trecut teribil de mult timp de când nu ne-am mai întâlnit. 

TESMAN (întinzându-i mâna) Nici noi. Aşa-i? 

HEDDA Mulţumesc pentru flori. 

DOAMNA ELVSTED O, vă rog. Aş fi vrut să vin imediat, chiar 
ieri după-masă. Dar am aflat că eraţi plecaţi într-o călătorie. 

TESMAN Aţi sosit de curând în oraş? Aşa-i? 

DOAMNA ELVSTED Da, am sosit ieri spre prânz. Şi am fost 
realmente desperată când am auzit că dumneavoastră nu sunteţi în 
localitate. 

HEDDA Desperată? De ce? 

TESMAN Dar dragă domnişoară Rysing... doamna Elvsted, 
vreau să spun... 

HEDDA Sper că nu s-a întâmplat nimic. 

DOAMNA ELVSTED Ba da. lar aici nu cunosc pe nimeni căruia 
să mă pot adresa. 

HEDDA  (aşezând buchetul pe masă) Veniţi, să şedem aici, pe 
canapea. 

DOAMNA ELVSTED O, nu, nu am nici răgazul, nici liniştea să 
stau jos. Nu, nu pot... 

HEDDA Ba da. Cu siguranţă că veţi putea. Haideţi, veniţi. (O trage 
spre canapea, obligând-o să se aşeze alături de ea.) 

TESMAN Ei? Şi acum, doamnă? 

HEDDA S-a petrecut ceva deosebit acolo, sus, la dumneavoastră? 

DOAMNA ELVSTED Da... Şi da, şi nu. O! Aş dori din suflet să nu 
mă înțelegeţi greşit. 

HEDDA Atunci cel mai bun lucru ar fi să spuneţi totul deschis. 

TESMAN Căci doar pentru asta aţi venit. Aşa-i? 


DOAMNA ELVSTED Da, da, aşa-i. Aşa că, dacă nu sunteţi la 
curent, trebuie să vă spun: Eilert Lovborg este şi el în oraş. 

HEDDA Eilert Lovborg este... 

TESMAN Nu se poate! Eilert Lovborg s-a întors din nou aici. 
Închipuieşte-ţi, Hedda! 

HEDDA Dumnezeule, am auzit! 

DOAMNA ELVSTED E aici de o săptămână. Imaginaţi-vă: de o 
săptămână întreagă! În oraşul ăsta primejdios. Singur! Aici, unde se 
găseşte toată societatea asta, de proastă calitate! 

HEDDA Dar, scumpă doamnă Elvsted, de fapt, ce vă priveşte pe 
dumneavoastră? 

DOAMNA ELVSTED (se uită timid la ea, apoi spune repede, grăbit) A 
fost preceptorul copiilor. 

HEDDA Al copiilor dumneavoastră? 

DOAMNA ELVSTED Al copiilor soţului meu. Eu nu am niciun 
copil. 

HEDDA Vasăzică al copiilor vitregi... 

DOAMNA ELVSTED Da. 

TESMAN (ezitând) Era el atât de... nu ştiu cum să mă exprim... 
atât... de cumpătat în modul lui de viaţă şi în comportamentul lui, 
încât să i se poată încredința un asemenea post? Aşa-i? 

DOAMNA ELVSTED În ultimii ani nu i s-a mai putut reproşa 
absolut nimic! 

TESMAN Da, într-adevăr nimic? Închipuieşte-ţi, Hedda. 

HEDDA Am auzit. 

DOAMNA ELVSIED Vă asigur că absolut nimic! În nicio 
privinţă. Dar, oricum, ştiindu-l acum aici, în oraşul ăsta vast, şi cu o 
sumă atât de mare de bani în mâinile lui, mi-e o frică de moarte 
pentru el. 

TESMAN Dar atunci de ce n-a rămas acolo unde se afla? La 


dumneavoastră şi la soţul dumneavoastră. Aşa-i? 

DOAMNA ELVSTED Când a apărut cartea, n-a mai avut nici 
liniştea, nici răbdarea să mai rămână cu noi, acolo, sus. 

TESMAN Da, adevărat, mătuşa Julle spunea că a scos o nouă 
carte. 

DOAMNA ELVSIED Da, o carte mare, despre dezvoltarea 
culturii, aşa, din toate punctele de vedere. Cartea a apărut acum 
două săptămâni. Şi, cum s-au repezit toţi s-o cumpere, s-a vândut 
grozav de bine! Şi cum a stârnit o vâlvă atât de mare... 

TESMAN Aşa! Vasăzică a făcut vâlvă mare? Atunci, probabil că e 
vorba de un material pe care îl avea din zilele mai bune. 

DOAMNA ELVSTED Vreţi să spuneţi că mai demult? 

TESMAN Da, desigur. 

DOAMNA ELVSIED Nu, a scris-o toată, sus, la noi. Acum, în 
ultimul an. 

TESMAN E o plăcere să auzi asemenea lucruri! Închipuieşte-ţi, 
Hedda! 

DOAMNA ELVSTED Ah! Numai de-ar putea rămâne aşa! 

HEDDA L-aţi văzut de când e aici? 

DOAMNA ELVSTED Nu, nu încă. Am întâmpinat multe greutăţi 
până am putut afla adresa lui. Dar azi-dimineaţă am obținut-o, în 
sfârşit. 

HEDDA (privind-o cercetător) În fond, pare destul de ciudat ca 
tocmai soţul dumneavoastră... 

DOAMNA ELVSTED (fresărind nervos) Soţul meu? Ce anume? 

HEDDA Tocmai el să vă trimită la oraş cu o astfel de misiune? De 
ce nu a venit el însuşi până aici, pentru a-şi căuta prietenul... 

DOAMNA ELVSTED O, nu, nu, soţul meu nu are timp pentru 
asta. Şi-apoi, eu mai aveam şi nişte cumpărături de făcut. 

HEDDA (surâzând uşor) Ei, da, atunci e cu totul altceva. 


DOAMNA ELVSTED (ridicându-se cu grabă şi nelinişte) Şi acum, vă 
implor, domnule Tesman, primiţi-l bine pe Eilert Lovborg în caz că 
va veni la dumneavoastră! Şi o va face cu siguranţă. Aţi fost doar 
prieteni buni, pe vremuri. Şi afară de asta, vă îndeletniciţi cu acelaşi 
gen de studii. Aceeaşi ştiinţă, pe cât pot eu să-mi dau seama... 

TESMAN În orice caz, înainte aşa era. 

DOAMNA ELVSTED Da, şi de aceea vă rog din suflet pe 
dumneavoastră, ca în fine... şi dumneavoastră... dacă aţi vrea să-l 
supravegheați cu mare atenţie. Nu-i aşa, domnule Tesman, îmi 
promiteţi? 

TESMAN Cu cea mai mare plăcere, doamnă Rysing. 

HEDDA Elvsted. 

TESMAN Voi încerca să fac pentru Eilert tot ce-mi stă în putere. 
Vă puteţi bizui pe mine. 

DOAMNA ELVSTED E cât se poate de frumos din partea 
dumneavoastră. (Strângându-i mâinile.) Mulţumesc, mulţumesc din 
suflet, mulțumesc. (Speriată.) Fiindcă soţul meu ţine în mod deosebit 
la el. 

HEDDA (ridicându-se) Ar trebui să-i scrii, Tesman. Poate că aşa, 
din proprie iniţiativă, n-are să vină la tine. 

TESMAN Da, Hedda, asta ar fi desigur lucrul cel mai potrivit. 
Aşa-i? 

HEDDA Şi sunt de părere, cât mai repede. Ar fi foarte bine să-i 
scrii chiar acum. 

DOAMNA ELVSTED (rugătoare) O, da, dacă aţi vrea! 

TESMAN Îi voi scrie chiar în clipa asta. Aveţi adresa lui, doamnă 
Elvsted? 

DOAMNA ELVSTED Da. (Scoate un bilețel din buzunar şi i-l 
întinde.) Aici e. 

TESMAN Bine, bine. Mă duc să-i scriu... (Privind împrejur.) 


Papucii... A, da, sunt aici. (la pachetul şi vrea să plece.) 

HEDDA Scrie-i o scrisoare caldă şi prietenoasă. Nu numai câteva 
rânduri. 

TESMAN Da, da... Aşa am să fac... 

DOAMNA ELVSTED Dar nu cumva să pomeniţi un singur 
cuvânt că eu am intervenit pentru el. 

TESMAN Se înţelege că nu. Aşa-i? (Iese prin odaia din fund, la 
dreapta.) 

HEDDA (se apropie de doamna Elvsted, surâde; apoi, cu vocea scăzută) 
Vedeţi, am omorât două muşte dintr-o singură lovitură. 

DOAMNA ELVSTED Nu înţeleg; ce vreți să spuneți. 

HEDDA N-aţi înțeles că am vrut să-l fac să plece de aici? 

DOAMNA ELVSTED A da, ca să scrie scrisoarea... 

HEDDA Şi ca noi două să putem vorbi între patru ochi. 

DOAMNA ELVSTED (năucită) Tot despre... 

HEDDA Da, exact, despre el. 

DOAMNA ELVSTED (speriată) Dar nu mai am nimic de adăugat, 
doamnă Tesman! Credeţi-mă, nimic! 

HEDDA Ba da! Aveţi! Considerabil mai mult! Atâta mai înţeleg; şi 
eu. Poftiţi încoace; ne vom instala aici ca două prietene şi ne vom 
face destăinuiri. (O forțează să se aşeze în fotoliul de lângă sobă, iar ea se 
aşază pe unul din taburete.) 

DOAMNA ELVSTED (uitându-se îngrijorată la ceas) Dar, dragă, 
scumpă doamnă... De fapt, mă gândeam să plec. 

HEDDA Ei, dar nu puteți fi chiar atât de grăbită! Povestiţi-mi 
puţin despre cum merg treburile la dumneavoastră în casă... 

DOAMNA ELVSTED Tocmai acest subiect n-aş vrea să-l ating, 
dacă nu este neapărat necesar. 


HEDDA Tocmai cu mine nu vreţi să-l discutaţi? Dar, pentru 
numele lui Dumnezeu, am fost doar colege de pension. 


DOAMNA ELVSTED Da, dar eraţi cu o clasă înaintea mea. Pe 
atunci îmi era grozav de frică de dumneavoastră. 

HEDDA Vă era frică de mine? 

DOAMNA ELVSTED Da, îngrozitor. Când ne întâlneam pe scări, 
aveaţi întotdeauna obiceiul să mă trageţi de păr. 

HEDDA Nu se poate, făceam eu asta? 

DOAMNA ELVSTED Da, şi odată aţi spus că vreţi să-mi daţi foc 
la tot părul! 

HEDDA O, dar cum puteaţi crede? Erau nişte simple vorbe, aşa, 
aruncate la întâmplare. 

DOAMNA ELVSTED Da, dar eu eram atât de proastă pe atunci! 
Şi, în orice caz, după aceea ne-am despărţit, am fost atât de departe 
una de alta. Cercurile în care ne învârteam erau atât de deosebite. 

HEDDA Totuşi, haideţi acum, să încercăm din nou să ne 
apropiem. Ascultaţi-mă! La pension ne tutuiam, nu-i aşa? Şi ne 
spuneam pe numele mic. 

DOAMNA ELVSTED Nu, cu siguranţă, vă înşelați. 

HEDDA Ba deloc! Mi-aduc atât de bine aminte. Aşa că hai să ne 
considerăm tot atât de intime ca atunci, de mult. (Mutând taburetul 
aproape.) Uite-aşa! (O sărută pe obraz.) Acum zi-mi „tu” şi „Hedda”. 

DOAMNA ELVSTED (o bate uşor pe mâini şi i le strânge) Câtă 
bunătate şi amabilitate! Este ceva cu care pur şi simplu nu sunt 
obişnuită. 

HEDDA Ei, lasă, lasă! Eu o să-ţi spun „tu”, ca altădată şi „draga 
mea Thora” — tot ca altădată... 

DOAMNA ELVSTED Mă numesc Thea. 

HEDDA Da, exact, bineînţeles, voiam să spun Thea. (Privind-o 
compătimitor.) Vasăzică tu, Thea, tu nu eşti prea obişnuită nici cu 
bunătatea, nici cu amabilitatea. Îți lipsesc chiar şi acasă, în căminul 
tău? 


DOAMNA ELVSTED Dacă cel puţin aş avea un cămin! Dar n-am 
şi nici n-am avut vreodată. 

HEDDA (privind-o) Cam aşa bănuiam şi eu... 

DOAMNA ELVSTED (privind țintă înaintea ei, parcă total dezarmată) 
Da... Da... 

HEDDA Acum nu-mi mai amintesc foarte precis... dar parcă... 
întâi ai intrat ca menajeră în casa judecătorului? 

DOAMNA ELVSTED De fapt, numai guvernantă. Dar cum 
pe-atunci soţia lui — fosta lui soţie — era mereu bolnavă şi stătea mai 
tot timpul în pat, a trebuit să preiau şi grijile gospodăriei. 

HEDDA Şi în felul ăsta, până la urmă ai devenit tu stăpâna casei. 

DOAMNA ELVSTED (cu durere) Da, aşa am devenit stăpâna 
casei. 

HEDDA la să vedem. Cam cât timp a trecut de-atunci? 

DOAMNA ELVSTED De când sunt măritată? 

HEDDA Da. 

DOAMNA ELVSTED Sunt cinci ani de-atunci... 

HEDDA Da, atât trebuie să fie... 

DOAMNA ELVSTED Oh! Ce ani! Mai ales ultimii doi-trei! E greu 
să vă puteţi imagina, doamnă... 

HEDDA (Jovind-o uşor peste mână) Doamnă? Vai, Thea! 

DOAMNA ELVSTED Da, da, voi încerca... Da, dacă ai putea 
măcar bănui şi înțelege... 

HEDDA (aruncând replica) Cred că Eilert Løvborg a stat sus, la voi, 
timp de trei ani. 

DOAMNA ELVSTED (privind-o nesigur) Eilert Lovborg? Da, atâta 
a stat la noi. 

HEDDA Îl cunoşteai încă de-aici, din oraş? 

DOAMNA ELVSTED Aproape deloc. Adică se poate spune că 
da... Natural, numai după nume. 


HEDDA Dar acolo, sus, venea la voi în casă? 

DOAMNA ELVSTED Da, trecea zilnic pe la noi, doar trebuia să 
predea lecţii copiilor. Pentru că, vezi, cu timpul, eu n-am mai putut 
face faţă singură la toate treburile care erau de făcut. 

HEDDA E de înţeles — şi soţul tău? El e probabil deseori plecat în 
călătorie? 

DOAMNA ELVSIED Da, se înțelege, ca judecător de district 
trebuie să facă dese călătorii prin tot ţinutul... 

HEDDA (rezemându-se de braţul fotoliului) Thea, sărmana, dulcea 
mea Thea, acum povesteşte-mi totul, aşa cum e... 

DOAMNA ELVSTED Bine, atunci întreabă-mă... 

HEDDA De fapt, cum e soțul tău, Thea? Vreau să spun... aşa... în 
felul lui de a se comporta. E bun cu tine? 

DOAMNA ELVSTED (căutând să evite răspunsul) El, personal, 
crede că face totul la perfecţiune. 

HEDDA Mi se pare numai că este mult prea bătrân pentru tine. 
Cu siguranţă că este cu mai bine de douăzeci de ani mai în vârstă 
decât tine. 

DOAMNA ELVSTED (iritată) Da. Una peste alta, nu există niciun 
fel de potrivire între noi... Nu avem niciun gând comun. În general, 
nimic comun între el şi mine. 

HEDDA Dar, oricum, nu ţine la tine? Aşa, în felul lui? 

DOAMNA ELVSTED Nu ştiu dacă ţine la mine. Îi sunt desigur... 
necesară. Şi afară de asta, întreţinerea mea nu costă scump. Eu sunt 
ieftină. 

HEDDA Foarte rău, dacă-i aşa... 

DOAMNA ELVSTED (clătinând din cap) Cu el nici nu s-ar putea 
altfel. El nu ţine, de fapt, la nimeni, decât la el însuşi. Şi, poate, puţin 
la copii. 

HEDDA Şi la Eilert Lovborg, Thea. 


DOAMNA ELVSTED (privind-o) La Eilert Lavborg? Cum îţi trece 
prin minte? 

HEDDA Dar mi se pare clar, din moment ce te-a trimis aici, la 
oraş, după el... (Surâzând aproape imperceptibil.) Şi afară de asta, chiar 
tu i-ai spus-o lui Tesman... 

DOAMNA ELVSTED (cu o tresărire nervoasă) Aşa? Am făcut-o şi 
pe asta. (Izbucnind înăbuşit.) Da, în fond e totuna dacă o să spun 
acum totul sau mai târziu. Oricum, până la urmă se va afla... 

HEDDA A, prin urmare, oricum, draga mea Thea... 

DOAMNA ELVSTED Pe scurt... soţul meu nu ştie că am plecat... 
Pur şi simplu, nu ştie... 

HEDDA Ce poveste! Soţul tău nu era la curent?... 

DOAMNA ELVSTED Sigur că nu. De altfel, nu prea stătea 
pe-acasă. Călătorea des. Oh! Nu mai puteam să suport, Hedda. Îmi 
devenise insuportabil. Aş fi rămas atât de singură acum, acolo, sus. 

HEDDA Spune mai departe... 

DOAMNA ELVSTED Mi-am împachetat câteva dintre lucrurile 
mele. Strictul necesar. Pe tăcute. Şi am părăsit casa. 

HEDDA Aşa, pur şi simplu, ai plecat? 

DOAMNA ELVSTED Da. Am venit cu trenul până aici, la oraş... 

HEDDA Dar, buna şi draga mea Thea, cum te-ai încumetat să faci 
una ca asta?! 

DOAMNA ELVSTED (se ridică şi umblă de colo până colo prin odaie) 
Dar ce altceva pe lume aş fi putut face? 

HEDDA Şi ce crezi că va spune soţul tău când te vei reîntoarce 
acasă? 

DOAMNA ELVSTED Acolo sus, la el? 

HEDDA Da, desigur... desigur. 

DOAMNA ELVSTED Acolo la el, nu mă mai întorc niciodată. 

HEDDA (se ridică şi se apropie) Vasăzică, ai părăsit definitiv totul... 


DOAMNA ELVSTED Cred că nu-mi mai rămânea nimic altceva 
de făcut. 

HEDDA Şi-apoi... Cum ai putut pleca aşa, aşa... pe faţă?... 

DOAMNA ELVSTED Oricum, aşa ceva nu se poate ţine secret... 

HEDDA Dar ce-o să spună lumea, Thea? 

DOAMNA ELVSTED Poate să spună ce-o vrea. (Lăsându-se greoi, 
obosită, pe sofa.) Dumnezeu ştie că nu am făcut nimic altceva decât 
ceea ce trebuia să fac. 

HEDDA (după o oarecare tăcere) Şi-acum, ce ai de gând să faci? 

DOAMNA ELVSTED Nu ştiu încă. Ştiu numai că trebuie să 
trăiesc acolo unde trăieşte Eilert Lovborg. Dacă voi mai trăi! 

HEDDA (mută un scaun mai aproape de masă, se aşază lângă ea şi-i 
mângâie mâinile) Thea, cum s-au născut aceste relaţii de prietenie, 
între tine şi Eilert Lovborg?... 

DOAMNA ELVSTED Aşa... cu încetul. (Pauză.) Am dobândit un 
fel de putere asupra lui. 

HEDDA Aşa? 

DOAMNA ELVSTED S-a lăsat de vechile lui obiceiuri. Şi nu 
fiindcă l-am rugat eu. Pentru că aşa ceva n-aş fi îndrăznit niciodată 
să-i cer. Dar observase că îmi displăceau. Aşa că s-a dezbărat de 
ele... 

HEDDA (ascunzând un involuntar surâs, batjocoritor) Cum s-ar zice, 
tu, micuță Thea, l-ai adus pe calea cea bună. 

DOAMNA ELVSTED Da, cel puţin aşa spune Eilert... lar el, la 
rândul lui, a făcut, într-un fel, un om adevărat din mine. M-a învăţat 
să gândesc şi să înţeleg unele şi altele. 

HEDDA Poate că ţi-a dat şi ţie lecţii? 

DOAMNA ELVSTED Nu, nu chiar lecţii, dar îmi vorbea despre 
foarte multe lucruri şi de tot felul. Apoi a urmat timpul acela, atât de 
frumos, atât de fericit, când am început să iau parte la activitatea lui! 


Mi-a îngăduit să-l ajut! 

HEDDA Aşa? Ţi-a îngăduit?! 

DOAMNA ELVSTED Da, când scria ceva, trebuia întotdeauna să 
lucrăm împreună. 

HEDDA Ca doi buni camarazi. 

DOAMNA ELVSTED (animată) Camarazi! Da, imaginează-ți, 
Hedda. Aşa zicea şi el. Ar fi trebuit să mă simt adânc fericită. Dar 
nici asta nu pot, fiindcă mă întreb cât o să mai ţină fericirea mea. 

HEDDA Eşti atât de puţin sigură de el? 

DOAMNA ELVSTED (cu tristețe) Între Eilert şi mine stă umbra 
unei femei, Hedda. 

HEDDA (privind-o cu încordare) Cine poate fi? 

DOAMNA ELVSTED Nu ştiu, una sau alta din trecutul lui. Una 
pe care probabil n-a uitat-o niciodată. 

HEDDA Şi ce ţi-a vorbit despre ea? 

DOAMNA ELVSTED Nu mi-a vorbit decât o singură dată despre 
ea. Şi numai în treacăt. 

HEDDA Ei? Şi ce ţi-a spus? 

DOAMNA ELVSTED Spunea că, atunci când s-au despărţit, ea a 
vrut să-l împuşte cu un pistol. 

HEDDA (rece şi stăpânită) Ei, asta-i bună! Asemenea lucruri nu se 
prea petrec pe-aici, pe la noi... 

DOAMNA ELVSTED Nu, şi de aceea cred că trebuie să fie 
cântăreaţa aceea cu părul roşu, cu care el un timp... 

HEDDA Da, posibil... 

DOAMNA ELVSTED Fiindcă, îmi amintesc, se spunea despre ea 
că umblă cu o armă încărcată. 

HEDDA Ei, atunci ea trebuie să fi fost... 

DOAMNA ELVSTED (frângându-şi mâinile) Da, dar imaginează-ţi, 
Hedda, am auzit că acum, cântăreața aceea este din nou în oraş! Ah, 


sunt atât de desperată. 

HEDDA (aruncând o privire spre odaia din fund) Sst! Vine Tesman. 
(Se ridică şi şopteşte.) Thea, totul trebuie să rămână numai între noi 
două. 

DOAMNA ELVSTED (sărind în sus) Da, sigur, ferească Dumnezeu 
altfel! TESMAN (cu o scrisoare în mână, vine dinspre partea dreaptă, prin 
odaia din fund) Ei, gata şi scrisoarea! 

HEDDA Foarte bine. Cred că doamna Elvsted voia tocmai să 
plece. Aşteaptă puţin, Thea! Te conduc până la poarta grădinii. 

TESMAN Hedda, ar putea Berte să se ocupe de scrisoarea asta?... 

HEDDA (luând scrisoarea) Da, am să-i spun eu... 

BERTE (intrând din vestibul) Domnul asesor Brack e aici. Spune că 
a venit să vă salute... 

HEDDA Da, roagă-l pe domnul asesor să fie amabil şi să intre... 
Şi, ascultă, Berte, pe urmă duci scrisoarea asta la poştă. 

BERTE (luând scrisoarea) Da, bine, coniţă. 

(Berte deschide uşa pentru a-l lăsa să intre pe asesorul Brack, apoi iese. 
Asesorul este un bărbat de 45 de ani, de statură mică, dar bine legat şi cu 
mişcări elastice. Fața, rotundă, are un profil nobil. Părul, tăiat scurt, este 
încă aproape negru şi ondulat. 

Ochii vioi, jucăuşi. Sprâncenele groase. Barbişonul des, cu vârfurile 
tăiate scurt. E îmbrăcat într-un costum elegant, de vizită, totuşi cam 
tineresc pentru vârsta lui. Are un monoclu pe care-l lasă să cadă din când în 
când.) 

BRACK (salutând cu pălăria în mână) Se poate îndrăzni, la o oră atât 
de matinală? 

HEDDA Da, sigur că se poate îndrăzni! 

TESMAN  (strângându-i mâna) Sunteţi întotdeauna binevenit. 
(Prezintă.) Asesorul Brack — doamna Rysing. 

HEDDA Oh! 


BRACK (înclinându-se) O, mă bucur, în mod deosebit... 

HEDDA (se uită la el şi râde) E într-adevăr amuzant să fiţi examinat 
la lumina zilei, domnule asesor! 

BRACK Mă găsiţi schimbat, poate? 

HEDDA Da, îmi păreţi ceva mai tânăr. 

BRACK Prea supus, vă mulțumesc! 

TESMAN Dar ce spuneţi dumneavoastră de Hedda? Nu arată 
înfloritor? Aşa-i? Hotărât lucru, s-a... 

HEDDA Lasă-mă, te rog, pe mine deoparte. Mulţumeşte mai bine 
domnului asesor pentru toată osteneala pe care şi-a dat-o... 

BRACK O, dar nu e cazul! Pentru mine a fost o plăcere. 

HEDDA Da, sunteţi un suflet devotat. Dar prietena mea stă aici şi 
arde de dorinţa de a pleca. La revedere, domnule asesor, mă întorc 
îndată. 

(Schimb de saluturi. Hedda şi doamna Elvsted ies pe uşa care dă în 
vestibul.) 

BRACK Spune, te rog, este cât de cât mulţumită soţia dumitale? 

TESMAN Da, vă suntem foarte recunoscători. Adică... mici 
schimbări ici şi colo vor mai fi necesare, după câte am auzit. Şi, 
bineînţeles, mai lipseşte, ba una, ba alta. Vom fi deci obligaţi să mai 
cumpărăm câteva fleacuri. 

BRACK Aşa? Într-adevăr? 

TESMAN Dar nu vă vom mai deranja pe dumneavoastră, în 
niciun caz. Hedda spunea că se va îngriji singură să procure cele care 
ne lipsesc. Dar nu vreţi să luaţi loc? Aga-i? 

BRACK Mulţumesc! Numai o clipă... (Se aşază lângă masă.) Există 
un anumit lucru despre care aş vrea să vorbesc numai cu dumneata, 
dragă Tesman. 

TESMAN Aşa? Ah! Înţeleg! (Se aşază.) Probabil, acum intră în 
discuţie celălalt aspect al... Până acum totul a fost foarte vesel şi 


frumos, dar trebuie să rezolvăm şi... Aşa-i? 

BRACK Ah, problema financiară nu este încă atât de urgentă. La 
drept vorbind, aş fi fost mai bucuros să nu fi costat chiar atât de 
scump instalarea în această nouă locuinţă... Dacă s-ar fi ales una 
ceva mai modestă... 

TESMAN Nu, n-ar fi fost posibil! În niciun caz! Gândiţi-vă la 
Hedda! Dumneavoastră, care o cunoaşteţi atât de bine... mi-aş fi 
putut permite să-i ofer un cadru, o ambianţă, ca să zic aşa, mic 
burgheză? 

BRACK Da, da, da, tocmai aici este buba. 

TESMAN Dar, din fericire, nu va mai dura mult şi voi primi 
numirea. 

BRACK Totuşi, vezi dumneata, uneori survin şi amânări... 

TESMAN Aţi auzit cumva, acum, de curând, ceva în această 
privinţă? Aşa-i? 

BRACK Nu, nu, nimic precis. (Întrerupându-se.) Dar e adevărat, 
am totuşi o noutate să-ţi spun. 

TESMAN Ei? 

BRACK Vechiul dumitale prieten Eilert Lovborg s-a întors jos, în 
oraş. 

TESMAN Nu mai e o noutate pentru mine. 

BRACK Aşa? De unde ai aflat-o? 

TESMAN Doamna care a ieşit împreună cu Hedda, mi-a dat 
vestea. 

BRACK Aşa! Care e numele doamnei? N-am auzit prea bine... 

TESMAN Doamna Elvsted. 

BRACK Aha, vasăzică, soţia judecătorului. Da, într-adevăr, acolo 
sus, la ei, îşi găsise Lovborg refugiul. 

TESMAN Şi, gândeşte-te, am auzit, spre marea mea bucurie, că a 
devenit un om cu purtări absolut cuviincioase. 


BRACK Da, aşa se spune. 

TESMAN Şi-apoi, se pare că a scos o nouă carte. Aşa-i? 

BRACK Da, da! O nouă carte! 

TESMAN Care-ar fi stârnit chiar vâlvă. 

BRACK O vâlvă cu totul neobişnuită! 

TESMAN la te uită! E o adevărată bucurie să auzi asemenea 
lucruri! Mai ales când e vorba de un om cu atâtea calităţi. Eu aveam 
certitudinea dureroasă că Eilert s-a prăbuşit, odată pentru 
totdeauna... 

BRACK Într-adevăr, aceasta era opinia generală. 

TESMAN Numai că nu înţeleg; încă destul de bine de ce vrea el să 
se apuce acum. Din ce, Doamne, va reuşi să trăiască? Aşa-i? 

(În timp ce rostea ultimele cuvinte, pe uşa vestibulului intră Hedda.) 

HEDDA (către Brack, râzând cam ironic) Lesman are o unică şi 
veşnică preocupare: din ce o să trăim! Nici nu ştii câte griji îşi face! 

TESMAN Dar, pentru numele lui Dumnezeu, vorbeam de bietul 
Eilert Løvborg acum... 

HEDDA (aruncându-i o privire fugară) Ah! Aşa. (Se aşază în fotoliul 
de lângă sobă şi întreabă cu indiferență.) Şi ce se întâmplă cu el? 

TESMAN Păi, moştenirea, desigur, a risipit-o încă de mult. lar o 
nouă carte... cu siguranţă că nu poate să scrie în fiecare an. Aşa-i? 
Hm! Şi-atunci, pe drept cuvânt mă întreb ce va deveni. 

BRACK Aş fi în măsură să vă dau eu câteva informații... 

TESMAN Ei? 

BRACK Trebuie să vă reamintesc că are rude care nu sunt lipsite 
de oarecare influenţă. 

TESMAN Cu-atât mai regretabil, fiindcă tocmai acele rubedenii 
au rupt pur şi simplu orice relaţii cu el. 

BRACK Pe vremuri, era considerat marea speranţă a familiei. 

TESMAN Da, pe vremuri, da! Dar această speranţă a spulberat-o 


chiar el. 

HEDDA Cine ştie! (Surâzând uşor.) Acolo, sus, la familia Elvsted, a 
fost îndreptat pe calea cea bună. 

BRACK Şi să nu uităm această carte care a apărut! 

TESMAN Da, da, fie ca într-adevăr asta să-l ajute într-un fel sau 
altul. Tocmai i-am scris. L-am invitat să vină astă-seară la noi, 
Hedda! 

BRACK Dar, dragul meu, în seara asta urma doar să iei parte la 
petrecerea mea de burlaci. Mi-ai promis-o azi-noapte, la debarcader. 

HEDDA Ai uitat cumva, lesman? 

TESMAN Da, într-adevăr, uitasem. 

BRACK De altfel, puteţi fi liniştiţi; vă asigur că nu va veni. 

TESMAN De ce credeţi că nu? Aşa-i? 

BRACK (după o scurtă ezitare, se ridică şi îşi sprijină mâinile pe 
spătarul fotoliului) Dragă Tesman — şi mă adresez şi dumneavoastră, 
doamnă - nu mă pot abţine să vă aduc la cunoştinţă ceva care... 
care... 

TESMAN Ceva privitor la Eilert? 

BRACK Vă priveşte în egală măsură pe dumneavoastră şi pe el. 

TESMAN Dar, dragă domnule asesor, spune-ne odată! 

BRACK E bine să fiți prevenit: numirea dumneavoastră nu va 
veni atât de curând... adică aşa cum o doriţi şi cum o aşteptaţi. 

TESMAN (sărind în sus, neliniştit) S-a pus ceva la cale? Aşa-i? 

BRACK Ocuparea postului ar putea fi condiţionată de o anumită 
competiţie în care va trebui să intraţi... adică veţi avea un concurent 
de învins. 

TESMAN Un concurent? Închipuieşte-ţi, Hedda! 

HEDDA (se lasă mai adânc în fotoliu, se reazemă mai afund) la te uită, 
ia te uită! 

TESMAN Dar a cui? Imposibil, nu poate fi un... 


BRACK Ba, întocmai. E vorba de Eilert Lovborg. 

TESMAN (împreunând mâinile) Nu, nu, asta e chiar de necrezut! E 
imposibil! Aşa-i? 

BRACK Hm! Totuşi s-ar putea s-o vedem şi pe-asta. 

TESMAN Dar, domnule Brack, ar fi dovada unei lipse totale de 
consideraţie faţă de mine! De neînchipuit! (Gesticulând.) Fiindcă — 
gândeşte-te! — eu sunt căsătorit. Doar Hedda şi cu mine ne-am 
căsătorit tocmai pentru că aveam această perspectivă. Am mers până 
acolo încât am investit bani grei. Am împrumutat bani şi de la 
mătuşa Julle! Dar, sfinte Dumnezeule, contam pe această situaţie, 
puteam spune că o am în buzunar. Aşa-i? 

BRACK Ei! Ei! Situaţia o s-o obţii în cele din urmă şi, probabil, cu 
destulă uşurinţă. Dar mai întâi va trebui să te prezinţi la un concurs. 

HEDDA (nemişcată, în fotoliu) Gândeşte-te, Tesman, va fi aproape 
un fel de concurs sportiv... 

TESMAN Dar, scumpa mea Hedda, cum poți privi toate astea 
cu-atâta indiferenţă! 

HEDDA (acelaşi joc) Ba dimpotrivă! Le privesc cu foarte mare 
curiozitate. Şi aştept cu încordare rezultatul! 

BRACK În orice caz, doamnă Tesman, e bine să ştiţi cum stau 
lucrurile. Vreau să spun: înainte de a mai face şi alte cumpărături — 
mici sau mari — cum aud că aveţi intenţia... 

HEDDA Ceea ce mi-aţi spus nu poate aduce nicio schimbare... 

BRACK Aşa? Ei, asta-i altceva. Cu bine! (Către Tesman.) După 
ce-mi fac plimbarea de după-masă, trec pe la dumneata să te iau. 

TESMAN Da, treci. Drept să-ţi spun, nu mai ştiu ce să cred... 

HEDDA (stând întinsă, întinde mâna) La revedere, domnule asesor. 
Şi, oricând, eşti binevenit. 

TESMAN (urmându-l spre uşă) Cu bine, dragă domnule asesor. Şi 
pe curând. 


(Asesorul Brack iese pe uşa vestibulului.) 

TESMAN (traversând de partea cealaltă) Vezi, Hedda, omul nu ar 
trebui nicicând să mizeze pe o simplă perspectivă. Riscul e prea 
mare... Curată aventură! 

HEDDA (se uită la el şi surâde) Şi tu eşti omul care... se 
aventurează? 

TESMAN Da, nu se poate nega, a fost o nesocotinţă din partea 
noastră, aproape o aventură să ne căsătorim şi să ne instalăm într-o 
locuinţă în nădejdea unor simple perspective. 

HEDDA Aici poate că ai dreptate. 

TESMAN Totuşi, Hedda, am reuşit să avem un cămin al nostru. 
Gândeşte-te: căminul confortabil la care am râvnit şi la care am visat 
amândoi. Am putea spune: pentru care ne-am exaltat. Aşa-i? 

HEDDA (ridicându-se încet, obosită) Ne înțelesesem că vom duce o 
viaţă de societate, că vom primi... 

TESMAN Doamne, şi cât m-am mai bucurat la gândul ăsta! 
Închipuieşte-i: să te pot vedea tronând ca amfitrioană, în mijlocul 
unei societăţi alese. Aşa-i? Ei, da, deocamdată trebuie să renunțăm la 
relaţii, Hedda. Doar din când în când, o vom putea primi la noi pe 
mătuşa Julle. Oh! Şi tu care doreai ca totul să fie altfel, altfel... 

HEDDA Valeti în livrea, bineînțeles că nu voi avea chiar de la 
început... 

TESMAN O, nu, din păcate. Nici nu poate fi vorba... 

HEDDA Şi calul de călărie pe care îl aşteptam... 

TESMAN (speriat) Calul de călărie! 

HEDDA ...Acum nici nu mai pot îndrăzni să mă gândesc la el... 

TESMAN Apără-mă, Doamne, dar se înțelege că nu! 

HEDDA (traversând odaia) Ei! În orice caz, până una alta, am eu cu 
ce să-mi trec vremea şi chiar să mă amuz!... 

TESMAN (strălucind de fericire) Slavă ţie, Doamne! Şi cum? Şi cu 


ce, Hedda? 

HEDDA (din pragul uşii, privindu-l cu ironie ascunsă) Cu pistoalele 
mele, Jørgen. 

TESMAN (înspăimântat) Pistoalele! 

HEDDA (cu ochi reci) Pistoalele generalului Gabler. (Trece prin 
odaia din fund, mergând către stânga.) 

TESMAN (fuge la uşă şi strigă în urma Heddei) Nu, Dumnezeu să te 
binecuvânteze, să te apere, iubita mea Hedda! Nu te atinge de ele... 
Nu te atinge de lucruri atât de periculoase, Hedda! Mă auzi? De 
dragul meu, Hedda! Aga-i? 


Actul II 


(Decorul din primul act, numai că în locul pianului se află acum o 
masă de scris mică şi elegantă, cu etajere pentru cărţi. Lângă 
canapeaua din stânga, o altă masă, mai mică. Cele mai multe dintre 
buchete au dispărut. Buchetul doamnei Elvsted se află pe masa cea 
mare din mijlocul odăii. 

Este după-amiază. Hedda poartă o rochie de primire; e singură în 
odaie, în picioare, lângă uşa cu glasvand. Încarcă un pistol. Un altul 
se găseşte pe masa de scris, în caseta pentru pistoale.) 


HEDDA (uitându-se jos, în grădină, strigă) Pentru a doua oară, bună 
ziua, domnule asesor. 

BRACK (vocea i se aude venind de jos, de la oarecare depărtare) Şi eu tot 
pentru a doua oară vă spun azi bună ziua, doamnă Tesman. 

HEDDA (ridică pistolul şi ocheşte) Acum te voi împuşca, asesore 
Brack! 

BRACK (strigă de jos) Nu! Nu! Vă rog, plecați de acolo! S-ar zice că 
mă ochiți chiar pe mine! 


HEDDA Aşa se întâmplă când mergi pe căi ascunse... (Trage.) 

BRACK (mai aproape) Sunteţi nebună! 

HEDDA Vai! V-am atins, poate? 

BRACK (tot de afară) Încetaţi cu glumele astea stupide! 

HEDDA Intraţi, domnule asesor. 

(Asesorul Brack poartă un alt costum, potrivit pentru o petrecere între 
bărbați. Intră pe uşa cu glasvand, purtând pe braț un pardesiu uşor.) 

BRACK Ei, drăcie, tot vă mai ocupați cu sportul ăsta? În ce 
trageţi? 

HEDDA O, stau şi eu aşa, şi trag în slava cerului! 

BRACK (luându-i cu binişorul pistolul din mână) Cu permisiunea 
dumneavoastră... (Contemplându-l.) Ah, îl cunosc foarte bine. 
(Privind în jur.) Unde aveţi caseta? Aha, aici. (Aşază pistolul înăuntru şi 
o închide.) Ajunge, cred, pe ziua de azi cu distracţia asta. 

HEDDA Bine, dar spune-mi, te rog, cu ce vrei să mă distrez? 

BRACK N-aţi avut nicio vizită? 

HEDDA (închizând uşa glasvandului) Niciuna. Toţi prietenii noştri 
intimi se află încă la țară. 

BRACK Şi poate că nici Tesman nu-i acasă? 

HEDDA (lângă masa de scris, închizând caseta cu pistoale într-un 
sertar) Nu. A mâncat, şi imediat după-masă a alergat la mătuşile lui. 
Nu vă aştepta atât de devreme... 

BRACK Hm! Cum de nu m-am gândit la asta! Ce prostie din 
partea mea... 

HEDDA (întorcând capul şi privindu-l) Prostie? 

BRACK Fiindcă aş fi putut veni şi mai devreme. 

HEDDA (traversând odaia) Dar n-aţi fi găsit pe nimeni; eu aş fi fost 
la mine în odaie, să mă schimb pentru după-amiază. 

BRACK Şi nu exista nicio crăpătură, cât de mică — în uşă — prin 
care am fi putut... duce nişte tratative. 


HEDDA Aţi neglijat să mă înştiințaţi la timp... 

BRACK Şi asta a fost o prostie din partea mea. 

HEDDA Atunci, să ne aşezăm aici şi să aşteptăm. Oricum, e 
aproape sigur că Tesman nu va veni prea curând acasă. 

BRACK Vă jur, voi fi foarte răbdător! 

(Hedda se aşază pe colțul canapelei. Brack îşi pune pardesiul pe speteaza 
celui mai apropiat scaun şi se aşază, păstrându-şi pălăria în mână. Scurtă 
pauză. Se uită unul la altul.) 

HEDDA Ei? 

BRACK (pe acelaşi ton) Ei? 

HEDDA Eu am întrebat prima. 

BRACK (aplecându-se puțin înainte) Bine, hai să ne oferim o mică şi 
plăcută conversaţie, doamnă Hedda. 

HEDDA (se lasă pe spate) Nu vi se pare că e o eternitate de când am 
stat de vorbă ultima oară? Cele câteva cuvinte fără nicio importanţă 
pe care le-am schimbat azi-noapte şi azi-dimineaţă - nu le pun în 
niciun fel la socoteală. 

BRACK Contează deci — vreţi să spuneţi — numai conversațiile 
noastre între patru ochi? 

HEDDA Aproximativ, da. 

BRACK Nu trecea zi în care să nu-mi fi dorit să vă ştiu, în sfârşit, 
din nou acasă. 

HEDDA Şi eu mi-am dorit, tot timpul, acelaşi lucru. 

BRACK Dumneavoastră? Într-adevăr, doamnă Hedda? Şi eu, care 
credeam că vă amuzaţi grozav în timpul călătoriei. 

HEDDA Dacă vreţi s-o credeţi, n-aveţi decât! 

BRACK Dar Tesman scria mereu cât de bine vă distrați... 

HEDDA EI, da! Bineînţeles! Lui i se părea că nimic pe lume nu e 
mai încântător decât să umble şi să adune tot felul de materiale din 
tot felul de cărţi... Să colecţioneze şi să copieze hârţoage, 


pergamente, sau mai ştiu şi eu ce-or fi alea... 

BRACK (cam răutăcios) Ce vreţi, e doar vocaţia lui, rostul lui pe 
lumea asta! În parte, cel puţin. 

HEDDA Da, aşa e. Şi-atunci, probabil îi vine uşor. Dar mie, dar 
eu? Pentru mine, domnule asesor, totul a fost o cumplită 
plictiseală... Mi-a fost îngrozitor de urât. 

BRACK (compătimitor) E adevărat ce spuneţi? Vorbiţi serios? 

HEDDA E atât de greu de înțeles? Gândiţi-vă: şase luni să nu 
întâlneşti o singură dată, un singur cunoscut, un singur om cu care 
să poţi vorbi despre ceea ce într-adevăr te interesează... 

BRACK Da, îmi dau seama, şi mie mi-ar fi fost greu... 

HEDDA Şi-apoi ceea ce este cel mai in-su-por-ta-bil... 

BRACK Ce? 

HEDDA De a fi mereu, veşnic împreună cu unul şi acelaşi om. 

BRACK (aprobă dând din cap) Împreună — de dimineaţa până 
seara!... Da, înțeleg... Cu alte cuvinte, tot timpul... 

HEDDA Am spus-o: mereu, veşnic. 

BRACK Să admitem. Dar cu un om atât de cumsecade ca Tesman 
al nostru, mi se pare că totuşi ar trebui să puteţi sta... 

HEDDA Dragul meu, Tesman este un specialist. 

BRACK Incontestabil. 

HEDDA lar specialiştii nu sunt deloc amuzanţi ca tovarăşi de 
călătorie. Nu à la longue”, în orice caz. 

BRACK Nici măcar „specialistul” pe care îl iubeşti? 

HEDDA Vă rog, nu întrebuinţaţi acest cuvânt lipicios şi searbăd. 

BRACK (mirându-se) Dar asta ce mai e, doamnă Hedda?! 

HEDDA (jumătate surâzătoare, jumătate înciudată) Da, aş vrea 
numai să te pun la o încercare: să ţi se vorbească de dimineaţă până 


17 Pentru multă vreme (|. fr.). 


seara numai despre istoria culturii... 

BRACK Mereu, veşnic... 

HEDDA Da! Da! Şi pe urmă cealaltă poveste, cu industria casnică 
în evul mediu! E tot ce poate fi mai îngrozitor! 

BRACK (privind-o cercetător) Dar spune-mi, cum aş putea atunci... 
să-mi explic? Hm... 

HEDDA Cum am ajuns să alcătuim o pereche, Jørgen Tesman şi 
cu mine, vrei să spui? 

BRACK Ei, da, hai să ne exprimăm aşa. 

HEDDA Nu, zău, ţi se pare chiar atât de ciudat? 

BRACK Şi da, şi nu, doamnă Hedda. 

HEDDA Am dansat prea mult, dragă domnule asesor, şi eram 
obosită. Timpul meu trecuse. (Tresare uşor.) Dar asta nu trebuie s-o 
spun. Şi nici chiar s-o gândesc! 

BRACK Mai ales că din acest punct de vedere, nu ai deloc 
dreptate... 

HEDDA Oh! Dreptate! (ÎI priveşte parcă spionându-l.) lar cât despre 
Jorgen Tesman, trebuie să spun că este un om corect în toate 
privințele. 

BRACK Corect şi solid. Asta-i adevărat! 

HEDDA lar ceva ridicol, propriu-zis ridicol, nu pot găsi la el. 
Dumneata găseşti? 

BRACK Ridicol? Nu! N-aş putea spune!... 

HEDDA Ei! În orice caz, este un extrem de zelos colecţionar! 
Oricum, s-ar putea foarte bine întâmpla, ca totuşi, cu timpul, să 
ajungă departe. 

BRACK (privind-o oarecum nesigur) Credeam că şi dumneata eşti 
de părere, ca şi toţi ceilalţi, că va deveni o persoană deosebit de 
importantă... 

HEDDA (cu o expresie de oboseală) Da, da, şi eu credeam... Şi, în 


sfârşit, dacă a ţinut cu tot dinadinsul, dacă a stăruit atâta să-i dau 
voie să-mi poarte de grijă — nu văd de ce n-aş fi primit? 

BRACK Ei, da, privind lucrurile din acest... unghi... 

HEDDA De altfel, dragă domnule asesor, ceea ce-mi oferea el era 
cu mult mai mult decât tot ce ar fi fost gata să-mi ofere ceilalţi 
cavaleri ai mei. 

BRACK (râzând) Chiar atât de precis nu pot răspunde pentru toţi 
ceilalţi, dar în ceea ce mă priveşte, ştii bine că am nutrit întotdeauna 
un anumit respect pentru legăturile conjugale — aşa, în general, 
vreau să spun, doamnă Hedda! 

HEDDA (glumind) O, de altfel, nu mi-am făcut niciodată vreo 
speranţă în ceea ce te priveşte... 

BRACK Tot ce-mi doresc eu, este un cerc intim de cunoscuţi 
cărora să le pot fi de ajutor cu sfaturile şi cu faptele mele, şi în casa 
cărora să am acces întotdeauna, ca un prieten adevărat ce sunt. 

HEDDA Prieten al stăpânului casei vreţi să spuneţi? 

BRACK (înclinându-se) De preferinţă, al stăpânei casei. Şi în cele 
din urmă, bineînţeles, şi al soţului. Fiindcă, vedeţi, o astfel de... hai 
să-i zicem o astfel de relaţie triunghiulară este, de fapt, foarte plăcută 
pentru toţi partenerii. 

HEDDA Da, de foarte multe ori, în timpul călătoriei am dus lipsa 
unui al treilea. Ah! să stai într-un compartiment între patru ochi! 

BRACK Din fericire, călătoria de nuntă s-a încheiat. 

HEDDA (clătinând din cap) Călătoria ar putea să mai dureze mult, 
încă foarte mult. Am ajuns doar la o staţie de pe parcurs. 

BRACK Ei, atunci mai dă-te puţin jos din tren. Să-ţi mai 
dezmorţeşti picioarele, doamnă Hedda. 

HEDDA Eu nu mă dau niciodată jos... 

BRACK Într-adevăr, nu? 

HEDDA Nu. Fiindcă se găseşte întotdeauna cineva care... 


BRACK (râzând)... care să se uite la picioarele tale, vrei să zici? 

HEDDA Da, întocmai. 

BRACK Ei şi? Nu, zău... 

HEDDA (cu un gest de refuz) Nici nu ţin la aşa ceva... Şi atunci, 
prefer să rămân mai departe aşezată acolo unde sunt: în doi. 

BRACK Ei! Dar dacă se urcă un al treilea, care se alătură cuplului? 

HEDDA Da, vezi, asta-i cu totul altceva! 

BRACK Un prieten verificat, cu o mare capacitate de înțelegere... 

HEDDA  ...Spiritual, inventiv, care să găsească subiecte de 
conversaţie interesante, variate... Din toate domeniile... 

BRACK ...Şi la care să nu descoperi nici cea mai vagă urmă de 
„specializare”! 

HEDDA (cu un oftat care se aude) Da, aşa toate mi s-ar părea 
uşoare! 

BRACK (aude deschizându-se uşa de la intrare şi aruncă o privire 
într-acolo) Triunghiul s-a închis! 

HEDDA (pe jumătate tare) Şi trenul merge mai departe... 

(Jørgen Tesman, în costum gri şi cu pălărie de filt moale, intră venind din 
vestibul. Are o mulțime de cărți broşate sub brat şi prin buzunare.) 

TESMAN (îndreptându-se spre masa de lângă canapeaua coltar) Uf, am 
transpirat cărând toate cărţile astea. (Depune cărțile.) Sunt lac de 
sudoare, Hedda! Ia te uită! Aţi şi venit, domnule asesor? Aşa-i? Berte 
nu mi-a spus nimic. 

BRACK (ridicându-se) Am venit prin grădină. 

HEDDA Ce fel de cărţi sunt astea? 

TESMAN (suflând deasupra lor) Sunt câteva lucrări de specialitate, 
de care am neapărată nevoie. 

HEDDA Lucrări de specialitate?! 

BRACK Aha, de specialitate, doamnă Tesman! (Brack şi Hedda 
schimbă un surâs complice.) 


HEDDA Şi mai ai nevoie de multe cărţi de specialitate? 

TESMAN Da, dragă Hedda, niciodată nu se poate spune că ai 
destule. Fiindcă tot timpul trebuie să urmăreşti tot ceea ce se scrie şi 
se tipăreşte. 

HEDDA Da, bineînţeles că trebuie! 

TESMAN (căutând printre cărți) Şi uite, am făcut rost şi de noua 
carte a lui Eilert Løvborg (Întinzându-i-o.) Ai vrea poate să te uiţi prin 
ea, Hedda? Aşa-i? 

HEDDA Nu, mulțumesc! Sau, poate, mai târziu. 

TESMAN Am frunzărit-o puţin pe drum. 

BRACK Ei! Şi cum vi se pare dumneavoastră, în calitate de 
specialist? 

TESMAN Mi se pare cu totul remarcabil cât de profund este 
concepută. În felul ăsta n-a scris niciodată înainte. (Adunând cărțile.) 
Şi-acum, să le duc toate dincolo. Nici nu vă puteţi închipui cu câtă 
plăcere mă gândesc să transcriu, să adun materiale din toate cărţile 
astea... Dar să-mi pun alt costum. (Către Brack.) Plecăm imediat, nu? 

BRACK O! Nu-i nicio grabă. 

TESMAN Cu-atât mai bine că nu trebuie să mă zoresc... (Iese cu 
cărțile, se opreşte în deschizătura uşii, şi se întoarce.) A, da! Hedda, 
mătuşa Julle nu mai vine la noi astă-seară. 

HEDDA Nu? Poate din pricina poveştii cu pălăria? 

TESMAN Oh! Nici vorbă! Cum poţi să crezi una ca asta despre 
mătuşa Julle? Nu! Mătuşa Rina se simte foarte rău. 

HEDDA Ca de obicei... 

TESMAN Nu, astăzi mult mai rău ca de obicei. 

HEDDA Atunci, sigur, e mai cuminte să rămână lângă soră-sa. O 
să găsesc eu ceva de făcut în seara asta. 

TESMAN Nici nu-ţi poţi închipui cât de bucuroasă e mătuşa Julle 
că te-ai întors ceva mai plinuţă din călătoria noastră... 


HEDDA (cu jumătate glas, ridicându-se) Ah, aceste inevitabile 
mătuşi! 

TESMAN Poftim? 

HEDDA (îndreptându-se spre glasvand) Nimic. 

TESMAN Da, bine. (Iese prin odaia din fund, spre dreapta.) 

BRACK Despre ce pălărie vorbeaţi? 

HEDDA Despre pălăria domnişoarei Tesman! Azi-dimineaţă a 
venit aici, şi-a scos pălăria şi a pus-o pe un scaun... (Se uită la el şi 
surâde.) Şi eu, deşi ştiam foarte bine că e a ei, am întrebat dacă nu ea 
servitoarei... 

BRACK (clătinând din cap) Dar, drăguță doamnă Hedda, cum ai 
putut face una ca asta? Unei doamne bătrâne şi atât de cumsecade?! 

HEDDA (nervoasă, traversând odaia) Da... vezi... Mi se întâmplă 
uneori să am asemenea porniri, cu totul neaşteptate chiar şi pentru 
mine... Dar nu mă pot opri... (Aruncându-se în fotoliul de lângă sobă.) 
Nici eu nu ştiu cum să mi le... explic... 

BRACK (în spatele fotoliului) De fapt, eşti nefericită, asta-i tot. 

HEDDA (privind înainte) Nici nu ştiu pentru ce aş putea fi fericită. 
Sau mi-o poţi spune dumneata? 

BRACK Da, printre altele pentru că ai obţinut căminul pe care ţi-l 
doreai. 

HEDDA (ridicând privirea spre el) Şi dumneata crezi povestea 
asta... că, într-adevăr, mi l-am dorit? 

BRACK Să nu fie nimic adevărat? 

HEDDA Ba da... ceva tot este... 

BRACK Ei, vezi? 

HEDDA Asta-i tot: aveam nevoie vara trecută de Tesman ca să mă 
conducă acasă de la recepții... 

BRACK Din păcate, vara trecută eu aveam cu totul alt drum... 

HEDDA Adevărat. Vara trecută, dumneata mergeai pe alte căi... 


BRACK (râde; o amenință cu degetul) Doamnă Hedda! Doamnă 
Hedda! Ei, şi cum a fost cu dumneata şi cu Tesman? 

HEDDA A, da! Într-o seară treceam cu el prin faţa acestei vile... 
Bietul Tesman se chinuia îngrozitor, se tot sucea şi se tot învârtea să 
găsească un subiect de conversaţie... Şi mie mi s-a făcut deodată 
milă de acest om atât de cult... 

BRACK (surâde neîncrezător) Ţi-a fost milă? Dumitale? Hm! 

HEDDA Da, sunt sigură, aşa a fost... Şi, ca să-l scot din 
încurcătură, mi-a venit să-i spun, fără să mă gândesc la urmări — din 
pură uşurinţă — că mi-ar plăcea să locuiesc în vila asta. 

BRACK Atât? 

HEDDA Atât în acea seară. 

BRACK A, da, dar după aceea? 

HEDDA Uşurinţa mea a avut consecinţe, dragă domnule asesor! 

BRACK Din păcate, de cele mai multe ori uşurinţele noastre au 
urmări, doamnă Hedda. 

HEDDA Mulţumesc! (Pauză.) Şi ca să-ţi explic mai bine: tot 
vorbind despre vila doamnei Falk... am găsit un punct comun de 
înţelegere care a dus chiar la o oarecare exaltare... Asta a atras după 
sine logodna, căsătoria, călătoria de nuntă şi tot restul. Da, da, 
domnule asesor — cum îţi aşterni, aşa dormi. Acum, gata! 

BRACK Foarte amuzant! Şi, în fond, puţin îţi pasă de casa asta. 

HEDDA Dumnezeu mi-e martor că puţin îmi pasă. 

BRACK Ei, dar cum se poate? Şi după ce am reuşit s-o aranjăm 
atât de plăcut? 

HEDDA Uf, am impresia că aici toate odăile miros a levănţică şi a 
trandafiri uscați. Dar poate că mirosul ăsta l-a adus cu ea mătuşa 
Julle... 

BRACK (râzând) Nu, cred mai degrabă că l-a lăsat aici răposata 
doamnă consilier de stat. 


HEDDA Un miros mortuar. De cavou. Aminteşte-ţi de toate 
florile pe care le-am găsit azi-dimineaţă aici, în hol... (Îşi încrucişează 
mâinile la ceafă, se lasă pe spate pe scaun şi se uită la el.) Uf! Am să mor de 
plictiseală... 

BRACK Oare viaţa nu-ţi poate oferi nicio îndatorire, niciun scop? 

HEDDA Care să mă şi atragă, în acelaşi timp? 

BRACK Da, aşa ar fi de dorit... 

HEDDA Dumnezeu ştie care ar putea fi. De multe ori mă gândesc 
la... (Se întrerupe.) Dar nu, asta nu se poate... 

BRACK Cine ştie, să aud... 

HEDDA Mă gândeam dacă aş putea să-l fac pe Tesman să se 
lanseze în politică. 

BRACK (râzând) Tesman! El şi politica! Nu, pentru asta nu se 
potriveşte chiar deloc! 

HEDDA Cred... dar dacă totuşi aş reuşi să-l conving? 

BRACK Bine, dar ce satisfacţie ţi-ar aduce, de vreme ce e lipsit de 
orice înclinare... Şi-atunci, de ce să-l sileşti... 

HEDDA Dar ţi-am spus: pentru că mă plictisesc. (După o scurtă 
pauză.) Crezi, deci, că ar fi cu totul imposibil ca Tesman să ajungă 
ministru? 

BRACK Hm! Dragă doamnă Hedda, pentru a ajunge ministru, ar 
trebui mai întâi să fie un om foarte bogat. 

HEDDA (ridicându-se cu nerăbdare) Da, asta-i! Aceste condiţii atât 
de limitate în care am ajuns să trăiesc... (Străbătând încăperea.) fac 
viaţa atât de jalnică! De-a dreptul ridicolă! Da, aşa-i! 

BRACK Eu cred că vina e în altă parte... 

HEDDA Unde? 

BRACK N-ai trecut, probabil, niciodată printr-o zguduitură mai 
puternică... 

HEDDA Vrei să spui, gravă? 


BRACK Da, putem foarte bine să spunem şi aşa. Dar s-ar putea 
întâmpla să vină acum. 

HEDDA (dând capul pe spate) Te gândeşti la greutăţile şi la 
complicațiile care se anunţă... în legătură cu acest biet post de 
profesor! Dar asta îl priveşte pe Tesman personal. Nu-mi cheltuiesc 
un singur gând cu afacerea asta... 

BRACK Bine, bine, să lăsăm. Dar dacă te-ai găsi în faţa unor 
îndatoriri... unor anumitor îndatoriri... hai să le numim, mai pe 
ocolite, pline de gravitate... şi de responsabilitate. (Surâde.) Un copil, 
micuță doamnă Hedda... 

HEDDA (furioasă) Încetează! Nu vei avea niciodată prilejul să mă 
vezi într-o asemenea situaţie. 

BRACK (precaut) Vom mai vorbi despre asta peste un an, cel mult! 

HEDDA (scurt) Nu am aptitudini pentru aşa ceva, domnule 
asesor. Să nu-mi vină nimeni cu astfel de pretenţii! 

BRACK Nu simţi, ca cele mai multe femei, o anumită vocaţie... 

HEDDA (lângă glasvand) Încetează, îţi spun! De multe ori mi se 
pare că n-am decât o singură „vocaţie”... 

BRACK (apropiindu-se) Şi care ar fi aceea, dacă mi-e permis să 
întreb... 

HEDDA (privind afară) Să mă plictisesc de moarte toată viaţa... 
Acum ai aflat-o. (Se întinde, priveşte spre odaia din fund şi râde.) Da, 
chiar aşa! lată-l şi pe profesor. 

BRACK (încet, admonestând-o) Ei, hai, hai, doamnă Hedda! 

(Jørgen Tesman, îmbrăcat într-un costum elegant, cu mănuşi şi pălărie 
în mână, intră din dreapta, prin odaia din fund.) 

TESMAN Hedda, n-am primit încă răspunsul din partea lui Eilert 
Lavborg că nu poate veni? Aşa-i? 

HEDDA Nu. 

TESMAN Ei, atunci vei vedea; foarte curând, va fi aici. 


BRACK Credeţi într-adevăr că va veni? 

TESMAN Da, sunt aproape sigur. Fiindcă se pare că nu-i nimic 
adevărat în legătură cu ce mi-aţi relatat azi-dimineaţă... Simple 
zvonuri... 

BRACK Aşa? 

TESMAN Da, cel puţin aşa spune mătuşa Julle. Ea susţine că 
niciodată şi pentru nimic în lume, Eilert Lovborg nu va accepta 
să-mi stea în drum! Aşa-i? 

BRACK Ei, atunci totul e în perfectă ordine! 

TESMAN (punând pălăria şi mănuşile pe un scaun, în dreapta) Va 
trebui să vă cer permisiunea de a-l mai aştepta un timp... 

BRACK Desigur! Avem timp suficient. Invitaţii mei nu vin înainte 
de orele şapte jumătate, opt. 

TESMAN Ei, în felul ăsta îi mai putem ţine de urât Heddei... Şi să 
vedem ce aduce ceasul. Aşa-i? 

HEDDA (aşază pardesiul şi pălăria lui Brack pe canapeaua coltar) Şi în 
cel mai rău caz, domnul Løvborg poate să rămână cu mine. 

BRACK (vrând să-şi ia singur lucrurile) Îmi daţi voie, doamnă? Ce 
vreţi să spuneţi prin: în cel mai rău caz? 

HEDDA În caz că nu va voi să meargă cu dumneata şi cu Tesman. 

TESMAN (privind descumpănit) Dar, dragă Hedda, crezi că se 
cuvine să rămână aici, cu tine? Aşa-i? Îți amintesc că mătuşa Julle nu 
poate veni. 

HEDDA În schimb, vine doamna Elvsted. Aşa că vom putea lua 
împreună ceaiul. 

TESMAN Da, aşa da. 

BRACK (surâzând) Şi chiar ar fi mai sănătos pentru el! 

HEDDA De ce? 

BRACK Dar, stimată doamnă, nu de puţine ori ați ironizat micile 
mele petreceri numai între bărbaţi. Părerea dumneavoastră era că 


asemenea reuniuni sunt făcute numai pentru oameni cu principii 
foarte solide... 

HEDDA Dar tocmai că domnul Lovborg face parte acum din 
această categorie. Un păcătos pocăit! 

BERTE (intrând din vestibul) A venit un domn care întreabă dacă-l 
puteți primi. 

HEDDA Da, da, pofteşte-l înăuntru. 

TESMAN (încet) Sunt sigur că e el! Închipuiţi-vă, a venit totuşi! 

(Eilert Lovborg intră din vestibul. Este zvelt şi slab; de aceeaşi vârstă cu 
Tesman, pare însă mai bătrân, ca un om care şi-a trăit viața mai intens. 
Părul şaten închis, aproape negru; barba la fel. Ovalul feței alungit, tenul 
palid; numai două pete roşii pe pomeți. Este îmbrăcat elegant, într-un 
costum nou. 

Are în mână mânuşile de culoare închisă şi jobenul. 

S-a oprit în apropierea uşii şi se înclină grăbit. Pare oarecum jenat.) 

TESMAN (se apropie de el şi-i scutură mâna) în sfârşit, dragă Eilert, 
iată că ne întâlnim din nou! 

EILERT (vorbeşte cu o voce stinsă) Mulţumesc pentru scrisoare! 
(Apropiindu-se de Hedda.) Pot îndrăzni să vă salut şi pe 
dumneavoastră, doamnă Tesman? (Aşteaptă ca Hedda să-i întindă 
mâna.) 

HEDDA  (întinzându-i mâna) Fiţi binevenit, domnule Lovborg! 
(Întorcându-se uşor spre Brack.) Nu ştiu dacă vă cunoaşteţi... 

LOVBORG (înclinându-se uşor) Asesorul Brack, mi se pare. 

BRACK (acelaşi joc) Am onoarea!... Vă cunosc de câţiva ani... 

TESMAN (către Løvborg, cu mâinile pe umerii lui) Şi acum, te rog să 
te simţi ca la tine acasă, Eilert! Nu-i aşa, Hedda? După câte am auzit, 
vrei să te instalezi aici, la noi în oraş. Aşa-i? 

LOVBORG Da, aşa am de gând. 

TESMAN Te-ai gândit foarte bine. Ascultă, mi-am procurat chiar 


azi noua ta carte. Dar, bineînţeles, n-am avut încă timpul s-o citesc. 
LOVBORG Poţi să renunti la acest efort... 
TESMAN De ce eşti de părerea asta? 
LOVBORG Pentru că nu-i cine ştie ce. 
TESMAN Cum, chiar tu o spui? 


BRACK 
LOVBO 


Este totuşi foarte lăudată, după câte am auzit. 
RG Nu-i tocmai ceea ce doream... Am scris cartea 


intenţionat într-un anumit fel, ca să fie pe gustul tuturor... 


BRACK 


Foarte cuminte... 


TESMAN Dar... dragă Eilert... 


LOVBO 


RG Fiindcă acum vreau să încerc să-mi fac din nou o 


situaţie. S-o iau de la capăt... 
TESMAN (cam jenat) Da, desigur... Şi probabil că vrei... Aşa-i? 


LOVBO 


RG (surâde, pune deoparte pălăria şi scoate din buzunarul de 


sus al pardesiului un pachetel învelit în hârtie) Dar dacă asta va apărea, 


va trebui s 


-o citeşti, Jørgen Tesman: este adevărata mea operă. Cea 


care mă exprimă, în care sunt eu însumi. 
TESMAN Da, serios? Şi ce este? 


LOVBO 


RG Este continuarea. 


TESMAN Continuarea? A cui? 


LOVBO 


RG A cărţii. 


TESMAN A celei care a apărut? 


LOVBO 


RG Se-nţelege. 


TESMAN Dar, dragă Eilert, materialul pe care-l conţine cea care a 


apărut merge până în zilele noastre, până în prezent... Aşa-i? 
LOVBORG Da, se ocupă şi de prezent. Dar cealaltă tratează 


despre viit 


or. 


TESMAN Despre viitor?! Sfinte Dumnezeule, despre viitor nu 


ştim absolut nimic! 


LØVBO 


RG Nu. Dar câte ceva se mai poate totuşi spune şi despre 


viitor. (Deschizând pachetul.) Priveşte. 

TESMAN Dar ăsta nu-i scrisul tău. 

LOVBORG Am dictat-o. (Frunzăreşte manuscrisul.) Cartea are 
două părţi. Prima se ocupă de forţele culturale ale viitorului. Iar aici, 
în partea a doua (frunzărind partea a doua a manuscrisului) e vorba de 
dezvoltarea culturii în viitor. 

TESMAN Curios! Să-ţi vie în minte să scrii despre asemenea... Eu 
nu m-aş fi gândit niciodată... 

HEDDA (lângă glasvand, bătând darabana în geam) Hm!... Nu, ţie 
nu. 

LOVBORG (bagă manuscrisul din nou în învelitoarea de hârtie şi îl 
pune pe masă) L-am adus cu mine fiindcă aş fi vrut să-ţi citesc câte 
ceva din el, în seara asta. 

TESMAN Ar fi fost foarte amabil din partea ta. Dar astă-seară... 
(Uitându-se la Brack.) Nu prea văd cum s-ar putea aranja... 

LOVBORG Ei, atunci altă dată. Doar nu-i niciun zor! 

BRACK lată cum stau lucrurile, domnule Lovborg;: astă-seară am 
o mică recepţie la mine acasă. De fapt, în cinstea lui Tesman, dacă mă 
înţelegeţi... 

LOVBORG. (căutându-şi pălăria) O, atunci nu vreau să vă mai 
rețin... 

BRACK Dar deloc... Spuneţi, n-aţi vrea să-mi faceţi plăcerea să ne 
însoţiţi şi dumneavoastră? 

LOVBORG (scurt şi decis) Nu, imposibil... Vă mulţumesc foarte 
mult. 

BRACK Nu se poate! Veniţi cu noi! Suntem numai câţiva, dar tot 
unul şi unul! Şi vă pot promite că va fi „animaţie“, cum spune 
doamna Hed... doamna Tesman. 

LOVBORG Nici nu mă îndoiesc... Totuşi... 

BRACK Şi puteţi lua cu dumneavoastră manuscrisul ca să-i citiţi 


lui Tesman la mine acasă. Am camere destule. 

TESMAN Chiar aşa, Eilert. Ar fi foarte bine. Aşa-i? 

HEDDA (intervenind) Dar, dragă Tesman, se pare că totuşi 
domnul Lovborg nu doreşte să meargă! Sunt convinsă că preferă să 
rămână aici şi să cineze cu mine. 

LOVBORG (privind-o) Cu dumneavoastră, doamnă? 

HEDDA Şi cu doamna Elvsted. 

LOVBORG (neglijent) Am zărit-o în treacăt, azi la ora prânzului. 

HEDDA Într-adevăr? Aţi zărit-o? Da, vine şi ea astă-seară. De 
aceea va trebui neapărat să rămâneţi, domnule Løvborg, altfel nici 
n-ar avea cine s-o conducă acasă. 

LOVBORG Adevărat... Vă mulțumesc, stimată doamnă, rămân. 

HEDDA Atunci - mă scuzi — vreau numai să-i dau câteva mici 
instrucţiuni fetei în casă. (Se duce lângă uşa care dă în vestibul şi sună. 
Berte intră; Hedda vorbeşte cu ea în şoaptă, indicând cu un semn al capului 
odaia din fund; Berte a înțeles şi iese.) 

TESMAN (vorbeşte în acest timp cu Lowvborg) Ascultă, Eilert, ai 
cumva de gând să ţii un ciclu de conferinţe în legătură cu viitoarea ta 
carte? 

LOVBORG Da. 

TESMAN Am auzit vorbindu-se prin librării... 

LOVBORG Da, într-adevăr am de gând să ţin un ciclu de 
conferinţe. Nu trebuie să mi-o iei în nume de rău, Tesman. 

TESMAN Doamne fereşte! Dar... 

LOVBORG Înţeleg că, dintr-un anumit punct de vedere, nu-ţi este 
prea plăcut... 

TESMAN (descurajat) Doar nu-ţi pot cere ca din cauza mea... 

LOVBORG Dar voi aştepta până ce vei avea numirea. 

TESMAN Vei aştepta? Deci... deci, tu nu te prezinţi la concurs... 
Aşa-i? 


LOVBORG Nu. Îmi ajunge să te înving în opinia oamenilor. 

TESMAN Extraordinar! Vasăzică, mătuşa Julle avea dreptate! 
Vezi, ştiam asta! Hedda! Închipuieşte-ţi: Eilert Løvborg nu doreşte 
deloc să ne stea în cale. 

HEDDA (scurt) Nouă? Te rog, nu mă amesteca şi pe mine în 
treaba asta. (Se duce în odaia din fund, unde Berte a aşezat pe masă o tavă 
cu carafe şi pahare. Hedda face un semn de încuviințare şi se întoarce în 
salon. Berte iese.) 

TESMAN (în acelaşi timp) Dar dumneata, dragă Brack, ce spui 
despre asta? Ei? 

BRACK De, eu spun: succes şi prestigiu, asta... hm... sunt 
extraordinar de frumoase. 

TESMAN Desigur, desigur... Totuşi... 

HEDDA (privindu-l pe Tesman cu un surâs rece) Pari complet uluit, 
dragă Tesman! 

TESMAN Da... îmi vine să cred că şi sunt... 

BRACK De fapt, a fost chiar o furtună, stimată doamnă, care a 
trecut deasupra capetelor noastre... 

HEDDA (cu un gest spre odaia din fund) Domnii n-ar vrea să treacă 
alături şi să ia un punci rece? 

BRACK (consultându-şi ceasornicul) Un păhărel? Ei, n-ar strica. 

TESMAN Scumpa mea Hedda! Ce idee grozavă! mai ales în 
dispoziţia atât de bună în care mă simt acum! 

HEDDA Domnule Lovborg, faceţi-mi vă rog şi dumneavoastră 
plăcerea. 

LOVBORG (refuzând) Nu, mulțumesc, nu iau nimic. 

BRACK Dar pe cât ştiu, punciul rece nu-i otravă! 

LOVBORG Pentru unii, poate că nu. 

HEDDA Atunci, eu rămân să-i ţin tovărăşie domnului Lavborg. 

TESMAN Da, da, dragă Hedda, ţine-i... Aşa-i? 


(Tesman şi Brack trec în odaia din fund, se aşază, fumează țigări şi vor 
duce o conversație animată în timpul replicilor ce urmează. Eilert Løvborg 
rămâne în picioare, lângă sobă; Hedda, în fața micului birou.) 

HEDDA (cu o voce ceva mai ridicată) Acum vreau să vă arăt, dacă vă 
face plăcere, câteva fotografii. În drum spre casă, Tesman şi cu mine 
ne-am abătut puţin şi prin Tirol. (la un album pe care îl pune pe masa de 
lângă canapea, apoi se aşază pe un colț al canapelei. Eilert Løvborg se 
apropie, se opreşte şi o priveşte, pe urmă ia un scaun şi se aşază cu spatele la 
odaia din fund, având în stânga pe Hedda.) 

HEDDA (deschizând albumul) Vedeţi aici lanţul acesta de munţi, 
domnule Lovborg? Acesta-i masivul Ortler. Tesman a notat 
dedesubt: Masivul Ortler, de lângă Meran. 

LOVBORG (care a privit-o tot timpul, spune încet şi cu voce scăzută) 
Hedda Gabler! 

HEDDA (aruncându-i pieziş o privire fugară) Ei! Sst! 

LOVBORG (acelaşi joc) Hedda Gabler! 

HEDDA (uitându-se în album) Da, aşa mă numeam într-o vreme... 
într-o vreme când noi doi ne cunoşteam... 

LOVBORG lar de-acum înainte, nu-mi va mai fi niciodată 
îngăduit să-ţi spun Hedda Gabler... Va trebui să mă 
dezobişnuiesc... 

HEDDA (frunzărind mai departe albumul) Da, va trebui. Şi cât mai 
curând. Cu cât te vei dezobişnui mai repede, cu-atât va fi mai bine. 

LOVBORG (pe un ton indignat) Hedda Gabler măritată? Şi cu cine? 
Cu... Jørgen Tesman! 

HEDDA Da, aşa s-a întâmplat... 

LOVBORG Hedda, Hedda, cum te-ai putut înjosi până într-atât?! 

HEDDA (privindu-l aspru) Te rog! Niciun cuvânt în plus! 

LOVBORG Despre ce anume? 

(Tesman întră şi se apropie de canapea.) 


HEDDA (care l-a auzit venind, spune pe un ton indiferent) Şi uite, asta 
de aici, a fost luată în partea de jos a văii Ampezzo. Priviţi 
piscurile... (Se uită prieteneşte spre Tesman.) Cum se numesc piscurile 
astea superbe? 

TESMAN Să văd. Aha, ăştia sunt Dolomiţii. 

HEDDA Da, ai dreptate. Sunt Dolomiţii, domnule Lovborg. 

TESMAN Hedda, să nu aduc aici punciul? Poate doreşti să bei... 
Aşa-i? 

HEDDA Da, mulțumesc. Şi câteva prăjituri. 

TESMAN Şi ţigări? 

HEDDA Nu. 

TESMAN Bine. (Intră în odaia din fund şi, de acolo, în cea din dreapta. 
Brack, fără să se mişte de la locul lui, aruncă din când în când priviri 
cercetătoare spre Løvborg şi Hedda.) 

LOVBORG (cu vocea înăbuşită, ca mai înainte) Răspunde-mi, 
Hedda, cum ai putut face asta? Tu! 

HEDDA (aparent adâncită în examinarea albumului) Renunţaţi, vă 
rog, la acest „tu”. Dacă veți continua, nu vă voi mai vorbi. 

LOVBORG Nici când vom fi singuri nu voi avea voie să-ţi spun 
„tu? 

HEDDA Nu. În gând... îmi puteţi spune cum doriţi... vă priveşte. 
Dar cu glas tare, nu aveţi voie. 

LOVBORG Aha! Înţeleg. Acest „tu” jigneşte dragostea dumitale 
pentru Jørgen Tesman. 

HEDDA (îi aruncă o privire rapidă şi îi surâde) Dragostea? Nu, zău, 
aveţi haz! 

LOVBORG Aşadar, fără dragoste! 

HEDDA Dar şi fără niciun fel de infidelităţi! Nici nu le doresc, nici 
nu mă interesează. 

LOVBORG Hedda, răspunde-mi numai la o singură întrebare. 


HEDDA Sst! 

(Tesman vine cu o tavă din odaia din fund.) 

TESMAN Aşa... Aveţi aici tot felul de bunătăţi. (Aşază tava pe 
masă.) 

HEDDA Dar de ce serveşti tu şi nu Berte? 

TESMAN (umplând paharele) Fiindcă îmi face o deosebită plăcere 
să te pot servi eu, Hedda. 

HEDDA Ai umplut amândouă paharele! Dar domnul Lovborg nu 
bea. 

TESMAN Ştiu. Dar probabil că doamna Elvsted va sosi foarte 
curând. 

HEDDA Da, adevărat... doamna Elvsted. 

TESMAN Uitaseşi de ea? Aşa-i? 

HEDDA Stăteam aici şi ne uitam amândoi atât de atenţi la 
fotografii, încât... (Arâtându-i o fotografie.) Îţi mai aduci aminte de 
sătucul ăsta? 

TESMAN Da, da, aşezarea aceea de lângă Brenner. Acolo 
unde-am înnoptat... 

HEDDA Şi unde-am întâlnit un grup foarte vesel de turişti... 

TESMAN Da, da. Păcat, Eilert, că n-ai fost şi tu cu noi! (Trece din 
nou în odaia din fund şi se aşază lângă Brack.) 

LOVBORG Hedda, o singură întrebare. 

HEDDA Spune! 

LOVBORG Nici în legătură cu mine, nu a existat dragoste? Nici 
măcar o urmă, nicio licărire de dragoste? 

HEDDA De, cine mai poate spune? Părerea mea este că am fost 
doi buni camarazi. Doi prieteni, plini de încredere unul în celălalt. 
(Surâzând.) Dumneata, în special, erai foarte deschis sufleteşte... 

LOVBORG Aşa mi-ai cerut. 

HEDDA Când privesc în urmă, la tot ce-a fost, mi se pare că era 


ceva frumos, atrăgător şi îndrăzneţ în acea intimitate secretă, în acea 
camaraderie, despre care nimeni pe lume nu bănuia nimic. 

LOVBORG Nu-i aşa, Hedda? Nu-i aşa? Când veneam, 
după-amiezile, la tatăl dumitale... Generalul stătea în fund, lângă 
geam, şi-şi citea ziarul — cu spatele la noi. 

HEDDA lar noi ne aşezam pe canapeaua din colț. 

LOVBORG De fiecare dată, cu aceeaşi revistă ilustrată în faţă. 

HEDDA Da, în lipsa unui album... 

LOVBORG Da, Hedda... Dar atunci când m-am declarat?... Când 
ţi-am mărturisit despre mine ceea ce până atunci nimeni nu aflase. 
Stăteam alături şi ţi-am povestit totul, totul... despre nopțile şi zilele 
mele de destrăbălare... Nopți şi zile de destrăbălare! Spune, Hedda, 
ce putere ascundeai? Era în dumneata o putere care m-a silit să-ţi 
mărturisesc totul... Să recunosc totul. 

HEDDA Credeţi că aveam într-adevăr o asemenea putere? 

LOVBORG Dar altfel cum să-mi explic? Şi toate acele întrebări 
învăluite pe care mi le puneai... 

HEDDA Şi pe care le înţelegeaţi atât de bine... 

LOVBORG Cum puteai pune astfel de întrebări? Fără cea mai 
mică reţinere... 

HEDDA Învăluite, totuşi, dacă-mi daţi voie. 

LOVBORG Da, dar îndrăzneţ de directe, în fond! Surprinzător; 
dumneata să-mi pui mie astfel de întrebări... 

HEDDA Şi dumneavoastră reuşeaţi să răspundeţi, domnule 
Lavborg? 

LOVBORG Da, tocmai asta nu pot înţelege acum, când privesc în 
urmă... Dar vreau să ştiu, Hedda! Spune-mi, nu crezi că sursa 
prieteniei noastre a fost totuşi dragostea? Când în spovedaniile mele 
îmi căutam refugiu alături de dumneata, nu simţeai un fel de dorinţă 
de a mă purifica? Nu era aşa? 


HEDDA Nu tocmai... Nu întru totul! 

LOVBORG Ce căutai atunci? Ce te făcea să... 

HEDDA Găsiţi că e chiar atât de inexplicabilă curiozitatea unei 
tinere fete, care doreşte — aşa, fără să afle nimeni, să... 

LOVBORG Ce? 

HEDDA ...Să arunce o privire într-o lume despre care... 

LOVBORG Despre care? 

HEDDA ...Nu are voie să ştie nimic? 

LOVBORG A, vasăzică asta era? 

HEDDA Şi asta. Aproape îmi vine să cred că şi asta. 

LOVBORG Deci, o sete de a cunoaşte viața!... Aşa trebuie să-mi 
explic prietenia pe care mi-o arătai... Atunci, de ce n-a putut dura? 

HEDDA Vina este a dumitale... 

LOVBORG Dar dumneata ai rupt... 

HEDDA Pentru că prietenia noastră era ameninţată de primejdia 
altor adevăruri... ale realităţii... Adu-ţi aminte, Eilert Lavborg, cum 
ai atentat la puritatea unei camarade sincere! 

LOVBORG (frângându-şi mâinile) De ce n-ai făcut-o? De ce nu ţi-ai 
dus până la capăt ameninţarea? De ce nu m-ai împuşcat? 

HEDDA Fiindcă întotdeauna mă tem de scandal. 

LOVBORG Da, Hedda. În fond, eşti laşă. 

HEDDA Îngrozitor de laşă! (Schimbând tonul.) Dar pentru 
dumneata a fost un noroc: ai găsit îndată o consolare atât de dulce, 
acolo sus, la Elvsted. 

LOVBORG Cunosc mărturisirile pe care ţi le-a făcut Thea. 

HEDDA Probabil că şi dumneata i-ai făcut ei anumite confidente 
despre noi! 

LOVBORG Niciun cuvânt! E prea proastă ca să priceapă... 

HEDDA Proastă? 

LOVBORG Din acest punct de vedere, da. 


HEDDA lar eu sunt laşă. (Se apleacă pentru a se apropia de el, şi, fără 
a-l privi în ochi, spune încet.) Dar acum vreau şi eu să-ţi destăinuiesc 
ceva. 

LOVBORG (încordat) Spune! Spune! 

HEDDA Da! N-am avut curajul să te ucid... Dar... 

LOVBORG Spune! 

HEDDA Dar nu asta a fost cea mai gravă laşitate a mea, în seara 
aceea... 

LOVBORG (o priveşte o clipă, pricepe şi murmură cu pasiune) O, 
Hedda! Hedda Gabler! Acum văd până în adâncul ascuns al 
prieteniei noastre! Şi tu! Ca şi mine! Şi în tine, acelaşi clocot... 

HEDDA (încet, cu o privire tăioasă) Bagă de seamă! Nu trebuie să 
crezi ceea ce ai spus! 

(A început să se întunece. Berte deschide, de afară, uşa de la antreu.) 

HEDDA (închide zgomotos albumul şi strigă surâzătoare) În sfârşit, 
draga mea! Intră! Hai, odată! 

(Doamna Elvsted intră din vestibul. Poartă o rochie de seară. Uşa se 
închide în urma ei.) 

HEDDA (aşezată pe canapea, întinde brațele în întâmpinarea doamnei 
Elosted) Dulcea mea Thea, nici nu-ţi poţi închipui cu ce nerăbdare te 
aşteptam! 

(Doamna Elvsted a schimbat în treacăt un salut cu cei doi bărbați care se 
află în camera din fund; se îndreaptă spre masă şi-i întinde mâna Heddei. 

Eilert Lowvborg s-a ridicat. El şi doamna Elvsted se salută cu o simplă 
înclinare a capului.) 

DOAMNA ELVSTED Ar trebui, poate, să intru şi dincolo... să 
schimb câteva cuvinte şi cu soţul tău. 

HEDDA Nici nu te gândi! Lasă-i în pace! De altfel îndată trebuie 
să plece. 

DOAMNA ELVSTED A, pleacă... 


HEDDA Da, la o petrecere. 

DOAMNA ELVSTED (precipitat, către Lovborg) Nu cumva te duci 
şi dumneata cu ei? 

LOVBORG Nu. 

HEDDA Domnul Lovborg rămâne cu noi. 

DOAMNA ELVSTED (ia un scaun şi vrea să se aşeze lângă el) Ah, cât 
de frumos este aici! 

HEDDA Nu, micuța mea Thea! Nu acolo! Vino şi aşază-te 
cuminte aici, lângă mine. Vreau să stau între voi doi. 

DOAMNA ELVSTED Bine, cum vrei! (Ocoleşte masa şi se aşază la 
dreapta Heddei, pe canapea. Løvborg îşi reia locul pe scaun.) 

LOVBORG (după o scurtă pauză, către Hedda) Nu e o încântare s-o 
priveşti? 

HEDDA (frăgând-o uşor de păr pe Thea) Numai s-o priveşti? 

LOVBORG Da... Fiindcă noi doi — ea şi cu mine - suntem 
realmente doi buni prieteni. Avem o încredere absolută unul în 
celălalt. Putem deci sta de vorbă, întotdeauna, unul cu celălalt, în 
deplină sinceritate. 

HEDDA Fără cuvinte învăluite, domnule Løvborg! 

LOVBORG Dar... 

DOAMNA ELVSTED (încet, lipindu-se de Hedda) Ah, cât de fericită 
sunt, Hedda! Ştii, el susţine că i-am stimulat inspiraţia. 

HEDDA (privind-o surâzător) Aşa spune? 

LOVBORG Şi nici nu ştiţi, doamnă Tesman, cât de curajoasă ştie 
să fie Thea, atunci când trebuie să acţioneze! 

DOAMNA ELVSTED Ah, Doamne, eu şi curajoasă! 

LOVBORG Deosebit de curajoasă, când e vorba de un prieten. 

HEDDA Ei da, curajul! Dacă l-am avea întotdeauna... 

LOVBORG Ce credeţi că s-ar întâmpla atunci? 

HEDDA Poate că atunci viaţa ar mai putea fi trăită. (Schimbând 


brusc tonul.) Dar acum, scumpa mea Thea, trebuie să iei şi tu un 
pahar de punci rece. 

DOAMNA ELVSTED Nu, mulțumesc, nu beau niciodată... 

HEDDA Atunci, dumneavoastră, domnule Lavborg. 

LOVBORG Mulţumesc, nici eu. 

DOAMNA ELVSTED Nu, nici el! 

HEDDA (privindu-l fix) Dar dacă insist? 

LOVBORG Inutil... 

HEDDA (râzând) Vasăzică nu am niciun fel de putere asupra 
dumneavoastră!... Sărmana de mine! 

LOVBORG Din acest punct de vedere — sigur, nu. 

HEDDA Serios vorbind, cred totuşi că ar trebui s-o faceţi... Chiar 
spre binele dumneavoastră personal. 

DOAMNA ELVSTED Nu, Hedda, nu. 

LOVBORG Cum adică? 

HEDDA Mai bine spus, ar trebui s-o faceţi tocmai pentru ceea ce 
ar putea crede lumea... 

LOVBORG Nu înţeleg... 

HEDDA Da, lumea ar putea ajunge să creadă că în fond nu vă 
simţiți într-adevăr foarte sigur de dumneavoastră. 

DOAMNA ELVSTED (încet) Ah! Te rog, Hedda! 

LOVBORG La urmei urmei, oamenii pot crede ce vor. 

DOAMNA ELVSTED (bucuroasă) Da, nu-i aşa? 

HEDDA L-am surprins pe domnul asesor privindu-vă destul de 
bănuitor. 

LOVBORG Cu ce prilej? 

HEDDA Surâdea atât de ironic în clipa când n-aţi îndrăznit să-i 
însoţiţi pe ceilalţi, dincolo, la masă. 

LOVBORG N-am îndrăznit?! Am preferat să rămân aici, să stau 
de vorbă cu dumneavoastră. 


DOAMNA ELVSTED Cu siguranţă, aşa a fost, Hedda. 

HEDDA ...Ceea ce, însă, domnul asesor n-avea cum să bănuiască! 
Şi am mai văzut cum surâdea şi cum îi arunca priviri furişe lui 
Tesman atunci când n-aţi îndrăznit să acceptaţi invitaţia la acea 
nevinovată petrecere. 

LOVBORG Îndrăzniţi să spuneţi că nu îndrăznesc? 

HEDDA Nu eu o spun. E interpretarea pe care a dat-o domnul 
Brack. 

LØVBORG Lăsaţi-l să creadă ce vrea! 

HEDDA Prin urmare, nu vă duceţi cu ei? 

LOVBORG Nu, rămân aici cu dumneavoastră şi cu Thea. 

DOAMNA ELVSTED Da, Hedda, nu trebuie să te mire! 

HEDDA (surâde şi dă din cap, privindu-l pe Lovborg) Vasăzică, de 
neclintit, ca stânca! Fidel principiilor în vecii vecilor! Vedeţi, aşa 
trebuie să fie omul! (Se întoarce spre doamna Elvsted, o mângâie uşor.) 
Nu-ţi spuneam eu, azi-dimineaţă, când ai venit atât de desperată 
aici? 

LOVBORG (mirându-se) Desperată? 

DOAMNA ELVSTED (speriată) Hedda, Hedda! 

HEDDA Acum cred că-ţi dai singură seama că n-aveai niciun 
motiv să fii atât de îngrijorată, atât de îngrozitor de alarmată... 
(Întrerupându-se.) Deci, putem fi toţi trei mai liniștiți! 

LOVBORG (după o tresărire) Dar despre ce e vorba, doamnă 
Tesman? 

DOAMNA ELVSTED O, Doamne, Hedda! Cum ai putut să spui... 
Ce-ai făcut! Doamne, Dumnezeule! 

HEDDA Nu te mai agita atâta! Asesorul ăsta nesuferit te observă 
tot timpul. 

LOVBORG Vasăzică, îngrozitor de alarmată din cauza mea! 

DOAMNA ELVSTED (încet, văicărindu-se) O, Hedda, m-ai 


nenorocit... Acum, într-adevăr, m-ai nenorocit... 

LOVBORG (o priveşte pe Thea o clipă fix, crispat) Vasăzică asta era 
încrederea ta de nezdruncinat, în prietenul tău... 

DOAMNA ELVSTED (rugătoare) Dragul meu prieten, dragul 
meu, lasă-mă să-ți vorbesc... Ascultă întâi... 

LOVBORG (ia unul dintre paharele cu punci, îl ridică şi spune încet, cu 
o voce răguşită) În sănătatea ta, Thea! (Goleşte paharul, îl pune deoparte şi 
îl ia pe celălalt.) 

DOAMNA ELVSTED (încet) O, Hedda, Hedda, de ce ai vrut cu tot 
dinadinsul să ajungă aici... 

HEDDA Am vrut eu? Eu? Ai nevoie să-ţi oferi o consolare? 

LOVBORG Şi încă unul în sănătatea dumneavoastră, doamnă 
Tesman! Mulţumesc pentru adevăr. Trăiască adevărul! (Bea până la 
fund şi umple din nou paharul.) 

HEDDA (punând mâna pe brațul lui) Destul deocamdată, ajunge! 
Nu uitaţi, în seara asta sunteţi invitat la o petrecere. 

DOAMNA ELVSIED Nu, nu, nu! 

HEDDA Sst! Bagă de seamă, stau amândoi şi se uită drept la tine. 

LOVBORG (depunând paharul) Ei, Thea, pregăteşte-te acum să-mi 
spui adevărul. 

DOAMNA ELVSTED Da! 

LOVBORG Judecătorul ştie foarte bine — nu-i aşa? — că tu ai venit 
să mă cauţi... 

DOAMNA ELVSTED (frângându-şi mâinile) Hedda, Hedda, auzi 
ce mă întreabă! 

LOVBORG Există deci o înţelegere între tine şi el: să vii aici, în 
oraş, şi să mă supraveghezi? Poate chiar lui îi aparţine ideea! Ei, da, 
înţeleg, avea probabil din nou nevoie de mine în biroul lui! Sau, 
poate, îi lipseam la masa de joc? 

DOAMNA ELVSTED (întorcându-se încet) O, Lovborg, Lovborg! 


LOVBORG (ia un pahar şi vrea să-l umple) Ridic paharul pentru 
bătrânul judecător. 

HEDDA (oprindu-l) Nu, destul! Nu uitaţi: trebuie să vă mai duceți 
la asesorul Brack unde îi veţi citi lui Tesman. 

LOVBORG (calm, lasă paharul) A fost o prostie din partea mea, 
Thea. Am înţeles pesemne greşit, totul... Haide, nu mai fi atât de 
supărată pe mine, dragă, dragă prietenă. Vei vedea, şi tu şi toți 
ceilalţi: chiar dacă am căzut o dată jos, jos de tot, acum m-am ridicat 
din nou. Cu sprijinul tău, Thea. 

DOAMNA ELVSTED (strălucind de bucurie) Dumnezeule! Îţi 
mulţumesc! 

(În timpul acesta, Brack ti-a consultat ceasornicul; se ridică odată cu 
Tesman şi trec amândoi în salon.) 

BRACK (luându-și pălăria şi pardesiul) Doamnă Tesman, e timpul 
să plecăm. 

HEDDA Da, e timpul. 

LOVBORG (ridicându-se) Şi pentru mine, domnule asesor. 

DOAMNA ELVSTED (încet şi rugător) O, Lavborg, te rog, nu. Nu! 

HEDDA (o ciupeşte de braţ şi-i şopteşte) Sst! Mai sunt şi alte urechi 
pe aproape. 

DOAMNA ELVSTED (cu un țipăt slab) Au! 

LOVBORG (către Brack) Întrucât aţi avut amabilitatea să mă 
invitaţi şi pe mine... 

BRACK Ei, vasăzică, totuşi, veniţi şi dumneavoastră! 

LOVBORG Da, n-am nicio altă obligație. 

BRACK Mă bucur! Mă bucur foarte mult. 

LOVBORG (băgând manuscrisul în buzunar, către Tesman) Tin, 
înainte de a-l depune, să-l vezi şi tu — pe cât se va putea. 

TESMAN Da, foarte bine! Dar, dragă Hedda, ce se va întâmpla cu 
doamna Elvsted? Cine o va conduce acasă? Aşa-i? 


HEDDA A, se găseşte întotdeauna o soluţie. 

LOVBORG Doamna Elvsted? Dar bineînţeles, voi veni eu s-o iau. 
(Se apropie de ele.) Aşa... spre orele zece, doamnă Tesman? Vă 
convine? 

HEDDA Da, desigur, e perfect. 

TESMAN Ei, atunci e totul în regulă. Dar pe mine să nu mă aştepţi 
atât de devreme, Hedda. 

HEDDA Poţi rămâne cât de târziu vei voi, dragul meu! 

DOAMNA ELVSTED (cu o teamă ascunsă) Domnule Løvborg, eu 
aştept vasăzică aici, până veţi veni. 

LOVBORG (cu pălăria în mână) Da, sigur! 

BRACK Şi acum, domnii mei, trupa veselă porneşte! Să sperăm 
c-o să fie animaţie — după cum spune o anumită, frumoasă doamnă. 

HEDDA Ei, dacă acea frumoasă doamnă ar putea fi şi ea prezentă, 
dar invizibilă, la această petrecere! 

BRACK De ce invizibilă? 

HEDDA Pentru a putea auzi cum arată animația naturală, 
nefalsificată, domnule asesor. 

BRACK N-aş sfătui-o, totuşi, pe frumoasa doamnă. 

TESMAN (ridicându-se şi el) Nu, zău, eşti foarte amuzantă, Hedda! 
Auzi, ce idee! 

BRACK Vă salut, doamnele mele! La revedere! 

LOVBORG (ridicându-se pentru a-şi lua rămas bun) Deci, în jurul 
orei zece. 

(Brack, Lovborg şi Tesman ies pe uşa care dă în antreu. În acelaşi timp, 
Berte vine dinspre odaia din fund, cu o lampă aprinsă pe care o aşază pe 
masa din salon, apoi iese.) 

DOAMNA ELVSTED (s-a ridicat şi umblă neliniştită prin odaie) 
Hedda, Hedda, cum o să sfârşească toate? 

HEDDA La ora zece, va veni! Îl văd, îl am în faţa ochilor: cu 


frunze de viţă în păr, aprins şi plin de voioşie! 

DOAMNA ELVSTED Dea Domnul să fie aşa. 

HEDDA Şi atunci... Atunci îşi va redobândi puterea asupra lui 
însuşi. Atunci va fi, într-adevăr, pentru tot restul vieţii lui, un om 
liber. 

DOAMNA ELVSTED Doamne, de s-ar întoarce aşa cum îl vezi tu. 

HEDDA Aşa, şi nu altfel! (Se ridică şi se apropie de ea.) Tu 
păstrează-ţi îndoielile tale, eu îmi păstrez încrederea mea în el. Cred 
în el! Şi acum, vom avea dovada... 

DOAMNA ELVSTED Îmi ascunzi ceva, Hedda. 

HEDDA Da, îţi ascund. Vreau ca măcar o dată în viaţa mea să am 
putere asupra soartei unui om. 

DOAMNA ELVSTED Cum tu... nu ai?... 

HEDDA Nu am - şi n-am avut niciodată. 

DOAMNA ELVSTED Nici asupra soțului tău? 

HEDDA Ba da, dar el nu merită... osteneala. O! De-ai putea 
pricepe cât sunt de săracă. În timp ce tu ai dreptul să fii atât de 
bogată! (Cuprinzând-o fierbinte în brate.) Cred că tot am să-ţi ard părul. 

DOAMNA ELVSTIED Lasă-mă! Lasă-mă! Mi-e frică de tine, 
Hedda! 

BERTE (în deschizătura uşii) Am pregătit masa pentru ceai, 
doamnă. 

HEDDA Bine, venim! 

DOAMNA ELVSTED Nu, nu, nu! Prefer să mă întorc singură 
acasă. Acum, îndată! 

HEDDA Lasă prostiile! Mai întâi trebuie să-ţi bei ceaiul! Hai, 
prostuţo. Şi la ora zece vine Eilert Lavborg cu o cunună din frunze 
de viţă în jurul capului... (O trage aproape cu forta pe doamna Elvsted 
spre uşă.) 


Actul III 


(Acelaşi decor. Draperiile din faţa uşii din fund sunt trase; de 
asemenea, cele din fața glasvandului. Lampa cu abajur de pe masă 
arde cu flacăra micşorată. Uşiţa deschisă a sobei arată că focul, care a 
ars toată noaptea, e acum aproape stins. Doamna Elvsted, înfăşurată 
într-un şal mare şi cu picioarele pe un taburet, stă lăsată pe spate, 
într-un fotoliu, lângă sobă. Hedda doarme îmbrăcată, întinsă pe 
canapea, acoperită cu o cuvertură.) 


DOAMNA ELVSTED (după o pauză, îşi îndreaptă repede trupul şi 
ascultă încordat, apoi se lasă din nou în fotoliu, obosită, lamentându-se 
încet) O, Doamne, Doamne, încă n-a venit! Încă n-a venit! 

(Berte întră în vârful picioarelor pe uşa vestibulului, păşind încet. Are o 
scrisoare în mână. ) 

DOAMNA ELVSTED (se întoarce şi şopteşte încet) A venit cineva? 

BERTE (încet) Da, a adus cineva scrisoarea asta. 

DOAMNA ELVSIED (întinzând grăbită mâna) O scrisoare! 
Dă-mi-o! 

BERTE E pentru domnul doctor. 

DOAMNA ELVSTED Aa! 

BERTE A adus-o fata în casă a domnişoarei Tesman. O las aici, pe 
masă. 

DOAMNA ELVSTED Bine, las-o... 

BERTE (punând scrisoarea pe masă) Eu zic să sting lampa, văd că 
fumegă... 

DOAMNA ELVSTED Bine, stinge-o. În curând se luminează de 
ziuă. 

BERTE (stingând lampa) S-a luminat de tot, doamnă. 

DOAMNA ELVSTED S-a făcut ziuă! Şi încă nu s-a întors! 


BERTE Ei, îmi ziceam eu c-aşa o să se întâmple... 

DOAMNA ELVSTED Dumneata ai ştiut? 

BERTE Da... Când am văzut că un domn - pe care-l cunosc eu 
mai de mult, a venit iar la noi şi a plecat cu dânşii... Că despre 
domnul ăsta s-au vorbit multe aici, în oraş, pe vremuri. 

DOAMNA ELVSTED Nu vorbi atât de tare. O trezeşti pe doamna. 

BERTE (se uită spre canapea şi suspină) Doamne, da, s-o lăsăm să 
doarmă, sărăcuţa. Să mai pun lemne în sobă? 

DOAMNA ELVSTED Mulţumesc, pentru mine, nu. 

BERTE Bine... (Iese încet pe uşa vestibulului.) 

HEDDA (se trezeşte la închiderea uşii şi se uită în sus) Ce s-a 
întâmplat? 

DOAMNA ELVSTED Era Berte. 

HEDDA (privind în jur) A, a fost aici! Da, acum m-am dezmeticit. 
(Se ridică, rămânând aşezată pe canapea, se întinde şi îşi freacă ochii.) Cât e 
ceasul, Thea? 

DOAMNA ELVSTED E trecut de şapte. 

HEDDA La ce oră s-a întors Tesman? 

DOAMNA ELVSTED Nu a venit. 

HEDDA Nu s-a întors încă acasă? 

DOAMNA ELVSTED (ridicându-se) Nu s-a întors încă nimeni. 

HEDDA Şi noi, care am stat treze şi am aşteptat până aproape de 
ora patru. 

DOAMNA ELVSIED (frângându-şi mâinile) Şi cum l-am mai 
aşteptat! 

HEDDA (cască, duce mâna la gură) Da, ar fi putut să ne scutească de 
aşteptarea asta. 

DOAMNA ELVSTED Ai reuşit să dormi puţin? 

HEDDA Da. Cred chiar că am reuşit să dorm destul de bine. Tu 
nu? 


DOAMNA ELVSTED Nicio clipă. N-am putut, Hedda! Mi-a fost, 
pur şi simplu, imposibil. 

HEDDA (se scoală şi se duce la ea) Ei, hai, hai! N-ai niciun motiv să 
fii îngrijorată. Îmi dau foarte bine seama cum a decurs totul. 

DOAMNA ELVSTED Poţi să-mi spui şi mie? 

HEDDA Ei, bineînţeles, petrecerea asesorului s-a prelungit 
mult... 

DOAMNA ELVSTED Asta-i sigur. Dar, oricum... 

HEDDA Şi Tesman n-a mai vrut să se întoarcă acasă, ca să nu 
trebuie să sune în miez de noapte şi să ne trezească... (Râde.) Poate 
nici nu i-ar fi plăcut prea mult să se arate în starea în care era. 

DOAMNA ELVSTED Şi atunci, unde s-o fi dus? 

HEDDA Cu siguranţă, la mătuşile lui; s-a dus să doarmă acolo. 
l-au păstrat intactă fosta lui cameră. 

DOAMNA ELVSTED Nu, la ele nu poate fi. Adineauri chiar a 
sosit o scrisoare de la domnişoara Tesman. E acolo, pe masă. 

HEDDA Daa? (Privind adresa.) Da, e scrisul mătuşii Julle. Ei, 
atunci au rămas la domnul asesor. Şi Eilert Lovborg, cu cununa lui 
din frunze de viţă, stă şi le face lectură. 

DOAMNA ELVSTED Hedda, nici tu nu crezi ce spui... 

HEDDA Thea, n-ai mai multă minte decât o oiţă. 

DOAMNA ELVSTED Din păcate, probabil că asta şi sunt... 

HEDDA Şi, moartă de oboseală, cum arăţi... 

DOAMNA ELVSTED Da. Sunt moartă de oboseală. 

HEDDA De aceea trebuie să mă asculţi, să faci ce-ţi spun eu: du-te 
în odaia mea şi culcă-te... 

DOAMNA ELVSTED Nu, nu, oricum, tot n-aş putea dormi. 

HEDDA Ba, cu siguranţă, vei dormi. 

DOAMNA ELVSTED Dar acum soţul tău trebuie să sosească 
dintr-o clipă într-alta. Şi vreau să aflu numaidecât... 


HEDDA Te trezesc eu când se întoarce. 

DOAMNA ELVSTED Îmi promiţi, Hedda? 

HEDDA Da, poţi conta pe mine. Şi acum, haide, du-te şi te culcă. 
Încearcă să dormi. (Thea iese prin odaia din fund.) 

(Hedda se duce la glasvand şi trage draperia. 

Lumina puternica a zilei pătrunde în odaie; Hedda ia de pe masa de scris 
o oglindă de mână, se priveşte şi-şi aranjează părul. Se duce spre uşa 
vestibulului şi apasă pe butonul de sonerie. După câteva clipe, Berte apare în 
prag.) 

BERTE Doamna doreşte ceva? 

HEDDA Da, mai pune lemne în sobă. Tremur de frig. 

BERTE Pun, pun... Să vedeţi ce repede se încălzeşte aici. (Adună 
tăciuni şi pune lemne peste ei în sobă; se opreşte şi ascultă.) A sunat cineva 
la uşa de la intrare, doamnă. 

HEDDA Du-te de deschide. Văd eu de foc. 

BERTE O să vedeţi, se aprinde îndată. (Iese pe uşa dinspre vestibul; 
Hedda, în genunchi pe taburet, mai pune câteva lemne în sobă. După o 
scurtă pauză, din vestibul intră Jørgen Tesman. Arată obosit şi parcă 
întunecat; merge în vârfurile picioarelor şi se furişează spre uşă, vrând să se 
strecoare printre draperii.) 

HEDDA (lângă sobă, fără să ridice privirea) Bună dimineața. 

TESMAN (întorcându-se) Hedda! (Se apropie.) Dar, pentru 
Dumnezeu, Hedda, de ce te-ai sculat atât de devreme? Aşa-i? 

HEDDA Da, m-am sculat foarte devreme azi. 

TESMAN Şi eu, care eram convins că dormi încă! Închipuieşte-ţi! 

HEDDA Nu vorbi atât de tare. Doamna Elvsted s-a culcat la mine 
în odaie. 

TESMAN Doamna Elvsted a rămas aici peste noapte? 

HEDDA Da, n-a venit nimeni s-o ia. 

TESMAN A, n-a venit nimeni... 


HEDDA (închide uşa de la sobă şi se ridică) Ei, a fost chiar atât de 
amuzantă petrecerea? 

TESMAN Ai fost cumva îngrijorată? Aşa-i? 

HEDDA Asta ar fi greu să mi se întâmple mie! Te-am întrebat 
numai cum ai petrecut? 

TESMAN Bine! Ei, o dată, aşa, merge! Mai cu seamă la început, 
când Eilert Lovborg mi-a citit din cartea lui. Noi am fost primii — am 
sosit cu o oră mai devreme decât toţi ceilalţi. Şi în timpul ăsta Brack a 
trebuit să se ocupe cu pregătirile... Aşa că Eilert a avut timp să-mi 
citească... 

HEDDA (se aşază în partea dreaptă a mesei) Ei, ia să aud! 

TESMAN (se aşază pe taburet, lângă sobă) Nu, Hedda, nici nu-ţi poţi 
închipui ce operă va fi! Fără nicio îndoială, o lucrare cu totul 
excepţională. Genială! Închipuieşte-ţi! 

HEDDA Nu mă interesează! 

TESMAN Faţă de tine, Hedda, trebuie să recunosc însă că atunci 
când, în sfârşit, a început să citească, am încercat un sentiment... 
urât. 

HEDDA Urât? 

TESMAN De invidie. Da, îl invidiam pur şi simplu pe Eilert, că a 
fost în stare să scrie o asemenea carte. Închipuieşte-ţi, Hedda! 

HEDDA Îmi închipui! 

TESMAN Dar să ştii, Hedda, cu toate calităţile pe care le are, din 
păcate, el nu se mai poate îndrepta. 

HEDDA Vrei să spui că are mai mult curaj în viaţă decât ceilalți? 

TESMAN Nu, vezi tu, nu poate absolut deloc să se stăpânească... 
Pierde orice măsură când e vorba de plăcerile vieţii... 

HEDDA Şi cum a fost până... până la urmă? 

TESMAN Dragă Hedda, cred că cel mai corect aş putea-o numi o 
bacanală. 


HEDDA Avea şi frunze de viţă în păr? 

TESMAN Frunze de viţă? Nu, n-am observat! Dar a ţinut un 
discurs lung şi foarte încâlcit în cinstea femeii care l-a inspirat în 
timpul cât a scris lucrarea. Da, aşa s-a exprimat. 

HEDDA A şi numit-o? 

TESMAN Nu! Nu i-a rostit numele. Dar nu poate fi decât doamna 
Elvsted. Cine altcineva? Aşa-i? la, gândeşte-te! 

HEDDA Şi unde te-ai despărţit de el? 

TESMAN În drum spre casă. Am plecat amândoi odată. Ultimii... 
A venit şi Brack cu noi ca să mai ia puţin aer... De fapt, ne 
înţelesesem să-l conducem împreună pe Eilert acasă. Ştii, băuse 
foarte mult... 

HEDDA Eilert era beat, deci. 

TESMAN Dar acum urmează lucrul cel mai ciudat, Hedda. Sau, 
aş spune mai degrabă, cel mai dureros. Aproape că mi-e şi ruşine să 
ţi-l povestesc... Fiindcă e vorba de Eilert. 

HEDDA Ei, ce s-a mai întâmplat? 

TESMAN Da, în timp ce ne înapoiam - închipuieşte-ţi! — din 
întâmplare, am rămas puţin în urmă. Închipuieşte-ţi, numai câteva 
minute! 

HEDDA Dar spune odată! 

TESMAN Şi în timp ce mă grăbeam să-i ajung pe ceilalţi din urmă 
ce crezi că am găsit la marginea drumului? 

HEDDA De unde vrei să ştiu? 

TESMAN Dar pentru nimic în lume, Hedda, să nu vorbeşti cu 
nimeni despre asta... Auzi? Promite-mi! Pentru Eilert! (Din 
buzunarul hainei scoate un pachet învelit în hârtie.) Închipuieşte-ţi, 
Hedda, am găsit asta! 

HEDDA Nu e pachetul pe care-l avea la el, ieri, când a fost aici? 

TESMAN Ba da, e manuscrisul lui! Să pierzi un manuscris atât de 


preţios, de neînlocuit, fără să-ţi dai măcar seama! E şi foarte dureros 
şi îngrijorător, Hedda... 

HEDDA Şi de ce nu i-ai dat imediat pachetul înapoi? 

TESMAN Nu, n-am îndrăznit s-o fac în starea în care era... 

HEDDA Şi nici n-ai spus nimănui că l-ai găsit? 

TESMAN Ei, cum era să spun? Tot din delicateţe faţă de Eilert! 

HEDDA Vasăzică, nimeni nu ştie că e la tine... 

TESMAN Nu. Şi nici nu trebuie să ştie nimeni. Aşa-i? 

HEDDA Şi despre ce ai vorbit cu el, după aceea? 

TESMAN Dar nici n-am mai apucat să-i vorbesc! Când am pornit 
cu toţii pe străzi, el, împreună cu alţi doi-trei, au dispărut, deodată. 
Închipuieşte-ţi! 

HEDDA Aşa? Atunci înseamnă că l-au condus acasă cei cu care a 


rămas. 

TESMAN Probabil... lar Brack a luat-o şi el pe alt drum. 

HEDDA Şi tu pe unde ai umblat de atunci? 

TESMAN Ne-a invitat pe câţiva acasă la el, să bem o cafea — un 
chefliu vesel care a fost cu noi la petrecere. Era dimineaţa, în zori, 
adică era încă noapte... Aşa-i? Dar după ce mă odihnesc puţin, mă 
duc cu manuscrisul la Eilert... Acum o fi dormind şi el... ÎI las să se 
mai dezmeticească şi pe urmă mă duc la el... 

HEDDA (întinde mâna, ia pachetul) Nu trebuie să i-l duci chiar 
acum... Lasă-mi-l şi mie, să-l citesc. 

TESMAN Nu, dragă Hedda, zău, nu îndrăznesc. 

HEDDA Nu îndrăzneşti? 

TESMAN Nu, fiindcă îţi închipui cât de desperat va fi când se va 
trezi şi va vedea că-i lipseşte manuscrisul. Fiindcă, trebuie să ştii, nu 
are nicio copie! spunea chiar el. 

HEDDA (privindu-l cercetător) Şi nu l-ar putea rescrie? 

TESMAN Nu, nu cred că ar fi posibil... Inspirația, vezi tu... 


HEDDA Da, asta-i adevărat... (Neglijent.) A, uite, o scrisoare 
pentru tine. 

TESMAN Da? Nu mai spune! 

HEDDA (întinzându-i-o) A sosit azi-dimineaţă, foarte devreme. 

TESMAN De la mătuşa Julle! Ce poate fi? (Pune manuscrisul 
împachetat pe celălalt taburet, deschide scrisoarea, o parcurge şi tresare.) 
Hedda, îmi scrie că biata mătuşa Rina îşi trăieşte ultimele clipe. 

HEDDA Era de aşteptat. 

TESMAN Şi că, dacă mai vreau s-o prind în viaţă, să mă grăbesc. 
Alerg îndată. 

HEDDA (reținându-şi un surâs) Şi chiar vrei să şi alergi? 

TESMAN Scumpa mea Hedda, ce bine-ar fi dacă ţi-ai putea 
învinge aversiunea şi dacă ai vrea să vii cu mine! Aşa-i? 

HEDDA (se ridică şi spune, obosită) Nu, te rog, nu-mi pretinde asta. 
Nu doresc să văd boală şi moarte. Lasă-mă, te rog, departe de toate 
astea... 

TESMAN Bine, bine... (Umblând în lung şi în lat prin odaie.) Pălăria 
mea? Pardesiul? A, în vestibul! Doamne, Dumnezeule, sper că nu 
voi sosi prea târziu. Aşa-i? 

HEDDA Ei, haide, fugi! 

(Berte apare în uşa de la vestibul.) 

BERTE Domnul asesor întreabă dacă poate intra. 

TESMAN La ora asta! Nu, acum îmi este imposibil să-l primesc. 

HEDDA Dar eu pot! (Către Berte.) Pofteşte-l pe domnul asesor. 

(Berte iese.) 

HEDDA (repede, şoptit) Pachetul, Tesman. (ÎL ia de pe taburet.) 

TESMAN Da, dă-mi-l! 

HEDDA Nu, nu, ţi-l pun eu bine... 

(Se duce la masa de scris şi îl ascunde între rafturile de cărți. Lesman este 
atât de surescitat şi de grăbit, încât nu reuşeşte să-şi pună mănuşile. 


Asesorul Brack intră din vestibul.) 

HEDDA (salutându-l, cu o înclinare a capului) Sunteţi — ca de obicei 
— foarte matinal, domnule asesor! 

BRACK Da, nu-i aşa? (Către Tesman.) Şi dumneavoastră sunteţi 
gata de plecare? 

TESMAN Da, trebuie neapărat să mă duc la mătuşile mele. 
Închipuiţi-vă, mătuşa Rina e pe moarte, sărmana! 

BRACK Vai! Chiar pe moarte? Atunci nu vreau să vă mai rețin 
într-o clipă atât de gravă. 

TESMAN Da, într-adevăr, trebuie să fug. La revedere! La 
revedere! (Iese grăbit pe uşa vestibulului.) 

HEDDA (apropiindu-se) La dumneavoastră acasă, azi-noapte, se 
pare că a fost mai mult decât animaţie, domnule asesor! 

BRACK N-am avut încă vreme să-mi schimb hainele, doamnă 
Hedda. 

HEDDA Nici dumneavoastră? 

BRACK Nu, după cum vedeţi. Dar ce v-a povestit Tesman despre 
peripeţiile de azi-noapte? 

HEDDA Mai nimic... detalii plicticoase... Mi-a spus numai că a 
fost împreună cu alţii să ia cafeaua... undeva. 

BRACK Povestea asta cu cafeaua, o cunosc. Cred că Eilert 
Lavborg n-a fost cu el acolo? 

HEDDA Nu, îl conduseseră mai înainte acasă. 

BRACK Şi Tesman? 

HEDDA Nu, alţi câţiva, spunea el. 

BRACK (surâzând) Jørgen Tesman este într-adevăr un naiv, un 
suflet pur... 

HEDDA Da, este!... Dar, spuneţi-mi, s-a mai întâmplat şi... 
altceva? 

BRACK Da, mai există şi un „altceva”! 


HEDDA Ei, asta-i! Să luăm loc, domnule asesor, ca să puteţi 
povesti mai bine. (Se aşază de o parte a mesei; Brack, la celălalt capăt, dar 
aproape de ea.) Prin urmare? 

BRACK Aveam motive speciale să urmăresc peregrinările 
invitaţilor mei... Sau, mai bine spus, a unora dintre invitaţii mei. 

HEDDA Şi dintre aceştia, probabil, face parte şi Eilert Lovborg. 

BRACK Trebuie să recunosc că da! 

HEDDA Acum mă faceţi cu adevărat curioasă. 

BRACK Ştiţi unde şi-a petrecut restul nopţii — el şi cu alţi câțiva, 
doamnă Hedda? 

HEDDA Dacă se poate povesti, atunci povestiţi-mi. 

BRACK Dar bineînţeles că se poate povesti! Ei bine, au apărut 
într-o casă... unde avea loc o serată... într-adevăr, foarte „animată”. 

HEDDA Foarte libertină, vreţi să spuneți. 

BRACK Dintre cele mai libertine, doamnă! 

HEDDA Povestiţi-mi mai amănunţit, domnule asesor! 

BRACK Lavborg obținuse mai de mult o invitaţie. Ştiu sigur. Dar 
pe atunci refuzase să mai frecventeze un asemenea mediu. Fiindcă, 
ştiţi, îşi schimbase cu totul conduita... Începuse o viaţa nouă... 

HEDDA Da, acolo sus, la judecătorul Elvsted. Ei, şi vasăzică totuşi 
s-a dus? 

BRACK Da, vedeţi dumneavoastră, doamnă Hedda, din 
nenorocire, aseară, la mine, demonul a pus din nou stăpânire pe el... 
HEDDA Am auzit, totuşi, că era într-o stare de mare inspiraţie! 

BRACK Îngrozitoare! Sălbatică! Şi în această stare fiind, îmi 
închipui că a ajuns la un alt mod de a gândi... Din păcate, doamnă, 
noi, bărbaţii, nu ţinem cu consecvență la principiile noastre, aşa cum 
s-ar cuveni. 

HEDDA Dar nu mă îndoiesc că dumneavoastră, domnule asesor, 
faceţi excepţie. Şi ce s-a întâmplat mai departe cu Lavborg? 


BRACK Ei, bine, ca să nu mai lungesc vorba, a ajuns în cele din 
urmă în saloanele domnişoarei Diana. 

HEDDA Ale domnişoarei Diana? 

BRACK Domnişoara Diana organizase la ea acasă o serată pentru 
un cerc ales de prieteni şi admiratori! 

HEDDA Nu-i una cu părul roşu? 

BRACK Exact. 

HEDDA Un fel de cântăreaţă? 

BRACK Da, şi cântăreaţă. Dar mai bine decât orice, se pricepe să 
vâneze bărbaţi. Cu siguranţă că aţi auzit de ea. În zilele lui de 
prosperitate, Eilert Lovborg era unul dintre cei mai înflăcăraţi 
susţinători ai ei. 

HEDDA Şi cum s-a terminat povestea din noaptea trecută? 

BRACK Se pare că nu prea amical. Domnişoara Diana a trecut de 
la primirea cea mai afectuoasă, la atacuri agresive. 

HEDDA Împotriva lui Lovborg? 

BRACK Fiindcă Lovborg a acuzat-o pe ea, sau pe prietenele ei, că 
l-au jefuit. Susţinea că i-ar fi dispărut portofelul şi alte lucruri. Pe 
scurt, se pare că n-a mai ţinut seama de nimic şi a dat un spectacol 
îngrozitor! 

HEDDA Şi care a fost urmarea? 

BRACK O încăierare generală şi între femei, şi între bărbaţi. Din 
fericire, în cele din urmă a sosit poliţia la faţa locului. 

HEDDA A venit şi poliţia? 

BRACK Da, dar a fost o distracţie care l-a costat scump pe Eilert 
Lavborg. Omul ăsta e nebun! 

HEDDA Adică? 

BRACK Se pare că ar fi opus o rezistenţă violentă. Că l-ar fi 
pălmuit pe unul dintre poliţişti şi că i-ar fi sfâşiat haina. Aşa că a 
trebuit să-i urmeze la comisariat. 


HEDDA De unde ştiţi toate astea? 

BRACK Chiar de la poliţie. 

HEDDA (privind înainte) Vasăzică, aşa s-au petrecut lucrurile. 
Aşadar, nu i s-a oferit cununa de frunze de viţă. 

BRACK Frunze de viţă, doamnă Hedda? 

HEDDA (schimbând tonul) Dar spuneţi-mi, domnule asesor, în 
definitiv, ce v-a făcut să-l urmăriţi tot timpul pe Eilert Lavborg şi să-l 
spionaţi? 

BRACK În primul rând, nu mi-ar putea fi indiferent dacă la 
anchetă ar ieşi la iveală că Løvborg venea tocmai de la mine. 

HEDDA Vasăzică, va fi şi o anchetă. 

BRACK Se-nţelege. La urma urmei, fie ce-o fi! Dar mi se pare că, 
în calitate de prieten al casei, era de datoria mea să vă aduc la 
cunoştinţă, dumneavoastră şi lui Tesman, tot ce s-a petrecut cu 
Lavborg, în noaptea trecută. 

HEDDA Şi de ce trebuia neapărat să ne aduceți la cunoştinţă, 
domnule asesor Brack? 

BRACK Ei bine, pentru că am mai mult decât bănuiala că el ar 
vrea să uzeze de dumneavoastră ca de un paravan. 

HEDDA Dar cum v-a putut trece prin minte asemenea lucru? 

BRACK Pentru numele lui Dumnezeu, doar nu suntem orbi, 
doamnă Hedda. Cum nu vă gândiţi? Această doamnă Elvsted nu va 
părăsi prea curând oraşul. 

HEDDA Dacă ar fi într-adevăr ceva între el şi această doamnă ar 
putea găsi, fără îndoială, cu totul alte locuri unde să se întâlnească. 

BRACK Dar nu în casa unor oameni respectabili... Fiindcă 
de-acum înainte, lui Eilert Lavborg accesul în asemenea case îi va fi 
definitiv închis. 

HEDDA Şi dumneavoastră sunteţi de părere că şi a mea ar trebui 
să rămână închisă pentru el? 


BRACK Recunosc că mi-ar fi mai mult decât penibil dacă acest 
domn ar avea acces permanent aici. Dacă el, un element inutil, care 
nu are ce căuta în societate, s-ar introduce în... 

HEDDA În triunghi? 

BRACK Întocmai. Pentru mine ar fi o pierdere: ca şi când mi-aş 
pierde propriul cămin... 

HEDDA (privindu-l surâzând) Vasăzică: unicul cocoş din ogradă, 
asta vă este ţinta. 

BRACK (dând încet din cap şi coborând vocea) Da, asta mi-e ţinta. Şi 
pentru această ţintă voi lupta cu toate mijloacele de care dispun. 

HEDDA (În timp ce surâsul îi piere de pe buze) Sunteţi cu siguranţă 
un om primejdios, în anumite situaţii... 

BRACK Credeţi? 

HEDDA Da, acum încep s-o cred. Şi voi avea o inimă foarte 
uşoară atâta vreme cât nu voi fi în situaţia de a depinde de 
dumneavoastră. 

BRACK (râzând ambiguu) Da, doamnă Hedda, poate că aveţi 
dreptate. Dar cine ştie dacă n-aş fi tocmai eu omul care să găsească o 
oarecare soluţie pentru orice fel de situaţie... 

HEDDA Serios?! Dar, domnule asesor, am impresia că aţi şi trecut 
la ameninţări... Şi că acesta este chiar scopul vizitei dumneavoastră. 

BRACK (ridicându-se) O, departe de asta! Vedeţi dumneavoastră, 
triunghiul de care vă vorbeam trebuie întărit şi apărat printr-un liber 
consimțământ. 

HEDDA Asta-i şi părerea mea. 

BRACK Da, vasăzică, am reuşit să spun ceea ce am vrut. Dar 
acum trebuie să ajung din nou acasă. La revedere, doamnă Hedda! 
(Se duce către glasvand.) 

HEDDA (ridicându-se) Plecaţi prin grădină? 

BRACK Da, pentru mine drumul e mai scurt pe-acolo. 


HEDDA Şi afară de asta, e şi mai lăturalnic. 

BRACK Adevărat. N-am nimic împotriva drumurilor lăturalnice. 
La timpul lor, pot fi destul de picante. 

HEDDA Vreţi să spuneţi, atunci când se trage cu precizie? 

BRACK (din prag, către ea) O, doar nu ne împuşcăm cocoşii 
domestici din ogradă! 

HEDDA (râzând şi ea) Mai ales singurul exemplar din ogradă!... 

(Se salută râzând; Brack iese, Hedda închide uşa în urma, lui şi rămâne 
un timp, încruntată, privind afară. Se duce apoi la masa de scris, ia 
manuscrisul lui Lovborg de pe raft şi vrea să-l răsfoiască. Se aude în vestibul 
glasul Bertei. Hedda se întoarce şi ascultă. 

Încuie repede pachetul în sertar şi pune cheia pe masa de scris. Eilert 
Lovborg, cu pardesiul pe el şi cu pălăria în mână, deschide cu violență uşa 
dinspre vestibul. Arată tulburat, surescitat. ) 

LOVBORG (întors spre vestibul) Şi eu îţi spun că trebuie să intru, şi 
că voi intra! (Închide uşa, se întoarce, o zăreşte pe Hedda, se stăpâneşte 
imediat şi salută.) 

HEDDA (lângă masa de scris) Domnule Lovborg, aţi venit cam 
târziu s-o luaţi pe Thea. 

LOVBORG Sau, poate, am venit prea devreme la dumneavoastră. 
Vă rog să mă scuzaţi! 

HEDDA De unde ştiţi că Thea se mai află încă la mine? 

LOVBORG Am căutat-o acasă la ea şi mi s-a spus că nu s-a mai 
înapoiat de aseară. 

HEDDA (ducându-se la masa din salon) Şi când v-au dat această 
informaţie, n-au mai adăugat nimic?... Vreau să spun, n-au făcut 
nicio remarcă? 

LOVBORG (privind-o întrebător) Ce fel de remarcă? 

HEDDA Vreau să spun, n-au făcut unele aprecieri în legătură cu 
absenţa ei de o noapte întreagă?... 


LOVBORG (înțelegând deodată) A, da! Într-adevăr: eu o trag după 
mine, la fund! Dar n-au făcut totuşi o asemenea remarcă. Tesman, 
desigur, nu s-a sculat încă? 

HEDDA Nu, nu cred. 

LOVBORG Când s-a întors acasă? 

HEDDA Foarte târziu. 

LOVBORG V-a povestit ceva? 

HEDDA Da, am auzit că a fost multă veselie, multă animaţie, la 
asesorul Brack. 

LOVBORG Nimic altceva? 

HEDDA Nu, nu cred. De altfel, eram moartă de somn. 

DOAMNA ELVSTED (intrând din fund printre draperii şi 
îndreptându-se spre Lovborg) O, Løvborg! În sfârşit! 

LOVBORG Da, în sfârşit. Şi prea târziu. 

DOAMNA ELVSTED (privindu-l cu teamă) Ce e prea târziu? 

LOVBORG Acum totul e prea târziu. Cu mine s-a sfârşit. 

DOAMNA ELVSTED Nu, nu, nu spune asta! 

LOVBORG Şi tu o să spui la fel, când o să auzi. 

DOAMNA ELVSTED Nu vreau să aud nimic! 

HEDDA Poate preferaţi să rămâneţi singur cu ea, ca să-i vorbiţi? 
Eu pot pleca... 

LOVBORG Nu, rămâneţi şi dumneavoastră. Vă rog. 

DOAMNA ELVSTED Şi eu îţi repet că nu vreau să aud nimic. 

LOVBORG Nu despre aventurile mele de azi-noapte vreau să-ţi 
vorbesc... 

DOAMNA ELVSTED Atunci despre ce? 

LOVBORG Despre drumurile noastre, care trebuie să se despartă 
acum. 

DOAMNA ELVSTED Să se despartă? 
HEDDA (involuntar) Ştiam. 


LOVBORG Pentru că nu mai am nevoie de tine, Thea. 

DOAMNA ELVSTED Cum poţi să-mi vorbeşti aşa, Lavborg? Nu 
mai ai nevoie de mine! Să nu te mai ajut ca până acum? Nu, noi 
rămânem împreună, ca să lucrăm împreună. 

LOVBORG De azi înainte, nu mai lucrez. 

DOAMNA ELVSTED (cu o descurajare profundă) La ce-mi va mai 
folosi viaţa, atunci? 

LOVBORG Vei încerca să trăieşti ca şi cum nu m-ai fi cunoscut 
niciodată. 

DOAMNA ELVSTED Nu pot! Nu pot! 

LOVBORG Încearcă şi vei putea, Thea. Trebuie să te întorci acasă. 

DOAMNA ELVSTED (revoltată) Niciodată, pentru nimic în lume. 
Acolo unde eşti tu, vreau să fiu şi eu! Nu mă las izgonită! Vreau să 
rămân aici! Să fiu alături de tine atunci când va apărea cartea. 

HEDDA (încordată, cu jumătate glas) A, cartea, da! 

LOVBORG (uitându-se la ea) Cartea mea şi a ei. Şi a ei! Asta-i 
adevărul. 

DOAMNA ELVSTED Da, şi eu simt că-i aşa. De aceea am şi eu 
dreptul să fiu cu tine atunci, când va apărea. Vreau să fiu de faţă 
când ţi se va acorda din nou onoarea şi prețuirea. Şi fericirea, 
fericirea asta vreau s-o împart cu tine. 

LOVBORG Thea, cartea noastră nu va mai apărea niciodată. 

HEDDA A! 

DOAMNA ELVSTED Nu va apărea? 

LOVBORG Nu mai poate să apară. 

DOAMNA ELVSTED (cu un presentiment dureros) Lovborg, ce-ai 
făcut cu manuscrisul? 

HEDDA (îl priveşte ca încordare) Da, manuscrisul? 

DOAMNA ELVSTED Unde-i? 

LOVBORG Thea, renunță, nu mă mai întreba! 


DOAMNA ELVSTED Ba da, ba da, vreau să ştiu! Am dreptul s-o 
aflu imediat. 

LOVBORG Manuscrisul, ei, dacă vrei să ştii... manuscrisul l-am 
rupt în mii de bucăţi. 

DOAMNA ELVSTED (Hipă) O, nu, nu! 

HEDDA (fără să vrea) Dar nu-i ade... 

LOVBORG (uitându-se la ea) Dumneavoastră credeţi că nu-i 
adevărat? 

HEDDA (stăpânindu-se) Ba, dimpotrivă, cred. Din moment ce o 
spuneţi chiar dumneavoastră. Dar sună atât de neverosimil... 

LOVBORG Şi totuşi, e adevărat. 

DOAMNA ELVSTIED  (frângându-şi mâinile) O, Doamne, o, 
Doamne, Hedda! să rupi în bucăţi propria-ţi operă. 

LOVBORG Mi-am sfâşiat, cu mâinile mele, propria mea viaţă. Dar 
ce altceva puteam face cu opera vieţii mele? 

DOAMNA ELVSTED Prin urmare, asta ai făcut azi-noapte? 

LOVBORG Da, auzi, Thea? În mii de bucăţi! Şi le-am aruncat pe 
toate în apele fiordului. Acolo, afară, departe. Oricum, e o apă mare, 
curată. I le-am încredinţat ei, vântului... Se vor scufunda, peste 
puţin timp. Adânc, tot mai adânc. Ca şi mine, Thea. 

DOAMNA ELVSTED Să ştii, Lovborg, tu ţi-ai înecat cartea, dar 
până la sfârşitul zilelor mele eu am să cred că ţi-ai înecat copilul. 

LOVBORG Da, într-un fel, mi-am ucis copilul. 

DOAMNA ELVSTED Dar cum ai putut? Copilul îmi aparţinea şi 
mie. 

HEDDA (aproape fără glas) Copilul... 

DOAMNA ELVSTED (respirând greoi) Vasăzică s-a isprăvit. Da, 
da, acum mă duc, Hedda. 

HEDDA Pleci din oraş? 

DOAMNA ELVSTED Nu ştiu, nu ştiu ce o să fac. Acum nu mai 


văd limpede nimic... Totul e întunecat... (Iese pe uşa vestibulului.) 

HEDDA (după o pauză) Prin urmare, nu vrei s-o conduci acasă, 
domnule Lovborg? 

LOVBORG Eu? Pe străzi? Să fie văzută împreună cu mine? 

HEDDA Nu ştiu ce s-a mai întâmplat azi-noapte. Dar este chiar 
atât de ireparabil? 

LOVBORG Lucrurile nu se vor opri la această singură noapte. O 
ştiu cu toată certitudinea. De altminteri, în felul acesta nici nu mai 
vreau să trăiesc. Şi din nou, de la început, nu o mai pot lua. Ea mi-a 
distrus curajul de a înfrunta viaţa... Mi-a distrus scopul vieţii... 

HEDDA (privind înainte) Proasta asta mică a avut în mâinile ei 
soarta unui om! (Privind la Lovborg.) Dar, oricum, nu trebuie să fiţi 
atât de lipsit de inimă faţă de ea... 

LOVBORG Doar nu vreţi să spuneţi că ea a fost lipsită de inimă! 

HEDDA Să laşi pustiită viaţa unui om! Să-i răpeşti şi să distrugi 
tot ce i-a umplut sufletul, ani şi ani de zile... nu înseamnă că nu ai 
inimă? 

LOVBORG Dumitale pot să-ţi spun adevărul, Hedda. 

HEDDA Adevărul? 

LOVBORG Mai întâi, promite-mi, dă-mi cuvântul de onoare că 
Thea nu va afla niciodată ceea ce vei auzi acum. 

HEDDA Aveţi cuvântul meu de onoare. 

LOVBORG Bine. Atunci trebuie să-ţi spun că nu-i adevărat ceea 
ce am povestit. 

HEDDA Despre manuscris? 

LOVBORG Da. Nu l-am rupt, nici nu l-am aruncat în fiord. 

HEDDA Nu?! Dar atunci unde-i? 

LOVBORG Totuşi, l-am distrus. Complet şi definitiv, Hedda! 

HEDDA Nu mai înțeleg. 

LOVBORG Thea spunea că ceea ce am făcut înseamnă pentru ea 


un fel de pruncucidere. 

HEDDA Da, aşa a spus. 

LOVBORG Dar să-ţi îneci copilul nu-i lucrul cel mai îngrozitor pe 
care-l poate săvârşi un tată... 

HEDDA Nu-i cel mai îngrozitor? 

LOVBORG Nu. Am vrut s-o cruţ pe Thea, sa nu-l audă, 
într-adevăr, pe cel mai îngrozitor. 

HEDDA Şi care-i acela? 

LOVBORG Să presupunem, Hedda, că un bărbat, într-o 
dimineaţă, după o noapte de chef, de destrăbălare, vine acasă, la 
mama copilului său şi-i spune: ascultă, am fost acolo, în cutare şi 
cutare loc, şi l-am luat cu mine şi pe copilul nostru. L-am purtat cu 
mine prin toate locurile acelea şi l-am pierdut. L-am pierdut pentru 
totdeauna. Dracu ştie pe ce mâini a încăput. Sau cine ştie cine şi-a 
vârât codiţa aici! 

HEDDA Dar, la urma urmelor, nu era totuşi vorba decât de o 
carte. 

LOVBORG Sufletul curat al Theei se afla în acea carte. 

HEDDA Da, înțeleg... 

LOVBORG Acum poţi înțelege că pentru mine şi Thea nu mai 
poate exista un viitor al nostru? 

HEDDA Şi pe ce drum vreţi s-o luaţi? 

LOVBORG Pe niciunul. Vreau să văd doar cum pot pune capăt 
poveştii ăsteia. Cu cât mai repede, cu-atât mai bine. 

HEDDA (apropiindu-se cu un pas) Eilert Lovborg, ascultă-mă acum: 
N-ai vrea să încerci ca totul să se sfârşească în frumuseţe? 

LOVBORG Frumuseţe? (Surâde.) Încununat cu frunze de viţă, aşa 
cum îţi închipui dumneata? 

HEDDA Nu aşa... Aşa nu mai cred nici eu. Dar, oricum, în 
frumuseţe. Măcar pentru o dată! Rămâi cu bine. Acum trebuie să 


pleci pentru totdeauna. 

LOVBORG Rămâi cu bine, doamnă. Şi salută-l pe Jørgen din 
partea mea. (Vrea să plece.) 

HEDDA Aşteaptă. Vreau să duci cu dumneata o amintire din 
partea mea. (Se apropie de masa de scris, deschide sertarul şi caseta cu 
pistoale. Se întoarce lângă Lovborg, cu un pistol în mână.) 

LOVBORG Asta-i amintirea? 

HEDDA  (clătinând încet din cap) ÎI recunoaşteţi? A fost odată 
îndreptat asupra dumneavoastră. 

LOVBORG Ar fi trebuit să-l foloseşti atunci. 

HEDDA Folosiţi-vă dumneavoastră acum de el. 

LOVBORG (băgând pistolul în buzunarul de la piept) Mulţumesc! 

HEDDA Şi totul să se petreacă frumos, Eilert Lavborg. 
Promiteţi-mi-o! 

LOVBORG Rămâi cu bine, Hedda Gabler. (Iese pe uşa vestibulului.) 

(Hedda ascultă un timp la uşă; se duce la masa de scris, scoate pachetul 
cu manuscrisul, scoate afară câteva foi şi le parcurge, apoi ia tot pachetul şi 
se aşază în fotoliul de lângă sobă. Pune în poală manuscrisul. Puțin după 
aceea, deschide uşa sobei.) 

HEDDA (aruncă vreo câteva foi în sobă şi şopteşte ca pentru ea) Acum 
îţi ard copilul, Thea! Thea, prostuţa cu părul cârlionţat! (Aruncând 
alte câteva foi în sobă.) Copilul tău şi al lui Eilert Lovborg. (Aruncă şi 
restul.) Acum arde, acum se mistuie în foc copilul!... 


Actul IV 


(Aceeaşi odaie, la familia Tesman. Seară. Salonul e cufundat în 
întuneric; camera din fund, luminată de o lampă atârnată deasupra 
mesei. Draperiile acoperă glasvandul. Hedda, îmbrăcată în negru, 
umblă de colo până colo. Trece în odaia din fund şi dispare în 


stânga. Se aud câteva acorduri la pian. Apoi se întoarce în salon. 
Berte intră prin dreapta, traversând odaia din fund cu o lampă 
aprinsă, pe care o aşază pe masa din fața canapelei colţar. Are ochii 
înroşiţi de plâns şi poartă o panglică neagră la bonetă. Iese tăcută şi 
cu băgare de seamă prin dreapta. Hedda se duce la glasvand, dă 
puţin în lături draperia şi se uită afară în întuneric. Puțin după aceea, 
intră din vestibul domnişoara Tesman, îmbrăcată în doliu, cu pălărie 
cu voal. Hedda îi iese în întâmpinare şi-i întinde mâinile.) 


DOMNIŞOARA TESMAN Da, Hedda, vin aici îndoliată! 
Suferințele bietei mele surori au luat sfârşit... 

HEDDA După cum vedeţi, am aflat... Tesman m-a înştiinţat prin 
câteva rânduri. 

DOMNIŞOARA TESMAN Da, eu l-am rugat să-ţi scrie. Dar am 
socotit că se cuvine să te vizitez personal aici, pentru a-ţi anunţa un 
deces în casa în care viaţa şi-a dovedit încă o dată puterea. 

HEDDA Foarte amabil din partea dumneavoastră. 

DOMNIŞOARA TESMAN O, numai că Rina nu ar fi trebuit să ne 
părăsească tocmai acum. Casa Heddei nu trebuia să fie îndoliată 
tocmai acum... 

HEDDA (dorind să pună capăt conversatiei) A murit, se pare, foarte 
liniştit... Nu-i aşa, domnişoară Tesman? 

DOMNIŞOARA TESMAN O, cu atâta seninătate, atât de împăcată 
şi-a dat duhul. Şi apoi, fericirea, marea fericire de a-l fi putut vedea 
pe Jørgen încă o dată. De a-şi fi luat rămas bun. Probabil că Jørgen nu 
s-a întors încă? 

HEDDA Nu, mi-a scris că nu trebuie să-l aştept chiar atât de 
curând. Dar luaţi loc. 

DOMNIŞOARA TESMAN Nu, mulțumesc, draga mea Hedda. 
Mi-ar face plăcere să mai stau cu dumneata, dar nu mai am timp. 


Trebuie să mă întorc acasă... S-o aşez pe scumpa mea soră pe 
catafalc, s-o îmbrac, s-o gătesc... Să fie frumoasă când va ajunge în 
mormânt. 

HEDDA Pot să vă ajut cu ceva? 

DOMNIŞOARA TESMAN Nici nu te gândi! Asta nu-i o treabă 
pentru Hedda Tesman! Nici gândurile nu trebuie să ţi le opreşti 
asupra unui asemenea lucru, în perioada asta... 

HEDDA O, gândurile. Nu le putem întotdeauna stăpâni... 

DOMNIŞOARA TESMAN (continuând pe acelaşi ton) Doamne, 
Dumnezeule, aşa se întâmplă toate pe lumea asta! Acasă, la mine, 
trebuie să pregătesc giulgiul pentru Rina. Şi îmi închipui că aici în 
curând vor începe — Domnul fie lăudat! — cu totul alte pregătiri... 

(Jørgen Tesman intră pe uşa vestibulului.) 

HEDDA În sfârşit, ai venit! 

TESMAN Mătuşa Julle, aici erai? La Hedda? Închipuieşte-ţi! 
DOMNIŞOARA TESMAN Tocmai voiam să plec, băiatul meu drag! 
Ai reuşit să procuri tot ceea ce mi-ai promis? 

TESMAN Nu cred, mi-e teamă că n-am cumpărat decât o parte 
din lucrurile de care ai nevoie. Dar trec eu din nou mâine dimineaţă 
pe la tine, mătuşă Julle... Şi dacă am uitat să cumpăr ceva... Azi sunt 
cu totul zăpăcit... Nu pot să-mi adun gândurile... 

DOMNIŞOARA TESMAN Dar, scumpul meu Jørgen, asemenea 
întâmplări nu trebuie luate în felul ăsta... 

TESMAN Şi cum altfel crezi tu că pot fi luate? 

DOMNIŞOARA TESMAN Trebuie să ştii să-ţi găseşti fericirea 
chiar în durere! Să fii fericit tocmai pentru ceea ce s-a întâmplat. Aşa 
cum sunt eu. 

TESMAN Da, tu te gândeşti la mătuşa Rina... 

HEDDA Veţi rămâne foarte singură acum, domnişoară Tesman. 

DOMNIŞOARA  TESMAN Pentru scurt timp, vreau să 


nădăjduiesc! Mă gândesc că odăiţa răposatei Rina nu va rămâne 
goală! 

TESMAN Aşa? Şi cine-ai vrea să se mute în ea? Aşa-i? 

DOMNIŞOARA TESMAN O, din păcate, se găseşte întotdeauna 
cineva... vreun biet om, singur pe lume, bolnav, neajutorat, care să 
aibă nevoie de îngrijire şi de atenţie... 

HEDDA Şi vreţi să mai purtaţi încă o dată o asemenea cruce? 

DOMNIŞOARA TESMAN Cruce? Dumnezeu să te ierte, copilule! 
Pentru mine, n-a fost niciun fel de cruce! 

HEDDA Dar dacă ar veni acum un străin... 

DOMNIŞOARA TESMAN Putin timp ar fi pentru mine un străin! 
Cu oamenii bolnavi te împrieteneşti numaidecât. lar eu simt atâta 
nevoie să am pentru cine trăi. Şi - Domnul fie lăudat! — aici în casă, 
se va găsi mai târziu... ba una, ba alta de făcut... Şi bătrâna mătuşă 
va fi bucuroasă să fie de folos... 

HEDDA De casa noastră, vă rog, nu vorbiţi! 

TESMAN Închipuieşte-ţi, Hedda, cât de bine ne-am putea simți 
noi trei împreună, dacă... 

HEDDA Dacă? 

TESMAN (neliniştit) Nu, nimic. Se va aranja totul, desigur. Să 
sperăm. Aşa-i? 

DOMNIŞOARA TESMAN Da. Mi se pare că voi doi aveţi ceva de 
vorbit... (Surâzând.) Şi poate că Hedda are şi ea ceva să-ţi 
povestească, Jørgen! Vă las! Trebuie să mă întorc acasă, la Rina. (Se 
îndreaptă spre uşă, apoi se opreşte.) Doamne, Dumnezeule, cât de 
ciudat, când te gândeşti! Acum Rina se află lângă mine şi, în acelaşi 
timp, lângă răposatul Jochum. 

TESMAN Da, închipuieşte-ţi, mătuşă Julle! Aşa-i? 

(Domnişoara Tesman iese pe uşa vestibulului.) 

HEDDA (urmărindu-l cu o privire rece şi cercetătoare pe Tesman) Am 


impresia că eşti mai zdrobit chiar decât mătuşă-ta Julle... 

TESMAN Nu-i vorba numai de nenorocirea care s-a întâmplat... 
Sunt foarte neliniştit şi din cauza lui Filert... 

HEDDA (repede) lar i s-a întâmplat ceva? 

TESMAN Voiam să dau o fugă până la el azi după-amiază şi să-i 
spun că manuscrisul lui se află la mine, bine păstrat... 

HEDDA Ei? Şi nu l-ai găsit? 

TESMAN Nu. Nu era acasă. Dar m-am întâlnit apoi cu doamna 
Elvsted şi ea mi-a spus că Eilert a fost azi aici, devreme, dimineaţa... 

HEDDA Da, îndată după plecarea ta. 

TESMAN Şi că ţi-a spus că şi-a rupt manuscrisul în bucăţi. Aşa-i? 

HEDDA Da, aşa spunea. 

TESMAN Trebuie să fi fost sărmanul cu mintea complet rătăcită! 
Şi mă gândesc că de aceea nici n-ai mai îndrăznit să i-l dai înapoi. 

HEDDA Nu, nu i l-am dat înapoi. 

TESMAN Dar sigur că i-ai spus că e la noi? Aşa-? 

HEDDA Nu. (Repede.) l-ai spus, cumva, tu, doamnei Elvsted? 

TESMAN Nu, n-am vrut. Dar lui ar fi trebuit să-i spui, Hedda. 
Gândeşte-te! Dacă, în desperarea lui, face o nebunie? Dă-mi 
manuscrisul, Hedda! Mă reped îndată până la el. Unde-ai pus 
pachetul? 

HEDDA (rece şi nemişcată, sprijinită de fotoliu) Nu-l mai am. 

TESMAN Nu-l mai ai? Pentru Dumnezeu, ce vrei să spui? 

HEDDA L-am zvârlit în foc. Tot! 

TESMAN (tresărind cu spaimă) L-ai zvârlit în foc? În foc? 
Manuscrisul lui Eilert? 

HEDDA Nu striga aşa. Te-ar putea auzi fata în casă. 

TESMAN În foc? Dumnezeule! Nu, nu, e pur şi simplu imposibil! 

HEDDA Şi totuşi, aşa e. 

TESMAN Îi dai seama ce-ai făcut, Hedda? Dar nu ne aparţinea... 


Era un lucru găsit! Asta înseamnă abuz, e ilegal! Întreabă-l pe 
domnul asesor Brack, şi vei vedea ce va spune. 

HEDDA Desigur că ar fi mai prudent să nu-i vorbeşti domnului 
asesor. Şi nimănui altcuiva. 

TESMAN Dar cum ai putut face una ca asta! E de neînchipuit! 
Cum ţi-a putut trece prin minte? Cum ţi-a venit? Răspunde! Aşa-i? 

HEDDA (reținându-şi un surâs aproape imperceptibil) Am făcut-o 
pentru tine, Jørgen. 

TESMAN Pentru mine? 

HEDDA Când ai venit azi-dimineaţă şi mi-ai spus că ţi-a citit... 

TESMAN Da, da, ei şi? 

HEDDA ...Ai recunoscut singur că l-ai invidiat pentru ce a scris. 

TESMAN Dar, Dumnezeule, am aruncat şi eu nişte vorbe... Nu 
trebuia să le iei chiar aşa... 

HEDDA Oricum. N-am putut suporta gândul că altcineva te-ar 
pune în umbră... 

TESMAN (cu o izbucnire între îndoială şi bucurie) Hedda, e adevărat 
ce spui?! N-aş fi crezut... N-aş fi crezut... că tu ţii chiar atât de mult 
la mine... Nu m-ai lăsat niciodată să bănuiesc... Închipuieşte-ţi! 

HEDDA E mai bine că o afli exact acum! (Curmând, brusc.) Discută 
cu mătuşa Julle. Te va lămuri ea... 

TESMAN O! Cred că încep să înțeleg, Hedda! (Împreunând 
mâinile.) Doamne, Dumnezeule, să fie cu putinţă?! Aşa-i? 

HEDDA Nu striga. Te-ar putea auzi fata în casă. 

TESMAN (râzând cu o bucurie de nestăvilit) Fata în casă! Nu, 
într-adevăr, eşti adorabilă, Hedda! Ca şi când n-ar fi vorba de Berte, 
care-i la noi în casă de o viaţă întreagă... Dar mă duc chiar eu să-i 
spun! 

HEDDA (frângându-şi mâinile cu desperare) Înnebunesc! Toate astea 
mă duc la nebunie! 


TESMAN Care sunt „toate astea”, Hedda? Aşa-i? 

HEDDA (fără reținere) Tot acest... ridicol, Jørgen! 

TESMAN Ridicol? Că sunt atât de fericit? Poate totuşi nu se 
cuvine să-i spun Bertei... 

HEDDA Mă miră! Nu-i obişnuită să-i ascunzi ceva! 

TESMAN Nu, nu-i spun încă! Dar mătuşa Julle trebuie neapărat 
să afle. Şi mai trebuie să afle şi că ai început să-mi spui Jørgen. 
Închipuieşte-ţi! Mătuşa Julle va fi atât de bucuroasă, atât de 
bucuroasă! 

HEDDA Când va auzi că am ars, din cauza ta, hârtiile lui Eilert 
Lavborg? 

TESMAN Da, şi asta-i adevărat! Despre vestea asta cu hârtiile nu 
trebuie, bineînţeles, să ştie nimeni. Dar că mi-ai dat o mare dovadă 
de dragoste, Hedda, asta trebuie să i-o spun mătuşii Julle. Şi mai 
vreau s-o întreb dacă ceea ce s-a întâmplat... se întâmplă în mod 
obişnuit cu femeile tinere... Aşa-i? 

HEDDA Da, cred că tot pe mătuşă-ta trebuie s-o întrebi... 

TESMAN Cu prima ocazie! (Din nou, gânditor şi neliniştit.) Da, dar 
manuscrisul! Doamne, Dumnezeule, e totuşi îngrozitor când te 
gândeşti la bietul Eilert. 

(Doamna Elvsted, îmbrăcată ca la prima ei vizită — cu pălărie şi pardesiu 
— intră pe uşa vestibulului.) 

DOAMNA ELVSTED (salută grăbit şi spune, agitată şi emoţionată) 
Dragă Hedda, te rog, nu mi-o lua în nume de rău că am venit iar. 

HEDDA Ce ţi s-a întâmplat, Thea? 

TESMAN Din nou ceva cu Eilert Lavborg? Aşa-i? 

DOAMNA ELVSTED Mă tem îngrozitor să nu i se fi întâmplat o 
nenorocire. 

HEDDA (apucând-o de braț) Crezi? 

TESMAN Dar ce vă face să vă gândiţi la asta, doamnă Elvsted? 


DOAMNA ELVSTED Azi, când am intrat la gazda la care 
locuiesc, se vorbea tocmai despre el. Şi prin oraş circulă fel de fel de 
zvonuri de necrezut! 

TESMAN Da, şi eu le-am auzit! Şi cu toate astea, închipuiți-vă, eu 
pot să depun mărturie că s-a dus de-a dreptul acasă şi s-a culcat. 

HEDDA Ei, şi ce se spunea acolo... la gazda ta? 

DOAMNA ELVSTED N-am putut afla nimic sigur. Când am 
intrat, s-a făcut deodată tăcere. Şi eu n-am mai îndrăznit să întreb 
nimic. 

TESMAN (mergând agitat de colo-colo) Să sperăm, să sperăm că aţi 
auzit greşit, doamnă Elvsted! 

DOAMNA ELVSTED Nu, nu, sunt sigură că despre el vorbeau. Şi 
am mai auzit pronunţându-se, parcă, numele unui spital... sau... 

TESMAN Spital! 

HEDDA Nu, asta-i imposibil! 

DOAMNA ELVSTED M-am speriat îngrozitor şi atunci m-am dus 
acolo unde locuieşte şi am întrebat de el. 

HEDDA De ce te-ai expus, Thea?... 

DOAMNA ELVSTED Dar ce puteam face, Hedda? Mi-era 
imposibil să mai suport nesiguranța asta. 

TESMAN Şi nu l-aţi găsit nici acolo? Aşa-i? 

DOAMNA ELVSTED Nu. Nu se ştia nimic precis despre el. Mi s-a 
spus că n-a mai fost acasă de ieri după-amiază. 

TESMAN De ieri! Ce idee! Cum se poate spune una ca asta! 

DOAMNA ELVSTED Nu, nu, s-a întâmplat sigur ceva rău cu el, 
la nimic altceva nu mă pot gândi... 

TESMAN Hedda, dacă m-aş duce eu să mă informez în diferite 
locuri? 

HEDDA Nu, nu te amesteca în treaba asta! 

(Asesorul Brack, cu pălăria în mână, intră pe uşa de la antreu, pe care 


Berte a deschis-o şi pe care o închide apoi, în urma lui. E grav şi salută 
tăcut.) 

TESMAN O, dumneavoastră eraţi, dragă domnule asesor? Aşa-i? 

BRACK Trebuia să trec neapărat pe la dumneavoastră în seara 
asta. 

TESMAN Văd după înfăţişarea dumneavoastră că mătuşa Julle 
v-a înştiinţat... 

BRACK Da, m-a înștiințat. 

TESMAN Ce durere! Ce durere! Aşa-i? 

BRACK Depinde, dragă Tesman, cum vrem s-o luăm. 

TESMAN (privindu-l nesigur) Sau, poate, s-a mai întâmplat ceva? 

BRACK Da, s-a mai întâmplat ceva. 

HEDDA Ceva grav, domnule asesor? 

BRACK Din nou: depinde cum vreţi s-o luaţi, doamnă! 

DOAMNA ELVSTED (cu o izbucnire involuntară) S-a întâmplat 
ceva cu Eilert Lovborg? 

BRACK (privind-o pieziş) Cum v-aţi gândit tocmai la el, doamnă? 
Sau, poate, ştiţi ceva? 

DOAMNA ELVSTED (năucită) Nu, nu, absolut nimic, numai că... 

TESMAN Dar vorbiti odată! 

BRACK (ridicând din umeri) Ei, din păcate, Eilert Lovborg a fost 
transportat la spital. E pe moarte. 

DOAMNA ELVSTED (Hipă) O, Doamne, Doamne! 

TESMAN La spital! Şi e chiar pe moarte? 

HEDDA (fără voie) Prin urmare atât de repede! 

DOAMNA ELVSTED (jelindu-se) Şi ne-am despărţit fără să ne fi 
împăcat, Hedda! 

HEDDA (şoptit) Thea... Thea! 

DOAMNA ELVSTED (fără s-o ia în seamă) Trebuie să mă duc la el! 
Trebuie să-l mai găsesc în viaţă! 


BRACK Vă duceţi degeaba, doamnă! Nimeni nu poate intra la 
el... 

DOAMNA ELVSTED Dar spuneţi-mi, atunci... ce s-a întâmplat 
cu el! Ce-a fost? 

TESMAN Doar nu s-o fi sinucis! Aşa-i? 

HEDDA Ba da, sigur, s-a sinucis! 

TESMAN Nu se poate, Hedda! 

BRACK (observând-o continuu) Din păcate, doamna Tesman a 
ghicit. 

DOAMNA ELVSTED O, îngrozitor! 

TESMAN Vasăzică, singur! Închipuieşte-ţi! 

HEDDA S-a împuşcat! 

BRACK Din nou aţi ghicit, doamnă! 

DOAMNA ELVSTED (căutând să-şi adune mințile) Şi când s-a 
întâmplat asta, domnule asesor? 

BRACK Acum, în după-amiaza asta. Între orele trei şi patru. 

TESMAN Dar, sfinte Dumnezeule, unde se afla când s-a sinucis? 
Aşa-i? 

BRACK (incert) Unde? Desigur, acasă la el... dragă Tesman... 

DOAMNA ELVSTED Nu, nu poate fi aşa. Am fost la el între şase 
şi şapte. 

BRACK Ei, atunci în altă parte... Nu v-aş putea spune prea precis. 
Ştiu numai că s-a dat de urma lui. S-a împuşcat în piept. 

DOAMNA ELVSIED Îngrozitor, îngrozitor, să sfârşească în felul 
ăsta! 

HEDDA (către Brack) În piept, deci? 

BRACK Da, cum am spus. 

HEDDA Sigur, nu în tâmplă? 

BRACK În piept, doamnă Tesman. 

HEDDA Da, şi în piept e bine. 


BRACK Cum adică, doamnă? 

HEDDA (evitând răspunsul) O, nu, nimic. 

TESMAN Şi spuneţi că rana e mortală? Aşa-i? 

BRACK Mortală. Probabil că s-a şi isprăvit cu el. 

DOAMNA ELVSTED Da, da, aşa presimt şi eu. S-a sfârşit! S-a 
sfârşit, Hedda! 

TESMAN Dar, spuneţi-mi, cum aţi reuşit să aflaţi toate astea? 

BRACK (scurt) Printr-un om al poliţiei. Unul cu care aveam de 
vorbit. 

HEDDA (pe jumătate tare) În sfârşit, o faptă! 

TESMAN (speriat) Doamne fereşte, Hedda, ce tot spui? 

HEDDA Spun că e frumuseţe în acest gest. 

BRACK Hm, doamnă Tesman. 

TESMAN Frumuseţe! Închipuieşte-ţi! 

DOAMNA ELVSTED Dar ce legătură are cu frumuseţea un 
asemenea gest... 

HEDDA Eilert Lovborg şi-a încheiat socotelile cu el însuşi. A avut 
curajul să facă ceea ce trebuia. 

DOAMNA ELVSTED Nu-i adevărat! Nu pot să cred şi nu voi 
crede niciodată! A făcut ceea ce a făcut într-un moment de nebunie. 

TESMAN Într-un moment de desperare! 

HEDDA Nu, nu! Sunt sigură că nu. 

DOAMNA ELVSTED Ba da. Într-o clipă de nebunie! Tot într-o 
clipă de nebunie şi-a făcut şi manuscrisul bucăţi. 

BRACK  (mirându-se) Manuscrisul?  Vreţi să spuneți că 
manuscrisul... l-a rupt... în bucăţi? 

DOAMNA ELVSTED Da, azi-noapte. 

TESMAN  (şopteşte încet) Hedda, Hedda, n-o să mai ieşim 
niciodată din încurcătura asta? 

BRACK Asta e chiar ciudat... 


TESMAN (circulând prin odaie) Cine şi-ar fi putut închipui că Eilert 
va sfârşi aşa! Să nu lase nimic în urma lui, de care să-şi lege trainic 
numele! 

DOAMNA ELVSTED O, dacă s-ar putea reconstitui cartea! 

TESMAN Ei, da, dacă s-ar putea! Aş da orice! 

DOAMNA ELVSTED Poate că ar fi posibil, domnule Tesman. 

TESMAN Ce vreţi să spuneţi? 

DOAMNA ELVSTED (căutând în buzunarul de la rochie) Am păstrat 
foile răzlețe pe care le avea la el când îmi dicta. 

HEDDA (apropiindu-se cu un pas) Ah! 

TESMAN Şi spuneţi că dumneavoastră le-aţi păstrat, doamnă 
Elvsted? Aşa-i? 

DOAMNA ELVSTED Da... le-am luat cu mine când am plecat ca 
să vin aici, în oraş. Şi au rămas în buzunar. 

TESMAN Daţi-mi-le să le văd! Aşa-i? 

DOAMNA ELVSTED (întinzându-i un teanc de foi mici) Sunt însă 
atât de încurcate. Le-am aşezat cum s-au nimerit. Cu totul la 
întâmplare. 

TESMAN Dar poate reuşim să le descurcăm. Împreună, 
dumneata şi cu mine, ajutându-ne unul pe celălalt. 

DOAMNA ELVSIED Da, să încercăm, măcar atât să facem... 

TESMAN Vom izbuti! Trebuie! Chiar de-ar trebui să-mi consacru 
toată viaţa... 

HEDDA Tu, Jørgen? Viaţa ta, Jørgen? 

TESMAN Da, sau mai bine spus toată vremea, toată vremea de 
care voi putea dispune. Cărţile mele şi tot ce-am colecţionat, să mai 
aştepte până una-alta. Hedda, mă înţelegi? Aşa-i? Am o datorie faţă 
de memoria lui Eilert. 

HEDDA Poate. 

TESMAN Aşa că, dragă doamnă Elvsted, trebuie să ne adunăm 


puterile. Nu ajută la nimic să ne lamentăm! Aga-i? Să facem totul, 
pentru a ne regăsi liniştea sufletească şi să... 

DOAMNA ELVSTED Da, domnule 'Tesman, să ne străduim cât 
vom putea mai bine... 

TESMAN Atunci, să nu mai pierdem vremea... Să începem chiar 
acum... Unde să ne aşezăm? Aici? Nu, în odaia din fund. Scuză-ne, 
dragă asesorule! Veniţi cu mine, doamnă Elvsted. 

DOAMNA ELVSTED Doamne, numai de-am reuşi! 

(Tesman şi cu doamna Elvsted trec în odaia din fund. Ea şi-a scos pălăria 
şi pardesiul. Amândoi se aşază la masă, sub lampă, şi se adâncesc, plini de 
zel, în cercetarea hârtiilor. Hedda se aşază în fotoliul de lângă sobă. Brack se 
îndreaptă spre ea.) 

HEDDA (cu voce scăzută) O, domnule asesor, ce sentiment de 
eliberare... 

BRACK Eliberare, doamnă Hedda? Da, da, pentru Eilert Løvborg, 
într-adevăr, e o eliberare. 

HEDDA Voiam să spun: pentru mine. E o mare consolare să ştii că 
se mai poate totuşi întâmpla în lumea asta ceva cu adevărat curajos. 
Numai un astfel de gest mai poate avea ceva din strălucirea 
frumuseţii absolute... 

BRACK (surâzând) Hm, dragă doamnă Hedda. 

HEDDA O, ştiu foarte bine ce vreţi să spuneţi! Doar şi 
dumneavoastră sunteţi tot un fel de specialist... Şi dumneavoastră 
ca şi... 

BRACK  (privind-o țintă) Eilert Lovborg a însemnat pentru 
dumneavoastră mult mai mult decât sunteţi, poate, dispusă să 
recunoaşteţi. Sau mă înşel? 

HEDDA E o întrebare la care nu vă voi răspunde. Ştiu numai că 
Eilert Løvborg a avut curajul de a trăi conform cu propriul său mod 
de a gândi. lar acum, a făcut ceva mare, ceva plin de frumusețe. 


Fiindcă a avut puterea şi voinţa să-şi părăsească, nesilit de nimeni şi 
atât de timpuriu, locul său de la ospăţul vieţii... 

BRACK Mă doare, doamnă Hedda, dar sunt nevoit să vă distrug o 
prea frumoasă iluzie... 

HEDDA O iluzie? 

BRACK Oricum aţi fi ajuns curând să descoperiţi că n-a fost decât 
o iluzie. 

HEDDA Şi care a fost acea iluzie? 

BRACK Eilert Lavborg nu s-a împuşcat de bunăvoie. 

HEDDA Nu de bunăvoie?! 

BRACK Trebuie să vă spun că n-am relatat chiar foarte exact ceea 
ce s-a petrecut cu el... 

HEDDA (cu încordare) Aţi trecut ceva sub tăcere? Ce anume? 

BRACK Da, din pricina sărmanei doamne Elvsted, a trebuit să 
recurg la câteva uşoare inexactităţi... 

HEDDA Care? 

BRACK Mai întâi, când v-am adus ştirea, el nu mai era în viață... 
Murise... 

HEDDA La spital? 

BRACK Da, şi fără să-şi fi recăpătat cunoştinţa. 

HEDDA Şi ce-aţi mai trecut sub tăcere? 

BRACK Că nu la el acasă s-a întâmplat... 

HEDDA Asta nu are nicio importanţă! 

BRACK Nu-i chiar aşa... Trebuie să adaug că Eilert Lavborg a fost 
găsit împuşcat în budoarul domnişoarei Diana. 

HEDDA (gata să sară în sus, dar recăzând în fotoliu) Domnule asesor 
Brack, este cu totul imposibil! Nu se poate ca el să se fi dus iar acolo, 
azi. 

BRACK A fost totuşi acolo, azi după-amiază. Ca să revendice ceva 
care-i fusese luat. Vorbea confuz, despre un copil care ar fi dispărut. 


HEDDA Ah, vasăzică de aceea... 

BRACK Mi-am închipuit că ar putea fi vorba de manuscrisul lui. 
Dar aud acum că a recunoscut chiar el că l-ar fi distrus. Aşa că 
trebuie să fi fost vorba de bani, de portofel. 

HEDDA Aşa trebuie să fi fost... Şi acolo, acolo vasăzică a fost 
găsit. 

BRACK Da, acolo! Cu un pistol descărcat în dreptul buzunarului 
de la piept. Împuşcătura a fost mortală. 

HEDDA În piept, da... 

BRACK Nu, ci în abdomen. 

HEDDA (ridicând spre el o privire încărcată de silă) O, şi asta! Tot ce-i 
ridicol şi josnic cade ca un blestem pe tot ce ating eu... 

BRACK Şi mai este ceva, doamnă Hedda. Ceva care se poate 
califica drept o infamie. 

HEDDA Ce anume? 

BRACK Pistolul care îl avea la el... 

HEDDA (cu răsuflarea tăiată) Ei! Ce e? 

BRACK ... Trebuie să-l fi furat. 

HEDDA (sărind în sus) Furat! Asta nu-i adevărat! Nu l-a furat! 

BRACK E imposibil să fie altfel. Sigur, l-a furat! Sst! 

(Tesman şi doamna Elvsted s-au ridicat de la masa din odaia din fund şi 
trec în salon.) 

TESMAN (cu filele manuscrisului în ambele mâini) Hedda, îmi este 
aproape imposibil să descifrez ceva la lumina lămpii de deasupra 
mesei. Închipuieşte-ţi! 

HEDDA Da, îmi închipui. 

TESMAN Te-ar supăra dacă ne-am aşeza aici, la măsuţa de scris? 
Aşa-i? 

HEDDA Staţi unde vă place. (Repede.) Nu, aşteaptă! Lasă-mă mai 
întâi să strâng lucrurile... Să aveţi mai mult loc... 


TESMAN Dar nu-i nevoie! Avem destul loc. 

HEDDA Nu, nu, lasă-mă să fac puţină ordine. Să duc lucrurile 
astea dincolo, şi să le pun deocamdată pe pian... Uite-aşa... 

(Scoate de sub un raft un obiect acoperit cu foi albe de hârtie, mai pune 
câteva deasupra pentru a-l camujfla mai bine şi duce totul în odaia din fund. 
Tesman aşază filele de manuscris pe micul birou. la lampa de pe masa din 
colț şi o mută tot acolo. Apoi, împreună cu doamna Elvsted, se aşază şi se 
adâncesc din nou în cercetarea manuscrisului. Hedda se reîntoarce.) 

HEDDA (în spatele scaunului doamnei Elvsted, îi zburleşte părul cu un 
gest tandru) Ei, micuța mea Thea, cum merge cu monumentul... în 
memoria lui Eilert Løvborg? 

DOAMNA ELVSTED (ridicând spre ea o privire descurajată) O, 
Doamne, va fi îngrozitor de greu să reconstitui ceva din toate hârtiile 
astea... 

TESMAN Trebuie! Nu ne rămâne altceva de făcut. Cu toate ca a 
pune în ordine hârtiile altuia, nu este tocmai îndeletnicirea mea 
preferată. 

(Hedda se aşază pe unul dintre taburetele de lângă sobă. Brack stă aplecat 
deasupra ei, sprijinit de fotoliu.) 

HEDDA (şuşotit) Ce spuneaţi despre pistol? 

BRACK (încet) Că trebuie să-l fi furat. 

HEDDA De ce? 

BRACK Pentru că nu există nicio altă explicaţie... doamnă 
Hedda! 

HEDDA Aşa?! 

BRACK (privind-o) Eilert Løvborg a fost, fireşte, aici, 
azi-dimineață. Nu-i aşa? 

HEDDA Da. 

BRACK Aţi fost singură cu el? 

HEDDA Da, un timp. 


BRACK N-aţi ieşit din cameră niciun moment în care el să fi 
rămas singur, aici? 

HEDDA Nu. 

BRACK Căutaţi să vă reamintiţi. N-aţi ieşit nici măcar pentru o 
clipă? 

HEDDA Da, da, poate... un moment, până în vestibul. 

BRACK Şi în timpul acela unde se afla caseta dumneavoastră cu 
pistoale? 

HEDDA Era jos, în... 

BRACK Ei, doamnă Hedda? 

HEDDA Caseta se afla acolo, pe masa de scris. 

BRACK V-aţi uitat după aceea dacă amândouă pistoalele se mai 
aflau la locul lor? 

HEDDA Nu. 

BRACK Nici nu era necesar. Am văzut pistolul pe care Lovborg îl 
avea la el. Şi l-am recunoscut imediat: era cel de ieri. Şi de mai 
înainte... 

HEDDA ÎI aveţi cumva la dumneavoastră? 

BRACK Nu, e la poliție. 

HEDDA Şi ce vrea să facă poliţia cu pistolul? 

BRACK Se va îngriji să dea de urma proprietarului. 

HEDDA Credeţi că îl poate descoperi? 

BRACK (se apleacă deasupra ei şi şopteşte) Nu, Hedda Gabler, nu, 
atâta timp cât eu voi şti să tac. 

HEDDA (privindu-l timid) Şi în caz că nu veţi tăcea, atunci ce se va 
întâmpla? 

BRACK (ridicând din umeri) Există această portiţă: pistolul a fost 
furat. 

HEDDA (decisă) Mai bine moartea! 

BRACK (surâzând) Aşa se spune. Dar nu aşa se şi face... 


HEDDA (fără a răspunde) Dar dacă pistolul nu a fost furat, iar 
proprietarul este descoperit? Ce se întâmplă atunci? 

BRACK Hedda Gabler, atunci izbucneşte scandalul. 

HEDDA Scandalul? 

BRACK Da, scandalul, scandalul de care vă este o frică de moarte. 
Va trebui, natural, să apăreţi în faţa justiţiei. Amândouă: şi 
dumneata şi doamna Diana. Ea va trebui să explice cum au decurs 
lucrurile. Dacă a fost accident, sau crimă... Dacă Eilert a vrut să 
scoată pistolul din buzunar ca s-o amenințe, sau dacă ea i-a smuls 
din mână pistolul, l-a împuşcat şi i l-a băgat din nou în buzunar... 
Asta ar părea destul de verosimil! Diana e o muiere, nu glumă! 

HEDDA Dar toate aceste orori nu mă privesc pe mine. 

BRACK Nu, dar dumneavoastră trebuie să răspundeţi la o 
întrebare: de ce i-aţi dat lui Eilert Lovborg pistolul? Şi ce concluzie se 
va trage atunci când se va şti că dumneavoastră i l-aţi dat? 

HEDDA (plecând capul) Asta-i adevărat. Nu m-am gândit... 

BRACK Ei, din fericire nu va exista nicio primejdie atâta vreme 
cât eu nu voi vorbi... 

HEDDA (ridicând privirea spre el) Vasăzică, sunt în mâna dumitale, 
domnule asesor! Din creştet până în tălpi. 

BRACK (şi mai şoptit) Scumpă Hedda, crede-mă, nu voi abuza de 
situaţie. 

HEDDA Nu are importanţă: tot în mâna dumitale sunt! 
Dependentă de voinţa şi pretenţiile dumitale. Nu mai sunt liberă! 
Prin urmare, nu mai sunt liberă! Nu, gândul acesta nu-l pot suporta. 
Nu-l voi putea suporta niciodată! 

BRACK (privind-o aproape batjocoritor) Oamenii se obişnuiesc cu 
inevitabilul. 

HEDDA (răspunzându-i cu aceeaşi privire) Da, poate... (Se duce la 
masa de scris. Îşi retine un surâs involuntar şi imită intonațiile vocii lui 


Tesman.) Aşa-i? Crezi că ai să reuşeşti, Jørgen? Aşa-i? 

TESMAN Dumnezeu ştie! În tot cazul, toate astea îmi vor cere 
luni şi luni de muncă. 

HEDDA (ca mai înainte) Da, închipuieşte-ţi! (Trecând uşor cu mâna 
prin părul doamnei Elvsted.) Nu ţi se pare ciudat, Thea? Acum stai aici, 
alături de Tesman, exact aşa cum şedeai înainte alături de Eilert 
Lovborg. 

DOAMNA ELVSTED O, Doamne, numai dacă l-aş putea stimula, 
dacă l-aş putea inspira şi pe soțul tău... 

HEDDA O, va veni şi asta, cu timpul... 

TESMAN Da, Hedda, ştii? Parcă încep chiar să simt că aşa se 
întâmplă. Şi acum, du-te te rog iar lângă domnul asesor. 

HEDDA Nu v-aş putea fi cu nimic de folos? 

TESMAN Nu, cu nimic. (Întorcând capul.) De-acum încolo, iubite 
domnule, va trebui să fiţi atât de amabil şi să-i ţineţi tovărăşie 
Heddei. 

BRACK (aruncând o privire Heddei) O voi face cu cea mai mare 
plăcere. 

HEDDA Mulţumesc. Dar astă-seară sunt obosită. Vreau să mă 
culc puţin, dincolo, pe canapea. 

TESMAN Da. Culcă-te, dragă. Aşa-i? 

(Hedda trece în odaia din fund şi trage draperiile în urma ei. Apoi o 
auzim cântând la pian o melodie sălbatică, de dans.) 

DOAMNA ELVSTED (sărind de pe scaun) Ah, ce-i asta? 

TESMAN (fugind la draperie) Dar bine, dragă Hedda, tocmai acum 
te-ai găsit să cânţi muzică de dans?! Gândeşte-te la mătuşa Rina! Şi la 
Eilert! 

HEDDA (scoțând capul printre draperii) Şi la mătuşa Julle. Şi la toți, 
la toți! De-acum înainte, nu voi mai face niciun zgomot... (Trage din 
nou draperiile.) 


TESMAN (la masa de scris) Desigur, îi face rău când ne vede 
îndeletnicindu-ne cu această tristă muncă. Ştiţi ce, doamnă Elvsted? 
Vă veţi muta la mătuşa Julle. lar eu voi veni acolo, serile. Vom putea 
lucra. Aşa-i? 

DOAMNA ELVSTED Da, poate ar fi cel mai nimerit. 

HEDDA (din odaia din fund) Aud foarte bine ceea ce spui, Tesman. 
Dar eu, cum îmi voi petrece serile? Ce voi face, aici, singură? 

TESMAN (răsfoind hârtiile) O, cu siguranţă asesorul Brack va fi 
atât de amabil şi va trece să te vadă în fiecare seară. 

BRACK (din fotoliu, cu vioiciune) Cu plăcere, în fiecare seară, 
doamnă Tesman! Ne vom distra foarte bine, noi doi, aici! 

HEDDA (limpede şi tare) Nu-i aşa că nutriţi această speranţă, 
domnule asesor? Dumneavoastră, singurul cocoş din ogradă?! 

(Se aude zgomotul unei împuşcături, venind din odaia din fund. Lesman, 
doamna Elvsted şi Brack sar în sus.) 

TESMAN lar se joacă cu pistolul! 

(Dă draperia în lături şi se repede în cealaltă încăpere, urmat de doamna 
Elosted. Hedda zace, fără viață, întinsă pe canapea. Agitație, strigăte. 

Berte vine, despletită, din dreapta.) 

TESMAN (strigând către Brack) S-a împuşcat! S-a împuşcat în 
tâmplă! Închipuieşte-ţi! Doamne, Dumnezeule! 

BRACK (pe jumătate leşinat în fotoliu) Nu, asta nu trebuia s-o facă! 

(Actiunea se petrece acasă la constructorul Solness.) 


Actul I 


(O odaie de lucru modest mobilată, în locuinţa constructorului 
Solness. În stânga, o uşă cu două canaturi care dă în vestibul; în 
dreapta, o uşă spre celelalte încăperi ale casei. În peretele din fund, o 
uşă deschisă lăsând să se vadă interiorul unei camere în care sunt 
planşele cu desene, iar în primul plan, spre stânga, un birou pe care 
se află cărţi, hârtii şi cele necesare scrisului. În apropierea uşii, o 
sobă; în colțul din dreapta, o canapea, o masă şi câteva scaune. Pe 
masă, o carafă cu apă. Tot în prim plan, dar la dreapta, o masă mai 
mică şi lângă ea un fotoliu şi un balansoar. În odaia cu planşete, 
lămpile (de birou) sunt aprinse pe masa din colţ şi pe cea de lucru. 

În cabinetul de desen se află Knut Brovik şi fiul său Ragnar, 
cercetând nişte planuri de construcţii şi făcând diverse calcule. La 
biroul din odaia de lucru se află Kaja Fosli, care scrie ceva într-un 
registru mare. Knut Brovik este un bărbat în vârstă, firav, cu părul şi 
barba albă. Poartă un pardesiu negru, îngrijit, dar cam larg, ochelari 
şi un şal alb, uşor îngălbenit. Ragnar Brovik are treizeci de ani, părul 
de culoare deschisă, este bine îmbrăcat şi adus puţin din umeri. Kaja 
Fosli este o fată tânără, de vreo douăzeci de ani, îngrijit îmbrăcată, cu 
ceva bolnăvicios în înfăţişare. Poartă o vizieră veche. Toţi trei 
lucrează un timp în tăcere.) 


KNUT BROVIK (se ridică deodată ca speriat de la masa de desen, 
respiră greu; apoi, îndreptându-se spre uşă) Nu, în curând nu voi mai 
putea rezista... 

KAJA (venind spre el) Ţi-e într-adevăr atât de rău în seara asta, 
unchiule? 

BROVIK Of! Am impresia, cu fiecare zi care trece, că starea mea se 
înrăutăţeşte. 


RAGNAR (s-a ridicat şi se apropie) Ar fi mai bine să te duci acasă, 
tată. Să încerci să dormi puţin. 

BROVIK (nervos) Să zac în pat, asta vrei? Şi să mă sufoc de-a 
binelea, nu? 

KAJA Atunci plimbă-te puţin. 

RAGNAR Da, plimbă-te. Merg şi eu cu tine. 

BROVIK (energic) Nu! Nu plec până nu vine el. În seara asta vreau 
să isprăvesc odată pentru totdeauna cu... (Cu o îndârjire lăuntrică.) cu 
el. Cu patronul! 

KAJA (speriată) O! Nu, unchiule, nu-ţi pierde răbdarea... Mai 
aşteaptă. 

RAGNAR Da, tată, e bine să mai aştepţi... 

BROVIK (respirând cu greu) Ha, ha!... Nu prea... (Respiră greu.) Nu 
prea mai am eu vreme de aşteptat... 

KAJA (ascultând) Sst! ÎL aud jos la scară. 

(Tustrei se întorc la lucrul lor. Scurtă pauză. Constructorul Halvard 
Solness intră pe uşa care dă în vestibul. Este un bărbat ceva mai în vârstă, 
sănătos şi viguros, cu părul ondulat, tuns scurt, cu mustățile şi sprâncenele 
foarte stufoase, de culoare închisă. Poartă un veston gri-verzui cu guler 
înalt şi revere largi, o pălărie moale de filt gri; sub brat, două mape.) 

SOLNESS (din prag, indică cu un gest atelierul şi întreabă şoptit) Au 
plecat? 

KAJA (clătinând încet din cap) Nu. (Îşi scoate viziera. Solness 
înaintează, aruncă pălăria pe un scaun şi pune mapele pe masa de lângă 
canapea, apoi se apropie din nou de birou. Kaja nu se întrerupe din scris 
nicio clipă, pare însă nervoasă, neliniştită.) 

SOLNESS Ce scrii dumneata acolo, domnişoară? 

KAJA (tresărind). În registrul ăsta? (Încurcată.) A, nimic... De 
fapt... 

SOLNESS Lasă-mă să văd şi eu, domnişoară. (Se apleacă, se preface 


că se uită în registru. Şoptind.) Kaja! 

KAJA (scriind, încet) Da? 

SOLNESS De ce, de câte ori vin eu, îţi scoţi viziera? 

KAJA (tulburată) Fiindcă... fiindcă arăt rău cu ea... Mă urâțeşte... 

SOLNESS (surâzând) Ei! Şi nu vrei să fii niciodată urâtă, Kaja? 

KAJA Pentru nimic în lume. Niciodată în ochii dumitale. (Îi aruncă 
o privire fulgerătoare.) 

SOLNESS (mângâind-o uşor pe păr) Biată, biată... micuță Kaja. 

KAJA (lăsând capul în jos) Sst, sst! Să nu te audă... 

(Solness se îndreaptă spre dreapta, se întoarce şi se opreşte lângă uşa care 
duce spre odaia cu plange.) 

SOLNESS A fost cineva pe-aici care a întrebat de mine? 

RAGNAR (ridicându-se) Da, tânăra pereche... Vrea să-şi 
construiască o vilă, afară, la Lovstrand. 

SOLNESS (mormăind) Aha, ăia? Ăia pot să mai aştepte! Nici mie 
nu-mi este încă destul de clar planul... 

RAGNAR (apropiindu-se, puțin ezitând) Sunt grozav de dornici să 
vadă schiţele cât mai curând. 

SOLNESS (acelaşi joc) Da, da, fireşte!... Vor totul deodată! Aşa 
sunt toţi... 

BROVIK (ridicând privirea) Fiindcă — aşa spuneau — dorinţa lor cea 
mai mare este să se poată muta odată în propriul lor cămin. 

SOLNESS Bineînţeles, bineînţeles... Cunosc asta! Şi-apoi nu iau 
decât ceea ce le convine mai bine... Vor să aibă ceva locuibil; de fapt, 
un simplu refugiu. Dar nu un cămin. Nu, mulțumesc! Mulţumesc 
foarte mult, dar spune-le, te rog, dacă revin, să se adreseze unui alt 
constructor... 

BROVIK (îşi ridică ochelarii pe frunte şi îl priveşte mirat) Unui alt... 
Vreti să refuzati lucrarea?... 

SOLNESS (cu nervozitate) Da, ducă-se dracului, da! Dacă-i vorba 


să clădeşti numai ca să clădeşti... (Brusc.) De altfel, nici nu ştiu încă 
bine cine sunt oamenii ăştia! 

BROVIK Sunt oameni destul de bine situaţi. Ragnar îi cunoaşte. 
Frecventează familia. Oameni serioşi... de încredere... 

SOLNESS Poftim! Serioşi! De încredere! Parcă despre asta-i 
vorba? Nu mă gândeam absolut deloc la asta. Dar ce Dumnezeu, e 
atât de greu de înţeles? Nu vreau să am nimic a face cu oameni 
străini, pe care nu-i cunosc. Liberi din partea mea să se adreseze cui 
poftesc! 

BROVIK (se ridică) Vorbiţi serios? Asta-i părerea dumneavoastră 
sinceră? 

SOLNESS (ursuz) Da, asta. O spun odată pentru totdeauna. 
(Traversează odaia. Brovik schimbă o privire cu Ragnar, care face o mişcare 
de protest, apoi trece în prima odaie.) 

BROVIK Îmi permiteţi să vă spun câteva cuvinte? 

SOLNESS Cu plăcere. 

BROVIK (către Kaja) Treci, te rog, dincolo... 

KAJA (neliniştită) Unchiule... Dar... 

BROVIK Hai, fato, fă cum îţi spun. Şi închide uşa în urma ta. (Kaja 
se îndreaptă ezitând spre odaia cu planşe; îi aruncă o privire speriată şi 
rugătoare lui Solness.) 

BROVIK (cu o voce înăbuşită) Nu vreau — sărăcuţa de ea — să ştie cât 
de prost stau lucrurile cu mine. 

SOLNESS Da, într-adevăr, în ultimul timp arătaţi destul de rău. 

BROVIK Cu mine se sfârşeşte curând. Puterile mă părăsesc de la o 
zi la alta. 

SOLNESS Staţi jos... 

BROVIK Mulţumesc... Dacă-mi daţi voie... 

SOLNESS (împingând fotoliul) Aici. Poftim, vă rog, aici! 

BROVIK (aşezându-se cu greutate) Despre Ragnar este vorba... 


Deci, aşa stau lucrurile cu el... E tocmai ceea ce mă doare cel mai 
rău... Ce-o să se întâmple cu el? Ce va deveni? 

SOLNESS Dar, fireşte, fiul dumneavoastră poate rămâne aici, la 
mine, câtă vreme va voi. 

BROVIK Tocmai asta nu vrea... S-ar părea că nici nu mai poate. 

SOLNESS  (impacientându-se) După părerea mea, primeşte un 
salariu destul de bun... Totuşi, dacă pretinde mai mult, nu mă voi 
împotrivi să... 

BROVIK Nu, nu, nu este deloc vorba despre asta. (Agitat.) Dar 
trebuie să aibă şi el odată posibilitatea să lucreze pe cont propriu! 

SOLNESS (fără să-l privească) Credeţi că Ragnar are calităţile 
necesare pentru asta? 

BROVIK Nu, vedeţi tocmai asta-i cel mai îngrozitor, am început 
chiar eu să mă îndoiesc de băiat. Pentru că niciodată n-aţi spus decât 
nişte cuvinte — cel mult încurajatoare despre el. Dar mă gândesc că-i 
totuşi imposibil să fie astfel; trebuie să aibă unele calităţi... 

SOLNESS  ...Totuşi... am impresia că... temeinic, la drept 
vorbind... n-a învăţat nimic... Exceptând desenul. 

BROVIK (îl priveşte cu o ură ascunsă şi spune cu glasul răguşit) Nici 
dumneavoastră nu m-aţi uluit cu meseria pe care-aţi reuşit s-o 
învăţaţi... Atunci, pe vremea când eraţi în serviciu la mine. Dar aţi 
ştiut să vă săltaţi pe picioarele dumneavoastră. (Respirând astmatic.) 
Da, v-aţi ridicat corabia la suprafaţă. Şi mi-aţi luat şi mie şi multor 
altora, vântul care ne umfla pânzele. 

SOLNESS Vedeţi... aşa s-au orânduit lucrurile pentru mine. 

BROVIK Aici aveţi dreptate. Toate vi s-au supus. Dar nu poate să 
vă lase inima să mă vedeţi murind fără să ştiu dacă Ragnar al meu 
este sau nu capabil... Şi cât este de capabil... Şi-apoi, aş fi bucuros 
să-i văd căsătoriţi înainte... de a mă duce... 

SOLNESS (tăios) Ea doreşte...? 


BROVIK Nu atât Kaja... Ragnar vorbeşte zilnic despre asta. 
(Rugător.) Trebuie, trebuie să-i daţi posibilitatea să-şi încerce puterile 
într-o lucrare pe care s-o facă el. În care să muncească independent... 
Trebuie, trebuie să văd ceva, ceva realizat de băiatul meu... Auzi? 

SOLNESS (iritat) Ei, drăcie, dar nu vă imaginati că pot să aduc din 
lună comenzi pentru el! 

BROVIK Şi tocmai acum ar putea obţine o comandă. O lucrare 
mare. 

SOLNESS (uimit şi iritat) Poate el să obţină...? 

BROVIK Dacă v-aţi da consimţământul. 

SOLNESS Ce fel de lucrare? 

BROVIK (ezitând puțin) Ar putea obţine construcţia vilei aceleia 
din afara oraşului... La Lovstrand. 

SOLNESS Cea de la Lovstrand?! Bine, pe-aceea eu o construiesc! 
Eu însumi... 

BROVIK Dar se pare că nu sunteţi prea ispitit să o faceţi... 

SOLNESS (sărind în sus) Nu sunt prea ispitit? Eu? Cine 
îndrăzneşte să spună asta? 

BROVIK Aţi spus-o singur, adineauri. 

SOLNESS Nu luaţi în seamă nişte vorbe aruncate în vânt! Poate 
într-adevăr să obţină Ragnar construcţia vilei? 

BROVIK Da. Cunoaşte familia! Şi, afară de asta, aşa... mai mult 
pentru plăcerea lui, a făcut desene, proiecte şi toate celelalte... 

SOLNESS Şi sunteţi mulțumit de desenele lui? Dar cei care vor 
locui acolo? 

BROVIK Da. Dacă aţi vrea totuşi să le examinati şi să vă daţi 
părerea... 

SOLNESS Şi după aceea Ragnar vă va construi şi dumneavoastră 
o casă? 

BROVIK V-a plăcut destul de mult ce ar vrea el să facă... Ceva cu 


totul nou, spuneați... 

SOLNESS Oho! Cu totul nou! Bineînţeles, nu nişte bazaconii, atât 
de demodate cum obişnuiesc eu să construiesc... nu? 

BROVIK Aveaţi altă părere despre ele... 

SOLNESS (cu amărăciune ascunsă) Deci, în interesul lui Ragnar 
veneaţi aici, în absenţa mea. 

BROVIK Oamenii au venit ca să stea de vorbă cu dumneavoastră. 
Şi în acelaşi timp să vă întrebe dacă nu cumva aţi vrea să vă retrageţi. 

SOLNESS (tresărind) Să mă retrag? Eu?! 

BROVIK În cazul în care veţi aprecia că desenele lui Ragnar... 

SOLNESS Eu să mă retrag, în spatele fiului dumneavoastră? 

BROVIK Nu... Să renunţaţi la contractul cu el... 

SOLNESS E acelaşi lucru. (Râzând cu amărăciune.) Da, vasăzică 
aşa! Halvard Solness trebuie acum să se retragă! Să facă loc celor mai 
tineri. Poate chiar celor tineri de tot. Să facă loc! Loc! Loc! 

BROVIK Doamne, Dumnezeule, dar e loc destul şi pentru mai 
mulţi decât unul singur... 

SOLNESS O! Chiar atât de mult loc încât să prisosească nu este. 
Dar să admitem că este aşa cum spuneţi. Eu vă declar însă că nu mă 
voi retrage niciodată. Din faţa nimănui! Nu voi ceda nimănui locul! 
Niciodată de bunăvoie! Niciodată şi pentru nimic în lume nu voi 
face asta. 

BROVIK (ridicându-se cu greu) Vasăzică trebuie să părăsesc viaţa 
fără nicio certitudine? Fără bucurii? Fără credinţă şi fără încredere în 
Ragnar? Fără a vedea o singură realizare a lui? Aşa trebuie să mor? 

SOLNESS (întorcându-se pe jumătate şi mormăind) Hm! Acum nu 
întrebaţi mai mult. 

BROVIK Bine, dar răspundeţi-mi la o întrebare: Trebuie să 
părăsesc atât de sărac viaţa? 

SOLNESS (părând că luptă cu el însuşi, în sfârşit, răspunde cu 0 voce 


joasă, dar sigură) Va trebui să părăsiţi viaţa, aşa cum ştiţi şi cum puteți 
mai bine. 

BROVIK O, frumos!! (Traversează odaia.) 

SOLNESS (mergând după el, pe jumătate desperat) Da, înțelege, nu 
pot, nu pot altfel! De vreme ce sunt aşa cum sunt. Şi nici nu mă mai 
pot schimba. 

BROVIK Da, într-adevăr, nu puteţi... (Se clatină şi se opreşte lângă 
masa din fata canapelei.) Îmi daţi voie să iau un pahar cu apă? 

SOLNESS Vă rog! (Toarnă apă şi-i întinde paharul.) 

BROVIK Mulţumesc! (Bea şi pune paharul pe masă.) 

SOLNESS (se duce şi deschide uşa dinspre cabinetul de desen) Ragnar, 
poţi să-l conduci pe tatăl dumitale până acasă. 

(Ragnar se ridică repede. El şi Kaja intră în odaia de lucru.) 

RAGNAR Ce e, tată? 

BROVIK la-mă de braţ. Şi acum, să mergem. 

RAGNAR Da, bine. Îmbracă-te şi tu, Kaja. 

SOLNESS Domnişoara Fosli să mai rămână. Numai câteva clipe. 
Are de scris o scrisoare. 

BROVIK (cu o privire spre Solness) Noapte bună. Somn uşor... 
dacă-l mai poți avea. 

SOLNESS Noapte bună. 

(Brovik şi Ragnar ies pe uşa care comunică cu vestibulul. Kaja se 
îndreaptă spre birou. Solness stă lângă fotoliu cu capul înclinat într-o 
parte.) 

KAJA (cu îndoială) E vreo scrisoare de scris? 

SOLNESS (scurt) Nu, bineînţeles, nu-i niciuna. (Privind-o aspru, 
brusc.) Kaja! 

KAJA (speriată, încet) Da? 

SOLNESS (arătând poruncitor cu degetul un punct pe podea) Poftim 
aici! Numaidecât! 


KAJA (ezitând) Da. 

SOLNESS (acelaşi joc) Mai aproape. 

KAJA (ascultătoare) Ce vreţi de la mine? 

SOLNESS (se uită o clipă la ea) Dumitale trebuie să-ţi mulțumesc 
pentru tot ce s-a petrecut? 

KAJA Nu, vă rog să mă credeţi că nu... 

SOLNESS Dar să te căsătoreşti cu dumnealui — asta vrei, nu? 

KAJA (încet) Ragnar şi cu mine suntem logodiţi de patru-cinci ani, 
aşa că... 

SOLNESS Aşa că sunteţi de părere că lucrurile trebuie să aibă un 
sfârşit. Nu-i aşa? 

KAJA Ragnar şi unchiul spun că trebuie să mă căsătoresc. Aşa că 
mă supun. 

SOLNESS (mai blând) Kaja, în fond nu ţii şi dumneata puţin la 
Ragnar? 

KAJA A fost o vreme când ţineam mult la Ragnar, înainte să vin la 
dumneavoastră. 

SOLNESS Şi acum nu mai ţii deloc la el? Absolut deloc? 

KAJA (pătimaş, împreunându-şi mâinile şi îndreptându-se spre el) 
Doar ştiţi prea bine. Acum ţin numai la unul... La nimeni altcineva 
pe lume! Şi niciodată nu voi mai putea ţine la un altul... 

SOLNESS Da, aşa spui! Şi totuşi, pleci de lângă mine. Mă laşi 
singur aici, cu toate buclucurile astea pe cap. 

KAJA Dar nu s-ar putea să rămân, totuşi, mai departe aici, chiar 
dacă Ragnar...? 

SOLNESS (gest de respingere) Nu, nu, asta nu merge... Absolut 
deloc! Dacă Ragnar pleacă şi se apucă de lucru pe cont propriu, va 
avea desigur şi el nevoie de dumneata. 

KAJA (frângându-şi mâinile) Dar nu cred, nu cred că am să mă pot 
despărți de dumneata... Mi se pare imposibil... cu totul, cu totul 


imposibil! 

SOLNESS Atunci ai grijă... şi fă-l pe Ragnar să renunţe la ideile 
alea ale lui, atât de stupide. Mărită-te cât pofteşti cu el... (Schimbând 
tonul.) da, vreau să spun, fă aşa fel încât să rămână la mine, unde are 
un post bun. Şi în felul ăsta te pot păstra şi pe dumneata, dragă Kaja. 

KAJA O, ar fi extraordinar, dacă s-ar putea aranja... 

SOLNESS (cuprinzându-i capul cu ambele mâini şi şoptind) Fiindcă — 
ştii, nu-i aşa? — nu pot trăi fără dumneata. Trebuie să te am lângă 
mine, tot timpul... Zi de zi... 

KAJA (tulburată, încântată) O, Doamne, Doamne. 

SOLNESS (sărutând-o pe păr) Kaja, Kaja! 

KAJA (lăsându-se în genunchi în fața lui) O, cât de bun eşti cu mine. 
Nespus de bun şi de drăguţ... 

SOLNESS (brusc) Hai, ridică-te, ridică-te odată, până nu... Îmi 
pare că se aude venind cineva! (O ajută să se ridice. Ea se îndreaptă 
clătinându-se către birou.) 

(Doamna Solness intră pe uşa din dreapta. E o femeie slabă şi amărâtă. 
Cândva, demult, a fost frumoasă. Acum au mai rămas doar nişte urme de 
frumusețe. Are bucle blonde, răsucite în tirbuşon. Îmbrăcată elegant, 
complet în negru. Vorbeşte cam rar, cu o voce tânguitoare.) 

DOAMNA SOLNESS (din uşă) Halvard! 

SOLNESS (întorcându-se) Ah! Tu erai, dragă? 

DOAMNA SOLNESS (cu o privire spre Kaja) Recunosc că am venit 
la un moment nepotrivit. 

SOLNESS Absolut deloc. Domnişoara Fosli nu are de scris decât o 
scurtă scrisoare. 

DOAMNA SOLNESS Da, văd. 

SOLNESS Ce voiai de la mine, Aline? 

DOAMNA SOLNESS Voiam numai să-ţi spun că doctorul Herdal 
se află la noi... E în odaia de pe colţ. Poate vii şi tu, Halvard... 


SOLNESS (privind-o bănuitor) Hm! Vrea neapărat doctorul să-mi 
vorbească? 

DOAMNA SOLNESS Nu neapărat... A venit să-mi facă o vizită... 
Şi ar dori, cu ocazia asta, să te salute şi pe tine. 

SOLNESS (râzând încet) Da, îmi închipui... Ei, atunci roagă-l să 
mai aştepte puţin. 

DOAMNA SOLNESS Mai pe urmă vei veni totuşi, da? 

SOLNESS Probabil. Mai târziu, draga mea. Nu foarte târziu... 

DOAMNA SOLNESS (din nou cu o privire spre Kaja) Numai să nu 
uiţi, Halvard! (Se retrage, închizând uşa după ea.) 

KAJA (aproape şoptit) O, Doamne, Dumnezeule, sigur că doamna 
gândeşte ceva rău despre mine. 

SOLNESS A, nici vorbă!... În tot cazul, nu mult mai rău decât de 
obicei. Oricum însă, e mai bine să pleci, Kaja. 

KAJA Da, da, acum trebuie să plec. 

SOLNESS (sever) Şi rezolvă aşa cum vreau eu şi celălalt lucru de 
care am mai vorbit. Ai înţeles? 

KAJA Credeţi-mă, dacă ar depinde numai de mine, eu... 

SOLNESS Am spus: vreau să se rezolve... Şi de preferinţă azi, nu 
mâine. 

KAJA (speriată) Nu s-ar putea găsi o altă soluţie? Eu, bucuros aş 
rupe... 

SOLNESS (sărind în sus) Să rupi?! Ce, ai înnebunit de tot? Să rupi 
cu el? 

KAJA (desperată) Da, mai bine aşa... Fiindcă trebuie, trebuie să 
rămân aici, la dumneata! Nu pot pleca de lângă dumneata! E cu 
totul, cu totul imposibil... 

SOLNESS (explodând) Dar, sfinte Dumnezeule, atunci ar însemna 
că Ragnar... Dar tocmai pe Ragnar vreau să-l am aici. 

KAJA (privindu-l cu ochi speriați) Aşadar, în primul rând pe 


Ragnar... 

SOLNESS (redevenind stăpân pe sine) A, nu, sigur că nu... Nici tu 
nu-ți dai seama de nimic. (Blând şi încet.) Dar bineînţeles că în primul 
rând pe tine te vreau. Înainte de toate, pe tine, Kaja. Dar tocmai de 
aceea trebuie să-l convingi pe Ragnar să rămână în acest post. Aşa, 
aşa, acum du-te acasă. 

KAJA Da, da, noapte bună atunci. 

SOLNESS Noapte bună! (Vrând să plece.) A, ascultă! Desenele lui 
Ragnar nu se află cumva dincolo, în odaie? 

KAJA Da, n-am văzut să le fi luat cu el. 

SOLNESS Atunci du-te şi adu-mi-le. M-aş putea totuşi uita prin 
ele. 

KAJA (veselă) O, da, în sfârşit! Ce bine! 

SOLNESS Pentru tine, Kaja dragă! Ei, hai, adu-le repede să arunc 
o privire peste ele. 

(Kaja intră cu paşi grăbiţi în cabinetul de desen, scotoceşte febril în 
sertarul mesei, scoate o mapă şi o aduce.) 

KAJA Aici sunt toate desenele. 

SOLNESS Bine, pune-le acolo, pe masă. 

KAJA (depunând mapa) Noaptea bună! (Rugătoare.) Şi gândeşte-te 
cu bunătate şi duioşie la mine. 

SOLNESS O, totdeauna mă gândesc aşa. Noapte bună, dragă, 
micuță Kaja. (Aruncând o privire spre dreapta.) Hai, du-te acum. 

(Doamna Solness şi doctorul Herdal intră pe uşa din dreapta. Doctorul 
este un domn mai în vârstă, plinut, cu un obraz rotund, prosper. Fără barbă, 
părul de o culoare deschisă, cu firul subțire şi cam rărit. Poartă ochelari cu 
ramă de aur.) 

DOAMNA SOLNESS (înainte de a intra, din prag) Halvard, nu-l 
mai pot reţine pe doctor. 

SOLNESS Ei, atunci intraţi. 


DOAMNA SOLNESS (către Kaja, care stinge lampa de pe birou) Aţi 
terminat scrisoarea aceea, domnişoară? 

KAJA (zăpăcită) Scrisoarea? 

SOLNESS A fost una foarte scurtă... 

DOAMNA SOLNESS În adevăr, trebuie să fi fost foarte scurtă... 

SOLNESS Poţi pleca, domnişoară Fosli... Mâine dimineaţă, la 
lucru!... Foarte punctuală, da? 

KAJA Desigur! Foarte punctuală... Noapte bună, doamnă! (Iese pe 
uşa ce dă în vestibul.) 

DOAMNA SOLNESS Cred că eşti foarte mulțumit, Halvard, că o 
ai aici pe această domnişoară. 

SOLNESS Da, în adevăr, sunt! E capabilă. Se descurcă perfect în 
toate... 

DOAMNA SOLNESS Aşa se pare... 

DOCTORUL HERDAL Chiar şi în probleme de contabilitate? 

SOLNESS În aceşti doi ani a avut ocazia să-şi însuşească o bună 
practică. Şi afară de asta, e binevoitoare şi gata să facă orice i se 
cere... 

DOAMNA SOLNESS Trebuie să fie o mare plăcere... 

SOLNESS Este... Mai ales când nu prea ai fost obişnuit cu aşa 
ceva... 

DOAMNA SOLNESS (cu reproş blând) Cum poţi spune una ca 
asta, Halvard? 

SOLNESS O nu, nu, dragă Aline. Îti cer iertare. 

DOAMNA SOLNESS N-ai de ce. Aşadar, domnule doctor, vă 
aşteptăm mai târziu să luați o ceaşcă de ceai cu noi? 

DOCTORUL HERDAL Mă întorc de îndată ce-mi termin vizita la 
bolnavii mei... 

DOAMNA SOLNESS Mulţumesc! (Iese prin dreapta.) 

SOLNESS Sunteţi grăbit, domnule doctor? 


DOCTORUL HERDAL Nu, deloc... 

SOLNESS Atunci putem sta puţin de vorbă. 

DOCTORUL HERDAL Cu multă plăcere. 

SOLNESS Luaţi loc, vă rog. (Face un gest spre balansoar.) Şi să mă 
aşez şi eu... (Se aşază în fotoliu; Apoi, privindu-l cercetător.) Spuneţi-mi, 
n-aţi remarcat nimic deosebit la Aline? 

DOCTORUL HERDAL Vreţi să ziceţi, adineauri, când era aici? 

SOLNESS Da. Ceva în raport cu mine... N-aţi remarcat nimic? 

DOCTORUL HERDAL  (surâzând) Ei, cum dracu să nu fi 
remarcat? Ar fi fost şi greu să nu-mi dau seama că soţia dumitale, 

SOLNESS Ei? 

DOCTORUL HERDAL ...Că soţia dumitale nu este chiar foarte 
încântată de această domnişoară Fosli. 

SOLNESS Nimic altceva? De asta mi-am dat şi eu seama. 

DOCTORUL HERDAL Ceea ce de altfel nici nu-i de mirare. 

SOLNESS Ce anume? 

DOCTORUL HERDAL Că nu-i face o deosebită plăcere prezența 
unei alte femei... zi de zi... în preajma dumneavoastră... 

SOLNESS Da, sigur... Aveţi poate dreptate. Şi Aline de altfel. 
Numai că situaţia nu se poate schimba. 

DOCTORUL HERDAL Dar n-aţi putea angaja un funcţionar în 
locul ei? 

SOLNESS Primul neisprăvit care s-ar prezenta, nu? Şi care să 
nu-mi fie de niciun folos. 

DOCTORUL HERDAL Totuşi, dacă soţia dumneavoastră... 
Slăbită cum este... Şi dacă nu mai suportă situaţia? 

SOLNESS Dar pentru numele lui Dumnezeu, îmi este indiferent... 
Eram gata să spun: trebuie s-o păstrez pe Kaja Fosli. Nimeni 
altcineva nu-mi poate fi de atâta folos. 


DOCTORUL HERDAL Nimeni? 

SOLNESS (scurt) Nimeni. 

DOCTORUL  HERDAL  (trăgându-şi scaunul mai aproape) 
Ascultaţi-mă, domnule Solness, îmi permiteţi — cu totul confidenţial 
- să pun o întrebare? 

SOLNESS Da, vă rog. 

DOCTORUL HERDAL Vedeți dumneavoastră, în anumite 
chestiuni femeile au un fler al lor, un fler al dracului de fin. 

SOLNESS Da, au. Nimic mai adevărat... Ei şi? 

DOCTORUL HERDAL Ascultaţi mai departe... Din moment ce 
soţia dumneavoastră nu o poate suferi deloc, dar absolut deloc pe 
această Kaja Fosli... 

SOLNESS Ei, şi ce-i cu asta? 

DOCTORUL HERDAL N-o fi având ea un... un cât de mic 
temei... care să justifice această antipatie fără rezerve? 

SOLNESS (îl priveşte şi se ridică) Aha! 

DOCTORUL HERDAL Nu mi-o luaţi în nume de rău. Dar are ea 
oare vreun temei? 

SOLNESS (scurt şi decis) Nu. 

DOCTORUL HERDAL Vasăzică, absolut niciun temei? 

SOLNESS Niciunul în afară de propria ei bănuială. 

DOCTORUL HERDAL Ştiu că aţi cunoscut diferite femei în viaţa 
dumneavoastră. 

SOLNESS Da, am cunoscut. 

DOCTORUL HERDAL Şi, îmi pare, destul de... îndeaproape, pe 
unele. 

SOLNESS Şi asta-i e adevărat. 

DOCTORUL HERDAL Dar cu această domnişoară Fosli? Nu-i 
vasăzică absolut nimic la mijloc? 

SOLNESS Nu, absolut nimic... în ceea ce mă priveşte. 


DOCTORUL HERDAL Dar în ceea ce o priveşte pe ea? 

SOLNESS Mi se pare, dragă domnule doctor, că la întrebarea asta 
nu am dreptul să răspund... 

DOCTORUL HERDAL Pornisem de la flerul soţiei dumitale. 

SOLNESS Da, întocmai. Până în clipa aceasta (coborând vocea) 
„flerul” Alinei, aşa cum îl numiţi dumneavoastră, a trecut examenul 
într-un anumit fel... 

DOCTORUL HERDAL Ei, vedeţi? 

SOLNESS (se aşază) Doctore Herdal, vă voi istorisi acum o poveste 
ciudată. Bineînţeles, numai dacă sunteţi dispus s-o ascultați. 

DOCTORUL HERDAL Ascult cu plăcere poveşti ciudate. 

SOLNESS Ei bine. Vă amintiţi probabil că i-am angajat la mine pe 
Knut Brovik şi pe fiul său, atunci când bătrânul se afla într-o situaţie 
proastă. 

DOCTORUL HERDAL Cunosc oarecum problema... 

SOLNESS De fapt, vezi dumneata, amândoi sunt băieţi harnici. 
Cu calităţi, fiecare în felul lui. Pe urmă, fiul n-a găsit altceva mai bun 
de făcut decât să se logodească. Natural, urmează să se căsătorească 
şi să se apuce apoi de construcţii pe cont propriu... Cam la asemenea 
lucruri se gândesc tinerii ăştia... 

DOCTORUL HERDAL (râzând) Da, obiceiul ăsta prost de a dori 
să se căsătorească... 

SOLNESS Ei, dar asta nu-mi serveşte mie. Fiindcă, la rândul meu, 
am şi eu nevoie de Ragnar. Şi de bătrân. Este extraordinar de abil la 
calcularea rezistenţei materialelor şi la... la... dracu ştie cum le mai 
zice la toate astea. 

DOCTORUL HERDAL Ei da, şi toate astea fac parte din meserie. 
Şi de ele e nevoie... 

SOLNESS Bineînţeles. Dar Ragnar vrea cu tot dinadinsul să 
lucreze pe cont propriu. E hotărât şi nimic nu-l poate convinge să 


renunţe... 

DOCTORUL HERDAL Şi totuşi, a rămas mai departe la 
dumneavoastră. 

SOLNESS Da. Acum fiţi atent. Într-o zi, a venit aici Kaja Folsi să 
discute ceva cu Ragnar. Nu mai fusese niciodată aici. Când am văzut 
cât de îngrozitor de îndrăgostiţi sunt unul de celălalt, m-a fulgerat o 
idee: dacă aş putea-o aduce şi pe ea să lucreze aici, la mine, atunci 
poate ar rămâne şi Ragnar... Poate că n-ar mai pleca... 

DOCTORUL HERDAL O idee pe cât se poate de înţeleaptă. 

SOLNESS Da, dar în clipa aceea n-am suflat niciun cuvânt despre 
ce gândeam. Stăteam doar şi mă uitam la ea... şi-mi doream 
puternic, cu toată tăria, s-o am aici. Pe urmă, am schimbat cu ea 
câteva cuvinte amabile despre lucruri cu totul indiferente. Şi după 
aceea a plecat. 

DOCTORUL HERDAL Şi? 

SOLNESS Dar iată că a doua zi, către seară, după ce Ragnar şi 
bătrânul Brovik plecaseră acasă, iată că mă pomenesc din nou cu ea 
aici, ca şi cum eu şi cu dânsa am fi avut o învoială a noastră. 

DOCTORUL HERDAL O învoială? În legătură cu ce? 

SOLNESS Exact în legătură cu acel lucru pe care mi-l dorisem aici 
cu o zi înainte, dar despre care pur şi simplu nu scosesem nici măcar 
o singură vorbă. 

DOCTORUL HERDAL Foarte ciudat, într-adevăr... 

SOLNESS Da, nu-i aşa? Şi acum voia să ştie care-ar fi atribuţiile ei, 
aici... Ce-ar avea de făcut. Şi dacă n-ar putea începe chiar din 
dimineaţa următoare. Şi alte de-alde astea... 

DOCTORUL HERDAL Nu credeţi că a făcut-o numai pentru a fi 
împreună cu iubitul ei? 

SOLNESS La început aşa mi-am închipuit şi eu. Dar nu, nu era 
aşa. De el s-a înstrăinat cu totul, chiar de îndată ce a venit să lucreze 


aici, la mine... 

DOCTORUL  HERDAL Prin urmare a... alunecat spre 
dumneavoastră. 

SOLNESS Da, cu totul. Am băgat de seamă, de pildă, ce simte 
atunci când o privesc din spate. E destul să fiu undeva, în apropierea 
ei, ca să înceapă să tremure... să fie foarte tulburată. Ce ziceţi de 
asta? 

DOCTORUL HERDAL Se poate explica. 

SOLNESS Dar celălalt fenomen? Faptul că ea a crezut că-i 
spusesem ceea ce nu-i spusesem, ci dorisem numai... Ceea ce îmi 
spusesem mie şi numai mie, în tăcere, fără să rostesc un cuvânt. Îmi 
puteți da o explicaţie, domnule doctor Herdal? Despre asta ce ziceţi? 

DOCTORUL HERDAL Nu, asta nici nu încerc să explic... 

SOLNESS Bănuiam eu. De aceea nici n-am vrut să vorbesc... Dar 
cu timpul, înţelegeţi, a devenit îngrozitor de greu pentru mine. De 
dimineaţă până seara, zi de zi, trebuie să mă prefac, ca şi cum eu... Şi 
apoi e păcat de ea, sărmana. (Vehement.) Dar altfel nu se poate! 
Pentru că dacă pleacă ea de la mine, pleacă şi Ragnar. 

DOCTORUL HERDAL Şi nu i-aţi explicat soţiei dumneavoastră 
cum stau lucrurile? 

SOLNESS Nu. 

DOCTORUL HERDAL De ce? Pentru numele lui Dumnezeu, de 
ce n-o faceţi? 

SOLNESS (îl priveşte țintă; apoi, cu o voce înăbuşită) Pentru că... 
pentru că am impresia că-mi aplic singur o dreaptă şi binefăcătoare 
pedeapsă prin acest supliciu: lăsându-mă nedreptăţit de Aline. 

DOCTORUL HERDAL (clătinând capul) Dumnezeu mi-e martor 
dacă pot pricepe un singur cuvânt. 

SOLNESS Vedeţi dumneavoastră, este întocmai ca şi când mi s-ar 
scădea câte puţin, câte puţin, dintr-o mare, dintr-o fără margini de 


mare datorie a mea... 

DOCTORUL HERDAL Faţă de soţia dumneavoastră? 

SOLNESS Da. Şi asta uşurează întotdeauna conştiinţa. Poţi răsufla 
mai liber un timp, mă înțelegeți? 

DOCTORUL HERDAL Domnul mi-e martor dacă pricep măcar o 
vorbă... 

SOLNESS (se ridică din nou, întrerupându-l) Bine, bine. Şi-acum, 
destul! Să nu mai vorbim de asta. (Străbate odaia, se întoarce şi se 
opreşte lângă masă. Se uită la medic, cu un surâs cald.) Ei, doctore, se pare 
că m-aţi făcut să alunec serios pe panta destăinuirilor. 

DOCTORUL HERDAL (uşor iritat) Să alunecaţi? Dar n-am reuşit 
să pricep nimic din destăinuirile dumneavoastră, domnule Solness. 

SOLNESS Spuneţi mai degrabă că nu v-au interesat deloc. Altceva 
vă interesează... Am remarcat... 

DOCTORUL HERDAL Ce aţi remarcat? 

SOLNESS Staţi aici comod şi mă ţineţi sub observaţie. 

DOCTORUL HERDAL Eu vă ţin sub observaţie? Sfinte 
Dumnezeule! (Tresărind.) Dar în ce scop aş face-o? 

SOLNESS Fiindcă şi dumneavoastră credeţi despre mine acelaşi 
lucru pe care-l crede şi Aline. 

DOCTORUL HERDAL Şi ce crede ea despre dumneavoastră? 

SOLNESS (din nou reținut) Da... De la un timp, a început să creadă 
— cum să vă spun? — că aş fi bolnav. 

DOCTORUL HERDAL Bolnav? Dumneavoastră? Dar nu mi-a 
spus nimic. Şi ce aveţi... ce vă supără, dragă domnule? 

SOLNESS (se apleacă peste spătarul scaunului şi şopteşte) Aline crede 
că sunt nebun, da, asta crede. 

DOCTORUL HERDAL (ridicându-se) Dar dragă, dar iubite 
domnule Solness... 

SOLNESS Da, aşa cum ştiu că trăiesc, ştiu că ea aşa crede. Aşa 


este. Şi părerea ei a devenit şi a dumneavoastră. O, vă pot asigura, 
domnule doctor, n-am nicio îndoială în privinţa asta... Nu mă las 
atât de uşor înşelat... Vreau s-o ştiţi... 

DOCTORUL HERDAL (privindu-l mirat) Niciodată, domnule 
Solness, niciodată nu mi-a trecut prin minte gândul ăsta. 

SOLNESS (cu un râs neîncrezător) Serios? Într-adevăr, nu? 

DOCTORUL HERDAL Nu, niciodată! Şi, cu siguranţă, nici soţiei 
dumneavoastră. Sunt aproape gata s-o şi jur. 

SOLNESS Ei, atunci lăsaţi totul aşa cum este... Fiindcă într-un fel, 
vedeţi dumneavoastră, ea ar putea avea totuşi... Da, ar putea avea 
până la urmă un temei pentru a crede asta. 

DOCTORUL HERDAL Nu, acum într-adevăr trebuie să-i spun! 

SOLNESS (întrerupându-l cu o mişcare a mâinii) E mai cuminte, 
dragă doctore, să nu mergem mai departe cu povestea asta. E mai 
bine să rămână fiecare la părerea sa. (Schimbând tonul, devenind uşor 
vesel.) Ascultă, doctore... hm! 

DOCTORUL HERDAL Da? 

SOLNESS Din moment ce nu credeţi că sunt... bolnav... să 
spunem... nebun... mă rog, poate numai sărit, în fine, aşa ceva... 

DOCTORUL HERDAL Ce vreţi să spuneţi? 

SOLNESS Atunci vă închipuiți, probabil, că sunt un om 
extraordinar de fericit? 

DOCTORUL HERDAL Să fie oare asta numai o închipuire? 

SOLNESS (râzând) Nici vorbă!! Gândiţi-vă: să fii constructorul 
Solness! Halvard Solness — Doamne, Dumnezeule! Sigur, sunt fericit! 

DOCTORUL HERDAL Părerea mea este că aţi avut un noroc cu 
totul neobişnuit! 

SOLNESS (stăpânindu-şi un surâs) Da, din acest punct de vedere 
nu mă pot plânge... 

DOCTORUL HERDAL Mai întâi, pentru că a ars acea veche şi 


urâtă cetăţuie de tâlhari. A fost, desigur, un mare noroc... 

SOLNESS (serios) Ceea ce a ars până în temelii a fost casa 
părintească a Alinei... Asta vă rog să nu uitaţi... 

DOCTORUL HERDAL Desigur, pentru soţia dumneavoastră 
trebuie să fi fost o mare durere... 

SOLNESS Peste care n-a putut trece nici până în ziua de azi... 
Sunt doisprezece-treisprezece ani de-atunci şi totuşi... 

DOCTORUL HERDAL Dar ceea ce s-a întâmplat după aceea a 
fost cu siguranţă, pentru ea, cea mai grea lovitură... 

SOLNESS Şi prima şi cealaltă, la fel de grele... 

DOCTORUL HERDAL Dar dumneavoastră, dumneavoastră 
personal, aţi făcut un salt imens. Aţi început ca băiat sărac, de la ţară, 
iar acum vă aflaţi în fruntea celor din breasla dumneavoastră. Da, 
domnule Solness, norocul a fost într-adevăr de partea 
dumneavoastră. 

SOLNESS (privindu-l timid) Da, dar tocmai asta mă face să mă 
înspăimânt atât de îngrozitor. 

DOMNUL HERDAL Să vă înspăimântați? Că aveţi atâta noroc? 

SOLNESS Şi acum, ca şi înainte, mi-e teamă... o teamă cumplită... 
Fiindcă, vă închipuiţi, odată şi odată va veni momentul în care mi se 
va da lovitura pe la spate. Mortală!... 

DOCTORUL HERDAL A! Prostii. Cine să vă lovească? 

SOLNESS (sigur şi energic) Tineretul! 

DOCTORUL HERDAL Ei, tineretul! Doar nu vă închipuiţi că o să 
vă arunce la lada cu vechituri. Poziţia dumneavoastră este mai 
sigură astăzi decât oricând... Sunteţi de neclintit, ca un zid de cetate. 

SOLNESS Nu, nu, se apropie clipa. O intuiesc, o simt cum se 
apropie. Ba unul, ba altul, încep să-ţi pretindă: retrage-te, fă-mi mie 
loc... apoi năvălesc toţi ceilalţi: fă loc, fă loc, loc, loc! Da, ţine minte, 
doctore, într-o bună zi o să mă pomenesc aici cu tineretul 


bătându-mi în uşă. 

DOCTORUL HERDAL (râzând) Doamne, Dumnezeule! Ei şi? 

SOLNESS Cum „ei şi”? În clipa aceea s-a sfârşit cu constructorul 
Solness... (Se aud bătăi în uşa din stânga. Solness tresare.) Ce-a fost asta? 
N-aţi auzit? 

DOCTORUL HERDAL Bate cineva la uşă. 

SOLNESS (tare) Intră! 

(Hilde Wangel intră pe uşa care dă în vestibul. 

Este de statură mijlocie, mlădios şi fin clădită. Puțin arsă de soarele şi 
briza mării. Poartă o rochie de excursie cu fusta sumeasă, guler larg 
marinăresc şi o beretă de marinar pe cap. Un rucsac, un pled prins în curele 
şi un alpenstock lung.) 

HILDE WANGEL (îndreptându-se spre Solness cu ochi strălucitori de 
bucurie) Bună seara! 

SOLNESS (privind-o nesigur) Bună seara! 

HILDE (râzând) Îmi vine să cred că nu mă recunoaşteți. 

SOLNESS Nu, mărturisesc... În orice caz, pentru moment... 

DOCTORUL HERDAL (apropiindu-se) Dar eu vă recunosc, 
domnişoară. 

HILDE (înveselită) A, dumneavoastră sunteţi! 

DOCTORUL HERDAL Da, eu sunt! (Către Solness.) Ne-am întâlnit 
în vara asta, sus pe munte, la o cabană... (Către Hilde.) Ce s-a 
întâmplat cu celelalte doamne? 

HILDE O, ele s-au îndreptat spre vest. 

DOCTORUL HERDAL Nu le-au plăcut glumele şi zarva pe care o 
făceam noi, serile... 

HILDE E sigur că nu le-au plăcut. 

DOCTORUL HERDAL (amenințând-o cu degetul) Şi nici nu vă 
puteau ierta că... aţi cochetat un pic cu noi. 

HILDE Dar bineînţeles că era mai distractiv decât sa stau şi să 


împletesc la ciorapi, alături de venerabilele doamne... 

DOCTORUL HERDAL Sunt absolut de aceeaşi părere. 

SOLNESS Astă-seară aţi sosit în oraş? 

HILDE Chiar în clipa asta! 

DOCTORUL HERDAL Singură? Nu vă însoţeşte nimeni, 
domnişoară Wangel? 

HILDE Nimeni. 

SOLNESS Wangel? Vă numiţi Wangel? 

HILDE (privindu-l cu o veselie mirată) Chiar aşa mă cheamă! 

SOLNESS Atunci, poate că sunteţi fiica medicului de district... De 
sus, de la Lysanger. 

HILDE (acelaşi joc) Da’ a cui fiică gândiţi că aş putea fi? 

SOLNESS În acest caz ne-am mai întâlnit acolo, sus. În vara în 
care am construit un turn la biserica cea veche. 

HILDE (serioasă) Da, atunci. 

SOLNESS Ei, a trecut multă vreme de atunci. 

HILDE (privindu-l țintă) Exact zece ani. 

SOLNESS Sigur că pe vremea aceea eraţi un copil... 

HILDE (întrerupându-l)... Un copil de vreo 
doisprezece-treisprezece ani, în tot cazul. 

DOCTORUL HERDAL Pentru prima oară vă aflaţi în oraşul 
nostru, domnişoară Wangel? 

HILDE Da, cam aşa... 

SOLNESS Şi... în sfârşit... probabil că nu cunoaşteţi pe nimeni 
aici... 

HILDE Pe nimeni, afară de dumneavoastră. Da, şi pe soţia 
dumneavoastră. 

SOLNESS Aşa, vasăzică o cunoaşteţi şi pe dânsa? 

HILDE Destul de aproximativ... Am fost câteva zile împreună la 
sanatoriu. 


SOLNESS Aha! Acolo, sus. 

HILDE Mi-a spus că-mi permite s-o vizitez, dacă mă abat 
vreodată prin oraş. De altfel, nici nu era nevoie să-mi spună, fiindcă 
oricum veneam... 

SOLNESS Mă mir că nu mi-a vorbit niciodată. 

HILDE (lasă bastonul după sobă, îşi desface rucsacul şi îl pune împreună 
cu pledul pe canapea. Doctorul Herdal vrea să-i ajute. Solness stă şi o 
priveşte. Hilde se îndreaptă spre el.) Aşa că v-aş ruga, dacă-mi îngăduiți, 
să rămân aici peste noapte. 

SOLNESS Cu multă plăcere. 

HILDE Altă îmbrăcăminte n-am, decât ce-i pe mine. A, da, mai 
am în rucsac un rând de schimburi, dar trebuiesc spălate; sunt 
groaznic de murdare. 

SOLNESS Se aranjează şi asta... Numai o clipă, s-o anunţ şi pe 
soţia mea că... 

DOCTORUL HERDAL Între timp, îmi voi vizita bolnavii... 

SOLNESS Da, foarte bine. După aceea să vă reîntoarceți. 

DOCTORUL HERDAL (vesel, aruncând Hildei o privire) Da, puteţi fi 
absolut sigur. (Râzând.) În orice caz, previziunea dumneavoastră, 
domnule Solness, a fost pe cât se poate de exactă... 

SOLNESS Cum adică? 

DOCTORUL HERDAL Tineretul! A venit totuşi şi v-a ciocănit în 
uşă... 

SOLNESS (însuflețindu-se) Da, fireşte, dar în alt fel... 

DOCTORUL HERDAL Nu încape îndoială... (Iese pe uşa care dă în 
vestibul. Solness deschide uşa din dreapta şi vorbeşte spre odaie.) 

SOLNESS Aline! Vrei să fii drăguță să vii încoace? Este aici o 
domnişoară Wangel, pe care o cunoşti. 

DOAMNA SOLNESS (apărând în prag) Cine ziceai c-a venit? (O 
zăreşte pe Hilde.) A, dumneata erai, domnişoară? (Se apropie şi-i întinde 


mâna.) Vasăzică totuşi ai venit în oraş! 

SOLNESS Domnişoara Wangel a sosit chiar acum şi ar dori să 
rămână aici peste noapte... 

DOAMNA SOLNESS Aici, la noi? Da, cu plăcere... 

SOLNESS Şi lucrurile ei, ştii, ar trebui puse puţin în ordine. 

DOAMNA SOLNESS Mă voi ocupa de ea... Voi face tot ce 
trebuie. E de datoria mea. Desigur, cufărul va sosi mai târziu. 

HILDE N-am niciun cufăr. 

DOAMNA SOLNESS Ei! Vreau să sper că se va aranja şi asta. Dar 
deocamdată va trebui să rămâneţi în tovărăşia soţului meu. Eu mă 
voi îngriji de odaie, ca să fie cât mai plăcută şi confortabilă... 

SOLNESS N-am putea folosi una dintre odăile copiilor? Sunt doar 
gata aranjate. 

DOAMNA SOLNESS Ba da. Acolo e loc chiar mai mult decât 
trebuie... (Către Hilde.) Luaţi loc şi odihniţi-vă puţin. (Iese prin 
dreapta. Hilde, cu mâinile la spate, umblă prin odaie, uitându-se ba la una, 
ba la alta. Solness stă în fața mesei tot cu mâinile la spate, şi o urmăreşte cu 
privirea.) 

HILDE (se opreşte şi se uită la el) Dumneavoastră aveţi mai multe 
odăi pentru copii? 

SOLNESS În casă sunt trei odăi pentru copii. 

HILDE Ei, cum aşa? Înseamnă că aveţi, cu siguranţă, o droaie de 
copii. 

SOLNESS N-avem niciun copil. Dar pentru un timp, aţi putea fi 
dumneavoastră copilul nostru. 

HILDE Da, timp de o noapte. N-am să ţip şi am sa încerc să dorm 
ca un buştean. 

SOLNESS Da, îmi închipui, sunteţi desigur foarte obosită. 

HILDE Nicidecum! Cu toate astea... E grozav de plăcut să poţi sta 
aşa, întinsă, şi să visezi. 


SOLNESS Visaţi deseori noaptea? 

HILDE O, da, aproape întotdeauna. 

SOLNESS Şi ce visaţi de cele mai multe ori? 

HILDE Nu vă voi spune-o chiar în seara asta... altă dată, poate. 
(Îşi reia plimbarea prin odaie, se opreşte lângă birou şi cotrobăie prin caiete 
şi hârtii.) 

SOLNESS (apropiindu-se) Căutaţi ceva? 

HILDE Nu, mă uit doar... (Întorcându-se.) Poate nu e voie? 

SOLNESS Ba da, vă rog. 

HILDE Chiar dumneavoastră scrieţi în registrul acesta mare? 

SOLNESS Nu, contabila. 

HILDE A, o femeie! 

SOLNESS (surâzând) Bineînţeles... 

HILDE Una care îşi face tot timpul de lucru pe aici... 

SOLNESS Da. 

HILDE Măritată? 

SOLNESS Nu. Domnişoară. 

HILDE A, aşa! 

SOLNESS Dar probabil că se va mărita acum, foarte curând. 

HILDE Asta-i foarte bine pentru „domnişoara”! 

SOLNESS Dar nu şi pentru mine. Nu va mai avea cine să mă ajute. 

HILDE Şi nu veţi putea găsi alta, care să fie tot atât de capabilă. 

SOLNESS Poate aţi vrea dumneavoastră să rămâneţi aici şi să 
scrieți în registrul acesta mare? 

HILDE (măsurându-l cu privirea) S-o credeţi dumneavoastră! Nu, 
mulțumesc foarte mult! Nici să nu mai vorbim de asta... (Porneşte din 
nou prin odaie şi se aşază în balansoar. Solness se duce şi el lângă masă.) 

HILDE (continuând oarecum convorbirea)... Fiindcă aici sunt 


desigur alte lucruri de făcut decât să te apuci tocmai de aşa ceva. 
(Privindu-l surâzătoare.) Nu sunteţi şi dumneavoastră de aceeaşi 


părere? 

SOLNESS Se-nţelege. Mai întâi de toate, o raită prin magazine, ca 
să vă echipați cum se cuvine... 

HILDE (veselă) Nu, cred că la asta voi renunţa. 

SOLNESS Aga! 

HILDE Fiindcă, trebuie să ştiţi, mi-am risipit toţi banii. 

SOLNESS (râzând) Vasăzică, nici cufăr, nici bani. 

HILDE Nici de unele. Ei, dar nu-mi pasă deloc! 

SOLNESS Vezi, tocmai asta îmi place la dumneata. 

HILDE Numai asta? 

SOLNESS Şi altele. (Aşezându-se în fotoliu.) Mai trăieşte tatăl 
dumitale? 

HILDE Da, trăieşte. 

SOLNESS Şi acum te-ai gândit să-ţi urmezi studiile aici, în oraş? 

HILDE Nu, nici prin minte nu mi-a trecut! 


SOLNESS Dar vei rămâne un timp aici, cred? 

HILDE În funcţie de împrejurări... (Stă o clipă şi se uită la el, numai 
pe jumătate serioasă, încercând să-şi ascundă un zâmbet. Apoi îşi scoate 
pălăria şi o aşază în fata ei, pe masă.) Domnule constructor! 

SOLNESS Da? 

HILDE Oare dumneavoastră v-aţi pierdut memoria? 

SOLNESS Memoria? După câte ştiu, nu. 

HILDE Şi nu vreţi deloc să vorbim despre cele petrecute acolo, 
sus? 

SOLNESS (se miră o clipă) A, la Lysanger? (Cu indiferență.) Îmi pare 
că nu avem prea multe de vorbit despre... atunci. 

HILDE (privindu-l mustrător) Cum puteţi spune una ca asta? 

SOLNESS Atunci vorbeşte-mi dumneata despre... acele timpuri. 

HILDE După ce turnul a fost terminat, s-a dat în sat o mare 
serbare... 


SOLNESS Ziua aceea n-am s-o uit cu una, cu două! (Surâde uşor.) 
HILDE (râzând) Nu? Drăguţ din partea dumneavoastră. 
SOLNESS Drăguţ! 

HILDE Cânta muzica în Piaţa Bisericii. Şi erau sute, sute de 
oameni. Noi, şcolăriţele, eram îmbrăcate în alb şi aveam fiecare câte 
un steguleţ... 

SOLNESS A, da, multe steguleţe... De steguleţe îmi aduc foarte 
bine aminte! 

HILDE Dumneavoastră v-aţi urcat drept în sus, pe schelă. Până 
sus de tot. Şi în mână aveaţi o coroană mare, pe care aţi atârnat-o în 
vârful moriştii de vânt. 

SOLNESS (întrerupând-o)... Aşa obişnuiam să fac pe atunci; e o 
datină veche. 

HILDE A fost atât de extraordinar, de pasionant: să stai acolo, jos, 
şi să priveşti în sus, spre dumneavoastră. Gândiţi-vă numai, dacă 
s-ar fi întâmplat să cadă! EI, chiar el, constructorul! 

SOLNESS (parcă vrând să-i distrugă atenția) Da, da, da. S-ar fi putut 
foarte bine întâmpla, fiindcă unul dintre drăcuşorii aceia îmbrăcați 
în alb, striga cât îl ţinea gura, uitându-se la mine... 

HILDE (strălucind de bucurie) Urraa pentru constructorul Solness! 
Da! 

SOLNESS Agita, flutura întruna şi cu atâta frenezie stegulețul, 
încât mai-mai că am ameţit privindu-l... 

HILDE (în surdină, cu gravitate) Drăcuşorul acela eram eu. 

SOLNESS (privind-o țintă) De asta sunt sigur acum. Trebuie să fi 
fost dumneata. 

HILDE (din nou animată) Pentru că era atât de extraordinar, de 
pasionant, de încântător. Nu-mi puteam închipui că ar mai putea 
exista în lumea întreagă un alt constructor care să clădească un turn 
atât de... atât de nesfârşit de înalt. Şi, pe deasupra, să stea el însuşi 


cocoţat pe cel mai înalt vârf! Viu ca lumina! Şi să nu ameţească deloc, 
câtuşi de puţin! Într-un fel, gândul că aţi fi putut ameţi era mai 
ameţitor decât orice... 

SOLNESS De unde ştiai dumneata cu atâta siguranţă că mie 
nu-mi era... 

HILDE (gest de negatie) O, nu! O simţeam lăuntric! Altminteri n-aţi 
fi stat acolo sus, cântând. 

SOLNESS (privind-o mirat) Am cântat? Am cântat eu? 

HILDE Da, desigur! 

SOLNESS (clătinând din cap) În viaţa mea n-am cântat nici o 
singură notă. 

HILDE Ba da, atunci aţi cântat. Se auzeau parcă harfe în văzduh. 

SOLNESS (gânditor) E ceva ciudat în povestea asta! 

HILDE (tace o clipă, se uită la el şi spune cu vocea scăzută) Dar abia 
după aceea a urmat ceea ce a fost mai important. 

SOLNESS Mai important? 

HILDE (strălucitor de vioaie) Da, despre asta sunt sigură că nu-i 
nevoie să vă mai amintesc. 

SOLNESS O, ba da, ajută-mă puţin, să-mi amintesc... 

HILDE Chiar nu vă mai amintiţi că a fost un banchet în cinstea 
dumneavoastră, la club? 

SOLNESS Ba da. Trebuie să fi fost în aceeaşi după-amiază, pentru 
că a doua zi dimineaţa am şi plecat. 

HILDE lar de la club aţi fost poftit la noi acasă, la o serată. 

SOLNESS Într-adevăr, aşa a fost, domnişoară Wangel. Este 
remarcabil cât de bine s-au întipărit în mintea dumitale toate 
fleacurile astea. 

HILDE Fleacuri? Dar ştiţi că sunteţi grozav! Şi ăsta a fost un fleac, 
că am rămas singură cu dumneavoastră în odaie, atunci când aţi 
sosit? 


SOLNESS Vasăzică dumneata erai? 

HILDE (fără a-i răspunde) Dar atunci nu mi-aţi spus că sunt un 
drăcuşor... 

SOLNESS Nu, probabil că nu. 

HILDE Aţi spus că sunt încântătoare în rochia mea albă, şi că arăt 
ca o mică prinţesă. 

SOLNESS Am spus, desigur. Şi era adevărat, domnişoară Wangel, 
şi fiindcă mă simţeam în ziua aceea atât de eliberat, de uşurat... 

HILDE Şi aţi mai spus că atunci când voi fi mare, voi deveni 
prințesa dumneavoastră. 

SOLNESS (râzând uşor) la te uită, ia te uită, am mai spus-o şi 
p-asta? 

HILDE Da, sigur! Şi atunci când v-am întrebat cât timp voi avea 
de aşteptat, mi-aţi răspuns că veţi reveni peste zece ani, ca un zmeu, 
şi mă veţi răpi. În Spania sau nu mai ştiu unde. Şi mi-aţi promis că 
acolo îmi veţi cumpăra o împărăție. 

SOLNESS (acelaşi joc) De, după o masă bună nu te mai uiţi chiar 
atât de îndeaproape la bani... Şi, într-adevăr, le-am spus eu toate 
astea? 

HILDE (râzând încet) Da. Şi mi-aţi mai spus şi cum se va numi 
împărăţia. 

SOLNESS Ei aş! 

HILDE Spuneaţi că se va numi Portocalia. 

SOLNESS Ah! Ce nume îmbietor! 

HILDE Nu mi-a plăcut deloc. Era ca şi cum aţi fi vrut să vă bateți 
joc de mine. 

SOLNESS Dar sigur nu asta era intenţia mea. 

HILDE Într-adevăr, nici nu s-ar fi putut crede aşa ceva, după cele 
ce-aţi făcut după aceea. 

SOLNESS Pentru Dumnezeu, ce-am mai făcut după aceea? 


HILDE Bine, dar atât ar mai lipsi: să fi uitat şi urmarea! Pentru că 
un astfel de lucru, după câte ştiu eu, probabil că nu trebuie să se uite. 

SOLNESS Da, dar dă-mi un indiciu... Şi atunci, poate... Ei? 

HILDE (privindu-l atent) M-aţi luat şi m-aţi sărutat, constructore 
Solness. 

SOLNESS (cu gura căscată, ridicându-se) Am făcut eu asta? 

HILDE Daa, aţi făcut-o. M-aţi luat în brațe, mi-aţi răsturnat capul 
pe spate şi m-aţi sărutat. De multe ori. 

SOLNESS Nu! Dar, dragă, scumpă domnişoară Wangel! 

HILDE N-aţi vrea cumva s-o negaţi? 

SOLNESS Ba da, o neg! Cu toată convingerea! 

HILDE (privindu-l batjocoritor) Vasăzică aşa! (Se întoarce şi se duce 
încet până aproape de sobă, unde se opreşte cu spatele şi rămâne nemişcată, 
cu mâinile la spate. Scurtă pauză.) 

SOLNESS (încet, tăcut, vine până în spatele ei) Domnişoară Wangel! 
(Hilde tace şi nu se mişcă.) Haide, nu mai sta aşa, ca o stană. Cele pe 
care le-ai povestit, le-ai visat, probabil. (Punând mâna pe brațul ei.) 
Ascultă-mă acum... (Hilde face un gest de nerăbdare, ridică un umăr. Pe 
Solness îl fulgeră o idee.) Sau poate că... Stai... Aşteaptă... Poate că 
dedesubtul acestei povestiri se ascunde ceva mult mai adânc... 
(Hilde rămâne nemişcată. Solness, cu voce scăzută, dar cu intensitate.) Da, 
trebuie că eu... că eu, m-am gândit la toate astea... Trebuie să le fi 
vrut, să le fi dorit, să fi avut poftă să le fac. Şi atunci... asta să fi creat o 
legătură... (Hilde continuă să tacă. Solness, cu nervozitate.) Şi dracu mai 
ştie! Aşa am ajuns, probabil, s-o şi fac! 

HILDE (întoarce puțin capul, dar fără a-l privi) Deci, acum 
recunoaşteţi? 

SOLNESS Da, tot ce doreşti! 

HILDE Că m-aţi luat în braţe... 

SOLNESS Bineînţeles!! 


HILDE ...Şi mi-aţi răsturnat capul mult spre spate... 

SOLNESS Foarte mult spre spate... 

HILDE ...Şi m-aţi sărutat... 

SOLNESS Se-nţelege! 

HILDE ...De multe ori... 

SOLNESS De câte ori vrei dumneata! 

HILDE (se întoarce brusc spre el, având din nou aceeaşi expresie 
strălucitoare, de bucurie în ochi) Vedeţi că am reuşit până la urmă să vă 
fac să vă aduceţi aminte? 

SOLNESS (strivind între buze un început de râs) Dar nici n-ar fi fost 
posibil să uit aşa ceva... 

HILDE (din nou puțin posomorâtă, plecând de lângă el) O, 
dumneavoastră!! Îmi închipui câte femei trebuie să fi sărutat în viaţă! 

SOLNESS Nu, asta nu trebuie s-o crezi despre mine. (Hilde se aşază 
în fotoliu. Solness se reazemă de balansoar şi o priveşte cercetător.) 
Domnişoară Wangel! 

HILDE Da? 

SOLNESS Şi cum a mai fost? Ce s-a întâmplat în continuare între 
noi? 

HILDE În continuare... n-a mai fost nimic! Ştiţi prea bine! au sosit 
ceilalţi oaspeţi şi ne-am dus cu toţii la masă. 

SOLNESS Exact! Au venit ceilalţi... Cum am putut uita şi asta? 

HILDE O! Adevărul este că n-aţi uitat nimic. Dar v-a fost oarecum 
ruşine... Ştiu eu, asemenea lucruri nu se uită. 

SOLNESS Nu, aşa îmi pare şi mie... 

HILDE (din nou vioaie, se uită la el) Sau poate aţi uitat şi în ce zi s-a 
petrecut? 

SOLNESS În ce zi? 

HILDE În ce zi aţi înălțat coroana pe turn? Hai, spuneţi repede. 

SOLNESS Uite, îţi jur, am uitat în ce zi era... Atâta ştiu că sunt 


zece ani de-atunci. Şi parcă era spre toamnă... 

HILDE (dând din cap încet, de câteva ori) Da, în urmă cu zece ani. La 
19 septembrie. 

SOLNESS Da, da, aşa era, probabil, obiceiul. Ia te uită, dumneata 
îţi aminteşti şi asta. (Oprindu-se.) Dar stai puţin! Da, azi suntem tot în 
19 septembrie. 

HILDE Da, suntem în 19 septembrie; astăzi s-au împlinit exact 
zece ani... lar dumneavoastră n-aţi venit, aşa cum mi-aţi făgăduit... 

SOLNESS Ţi-am făgăduit? Vrei poate să spui că am vrut mai 
curând să te sperii cu acea ameninţare. 

HILDE Nu văd aici nimic care-ar fi putut să-mi inspire teamă... 

SOLNESS Ei bine, atunci a fost doar o joacă... 

HILDE Cum? Aţi vrut să mă păcăliţi? 

SOLNESS Ei, poate numai să glumesc puţin! Martor mi-e cerul 
dacă-mi mai amintesc ceva. Dar trebuie să fi fost ceva. Erai un copil 
pe-atunci. 

HILDE Poate că nu eram nici chiar atât de copil cum vă închipuiţi. 
Nu eram chiar atât de necoaptă cum credeţi. 

SOLNESS (privind-o cercetător) Te-ai gândit într-adevăr în tot 
timpul ăsta... Ai crezut serios că mă voi întoarce? 

HILDE (înăbuşindu-şi un început de râs) Ei da! M-am aşteptat la asta 
din partea dumneavoastră. 

SOLNESS Că voi veni acasă, la ai dumitale, şi te voi lua cu mine? 

HILDE Ca un zmeu, da. 

SOLNESS Şi să fac din dumneata o prinţesă? 

HILDE Mi-aţi făgăduit-o, nu? 

SOLNESS Şi să-ţi dăruiesc şi o împărăție? 

HILDE (uitându-se în tavan) De ce nu? Doar nu trebuia să fie chiar 
o împărăție adevărată... 

SOLNESS Dar, în orice caz, ceva care să aibă aceeaşi valoare? 


HILDE Cel puţin aceeaşi valoare. (Privindu-l o clipă.) Mă gândeam 
că dacă aţi fost capabil să construiți cel mai înalt turn din lume, 
atunci veţi putea probabil găsi şi o soluţie pentru a-mi da o 
împărăție, într-un fel sau într-altul. 

SOLNESS (clătinând din cap) Nu reuşesc să te înţeleg prea bine, 
domnişoară Wangel. 

HILDE Adevărat? Nu puteţi? Mie mi se pare că-i atât de simplu... 

SOLNESS Nu mă pot încă dumiri dacă într-adevăr crezi tot ceea 
ce ai spus, sau dacă totul nu-i decât o glumă, o farsă pe care vrei să 
mi-o joci! 

HILDE (surâzând) Să-mi bat joc? Şi eu? 

SOLNESS Da... Să te distrezi pe seama dumitale şi pe a mea... 
(Uitându-se la ea.) Ştii de mult, nu-i aşa, că sunt căsătorit? 

HILDE Da, am ştiut-o tot timpul... De ce mă întrebaţi asta? 

SOLNESS (zvârlind replica) Nu, nu mi-a venit aşa... (Se uită serios la 
ea şi spune cu voce scăzută, înăbuşită.) De ce aţi venit aici, domnişoară 
Wangel? 

HILDE Ca să-mi iau în stăpânire împărăţia. S-a împlinit 
termenul... 

SOLNESS (râzând nestăpânit) Zău că ai haz! 

HILDE (veselă) Scoate-mi din pământ, de unde-oi şti, împărăţia, 
domnule constructor! (Ciocănind cu degetele.) Pune împărăţia pe 
masă! 

SOLNESS (împinge balansoarul mai aproape şi se aşază) Nu, vorbind 
serios acum, de ce ai venit? În definitiv ce cauţi aici? 

HILDE O! Mai întâi, vreau să merg peste tot şi să văd ce ai 
construit... 

SOLNESS O să ai atunci destul de mult de alergat... 

HILDE Într-adevăr, ai construit aici grozav de mult. 

SOLNESS Da, mai ales în ultimii ani. 


HILDE Şi multe turnuri de biserică? Din acelea nesfârşit de înalte? 

SOLNESS Nu. Nu mai construiesc turnuri de biserică. Şi nici 
biserici. 

HILDE Atunci ce construieşti? 

SOLNESS Cămine pentru oameni. 

HILDE (gânditoare) N-aţi putea face şi deasupra căminelor nişte 
mici, mici turnuri? 

SOLNESS (mirându-se) Ce vrei să spui? 

HILDE Mă gândesc la ceva care se înalţă în văzduh ca un semn al 
dorinţei de eliberare, iar sus de tot, ameţitor de sus, steagul. 

SOLNESS (meditând puțin) E destul de ciudat ceea ce spui. Pentru 
că tocmai asta doresc şi eu mai mult să fac. 

HILDE (nerăbdătoare) Şi atunci de ce n-o faci? 

SOLNESS (clătinând capul) Nu, oamenii nu vor... 

HILDE Ia te uită, nu vor! 

SOLNESS (cu elan) Însă acum îmi construiesc o casă nouă. Aici, 
foarte în apropiere. 

HILDE Pentru dumneata personal? 

SOLNESS Da, e aproape gata. Şi deasupra ei va fi un turn. 

HILDE Un turn înalt? 

SOLNESS Da. 

HILDE Foarte înalt? 

SOLNESS Oamenii vor spune, desigur, că-i prea înalt... pentru o 
simplă casă. 

HILDE Vreau să văd turnul numaidecât, mâine dimineaţă, cât 
mai devreme. 

SOLNESS (stă cu mâna sprijinită în bărbie şi o priveşte țintă) 
Spune-mi, domnişoară Wangel, cum te numeşti? Vreau să spun, care 
e prenumele dumitale? 

HILDE Mă cheamă Hilde. 


SOLNESS (acelaşi joc) Hilde? Aşa? 

HILDE O, nici asta nu-ţi mai aminteşti? Chiar dumneata personal 
m-ai numit Hilde, în ziua aceea când te-ai purtat... cum nu trebuie. 

SOLNESS Cum nu trebuie? 

HILDE Pe atunci, îmi spuneai micuță Hilde. Şi nu-mi plăcea. 

SOLNESS Aşadar, nu-ţi plăcea, domnişoară Wangel? 

HILDE Nu. În împrejurarea aceea, nu. De altfel, mi se pare că 
prințesa Hilde, ar suna mult mai bine. 

SOLNESS Sigur. Prinţesa Hilde... da, da. Şi cum ar trebui să se 
numească împărăţia? 

HILDE A! Despre împărăţia aceea stupidă nu mai vreau să aud 
niciun cuvânt. Acum îmi doresc... îmi doresc... cu totul altceva! 

SOLNESS (se lasă pe speteaza scaunului şi se uită mai departe la ea) 
Nu-i ciudat? Cu cât mă gândesc mai mult, cu-atât îmi dau mai bine 
seama că ani de-a rândul m-am chinuit cu... 

HILDE Cu ce? 

SOLNESS Ca să descopăr ceva... Ca să descopăr un lucru pe care 
l-am trăit odată, dar pe care am impresia că l-am uitat... Dar 
niciodată nu voi descoperi care a fost acel lucru. 

HILDE Ar trebui să-ţi faci noduri la batistă, domnule constructor. 

SOLNESS Da, ca după aceea să mă gândesc pentru ce le-am făcut. 

HILDE O, există şi astfel de vrăjitorii pe lumea asta! 

SOLNESS (ridicându-se încet) Din fericire, ai venit într-un moment 
foarte potrivit aici... tocmai acum. 

HILDE (privindu-l adânc) Foarte potrivit? 

SOLNESS Da, fiindcă eram singur, privind neajutorat în jurul 
meu... (Mai în surdină, liniştit.) Trebuie să-ţi spun, a început să-mi fie 
frică... o îngrozitoare frică de tineret... 

HILDE Pf! De tineret să-i fie cuiva frică? 

SOLNESS Da, tocmai de tineret. De aceea m-am şi încuiat, m-am 


ferecat aici... (În taină.) Trebuie să ştii că tineretul vrea să vină aici şi 
să-mi bată cu pumnii în uşă! Să năvălească aici, în casa mea. 

HILDE În cazul ăsta, părerea mea este că ar trebui să deschizi larg 
uşa — ca să intre toţi... 

SOLNESS Să le deschid uşa? 

HILDE Da, ca să poată pătrunde... Aşa, cu voia dumitale... Să-i 
primeşti... 

SOLNESS Nu, nu, nu! Tineretul, vezi dumneata, este replica pe 
care o primeşti! Este contralovitura... Tinerii ajung în frunte pentru a 
prelua schimbul. Ca şi cum ar merge sub un nou drapel. 

HILDE (se ridică, se uită la el şi rosteşte cu un tremur al buzelor) Pot 
să-ți fiu cu ceva de folos, domnule constructor? 

SOLNESS Da, da, acum într-adevăr îmi poţi fi de folos, îi văd, îi şi 
văd, parcă venind, mulţi, mărşăluind sub noul lor drapel. Tinereţea 
împotriva tineretului, vasăzică! 

(Doctorul Herdal intră pe uşa vestibulului.) 

DOCTORUL HERDAL Ei, tot aici sunteţi? 

SOLNESS Da, am avut de vorbit mult şi despre multe. 

HILDE Şi vechi şi noi. 

DOCTORUL HERDAL Aşa? 

HILDE O, a fost grozav de amuzant: constructorul Solness are o 
memorie pur şi simplu uluitoare. Îşi aminteşte toate şi până la cele 
mai mici detalii. (Doamna Solness întră pe uşa din dreapta.) 

DOAMNA SOLNESS Domnişoară Wangel, ţi-am pregătit odaia... 
Totul e în ordine... 

HILDE O, cât de drăguță sunteţi cu mine! 

SOLNESS (către soția lui) Odaia pentru copii? 

DOAMNA SOLNESS Da, cea din mijloc... Dar mai întâi să 
mergem la masă. 

SOLNESS (arătând cu capul spre Hilde) Hilde va dormi în odaia 


copiilor. 

DOAMNA SOLNESS (uitându-se la el) Hilde? 

SOLNESS Da, pe domnişoara Wangel o cheamă Hilde. Am 
cunoscut-o când era încă un copil. 

DOAMNA SOLNESS Ei, ce spui, Halvard? Poftiţi, totul e 
pregătit... 

(Îl ia pe doctorul Herdal de braț şi iese cu el prin dreapta; între timp, 
Hilde şi-a adunat lucrurile.) 

HILDE (încet şi repede, către Solness) E adevărat ceea ce mi-ai spus? 
Pot să-ți fiu, în vreun fel, de folos? 

SOLNESS (luându-i lucrurile din mâini) Am nevoie de dumneata. 
Eşti ceea ce am simţit, până la suferinţă, că-mi lipseşte. 

HILDE (îl priveşte cu ochi mirați şi fericiți, apoi îşi împreună mâinile) 
O, tu, viaţă! O, tu, lume minunată! 

SOLNESS (încordat) Cum? 

HILDE lată că mi-am dobândit totuşi, împărăţia. 

SOLNESS (fără să vrea, necontrolat) Hilde! 

HILDE (din nou, cu un tremur în jurul gurii) Aproape mi-am 
dobândit-o, voiam să spun. 


Actul II 


(Un salon mic, frumos mobilat, în locuinţa lui Solness. În fund, un 
glasvand care dă spre terasă şi grădină. În dreapta, un colţ obtuz cu 
o nişă în care sunt glastre cu flori şi o fereastră mare. 

La fel în colţul din stânga; tot acolo se află şi o mică uşă tapetată. 
Pe fiecare perete lateral, uşi obişnuite. În față, la dreapta, o consolă 
cu o oglindă mare. Bogată expoziţie de flori şi plante. În faţă, la 
stânga, o canapea, scaune şi o masă. Mai în fund, o bibliotecă. În faţa 
nişei, o măsuţă şi scaune. Este devreme, înainte de masă. 


Constructorul Solness, în prim-plan, şade la măsuţă, cu mapa lui 
Ragnar Brovik. Răsfoieşte desenele iar la unele se uită mai 
îndeaproape. Doamna Solness umblă tăcută, cu o cană de apă în 
mână; se mişcă fără zgomot şi udă florile. Ca şi în actul întâi, e 
îmbrăcată în negru. Pălăria, pardesiul şi umbrela ei sunt aşezate pe 
un scaun lângă oglindă. 

Solness o urmăreşte din când în când cu privirea, fără ca ea să 
observe. Amândoi tac.) 


(Kaja Fosli întră discret pe uşa din stânga.) 

SOLNESS (întoarce capul şi spune cu indiferență) A, dumneata erai? 

KAJA Da, voiam numai să ştii că am venit. 

SOLNESS Da, da, bine. E şi Ragnar aici? 

KAJA Nu, încă nu. A trebuit să mai rămână puţin acasă, să aştepte 
doctorul. Dar vine el după aceea, şi o să-i spun că ai întrebat de el. 

SOLNESS Cum îi mai merge bătrânului? 

KAJA Rău. Te roagă foarte mult să-l scuzi că este nevoit să 
rămână şi astăzi în pat — toată ziua. 

SOLNESS Foarte bine. Numai să stea liniştit! Acum poţi să-ţi vezi 
de lucru. 

KAJA Da. (Oprindu-se lângă uşă.) Vrei poate să vorbeşti cu Ragnar 
când va veni? 

SOLNESS Nu, nu, nu am nimic deosebit să-i spun. (Kaja iese prin 
stânga. Solness continuă să frunzărească desenele.) 

DOAMNA SOLNESS (lângă plante) Dumnezeu ştie dacă nu va 
muri şi el. 

SOLNESS (privind-o) Cum „şi el”? Şi cine încă? 

DOAMNA SOLNESS (evitând să-i răspundă) Da, da, Halvard, 
acum o să moară şi bătrânul Brovik. Ai să vezi. 

SOLNESS Dragă Aline, n-ar fi bine să ieşi, să te plimbi puţin? 


DOAMNA SOLNESS Da, de fapt, ar trebui să ies. (Continuă să-şi 
facă de lucru cu florile.) 

SOLNESS (aplecat peste desene) Mai doarme încă? 

DOAMNA SOLNESS (uitându-se la el) Te preocupă domnişoara 
Wangel? 

SOLNESS (indiferent) Mi-a venit întâmplător în minte... 

DOAMNA SOLNESS Domnişoara Wangel s-a sculat de mult. 

SOLNESS Aşaaa... 

DOAMNA SOLNESS Când am intrat la ea în odaie, tocmai îşi 
despacheta lucrurile. (Se duce în fața oglinzii şi începe încet să-şi pună 
pălăria.) 

SOLNESS (după o scurtă pauză) Vezi, Aline, tot am găsit o 
întrebuințare pentru una din odăile copiilor. 

DOAMNA SOLNESS Da, am găsit. 

SOLNESS Şi parcă-i mai bine să nu stea chiar toate pustii. 

DOAMNA SOLNESS Acest pustiu este într-adevăr îngrozitor. 
Din acest punct de vedere, ai dreptate. 

SOLNESS (închide mapa, se ridică şi se apropie) Vei vedea, Aline, 
de-acum înainte totul va fi mai bine pentru noi. Mult mai plăcut. 
Totul va fi mai uşor. Mai ales pentru tine. 

DOAMNA SOLNESS (uitându-se la el) De-acum înainte? 

SOLNESS Da, crede-mă, Aline. 

DOAMNA SOLNESS Vrei să zici... fiindcă ea a venit aici? 

SOLNESS (stăpânindu-se) Voiam să spun... bineînţeles, după ce ne 
vom muta în casa noastră cea nouă. 

DOAMNA SOLNESS (luându-şi pardesiul) Crezi într-adevăr, 
Halvard? Crezi că atunci va fi mai bine? 

SOLNESS Nici nu-mi pot închipui altfel. Şi probabil că şi tu 
gândeşti la fel. 

DOAMNA SOLNESS Nu-mi fac în general niciun fel de iluzii în 


legătură cu casa cea nouă. 

SOLNESS (îndispus) Îmi vine destul de greu să te aud vorbind aşa, 
Aline. Fiindcă în primul rând pentru tine am construit-o. (Vrea să-i 
ajute să-şi pună haina.) 

DOAMNA SOLNESS (ferindu-se) De fapt, faci prea mult pentru 
mine. 

SOLNESS (cu o anumită violență) Nu, nu, numai asta să n-o spui, 
Aline! Astfel de vorbe nu vreau să aud din gura ta. 

DOAMNA SOLNESS Bine, Halvard, atunci nu le voi mai spune. 

SOLNESS Eu, însă, rămân la părerea mea. Vei vedea ce bine te vei 
simţi în casa cea nouă. 

DOAMNA SOLNESS O, Doamne, mai poate fi bine pentru mine? 

SOLNESS (cu înfrigurare) Da! Da! Trebuie să fii sigură de asta! 
Pentru că acolo — ascultă ce-ţi spun! — vor fi neaşteptat de multe 
lucruri care-ţi vor aminti de casa în care ai trăit... 

DOAMNA SOLNESS De casa care a fost a tatălui şi a mamei mele, 
şi care a ars toată... toată... 

SOLNESS (cu o voce surdă) Da, da, sărmana mea Aline, a fost o 
lovitură îngrozitor de grea pentru tine. 

DOAMNA SOLNESS (izbucnind în tânguiri) Poţi să construieşti cât 
vrei, Halvard, dar mie nu vei mai putea niciodată să-mi reclădeşti un 
adevărat cămin. 

SOLNESS (umblând încolo şi încoace) Pentru numele lui Dumnezeu, 
să nu mai vorbim de asta... 

DOAMNA SOLNESS Nici nu avem obiceiul să vorbim de asta... 
Niciodată! Tu eviţi întotdeauna orice discuţie în legătură cu... 

SOLNESS (se opreşte brusc şi o priveşte) Eu? Fac eu aşa ceva? Şi de 
ce aş face-o? O evit eu? 

DOAMNA SOLNESS O, da, dar te înțeleg atât de bine, Halvard. 
Îți dai atâta silinţă să mă cruţi. Şi să-mi găseşti fel de fel de scuze. 


Faci tot ce poţi... 

SOLNESS (făcând ochi mari) Tu? Chiar despre tine vorbeşti, Aline? 

DOAMNA SOLNESS Da, aşa se pare, despre mine e vorba. 

SOLNESS (involuntar, privind înainte, ca pentru sine) Asta mai 
lipsea! 

DOAMNA SOLNESS În casa aceea veche, părintească, s-a 
întâmplat pesemne ceea ce trebuia să se întâmple. Dar Doamne, 
Dumnezeule, când o nenorocire vine după alta... 

SOLNESS Da, aici ai dreptate. Cu nenorocul, se spune, nu poţi 
lupta; eşti neputincios. 

DOAMNA SOLNESS Dar ce-a urmat după incendiu... a fost tot 
ce poate fi mai îngrozitor. Tot ce poate fi mai... 

SOLNESS (violent) Nu te mai gândi la asta, Aline! 

DOAMNA SOLNESS Ba da, tocmai la asta trebuie să mă gândesc. 
Să pot, în sfârşit, să-mi vorbesc şi mie odată despre asta. Simt că nu 
mai pot suporta multă vreme... Şi mie, mie nu mi-o voi putea ierta 
niciodată... 

SOLNESS (într-o izbucnire) Lie? 

DOAMNA SOLNESS Da, fiindcă aveam de ambele părți 
îndatoriri! Deopotrivă faţă de tine, şi faţă de copii. Ar fi trebuit să mă 
oțelesc. Să nu las spaima să pună stăpânire pe mine. Şi nici durerea 
că mi-a ars casa părintească. (Frângându-şi mâinile.) O, numai de-aş fi 
putut, Halvard! 

SOLNESS (cu voce scăzută, cutremurat, apropiindu-se) Aline, trebuie 
să-mi promiţi că n-ai să te mai gândeşti niciodată la... la asemenea 
lucruri. Promite-mi, te rog! 

DOAMNA SOLNESS O, Doamne, să promit! Să promit! Se poate 
orice... şi totuşi... 

SOLNESS (îşi frânge mâinile umblând prin odaie) O, nicio nădejde... 
Nicio rază de soare! Nici cea mai mică dâră de lumină în căminul 


nostru. 

DOAMNA SOLNESS Aici nu-i niciun cămin, Halvard! 

SOLNESS O, da, asta o poţi spune. (Greoi, descurajat.) Şi 
Dumnezeu ştie dacă n-ai dreptate; poate că nici în casa cea nouă nu 
ne vom simţi mai bine. 

DOAMNA SOLNESS Niciodată şi nicăieri. Va fi tot atât de gol, tot 
atât de pustiu. Acolo ca şi aici. 

SOLNESS (violent) Atunci, pentru Dumnezeu, de ce am mai 
construit-o? Ai putea să-mi spui? 

DOAMNA SOLNESS Nu. La întrebarea asta să-ţi răspunzi singur. 

SOLNESS (aruncându-i o privire fugară, bănuitoare) Ce vrei să spui, 
Aline? 

DOAMNA SOLNESS Ce vreau să spun? 

SOLNESS Da, dracu să mă ia! Ai spus-o într-un fel atât de ciudat, 
ca şi când îndărătul cuvintelor tale ar sta un alt gând. 

DOAMNA SOLNESS Nu, poţi fi sigur că nu... 

SOLNESS (apropiindu-se de ea) Ştiu eu ce ştiu... Am şi urechi, am şi 
ochi. De asta poţi fi sigură... 

DOAMNA SOLNESS Ce-i? Despre ce vorbeşti? 

SOLNESS (aşezându-se în fața ei) Până şi în cele mai nevinovate 
cuvinte pe care le spun, descoperi o intenţie răutăcioasă, ascunsă. 

DOAMNA SOLNESS Tu spui asta de mine? Eu fac asta? 

SOLNESS Ha, ha, ha, ha! Dar nu-i deloc de mirare, Aline! Când în 
casă ai a face cu un bolnav, apoi... 

DOAMNA SOLNESS (speriată) Bolnav! Eşti bolnav, Halvard? 

SOLNESS (izbucnind) Atunci să zicem: cu un om pe jumătate 
desperat, un nebun, sau idiot... Spune-mi cum vrei! 

DOAMNA SOLNESS (caută bâjbâind cu mâna speteaza scaunului şi 
se aşază) Halvard! Pentru numele lui Dumnezeu! 

SOLNESS Dar vă înşelaţi amândoi. Tu, la fel ca şi doctorul. Nu am 


absolut nimic. (Umblă de colo-colo. Doamna Solness, speriată, îl 
urmăreşte cu privirea. După aceea, constructorul se apropie de ea. Liniştit.) 
În fond, nu-mi lipseşte nimic. 

DOAMNA SOLNESS Da, nu-i aşa?! Dar atunci ce se întâmplă cu 
tine? 

SOLNESS Se întâmplă... că de multe ori sunt gata să mă 
prăbuşesc sub îngrozitoarea povară a datoriilor. 

DOAMNA SOLNESS Datorii? Dar tu nu datorezi nimic nimănui, 
Halvard! 

SOLNESS (cu vocea scăzută, emoționat) Ba da, am o imensă datorie 
şi imense obligaţii faţă de tine, faţă de tine Aline. 

DOAMNA SOLNESS (ridicându-se încet) Ce ascund cuvintele 
astea? Au un dedesubt... Spune-mi numaidecât, acum! 

SOLNESS Dar nu ascund nimic, n-au niciun dedesubt... Nu ţi-am 
făcut niciodată vreun rău. În niciun caz, în mod conştient, voit. Şi 
totuşi, am sentimentul că asupra mea apasă, chinuitor, o datorie 
grea... foarte grea... 

DOAMNA SOLNESS O datorie faţă de mine? 

SOLNESS În primul rând, faţă de tine. 

DOAMNA SOLNESS Atunci poate că eşti totuşi bolnav, Halvard. 

SOLNESS (apăsat) Se prea poate. Sau ceva asemănător. (Priveşte 
către uşa din dreapta care s-a deschis.) Ei! Acum se luminează. 

(Intră Hilde Wangel. A schimbat ici-colo câte un detaliu în toaleta ei. 
Fusta este acum lăsată în jos.) 

HILDE Bună dimineaţa, domnule constructor! 

SOLNESS (salutând din cap) Ai dormit bine? 

HILDE Excepţional! Ca într-un leagăn. M-am întins în tot patul şi 
m-am lăfăit ca o... ca o prinţesă! 

SOLNESS (surâzând puțin) Vasăzică, aşa cum trebuia. 

HILDE Aşa aş spune. 


SOLNESS Ai şi visat, probabil. 

HILDE Bineînţeles! Dar un vis urât. 

SOLNESS Aşa? 

HILDE Da, am visat că m-am prăbuşit de pe peretele unei stânci 
foarte înalte şi abrupte. Dumneata nu visezi niciodată asemenea 
lucruri? 

SOLNESS Ba da, câteodată. 

HILDE E atât de pasionant când te prăvăleşti... O stare de 
tensiune atât de... deosebită... 

SOLNESS Cred mai degrabă că simţi fiori reci. 

HILDE Şi dumneata îţi tragi picioarele în sus, în timpul căderii? 

SOLNESS Da, cât pot mai sus. 

HILDE Şi eu. 

DOAMNA SOLNESS (luându-și umbrela) Halvard, eu ies în oraş 
acum. (Către Hilde.) Vreau să văd dacă găsesc să cumpăr... cele de 
care aveţi nevoie... 

HILDE (vrea să i se arunce de gât) O, dragă, scumpă doamnă 
Solness! Este într-adevăr mult prea drăguţ din partea 
dumneavoastră! Teribil de drăguţ! 

DOAMNA SOLNESS (apărându-se, se eliberează) O, nici pe departe 
nu sunt drăguță. Este de datoria mea! Şi de aceea o şi fac cu plăcere. 

HILDE (ofensată, lasă buza în jos) Cred, de altfel, că aş putea să ies 
foarte bine pe stradă aşa cum sunt, acum, după ce mi-am curăţat şi 
mi-am aranjat rochia. Sau poate nu se cuvine? 

DOAMNA SOLNESS Drept să-ţi spun, cred că unii s-ar cam uita 
după dumneata. 

HILDE (disprețuitor) Pf! Doar atât? Nu poate fi decât amuzant! 

SOLNESS (cu o indispoziție disimulată) Da, numai că, vezi, lumea 
şi-ar putea închipui că şi dumneata eşti nebună. 

HILDE Nebună? Sunt oare atâţia nebuni aici, în oraş? 


SOLNESS (îşi arată fruntea) Cel puţin unul îl ai în faţa dumitale. 

HILDE Domnule constructor! 

DOAMNA SOLNESS Ba nu, dragul meu Halvard! 

SOLNESS N-ai remarcat încă? 

HILDE Nu, sigur că nu! (Îşi aminteşte de ceva şi râde.) Ba da, poate, 
totuşi, într-o singură manifestare. 

SOLNESS Ei! Auzi, Aline! 

DOAMNA SOLNESS În care manifestare, domnişoară Wangel? 

HILDE Nu, n-am s-o spun. 

SOLNESS O, ba da, spune-i-o. 

HILDE Nu, mulțumesc, chiar atât de nebună nu sunt. 

DOAMNA SOLNESS Când domnişoara Wangel va rămâne 
singură cu tine, o să-ţi spună, Halvard. 

SOLNESS Crezi? 

DOAMNA SOLNESS Cu siguranţă! O cunoşti atât de bine - şi 
de-atâta vreme — încă de când era copil. Mi-ai povestit doar... (Iese pe 
uşa din stânga.) 

HILDE (după o mică pauză) Dar deloc, chiar deloc nu mă poate 
suferi soția dumitale. 

SOLNESS Ce te face să crezi? Ai remarcat ceva?... 

HILDE N-ai remarcat şi dumneata? 

SOLNESS (evitând răspunsul) Aline a devenit îngrozitor de 
mizantropă în ultimii ani. 

HILDE A, şi asta! 

SOLNESS Dar când vei ajunge s-o cunoşti cu adevărat... E atât de 
drăguță, şi de bună, şi de cumsecade, în fond. 

HILDE (uşor iritată) Păi dacă-i aşa, cum a putut să vorbească 
deodată de „datoria” ei... 

SOLNESS De datoria ei? 

HILDE Da, a spus că se duce să-mi cumpere nu ştiu ce din oraş, 


numai pentru că-i de datoria ei. Aşa a spus... O, nu pot să sufăr 
cuvântul ăsta urât... oribil... 

SOLNESS De ce? 

HILDE Fiindcă sună atât de rece, de înțepat, de tăios. Datoria! 
Datoria, datoria! Nu găseşti? Parcă te-ar împunge. 

SOLNESS Hm! N-am meditat prea atent asupra acestui cuvânt. 

HILDE Ba da, aşa-i. Şi dacă-i drăguță, cum susţii, de ce a vorbit 
aşa? 

SOLNESS Doamne, Dumnezeule, dar ce-ar fi trebuit să spună? 

HILDE Ar fi putut spune că vrea s-o facă fiindcă-i sunt dragă. 
Uite, asta ar fi putut spune. Ceva spus cu căldură, din inimă, 
înţelegi? 

SOLNESS Aşa ai dori să ţi se vorbească? 

HILDE Da, exact! (Umblă prin odaie, se opreşte lângă bibliotecă şi se 
uită la cărți.) Ai foarte multe cărți. 

SOLNESS Da, am adunat o mulţime. 

HILDE Şi le citeşti pe toate? 

SOLNESS Pe vremuri, am încercat. Dar dumitale îţi place să 
citeşti? 

HILDE O, nu! Pentru nimic în lume, am renunţat. Fiindcă, 
oricum, tot nu găsesc nicio armonie în ele. 

SOLNESS Acelaşi lucru mi se întâmplă şi mie. 

(Hilde mai circulă puțin prin odaie, se opreşte lângă măsuță, deschide 
mapa şi o răsfoieşte.) 

HILDE Dumneata le-ai desenat pe toate? 

SOLNESS Nu, un tânăr care lucrează la mine şi-mi ajută. 

HILDE Unul pe care l-ai format dumneata? 

SOLNESS Da, probabil că a învăţat de la mine câte ceva. 

HILDE (se aşază) Atunci sunt sigură că-i foarte capabil. (Se uită mai 
de aproape la unul dintre desene.) Nu? 


SOLNESS Nu lucrează rău. Dar nu mi-e de folos. 

HILDE Nu cred, trebuie să fie foarte, foarte iscusit. 

SOLNESS Îi poţi da seama chiar atât de bine de asta numai din 
desenele lui. 

HILDE Ei, din desene! Dar dacă a avut ocazia să învețe de la 
dumneata, atunci... 

SOLNESS A, numai de aceea... Aici mulţi au învăţat de la mine, şi 
totuşi mai departe n-au putut merge... 

HILDE Uite, nici moartă n-aş fi putut crede că poţi fi atât de prost! 

SOLNESS Prost? Ai impresia că-s prost? 

HILDE Da, asta-i impresia pe care mi-o faci... Fiindcă, vezi, chiar 
dacă toţi aceşti tineri ar putea — să zicem — veni la dumneata ca să-i 
înveţi, tot n-ar putea ajunge să... 

SOLNESS (devenind atent) E, şi de ce nu? 

HILDE (se ridică, pe jumătate serioasă, jumătate râzând) Nu, zău, 
domnule constructor, la ce le-ar servi? Tot n-ar avea dreptul să 
construiască nimeni altcineva, în afară de dumneata. Dumneata 
trebuie să fii singurul... Să faci totul de unul singur. Ei, acum ţi-am 
spus-o şi pe-asta! 

SOLNESS (involuntar) Hilde! 

HILDE Ei? 

SOLNESS Pentru numele lui Dumnezeu, cum ţi-a venit ideea 
asta? 

HILDE i se pare că-i o idee atât de absurdă? 

SOLNESS Nu... nu... Dar acum vreau să-ţi spun şi eu ceva... 

HILDE Ce? 

SOLNESS Fără încetare -— în singurătate şi în tăcere — mi se 
învârtesc în cap aceleaşi şi aceleaşi gânduri. ÎI sucesc şi-l răsucesc 
fără încetare... 

HILDE Asta mi se pare pe cât se poate de natural... 


SOLNESS  (privind-o cam cercetător) Şi asta ai remarcat-o, 
probabil... 

HILDE Nu, nicidecum. 

SOLNESS Dar mai adineauri spuneai că... ai recunoscut că 
într-adevăr aş putea fi considerat nebun dintr-un anumit punct de 
vedere... 

HILDE O, mă gândeam la cu totul altceva. 

SOLNESS La ce? 

HILDE O, un lucru care-ţi este indiferent, domnule constructor. 

SOLNESS (traversând odaia) Da, bine, cum doreşti. (Oprindu-se 
lângă nişă.) Vino-ncoa, vreau să-ţi arăt ceva... 

HILDE (apropiindu-se) Ce? 

SOLNESS Vezi, acolo, departe, în grădină? 

HILDE Da? 

SOLNESS (arătându-i ceva) Acolo, peste drum de mormanul acela 
de pietre... 

HILDE Vrei să spui casa aceea nouă? 

SOLNESS Da. Aceea care se construieşte. E aproape gata. 

HILDE Dacă nu mă înşel, are un turn foarte înalt... 

SOLNESS E înconjurat încă de schele. 

HILDE E casa dumitale cea nouă? 

SOLNESS Da. 

HILDE Casa în care te vei muta îndată ce va fi gata? 

SOLNESS Da. 

HILDE (privindu-l) Şi în casa aceea sunt odăi pentru copii? 

SOLNESS Trei, ca şi aici. 

HILDE Şi niciun copil? 

SOLNESS Nici nu vor fi... 

HILDE (surâzând pe jumătate) Da!... Vezi, e aşa cum spuneam... 

SOLNESS Adică? 


HILDE Eşti, într-un fel, cam nebun. 

SOLNESS O, la asta te refereai? 

HILDE Da, la toate aceste odăi pentru copii... Goale, pustii... în 
care am stat şi am dormit. 

SOLNESS (coborând glasul) Aline şi cu mine am avut copii. 

HILDE (privindu-l încordat) Aţi avut? 

SOLNESS Doi băieţi. Amândoi de-o vârstă. 

HILDE Gemeni, vasăzică. 

SOLNESS Da, gemeni. Sunt de atunci unsprezece-doisprezece 
ani. 

HILDE (cu grijă, blând) Aşadar... amândoi? Gemenii... nu-i mai 
aveţi... 

SOLNESS (emoționat, dar calm) Nu ne-a fost dat să-i avem decât 
trei săptămâni, sau nici atât. (Izbucnind.) O, Hilde, e pur şi simplu de 
necrezut cât de bine mă simt că eşti aici, că ai venit. În sfârşit, am şi 
eu cu cine vorbi! 

HILDE Înseamnă că n-o poţi face... şi... cu ea? 

SOLNESS Cât despre asta, nu... Nu aşa cum aş dori şi cum ar 
trebui... (Greoi.) Şi nici despre multe altele. 

HILDE (înăbuşit) Când spuneai că ai nevoie de mine... numai 
despre asta era vorba? 

SOLNESS Da, mai ales... În tot cazul, ieri. Fiindcă azi nu mai sunt 
chiar atât de sigur. (Schimbând vorba.) Hai să ne aşezăm. Şezi aici, pe 
canapea, Hilde, ca să ai priveliştea grădinii în faţa ochilor. (Hilde se 
aşază pe un colt al canapelei. Solness îşi apropie un scaun.) Eşti dispusă să 
mă asculţi? 

HILDE Da, te ascult cu mare plăcere. 

SOLNESS (se aşază) Atunci am să-ţi spun tot. 

HILDE Acum te am în faţa ochilor şi pe dumneata şi grădina, 
domnule constructor. Povesteşte-mi, hai, dă-i drumul. 


SOLNESS (arătând către fereastra din nişă) Acolo, sus, unde se vede 
casa cea nouă... 

HILDE Da? 

SOLNESS Acolo am locuit în primii ani, Aline şi cu mine. Acolo se 
afla pe atunci o casă veche, care înainte aparținuse mamei ei şi pe 
care noi am moştenit-o. Odată cu ea, şi grădina aceea mare... 

HILDE Şi casa aceea avea un turn? 

SOLNESS Nici urmă de turn! Văzută pe dinafară, era o hardughie 
de lemn, mare, întunecoasă şi urâtă. Dar pe dinăuntru, totuşi destul 
de plăcută şi de confortabilă. 

HILDE Vasăzică aţi dărâmat magherniţa... 

SOLNESS Nu, a ars. 

HILDE Toată? 

SOLNESS Da. 

HILDE Şi asta a însemnat o mare nenorocire pentru dumneata? 

SOLNESS Depinde cum vrei s-o iei... Pe constructorul Solness, 
acel incendiu l-a pus pe picioare... 

HILDE Da? 

SOLNESS Tocmai atunci mi se născuseră cei doi băieței. 

HILDE Bieţii gemeni, da. 

SOLNESS Se născuseră sănătoşi şi plini de viaţă şi creşteau zi de 
zi văzând cu ochii. 

HILDE Da... sugarii cresc foarte repede în primele zile. 

SOLNESS Nu-ţi poţi închipui ce încântare era s-o vezi pe Aline cu 
cei doi copii... Nu se poate imagina tablou mai frumos. Apoi a venit 
noaptea incendiului... 

HILDE (încordată) Ce s-a întâmplat? Spune odată, a ars cineva 
odată cu casa?... 

SOLNESS Nu... Toţi au fost salvaţi... 

HILDE Atunci? 


SOLNESS Spaima a zdruncinat-o îngrozitor pe Aline. Flăcările 
uriaşe, zgomotele înfricoşătoare... Pe urmă... fuga din casă... într-o 
noapte rece ca gheaţa... Şi ea şi copiii, scoşi din casă, dezbrăcaţi, aşa 
cum se aflau... 

HILDE Şi copiii n-au rezistat?... 

SOLNESS Ba da, au rezistat destul de bine. Dar Aline a făcut febră 
mare... şi din cauza febrei, laptele ei... Ţinea cu tot dinadinsul să-i 
alăpteze ea... zicea că-i datoria ei. Şi amândoi... băieţaşii noştri, au 
(frângându-şi mâinile) au... 

HILDE S-au îmbolnăvit... N-au mai putut fi salvaţi... 

SOLNESS Nu... S-au dus... Ne-au fost luaţi... 

HILDE Trebuie să fi fost îngrozitor de greu pentru dumneata... 

SOLNESS Destul de greu şi pentru mine. Dar de o mie de ori mai 
greu pentru Aline. (Încleştându-şi mâinile într-un gest de desperare 
mută.) Dar de ce? De ce trebuie să se întâmple asemenea nenorociri 
pe lumea asta? (Scurt şi energic.) Din ziua în care i-am pierdut, am 
încetat să mai construiesc biserici, cu voia inimii... Cu dragoste... 

HILDE Poate că nici turnul de la noi nu ţi-ar fi plăcut să-l 
construieşti... 

SOLNESS Aşa-i... L-am construit fără dragoste... Numai eu ştiu 
cât de fericit, cât de uşurat m-am simţit când l-am văzut terminat. 

HILDE Şi eu o ştiu. 

SOLNESS lar acum nu mai construiesc... şi nici nu voi mai 
construi vreodată... nici biserici, nici turnuri de biserici. 

HILDE (aprobând încet, cu capul) Numai case pentru oameni. 

SOLNESS Cămine pentru oameni, Hilde. 

HILDE Da, dar case cu turnuri înalte, cu vârfuri şi mai înalte. 

SOLNESS Da, mai cu seamă asemenea case... (Trecând la un ton 
mai uşor.) Da, vezi dumneata, cum spuneam, incendiul m-a ridicat... 
În meseria mea de constructor... vreau să spun... 


HILDE De ce nu porţi titlul de arhitect, ca şi toţi ceilalți? 

SOLNESS N-am studii suficiente pentru acest titlu. Tot ce ştiu, în 
cea mai mare parte am descoperit singur. 

HILDE Totuşi ai ajuns destul de sus în carieră. 

SOLNESS Da, am urcat tot mai sus, pornind de pe cenuşa 
incendiului. Am parcelat aproape toată grădina... Am împărţit-o în 
loturi... Şi am construit acolo, exact aşa cum mi-am dorit, vile... şi 
aşa mi s-a netezit drumul. 

HILDE (privindu-l cercetător) Eşti desigur un om foarte norocos. 
După cum ţi-au mers treburile, aşa s-ar părea. 

SOLNESS (întunecat) Norocos? Şi dumneata spui asta? Ca toată 
lumea. 

HILDE Fiindcă se pare că aşa şi este... Numai dacă ai putea să nu 
te mai gândeşti atâta la cei doi copii... 

SOLNESS (rar) La cei doi copii... Nu-i atât de uşor să fugi de 
amintirea lor, Hilde! 

HILDE (ezitând parcă) Mai stăruie încă atât de puternic amintirea 
lor, după atâta vreme... încât să devină o piedică în munca 
dumitale? 

SOLNESS  (privind-o țintă, fără a răspunde) Un om norocos, 
spuneai... 

HILDE Şi nu eşti? Vreau să spun: din celelalte puncte de vedere... 

SOLNESS (continuând s-o privească) După toate cele ce ţi-am 
povestit despre incendiu... Hm... 

HILDE Da. Şi? 

SOLNESS Şi nu a încolţit un anumit gând, în mintea dumitale... 

HILDE (căutând în zadar să-şi amintească) Nu, ce fel de gând?... 

SOLNESS (înăbuşit, dar subliniat) Numai şi numai datorită 
incendiului am fost capabil să construiesc case pentru oameni. 
Căminuri confortabile, plăcute, luminoase, în care tatăl şi mama cu 


toată droaia de copii să poată trăi cu certitudinea, cu bucuria de 
fiecare zi că există pe lumea asta o fericire cerească... Şi, mai ales, cu 
sentimentul că-şi aparţin unul altuia cu totul, de la cele mai mici 
lucruri până la cele mai mari... 

HILDE (zelos) Da, dar asta trebuie să însemne pentru dumneata o 
mare fericire... Să poţi face pentru oameni asemenea case 
minunate... 

SOLNESS Uliţi preţul, Hilde! Groaznicul preţ pe care a trebuit să-l 
plătesc ca să pot ajunge atât de departe. 

HILDE Şi crezi că nu vei putea scăpa niciodată de acest gând? 

SOLNESS Nu... pentru că spre a ajunge aici, spre a ajunge să 
clădesc case, cămine pentru ceilalţi, a trebuit mai întâi să renunţ eu, 
pentru toată viaţa, la propriul meu cămin. Vreau să zic la un cămin 
pentru o droaie de copii şi, de altfel, în egală măsură, şi pentru tată şi 
pentru mamă... 

HILDE (precaut) Şi a trebuit în adevăr să renunţi? Şi pentru 
totdeauna? 

SOLNESS (dând încet din cap) Ăsta a fost preţul norocului meu, de 
care se vorbeşte atât... (Respirând greoi.) Norocul nu a fost prea ieftin, 
Hilde. 

HILDE (acelaşi joc) Dar lucrurile nu se mai pot îndrepta? 

SOLNESS Nu. Nimeni nu va mai putea schimba nimic, niciodată. 
Şi asta-i numai o consecinţă a incendiului. Şi a bolii de mai târziu a 
soției mele... 

HILDE (privindu-l nedumerită) Şi totuşi, continui să construieşti 
toate aceste odăi pentru copii... 

SOLNESS (serios) Ai băgat de seamă, Hilde, că imposibilul 
încearcă întotdeauna să te cheme, să te atragă? 

HILDE (gânditoare) Imposibilul? (Animată.) Ba da! Şi dumneata ai 
simţit la fel? 


SOLNESS Da. 

HILDE Atunci şi în dumneata stă ascuns un mic demon? 

SOLNESS De ce spui: demon? 

HILDE Ce alt nume i-ai da? 

SOLNESS (ridicându-se) Da, da, s-ar putea... (Violent.) Şi atunci, nu 
trebuie să fi devenit eu însumi un demon? Pentru că, aşa cum îmi 
merge mereu, în tot şi în toate!... În tot şi în toate!... 

HILDE Ce vrei să spui?... 

SOLNESS (înăbuşit, cu emoție lăuntrică) Fii te rog atentă la ceea ce-ţi 
voi spune, Hilde: Tot ceea ce am reuşit să realizez, să construiesc, să 
creez în numele frumosului, al trăiniciei, al securităţii şi chiar al 
sublimului... (împreunându-şi degetele) o, nu-i oare îngrozitor 
gândul... 

HILDE Ce anume este atât de îngrozitor? 

SOLNESS Că pentru toate astea a trebuit neîncetat să dau ceva în 
schimb, să plătesc. Nu cu bani, ci cu fericire omenească şi nu numai 
cu propria mea fericire ci şi cu a altora? Da, da, înţelegi, Hilde?! 
Ăsta-i prețul pe care a trebuit să-l plătesc — şi eu şi alţii — pentru 
situația pe care am dobândit-o... şi pentru faima de artist... Şi tot 
timpul, fără încetare, zi de zi, trebuie să am grijă să plătesc din nou 
pentru mine. larăşi şi iarăşi, fără încetare! 

HILDE (ridicându-se şi privindu-l țintă) Te gândeşti, desigur, la... la 
ea. 

SOLNESS Da, în primul rând... la Aline. Fiindcă şi Aline a avut 
vocaţia ei în viaţă. Tot aşa cum o aveam şi eu pe a mea. (Vocea îi 
tremură.) Dar vocaţia ei a trebuit să fie înăbuşită, strivită, călcată în 
picioare pentru ca a mea să poată să se afirme, să ajungă la un fel de 
mare triumf. Da, află că Aline avea şi ea aptitudinile ei pentru 
construcţii. 

HILDE Ea? Pentru construcţii? 


SOLNESS (clătinând din cap) Nu de case... nu de turnuri cu vârfuri 
ascuţite... sau altele de felul celor cu care mă îndeletnicesc eu... 

HILDE Dar atunci, ce? 

SOLNESS (cu emoție, blând) Să construiască sufletele copilaşilor, 
Hilde. Să le clădească astfel încât să aibă acel echilibru, acea nobleţe 
care să-i poată înălța spre tot ceea ce-i frumos, spre tot ceea ce-i 
armonie. Sufletele care să facă din ei oameni întregi, oameni 
adevăraţi. lată care erau marile resurse ale Alinei... Vocaţia ei! Şi 
totul zace acum neutilizat şi neutilizabil pe deasupra, şi de niciun 
folos pentru nimeni. Exact ca nişte mormane de moloz după un 
incendiu. 

HILDE Da, dar chiar dac-ar fi aşa... 

SOLNESS Aşa este! Aşa este! Ştiu eu. 

HILDE Oricum, dumneata n-ai nicio vină. 

SOLNESS (ațintindu-şi ochii asupra ei şi dând încet din cap) Da, vezi, 
asta-i marea, cumplita întrebare. Asta-i îndoiala care mă torturează 
zi şi noapte. 

HILDE Asta? 

SOLNESS Da... Presupunând că eu aş avea o vină... Într-un 
anumit sens. 

HILDE Dumneata! Pentru incendiu? 

SOLNESS Pentru tot. Pentru tot şi pentru toate... Şi poate că 
totuşi... nevinovat... complet nevinovat. 

HILDE (privindu-l îngrijorată) O! Domnule constructor, dacă poţi 
vorbi aşa, atunci totuşi eşti bolnav. 

SOLNESS Hm... nici n-am să mai fiu vreodată cu adevărat 
sănătos, din acest punct de vedere... 

(Ragnar deschide cu precauție uşa cea mică din colțul stâng. Hilde 
înaintează. ) 

RAGNAR (îndată ce o zăreşte pe Hilde) A! Scuzaţi-mă, domnule 


Solness... (Vrea să se retragă.) 

SOLNESS Nu, nu, rămâi. Să aranjăm ce avem de aranjat... 

RAGNAR O, dacă s-ar putea... 

SOLNESS După câte am auzit, nu-i merge mai bine tatălui 
dumitale. 

RAGNAR Tata se apropie de sfârşit... De aceea... vă rog fierbinte, 
scrieți câteva cuvinte bune pe una dintre foi... să le poată citi tata, 
acum, cât mai e în viaţă... 

SOLNESS (violent) Te rog să nu-mi mai vorbeşti de desenele 
dumitale. 

RAGNAR Le-aţi văzut? 

SOLNESS Da, le-am văzut. 

RAGNAR Şi nu sunt bune de nimic? Şi nici eu nu sunt bun de 
nimic? 

SOLNESS (evaziv) Rămâi la mine, Ragnar. Vei avea tot ce vei voi. 
Şi te vei putea căsători cu Kaja, vei duce o viaţă fără griji. Poate că vei 
fi chiar fericit. Dar renunţă la ideea de a construi singur, 
independent... 

RAGNAR Da, bine... Să mă reped atunci până acasă, să-i spun 
tatei. l-am făgăduit... Să-i spun tatei... înainte să moară... ce răspuns 
mi-aţi dat?... 

SOLNESS (luptându-se cu sine însuşi) Da, spune-i. Din partea mea, 
spune-i ce vrei. Cel mai bine ar fi însă să nu-i spui nimic. (Hotărât.) 
Nu pot face într-altfel, Ragnar! 

RAGNAR Aş putea să-mi iau desenele. 

SOLNESS Da, ia-le, ia-le odată! Sunt pe masă. 

RAGNAR (ducându-se într-acolo) Mulţumesc. 

HILDE (punând mâna pe mape) Nu, nu, lăsaţi-le aici. 

SOLNESS De ce? 

HILDE Fiindcă vreau şi eu să le văd... 


SOLNESS Dar le-ai... (Către Ragnar.) Bine, lasă-le acolo. 

RAGNAR Cu plăcere. 

SOLNESS Şi acum, du-te numaidecât acasă, lângă tatăl dumitale. 

RAGNAR Da, ar trebui să mă duc... 

SOLNESS (desperat) Ragnar, nu trebuie să-mi ceri ceea ce nu pot. 
Auzi, Ragnar? Nu trebuie. 

RAGNAR Nu, nu. lertaţi-mă. (Se apleacă şi salută; iese apoi pe uşa din 
colț. Hilde se duce şi se aşază pe un scaun, lângă oglindă.) 

HILDE (privind furioasă la Solness) E foarte urât ce-ai făcut. 

SOLNESS Şi dumneata spui asta? 

HILDE Da, oribil! Groaznic! Câtă cruzime, câtă răutate... 

SOLNESS Dar nu înţelegi desperarea mea? 

HILDE Chiar aşa fiind... Tot n-ai dreptate... 

SOLNESS Dar chiar dumneata spuneai adineauri că numai eu ar 
trebui să am dreptul să construiesc. 

HILDE Asta o pot spune eu, dar nu dumneata. Dumneata n-ai 
voie s-o spui. 

SOLNESS Ba cred că am, mai mult ca oricine. La preţul pe care 
mi-am cumpărat situaţia! 

HILDE Ei da, cu ceea ce numeai „confort casnic” sau ceva 
asemănător!... 

SOLNESS Şi cu liniştea mea sufletească pe deasupra! 

HILDE (ridicându-se) Liniştea sufletească! (Cu simtire, din suflet.) 
Da, da, ai dreptate! Bietul constructor! Şi îţi închipui că... 

SOLNESS (râzând liniştit) Hilde, aşază-te te rog la loc... Am să-ți 
povestesc ceva vesel. 

HILDE (încordată, se aşază) Te ascult. 

SOLNESS Povestea - ascultată — pare la început aproape ridicolă. 
Porneşte de la un fleac... dar chiar în jurul acestui lucru fără 
importanță - o simplă crăpătură într-un simplu horn... — se 


învârteşte, după cum vei vedea, întreaga poveste... 

HILDE Numai despre atât e vorba? 

SOLNESS Nimic în plus pentru început. (Trage un scaun lângă 
Hilde şi se aşază.) 

HILDE (nerăbdătoare, lovindu-şi genunchii cu palma) Vasăzică, o 
crăpătură într-un horn! 

SOLNESS Observasem crăpătura încă mult înainte de incendiu. 
De câte ori mă urcam în pod, mă uitam dacă mai există. 

HILDE Şi era? 

SOLNESS Da, fiindcă nimeni în afară de mine nu ştia de acea 
crăpătură. 

HILDE Şi n-ai vorbit nimănui despre... 

SOLNESS Nu, nimănui. Nimic. 

HILDE Şi nici măcar nu te-ai gândit s-o repari? 

SOLNESS Ba m-am gândit, dar n-am ajuns niciodată s-o fac. De 
câte ori am vrut s-o repar, parcă o mână străină se opunea, mă 
împiedica... Astăzi nu, dar mâine... îmi spuneam. Şi niciodată n-am 
apucat s-o repar. 

HILDE De ce această indolenţă?... De ce tot amânai? 

SOLNESS Pentru că mă tot gândeam... (încet şi înăbuşit) tot 
timpul. Mă gândeam: cu ajutorul acelei mici crăpături negre... din 
hornul casei, dacă n-aş putea să urc... Să devin constructor. 

HILDE (privind drept înainte) Trebuie să fi fost extrem de 
pasionant! 

SOLNESS Era un gând care pusese cu totul stăpânire pe mine... Şi 
în acelaşi timp, totul mi se părea atât de simplu, de uşor de 
înfăptuit... Mi-aş fi dorit să se întâmple în toiul iernii. Într-o zi, cu 
puţin înainte de ora prânzului. Să fiu plecat cu Aline, într-o plimbare 
cu sania. Acasă, servitorii să încingă bine sobele. 

HILDE ...De aceea şi doreai să fie ger mare în ziua aceea. 


SOLNESS Da, un ger să crape pietrele. lar servitorii să încingă 
bine sobele, dorind ca Aline să găsească o căldură plăcută în casă, 
atunci când se va întoarce din plimbare... 

HILDE Fiindcă ea, desigur, suferă de frig. 

SOLNESS Da, e friguroasă. Aşa că, întorcându-ne acasă, am fi 
văzut de departe fumul... 

HILDE Numai fumul? 

SOLNESS Mai întâi fumul. Pe urmă, ajunşi la poarta grădinii, am 
fi văzut toată hardughia aceea de lemn mistuindu-se într-o mare de 
foc. Aşa mi-aş fi dorit să se întâmple, vezi dumneata. 

HILDE Doamne, Dumnezeule, de ce nu s-a putut întâmpla chiar 
aşa? 

SOLNESS Da, Hilde, te şi poţi întreba de ce! 

HILDE Dar, ascultă-mă, domnule constructor, eşti absolut sigur 
că focul se datoreşte crăpăturii aceleia mici din coş? 

SOLNESS Nu, dimpotrivă. Sunt absolut convins că nu are nimic a 
face cu incendiul. 

HILDE Atunci? 

SOLNESS S-a stabilit cu precizie că incendiul a izbucnit într-o 
garderobă, în cu totul alt colţ al casei. 

HILDE Atunci ce tot ai cu hornul ăla crăpat, ce tot vorbeşti de el? 

SOLNESS Poţi să mă mai asculţi încă puţin, Hilde? 

HILDE Da, sigur, dar cată să vorbeşti mai... raţional... 

SOLNESS Voi încerca. (Îşi trage mai aproape scaunul.) 

HILDE Hai, spune atunci totul, domnule constructor. 

SOLNESS (confidential) Nu crezi şi dumneata, Hilde, că există pe 
lumea asta oameni cu totul ieşiţi din comun, oameni aleşi, înzestrați 
cu darul... cu puterea de a-şi dori un lucru, de a voi să-l aibă cu tot 
dinadinsul... de a-l cere, cu gândul numai, dar cu atâta forţă, cu o 
forţă de neclintit, încât până la urmă, trebuie să-l dobândească... 


HILDE (cu o expresie nelămurită în ochi) Daca-i aşa, hai să încercăm 
odată — şi să vedem, poate fac şi eu parte dintre cei aleşi. 

SOLNESS De unul singur nu poţi înfăptui lucruri atât de mari. O, 
nu, ca să iasă ceva trebuie să mai ai şi ajutoare şi slujitori. Dar nici ei 
nu vin de la sine. Trebuie să-i strigi neîncetat, cu tenacitate, cu 
încăpăţinare. Lăuntric, înţelegi? 

HILDE Ce fel de ajutoare şi ce fel de slujitori? 

SOLNESS Despre ei om vorbi altădată. Să revenim la povestea cu 
incendiul. 

HILDE Crezi că incendiul nu ar fi avut loc niciodată, dacă nu ţi 
l-ai fi dorit? 

SOLNESS Dacă acea casă ar fi aparţinut bătrânului Knut Brovik, 
niciodată, niciodată n-ar fi ars într-un moment atât de potrivit şi atât 
de favorabil. De asta sunt absolut sigur. Fiindcă el nu se pricepe să 
cheme ajutoare şi nici slujitori. (Ridicându-se neliniştit.) Vezi, Hilde, 
tot eu port deci vina că cei doi băieţaşi au trebuit să plătească cu 
viaţa. Şi pot fi scutit de vina că Aline nu a devenit ceea ce ar fi putut 
şi ar fi trebuit să devină? Aşa cum dorea ea cel mai mult? 

HILDE Da, dar din moment ce numai ajutoarele şi slujitorii au 
fost aceia care... 

SOLNESS Dar cine i-a chemat? Eu! Eu! lar ei au venit şi s-au 
supus voinţei mele. (Cu o agitație crescândă.) Şi asta numeşte lumea a 
avea norocul de partea ta. Dar eu am să-ţi spun ce simţi când ai acest 
noroc! Simţi aici, în piept, o rană vie, o bucată de carne de pe care ţi 
s-a smuls pielea. Iar ajutoarele şi slujitorii se duc şi jupoaie de piele 
alţi oameni, pentru a-mi înveli rana mea, pentru a mi-o închide. Şi 
totuşi, rana nu se vindecă niciodată, nu se închide niciodată! O, dacă 
ai şti cât poate să ardă şi să te macine câteodată! 

HILDE (privindu-l cu atenţie) Eşti bolnav, domnule constructor. 
Da, cred că eşti într-adevăr bolnav. 


SOLNESS Spune mai degrabă „nebun”; asta gândeşti. 

HILDE Nu, nu cred că minţile îți lipsesc... 

SOLNESS Dar ce atunci? Hai spune! 

HILDE Mă întreb dacă nu cumva ai venit pe lume cu o conştiinţă 
care nu-i teafără... 

SOLNESS O conştiinţă care nu-i teafără? Ce dracu o mai fi şi asta? 

HILDE Da, aşa cred, conştiinţa dumitale e în general foarte 
slăbită. A fost firavă de la bun început. Prea delicat construită. Nu 
suferă să fie zdruncinată. Nu poate ridica, nici suporta ceea ce este 
prea greu. 

SOLNESS (mormăind) Hm, şi aş putea să întreb cum ar trebui să 
fie o conştiinţă? 

HILDE Fiind vorba despre dumneata, cred că ar trebui să fie o 
conştiinţă cu adevărat robustă. 

SOLNESS Aşa? Robustă? Hm! Da! Dar dumneata ai o conştiinţă 
robustă? 

HILDE Da, cred că da. Cel puţin până acum nu am remarcat să fie 
altfel. 

SOLNESS Bănuiesc că nici n-a fost pusă în mod direct la vreo 
încercare mai deosebită... 

HILDE (cu un tremur în jurul gurii) Dar nici prea uşor nu mi-a 
venit să-mi părăsesc tatăl, la care ţin atât de mult. Atât de mult... 

SOLNESS Aş! Pentru o lună, două... 

HILDE Sunt sigură că nu mă voi mai întoarce niciodată acasă. 

SOLNESS Niciodată? Dar de ce ai plecat de lângă el? 

HILDE (jumătate serioasă, jumătate glumind) Ai uitat din nou că au 
trecut cei zece ani? 

SOLNESS Ei, vorbe! Trebuie să fi fost ceva în neregulă la 
dumneata... Nu? 

HILDE (întru totul serioasă) Nu, ceva, aici, înlăuntrul meu, care mă 


mâna încoace, parcă mă biciuia din urmă... Mă atrăgea, mă tortura 
în acelaşi timp... 

SOLNESS (cu înfrigurare) Şi în dumneata, ca şi în mine... (Pauză.) 
Da, Hilde... Ne aflăm în faţa aceluiaşi mister. Şi în dumneata stă 
ascuns un mic demon, ca şi în mine. Un mic demon, ascultă ce-ţi 
spun, care dinlăuntrul nostru cheamă puterile dinafară. Şi atunci 
trebuie să i te supui — de vrei sau chiar de nu vrei. 

HILDE Cred că aproape ai dreptate, domnule constructor. 

SOLNESS (mergând de colo-colo) O, Hilde, sunt atât de mulți 
diavoli pe lumea asta, pe care nu-i putem vedea. 

HILDE Diavoli? 

SOLNESS (oprindu-se) Diavoli buni şi diavoli răi. Diavoli cu părul 
blond şi diavoli cu părul negru. Barem de-am putea şti întotdeauna 
dacă cei pe care-i adăpostim în noi sunt dintre cei luminoşi, sau 
dintre cei întunecaţi... (Pornind din nou.) Ha, ha, ar fi totul foarte 
simplu, atunci! 

HILDE (urmărindu-l cu privirea) Sau dacă am avea o conştiinţă 
într-adevăr foarte robustă, care să plesnească de sănătate. 

SOLNESS Ca să poţi îndrăzni să faci totul, pentru ceea ce îţi 
doreşti mai mult. (Oprindu-se lângă consolă.) Din acest punct de 
vedere cred că cei mai mulţi sunt tot atât de infirmi ca şi mine... 

HILDE Se prea poate să fie şi aşa. 

SOLNESS (sprijinindu-se de masă) În cărţile cu legende... ai citit 
vreodată vreuna? 

HILDE Cum nu! Pe vremea mea, mai citeam cărți... 

SOLNESS În cărţile cu legende, stă scris despre vikingii care au 
navigat spre ţări străine, jefuind, arzând şi ucigând oameni... 

HILDE Şi răpind femei... 

SOLNESS ...Pe care apoi le păstrau pentru ei... 

HILDE ...Ducându-le pe vasele lor... 


SOLNESS ...Şi purtându-se cu ele ca cei mai răi dintre demoni... 

HILDE (privind înainte, cu ochii pe jumătate voalați) Cred că trebuie 
să fi fost pasionant. 

SOLNESS (cu un râs scurt, ca un mormăit) Da, să răpeşti femei? 

HILDE Să fii răpită. 

SOLNESS (privind-o o clipă) A, asta! 

HILDE (ca pentru a pune capăt conversației) Şi unde voiai să ajungi 
cu vikingii dumitale, domnule constructor? 

SOLNESS A, da, pentru că flăcăii ăia, ei, da, aveau conştiinţe 
solide, robuste. Când se întorceau acasă, se puneau pe băutură şi pe 
mâncare... şi pe deasupra mai erau veseli, senini ca nişte copii. lar 
femeile! De multe ori nu mai voiau să plece de lângă ei. Poţi înţelege 
asta? 

HILDE Pe femei le înțeleg grozav de bine. 

SOLNESS Aha! Poate şi dumneata ai putea face la fel? 

HILDE De ce nu? 

SOLNESS Să trăieşti de bunăvoie cu un om atât de brutal? 

HILDE De-ar fi chiar foarte brutal, odată ce aş fi ajuns să ţin cu 
adevărat, atunci... 

SOLNESS Ai putea ajunge să ţii la un astfel de om? 

HILDE Doamne, Dumnezeule, după câte ştiu nu stă în puterea 
noastră să alegem pe cine vom iubi. 

SOLNESS  (privind-o gânditor) Nu, nu... Hotărăşte desigur 
demonul dinlăuntrul nostru... 

HILDE (râzând uşor) Şi-apoi şi toţi acei diavoli ciudaţi pe care-i 
cunoşti atât de bine şi cu care te înţelegi... cei bruni, ca şi cei blonzi... 

SOLNESS (cu căldură, încet) Mi-aş dori ca diavolii să aleagă cu 
băgare de seamă pentru dumneata, Hilde. 

HILDE Pentru mine au şi ales de mult. Odată pentru totdeauna. 

SOLNESS (privind-o adânc) Hilde, dumneata... eşti ca o pasăre 


sălbatică, de pădure. 

HILDE Departe de mine! Eu nu mă ascund în tufişuri. 

SOLNESS Nu, nu. Ie-aş compara mai degrabă cu o pasăre 
răpitoare. 

HILDE Da, poate... mai curând. Poate. (Cu mare violență.) Şi de ce 
n-aş fi o pasăre de pradă? De ce nu m-aş duce şi eu după pradă? 
Să-mi iau prada la care poftesc? Dacă într-adevăr o pot înhăţa cu 
ghearele mele, înseamnă că îmi şi aparţine. 

SOLNESS Hilde, ştii ce eşti? 

HILDE Da, ceva... un fel de pasăre ciudată. 

SOLNESS Nu. Eşti clipa când apar zorile. Când mă uit la 
dumneata, e ca şi cum aş privi un răsărit de soare. 

HILDE Spune-mi, domnule constructor, eşti sigur că nu m-ai 
chemat niciodată? Aşa, lăuntric? 

SOLNESS (precaut şi încet) Aproape îmi vine să cred c-am făcut-o. 

HILDE Ce-ai voit de la mine? 

SOLNESS Dumneata eşti... eşti tinereţea, Hilde. 

HILDE (surâzând) Tinereţea de care-ţi este atât de tare frică? 

SOLNESS (dând încet din cap) Şi după care tânjesc atât de mult... 

HILDE (se ridică, se duce la măsuţă şi se întoarce cu mapa lui Ragnar 
Brovik. Întinzându-i mapa) Prin urmare, acestea sunt desenele care... 

SOLNESS (scurt, respingând) Lasă te rog acolo neroziile alea. Le 
ştiu pe de rost. 

HILDE Da, dar vei scrie totuşi ceva pe ele... 

SOLNESS Să scriu? Pentru nimic în lume! 

HILDE Dacă n-ar fi decât pentru că bietul bătrân trage să moară. 
N-ai putea măcar înainte de cea din urmă despărţire să-i dăruieşti o 
bucurie - lui, şi fiului său? Ar obţine poate o comandă pentru o 
construcţie, cu ajutorul desenelor astea... 

SOLNESS Da, asta-i: comanda ar obține-o, însă construcţia nu va 


fi niciodată capabil s-o facă acest „mare geniu”. 

HILDE Dar, pentru numele lui Dumnezeu, chiar dacă lucrurile 
stau aşa, n-ai putea totuşi minţi, barem un pic mic de tot? 

SOLNESS (furios) Să mint? Hilde, pleacă de-aici cu toate desenele 
astea, pe care numai diavolul le-a adus... 

HILDE (trăgând mapa mai înspre ea) Tt! Tt! Tt! Gata să sari la mine, 
să mă muşti. Dumneata vorbeşti de diavoli... Dar mi se pare mai 
degrabă că tocmai dumneata te porţi ca un diavol... (Privind în jur.) 
Există aici condei şi cerneală? 

SOLNESS Nu am aici, în odaie. 

HILDE (îndreptându-se spre uşă) Dar dincolo, unde lucrează 
domnişoara, desigur că aveți. 

SOLNESS Rămâi aici, Hilde. M-ai îndemnat să mint. Da... Bine. 
Da... Pentru bătrânul lui tată, aş putea-o face... Pentru că lui i-am 
distrus odată cariera. Cu el am dat odată de pământ. 

HILDE Şi cu el? 

SOLNESS Da, ca să-mi fac mie loc. Dar pentru nimic în lume, nu-i 
voi îngădui lui Ragnar să se afirme. 

HILDE Sărmanul, nici n-ar reuşi dacă este în adevăr atât de 
incapabil... 

SOLNESS (apropiindu-se de ea şi şoptind) Dacă Ragnar Brovik face 
un pas înainte, dacă Ragnar reuşeşte să se afirme, mă doboară el pe 
mine. Mă desființează, cum l-am desființat eu pe tatăl său. 

HILDE Te doboară... Te desfiinţează? Aşadar, e o forţă, e un om 
capabil?... 

SOLNESS Da, te pot asigura că este capabil. El e tineretul care stă 
gata să-mi bată în uşă! Şi cu o singură mişcare să-l dea la o parte pe 
constructorul Solness, cu tot ce reprezintă el... 

HILDE (privindu-l tăcut, cu reproş) Şi-atunci, ţii uşa încuiată? Să nu 
mai poată intra nimeni? (Cu dezgust.) Uff! 


SOLNESS Pe mine lupta m-a costat sânge, sânge din inimă. 
Pentru că totul a fost o luptă... Şi afară de asta mă şi tem: ajutoarele 
şi slujitorii mei nu mă mai ascultă acum. 

HILDE Atunci trebuie să te ajuţi singur, cu propriile dumitale 
mâini. E singura soluţie... 

SOLNESS În zadar, Hilde. Contralovitura vine. Mai devreme sau 
mai târziu. Trebuie să plătesc. Scadenţa este neînduplecată. 

HILDE (cu frică, îşi astupă urechile) Nu, nu spune asta! Vrei să-mi 
iei viaţa luându-mi tocmai ceea ce pentru mine înseamnă mai mult 
decât viaţa? 

SOLNESS Şi ce înseamnă pentru dumneata mai mult decât viaţa? 

HILDE Să te văd mare. Să te văd cu coroana în mână, sus, sus de 
tot, pe vârful unui turn. (Din nou liniştită.) Ei, hai, pune acum mâna 
pe creion... Nu se poate să n-ai un creion la îndemână. 

SOLNESS (scoțând un notes) Da, am aici. 

HILDE (depunând mapa pe masa de lângă canapea) Bine. Şi-acum, 
domnule constructor, ne aşezăm amândoi aici... (Solness se aşază la 
masă. Hilde trece în spatele lui, aplecată deasupra spătarului scaunului.) 
Aşa... Şi-acum, scrie-mi pe unul dintre desene câteva cuvinte. 
Scrie-mi câteva cuvinte foarte bune, foarte calde, pentru 
primejdiosul ăsta de Roar — sau cum l-o mai fi chemând! 

SOLNESS (scrie câteva linii, apoi întoarce capul şi se uită în sus spre 
Hilde) Hilde, spune-mi, te rog... 

HILDE Ce? 

SOLNESS Dacă m-ai aşteptat timp de zece ani... 

HILDE Ei, da! Şi? 

SOLNESS De ce nu mi-ai scris? Ţi-aş fi putut răspunde... 

HILDE (grăbit) Nu, nu, nu! Tocmai asta n-am vrut. 

SOLNESS De ce nu? 

HILDE Mi-era teamă de un răspuns... Poate s-ar fi prăbuşit totul 


pentru mine... Dar parcă era vorba să scriem ceva pe desene, 
domnule constructor. 

SOLNESS Aşa şi vom face... 

HILDE (se apleacă şi îl priveşte, în timp ce el scrie) Aşa, cu căldură, 
din inimă, din toată inima... Ah! cât îl urăsc, cât de mult îl urăsc pe 
Roald ăsta. 

SOLNESS (în timp ce scrie) Dumneata, Hilde, ai ţinut vreodată cu 
adevărat la cineva? 

HILDE (aspru) Ce tot spui? 

SOLNESS Întreb dacă ai ţinut vreodată cu adevărat la cineva. 

HILDE Vrei să spui, desigur, la altcineva. 

SOLNESS (ridicând privirea spre ea) Da, la altcineva. Ai ţinut 
vreodată, în aceşti zece ani? La nimeni? Niciodată? 

HILDE Ba da, odată, aşa... în treacăt... între timp. Când eram 
îngrozitor de furioasă pe dumneata, fiindcă nu mai veneai. 

SOLNESS Atunci te-ai... ocupat şi de altul? 

HILDE Putin. Foarte puţin... Timp de o săptămână, poate două... 
Ei, drăcie, dar cred că ştii prea bine cum se întâmplă lucrurile astea, 
domnule constructor... 

SOLNESS Hilde! De ce ai venit? 

HILDE Îţi pierzi vremea cu conversaţia şi în timpul ăsta, bietul 
bătrân poate că moare... 

SOLNESS Răspunde-mi, Hilde, ce vrei de la mine? 

HILDE Vreau să-mi dai împărăţia mea. 

SOLNESS Hm! (Se uită fugitiv către uşa din stânga şi continuă să scrie 
pe desene. În aceeaşi clipă intră doamna Solness. Are câteva pachete în 
mână.) 

DOAMNA SOLNESS Uite, sunt aici câteva nimicuri pentru 
dumneata, domnişoară Wangel. Pachetele mai mari trebuie să 
sosească îndată, de la magazin. 


HILDE Dar sunteţi nemaipomenit de drăguță cu mine! 

DOAMNA SOLNESS Nu mi-am făcut decât datoria. Nimic 
altceva... 

SOLNESS (recitind cele scrise) Aline! 

DOAMNA SOLNESS Da? 

SOLNESS N-ai văzut cumva? Domnişoara contabilă e dincolo, în 
birou? 

DOAMNA SOLNESS Bineînţeles, e acolo. 

SOLNESS (punând desenele în mapă) Hm! 

DOAMNA SOLNESS Stătea în fața pupitrului, aşa cum 
obişnuieşte să stea întotdeauna când trec eu prin odaie. 

SOLNESS Atunci să i le dau ei. Şi să-i spun că... (Se ridică.) 

HILDE (ia mapa) O, nu, lăsaţi-mi mie bucuria asta... (Se îndreaptă 
spre uşă, se întoarce din drum.) Cum se numeşte... ea? 

SOLNESS Se numeşte domnişoara Fosli. 

HILDE Uf, ce rece sună! Voiam să întreb care îi este prenumele... 

SOLNESS Kaja, cred. 

HILDE (deschide uşa şi strigă) Kaja. Vino, te rog! Dar repede! 
Repede! Constructorul vrea să-ţi vorbească. 

KAJA (apărând în deschizătura uşii şi privind intimidată) Aici sunt! 

HILDE (întinzându-i mapa) Uite, Kaja, desenele... Acum poţi să i le 
duci; domnul constructor a scris câteva aprecieri pe unul dintre ele... 

KAJA Oh! În sfârşit! 

SOLNESS Daţi-le bătrânului cât se poate mai repede. 

KAJA Mă duc îndată acasă la el... şi i le dau. 

SOLNESS Da, du-te... Şi astfel, Ragnar va putea începe să 
construiască... 

KAJA Îi permiteți să vie aici şi să vă mulțumească pentru tot?... 

SOLNESS (aspru) Nu vreau să primesc niciun fel de mulțumiri. 
Predă-i te rog asta din partea mea, odată cu salutările mele... 


KAJA Da, îi voi... 

SOLNESS Şi mai spune-i în acelaşi timp că nu mai am nevoie de 
el. Şi nici de dumneata. 

KAJA (cu voce stinsă şi tremurândă) Nici de mine! 

SOLNESS Acum vei avea desigur alte lucruri la care să te gândeşti 
şi de care să te îngrijeşti. Este şi firesc... Aşa că du-te acasă, cu 
desenele astea cu tot, domnişoară Fosli. Şi cât mai repede! Mă auzi? 

KAJA (acelaşi joc) Da, domnule Solness. (lese.) 

DOAMNA SOLNESS Doamne, ce ochi răi are! 

SOLNESS Cine? Ea?! Biata gâsculiţă! 

DOAMNA SOLNESS Nu ştiu dacă am înţeles bine, Halvard... 
Într-adevăr, îi concediezi? 

SOLNESS Da. 

DOAMNA SOLNESS Şi pe ea? 

SOLNESS Nu era chiar dorinţa ta? 

DOAMNA SOLNESS Dar cum te poţi lipsi de ea? A, da, probabil 
ai şi găsit pe cineva care s-o înlocuiască, Halvard. 

HILDE (veselă) În niciun caz... nu asta este menirea mea - să stau 
în fața unui pupitru şi să scriu într-un catastif... 

SOLNESS Lasă, Aline, găsim noi pe cineva. Acum nu trebuie să te 
gândeşti la nimic altceva decât că ne vom muta în casa cea nouă... Şi 
trebuie să ne mutăm cât mai degrabă, în seara asta chiar vom înălța 
coroana pe casă. (Către Hilde.) Pe casă... sus de tot, în vârful turnului. 
Ce spui de asta, domnişoară Hilde? 

HILDE (privindu-l țintă, cu ochi scânteietori) Va fi extraordinar! Şi 
eu voi fi încântată să vă mai pot vedea odată înălțându-vă din nou, 
atât de sus. 

SOLNESS Pe mine? 

DOAMNA SOLNESS Dumnezeule! Domnişoară Wangel, dar 
cum îţi poate trece măcar prin minte!... Soţul meu! El, care ameţeşte 


atât de uşor... 

HILDE Ameţeşte! Nu, cu siguranţă că nu-i adevărat! 

DOAMNA SOLNESS Ba da, aşa-i... 

HILDE Dar eu l-am văzut cu ochii mei, l-am văzut urcându-se 
sus, sus, până în vârful unui turn de biserică! 

DOAMNA SOLNESS Da, am auzit şi eu vorbindu-se... Dar nu 
poate fi adevărat... E cu totul imposibil... 

SOLNESS (violent) Imposibil, imposibil! Totuşi eu, eu şi nu altul, 
m-am urcat până acolo, sus... Şi am stat, acolo, sus... 

DOAMNA SOLNESS Dar cum poţi spune una ca asta, Halvard? 
Tu, care nu suporţi nici măcar să ieşi pe balconul de la celălalt etaj. Şi 
aşa ai fost întotdeauna. 

SOLNESS Poate-ţi va fi dat să vezi în seara asta că sunt cu totul 
altfel... 

DOAMNA SOLNESS (speriată) Nu, nu, nu! Cu ajutorul lui 
Dumnezeu, sper să nu-mi fie niciodată dat să văd aşa ceva. Îi voi 
trimite imediat câteva cuvinte doctorului. El te va convinge să 
renunţ... 

SOLNESS Dar, Aline... 

DOAMNA SOLNESS Fiindcă eşti totuşi bolnav, Halvard. Altfel 
nu se explică... Doamne, Dumnezeule! (Iese grăbită prin dreapta.) 

HILDE (privindu-l încordat pe Solness) E adevărat sau nu? 

SOLNESS Că sufăr de ameteli? 

HILDE Că Halvard Solness, constructorul meu, nu îndrăzneşte, 
nu poate urca atât de sus pe cât de înalt clădeşte? 

SOLNESS Aşa priveşti dumneata lucrurile? 

HILDE Aşa. 

SOLNESS În curând voi ajunge să cred că niciun ascunziş din 
mine nu mai poate rămâne în siguranţă faţă de dumneata. 

HILDE (privind pe fereastra nişei) Vasăzică acolo sus, sus de tot... 


SOLNESS (apropiindu-se) În odaia cea mai de sus, din turn, acolo 
ai putea locui dumneata, Hilde. Acolo ai putea trăi ca o prinţesă. 

HILDE (ascultând; amestec de seriozitate şi glumă) Mi-ai făgăduit, 
doar... 

SOLNESS i-am făgăduit? Adevărat? 

HILDE Vai! Domnule constructor!!! Mi-ai spus că voi fi o prinţesă. 
Şi că-mi vei dărui o împărăție. Şi apoi mi-ai luat şi... Ei! 

SOLNESS (precaut) Eşti absolut sigură că nu a fost un vis, o 
închipuire care ţi-a rămas adânc întipărită în minte? 

HILDE (tăios) Şi că în realitate, dumneata n-ai făcut nimic? 

SOLNESS Mai ştiu eu ce să spun... (Mai încet.) Dar ceea ce ştiu 
sigur acum, este că eu... 

HILDE Că dumneata... Spune-o numaidecât! 

SOLNESS Că, sigur, ar fi trebuit s-o fac. 

HILDE (cu o izbucnire de cutezanță) Niciodată, niciodată în viața 
dumitale, nu-i aşa? Şi în nicio împrejurare nu ai ametit... 

SOLNESS Aşadar, în seara asta înălțăm coroana, prinţesă Hilde. 

HILDE (cu un tremur uşor împrejurul gurii) Deasupra noului 
dumneavoastră cămin! 

SOLNESS Deasupra casei celei noi... care niciodată nu va fi şi 
pentru mine un cămin. (Iese pe uşa care dă în grădină.) 

HILDE (se uită drept înainte, cu o privire voalată şi spune pentru sine, 
în şoaptă; se aud doar cuvintele) Pasionant... Extraordinar de 
pasionant... 


Actul III 


(O verandă largă, în locuinţa constructorului Solness. În stânga se 
poate vedea o parte din casă cu uşa care dă spre balcon. Balustradă 
în față, la dreapta. Ceva mai în fund, pe partea mai îngustă a 


verandei, o scară coboară către partea mai din vale a grădinii. În 
grădină, pomi mari şi bătrâni îşi întind ramurile deasupra verandei 
şi către casă. În fund, la dreapta, printre pomi, se zăreşte partea de 
jos a noii vile cu schelă împrejurul porțiunii pe care se află turnul. În 
fund, grădina este împrejmuită de un gard vechi de lemn. De 
cealaltă parte a gardului, o stradă cu case mici, joase şi dărăpănate. 

Ger de după-amiază, cu nori luminaţi de soare. 

Pe verandă, de-a lungul peretelui casei, o bancă iar în faţa ei o 
masă lungă. De cealaltă parte a mesei, un fotoliu şi câteva taburete. 
Toate mobilele sunt din nuiele împletite. 

Doamna Solness, înfăşurată într-un şal mare, alb de crep, se 
odihneşte în fotoliu, privind fix spre dreapta. După câteva clipe, 
apare Hilde Wangel urcând scara dinspre grădină. Este îmbrăcată ca 
în actul anterior, dar cu pălăria pe cap şi la piept un buchetțel de 
floricele obişnuite de câmp.) 


DOAMNA SOLNESS (întorcând puțin capul) V-aţi plimbat prin 
grădină, domnişoară Wangel? 

HILDE Da, am dat o mică raită... 

DOAMNA SOLNESS Şi, după câte văd, aţi găsit şi flori. 

HILDE O, da! Sunt câte vreţi. Printre boschete. 

DOAMNA SOLNESS Nu mai spuneţi! Mai sunt încă şi acum? E 
adevărat, eu nu ajung până acolo aproape niciodată. 

HILDE (apropiindu-se) Cum se poate? Nu vă refugiaţi măcar puţin 
în fiecare zi în grădină? 

DOAMNA SOLNESS (cu un surâs şters) Eu nu mă mai refugiez 
nicăieri. Acum n-o mai fac... 

HILDE Şi nu vă duceţi măcar aşa, din când în când, să salutaţi 
toate minunăţiile de acolo? 

DOAMNA SOLNESS Totul mi-a devenit atât de străin, îmi era 


parcă şi teamă, într-o vreme, s-o mai revăd... 

HILDE Propria dumneavoastră grădină? 

DOAMNA SOLNESS Nu mi se mai pare a mea, acum. 

HILDE Ce vreţi să spuneţi? 

DOAMNA SOLNESS Nu, nu mai este ce-a fost. Nu mai este ca 
atunci... când trăiau părinţii mei... E dureros, e păcat cât de mult s-a 
luat din grădină, domnişoară Wangel. Închipuiţi-vă, au parcelat-o şi 
au construit case pentru oameni străini. Oameni pe care nu-i cunosc. 
Care locuiesc acolo, şi privesc pe geam... 

HILDE (cu o expresie luminoasă) Doamnă Solness! 

DOAMNA SOLNESS Da? 

HILDE Îmi daţi voie să stau puţin aici, lângă dumneavoastră? 

DOAMNA SOLNESS Da, cu plăcere, dacă vreți... 

HILDE (trăgând un taburet lângă fotoliu şi aşezându-se) A, aici poţi 
într-adevăr să stai şi să te încălzeşti la soare ca o pisică. 

DOAMNA SOLNESS (punând mâna uşor pe ceafa ei) E. drăguţ din 
partea dumneavoastră că vreţi să staţi lângă mine. Credeam că vreți 
să intraţi la soțul meu. 

HILDE Ce să caut la el? 

DOAMNA SOLNESS Să-l ajutaţi... gândeam... 

HILDE O, nu!! De altfel, nici nu-i înăuntru... E afară, cu 
muncitorii. Dar pare atât de furios... încât nici n-am mai avut curajul 
să-i vorbesc... 

DOAMNA SOLNESS În fond, e atât de blând şi de duios. 

HILDE El? 

DOAMNA SOLNESS Dumneavoastră nu-l cunoaşteţi destul de 
bine, domnişoară Wangel. 

HILDE (privind-o cu căldură) Sunteţi bucuroasă că vă mutaţi în 
casa cea nouă? 

DOAMNA SOLNESS Ar trebui să fiu bucuroasă, de vreme ce 


Halvard o doreşte. 

HILDE Nu la asta mă gândeam... 

DOAMNA SOLNESS Cum să nu, cum să nu, domnişoară 
Wangel. E doar de datoria mea să-i cedez. Dar uneori e atât de greu 
să-ţi sileşti firea să dea ascultare... 

HILDE Da, într-adevăr, trebuie să fie destul de greu. 

DOAMNA SOLNESS Puteţi să mă credeţi! Mai ales când eşti o 
fiinţă atât de imperfectă cum sunt eu. 

HILDE Şi mai ales când omul a trecut prin atâtea greutăți cum ați 
trecut dumneavoastră. 

DOAMNA SOLNESS De unde ştiţi? 

HILDE Mi-a spus soţul dumneavoastră. 

DOAMNA SOLNESS Cu mine atinge atât de puţin aceste 
subiecte. Da, credeţi-mă, domnişoară Wangel, am trecut prin mai 
mult decât destule în viața mea. 

HILDE (privind cu interes la ea şi dând încet din cap) Biata doamnă 
Solness. Mai întâi, v-a ars casa. 

DOAMNA SOLNESS (cu un suspin) Da. Tot ce era al meu a ars. 

HILDE După aceea a urmat ce-a fost mai cumplit. 

DOAMNA SOLNESS (privind-o întrebător) Mai cumplit? 

HILDE Da, ceea ce a fost mai îngrozitor... 

DOAMNA SOLNESS Ce vreţi să spuneţi? 

HILDE (încet) Aţi pierdut băieţaşii. Pe amândoi... 

DOAMNA SOLNESS A, da! Copiii! Da, vedeţi, asta a fost 
altceva... A fost o hotărâre venită de sus. Şi în faţa unei astfel de 
hotărâri, trebuie să te pleci şi să mai şi mulţumeşti pe deasupra. 

HILDE Şi o faceţi? 

DOAMNA SOLNESS Nu întotdeauna, din păcate. Ştiu foarte bine 
că-i datoria mea. Cu toate astea, nu pot... 

HILDE Da, vă înţeleg foarte bine... 


DOAMNA SOLNESS Şi deseori trebuie să-mi spun mie însumi că 
a fost o pedeapsă dreaptă. 

HILDE De ce? 

DOAMNA SOLNESS Pentru că nu fusesem destul de statornică 
în nenorocire. 

HILDE Dar nu înțeleg atunci, cum... 

DOAMNA SOLNESS O, nu, nu, domnişoară Wangel, nu-mi mai 
vorbiţi despre cei doi copilaşi! Nu trebuie decât să ne bucurăm 
pentru ei. Fiindcă ei, ei o duc acum bine, atât de bine! Nu, în viaţă 
pierderile care-ţi zdrobesc mai rău inima sunt cele mici. Când pierzi 
tot, tot ceea ce alţi oameni socotesc că nu înseamnă aproape nimic. 

HILDE (pune mâna pe genunchii ei şi ridică spre ea o privire caldă) 
Scumpă, dragă doamnă Solness, spuneţi-mi care sunt acele lucruri?! 

DOAMNA SOLNESS Cum spuneam, mai ales cele mărunte. 
Acolo au ars, de exemplu, toate vechile portrete de pe pereţi. Şi toate 
rochiile de mătase care aparţineau familiei, Dumnezeu mai ştie de 
câtă vreme... Toate au ars... Şi toate dantelele mamei şi-ale bunicii... 
Şi, închipuiţi-vă, bijuteriile!... Şi... (cu emoție intensă) toate păpuşile... 

HILDE Păpuşile? 

DOAMNA SOLNESS (cu voce înecată în lacrimi) Aveam nouă 
păpuşi de o rară frumuseţe... 

HILDE Şi au ars? 

DOAMNA SOLNESS Toate. O, a fost atât de dureros, atât de 
dureros pentru mine. 

HILDE Le aveaţi undeva, puse deoparte?... Le păstraţi de când 
erați mică? 

DOAMNA SOLNESS Nu, nu le păstram puse deoparte... Nu, 
păpuşile şi cu mine nu ne-am despărțit, am trăit tot timpul împreună 
şi mai târziu... 

HILDE Şi după ce v-aţi făcut mare? 


DOAMNA SOLNESS Şi încă multă vreme după aceea... 

HILDE Şi după ce v-aţi măritat?... 

DOAMNA SOLNESS A... da... Dar când el nu mă vedea, 
atunci... (Pauză.) Şi uite, au ars toate, sărăcuţele! Nimeni nu s-a 
gândit să le salveze. O! Mă doare atât de mult sufletul, numai când 
mă gândesc cum s-a întâmplat... Dar nu trebuie să râdeţi de mine, 
domnişoară Wangel. 

HILDE Nu râd deloc. 

DOAMNA SOLNESS ...Fiindcă într-un anumit fel, şi ele aveau un 
suflet... trăiau... le purtam lângă inima mea. Întocmai ca pe nişte 
prunci care nu se născuseră încă. 

(Doctorul Herdal, cu pălăria în mână, intră venind din casă; vede pe 
doamna Solness şi pe Hilde.) 

DOCTORUL HERDAL Vasăzică, doamna stă afară. Vrea să 
răcească! 

DOAMNA SOLNESS Mi se pare atât de plăcut şi de cald, astăzi... 

DOCTORUL HERDAL Bine!... Să zicem! Dar s-a întâmplat ceva? 
Am primit un bilet din partea dumneavoastră... 

DOAMNA SOLNESS (ridicându-se) Da, ceva despre care trebuie 
să vorbesc cu dumneata... 

DOCTORUL HERDAL Bine. Să intrăm în casă, atunci... poate... 
(Către Hilde.) Şi azi tot în ţinuta de alpinistă, domnişoară? 

HILDE (ridicându-se veselă) Da, da, echipamentul complet! Numai 
că astăzi nu eu voi urca până sus ca să-mi frâng de acolo gâtul... Noi 
doi vom sta frumuşel jos, doctore, şi vom privi totul de aici]... 

DOCTORUL HERDAL Ce o să privim? 

DOAMNA SOLNESS (cu vocea înceată, speriată, către Hilde) St! st! 
Pentru numele lui Dumnezeu! Uite-l că soseşte... Încercaţi mai bine 
să-i scoateţi din minte ideea asta. Şi hai să fim prietene, domnişoară 
Wangel. Nu s-ar putea? 


HILDE (aruncându-se tumultos de gâtul ei) O, numai de-am putea! 

DOAMNA SOLNESS (degajându-se cu blândețe) Aşa... Fii bună... 
Iată-l că vine, doctore. Trebuie să-ţi vorbesc. 

DOCTORUL HERDAL Despre el? 

DOAMNA SOLNESS Da, sigur că despre el. Să intrăm. 

(Doamna Solness şi doctorul intră în casă; în clipa următoare, 
constructorul Solness urcă scara, venind din grădină. Chipul Hildei ia o 
expresie gravă.) 

SOLNESS (aruncând priviri fugare spre uşa care se închide cu precauție 
pe dinăuntru) Ai observat, Hilde? De îndată ce vin, ea pleacă... 

HILDE Am observat că de îndată ce apari, o faci să plece. 

SOLNESS Se poate... Dar nu pot schimba nimic... (Uitându-se 
atent la ea.) Ți-e frig, Hilde? Am impresia că ai îngheţat... 

HILDE Da... am ieşit chiar acum dintr-un cavou... 

SOLNESS Ce vrei să spui? 

HILDE Că mă trec fiori reci din creştet până-n tălpi, domnule 
constructor. 

SOLNESS (încet) Cred că înţeleg... 

HILDE Ce cauţi acum aici? 

SOLNESS De-acolo, de jos, te-am văzut pe dumneata. 

HILDE Dar desigur că şi pe doamna Solness! 

SOLNESS Ştiam că va pleca de îndată ce voi sosi. 

HILDE Şi suferi chiar atât de mult că fuge de dumneata? 

SOLNESS Într-o anumită măsură, e chiar o uşurare pentru mine. 

HILDE De a nu o avea mereu în faţa ochilor? 

SOLNESS Da. 

HILDE Ca să nu trebuie să asişti mereu la suferinţa ei... pentru că 
şi-a pierdut copiii? 

SOLNESS Da, mai ales pentru asta... dar şi pentru altele... (În 
vremea asta, Hilde trece de partea cealaltă a verandei, ținând mâinile la 


spate, se aşază lângă balustradă şi se uită spre grădină. După o mică pauză.) 
Aţi stat mult de vorbă împreună? (Hilde, nemişcată, nu răspunde.) 
Întreb: mult... de vorbă? (Hilde continuă să tacă.) Şi despre ce ţi-a 
vorbit, Hilde? (Hilde tace.) Biata Aline! Desigur, despre copii... (Hilde 
pare scuturată de o tresărire nervoasă, apoi dă din cap repede de câteva ori.) 
Nu va putea niciodată... Cât va trăi, nu va putea uita nicio clipă... 
(Apropiindu-se.) lar stai ca o stană. Aşa stăteai şi aseară... Ca o 
stană... 

HILDE (întorcându-se şi privindu-l cu ochi mari, serioşi) Vreau să 
plec. 

SOLNESS (tăios) Să pleci? 

HILDE Da. 

SOLNESS Nu, nu-ţi dau voie! 

HILDE Ce să mai caut acum, aici? 

SOLNESS E destul să fii aici, Hilde!... 

HILDE (măsurându-l din ochi) N-ar fi rău... Dar n-am şti unde să 
ne oprim... 

SOLNESS (pe gânduri) Cu-atât mai bine, cu-atât mai bine! 

HILDE (cu violență) Nu pot pricinui rău unui om pe care-l cunosc! 
Pot să iau ceva care-i aparţine... 

SOLNESS Cine-ţi cere să faci asta? 

HILDE (continuând)... Unui străin, da. Asta-i cu totul altceva. 
Cuiva pe care nu l-am văzut niciodată în viaţa mea. Dar nu unuia de 
care m-am apropiat! Nu, nu! Vai, nu! 

SOLNESS Dar nici n-am spus asta. 

HILDE Domnule constructor, ştii desigur foarte bine cum ar 
decurge totul... De aceea şi plec. 

SOLNESS Şi eu, eu ce voi deveni când nu vei mai fi aici? Pentru ce 
voi trăi de-acum înainte? 

HILDE (cu o expresie nehotărâtă în ochi) Nu, pentru dumneata nu-i o 


problemă, în niciun caz... Ai doar îndatoriri faţă de ea. Trăieşte 
pentru aceste îndatoriri! 

SOLNESS Prea târziu. Acele forțe... acei... acei... 

HILDE ...Demoni... 

SOLNESS Da, demoni! Şi cel din mine. Ei i-au stors toată seva, 
toată viaţa, tot sângele ei. (Râzând desperat.) Da, pentru fericirea mea 
am făcut-o. Da, da! (Cu emoție intensă.) Şi ea e moartă, din pricina 
mea. lar eu sunt un viu, înlănţuit de o moartă. (Cu o frică nebunească.) 
Eu, eu, care nu pot trăi o viaţă lipsită de bucurii. 

HILDE (înconjoară masa şi se aşază pe bancă, cu coatele pe masă şi capul 
sprijinit în mâini. Apoi stă şi se uită un timp la el.) Ce te gândeşti să 
construieşti de-aci înainte? 

SOLNESS (clătinând din cap) Nu cred să mai urmeze mare lucru. 

HILDE Nu vor fi cămine din acelea confortabile, fericite pentru 
taţi, pentru mame şi droaie de copii? 

SOLNESS Tare-aş mai dori să ştiu dacă vor mai fi necesare 
asemenea lucruri în viitor. 

HILDE Bietul constructor! Care în toţi aceşti ani şi-a pus viața în 
joc numai pentru asta... 

SOLNESS Da, poţi s-o mai spui odată, Hilde. 

HILDE (cu o izbucnire) O! Mi se pare atât de stupid, atât de stupid 
totul! 

SOLNESS Care totul? 

HILDE Că omul nu îndrăzneşte să-şi ia cu propriile lui mâini 
propria lui fericire. Să şi-o ia şi s-o ţină zdravăn, pentru propria lui 
viaţă. Numai fiindcă-i stă în cale unu' pe care-l cunoaşte. 

SOLNESS Unu' pe lângă care trecând, nici n-ai dreptul să i-o iei 
înainte. 

HILDE Aş vrea să ştiu în fond, dacă într-adevăr n-ai avea dreptul? 
Şi cu toate astea... Oh! Dacă-aş putea dormi... dormi... Să uit toată 


povestea asta. (Culcă brațele pe masă, şi-şi lasă obrazul stâng pe mână, 
închizând ochii.) 

SOLNESS (întoarce fotoliul şi se aşază la masă) Hilde, ai avut o viaţă 
bună, fericită... ai avut ceea ce se cheamă un cămin, acasă la tatăl 
dumitale? 

HILDE (nemişcată, răspunde parcă ar fi pe jumătate adormită) Aveam 
numai o colivie. 

SOLNESS Şi nu vrei deloc să te mai întorci acolo? 

HILDE (acelaşi joc) Păsările de pădure nu vor niciodată să stea în 
colivie. 

SOLNESS Ci mai degrabă să vâneze în libertate. 

HILDE Mai ales păsările de pradă... vânează. 

SOLNESS (lăsând privirea să se odihnească asupra ei) Dar cel care 
poartă în el îndărătnicia... unui viking... 

HILDE (cu vocea ei obişnuită, deschide ochii, dar nu se mişcă) Spune 
mai departe! Spune îndată! 

SOLNESS O conştiinţă robustă... 

HILDE (îşi îndreaptă trupul, ochii ei au din nou expresia aceea veselă şi 
strălucitoare) Ştiu, acum ştiu ce vei începe să construieşti foarte 
curând! 

SOLNESS Atunci ştii mai multe decât mine, Hilde. 

HILDE O, domnule constructor! Eşti atât de prost... 

SOLNESS Şi care va fi viitoarea mea construcţie? 

HILDE (dând din nou din cap) Castelul! 

SOLNESS Ce fel de castel? 

HILDE Castelul meu, bineînţeles! Nu ţi-ai închipuit că despre el e 
vorba? 

SOLNESS Acum vrei şi un castel? 

HILDE Nu-mi datorezi o împărăție? Dacă mi-e permis să întreb... 

SOLNESS Dumneata spui că da... 


HILDE Ei bine, vasăzică dumneata îmi datorezi o împărăție; 
atunci nici vorbă că unei împărăţii, cred eu, i se cuvine şi un castel... 
SOLNESS (din ce în ce mai animat) Da, cam aşa se obişnuieşte... 

HILDE Bine. Atunci construieşte-mi-l de îndată! 

SOLNESS (râzând) Chiar aşa, imediat, la comandă? 

HILDE Da, da! Fiindcă au trecut cei zece ani şi nu vreau să mai 
aştept! Haide, fă odată să apară castelul, domnule constructor! 

SOLNESS Nu e o glumă să-ţi fie cineva dator ceva, Hilde. 

HILDE La asta trebuia să te gândeşti mai demult. Acum e prea 
târziu. Aşa încât (bătând darabana pe masă)... Castelul pe masă! 
Castelul meu! Vreau să-l am numaidecât. 

SOLNESS (devenind serios, se apleacă sprijinindu-se cu brațele pe masă, 
apropiindu-se astfel de ea) Şi cum te-ai gândit să arate castelul, Hilde? 

HILDE (Privirile ei se încețoşează cu încetul; priveşte fix parcă 
dinlăuntrul ei. Apoi, încet.) Castelul meu trebuie să fie aşezat undeva, 
sus de tot. Foarte sus... trebuie să se afle. Şi să aibă priveliştea liberă 
din toate părţile. Ca să mă pot uita până departe, departe împrejur, 
peste tot ţinutul. 

SOLNESS Şi trebuie să aibă şi un turn înalt? 

HILDE Un turn extraordinar de înalt. Şi sus, în vârful turnului, să 
fie un balcon. Sus, acolo vreau să stau... 

SOLNESS (ducând involuntar mâna la frunte) Şi-ţi va plăcea în 
adevăr să stai atât de ameţitor de sus?... 

HILDE Da, acolo, acolo sus vreau să stau şi să mă uit la ceilalţi, la 
cei care construiesc biserici. Şi case, cămine pentru taţi, pentru mame 
şi pentru droaiele de copii. Şi dumneata ar trebui să vii acolo şi să 
priveşti... 

SOLNESS (înăbuşit) I se va îngădui constructorului să urce până 
acolo, sus, la prinţesă? 

HILDE Dacă domnul constructor va voi... 


SOLNESS (cu voce scăzută) Aşa cred, constructorul va veni... 

HILDE (dă din cap) Vine el, constructorul! 

SOLNESS Dar după aceea nu va mai construi nimic, niciodată, 
bietul constructor. 

HILDE (vioaie) Ba da, o vom face împreună, amândoi! Şi vom 
construi lucrul cel mai minunat din lume — minunea minunilor din 
lumea întreagă. 

SOLNESS (încordat) Spune, Hilde, ce anume? 

HILDE (se uită surâzătoare la el, tuguie buzele şi-i vorbeşte ca unui 
copil) Constructorii ăştia... ştii... sunt nişte oameni tare, tare 
prostănaci... Chiar foarte... ştii? 

SOLNESS Da, cu siguranţă că sunt nişte nătărăi. Dar spune-mi 
care-i lucrul acela minunat, minunea minunilor din lumea întreagă, 
pe care noi doi îl vom clădi? 

HILDE (tace, apoi cu o expresie nehotărâtă în priviri) Un castel înalt, 
un castel al visurilor... 

SOLNESS Un castel al visurilor? 

HILDE (aprobând din cap) Da... ştii ce este un asemenea castel? 

SOLNESS Cel mai minunat lucru din lume, aşa spuneai... 

HILDE (ridicându-se brusc şi făcând cu mâna un gest de respingere) 
Da, da, sigur! Un castel al visurilor e un loc în care te poţi adăposti 
cu uşurinţă. Şi care-i comod şi uşor de construit (se uită ironic la el) 
mai ales pentru constructorii cu... o conştiinţă care amețeşte... 

SOLNESS (ridicându-se) Începând de mâine vom construi 
împreună, Hilde... 

HILDE (cu un surâs pe jumătate neîncrezător) Un castel al 
visurilor... 

SOLNESS Cu un zid de temelie adevărat? 

(Intră Ragnar Brovik, venind din casă. Duce o coroană mare din frunziş 
verde, împodobită cu flori şi panglici de mătase.) 


HILDE (cu o izbucnire de bucurie) Coroana! O să fie nemaipomenit 
de frumos! 

SOLNESS (mirat) Dumneata vii cu coroana, Ragnar? 

RAGNAR Îi făgăduisem şefului de şantier. 

SOLNESS (uşurat) Deci, îi merge mai bine tatălui dumitale. 

RAGNAR Nu. 

SOLNESS Nu l-a înviorat ceea ce am scris eu? 

RAGNAR A fost prea târziu. 

SOLNESS Prea târziu? 

RAGNAR Când a venit Kaja cu desenele, nu mai era conştient. 
Suferise un atac. 

SOLNESS Atunci întoarce-te acasă, lângă el. Du-te de vezi de tatăl 
dumitale. 


RAGNAR Nu mai are nevoie de mine. 

SOLNESS Dar dumneata nu simţi nevoia să stai lângă el? 

RAGNAR Este ea, acolo... 

SOLNESS (nesigur) Kaja? 

RAGNAR (privindu-l întunecat) Kaja, fireşte... 

SOLNESS Du-te acasă, Ragnar, rămâi lângă el şi lângă ea. Dă-mi 
mie coroana. 

RAGNAR (reținându-şi un surâs batjocoritor) Nu cumva vreţi chiar 
dumneavoastră personal s-0...? 

SOLNESS În orice caz, eu o voi duce acolo... (Îi ia coroana.) Aşa că 
du-te acasă. Nu mai avem nevoie de dumneata azi. 

RAGNAR Ştiu că nu mai vă sunt necesar de-acum înainte. Dar azi 
rămân. 

SOLNESS În sfârşit, dacă ţii cu tot dinadinsul, rămâi! 

HILDE (stând lângă balustradă) Domnule constructor, de aici vă voi 
privi. 

SOLNESS Pe mine? 


HILDE Va fi extraordinar de pasionant. 

SOLNESS (înăbuşit) Despre asta vom vorbi mai târziu, Hilde. 
(Coboară treptele purtând coroana şi iese prin grădină.) 

HILDE (se uită după el, apoi întorcându-se către Ragnar) Mi se pare că 
i-ai fi putut spune măcar câteva cuvinte de mulțumire... 

RAGNAR Eu, să-i mulţumesc? Să-i mulţumesc, eu lui? 

HILDE Bineînţeles, ar trebui s-o faci... 

RAGNAR Mai degrabă dumneavoastră ar trebui să vă 
mulțumesc... 

HILDE Cum poţi spune una ca asta? 

RAGNAR (fără a-i răspunde) Dar aveţi grijă de dumneavoastră, 
domnişoară... Fiindcă dumneavoastră încă nu-l cunoaşteţi bine. 

HILDE (cu căldură) O, eu, eu îl cunosc cel mai bine. 

RAGNAR (râzând cu amărăciune) Să-i mulţumesc pentru că m-a 
ţinut sub călcâiul lui ani de zile? Să-i mulțumesc pentru că a făcut tot 
ce i-a stat în putinţă ca tatăl meu să ajungă să se îndoiască de mine? 
Ca eu însumi să mă îndoiesc de mine? Şi totul numai pentru ea... 

HILDE (intuind ceva) Pentru ea? Spune-mi totul, îndată! 

RAGNAR Pentru ca s-o poată păstra aici, pe lângă el. 

HILDE (cu o săritură spre el) Domnişoara de la birou! 

RAGNAR Da. 

HILDE (amenințând, cu pumnii strânşi) Nu-i adevărat! Minţi, minţi! 

RAGNAR Nici eu n-am vrut s-o cred până azi, când ea singură 
mi-a mărturisit-o. 

HILDE (ca scoasă din fire) Şi ce-a spus? Vreau să ştiu! Acum, 
imediat! 

RAGNAR Că a pus stăpânire pe toate gândurile ei. Pe tot ceea ce 
este ea. Spune că nu va mai putea niciodată să se smulgă de lângă 
el... Vrea să fie oriunde se află el. 

HILDE (cu ochi scăpărători) Nu i se va îngădui! 


RAGNAR (parcă cercetând-o) Cine nu-i va îngădui? 

HILDE Nici el! 

RAGNAR Fără îndoială că nu... Acum pricep totul atât de bine... 
De-aici înainte, i-ar deveni o povară... 

HILDE Dacă poţi spune una ca asta, înseamnă că nu înţelegi 
nimic! Dar nu, eu îţi voi spune de ce voia s-o ţină aici. 

RAGNAR Ei, de ce? 

HILDE Pentru a te putea păstra pe dumneata. 

RAGNAR V-a spus el asta? 

HILDE Nu, dar aşa este! Trebuie să fie aşa! (Sălbatic.) Vreau eu, eu 
vreau să fie aşa! 

RAGNAR Şi de aceea, de îndată ce aţi venit dumneavoastră s-a şi 
grăbit să o concedieze? 

HILDE Pe dumneata, pe dumneata te-a concediat. Ce, crezi că-i 
pasă lui de o „domnişoară” care e o străină pentru el? 

RAGNAR (pe gânduri) Oare în tot acest timp să-i fi fost teamă de 
mine? 

HILDE Teamă? Lui? Lui, teamă? N-ar trebui să fii chiar atât de 
încrezut! 

RAGNAR O! Trebuie să-şi fi dat de mult seama că sunt şi eu bun 
la ceva. De altminteri, fricos, vedeţi dumneavoastră este sigur, nu 
numai dintr-un anumit punct de vedere... 

HILDE El? Fricos? Cauţi să-mi bagi în cap fel de fel de... 

RAGNAR Da, într-un fel îi este frică. Lui, marelui constructor! 
Să-şi construiască fericirea vieţii, răpindu-le altora fericirea vieții... 
aşa cum a făcut-o cu tata şi cu mine — de asta nu-i e frică. Dar să te 
urci pe o biată schelă... vedeţi, asta... pentru nimic în lume n-ar 
face-o... 

HILDE O, dacă l-ai fi văzut aşa cum l-am văzut eu odată, suind 
sus de tot... ameţitor de sus... 


RAGNAR L-aţi văzut dumneavoastră?! 

HILDE Da, crede-mă, l-am văzut. Mândru! Liber! Stătea! Şi pe 
morişca de vânt a turnului, agăța coroana... 

RAGNAR Ştiu, a avut curajul s-o facă o singură dată în viaţă. O 
singură dată! Noi, cei tineri, am vorbit deseori despre asta. Dar nicio 
putere din lume nu l-ar mai putea convinge s-o mai facă odată. 

Hilde Azi o va face din nou! 

RAGNAR (batjocoritor) S-o credeţi dumneavoastră! 

HILDE Vom vedea! 

RAGNAR Nici eu şi nici dumneavoastră nu-l vom mai vedea... 
acolo sus... Niciodată... Niciodată! 

HILDE (năvalnic) Eu vreau să-l văd! Vreau, şi trebuie să-l văd. 

RAGNAR Dar el n-o va face. Sigur, nu îndrăzneşte. E cam multă 
slăbiciune în acest mare şi puternic constructor, care totuşi suferă de 
amețeli. 

DOAMNA SOLNESS (iese din casă pe verandă, apoi se uită împrejur) 
Nu-i aici? Unde s-a dus? 

RAGNAR Domnul constructor este acolo, jos, cu muncitorii. 

HILDE A plecat cu coroana. 

DOAMNA SOLNESS (speriată) Cu coroana? O, Doamne! O, 
Doamne! Brovik, trebuie să te duci... la el. Ai grijă, nu cumva să se 
urce tocmai el pe schelă... 

RAGNAR Să-i spun că vreţi să-i vorbiţi? 

DOAMNA SOLNESS Da, da, dragul meu, spune-i aşa... Nu, nu, 
nu-i spune că eu vreau... Spune-i mai bine că este cineva aici... Şi că 
ar fi bine să vie numaidecât sus. 

RAGNAR Aşa voi face... (Coboară scara şi iese prin grădină.) 

DOAMNA SOLNESS O, domnişoară Wangel, nu-ţi poţi închipui 
cât mă tem pentru el. 

HILDE Dar nu văd ce este atât de înspăimântător!... 


DOAMNA SOLNESS Cum, nu-ţi dai seama? E destul numai să 
mă gândesc că ar fi în stare s-o ia în serios, să se urce cu adevărat pe 
schelă... 

HILDE (încordată) Şi credeţi chiar că o va face? 

DOAMNA SOLNESS O, nu se ştie niciodată ce-i poate trece prin 
minte. Ar fi în stare de orice. 

HILDE Aha, credeţi poate şi dumneavoastră că nu-i chiar în toate 
minţile... 

DOAMNA SOLNESS Da, nu prea mai ştiu ce să cred despre el... 
Doctorul mi-a povestit atâtea acum, fel de fel de lucruri pe care 
le-am pus în legătură cu altele, auzite chiar din gura lui Halvard... 

DOCTORUL HERDAL (scoțând capul pe uşă) Nu ştiţi? Se întoarce 
curând? 

DOAMNA SOLNESS Da, da, cred că da. În tot cazul, i s-a trimis 
vorbă să vină. 

DOCTORUL HERDAL (apropiindu-se) Ar trebui să intraţi în casă, 
doamnă. 

DOAMNA SOLNESS Nu, nu. Vreau să rămân aici, afară, să-l 
aştept pe Halvard. 

DOCTORUL HERDAL Da, dar au venit câteva doamne în vizită 
la dumneavoastră. 

DOAMNA SOLNESS O, asta îmi mai lipsea! Tocmai acum! 

DOCTORUL HERDAL Sunt câteva care spun că vor neapărat să 
asiste la serbare. 

DOAMNA SOLNESS Da, da, atunci trebuie totuşi să mă duc. E 
doar datoria mea. 

HILDE Nu le puteţi ruga să plece? 

DOAMNA SOLNESS Nu, imposibil! Din moment ce au venit 
până aici, e datoria mea să le primesc. Dar rămâi dumneata, să-l 
întâmpini când va veni. 


DOCTORUL HERDAL Şi faceţi tot posibilul să-l opriţi aici cât mai 
mult... Ţineţi-l de vorbă. 

DOAMNA SOLNESS Da, te rog şi eu, dragă domnişoară Wangel, 
fă tot ce poţi şi reţine-l... 

HILDE N-ar fi mai potrivit s-o faceţi chiar dumneavoastră? 

DOAMNA SOLNESS Ba da, Doamne, Dumnezeule, ar fi datoria 
mea. Dar când ai atâtea alte îndatoriri, în stânga şi în dreapta... Şi 
când... 

DOCTORUL HERDAL (uitându-se spre grădină) Vine! 

DOAMNA SOLNESS Şi tocmai acum trebuie să intru în casă... 

DOCTORUL HERDAL Nu-i spuneţi că sunt aici. 

HILDE Bineînţeles că nu! O să găsesc eu un alt subiect de 
conversaţie cu domnul constructor. 

DOAMNA SOLNESS Şi ţine-l de vorbă... Cred că nimeni n-o 
poate face atât de bine ca dumneata... 

(Doamna Solness şi doctorul Herdal intră în casă. Hilde rămâne mai 
departe pe terasă; constructorul Solness urcă treptele venind din grădină.) 

SOLNESS Mi s-a spus că mă aşteaptă cineva aici, care vrea să-mi 
vorbească... 

HILDE Da, domnule constructor. Eu! 

SOLNESS A, dumneata erai, Hilde. Mi-era frică să nu fie Aline ori 
doctorul. 

HILDE Se pare că sunteţi, în general, un om stăpânit de frică. 

SOLNESS Serios? Crezi într-adevăr? 

HILDE Se spune, de pildă, că vă este frică să vă căţăraţi sus, pe 
schele. 

SOLNESS E, asta-i cu totul altceva. 

HILDE Deci, vă este totuşi frică? 

SOLNESS Da, mi-e frică. 

HILDE Să nu cădeţi şi să vă frângeţi gâtul? 


SOLNESS Nu, nu de asta mi-e frică. 

HILDE Atunci de ce? 

SOLNESS Mă tem de revanşă. 

HILDE De revanşă? Nu înțeleg. 

SOLNESS Aşază-te, vreau să-ţi povestesc ceva. 

HILDE Haide, povesteşte-mi! Te ascult! (Se aşază pe un taburet 
lângă balustradă şi îl priveşte cu o expresie plină de aşteptare.) 

SOLNESS (aruncându-şi pălăria pe masă) Ştii, desigur, cu ce mi-am 
început meseria mea de constructor. Am clădit biserici. 

HILDE (dă din cap) Ştiu foarte bine. 

SOLNESS Fiindcă, vezi dumneata, eu am fost un băiat de la țară, 
dintr-o familie de oameni evlavioşi. Şi de aceea mi se părea că nu 
poate fi ceva mai înălţător decât să clădeşti biserici. 

HILDE Da. 

SOLNESS Şi îndrăznesc să spun că am construit toate acele 
biserici... bisericile acelea mici şi sărăcăcioase... da, le-am construit 
cu un sentiment atât de fierbinte, de curat, de cinstit, încât... 

HILDE Încât? 

SOLNESS Da... Încât mi se părea că el ar trebui să fie mulţumit de 
mine. 

HILDE EI? Care el? 

SOLNESS EI, cel căruia îi erau închinate bisericile. Cel căruia 
trebuiau să-i slujească drept cinstire şi preţuire. 

HILDE A! Aga-i! Dar eşti chiar atât de sigur că, într-adevăr, el nu 
era... cum să spun... mulțumit de dumneata? 

SOLNESS (batjocoritor) El, mulțumit de mine? Dar cum poţi măcar 
crede una ca asta, Hilde! EI, care i-a îngăduit demonului din mine să 
cotrobăie în sufletul meu cât i-a plăcut! El, care le-a poruncit să stea 
zi şi noapte pregătiţi să mă slujească. Să mă slujească, să mă 
slujească... tuturor celorlalți... tuturor celorlalți... 


HILDE ...Demoni. 

SOLNESS Da, de un fel sau de altul. O, da, mi-a fost dat destul să 
simt că nu era mulțumit de mine. (În taină.) Vezi, de fapt, de aceea a 
lăsat să ardă vechea casă. 

HILDE Să fi fost de aceea? 

SOLNESS Da, nu înţelegi? El a vrut să-mi ofere în felul ăsta 
prilejul de a deveni un maestru adevărat în meseria mea pentru că 
astfel să-l pot slăvi construind cât mai multe biserici umile. La 
început n-am priceput unde vrea să ajungă. Dar apoi, aşa deodată, 
m-am luminat. 

HILDE Când a fost asta? 

SOLNESS A fost atunci când am construit turnul bisericii de la 
Lysanger. 

HILDE Mi-am închipuit... 

SOLNESS Fiindcă, vezi dumneata, Hilde, acolo, sus, singur, în 
locul acela îndepărtat, acolo am stat şi am putut să-mi adun toate 
gândurile... Am meditat... Şi-atunci am înţeles limpede, limpede de 
tot pentru ce el mi-a luat cei doi băieţi ai mei. Da, a făcut-o pentru ca 
să nu mai am nimic altceva de care să fiu legat. Să nu fiu legat — 
înţelegi? — nici de dragoste, nici de fericire... înţelegi? Eu nu trebuia 
să fiu decât un constructor. Altceva nimic, decât să construiesc 
pentru el. (Râde.) Dar, fireşte, nu s-a întâmplat deloc aşa... 

HILDE Şi... ce-ai făcut atunci? 

SOLNESS Mai întâi m-am cercetat, m-am cercetat pe mine însumi. 

HILDE Şi apoi? 

SOLNESS Apoi am făcut imposibilul. Eu, întocmai ca el. 

HILDE Imposibilul? 

SOLNESS Da... până atunci, nu mă încumetasem... Ştiam că nu 
voi putea să mă urc până acolo, sus de tot, singur... Să stau acolo, în 
văzduh, singur şi liber... În ziua aceea am reuşit. 


HILDE (sărind în sus) Da, ai reuşit! 

SOLNESS Şi când mă aflam acolo, sus, sus de tot, în vârf, şi 
atârnam coroana deasupra moriştei de vânt a turnului, atunci i-am 
spus: „Ascultă acum, tu cel atotputernic! De azi înainte vreau şi eu să 
fiu un constructor liber! Liber pe tărâmul meu, aşa cum eşti şi tu pe 
al tău. Nu mai vreau să construiesc de-aci înainte niciodată biserici 
pentru tine. Numai case, cămine pentru oameni.” 

HILDE (cu ochi mari, strălucitori) Acesta a fost cântecul pe care 
l-am auzit străbătând văzduhul! 

SOLNESS Dar mai târziu i-a venit lui apa la moară. 

HILDE Nu-nţeleg... Ce vrei să spui? 

SOLNESS (privind-o descurajat) Toată povestea asta: să clădeşti, să 
construieşti case, cămine pentru oameni, nu face nicio para, Hilde. 

HILDE Dumneata spui asta? Şi tocmai acum? 

SOLNESS Da, fiindcă acum mi-am dat seama. Oamenilor nu le 
sunt strict necesare aceste cămine pentru a fi fericiţi! Şi nici eu pentru 
a fi fericit n-aş fi avut nevoie de un astfel de cămin. Presupunând că 
aş fi avut în adevăr unul. (Cu râs înăbuşit, amar.) Vezi, asta-i concluzia 
la care am ajuns, oricât de departe... oricât de departe aş privi în 
trecut. De fapt, n-am construit nimic, şi nici n-am sacrificat nimic 
pentru a putea construi. Totul laolaltă nu înseamnă nimic. 

HILDE Şi nici de-aci înainte nu vrei să mai construieşti niciodată 
altceva... Ceva nou? 

SOLNESS (cu însuflețire) Ba, tocmai acum vreau să încep! 

HILDE Ce? Ce să începi? Spune-mi, spune-mi îndată! 

SOLNESS Acel unic lucru care, cred eu, ar putea adăposti fericirea 
omenească, asta vreau să construiesc acum. 

HILDE (privindu-l drept în ochi) Domnule constructor, vrei să 
spui... castelul nostru! 

SOLNESS Da, castelul... 


HILDE Mă tem că vei ameti încă înainte de a ajunge la jumătatea 
drumului. 

SOLNESS Nu, dacă voi putea merge mână în mână cu dumneata, 
Hilde. 

HILDE (cu o tresărire de supărare stăpânită) Numai cu mine? Nu vor 
mai fi şi alţii care să ne urmeze? 

SOLNESS Şi care ar fi acei alţii? 

HILDE De exemplu, acea Kaja, domnişoara de la birou. Sărmana, 
n-ai vrea s-o iei şi pe ea? 

SOLNESS Aha! Am înţeles! Aline ţi-a spus mai ştiu eu ce despre 
Kaja, când aţi stat aici de vorbă, probabil. 

HILDE Este sau nu adevărat? 

SOLNESS (cu violență) Nu-ţi răspund la o întrebare ca asta. 
Trebuie să ai în mine încredere totală, în totul şi în toate. 

HILDE Timp de zece ani am crezut deplin în dumneata şi nimic 
nu mi-ar fi putut clinti această încredere deplină, totală... 

SOLNESS Trebuie să continui să crezi în mine! 

HILDE Da... dacă te voi vedea din nou sus, sus de tot, singur şi 
liber... 

SOLNESS (cu greutate) O, Hilde, la o faptă ca asta nu te încumeți 
în fiecare zi. 

HILDE (cu pasiune) Dar vreau eu! (Tremurând.) Numai o singură 
dată, domnule constructor! Pentru ultima dată... 

SOLNESS (stă şi se uită adânc la ea) Şi dacă voi încerca-o, Hilde, 
vreau, de acolo sus, să stau şi să-i vorbesc lui, ca atunci când i-am 
vorbit ultima oară. 

HILDE (cu o încordare crescândă) Ce vrei să-i spui? 

SOLNESS Vreau să-i spun: „Ascultă-mă, tu, atotputernice 
stăpâne, judecă-mă aşa cum crezi că trebuie să fiu judecat. Dar de azi 
înainte vreau să construiesc numai ceea ce socotesc eu că este mai 


frumos din tot ce poate fi pe lume...” 

HILDE (transportată) Da... da... da! 

SOLNESS „Şi voi construi împreună cu o prinţesă pe care eu o...” 

HILDE Da, spune-i asta! Spune-i asta! 

SOLNESS Da! Şi-i voi mai spune: „Acum voi cobori, şi o voi 
cuprinde în braţe, şi-o voi săruta”. 

HILDE De multe ori!! Spune-i-o! 

SOLNESS De multe, multe ori o să-i spun. 

HILDE Şi apoi? 

SOLNESS Voi flutura în vânt pălăria mea, voi cobori pe pământ şi 
voi face aşa cum i-am spus. 

HILDE (cu brațele întinse) Acum te văd din nou ca atunci, când 
plutea cântecul în văzduh! 

SOLNESS (privind-o cu capul plecat) Cum ai izbutit să fii ceea ce 
eşti, Hilde? 

HILDE Cum m-ai făcut să devin aşa cum sunt? 

SOLNESS (scurt şi hotărât) Prinţesa îşi va avea castelul ei! 

HILDE (exuberantă de fericire, bate din palme) Constructorul meu! 
Castelul meu minunat! Castelul nostru!... 

SOLNESS Cu zid de temelie... 

(Pe stradă s-a adunat o mulțime de oameni care abia încep să se zărească, 
neclar încă, printre arbori. O fanfară se aude departe, în spatele casei celei 
noi. 

Doamna Solness, cu o eşarță de blană în jurul gâtului, doctorul Herdal, 
cu şalul ei alb pe mână precum şi câteva doamne, ies pe terasă. În acelaşi 
timp, Ragnar Brovik vine din grădină.) 

DOAMNA SOLNESS (către Ragnar) Va fi şi muzică? 

RAGNAR Da. Cântă fanfara muncitorilor. (Către Solness.) Şeful de 
şantier spune că-i gata să se urce cu coroana. 

SOLNESS (luându-și pălăria) Bine. Mă duc şi eu acolo. 


DOAMNA SOLNESS (cu teamă) Ce vrei să faci acolo, Halvard? 

SOLNESS (scurt) Trebuie să fiu în mijlocul lor... 

DOAMNA SOLNESS Dar vei rămâne jos, Halvard! Nu te vei 
urca... Vei rămâne jos, nu-i aşa? 

SOLNESS Ca de atâtea alte ori... (Coboară scara şi se duce prin 
grădină.) 

DOAMNA SOLNESS (strigă după el, aplecându-se peste balustradă) 
Dar, te rog, vorbeşte neapărat cu omul care se va urca sus, pe schelă, 
spune-i să fie cu mare atenţie. Promite-mi că ai să-i spui, Halvard. 

DOCTORUL HERDAL (către doamna Solness) Vedeţi că am avut 
dreptate? Nici nu se mai gândeşte la nebunia aceea! 

DOAMNA SOLNESS Parcă mi s-a luat o piatră de pe inimă! În 
două rânduri s-a întâmplat să cadă omul care s-a suit până sus, să 
pună coroana. Şi amândoi au murit pe loc. (Către Hilde.) Vă 
mulţumesc, domnişoară Wangel, că v-aţi priceput atât de bine să-l 
faceţi să renunţe. Eu n-aş fi putut avea niciodată atâta influenţă 
asupra lui. 

DOCTORUL HERDAL (vesel) Da, da, domnişoară Wangel, vă 
pricepeţi foarte bine să ţineţi din scurt pe cineva, atunci când vreţi cu 
adevărat! 

(Doamna Solness şi doctorul Herdal se îndreaptă spre doamnele care stau 
în apropierea scării. Hilde rămâne în picioare lângă balustradă, în 
prim-plan. 

Ragnar se apropie de ea.) 

RAGNAR (reținându-şi râsul, vorbind încet) Domnişoară, îi vedeţi 
pe toţi acei tineri, acolo, jos, în stradă? 

HILDE Da. 

RAGNAR Sunt colegi ai mei care au venit să-l vadă pe meşter. 

HILDE Şi de ce vor să-l vadă? 

RAGNAR Vor să-l vadă neîndrăznind să se urce pe propria lui 


casă. 

HILDE Nu mai spune... asta vor să vadă băieţii? 

RAGNAR (batjocoritor şi cu amărăciune) El ne-a ţinut la fund atâta 
vreme. Nu ne-a lăsat să urcăm! Şi acum vrem să-l vedem şi noi cum, 
liniştit şi din propria lui dorinţă, nu mai urcă nici el. 

HILDE Nu, asta nu veţi avea prilejul să vedeţi... De data asta, nu. 

RAGNAR (surâzând) Aşa? Şi, după părerea dumneavoastră, 
unde-l vom vedea? 

HILDE Sus, sus de tot, pe morişca de vânt, acolo îl veţi putea 
vedea! 

RAGNAR (râzând) El? Asta s-o credeți dumneavoastră! 

HILDE El vrea să ajungă sus, sus de tot. Aşa că-l veţi vedea acolo. 

RAGNAR Da, vrea, asta da! Sunt gata să cred! Dar pur şi simplu 
nu va putea! Cu mult, cu mult încă înainte de a ajunge la jumătatea 
drumului, va începe totul, totul să se învârtească în jurul lui şi va fi 
nevoit să se târască pe brânci până jos! 

DOCTORUL HERDAL (arătând într-acolo) Priviţi! Şeful şantierului 
urcă scările. 

DOAMNA SOLNESS Şi duce coroana! Ah! Numai de-ar fi 
prudent... 

RAGNAR (priveşte cu atenție fără să-i vină a crede şi strigă) Dar nu-i 
şeful şantierului, e... 

HILDE (izbucnind cu entuziasm) E însuşi constructorul. 

DOAMNA SOLNESS (fipând înspăimântată) Da, el este, Halvard! 
O, Doamne, Dumnezeule, Halvard, Halvard! 

DOCTORUL HERDAL Sst! Nu-l strigaţi!... 

DOAMNA SOLNESS (aproape ieșită din minți) Vreau să mă duc la 
el! Să-l conving să se coboare îndată! 

DOCTORUL HERDAL (reținând-o) Staţi aşa... nemişcaţi cu toţii! 
Să nu mişte nimeni! Niciun zgomot!... 


HILDE (nemişcată, urmărindu-l cu privirea pe Solness) Urcă şi tot 
urcă. Tot mai sus! Tot mai sus! Priviţi! Priviţi-l! 

RAGNAR (cu respirația tăiată) Acum va fi nevoit să se întoarcă din 
drum. Altfel nu-i chip... 

HILDE Urcă şi tot urcă. În curând va fi sus, în vârful turnului. 

DOAMNA SOLNESS Mă sfârşesc de frică. Nu mai pot suporta să 
privesc... 

DOCTORUL HERDAL Atunci nu-l mai priviţi. Nu vă mai uitaţi la 
el. 

HILDE Acum se află pe scândura cea mai de sus! Sus de tot! 

DOCTORUL HERDAL Nimeni să nu se mişte! Auziţi! 

HILDE (cu bucurie şi entuziasm lăuntric) În sfârşit! În sfârşit! Acum 
îl văd din nou, mare şi liber! 

RAGNAR (aproape fără grai) Dar asta este... ceva... 

HILDE Aşa l-am văzut, aşa l-am avut înaintea ochilor în toţi aceşti 
zece ani. Cât de sigur de sine stă acolo sus. Teribil de pasionant să-l 
priveşti! Acum atârnă coroana în vârful turnului... 

RAGNAR E de necrezut... Mi se părea cu totul imposibil... 

HILDE Da, chiar şi este imposibil ceea ce face el acum! (Cu o 
expresie imprecisă în ochi.) Spuneţi, nu mai zăriţi pe încă cineva acolo 
sus, alături de el? 

RAGNAR Nu-i nimeni... E singur. 

HILDE Ba da, mai este cineva... Cineva cu care se ceartă. 

RAGNAR Vă înşelaţi. 

HILDE Şi nici cântecul care pluteşte în văzduh nu-l auziţi? 

RAGNAR Trebuie să fie vântul care mişcă vârfurile copacilor. 

HILDE Eu aud cântecul! Un cântec puternic! (Strigă cu o bucurie şi 
un entuziasm nebun.) Priviţi, priviţi! Acum vântură pălăria! Salută! 
Ah! Răspundeţi-i la salut! Pentru că acum şi-a îndeplinit menirea. 
(Smulge şalul alb de pe bratul doctorului Herdal, face semne cu el şi strigă 


privind în sus.) Uraa, constructore Solness! 

DOCTORUL HERDAL Isprăviţi! Isprăviţi! Pentru numele lui 
Dumnezeu! 

(Doamnele de pe terasă agită batistele. De jos, din stradă, pornesc urale. 
Deodată amuțesc şi mulțimea izbucnește în țipete de groază. Printre pomi, 
imprecis, se zăreşte năruindu-se un trup omenesc, scânduri şi bucăţi de 
lemn.) 

DOAMNA SOLNESS şi DOAMNELE (în acelaşi timp) Cade! Cade! 
(Doamna Solness se clatină şi lunecă spre spate leşinată, este prinsă de 
doamnele care se află în apropierea ei. Strigăte. Zăpăceală. Mulțimea de 
oameni rupe gardul şi dă năvală în grădină. Doctorul Herdal se năpusteşte 
şi el în grădină. Scurtă pauză.) 

HILDE (fără să se întoarcă, priveşte țintă în sus şi spune împietrită) 
Constructorul meu! 

RAGNAR (se sprijină tremurând de balustradă) A fost zdrobit. A 
murit pe loc. 

UNA DINTRE DOAMNE (în timp ce doamna Solness este purtată pe 
brațe în casă) Daţi fuga după un doctor. 

RAGNAR Nu mă pot urni din loc. 

O ALTĂ DOAMNĂ Atunci strigaţi, să se ducă altcineva. 

RAGNAR (încearcă să strige) Ce-i cu el? Mai trăieşte? 

O VOCE DIN GRĂDINĂ Constructorul Solness a murit! 

ALTĂ VOCE (mai aproape) Şi-a zdrobit capul... Ţeasta. A căzut pe 
movila de piatră. 

HILDE (întorcându-se către Ragnar şi vorbind liniştit) Acum nu-l voi 
mai vedea acolo, sus. 

RAGNAR Îngrozitor! Totuşi, n-a izbutit. N-a fost capabil. 

HILDE (încet, ca şi cum ar triumfa cu desperare) Dar acolo, sus, sus 
de tot, în vârful turnului... Acolo tot a ajuns. Şi am auzit harfele în 
văzduh. (Agită şalul în aer şi strigă cu o sălbăticie lăuntrică.) 


Constructorul meu, al meu! al meu? 

